
1. 


Fusese conștient că, mai devreme sau mai târziu, totul avea 
să iasă din nou la iveală. Ar fi fost cu neputinţă să ascundă așa 
ceva. Fiecare vorbă îl adusese mai aproape de acel lucru 
cumplit și de nerostit. Un lucru pe care, timp de mulți ani, se 
chinuise să-l reprime. 

In clipele acelea nu mai exista cale de scăpare. Mergând cât 
de repede îl țineau picioarele, simțea aerul dimineții năpădinau-i 
plămânii. Inima îi spărgea pieptul. Nu voia să se ducă, însă nu 
avea de ales. Drept urmare, lăsase ca soarta să decidă. Dacă 
avea să găsească pe cineva acolo, se vedea nevoit să rupă 
tăcerea. Dacă nu găsea pe nimeni, iși continua drumul spre 
serviciu, ca și cum nimic nu s-ar fi întâmplat. 

Însă bătăile sale în ușă căpătară un răspuns. Pătrunse 
înăuntru și, cu ochii întredeschiși, se chinui să distingă ceva, în 
semiintuneric. Persoana din fața sa nu era cea pe care se 
aștepta să o vadă. Dinaintea lui se afla cu totul altcineva. 

Părul lung al femeii se undui ritmic, dintr-o parte în alta, în 
vreme ce el o urmă în camera alăturată. Bărbatul începu să 
vorbească și să pună întrebări. Gândurile i se învârteau în minte. 
Nimic nu era așa cum părea; nimic nu era bine, deși ai fi zis că 
lucrurile stau exact invers. Deși complet nelalocul lui, totul 
părea a se potrivi. 

Brusc, bărbatul amuti. Ceva îl izbise în plex, cu o forță ce-i 
curmase vorbele, în mijlocul frazei. Îşi plecă privirea și văzu cum 
sângele începe să șiroiască, de-naată ce cuțitul fu scos din rană. 
Apoi simti o nouă săgetare, mai multă durere și o lamă ascuțită 
răsucindu-i-se în trup. 

Era conștient că îi sosise sfârșitul. Totul avea să se încheie în 
clipa aceea, deși îi rămăseseră atât de multe lucruri de făcut, de 
privit, de trăit. In același timp, era și o fărâmă de dreptate în 
toate astea. Nu meritase traiul bun de care se bucurase și nici 
toată dragostea ce-i fusese dăruită. Nu și după faptele săvârșite. 

După ce durerea îi paraliză simţurile, iar cuțitul încetă să se 
mai răsucească, apa îl împresură. O barcă se legănă pe valuri. 

Odată învăluit de marea glacială, bărbatului i se curmară toate 
celelalte simțiri. 

Ultimul lucru pe care și-l aminti fu părul ei. Lung și închis la 
culoare. 

o... 

— Dar au trecut trei luni de-atunci! De ce nu l-aţi găsit? 

Patrik Hedström își aţinti privirea asupra femeii aflate 
dinaintea lui. De fiecare dată când o vedea, aceasta îi părea și 
mai extenuată. lar femeia venea o dată pe săptămână la secţia 
de poliţie din Tanumshede. În fiecare zi de miercuri. Căpătase 
obiceiul odată cu dispariţia soțului ei, la începutul lunii 
noiembrie. 

— Facem tot posibilul, Cia. Doar știi asta. 

Ea dădu din cap, fără să spună o vorbă. Mâinile, pe care și le 
ținea împreunate în poală, îi tremurau. Apoi femeia îl privi, cu 
ochii înlăcrimaţi. Nu era prima oară când Patrik se confrunta cu 
o asemenea situaţie. 

— Nu se mai întoarce, nu-i așa? 

În clipele acelea, nu îi tremurau doar mâinile, ci și vocea, iar 
Patrik fu nevoit să reziste impulsului de a ocoli biroul și de a o 
alina pe femeie cu o îmbrăţișare. Însă el rămase calm și plin de 
profesionalism, reflectând asupra modului în care să 
reacționeze, cu toate că un asemenea comportament se opunea 
vehement instinctelor sale protectoare. În cele din urmă, trase 
adânc aer în piept și spuse: 

— Nu, nu cred că se mai întoarce. 

Femeia nu-i mai adresă alte întrebări, însă Patrik își dădu 
seama că vorbele sale nu făcuseră decât să confirme ceea ce 
Cia Kjellner știa deja. Soţul ei n-avea să se mai întoarcă 
niciodată acasă. Pe data de trei noiembrie, Magnus se trezise la 
ora șase și jumătate, făcuse duș, se îmbrăcase, apoi îi salutase 
mai întâi pe cei doi copii ai săi, apoi pe soţia sa, care tocmai 
plecau împreună. La scurt timp după ora opt, Magnus fusese 
văzut părăsind casă, în direcţia locului său de muncă, Ferestre 
Tanum. După aceea, nimeni n-a mai știut încotro o apucase. Nu- 
și făcuse apariţia acasă la colegul său, care trebuia să-l ducă 
spre birou cu mașina. Undeva între locuinţa sa, din cartierul 
învecinat terenului de sport, și casa colegului, din zona terenului 
de golf în miniatură, Magnus Kjellner se făcuse nevăzut. 


VP-4 


Poliţiștii examinaseră fiecare aspect al vieții lui. Emiseseră o 
alertă generală de dispariţie și interogaseră peste cincizeci de 
persoane, incluzând colegi de muncă, membri ai familiei și 
prieteni. Căutaseră datorii care l-ar fi putut sili să fugă, 
căutaseră amante secrete. Investigaseră posibilitatea ca el să fi 
deturnat fonduri ale companiei la care era angajat - orice ar fi 
putut explica motivul pentru care un bărbat respectabil, în 
vârstă de patruzeci de ani, cu nevastă și doi copii adolescenţi, 
și-ar fi părăsit pur și simplu căminul și ar fi dispărut. Însă poliţia 
nu găsise nicio urmă. Nimic nu indicase faptul că ar fi plecat în 
străinătate și nici nu fuseseră extrași bani din contul bancar 
comun al cuplului. Magnus Kjellner pur și simplu dispăruse fără 
urmă. 

După ce o conduse pe Cia spre ieșire, Patrik bătu prudent la 
ușa Paulei Morales. 

— Intră, zise ea. 

Bărbatul păși înăuntru, închizând ușa în urma lui. 

— lar a venit soția? 

— Da, oftă Patrik, luând loc pe scaunul pentru vizitatori. 

Işi ridică picioarele pe birou, dar le cobori apoi rapid, după ce 
Paula îi aruncă o privire fioroasă. 

— Crezi că e mort? 

— Mă tem că da, răspunse Patrik, exprimându-și pentru prima 
dată cu voce tare bănuiala pe care o avusese din momentul 
dispariţiei lui Magnus. 

— Am verificat totul, individul nu avea niciunul dintre motivele 
obișnuite pentru a se face nevăzut. S-ar părea că a plecat într-o 
zi de acasă și... dus a fost. 

— Dar nu a fost găsit niciun cadavru. 

— Așa e, niciun cadavru, zise Patrik. Și unde ar trebui să 
căutăm? Nu putem să dragăm toată marea și nici să scotocim 
toate pădurile de pe lângă Fjällbacka. Tot ce putem face e să 
stăm cu mâinile-n sân și să sperăm că îl va găsi cineva. Mort sau 
viu. Fiindcă eu altă soluţie nu văd. Și nici nu știu ce să spun 
atunci când Cia își face apariţia aici, săptămână de săptămână, 
sperând ca noi să fi făcut cine știe ce progrese în cadrul 
anchetei. 

— E modul ei de a face faţă situaţiei. Îi dă senzaţia că 
acţionează totuși într-un fel, în loc să stea pur și simplu acasă, 

așteptând vești. Pe mine, de exemplu, m-ar înnebuni o situaţie 
ca asta. 

Paula aruncă o privire către fotografia pe care o ţinea lângă 
computer. 

— Înţeleg, zise Patrik. Însă nici nu ajută în vreun fel. 

— Nu, firește că nu. : 

Timp de câteva clipe, biroul înghesuit se cufundă în tăcere. In 
cele din urmă, Patrik se ridică în picioare. 

— Sperăm că o să apară. Într-un fel sau altul. 

— Presupun că ai dreptate, spuse Paula, părând însă la fel de 
abătută precum Patrik. 

eoo 

— Ce grăsună! 

— Tu vorbeşti! exclamă Anna, privindu-și sora în oglindă și 
făcând semn spre pântecele Ericăi. 

Erica Falck se întoarse din profil, întocmai ca Anna, și se văzu 
nevoită să-i dea dreptate acesteia. Dumnezeule, era imensă! 
Arăta ca o burtă gigantică de care, doar de dragul aparenţelor, 
era atașată o micuță Erica. Întocmai așa se și simţea. Prin 
comparaţie, trupul său fusese miraculos de suplu pe vremea 
când era gravidă cu Maia. Însă de data aceasta, Erica purta în 
pântece doi bebeluși. 

— Chiar nu te invidiez deloc, spuse Anna cu sinceritatea 
brutală a unei surori mai mici. 

— Mulţumesc mult, zise Erica, înghiontind-o ușor cu 
pântecele. 

Anna o împinse, la rându-i, și amândouă se dezechilibrară. 
Preţ de o clipă, își fluturară mâinile prin aer, încercând să 
rămână în picioare, după care începură să râdă atât de tare, 
încât fură nevoite să se așeze pe podea. 

— E incredibil! exclamă Erica, ștergându-și ochii de lacrimi. 
Nimeni n-ar trebui să arate în halul ăsta. Sunt o corcitură între 
Barbapapa! și bărbatul din filmul cu Monty Python?, care 
explodează după ce mănâncă o ciocolăţică mentolată! 


1 Personaj comic, asemănător unei mase gelatinoase, dintr-o serie franțuzească de 
cărţi pentru copii. (N.t.). 

? Trupă britanică de comedie de la sfârșitul anilor '60, printre scenetele căreia se 
numără și cea în care personajul supraponderal „DI Creosote” explodează la finalul 
unei mese copioase, din cauza ultimului dumicat - o ciocolățică mentolată minusculă. 
(N.t.). 

— Ei bine, sunt etern recunoscătoare pentru faptul că vei 
avea gemeni. Datorită ţie, prin comparaţie, mă simt ca o nimfă 
suplă. 

— Să-ţi fie de bine, răspunse Erica, încercând să se ridice. 

Dar nu reuși. 

— Stai, te ajut eu! strigă Anna, care însă pierdu, la rându-i, 
lupta cu gravitația și ajunse iar în poziţia șezut. 

Privindu-se una pe cealaltă, amândurora le trecu prin minte 
același gând. Apoi strigară la unison: 

— Dan! 

— Ce e? se auzi de la parter vocea bărbatului. 

— Nu ne putem ridica în picioare! ţipă Anna. 

— Ce-ai zis? 

ÎI auziră urcând pe scări și venind spre dormitorul pe podeaua 
căruia se aflau ele. 

— Ce naiba faceţi voi două? se amuză Dan, văzându-le pe 
logodnica lui, Anna, și pe sora acesteia stând jos, în faţa oglinzii. 

— Nu ne putem ridica în picioare, zise Erica, încercând să 
pară cât mai demnă cu putinţă atunci când întinse mâna spre el. 

— Staţi așa, să aduc macaraua, zise Dan, prefăcându-se că 
pleacă înapoi la parter. 

— la potolește-te, spuse Erica, în vreme ce Anna râdea atât 
de tare, încât fu nevoită să se întindă pe podea. 

— Bine, hai să încerc. 

Dan o apucă de mână pe Erica și începu să o tragă în sus. 

— Ufffff, gemu bărbatul. 

— Te rog, încetează cu efectele sonore! îi porunci Erica, 
ridicându-se cu greu în picioare. 

— Fir-ar să fie, ești imensă! exclamă Dan. 

Drept răspuns, femeia îl lovi cu pumnul peste brat. 

— Ai zis asta de o sută de ori, și nu ești singurul. Ce-ar fi să nu 
te mai holbezi la mine și să-ţi concentrezi în schimb atenţia 
asupra propriei tale grăsune! 

— Mda, bine. 

Dan o ajută pe Anna să se ridice în picioare, apoi o sărută pe 
buze. 

— Ar trebui să vă găsiţi o cameră dacă vă arde de așa ceva, 
zise Erica, împungându-l pe Dan. 

— Asta este camera noastră, răspunse Dan, sărutând-o din 
nou pe Anna. 

— În regulă. Atunci să ne concentrăm asupra motivului pentru 
care mă aflu eu aici, zise Erica, îndreptându-se către dulapul 
surorii sale. 

— Nu știu de ce ai impresia că ţi-aș putea fi de ajutor, spuse 
Anna, mergând legănat în urma Ericăi. Nu cred că am ceva care 
să-ţi vină. 

— Și-atunci, ce mă fac? întrebă Erica, în timp ce căuta printre 
hainele de pe umerașe. Diseară e lansarea cărții lui Christian, și 
singurul lucru care mă încape e cortul Maiei! 

— În regulă, îi dăm cumva de cap. Pantalonii pe care îi porţi 
par în regulă și cred că am o cămașă care s-ar putea să-ţi vină. 
În orice caz, pentru mine e un pic cam mare. 

Anna se întinse după o tunică brodată, de culoarea lavandei. 
Erica își scoase tricoul și, cu ajutorul Annei, își trase HAINA peste 
cap. Deși comparabilă cu împănatul unui cârnat de Crăciun, 
misiunea de a-i acoperi pântecele cu tunica se dovedise un 
succes. Apoi Erica se întoarse către oglindă și se privi cu o 
expresie critică. 

— Arăţi fantastic, spuse Anna, și Erica bombăni drept răspuns. 

Având în vedere silueta pe care o avea, „fantastic” suna 
imposibil de atins, totuși Erica arăta mulţumitor și părea să-și fi 
dat osteneala. 

— Merge, zise ea. 

Încercă să-și scoată singură HAINA, însă fu nevoită să se dea 
bătută și să accepte ajutorul Annei. 

— Unde are loc petrecerea? întrebă Anna, netezind tunica și 
punând-o pe umeraș. 

— La Grand Hotel. 

— Frumos din partea editurii să dea o petrecere de lansare 
pentru un autor debutant, zise Anna și se îndreptă spre scări. 

— Sunt foarte entuziasmați de carte. lar precomenzile sunt 
incredibil de bune pentru un roman de debut, așa că ei sunt mai 
mult decât bucuroși să dea o petrecere. Pare să existe mult 
sprijin și din partea presei, din câte mi-au spus cei de la editură. 

— Și ţie cum ţi se pare cartea? Presupun că îţi place, 
altminteri nu ai fi recomandat-o. Însă cât e de bună? 

— Este... 

Coborând cu grijă scările, în urma surorii sale, Erica reflectă 
câteva clipe. 


VP-8 


— Este magică. Întunecată și frumoasă, tulburătoare și 
intensă și... ei bine, magică - acesta e cuvântul cel mai potrivit 
pentru a o descrie. 

— Christian trebuie să fie în al nouălea cer. 

— Da, presupun că da, spuse Erica pe un ton oarecum 
șovăitor, în vreme ce intră în bucătărie. 

Cunoscând deja unde se aflau toate lucrurile, merse ţintă spre 
cafetieră. 

— În același timp, însă... 

Se opri puţin, pentru a nu pierde numărul lingurilor de cafea 
puse în filtru. 

— A fost în culmea fericirii atunci când i s-a acceptat cartea 
spre publicare, dar am senzaţia că scrisul l-a tulburat oarecum. 
E greu de zis, fiindcă nu-l cunosc atât de bine. Nu sunt sigură de 
ce mi-a cerut mie sfatul, însă l-am ajutat cu drag. In plus, am 
multă experienţă în editarea manuscriselor, cu toate că eu nu 
scriu romane. La început, totul a mers ca pe roate, iar Christian 
părea deschis sugestiilor mele. Spre sfârșit însă, bătea uneori în 
retragere atunci când eu voiam să discut anumite aspecte. Mi-e 
greu să explic. Ce-i drept, este un pic excentric. Poate că asta-i 
tot. 

— In cazul ăsta, presupun că și-a ales meseria potrivită, spuse 
Anna pe un ton serios. 

Erica se întoarse cu fața spre ea. 

— Așadar, mai nou nu sunt doar grasă, ci și excentrică! 

— Și să nu uităm, distrată! adăugă Anna, făcând semn cu 
capul spre cafetiera pe care sora sa tocmai o pornise. N-ar strica 
să pui mai întâi niște apă în ea! 

Cafetiera bolborosi de parcă i-ar fi dat dreptate și Erica o opri, 
aruncându-i surorii sale o privire urâcioasă. 

e 

Mişcându-se ca un robot, se ocupă de toate treburile casnice 
obișnuite. După ce le clăti, așeză farfuriile și tacâmurile în 
mașina de spălat vase. Indepărtă cu mâna resturile de mâncare 
din chiuvetă, după care o curăţă cu săpun și cu peria de vase. 
Apoi udă o cârpă, o stoarse și frecă suprafața mesei din 
bucătărie, pentru a îndepărta firimiturile și petele lipicioase. 

— Mama, pot să mă duc la Sandra? întrebă Elin, intrând în 
bucătărie. 

Privirea obraznică de pe chipul fetei de cincisprezece ani 
arăta că se resemnase din timp, la gândul unui răspuns negativ. 

— Știi că nu se poate. In seara asta vin bunicul și bunica. 

— Dar vin atât de des pe-aici! De ce trebuie să fiu mereu de 
față? 

Elin ridică vocea, căpătând acel ton plângăreţ pe care Cia nu-l 
putea suferi. 

— Vin ca să vă vadă pe tine și pe Ludvig. Ştii doar că ar fi 
dezamăgiţi dacă n-ai apărea. 

— Dar e așa de plicticos! lar bunica mereu începe să plângă, 
după care bunicul îi spune să se potolească. Vreau să mă duc 
acasă la Sandra. Toţi prietenii mei vor fi acolo. 

— Exagerezi, spuse Cia, clătind cârpa de vase și agăţând-o 
peste robinet. Mă îndoiesc că vor fi toți acolo. Poţi merge la 
Sandra în altă seară, când nu ne vizitează bunica și bunicul. 

— Tata m-ar fi lăsat să merg. _ 

Cia simţi că se sufocă. Nu era în stare de așa ceva. In clipele 
acelea, nu putea face față furiei și sfidării. Magnus ar fi ştiut 
cum să procedeze. El ar fi rezolvat situaţia creată de Elin. Insă 
ea nu o putea face. Nu de una singură. 

— Tata nu e aici. 

— Atunci unde e? ţipă Elin, iar ochii i se umplură de lacrimi. 
Unde s-a dus? Probabil că s-a săturat de tine și de cicăleala ta... 
Pisăloago! 

Cia își simţi mintea golită. Ca și cum sunetele s-ar fi risipit 
complet, iar totul din jurul ei s-ar fi transformat într-o pâclă 
cenușie. 

— A murit. 

Vocea femeii păru să izvorască de altundeva, ca și cum ar fi 
aparţinut unui străin. Elin o privi fix. 

— A murit, repetă Cia. 

In mod straniu, se simţi calmă, de parcă ar fi plutit undeva 
deasupra bucătăriei, observând imperturbabil întreaga scenă. 

— Minţi, răspunse Elin, gâfâind ca după o cursă de câţiva 
kilometri. 

— Nu mint. Asta cred polițiștii. lar eu știu că este adevărat. 

Când se auzi spunând acele vorbe, Cia își dădu seama cât de 
mult adevăr era în afirmaţia sa. Refuzase să-i dea crezare și se 
agăţase de o vagă speranţă. Adevărul însă era că Magnus se 
prăpădise. 

— De unde știi asta? De unde știu polițiștii? 

— Tata nu ne-ar fi lăsat de izbeliște. 

Elin scutură din cap, ca pentru a nu îngădui acelei idei să 
pună stăpânire asupra ei. Dar Cia văzu că și fiica sa era 
conștientă de adevăr. Magnus pur și simplu nu le-ar fi 
abandonat niciodată. 

Făcu câţiva pași și o cuprinse în braţe pe fată. Elin înţepeni, 
dar apoi se înduplecă, lăsându-se îmbrăţișată, de parcă ar fi fost 
un copilaș. Cia îi mângâie părul, în vreme ce fata suspină amar. 

— Gata, gata, șopti Cia și simţi cum îi sporesc puterile pe 
măsură ce fiica sa cădea pradă mâhnirii. Poţi să mergi la Sandra 
în seara asta. Le explic eu bunicii și bunicului. 

e 

Christian Thydell se privi în oglindă. Uneori chiar nu știa cum 
să se raporteze la propria-i imagine. Avea patruzeci de ani. 
Cumva, anii trecuseră în zbor, iar el se trezise în faţa imaginii 
unui bărbat care nu numai că înaintase în vârstă, ci și începuse 
să încărunțească pe la tâmple. 

— Cât de distins arăţi. 

Christian tresări când Sanna apăru în spatele lui și îl cuprinse 
de talie. 

— M-ai speriat. Să nu te mai furișezi așa. 

Se eliberă din îmbrăţișarea ei și, înainte de a se întoarce cu 
fața, îi zări în fugă expresia dezamăgită, în oglindă. 

— Imi pare rău, spuse femeia, așezându-se pe pat. 

— Și tu arăţi minunat, zise el, simțindu-se și mai vinovat 
atunci când complimentul său o făcu să se lumineze la față. 

Nu putea suferi când Sanna se purta ca un căţeluș care dădea 
din coadă de-ndată ce stăpânul său îi oferea câtuși de puţină 
atenţie. Soţia lui era cu zece ani mai tânără decât el, dar uneori 
avea senzaţia că îi despărțeau cel puţin douăzeci de ani. 

— Mă ajuţi cu cravata? 

Se apropie de Sanna, care se ridică în picioare și îi făcu nod, 
ca o expertă. Acesta ieși perfect încă de la prima încercare și 
femeia se dădu câţiva pași în spate, pentru a-și inspecta 
capodopera. 

— li vei da gata diseară. 

— Mmm..., mormăi el, neștiind ce anume se aștepta Sanna să 
audă din partea lui. 

— Mami! Nils m-a lovit! 

Melker dădu buzna în cameră, de parcă l-ar fi urmărit o haită 
de lupi. Căutând adăpost, el își încleștă degetele lipicioase în 
jurul primelor lucruri apărute în cale: picioarele lui Christian. 

— La naiba! 

Christian se descotorosi rapid de fiul său în vârstă de cinci ani, 
însă era prea târziu. Pantalonii aveau deja pete lucioase de 
ketchup în jurul genunchilor. Se strădui din răsputeri să-și 
păstreze cumpătul - lucru care se dovedise din ce în ce mai 
greu în ultima vreme. 

— Nu poți să-i ţii în frâu pe copii? se răsti el și își desfăcu în 
mod ostentativ nasturii pantalonilor de la costum, ca să se 
poată schimba. 

— Sunt sigură că-i pot curăța, zise Sanna, înșfăcându-l pe 
Melker, care se îndrepta spre pat, cu degetele sale lipicioase. 

— Și cum crezi că o să faci asta, când eu trebuie să fiu acolo 
peste o oră? Va trebui să mă schimb. 

— Dar cred că pot..., începu Sanna - părea gata să 
izbucnească în plâns. 

— Mai bine ocupă-te de copii. 

Sanna tresări la auzul fiecărei vorbe, de parcă ar fi fost 
biciuită. Fără să mai răspundă, îl apucă pe Melker de braț și îl 
scoase afară din cameră. 

După ce femeia ieși, Christian se așeză greoi pe pat. Aruncă o 
privire în oglindă. Un bărbat ursuz. Imbrăcat în sacou, cămașă, 
cravată și lenjerie intimă. Gârbovit, de parcă toate necazurile 
din lume s-ar fi sprijinit pe umerii lui. Încercă să-și îndrepte 
spinarea și să-și umile pieptul. Deja arăta mai bine. 

Era noaptea lui. Și nimeni nu putea să strice asta. 

e 

— Vreo noutate? întrebă Gösta Flygare, întinzând ibricul de 
cafea spre Patrik, care tocmai își făcuse apariția în mica 
bucătărie a secției de poliție. 

Patrik dădu afirmativ din cap, semn că voia cafea, după care 
se afundă într-unul din scaunele de la masă. Auzindu-i, Ernst, 
câinele, veni târâș-grăpiș în cameră și se întinse sub masă, în 
speranţa că vreun dumicat avea să fie scăpat pe podea, numai 
bine cât să-l înfulece el. 

— Poftim. 

Gosta așeză dinaintea lui Patrik o ceașcă de cafea neagră, 
apoi luă loc de cealaltă parte a mesei. 

— Ești cam palid la faţă azi, spuse Gosta, studiindu-și colegul 
mai tânăr. 

Patrik dădu din umeri. 

— Doar un pic obosit. Maia nu doarme bine și de-asta e cam 
iritabilă. lar Erica e complet epuizată. Ceea ce înseamnă că 
lucrurile nu au fost întocmai ușoare pe-acasă. 

— Și va fi și mai greu, zise Gosta. 

Patrik râse. 

— Vai, ce încurajator. Însă ai dreptate, probabil că așa va fi. 

— Așadar, n-ai descoperit nimic nou în legătură cu Magnus 
Kjeliner? 

Gosta furișă un biscuit pe sub masă, iar Ernst dădu bucuros 
din coadă, atingând picioarele lui Patrik. 

— Nu, absolut nimic, zise Patrik și sorbi din cafea. 

— Am văzut că iar a fost pe-aici soţia lui. 

— Da, e ca un ritual obsesiv - dar presupun că n-ar trebui să 
șocheze pe nimeni. Cum altfel să reacționeze o femeie atunci 
când soțul ei dispare pe neașteptate? 

— Poate că ar trebui să mai stăm de vorbă și cu alte 
persoane, zise Gösta, furișând pe sub masă încă un biscuit 
pentru Ernst. 

— Pe cine ai în vedere? 

Patrik își dădu seama cât de iritat sunase. 

— Am vorbit cu familia și prietenii. Am bătut la uși prin tot 
cartierul, am pus anunțuri și am făcut apel la ziarul local, pentru 
a căpăta mai multe informaţii. Ce altceva am mai putea face? 

— Nu-ţi stă în fire să te dai bătut așa repede. 

— Ei bine, dacă ai alte sugestii, aș dori să le aud. 

Patrik regretă imediat tonul aspru pe care vorbise, cu toate că 
Gösta nu părea jignit. 

— Sună groaznic să sperăm că bărbatul va fi găsit mort, 
adăugă el, pe un ton calm. Dar sunt convins că abia atunci ne 
vom putea da seama ce i s-a întâmplat. Pun pariu că nu a 
dispărut de bunăvoie, iar dacă am avea un cadavru, atunci 
măcar am putea porni de undeva. 

— Cred că ai dreptate. E cumplit să te gândești că plutește pe 
undeva sau zace în pădure. Dar și eu am același sentiment. Și 
probabil e îngrozitor să... 

— Să nu știi? La asta te referi? întrebă Patrik, mutându-și 
picioarele, care i se încălziseră sub greutatea considerabilă a 
câinelui. 

— Ei bine, imaginează-ţi cum e să nu știi unde a dispărut 
cineva drag. La fel și în cazul părinţilor ai căror copii sunt dați 
dispăruţi. Există un site american dedicat copiilor cărora nu li s-a 
putut da de urmă. Pagini întregi de fotografii. Tot ce pot spune 
€... lisuse Hristoase! 

— M-ar ucide un asemenea lucru, murmură Patrik. 

Și-o imagină pe fetița sa zglobie. Gândul să-i fie luată era 
insuportabil. 

— Ce naiba discutaţi voi acolo? Parc-am fi la înmormântare. 

Vocea veselă a Annikăi risipi atmosfera sumbră de-ndată ce 
femeia li se alătură la masă. Cel mai tânăr membru al secției, 
Martin Molin, își făcu apariţia imediat după ea, ademenit de 
mirosul cafelei și de toate vocile care se auzeau dinspre 
bucătărie. Molin lucra doar cu jumătate de normă în perioada 
aceea, fiindcă era în concediu de paternitate, și nu lăsa să-i 
scape vreo ocazie de a sta cu colegii lui și de a participa la 
discuţii. 

— Vorbeam despre Magnus Kjellner, zise Patrik, pe un ton ce 
indica faptul că discuţia luase sfârșit. 

Pentru a se asigura că se făcuse înțeles, el schimbă subiectul. 

— Cum merge treaba cu fetița? 

— O, ieri am primit poze noi, zise Annika, scoțând câteva 
fotografii din buzunarul hainei. Uitaţi ce mare s-a făcut. 

Așeză fotografiile pe masă, iar Patrik și Gosta se uitară pe 
rând la ele. Martin le văzuse în avanpremieră, când ajunsese la 
serviciu în dimineaţa aceea. 

— Oh, ce drăguță e, spuse Patrik. 

Annika dădu aprobator din cap. 

— Are zece luni acum. 

— Când o să puteţi merge acolo după ea? întrebă entuziasmat 
Gosta. 

Era pe deplin conștient de rolul pe care îl jucase în a-i 
convinge pe Annika și pe Lennart să ia în considerare la modul 
serios adopţia. Drept urmare, căpătase un real interes pentru 
fetița din fotografii. 

— Ei bine, nu prea știu, spuse Annika, adunând pozele și 
vârându-le înapoi în buzunar. Dar cred că peste vreo două luni. 

— Pesemne că așteptarea vi se pare interminabilă, zise Patrik, 
apoi se ridică și își puse ceașca în mașina de spălat vase. 

— Da, așa e. Însă măcar a fost demarată procedura. Și știm 
că fetița va fi a noastră. 

— Asta fără doar și poate, zise Gösta. 

Dintr-un impuls, bărbatul își așeză mâna peste cea a Annikăi, 
după care și-o retrase brusc. 

— Mda, acum înapoi la treabă. N-avem timp să stăm aici, la 
taclale, bombăni el jenat, în timp ce se ridică în picioare. 

Cei trei colegi priviră amuzaţi cum bărbatul plecă gârbovit din 
bucătărie. 


— Christian! 

Directoarea editurii, învăluită într-un nor de parfum, se 
îndreptă spre Christian, pentru a-i da o îmbrăţișare puternică. 
Christian își ţinu respiraţia, spre a nu fi nevoit să inhaleze 
mireasma îmbătător de dulceagă. În cazul lui Gaby von Rosen 
nu se putea vorbi de subtilitate. La ea, totul era în exces: păr 
mult prea umflat, machiaj mult prea strident, o tonă de parfum, 
toate acestea combinate cu un simţ estetic ce putea fi descris, 
la modul politicos, drept înspăimântător. În seara aceea, pentru 
a marca ocazia specială, femeia purta o ţinută de un roz ţipător, 
cu un trandafir de pânză, de culoare verde, prins la rever. În 
plus, se mai și clătina pe niște tocuri periculos de înalte. Dar, în 
ciuda aspectului său ușor ridicol, Gaby, în calitate de șefă a celei 
mai noi și mai în vogă edituri din Suedia, era o forță demnă de 
luat în seamă. Avea o experiență de peste treizeci de ani în 
domeniu și o minte la fel de ascuţită precum îi era și limba. Cei 
care, la început, o subestimau ca adversar nu comiteau de două 
ori aceeași greșeală. 

— Va fi așa de distractiv! exclamă radioasă Gaby, ţinându-l de 
braţ pe Christian. 

Chinuindu-se în continuare să respire în norul de parfum, 
Christian nu fu în stare decât să dea aprobator din cap. 

— Cei de la hotel, Lars-Erik și Ulla-Lena, au fost pur și simplu 
fantastici, continuă femeia. Ce oameni încântători! lar bufetul 
arată minunat! Pare locul ideal pentru a lansa romanul tău 
genial. Așadar, cum te simţi? 

Christian reuși într-un final să se sustragă și făcu un pas 
înapoi. 

— Ei bine, oarecum ireal, trebuie să recunosc. Am lucrat atât 
de mult la acest roman, iar acum... ei bine, iată-l. 

Aruncă o privire către stivele de cărți așezate pe masa de 
lângă ieșire. Pe cotorul fiecărui exemplar își putu citi numele, 
alături de titlul volumului, Sirena. Simţi un gol în stomac. Nu era 
un vis! 

— Uite care e planul de bătaie, zise Gaby, apucându-l de 
mânecă și trăgându-l după ea. 

Christian o urmă fără să se împotrivească. 

— Pentru început ne vom întâlni cu jurnaliștii aflaţi aici, ca să 
poată discuta cu tine în liniște. Suntem foarte mulţumiţi de 
reacția mass-mediei. Jurnalişti de la Göteborgs Posten, 
Göteborgs Tidningen, Bohusläningen şi Strömstads Tidning - cu 
toții sunt prezenți. Nimeni de la publicațiile naționale, însă nu-i 
nimic, dacă e să ținem cont de recenzia fantastică apărută azi în 
Svenska Dagbladet. 

— O recenzie? întrebă Christian, în vreme ce era condus spre 
un mic podium aflat lângă scena de unde avea să discute cu 
presa. 

— Îți spun eu mai târziu, răspunse Gaby, îmboldindu-l spre un 
scaun lipit de perete. 

Christian încercă să recapete oarecum controlul asupra 
situaţiei, dar avu senzaţia că fusese aspirat într-o centrifugă din 
care i-ar fi fost imposibil să evadeze. lar sentimentul îi fu întărit 
și mai mult atunci când o văzu pe Gaby făcând cale întoarsă și 
lăsându-l în urmă. Asistenţii alergau în toate direcţiile, aranjând 
mesele. Nimeni nu era atent la Christian. Bărbatul îndrăzni să 
închidă ochii preț de o clipă. Se gândi la cartea lui, Sirena, și la 
toate orele petrecute în fața computerului. Sute, mii de ore. Se 
gândi la ea, la Sirenă. 

— Christian Thydell? 

O voce îl deșteptă din visare, făcându-l să ridice privirea. 
Bărbatul aflat dinaintea sa avea mâna întinsă și părea să 
aștepte un răspuns. Drept urmare, Christian se ridică și îi 
strânse mâna. 

— Birger Jansson, de la Strömstads Tidning, spuse bărbatul, 
așezându-și pe podea geanta pentru camera foto. 

— Ah, păi... bine aţi venit. Luaţi loc, vă rog, zise Christian, 
ușor zăpăcit. 

O căută cu privirea pe Gaby, însă nu-i zări decât în fugă ţinuta 
de un roz ţipător, agitându-se de colo-colo, în dreptul ușii de la 
intrare. 

— Se face multă promovare cărţii dumneavoastră, spuse 
Jansson, privind în jur. 

— Da, așa s-ar părea, aprobă Christian, după care amândoi 
tăcură, ușor încurcaţi. 

— Să începem? Sau să-i așteptăm și pe ceilalți? 

Christian îi aruncă reporterului o privire goală. De unde să fi 
știut el? Nu mai făcuse niciodată așa ceva. Dar Jansson păru să 
treacă din mers peste acel obstacol, așezând pe masă un 
reportofon și pornindu-l. 

— Așadar, zise el, fixându-l cu privirea pe Christian. Acesta e 
primul dumneavoastră roman, nu? 

Christian se întrebă dacă ar fi trebuit să facă și altceva în 
afară de a confirma spusele reporterului. 

— Da, așa este, răspunse el, dregându-și vocea. 

— Mi-a plăcut mult, spuse Jansson pe un ton aspru, care 
contrazicea întregul compliment. 

— Mulţumesc, îi răspunse Christian. 

— Ce aţi dorit să transmiteţi prin acest roman? întrebă 
Jansson, după care se asigură că reportofonul înregistra bine 
sunetul. 

— Ce am vrut să transmit? Chiar nu știu. E un roman, o 
poveste la care m-am tot gândit, o poveste ce trebuia să iasă la 
iveală. 

— E o poveste foarte întunecată. Aproape că aș numi-o 
sumbră, zise Jansson, analizându-l pe Christian, ca și cum ar fi 
încercat să-i pătrundă în cele mai adânci cotloane ale sufletului. 
Așa vedeţi dumneavoastră societatea? 

— Nu știu dacă rolul acestei cărţi a fost de a transmite felul în 
care privesc eu societatea, zise Christian, încercând cu 
disperare să spună ceva inteligent. 

Niciodată nu își privise cartea din acel punct de vedere. 
Povestea fusese parte din el vreme atât de îndelungată, îi 
bântuise mintea atât de mult până când, într-un final, se simţise 
nevoit s-o aștearnă pe hârtie. Dar să fi avut oare vreo legătură 
cu ceea ce credea el despre societate? Gândul acela nici măcar 
nu-i trecuse prin minte. 

În cele din urmă, Gaby îi sosi în ajutor, urmată de ceilalţi 
jurnaliști. Jansson își închise reportofonul, iar ceilalţi făcură 
prezentările și se așezară în jurul mesei. Totul dură câteva 
minute, iar Christian profită de ocazie pentru a-și aduna 
gândurile. Apoi Gaby făcu semn cu mâna, pentru a le atrage 
atenţia tuturor. 

— Bine aţi venit la această reuniune în cinstea noii stele de pe 
firmamentul literar, Christian Thydell. intreaga echipă de la 
editură se mândrește nespus cu faptul că i-am publicat primul 
roman, Sirena. Şi considerăm că se marchează astfel începutul 
unei lungi și uimitoare cariere de scriitor. Christian încă nu a 
văzut recenziile. Așadar, Christian, te anunţ cu mare bucurie că 
astăzi au apărut niște cronici fantastice în Svenska Dagbladet, 
Dagens Nyheter şi Arbetarbladet, ca să numesc doar câteva. 
Permiteţi-mi să vă citesc niște pasaje. 

Își puse ochelarii și se întinse după un morman de hârtii aflat 
în faţa ei, pe masă. Un marker roz fusese utilizat pentru a 
însemna frazele scrise pe fundalul alb. 

— „O performanţă lingvistică uluitoare, înfățișând necazurile 
oamenilor de rând, fără a pierde din vedere imaginea de 
ansamblu”. Asta a fost din Svenska Dagbladet, îi explică Gaby 
lui Christian, dând ușor din cap, după care se întoarse la 
următoarea cronică. „Lectura cărţii lui Christian Thydell este 
atât agreabilă, cât și dureroasă, întrucât proza lui neîncărcată 
demască falsele promisiuni ale societăţii cu privire la siguranță 
și democraţie. Cuvintele sale taie ca un cuţit prin carne, mușchi 
și conștiință, fapt care m-a determinat să citesc cartea cu 
nerăbdare și febrilitate și, precum un fachir, să caut acea durere 
chinuitoare, însă nemaipomenit de purificatoare”. Asta e din 
Dagens Nyheter, zise Gaby, scoţându-și ochelarii și înmânându-i 
lui Christian teancul de recenzii. 

Uluit până peste măsură, acesta luă cronicile. Ascultase toate 
acele vorbe și savurase abundența de laude, însă pur și simplu 
nu înţelegea despre ce vorbeau criticii. Nu făcuse altceva decât 
să vorbească despre ea, să-i spună povestea. Dezlănţuise un 
potop de cuvinte și de amintiri legate de ea, potop care uneori îl 
secătuise complet. Nu avusese nicio intenţie de a spune ceva în 
legătură cu societatea. Voise doar să vorbească despre ea. 

Însă își înăbuși impulsul de a protesta. Nimeni nu avea să-l 
înțeleagă, și poate că era mai bine să lase lucrurile așa cum 
erau. Nu ar fi fost vreodată în stare să le explice. 

— Asta e grozav, spuse el, simțind cum buzele îi rostiră acele 
vorbe fade. 

Urmară apoi și mai multe întrebări. Și mai multe laude și 
comentarii cu privire la cartea sa. lar Christian își dădu seama 
că nu fusese în stare să dea vreun răspuns logic niciunei 
întrebări. Cum ar fi putut oare descrie ceva ce-i umpluse cele 
mai mici unghere ale vieţii? Ceva care nu reprezenta doar o 
poveste - ci avea de-a face cu supraviețuirea. Cu durerea. 
Christian își dăduse toată silința, încercând să se exprime clar și 
cu grijă. Pesemne că și reușise, întrucât Gaby dăduse mereu 
aprobator din cap. 

Odată încheiată sesiunea de interviuri, singura dorinţă a lui 
Christian era să meargă acasă. Se simţea sleit de puteri. Insă fu 
nevoit să mai zăbovească în superba sală de festivități din 
Grand Hotel. Trase adânc aer în piept și se pregăti să întâmpine 
oaspeții care începură să vină în valuri. Zâmbi, însă era un 
zâmbet care necesita mai mult efort decât și-ar fi închipuit 
vreodată cineva. 

e 

— Crezi că reușești să nu te îmbeţi în seara asta? își repezi 
Erik Lind soţia, însă îndeajuns de discret pentru a nu fi auzit de 
celelalte persoane care așteptau la rând, ca să intre la 
petrecere. 

— Crezi că reușești să-ţi ţii mâinile acasă în seara asta? îi 
răspunse Louise, fără a se mai obosi să-i șoptească. 

— Nu știu la ce te referi, zise Erik. Și te rog, vorbește mai 
încet. 

Louise îi aruncă o privire glacială soțului său. Era un bărbat 
elegant - măcar atât se vedea nevoită să recunoască. lar 
cândva, demult, acel lucru i se păruse atrăgător. Se 
cunoscuseră în facultate, iar multe fete o invidiaseră fiindcă 
reușise să pună mâna pe Erik Lind. De atunci încolo - încet, dar 
sigur - bărbatul îi călcase în picioare orice fărâmă de dragoste, 
respect sau încredere nutrite vreodată. Pe de altă parte, Erik 
Lind nu părea să întâmpine probleme în a-și găsi amante 
dornice, în afara patului conjugal. 

— Bună! Aţi venit și voi? Ce bine! 

Cecilia Jansdotter își croi drum spre ei și le dădu câte o 
sărutare obligatorie pe obraz. Era coafeza lLouisei și, de 
asemenea, amanta lui Erik, din ultimul an. Însă, firește, cei doi 
nu credeau că Louise știa ceva. 

— Bună, Cecilia! zâmbi Louise. 

Era o fată drăguță, iar dacă Louise le-ar fi purtat pică tuturor 
celor care se culcaseră cu soţul ei, nu ar mai fi reușit să trăiască 
în Fjăllbacka. In plus, de ani de zile nu-i mai păsa. Le avea pe 
fete. Și mai avea acea minunată invenţie: vinul la cutie. La ce-i 
mai trebuia Erik? 

— Ce minunat să avem încă un scriitor aici, în Fjällbacka! mai 
întâi Erica Falck, iar acum Christian. 

Cecilia aproape că ţopăia de pe un picior pe altul. 

— l-aţi citit cartea? 

— Eu nu citesc decât reviste de afaceri, zise Erik. 

Louise își dădu ochii peste cap. Era tipic pentru el să flirteze 
spunând că nu citea niciodată cărți. 

— Sper să putem lua un exemplar cu noi acasă, zise ea, 
înfășurându-se în haină. 

Işi dorea să se miște mai repede coada, pentru a putea intra 
la căldură. 

— Da, la noi acasă, Louise e cea care citește. Pe de altă parte, 
ce altceva să faci, dacă nu ești nevoit să muncești? Nu-i așa, 
iubito? 

Louise ridică din umeri, nelăsându-se afectată de remarca 
usturătoare. Nu ar fi ajutat cu nimic să sublinieze că, de fapt, 
Erik insistase ca ea să rămână acasă, atâta vreme cât fetele 
erau mici. Și că ea trudea din zori până-n seară pentru a fi 
sigură că totul mergea ca pe roate în căminul bine organizat pe 
care bărbatul îl lua de-a gata. 

Bârfa măruntă continuă, odată cu avansarea în rând. Într-un 
final, reușiră să intre în foaier și să-și lase hainele, înainte de a 
cobori scările spre sala de festivități. 

Cu privirea lui Erik aţintită asupra ei, Louise se duse direct la 
bar. 

e 

— Nu te strofoca prea tare! spuse Patrik, sărutând-o pe Erica 
înainte ca aceasta să iasă legănându-se din bucătărie, cu 
pântecele înainte. 

Maia scânci puţin când își văzu mama dispărând, dar se potoli 
de-ndată ce Patrik o puse în faţa televizorului, ca să se uite la 
Bolibompa. Tocmai începuse emisiunea cu dragonul verde. Maia 
fusese mult mai agitată și mai greu de strunit în ultimele câteva 
luni, iar toanele ce urmau ori de câte ori i se spunea „nu” erau 
comparabile cu ale unei adevărate dive. Patrik înțelegea 
oarecum situația. Pesemne că fetița era în același timp 
nerăbdătoare și neliniștită fiindcă urmau să apară doi noi 
membri ai familiei. Dumnezeule mare! Gemeni! Cu toate că 
știuseră încă de la prima ecografie, din cea de-a optsprezecea 
săptămână de sarcină a Ericăi, lui Patrik tot nu-i venea să 
creadă. Uneori se întreba cum aveau să facă față situaţiei. 
Fusese îndeajuns de greu cu un singur bebeluș; cum aveau să 
se descurce cu doi? Cum aveau să rezolve alăptatul, nevoia de 
somn și toate celelalte? Și trebuiau să cumpere o mașină nouă, 
îndeajuns de mare pentru trei copii și cărucioarele lor. lar acela 
nu era decât unul dintre multele aspecte ce trebuiau luate în 
calcul. 

Patrik se așeză pe canapea lângă Maia și privi în gol. Fusese 
atât de obosit în ultima vreme. Se simţea secătuit de energie, 
iar în unele dimineți abia se putea ridica din pat. Insă poate că 
nu era chiar atât de ciudat. Pe lângă toate evenimentele de 
acasă - Erica sleită de puteri și Maia transformată într-un 
monstruleț obraznic - Patrik se mai confrunta și cu necazuri la 
muncă. In toţi anii scurși de când o cunoscuse pe Erica, el și 
colegii lui se confruntaseră cu nenumărate și dificile anchete ale 
unor crime. Natura morbidă a meseriei lui și conflictul 
permanent cu șeful său, Bertil Mellberg, începeau să-și pună 
amprenta asupra lui Patrik. 

Acum se ocupau de cazul dispariţiei lui Magnus Kjellner. Patrik 
nu știa dacă experienţa ori instinctul îi dădea sentimentul 
acesta, însă era ferm convins că bărbatul păţise ceva. Imposibil 
de spus dacă fusese victima unui accident sau a unei fapte 
josnice, însă Patrik era în stare să parieze pe legitimaţia sa de 
poliţist că Magnus Kjellner nu mai era în viaţă. Incepuse să-l 
tulbure faptul că în fiecare zi de miercuri era nevoit s-o 
întâlnească pe soţia bărbatului, care îi părea de fiecare dată mai 
mică și mai pricăjită. Poliţiștii făcuseră tot ce le stătuse în 
putere, însă lui Patrik îi era în continuare imposibil să-și șteargă 
din minte imaginea Ciei Kjeliner. 


VP -21 


— Tati! 

Cu forţe vocale de care nici măcar nu era conștientă, Maia îl 
trezi din visare. Fetiţa arăta cu degetul spre ecranul 
televizorului, iar Patrik înţelese de îndată ce se întâmplase. 
Pesemne că stătuse pe gânduri vreme îndelungată, deoarece 
Bolibompa se terminase, fiind înlocuită de o emisiune pentru 
adulţi ce nu îi trezea nicidecum interesul Maiei. 

— Rezolvă tati, spuse el, ridicând palmele. Ce zici de Pippi 
Sosețica? 

Având în vedere că Pippi era marea favorită a momentului, 
Patrik știa care avea să fie răspunsul fiicei sale. Scoase DVD-ul, 
iar atunci când la televizor porni Pippi Sosetica în Mările Sudului, 
el se așeză lângă Maia, punându-și braţul în jurul ei. Ca un 
animăluţ drăgăstos, fetița se cuibări fericită la subsuoara tatii. 
Cinci minute mai târziu, Patrik dormea. 

(J 

Christian transpira abundent. Gaby tocmai îl anunţase că în 
curând trebuia să urce pe scenă. Sala de festivități nu era plină 
ochi, dar la mese erau așezați în jur de șaizeci de oaspeți, cu 
nerăbdarea citindu-li-se pe chip și cu farfurii de mâncare și 
pahare de bere sau vin dinaintea lor. Cât despre Christian, el nu 
reușise să mănânce nimic, dar băuse vin roșu. Era deja la al 
treilea pahar, deși era conștient că n-ar fi trebuit să bea atât de 
mult. N-ar fi fost deloc bine să bolborosească în microfon drept 
răspuns la întrebări. Însă fără vin, n-ar fi fost deloc în stare să 
funcţioneze. 

Cuprinse camera cu privirea, când simţi o atingere pe braţ. 

— Bună. Cum merge? Pari un pic cam încordat, zise Erica, 
privindu-l cu îngrijorare. 

— Cred că sunt doar emoţii, se contesă el, găsind consolare în 
acea mărturisire. 

— Știu exact ce simţi, spuse Erica. Prima mea apariţie publică 
a fost la un eveniment în Stockholm, dedicat autorilor debutanţi, 
iar la final aproape că au fost nevoiţi să mă culeagă de pe 
podea. Și nu-mi amintesc niciun cuvânt rostit pe scenă. 

— Am senzaţia că și pe mine va trebui să mă culeagă de pe 
podea, zise Christian, ducându-și mâna spre grumaz. 

Preţ de o clipă, se gândi la scrisori, apoi fu copleșit de panică. 
Genunchii îi cedară și singurul motiv pentru care nu se prăbuși 
fu acela că Erica era prinsă de brațul său. 

— Hopa sus, zise ea. S-ar părea că ai dat gata câteva băuturi 
tari. Poate că ar fi bine să nu mai bei nimic înainte de-a urca pe 
scenă. 

Îndepărtă cu grijă paharul de vin roșu din mâna lui Christian și 
îl așeză pe masa cea mai apropiată. 

— Îți promit că totul va fi bine. Pentru început, Gaby te va 
prezenta pe tine, apoi romanul. După care eu îţi voi pune câteva 
întrebări - și deja am discutat care vor fi acelea. Ai încredere în 
mine. Singura problemă va fi cum să remorcăm imensitatea 
asta de corp al meu până pe scenă. 

Râse, iar Christian i se alătură. Nu din toată inima, ba chiar 
sună ușor strident, însă gluma avu efectul scontat. Bărbatul se 
mai eliberă de tensiune și putu din nou să respire. Işi îndepărtă 
orice gând legat de scrisori. N-avea să se lase afectat de așa 
ceva în seara asta. Sirena căpătase o voce prin intermediul 
cărții lui, iar Christian voia să considere acum capitolul acesta 
încheiat. 

— Bună, iubitule. 

Sanna li se alătură, privind în jurul său, cu ochii licărind. 
Christian știa că momentul era important pentru ea. Poate chiar 
mai important decât pentru el. 

— Cât de bine arăţi, îi spuse, iar femeia savură laudele. 

Într-adevăr, arăta minunat. Christian își dădea seama că 
fusese norocos să o întâlnească. Sanna îndurase foarte mult din 
partea lui, mai mult decât ar fi fost dispuși să îndure alţi oameni. 
Nu era vina ei că nu putea umple golul dinăuntrul lui Christian. 
Probabil că nimeni n-ar fi putut-o face. Bărbatul o cuprinse cu un 
braţ și îi sărută părul. 

— Cât de drăguţi sunteţi voi doi! exclamă Gaby, venind val 
vârtej spre ei, cu tocurile pantofilor răsunând. Cineva ţi-a trimis 
flori, Christian. 

Bărbatul privi ţintă spre buchet. Era frumos, dar simplu, 
alcătuit în întregime din crini albi. 

Cu degetele tremurându-i incontrolabil, Christian se întinse 
după plicul alb, atașat buchetului. Era atât de agitat, încât abia 
reuși să-l deschidă, fiind prea puţin conștient de privirile 
surprinse ale femeilor aflate în jurul său. 

Biletul era, de asemenea, foarte simplu. O felicitare obișnuită, 
albă, groasă, cu un mesaj scris cu cerneală neagră, cu aceleași 

litere elegante folosite de obicei în scrisori. Christian fixă 
cuvintele cu privirea. Apoi totul i se făcu negru în faţa ochilor. 

2. 


Era cea mai frumoasă ființă pe care o văzuse vreodată. 
Mirosea așa de bine, iar părul său lung era prins la spate cu o 
panglică albă. Strălucea atât de puternic, încât aproape că simţi 
nevoia să închidă ochii. Făcu șovăitor un pas spre ea, nefiind 
sigur dacă i se va îngădui să fie părtaş la toată acea frumusețe. 
Ea întinse brațele, în semn de îngăduință și, cu pași iuți, el se 
cufundă în îmbrățișarea ei. Departe de întuneric, departe de 
nenorociri. Fu învăluit de alb, de lumină, de mireasma florilor, 
iar un păr ca de mătase îi mângâie obrazul. 

— Acum ești mama mea? zise el în cele din urmă, făcând 
șovăielnic un pas înapoi. 

Femeia încuviință din cap. 

— Adevărat? 

Se aștepta ca dintr-o clipă în alta să apară cineva și, cu o 
remarcă fulgerătoare, să spulbere totul, șoptindu-i că doar 
visase. Și că minunata făptură nu putea nicicum să fie mama 
unuia ca el. 

Însă nu apăru niciun glas. În schimb, femeia doar clătină din 
cap, iar el nu se mai putu abtine. I se aruncă din nou în brațe - 
nu voia să mai plece vreodată. Undeva, în mintea lui, existau 
alte imagini, alte scene și sunete ce dădeau să iasă la suprafață, 
însă fură înăbușite de mirosul de flori și de foșnetul rochiei 
femeii. Alungă acele imagini. Le obligă să dispară, să fie 
înlocuite de tot ce era nou și minunat. De tot ce era incredibil. 

Își privi noua mamă, iar inima aproape că îi spărgea pieptul 
de fericire. Atunci când femeia îl prinse de mână și îl conduse 
departe de acolo, el o urmă de bunăvoie. 

o... 

— Am auzit că lucrurile au luat o întorsătură destul de 
zbuciumată aseară. Ce-o fi fost în capul lui Christian, să se 
îmbete la un eveniment ca ăsta? 

Kenneth Bengtsson ajunse târziu la birou, după o dimineaţă 
cam neplăcută acasă. Își aruncă haina pe canapea, însă o privire 
dezaprobatoare din partea lui Erik îl făcu să o ridice din nou și să 
o atârne în cuierul de pe hol. 

— Ai dreptate. Fără doar și poate, seara a avut un sfârșit 
lamentabil, răspunse Erik. Pe de altă parte, Louise a părut 
hotărâtă să evadeze în aburii alcoolului, așa că măcar am fost 
cruțat de experienţa cu pricina. 

— Chiar așa rău stau lucrurile? întrebă Kenneth, privindu-l pe 
Erik. 

Se întâmpla foarte rar ca acesta să-i destăinuie chestiuni 
personale. Așa fusese dintotdeauna. Atât pe vremea când erau 
copii și se jucau împreună, cât și în prezent, ca adulţi. Erik îi 
tratase pe Kenneth de parcă abia l-ar fi tolerat, de parcă i-ar fi 
făcut o favoare binevoind să petreacă timp cu el. Prietenia lor s- 
ar fi încheiat cu multă vreme în urmă dacă Erik nu ar fi avut 
vreun folos de pe urma lui Kenneth. În vreme ce Erik plecase la 
facultate și lucrase în Göteborg, Kenneth rămăsese în Fjällbacka 
și pusese pe picioare o mică firmă de contabilitate, care, de-a 
lungul anilor, devenise o afacere de succes. Asta deoarece 
Kenneth chiar se pricepea. Işi dădea seama că nu era tocmai 
arătos ori șarmant și nu-și făcea iluzii că ar fi avut o inteligenţă 
peste medie. Insă avea o abilitate remarcabilă de a face minuni 
atunci când venea vorba de cifre. Putea jongla cu sumele dintr- 
un raport de profituri și pierderi sau dintr-o foaie de bilanţ ca un 
adevărat David Beckham al lumii contabile. Din pricina asta și a 
talentului său de a convinge autorităţile fiscale să vadă lucrurile 
din perspectiva lui, Kenneth devenise brusc și, pentru întâia 
oară, o persoană extrem de valoroasă pentru Erik. Reprezentase 
alegerea firească atunci când Erik avusese nevoie de un asociat, 
odată cu intrarea pe piaţa de construcţii și cu pornirea unei 
afaceri care, în ultima vreme, devenise extrem de profitabilă, pe 
coasta de vest a Suediei. Firește că Erik precizase de la bun 
început că asociatul său trebuia să-și vadă lungul nasului, din 
moment ce nu deţinea decât o treime din companie, și nu 
jumătate - cu toate că așa ar fi trebuit, având în vedere 
contribuţia sa în cadrul firmei, însă nu conta. Kenneth nu era 
interesat să adune averi și putere. Se mulțumea să facă lucrurile 
la care se pricepea și să fie asociatul lui Erik. 

— Chiar n-am idee ce să fac în legătură cu Louise, spuse Erik, 
ridicându-se de la birou. Dacă n-ar fi fost copiii... 

Scutură din cap și își puse haina pe el. Kenneth dădu și el din 
cap, în semn de solidaritate. Știa prea bine cum stăteau 
lucrurile. Și nu aveau nimic de-a face cu copiii. Ceea ce îl oprea 

pe Erik să divorțeze de Louise era faptul că ea ar fi avut dreptul 
la jumătate din banii și celelalte bunuri ale lor. 

— Mă duc să iau prânzul și voi fi plecat o vreme. Un prânz 
lung astăzi. 

— În regulă, zise Kenneth. Un prânz lung. Ah, da. 

e 

— E acasă? întrebă Erica, de pe veranda familiei Thydell. 

Sanna păru să ezite preţ de câteva secunde, apoi se dădu la o 
parte și îi permise să intre. 

— E la etaj. În camera de lucru. Stă în faţa computerului și 
privește în gol. 

— Pot să urc și să stau de vorbă cu el? 

Sanna dădu afirmativ din cap. 

— Sigur. Nimic din ceea ce spun eu nu pare să-l ajute. Poate 
că ai tu mai mult noroc. 

Tonul femeii era amar, și Erica se opri un moment, pentru a o 
studia. Părea obosită. Insă mai era ceva ce îi scăpa Ericăi. 

— Să văd ce pot face. 

Erica începu să urce încet scările, susținându-și cu o mână 
pântecele supradimensionat. În ultima vreme, până și cel mai 
mic efort o secătuia de toate puterile. 

— Bună. 

Bătu delicat în ușa deschisă, iar Christian se întoarse. Stătea 
așezat pe scaunul de la birou, însă ecranul computerului era gol. 

— Hai că ieri chiar ne-ai tras o sperietură, zise Erica, 
prăbușindu-se în fotoliul din colț. 

— Cred că sunt doar ușor epuizat din cauza muncii, răspunse 
Christian, însă ochii îi erau puternic încercănați, iar mâinile îi 
tremurau. In plus, am fost îngrijorat din cauza dispariţiei lui 
Magnus. 

— Ești sigur că nu mai există și alt motiv? întrebă ea, pe un 
ton mult mai strident decât intenţionase. Am cules ieri asta și 
am adus-o cu mine. 

Intinse mâna spre buzunarul hainei și scoase felicitarea care 
sosise odată cu buchetul de crini albi. 

— Pesemne că ţi-a scăpat din mână. 

Christian se uită ţintă la bilet. 

— Pune-l deoparte. 

— Ce înseamnă acest mesaj? întrebă Erica, privind îngrijorată 
spre acel bărbat pe care începuse să-l considere prieten. 


VP - 27 


El nu-i răspunse. Erica repetă întrebarea, de data aceasta, cu 
mai multă blândeţe. 

— Christian, ce înseamnă? Reacţia ta de ieri a fost cu totul 
neobișnuită. Așa că nu încerca să mă faci să cred că erai doar 
extenuat din cauza muncii. 

În continuare, niciun răspuns. Brusc, tăcerea fu întreruptă de 
vocea Sannei, venită din dreptul ușii. 

— Povestește-i Ericăi de scrisori, zise ea. 

Rămase pe loc, așteptând o reacţie din partea soţului ei. Se 
scurseră alte câteva minute de tăcere până când Christian oftă 
și trase afara sertarul de jos al biroului, din care scoase o 
grămăjoară de scrisori. 

— Le am de ceva vreme. 

Erica luă scrisorile și frunzări cu atenţie paginile. Foi albe, cu 
cerneala neagră. Și nu exista niciun dubiu, scrisul de pe 
felicitarea pe care o adusese era același. Ba chiar și unele 
cuvinte păreau familiare. Propoziţiile erau diferite, însă tema 
rămânea neschimbată. Erica începu să citească cu voce tare din 
prima scrisoare. 

— Merge alături de tine, te urmează pretutindeni. Nu ai niciun 
drept asupra propriei tale vieți. Aceasta îi aparține ei. 

Își ridică uluită privirea. 

— Ce mai e și asta? Ințelegi ceva? 

— Nu, veni răspunsul iute și răspicat al lui Christian. Nu, n-am 
nicio idee. Nu cunosc pe nimeni care să-mi vrea răul. Cel puţin, 
nu cred să cunosc. Și n-am idee nici cine este „ea”. Ar fi trebuit 
să arunc scrisorile alea, spuse bărbatul, întinzându-se după ele. 

Însă Erica n-avea de gând să le dea drumul din mână. 

— Ar trebui să le spui polițiștilor despre asta. 

Christian scutură din cap. 

— Nu, probabil că e doar cineva care se distrează pe seama 
mea. 

— Mie nu-mi sună a glumă. Și văd că nici ţie nu ţi se pare 
amuzant. 

— Exact asta am spus și eu, interveni Sanna. Cred că e foarte 
sinistru, mai ales că avem copii și tot restul. Dacă o fi vreun 
bolnav mintal... 

Îl fixă pe Christian cu privirea, iar Erica își dădu seama că nu 
era prima oară când purtau discuţia aceea, însă bărbatul 
scutură iar cu încăpățânare din cap. 

— Nu vreau să-i dau prea multă amploare. 

— De când durează mai precis toată situaţia asta? 

— De când ai început să scrii cartea, zise Sanna, alegându-se 
astfel cu o privire iritată din partea soţului său. 

— Cam așa ceva, recunoscu acesta. Acum un an și jumatate. 

— Să existe oare o legătură? Ai scris în carte despre vreo 
persoană sau vreun eveniment real? Cineva care să se fi simţit 
ameninţat fiindcă l-ai pomenit? 

Erica îl ţintui cu privirea pe Christian, care părea extrem de 
stânjenit. Era evident că nu voia să discute despre asta. 

— Nu, este o operă de ficţiune, zise el, cu o grimasă. Nimeni 
n-ar trebui să se poată recunoaște în povestea mea. Doar ai citit 
manuscrisul. Ti se pare cumva autobiografic? 

— Nu e ceva de care să-mi pot da seama, spuse Erica, 
ridicând din umeri. Însă știu din proprie experienţă că scriitorii 
includ în cărțile lor părți ale propriilor vieți, în mod conștient sau 
inconștient. 

— Ei bine, eu n-am făcut-o! exclamă Christian, împingându-și 
scaunul și ridicându-se în picioare. 

Dându-și seama că sosise vremea să plece, Erica încercă să 
se ridice din fotoliu. Însă trupul său greoi se împotrivi cu 
vehemenţă, iar femeia nu fu în stare decât să mormăie de 
câteva ori. Expresia neînduplecată a lui Christian se înmuie, și 
bărbatul îi întinse o mână. 

— Probabil e vreun ţăcănit care a auzit despre cartea mea și 
au început să-i vină idei. Atâta tot, zise el, părând mai calm. 

Erica se îndoia că așa era, însă părerea ei se baza mai mult 
pe instinct decât pe vreo dovadă concretă. Indreptându-se către 
mașină, spera ca bărbatul să nu observe că în sertarul lui se 
aflau doar cinci scrisori, în loc de șase. Erica nu știa ce anume o 
determinase să facă un pas atât de îndrăzneț, însă dacă amicul 
ei nu intenţiona să-i spună adevărul, atunci avea să afle ea de 
una singură. Tonul scrisorilor era în mod evident ameninţător și 
Erica se temea pentru Christian. 

e 

— A trebuit să anulezi vreo programare? întrebă Erik, 
ciugulind sfârcul Ceciliei. 

Femeia gemu, întinzându-se pe patul din apartamentul ei. 
Salonul de frumuseţe a cărui proprietară era se afla chiar la 
parterul clădirii, așadar foarte aproape. 

— Ai vrea tu, nu? Să auzi că a trebuit să-mi reprogramez 
clienţii pentru a-ţi face ţie loc în calendar. Ce te face să crezi că 
ești într-atât de important? 

— Ce-ar putea fi mai important decât asta? spuse el, 
plimbându-și limba de-a lungul sânului Ceciliei. 

Femeia îl trase apoi nerăbdătoare deasupra ei. 

La sfârșit, se întinse lângă el, cu capul rezemat de braţul lui. 
Câteva firicele aspre îi gâdilară obrazul. 

— A fost un pic ciudat să mă întâlnesc ieri cu Louise. Și cu 
tine. 

— Mmm, făcu Erik, moţăind. 

Nu avea niciun chef să discute cu amanta despre mariajul și 
soția lui. 

— Ştii, îmi place de Louise, șopti Cecilia, jucându-se cu părul 
de pe pieptul lui Erik. lar dacă ar ști... 

— Dar nu știe, se răsti Erik, rezemându-se în coate. Și nici nu 
va afla. 

Cecilia ridică privirea spre el, iar bărbatul înțelese din 
experienţă cum avea să decurgă discuţia. 

— Mai devreme sau mai târziu va trebui să afle. 

Erik oftă în sinea lui. De ce trebuia mereu să discute despre 
trecut și despre viitor? Își trecu picioarele peste marginea 
patului și începu să se îmbrace. 

— Deja trebuie să pleci? întrebă Cecilia. 

Expresia lezată de pe chipul femeii îl irită și mai mult. 

— Am multă treabă, spuse el tăios, închizându-și nasturii de la 
cămașă. 

Mirosul partidei de sex îi gâdila nările, însă avea să facă un 
duș la birou. Întotdeauna păstra un schimb de haine acolo, 
tocmai pentru asemenea ocazii. 

— Deci așa vor sta lucrurile? 

Cecilia era încă întinsă pe pat, iar Erik nu-și putea lua ochii de 
la trupul ei dezgolit. Sânii îi erau fermi, iar sfârcurile mari și 
închise la culoare i se întăriseră din cauza temperaturii scăzute 
din cameră. Erik făcu un scurt calcul mental. Nu era neapărat 
nevoie să se grăbească înapoi la birou, și nu i-ar fi displăcut o 
nouă rundă. Avea să fie nevoie de o oarecare... insistenţă, însă 
freamătul care deja îi cuprinsese trupul îl făcu să creadă că ar fi 
meritat efortul. Se așeză pe marginea patului și dezmierdă 
obrazul femeii, temperându-și în același timp vocea și expresia. 

— Cecilia, spuse el, după care începu să-i șoptească vorbe la 
fel de ușor de rostit ca și în multe alte ocazii. 

Atunci când femeia își lipi trupul de al lui, Erik îi simţi prin 
cămașă sânii. Se întinse și începu să-și desfacă nasturii. 

(J 

După un prânz târziu luat la restaurantul Källaren, Patrik își 
parcă maşina în fața clădirii joase, de culoare albă, care 
niciodată nu avea să câştige premii pentru arhitectură, apoi 
intră în zona recepției din secția de poliție Tanumshede. 

— Ai un vizitator, îl anunţă Annika, privindu-l peste ochelari. 

— Cine? 

— N-aș putea zice, însă arată bine. Poate ușor plinuță, dar am 
senzația că îți va plăcea. 

— Ce tot spui tu acolo? exclamă uluit Patrik. 

Se întrebă de ce își asumase dintr-odată Annika rolul de 
pețitoare pentru colegii ei fericiți și așezați la casele lor. 

— Va trebui să mergi și să te convingi de unul singur. Te 
așteaptă în birou, zise Annika, făcându-i cu ochiul. 

Patrik intră în birou și rămase blocat în faţa ușii. 

— Bună, iubito. Ce cauţi aici? 

Erica stătea așezată în scaunul pentru vizitatori din fața 
biroului, răsfoind distrată un număr al revistei Politia. 

— Dar știu c-ai întârziat cu prânzul, nu glumă, spuse ea, 
ignorându-i întrebarea. Așa arată o zi încărcată la secţia de 
poliție? 

Patrik îi răspunse doar printr-un mormăit. Știa cât de mult îi 
plăcea Ericăi să-l tachineze. 

— Așadar, ce faci aici? o întrebă el, așezându-se pe scaunul 
de la birou. 

Se aplecă spre soţia sa ca s-o studieze mai îndeaproape. Văzu 
din nou cât de frumoasă putea să fie. Işi aminti când îl vizitase 
la secție prima oară, în legătură cu uciderea prietenei sale, 
Alexandra Wijkner, și avu senzaţia că în timpul scurs de atunci, 
ea devenise și mai încântătoare. Uita asta din când în când, 
prins în rutina zilnică. Zilele se scurgeau una după alta, 
încărcate cu îndatoriri, dusul și adusul Maiei de la creșă, 
cumpărături pentru casă și seri în care cădea răpus de oboseală 
în faţa televizorului, pe canapea. Insă uneori îl copleșea gândul 
iubirii ieșite din comun pe care i-o purta Ericăi. 

lar în clipele acelea, când femeia se afla chiar dinaintea sa, cu 
părul ei blond, luminat de soarele iernatic care strălucea prin 
fereastră, și purtând în pântece doi copilași, dragostea pe care o 
simţea Patrik era atât de intensă, încât ar fi putut dura o viață 
întreagă. 

Brusc, își dădu seama că nu auzise vorbele Ericăi, așa că o 
rugă să le repete. 

— Ziceam doar că în dimineaţa asta am fost să-l văd pe 
Christian și să stau de vorbă cu el. 

— Cum se simte? 

— Părea în regulă, însă un pic șubred. ȘIi..., se opri ea, 
mușcându-și buza. 

— Și ce? Credeam doar că a băut un pic cam mult, asta pe 
lângă faptul că a avut emoții. 

— Hmmm. Ei bine, eu cred că asta nu-i totul. 

Erica scoase din geantă o pungă de plastic și i-o întinse lui 
Patrik. 

— Biletul ăsta era lângă buchetul de flori ce i-a fost trimis ieri. 
lar scrisoarea este una dintre cele șase pe care le-a primit de-a 
lungul timpului, începând de acum un an și jumătate. 

Deschizând punga, Patrik își privi lung soţia. 

— Cred că ar fi mai bine să le citești fără să le scoţi din pungă. 
Christian și cu mine le-am atins deja, însă n-ar mai trebui să 
adăugăm și alte amprente. 

Patrik o privi din nou, dar îi ascultă sfatul și citi biletul și 
scrisoarea prin folia de plastic. 

— Ce crezi că înseamnă? întrebă Erica și se mută puţin mai în 
fată, pentru a sta pe marginea scaunului. 

Însă atunci când acesta aproape că se răsturnă, se văzu 
nevoită să-și redistribuie rapid greutatea, schimbându-și poziția. 

— Ei bine, amândouă sună a ameninţări, cu toate că nu sunt 
foarte detaliate. 

— Da, așa m-am gândit și eu. lar Christian e de aceeași 
părere, deși a tot încercat să minimalizeze întreaga poveste. A 
refuzat să arate scrisorile poliţiei. 

— Atunci cum de ai...? întrebă Patrik, ridicând punga. 

— Ei, poate că le-am luat din greșeală. Ce aiurită sunt! 

Își lăsă capul într-o parte și își puse la bătaie arsenalul de 
farmece, însă soțul ei nu era ușor de păcălit. 

— Așadar, le-ai furat de la Christian? 

— Nu știu dacă aș folosi cuvântul „furt”. Mai degrabă le-am 
împrumutat pentru o vreme. 

— Și ce anume ai dori să fac eu cu aceste... materiale 
împrumutate? întrebă Patrik, deși îi era clar ce răspuns avea să 
urmeze. 

— Cineva încearcă, în mod evident, să-l amenințe pe 
Christian, iar el e speriat. Mi-am dat seama când l-am văzut 
astăzi. la foarte în serios aceste ameninţări, așa că nu știu de ce 
nu vrea să meargă la poliţie. Însă poate că ai vrea tu să 
examinezi în mod discret felicitarea și scrisoarea, să vezi dacă 
nu cumva afli niște lucruri utile? 

Erica îi vorbi pe tonul ei cel mai stăruitor, iar Patrik își dădu 
seama că avea să cedeze. Ori de câte ori soţia lui se afla în 
dispoziţia aceea, era imposibil de tratat cu ea, lucru pe care 
Patrik îl învățase pe propria-i piele. 

— Bine, bine, spuse el, ridicându-și mâinile în aer. Mă predau. 
să văd dacă pot afla ceva. Insă nu e prioritatea mea principală. 

Erica îi zâmbi. 

— Mulţumesc, iubitule. 

— Acum du-te acasă și odihnește-te, zise Patrik; nu rezistă și 
se aplecă să-i dea o sărutare. 

După ce plecă Erica, Patrik își făcu de lucru absent cu punga 
de plastic ce conţinea mesajele de ameninţare. Își simţea 
mintea înceată și îndărătnică, dar chiar și așa, ceva începuse să 
nu-i dea pace. Christian și Magnus erau prieteni. Să fi existat 
vreo...? Patrik îndepărtă imediat acel gând, însă el reveni cu 
încăpățânare, făcându-l pe bărbat să se uite la fotografia lipită 
pe peretele din faţa sa. Să fi existat vreo legătură? 

e 

Bertil Mellberg împinse căruciorul în care, bucuros și mulțumit 
ca de obicei, stătea așezat Leo, zâmbind din când în când 
pentru a-și arăta cei doi dinţișori inferiori ce îi ieșiseră de 
curând. În ziua aceea, Ernst fusese lăsat la secţia de poliţie. În 
mod normal, câinele obișnuia să meargă pe lângă cărucior, 
asigurându-se că nimic nu avea să i se întâmple acelei făpturi 
care, cu foarte mare rapiditate, devenea cea mai importantă din 
lumea sa. Pentru Mellberg, Leo deja era centrul universului. 

Lui Mellberg nu i-ar fi trecut niciodată prin minte că putea 
nutri sentimente atât de puternice față de cineva. Din clipa în 
care asistase la nașterea bebelușului, apoi fusese primul care îl 

ținuse în brațe, avusese senzația că Leo îi cucerise complet 
inima. Fără îndoială că lui Mellberg îi era foarte dragă și bunica 
lui Leo, însă micuțul se afla primul pe lista lui de persoane 
iubite. 

Șovăind, Mellberg împinse căruciorul spre secția de poliție. De 
fapt, de Leo ar fi trebuit să aibă grijă la prânz colega lui 
Mellberg, Paula, în vreme ce partenera ei, Johanna, era plecată 
cu niște treburi în oraș. Însă atunci când Paula fusese nevoită să 
plece pentru a rezolva un caz de violenţă domestică, sărind în 
ajutorul unei femei care susţinea că fostul soţ o „bătea de-i suna 
apa-n cap”, Mellberg intervenise prompt și se oferise să ducă 
bebelușul la plimbare. Dar venise timpul să-l și aducă înapoi. 
Mellberg era extrem de gelos pe Paula, care în curând avea să-și 
ia concediu de maternitate. Și lui i-ar fi surâs să-și mai reducă 
din orele de muncă, pentru a putea petrece mai mult timp cu 
Leo. De fapt, nici nu ar fi fost o idee rea. Ca un șef destoinic ce 
se afla, ar fi trebuit să le dea subalternilor lui șansa de a face 
câteva cursuri de perfecţionare. În plus, Leo avea nevoie de la 
bun început de o influență masculină puternică. Cu două mame 
și nici urmă de tată în preajmă, ar fi fost bine să se gândească la 
ce era mai bine pentru băiat și să-i dea șansa de a învăţa de la 
un bărbat pe cinste. Un bărbat precum Mellberg, de exemplu. 

Bertil își folosi șoldul pentru a ţine deschisă ușa greoaie de la 
intrarea în secţie și trase înăuntru căruciorul. Annika se lumină 
la chip când îi văzu, iar lui Mellberg i se umplu inima de 
mândrie. 

— Văd că voi doi aţi fost afară, la plimbare, zise Annika, 
ridicându-se pentru a-l ajuta pe Mellberg. 

— Da, fetele au avut nevoie de ajutor, zise bărbatul, începând 
grijuliu să-i scoată bebelușului hăinuţele de exterior. 

Annika îl privi, amuzată. Pesemne că vremea miracolelor nu 
se terminase încă. 

— Haide, fiule, să vedem dacă e mami pe-aici, gânguri 
Mellberg, ridicându-l pe Leo din cărucior. 

— Nu, Paula încă nu s-a întors, zise Annika și se așeză iar la 
birou. 

— Of, ce păcat. Se pare că n-ai de ales și mai rămâi un pic cu 
bătrânul tău bunic, spuse Mellberg, pe un ton mulţumit, și se 
îndreptă spre bucătărie, cu Leo în braţe. 

Atunci când el și Rita se mutaseră împreună, cu câteva luni în 
urmă, fetele sugeraseră să-l numească „bunicul Bertil”. Drept 
urmare, el nu rata nicio ocazie de a folosi acea denumire care îi 
aducea atât de multă bucurie. Bunicul Bertil. 

e 

Era ziua de naştere a lui Ludvig, iar Cia încerca să se poarte 
ca și cum ar fi fost o aniversare ca oricare alta. Implinea 
treisprezece ani. Exact atâția ani se scurseseră de când îi 
dăduse naştere, la maternitate, amuzându-se teribil datorită 
asemănării incredibile dintre tată și fiu. Însă în prezent, în 
adâncul sufletului ei, se vedea nevoită să admită că îi era greu 
până și să-l privească pe Ludvig. Să-i vadă ochii căprui, cu mici 
irizări verzi, părul blond pe care soarele, chiar și la începutul 
verii, îl decolorase, făcându-l aproape alb. Statura și gesturile lui 
Ludvig erau și ele asemănătoare cu ale lui Magnus. Amândoi 
erau înalţi și deșiraţi, iar atunci când fiul ei îi dădea o 
îmbrăţișare, braţele acestuia păreau identice cu ale tatălui. Până 
și mâinile celor doi semănau. 

Cu degete tremurânde, femeia scrise cu glazură pe tort 
numele lui Ludvig. Încă un lucru pe care îl aveau în comun: 
Magnus era în stare să mănânce de unul singur un tort întreg, 
fără să se îngrașe un gram. Cât despre Cia, ea nu trebuia decât 
să se uite puţin la un rulou cu scorțișoară, că și lua un kilogram 
întreg în greutate. Însă în perioada aceea, era la fel de slabă 
precum își dorise dintotdeauna. De când Magnus dispăruse, 
kilogramele păruseră să se topească. De fiecare dată când se 
chinuia să mănânce, dumicatul pur și simplu refuza să fie 
înghiţit. lar în stomac simțea un nod din clipa în care se trezea 
dimineaţa și până se culca noaptea, când aluneca într-un somn 
agitat. Nodul din stomac nu părea să lase prea mult loc pentru 
mâncare. Cu toate acestea însă, începu să se preocupe din ce în 
ce mai puţin de propria înfățișare. De fapt, abia dacă se mai 
privea în oglindă. Ce mai conta, din moment ce Magnus nu mai 
era acolo? 

Uneori își dorea ca bărbatul să fi murit în faţa ochilor ei. Să fi 
suferit un atac de cord, ori să fi fost lovit de o mașină. Orice, 
numai să fi știut ce anume păţise și să fi putut organiza o 
înmormântare, să se fi ocupat de bunurile sale lumești și să fi 
rezolvat toate celelalte formalităţi. Poate că astfel ar fi simţit 
chinurile doliului, până când acestea aveau să pălească treptat, 

lăsând în urma lor durerea surdă a pierderii, împreună cu 
amintirile frumoase. 

Acum, nu avea nimic. | se părea că trăiește într-un vid imens. 
Magnus dispăruse, iar Cia nu avea de ce să își lege suferinţa - 
nu avea cum să meargă înainte. Se simţea incapabilă să se 
întoarcă la muncă, însă nu știa cât avea să poată sta acasă, în 
concediu medical. 

Își cobori privirea asupra tortului aniversar. Glazura era 
împrăștiată aiurea. Era imposibil de citit ceva din vârtejurile 
dezordonate ce acopereau stratul de marţipan de deasupra. 
Imaginea îi secătui și ultimele fărâme de putere. Se prăbuși la 
podea, cu spatele rezemat de frigider, suspinele i se înălţau din 
adâncurile sufletului, cerând să fie eliberate. 

— Nu plânge, mamă. 

Cia simţi o mână atingând-o pe umăr. Era mâna lui Magnus! 
Ba nu, era a lui Ludvig. Femeia scutură din cap. Avu senzaţia că 
realitatea se furișa pe lângă ea, pe nesimţite. Voia să-i dea 
drumul, pentru a putea evada în bezna ce-i era destinată. O 
beznă caldă și frumoasă, care ar fi învăluit-o pe veci dacă i-ar fi 
dat voie. Însă printre lacrimi, Cia văzu acei ochi căprui și acel 
păr blond și înţelese că nu se putea lăsa învinsă. 

— Tortul..., spuse ea printre hohote, încercând să se ridice. 

Ludvig o ajută să se pună pe picioare, după care îi luă din 
mână tubul de glazură. 

— ÎI aranjez eu, mamă. Ce-ar fi să te duci și să te întinzi puţin, 
cât mă ocup eu de tort? 

Femeia îi dezmierdă obrazul. Avea treisprezece ani, nu mai 
era un copilaș. Se transformase în tatăl lui. Devenise Magnus - 
sprijinul ei. Era conștientă că nu ar fi trebuit să-i îngăduie 
preluarea unui asemenea rol; era încă prea tânăr. Însă puţina 
forță care îi rămăsese nu îi permitea nimic altceva decât să facă 
schimb de atribuții cu fiul ei. 

Își șterse lacrimile cu mâneca de la cămașă, în vreme ce 
Ludvig scoase un cuţit și râcâi cu grijă glazura plină de 
cocoloașe de pe tortul lui aniversar. Ultimul lucru pe care Cia îl 
văzu înainte de-a ieși din bucătărie fu strădania fiului său de a 
da formă celei dintâi litere a propriului nume. L, de la Ludvig. 

3. 


— Tu ești băieţelul meu frumos, știi asta? zise mama, în 
vreme ce îi pieptăna părul. 

EI nu făcu decât să dea aprobator din cap. Da, știa asta. Era 
băieţelul frumos al mamei. l-o repetase la nesfârșit, de când îi 
fusese permis să meargă acasă cu ei, și nu se sătura de vorbele 
acelea. Uneori se gândea cum fuseseră lucrurile înainte. Se 
gândea la întuneric, la singurătate. Însă tot ce trebuia să facă 
era să privească acea făptură minunată care îi devenise mamă, 
iar toate celelalte se mistuiau și se făceau nevăzute. Ca și cum 
nu ar fi existat niciodată. 

Tocmai ieșise din cadă, iar mama îl învelise în halatul verde 
cu floricele galbene. 

— Ar vrea scumpul meu niște înghețată? 

— ÎI alinti prea mult, se auzi vocea tatii, din dreptul ușii. 

Băiatul se ghemui în halatul său și ridică gluga pentru a se 
refugia de vorbele dure ce ricoșau de faianta din baie. Ca să se 
ascundă din calea întunericului ce-și făcea din nou apariția la 
suprafață. 

— Spun doar că nu-l ajuti cu nimic dacă îl cocoloșești așa. 

— Insinuezi cumva că nu știu să-l cresc pe fiul nostru? 

Ochii mamei se înnegurară, părând nemărginiți. Ca și cum ar 
fi vrut să îndepărteze orice urmă a existenţei tatălui cu o simplă 
privire. Și, ca de obicei, furia sa păru să o risipească întru totul 
pe cea a tatii. Bărbatul se micșoră și se veșteji, deveni un 
amărât de tată cenușiu. 

— Tu știi mai bine, murmură el, apoi dispăru, cu privirea în 
pământ. 

După aceea, se auziră zgomotele de pași stingându-se și ușa 
de la intrare închizându-se încetișor. Tata pleca din nou afară, la 
plimbare. 

— Nu-i dăm noi atenție lui, șopti mama, apăsându-și buzele 
aproape de urechea ascunsă sub halatul verde din prosop. 
Fiindcă noi doi ne iubim mult. Suntem doar tu și cu mine. 

Băiatul se lipi de ea ca un animăluț și se lăsă consolat. 

— Doar tu și cu mine, șopti el. 

— Ba nu! Nu vreau! ţipa Maia - epuizându-și astfel mare parte 
din vocabularul ei restrâns - vineri, când Patrik încerca să o lase 
în grija Evei, educatoarea de la creșă. 

Strigând din toţi rărunchii, fiica sa i se prinse de pantaloni, 
până când, într-un final, Patrick reuși să-i descleșteze degetele, 
unul câte unul. Îl duru sufletul când o văzu dispărând cu 
educatoarea, ținând încă braţele întinse după el. In drum spre 
mașină, îi răsuna încă în minte acel strigăt înlăcrimat: „Tati!” 
Rămase acolo o vreme, uitându-se în gol, prin parbriz, cu cheile 
de la mașină în mână. Așa stătuseră lucrurile în ultimele două 
luni, iar acela era, fără îndoială, modul în care Maia reacţiona la 
sarcina Ericăi. 

Patrik fusese nevoit să ducă greul în fiecare dimineaţă. Ba 
chiar se oferise voluntar. Era mult prea dificil pentru Erica să o 
îmbrace și să o dezbrace pe Maia. Și ar fi fost de neconceput să 
se aplece ca s-o ajute pe micuță cu legatul șireturilor. Așa că 
altă soluţie nu exista. Dar strădaniile de zi cu zi începeau să-și 
pună amprenta asupra nervilor lui Patrik, fiindcă problemele 
începeau cu mult înainte ca ei să ajungă măcar la creșă. De- 
ndată ce venea timpul ca Maia să se îmbrace, fetița refuza să 
coopereze. Patrik se jena să admită că uneori se enerva atât de 
tare, încât o apuca un pic cam brusc pe Maia, făcând-o să ţipe 
ca din gură de șarpe. După aceea, avea senzaţia că era cel mai 
groaznic părinte din lume. 

Obosit, se frecă la ochi, inspiră adânc, apoi răsuci cheia în 
contact. Dar în loc să meargă spre Tanumshede, întoarse, din 
obișnuinţă, și se îndreptă către zona rezidenţială de dincolo de 
Kullen. Parcă mașina în faţa casei familiei Kjeller și, ezitând 
puţin, merse până în dreptul ușii de la intrare. Trebuia să-i fi 
anunțat că avea să treacă pe la ei, însă era prea târziu, din 
moment ce se afla deja acolo. Ridică mâna și ciocăni iute în ușa 
de lemn vopsită în alb. O coroniţă de Crăciun încă stătea 
atârnată pe ea; pesemne că nimănui nu-i trecuse prin minte să 
o dea jos. 

Dinăuntru nu se auzea niciun sunet, așa că Patrik ciocăni din 
nou. Poate că nu era nimeni acasă. Insă apoi auzi pași, iar Cia îi 
deschise ușa. Încremeni când îl văzu, iar Patrik se grăbi să 
scuture din cap. 

— Nu, nu de-asta am venit, îi spuse el, și amândoi înţeleseră 
la ce se referise. 

Umerii femeii se gârboviră, iar aceasta se dădu la o parte, 
făcându-i loc să intre. Patrik se descălță, apoi își atârnă haina 
într-unul din cârligele neocupate încă de jachetele copiilor. 

— M-am gândit să stăm puţin de vorbă, spuse el, devenind 
dintr-odată nesigur de felul în care să prezinte ceea ce nu erau 
decât niște vagi speculaţii. 

Cia dădu din cap și îl conduse în bucătărie, care se afla în 
dreapta ușii de la intrare. Patrik o urmă. Mai fusese acolo cu 
câteva ocazii. După dispariţia lui Magnus, stătuseră la masa din 
bucătărie și parcurseseră totul de nenumărate ori. li pusese 
întrebări cu privire la lucruri ce nu ar fi trebuit divulgate 
vreodată, însă toate acele aspecte încetaseră să mai fie private 
în clipa în care Magnus Kjeller ieșise pe ușă, fără să se mai 
întoarcă. 

Casa părea neschimbată. Plăcută și obișnuită, ușor 
dezordonată, purtând pretutindeni urmele unor copii neglijenţi. 
Însă ultima dată când Patrik și Cia stătuseră de vorbă acolo, încă 
mai exista o fărâmă de speranţă. Acum, resemnarea se 
instalase asupra întregului cămin. Şi, de asemenea, asupra Ciei. 

— A mai rămas niște tort. leri a fost ziua lui Ludvig, îi spuse 
Cia, apatică. 

Se ridică pentru a scoate din frigider un sfert de tort cu mai 
multe straturi. Patrik încercă să protesteze, dar Cia așeză deja 
farfurii și furculițe pe masă, iar bărbatul înțelese că în ziua 
aceea avea să mănânce tort la masa de prânz. 

— Câţi ani a împlinit? întrebă Patrik, tăindu-și politicos felia de 
tort cea mai subţire cu putinţă. 

— Treisprezece, răspunse Cia, cu o vagă urmă de zâmbet pe 
chip, după care își tăie, la rându-i, o bucăţică minusculă de tort. 

Patrik și-ar fi dorit să o vadă mâncând mai mult, având în 
vedere cât slăbise de-a lungul ultimelor luni. 

— Minunată vârstă. Sau poate că nu, zise el, realizând cât de 
nefiresc îi sunase vocea. 

Avea impresia că frișca de pe tort i se umflă în gură. 

— Seamănă atât de mult cu tatăl lui, murmură Cia, în vreme 
ce furculiţa i se ciocni de farfurie. 

O puse deoparte și îl privi pe Patrik. 

— Ce anume dorești? 

Bărbatul își drese vocea. 

— S-ar putea să par băgăreţ, însă știu că vrei să facem tot 
posibilul, așa că va trebui să mă ierţi dacă... 

— Spune ce ai de spus, îl întrerupse femeia. 

— In regulă. Ei bine, mă tot întreb ceva, de o vreme încoace. 
Magnus era prieten cu Christian Thydell, nu? Cum s-au 
cunoscut? 

Cia îl privi mirată, însă nu contracară. În schimb, rămase 
gânditoare câteva clipe, apoi vorbi. 

— Nu prea știu. Cred că s-au cunoscut imediat după ce 
Christian și Sanna s-au mutat aici. Știi, ea e de loc din 
Fjällbacka. Am senzaţia că asta se întâmpla acum vreo șapte 
ani. Da, așa e, fiindcă Sanna a rămas însărcinată cu Melker la 
puţin timp după aceea, iar micuțul are acum cinci ani. Imi aduc 
aminte, ni s-a părut pe-atunci că lucrurile s-au întâmplat destul 
de rapid. 

— S-au cunoscut fiindcă tu și Sanna eraţi prietene? 

— Nu, Sanna e cu zece ani mai tânără decât mine, așa că n- 
am fost prea apropiate. Sinceră să fiu, chiar nu-mi pot aminti 
cum anume au ajuns să se cunoască. Tot ce rețin e că Magnus a 
sugerat să-i invităm la cină pe Christian și pe Sanna, după care 
ne-am tot văzut destul de des. Sanna și cu mine nu avem prea 
multe în comun, însă e o fată de treabă, iar lui Elin și lui Ludvig li 
se pare distractiv să se joace cu băieţeii ei. lar despre Christian 
am o părere cu mult mai bună în comparaţie cu ceilalți amici ai 
lui Magnus. 

— Și care ar fi aceștia? 

— Vechii lui prieteni din copilărie: Erik Lind și Kenneth 
Bengtsson. Ne-am văzut uneori cu ei și cu soțiile lor, însă numai 
pentru că Magnus a dorit asta. Din punctul meu de vedere, para 
fi oameni de un cu totul alt tip. 

— Dar Magnus și Christian? Erau prieteni apropiaţi? 

Cia zâmbi. 

— N-aș crede să aibă Christian prieteni apropiaţi. E o 
persoană destul de posomorătă, greu de cunoscut cu adevărat. 
Insă era complet diferit în compania lui Magnus. Soţul meu avea 
acel efect asupra oamenilor. Cu toţii îl plăceau. li făcea să se 
relaxeze. 

Femeia înghiţi în sec, iar Patrik își dădu seama că ea vorbise 
despre soţul său la timpul trecut. 

— Dar de ce mă întrebi despre Christian? Să nu-mi spui că a 
păţit ceva, adăugă Cia, părând îngrijorată. 

— Nu, nu. Nimic grav. 

— Am auzit ce s-a întâmplat la acea lansare de carte. 
Fusesem invitată, însă m-aș fi simţit ciudat să merg fără 
Magnus. Sper că nu l-am jignit pe Christian fiindcă nu m-am dus. 

— N-aș crede, zise Patrik. Dar s-ar părea că de peste un an 
încoace, a tot primit scrisori de ameninţare. Posibil să mă agăţ și 
de cea mai mică speranţă acum, dar a primit cumva și Magnus 
vreun bilet similar? Se cunoșteau, așa că poate există o 
legătură. 

— Scrisori de ameninţare? zise Cia. Nu crezi că v-aș fi povestit 
în legătură cu așa ceva? De ce v-aș ascunde orice fel de 
informaţie care v-ar putea ajuta să aflaţi ce s-a întâmplat cu 
Magnus? adăugă ea, ridicând tonul și făcându-l să capete o notă 
stridentă. 

— Sunt sigur că ne-ai fi anunţat dacă ai fi știut, se grăbi Patrik 
să-i răspundă. Însă poate că Magnus nu ţi-a zis nimic ca să nu te 
îngrijorezi. 

— Și-atunci, cum v-aș putea spune ceva în legătură cu asta? 

— Din experiența mea, soțiile sunt în stare să simtă anumite 
lucruri, chiar dacă soţii nu le povestesc ce anume îi supără. Cel 
puţin, consoarta mea așa face. 

Cia zâmbi din nou. 

— Aici ai dreptate. Așa e. Aș fi știut dacă pe Magnus l-ar fi 
împovărat ceva. Însă era lipsit de griji, ca de obicei. Omul cel 
mai statornic și mai de încredere, aproape întotdeauna bine 
dispus și jovial. Uneori chiar mă enerva cu asta și trebuie să 
recunosc, din când în când mai încercam să-i stârnesc o reacţie 
negativă, dacă mă simţeam eu furioasă ori supărată. Insă 
niciodată nu am reușit. Așa era felul de-a fi al lui Magnus. Dacă 
l-ar fi supărat ceva, mi-ar fi spus. lar dacă, din cine știe ce 
motiv, ar fi decis să nu o facă, tot mi-aş fi dat seama. Ştia totul 
despre mine, așa cum și eu știam totul despre el. Nu aveam 
secrete unul fată de celălalt. 

Femeia vorbise cu multă siguranţă de sine, iar Patrik își dădu 
seama că ea vorbise cât se poate de serios. Insă el tot avea 
îndoieli. Era imposibil să știi totul despre altă persoană. Chiar și 
una pe care o iubeai și cu care aleseseși să-ți petreci viaţa. O 
privi pe Cia. 

— Te rog să mă ieri dacă îţi cer prea mult, însă te-ar deranja 
dacă aș arunca o privire prin casă? Doar cât să-mi fac o idee mai 
clară în legătură cu ce fel de persoană era Magnus. 

Cu toate că discutaseră deja despre Magnus la timpul trecut, 
Patrik regretă modul în care își formulase ultima remarcă. Dar 
Cia nu comentă deloc. În schimb, făcu semn cu mâna către ușă, 
spunând: 

— Caută unde vrei. Vorbesc serios. Fă ce vrei, întreabă-mă tot 
ce-ţi trece prin minte, doar să îl găsiţi. 

Cu o mișcare aproape violentă, ea își șterse o lacrimă cu 
dosul palmei. 

Patrik își dădu seama că femeia avea nevoie de puţină 
intimitate, așa că profită de ocazie și părăsi bucătăria. Işi începu 
căutările în camera de zi. Aceasta era foarte asemănătoare cu 
miile de astfel de încăperi din casele suedeze. O canapea mare, 
bleumarin, de la IKEA. Rafturi Billy pentru cărţi, cu lumini 
încorporate, tot de la IKEA. Un televizor cu ecran plat, așezat pe 
o comodă din lemn deschis la culoare, identic cu cel din care era 
făcută măsutţa pentru cafea. Flecuștețe și suvenire din călătorii; 
poze ale copiilor, pe pereți. Patrik se îndreptă către o fotografie 
de nuntă, mare și înrămată, ce trona deasupra canapelei. Nu era 
genul de portret tradițional, ceremonios. Magnus, îmbrăcat în 
haine elegante, era întins în iarbă, pe o parte, sprijinindu-și 
capul cu mâna. In spatele lui stătea Cia, îmbrăcată într-o rochie 
dantelată de mireasă. Era cu zâmbetul pe buze și cu un picior 
ferm plasat deasupra lui Magnus. 

— Părinţii noștri au rămas oripilaţi când ne-au văzut fotografia 
de la nuntă, zise Cia, făcându-l pe Patrik să se întoarcă spre ea. 

— Cu siguranţă este oarecum... diferită, spuse el, privind din 
nou poza. 

II întâlnise pe Magnus de câteva ori de când se mutase în 
Fjällbacka, însă niciodată nu schimbaseră mai mult decât 
uzualele saluturi politicoase. Acum, privindu-i chipul sincer și 
fericit, Patrik își dădu seama că l-ar fi simpatizat. 

— Pot să urc la etaj? întrebă el. 

Stând în cadrul ușii, Cia încuviinţă din cap. 

Peretele de lângă scară era și el înţesat de poze, iar Patrik se 
opri să le studieze. Stăteau mărturie pentru o viață intensă, 
dedicată familiei și plăcerilor simple. Și era evident că Magnus 
Kjellner fusese extraordinar de mândru de copiii săi. Indeosebi 

una dintre poze îl făcu pe Patrik să simtă un gol în stomac. O 
fotografie de vacanţă, în care un Magnus zâmbitor stătea între 
Elin și Ludvig, cu brațele în jurul amândurora. Chipul bărbatului 
radia atât de multă fericire, încât Patrik nu-l mai putu privi. Se 
întoarse, continuându-și drumul pe scări. 

Primele două camere le aparţineau copiilor. Cea a lui Ludvig 
era surprinzător de ordonată, fără haine aruncate pe podea. 
Patul era făcut, iar suportul de pixuri și toate lucrurile de pe 
birou fuseseră meticulos aranjate. Băiatul era fără îndoială un 
mare fan al sportului. Prins deasupra patului, la loc de cinste, 
stătea tricoul echipei naţionale de fotbal a Suediei, cu autograful 
lui Zlatan pe el. În rest, dominau poze ale echipei IFK din 
Goteborg. 

— Ludvig și Magnus mergeau la meciuri ori de câte ori aveau 
ocazia. 

Patrik tresări. Din nou, vocea Ciei îl luase pe nepregătite. 
Femeia părea în stare să pășească fără a scoate vreun sunet, 
fiindcă n-o auzise urcând scările. 

— Un tânăr foarte ordonat. 

— Da, exact ca tatăl lui. Magnus se ocupa de obicei cu 
ordinea și curăţenia prin casă. Eu sunt mai dezordonată. Dacă 
arunci o privire în următoarea cameră, vei vedea care dintre 
copii seamănă cu mine. 

Patrik deschise ușa celuilalt dormitor, în ciuda avertizării 
scrise cu litere mari: BATEȚI LA UȘĂ ÎNAINTE SĂ INTRATI! 

— Aoleu! exclamă Patrik, dându-se un pas înapoi. 

— Da, ăsta e cuvântul potrivit, oftă Cia, încrucișându-și 
brațele pentru a evita impulsul de a face ordine. 

În camera lui Elin domnea o dezordine de nedescris. Și 
culoarea roz. 

— Credeam că, mai devreme sau mai târziu, va trece peste 
acea etapă roz, însă dimpotrivă, pare să se fi amplificat. Acum 
oscilează între nuanţe pale și unele ţipătoare, fosforescente. 

Bărbatul clipi nedumerit. Așa avea să arate oare camera Maiei 
peste câţiva ani? Și dacă gemenii aveau să fie de fapt gemene? 
Patrik s-ar fi înecat de tot în culoarea roz! 

— M-am dat bătută. O rog doar să ţină ușa închisă, ca să nu 
fiu nevoită să văd haosul ăla. Din când în când îmi mai vâr 
nasul, să mă asigur că nu începe să miroasă a mort pe-acolo. 

Tresări puţin când rosti cuvintele, însă povesti mai departe. 

— Magnus nu suporta să știe ce dezordine era acolo, însă eu l- 
am convins să o lase în pace. Și eu am fost la fel în copilărie, așa 
că știam că nu avea niciun rost s-o cicălească. În cazul meu, am 
devenit mai ordonată din clipa în care am avut propriul meu 
apartament, și cred că la fel va fi și pentru Elin. 

Închise ușa, apoi arătă cu degetul spre încăperea de la 
capătul holului. 

— Acela e dormitorul nostru. Nu m-am atins deloc de lucrurile 
lui Magnus. 

Patrik remarcă imediat așternuturile, care erau identice cu ale 
lui și ale Ericăi. In carouri alb-albastre, cumpărate de la IKEA. 
Într-un fel, descoperirea îl făcu să se simtă extrem de încurcat. Îi 
dădea un sentiment de vulnerabilitate. 

— Magnus dormea pe partea de lângă fereastră. 

Patrik se apropie de pat. Ar fi preferat să cerceteze de unul 
singur, în liniște. In schimb, se simţea ca și cum ar fi cotrobăit 
prin lucruri care nu-l priveau, senzaţie ce sporea cu cât Cia 
stătea mai mult în cameră, fixându-l cu privirea. Patrik nu avea 
idee ce anume căuta. Voia doar să se apropie mai mult de 
Magnus Kjellner, să îl perceapă drept o persoană reală, în carne 
și oase, și nu doar o fotografie pe un perete din secţia de poliţie. 
Simţi în continuare privirea Ciei fixându-l, iar într-un final se 
întoarse cu faţa spre ea. 

— Sper să nu te superi, dar m-ai putea lăsa să arunc singur o 
privire în jur? 

Spera din tot sufletul că femeia avea să înțeleagă. 

— lartă-mă. Sigur, spuse ea, zâmbindu-i în chip de scuză. Îmi 
dau seama că te încurc dacă stau aici. Mă duc la parter, am 
puţină treabă, așa că tot etajul va fi al tău. 

— Mulţumesc, zise Patrik. 

De îndată ce femeia plecă, se așeză pe marginea patului și 
începu să cerceteze noptiera. O pereche de ochelari, un teanc 
de foi, ce se dovedi a fi o copie după manuscrisul cărţii Sirena, 
un pahar gol, o folie de paracetamol. Atâta tot. Patrik trase afară 
sertarul și studie cu atenţie conţinutul. Nimic interesant. Un 
roman poliţist, Furtună solară, de Åsa Larsson, o cutiuţă cu 
dopuri pentru urechi și un pachețel de dropsuri mentolate. 

Patrik se ridică și se apropie de dulapurile ce acopereau un 
întreg perete al dormitorului. Se amuză atunci când, deschizând 
ușile, văzu imediat un exemplu clar al diferenţei dintre soți în 

ceea ce privește ordinea. Jumătatea dinspre fereastră a 
dulapului era impecabilă. Toate erau împăturite și aranjate cu 
grijă în coșuri de sârmă: șosete, lenjerie intimă, cravate și 
curele. Deasupra acestora stăteau atârnate cămăși și jachete 
călcate perfect, alături de cămăși cu mânecă scurtă și tricouri. 
Tricouri pe umerașe! Ideea în sine îl zăpăcea pe Patrik. Efortul 
cel mai mare pe care îl făcea legat de tricouri era să și le îndese 
într-un sertar, pentru ca mai apoi să blesteme faptul că arătau 
atât de șifonate când le îmbrăca. 

Jumătatea de dulap a Ciei părea să fi fost organizată după 
metoda lui Patrik. Toate amestecate laolaltă, de parcă cineva ar 
fi deschis pur și simplu ușa, ar fi aruncat totul înăuntru, pentru 
ca mai apoi să închidă repede dulapul. 

Patrik închise ușile glisante, întorcându-și privirea către pat. 
Orice pat în care nu se dormea decât pe o singură parte avea 
ceva sfâșietor. Se întrebă dacă cineva s-ar fi putut obișnui să 
doarmă într-un pat dublu care era pe jumătate gol. Gândul de a 
dormi singur, fără Erica, îi părea inimaginabil. 

Când Patrik se întoarse în bucătărie, Cia punea la loc farfuriile 
pe care le folosiseră. Îi aruncă o privire întrebătoare, iar el îi 
răspunse pe un ton prietenos: 

— Mulţumesc că m-ai lăsat să arunc o privire. Nu știu dacă va 
conta în vreun fel, însă măcar acum simt că știu mai multe 
despre Magnus și despre cum era... adică este el. 

— Contează. Pentru mine, cel puţin. 

Patrik își luă rămas-bun și plecă. Se opri pe verandă ca să se 
uite la coroniţa de Crăciun ofilită, care stătea agăţată de ușă. 
După o clipă de ezitare, o ridică de acolo. Având în vedere cât 
de ordonat era Magnus, probabil că n-ar fi vrut să mai dea cu 
ochii de acea coroniţă veche. 

e 

Amândoi copiii țipau ca din gură de șarpe. Sunetul ricoșa de 
pereții bucătăriei, dându-i lui Christian impresia că avea să-i 
explodeze capul. Nu mai dormise bine de câteva nopţi încoace. 
Gândurile i se învârteau neîncetat prin minte, de parcă ar fi 
trebuit să analizeze fiecare idee în parte, înainte de a trece la 
următoarea. _ 

Se gândise să se retragă pe barcă, pentru a scrie. Insă 
tăcerea nopţii și bezna de afară i-ar fi eliberat stihiile, iar 
Christian nu avea îndeajuns de multă forță pentru a le îneca în 

scrierile sale. Drept urmare, rămăsese locului, fixând tavanul cu 
privirea, în vreme ce deznădejdea cobora asupra lui din toate 
direcţiile. 

— Potoliţi-vă în clipa asta! 

Sanna îi despărți pe băieţi, care se hârjoneau pentru un 
pachetțel de O'Boy care, prin cine știe ce împrejurare, ajunsese 
mult prea aproape de ei doi. Apoi Sanna se întoarse către 
Christian, care stătea la masă, uitându-se în gol, cu sandvișul 
neatins în farfurie și cu cafeaua încă în ceașcă. 

— Ar fi frumos dacă m-ai putea ajuta un pic! 

— N-am dormit bine, răspunse el, sorbind din cafea. 

Se ridică și azvârli restul în chiuvetă, apoi își turnă o ceașcă 
proaspătă, în care adăugă un strop de lapte. 

— Sunt foarte conștientă că ai multe pe cap în momentul 
ăsta, iar tu știi că te-am sprijinit toată perioada în care ai lucrat 
la carte. Dar există o limită până și în cazul meu. 

Sanna înșfăcă lingura din mâna lui Nils, exact când acesta se 
pregătea să-l lovească pe fratele lui mai mare. O aruncă 
zgomotos în chiuvetă. Apoi inspiră adânc, ca pentru a prinde 
curaj, înainte de a-și vărsa tot amarul. Christian își dori să fi 
putut apăsa un buton de pauză, ca s-o împiedice să vorbească. 
În clipele acelea pur și simplu nu mai făcea fată. 

— Niciodată nu am spus nimic atunci când mergeai de la 
muncă direct pe barcă și stăteai acolo toată seara, scriind. li 
luam pe copii de la creșă, pregăteam cina, le dădeam de 
mâncare, făceam ordine în casă, îi puneam să se spele pe dinţi, 
le citeam o poveste și îi culcam. Am făcut toate astea fără să mă 
plâng, în vreme ce tu te devotai nenorocitelor tale de eforturi 
creatoare! 

Sanna rosti ultimele cuvinte cu un sarcasm pe care Christian 
nu-l mai auzise niciodată la ea. Închise ochii și încercă să ignore 
criticile. Însă femeia continuă, neînduplecată. 

— Mi se pare fantastic că totul merge atât de bine. Că ai 
publicat cartea și că a avut parte de o primire atât de bună. Mi 
se pare fantastic și nu-ţi port deloc pică. Dar cu mine cum 
rămâne? Unde-i locul meu în toată treaba asta? Pe mine nu mă 
ridică nimeni în slăvi, nimeni nu se uită la mine, nimeni nu-mi 
spune: „Vai, Sanna, ești uimitoare. Christian e un bărbat 
norocos fiindcă te are pe tine”. Nici măcar tu nu îmi spui asta. 
Tu doar iei de-a gata faptul că eu slugăresc aici, acasă, 

îngrijindu-mă de copii și de cămin, în vreme ce tu „îți vezi de 
treburile tale”. 

Schiţă cu degetele în aer semnul ghilimelelor. 

— Și așa e. Eu chiar mă ocup de tot. Și duc greul cu bucurie. 
Doar știi cât de mult îmi place să am grijă de copii, însă asta nu 
îmi face povara mai ușoară. Mi-ar plăcea să primesc măcar 
câteva cuvinte de apreciere din partea ta! lţi cer oare prea 
mult? 

— Sanna, nu cred că ar trebui să-i lăsăm pe băieţi să audă..., 
începu Christian, însă înţelese imediat că greșise în alegerea 
cuvintelor. 

— Sigur. Mereu găsești câte o scuză ca să nu stăm de vorbă și 
ca să nu mă iei în serios! Ești prea obosit sau nu ai destul timp 
fiindcă trebuie să lucrezi la carte, sau nu vrei să discuţi de faţă 
cu copiii, sau aia, sau ailaltă... 

Băieţii nu scoseseră o vorbă, fixându-și părinţii cu niște priviri 
speriate. Christian își simţi oboseala făcând loc furiei. Acela era 
unul dintre lucrurile pe care le detesta la Sanna și discutaseră 
de multe ori cu privire la chestiunea respectivă. Femeia nu ezita 
niciodată să-i târască și pe copii în certurile lor. Christian știa că 
în felul acela ea încerca să-i transforme pe băieţi în aliaţii ei, 
într-o luptă care devenise din ce în ce mai încrâncenată. Insă ce 
soluţie să fi existat? Era conștient că toate problemele lor se 
datorau faptului că nu o iubea și nu o iubise niciodată. ȘI 
faptului că Sanna știa asta, cu toate că refuza să o recunoască. 
Tocmai din acel motiv o și alesese pe ea - era o persoană pe 
care nu ar fi putut-o iubi vreodată. Nu la fel ca pe... 

Trânti cu pumnul în masă. Sanna și băieţii tresăriră speriaţi. 
Mâna îl duru din cauza impactului, lucru pe care îl și 
intenţionase. Durerea îi îndepărtă orice alt gând pe care nu își 
permitea să-l aibă, și începu să simtă că redobândea controlul. 

— Nu vom avea discuţia asta acum, zise el cu asprime. 

Cu toate că evită să dea ochii cu Sanna, îi simţi privirea 
ațintită asupra lui, atunci când se îndreptă spre holul de la 
intrare, își puse haina și pantofii și ieși. Ultimul lucru pe care îl 
auzi înainte ca ușa să se trântească fu explicaţia dată de Sanna 
băieţilor, și anume că tatăl lor era un idiot. 

[] 

Partea cea mai groaznică era monotonia. Încercarea de a-și 

umple timpul cu ceva care să fi avut măcar un strop de 

însemnătate, cât timp fetele erau la școală. Problema nu era că 
Louise nu avea ce face. Faptul că trebuia să se asigure de buna 
funcţionare a vieţii lui Erik nu lăsa loc pentru lene. Cămășile 
trebuiau să fie curate și călcate; cinele pentru partenerii lui de 
afaceri trebuiau planificate și găzduite cu succes; iar întregul 
cămin trebuia să strălucească. Bineînţeles că aveau pe cineva 
care venea o dată pe săptămână pentru a face curățenie - 
cineva plătit la negru, de altfel -, însă tot mai rămâneau lucruri 
de care era nevoită să se ocupe ea personal. Zeci de 
mărunţișuri ce trebuiau rezolvate elegant, pentru ca Erik să nu 
cumva să observe toată tevatura din spatele lor. Însă problema 
venea din faptul că totul era extrem de plictisitor. Louise iubise 
la nebunie să stea acasă când fetele fuseseră mici. lubise la 
nebunie să aibă grijă de ele. Nici măcar nu o deranjase să le 
schimbe scutecele, cu toate că Erik nu se oferise niciodată s-o 
ajute. Insă ea nu ţinuse cont, deoarece se simţise utilă. Avusese 
un scop. Copiii fuseseră tot universul ei și se bucurase să se 
trezească prima dimineața, pentru a face soarele să 
strălucească! 

insă acele vremuri erau de mult apuse. Fetele erau mari. Își 
petreceau timpul liber cu prietenii și cu tot felul de activități. 
Acum ele o priveau mai degrabă ca pe cineva ce stătea mereu 
la cheremul lor. Și Erik o vedea în aceeași lumină. Spre 
mâhnirea ei, Louise începea să simtă că toţi trei deveneau 
insuportabili. Erik compensa lipsa de implicare în viaţa fiicelor 
sale cumpărându-le tot ceea ce își doreau, iar sfidarea lui față 
de soţie începuse să le-o transmită și fetelor. 

Louise își trecu mâna peste blatul de lucru din bucătărie. 
Marmură italiană. Erik însuși o alesese, cu ocazia unei călătorii 
de afaceri. Ei nu-i plăcea. Prea rece și prea dură. Dacă i s-ar fi 
permis să aleagă, ar fi optat pentru ceva făcut din lemn, poate 
stejar de culoare închisă. Deschise unul dintre dulăpioarele 
strălucitoare și netede, însă cu un aspect rece și impersonal. În 
combinaţie cu blatul din stejar, închis la culoare, pe care l-ar fi 
preferat, ea ar fi ales dulăpioare albe, în stil rustic, pictate 
manual pentru a face încăperea mai caldă, mai intimă. 

Luă între palme un pahar mare pentru vin. Cadou de nuntă 
din partea părinţilor lui Erik. Lucrat manual, desigur. Mama lui 
Erik o supusese la o prelegere interminabilă cu privire la micul, 

dar exclusivistul atelier de sticlărie din Danemarca unde 
fuseseră comandate acele pahare scumpe. 

Brusc, avu o străfulgerare lăuntrică, iar degetele i se răsfirară 
incontrolabil. Paharul se făcu ţăndări pe podeaua neagră din 
gresie cu pietricele turnate. Firește că și aceasta provenea din 
Italia. Era unul dintre multele puncte comune pe care Erik le 
avea cu părinţii săi: niciun lucru suedez nu era îndeajuns de 
bun. Cu cât mai îndepărtată originea unui obiect, cu atât mai 
bine. Atâta vreme cât nu venea din Taiwan. Louise chicoti, se 
întinse după un alt pahar și, încălţată cu papuci de casă, păși 
peste cioburile de pe podea. După care se duse ţintă spre cutia 
cu vin de pe masă. Erik își bătea mereu joc de vinul ei la cutie. 
Din punctul lui de vedere, singurul vin care îl satisfăcea era 
îmbuteliat în sticlă și costa sute de coroane. Nici prin gând nu i- 
ar fi trecut vreodată să-și întineze papilele gustative cu un vin 
ce costa două sute de coroane cutia. Uneori, din răutate, Louise 
îi umplea lui Erik paharul cu vinul ei, în locul pretenţioaselor 
sortimente franceze ori sud-africane, care întotdeauna erau 
acompaniate de interminabile discursuri despre caracteristicile 
lor speciale. În mod straniu, vinul său ieftin părea să posede 
exact aceleași calităţi, din moment ce Erik nu remarcase 
niciodată vreo diferenţă. 

Acele mici răzbunări îi făceau viaţa mai suportabilă, fiind 
singurul mod în care putea să ignore că bărbatul încerca mereu 
să le întoarcă pe fete împotriva ei, se purta mizerabil cu ea și, în 
plus, mai avea și o nenorocită de amantă coafeza. 

Louise ţinu paharul sub robinetul cutiei cu vin și îl umplu până 
la refuz. Apoi îl ridică în aer, într-un toast pentru propria sa 
oglindire, vizibilă în ușa din oţel inoxidabil a frigiderului. 

e 

Erica nu-și putea lua gândul de la scrisori. Rătăci o vreme prin 
casă, până când începu să simtă la șale o durere surdă, care o 
obligă să se așeze la masa din bucătărie. Se întinse după un 
carnet și un pix aflate prin preajmă și începu să noteze în mare 
grabă tot ce-și putea aminti din scrisorile văzute acasă la 
Christian. Avea o memorie vizuală bună, drept care fu aproape 
sigură că izbutise să recreeze textul din scrisori. 

Citi de câteva ori ceea ce notase, iar de fiecare dată, scurtele 
propoziţii îi sunau din ce în ce mai amenințătoare. Cine ar fi avut 
motiv să fie atât de furios pe Christian? Așezată la masă, Erica 

scutură din cap. Era imposibil de stabilit dacă rândurile fuseseră 
scrise de o femeie sau de un bărbat. Insă tonul și modul în care 
erau exprimate părerile o făceau să creadă că se confrunta cu 
ura unei femei. Nu a unui bărbat. 

Ezitând, se întinse după telefon, apoi își retrase mâna. Poate 
că era totuși o prostie. Însă recitind ceea ce-și notase în 
carneţel, înșfăcă iar telefonul și formă numărul de mobil, pe care 
îl știa pe de rost. 

— Gaby la telefon, zise directoarea editurii, răspunzând încă 
de la primul apel. 

— Bună, sunt Erica. 

— Erica! 

Vocea stridentă a lui Gaby mai urcă o octavă, iar Erica fu 
nevoită să mute receptorul de lângă ureche. 

— Ce mai faci, scumpo? Încă n-au apărut bebeluşii? Ştii că de 
obicei gemenii se nasc mai devreme, nu? 

Gaby respira precipitat; părea că aleargă. 

— Nu, încă n-au apărut bebelușii, zise Erica, încercând să-și 
tempereze senzaţia de iritare. 

Nu putea înţelege de ce toată lumea îi spunea că gemenii se 
nasc de obicei mai repede. Avea oricum să afle în curând dacă 
era așa. 

— De fapt, te sun în legătură cu Christian. 

— O, cum se simte? întrebă Gaby. Am încercat să-l sun de 
vreo câteva ori, dar soţia lui mi-a zis că nu e acasă, ceea ce nu 
cred. A fost îngrozitor, să leșine așa! Mâine are prima sesiune de 
autografe și chiar ar trebui să anunţăm dacă e nevoie să anulăm 
totul, ceea ce ar fi mai mult decât regretabil. 

— Am fost în vizită la el și sunt sigură că va fi în stare să 
participe. Nu e cazul să-ţi faci griji cu privire la asta, zise Erica, 
pregătindu-se să pomenească de adevăratul subiect pe care 
dorea să-l discute. 

Inspiră pe cât de profund îi permitea capacitatea redusă a 
plămânilor săi și zise: 

— Voiam să discut ceva cu tine... 

— Sigur, te ascult. 

— Aţi primit la editură ceva care să aibă vreo legătură cu 
Christian? 

— La ce te referi? 

— Ei bine, mă întrebam dacă aţi primit vreo scrisoare sau 
vreun e-mail legat de Christian, sau ceva adresat direct lui. 
Orice care să fi sunat a amenințare? 

— Adică mesaje de ură? 

Erica începea să se simtă din ce în ce mai mult ca un elev 
care își pâra colegul, însă deja nu mai exista cale de întoarcere. 

— Da. Vezi tu, Christian a tot primit scrisori de ameninţare în 
ultimul an și jumătate, cam de când a început să scrie cartea. Și 
îmi dau seama că e tulburat, cu toate că el refuză să 
recunoască. Mă gândeam că poate și editura a primit ceva. 

— Nu-mi vine să cred ce aud, însă nu, noi n-am văzut nimic de 
genul ăsta. E trecut vreun nume pe scrisori? Christian știe din 
partea cui vin? 

Gaby își găsea cu greu cuvintele, iar sunetul tocurilor pe 
podea încetă, semn că femeia se oprise. 

— Toate sunt anonime și nu cred că el să aibă vreo idee cine i 
le-a trimis. Dar îl cunoști pe Christian. Nu sunt sigură că ar 
spune cuiva, chiar dacă ar ști. Dacă n-ar fi fost Sanna, nici eu n- 
aș fi aflat asta. Sau că leșinul de la petrecerea de miercuri a fost 
provocat de faptul că biletul atașat buchetului de flori ce îi 
fusese livrat părea să fi fost scris de aceeași persoană care îi 
trimisese și scrisorile. 

— Sună de-a dreptul nebunesc! Are vreo legătură cu cartea? 

— Și eu l-am întrebat același lucru. Însă mi-a spus foarte 
răspicat că nimeni nu s-ar fi putut recunoaște în ceea ce a scris 
el în carte. 

— Ei bine, e îngrozitor. Trebuie să mă anunti dacă mai afli 
ceva, bine? 

— Da, încerc, zise Erica. Și, te rog, nu-i spune lui Christian că 
am vorbit cu tine. 

— Bineînţeles că nu. Rămâne între noi două. O să fiu atentă 
când vom primi orice fel de corespondenţă pentru Christian. 
Probabil se va întâmpla asta, acum că volumul a apărut pe 
piață. 

— Apropo, excelente recenzii, spuse Erica, schimbând 
subiectul. 

— Da, e minunat! exclamă Gaby cu un asemenea entuziasm 
încât Erica fu din nou nevoită să-și mute receptorul din dreptul 
urechii. Deja am auzit numele lui Christian pomenit în legătură 
cu prestigiosul Premiu August. Ca să nu mai zic că am tipărit 

zece mii de exemplare, care în clipa de faţă se află în drum spre 
librării. 

— E incredibil! se bucură Erica, în vreme ce inima îi crescu de 
mândrie. 

Ştia prea bine cât de mult lucrase Christian la carte, era 
nespus de mulțumită că eforturile lui păreau să dea roade. 

— Da, e într-adevăr incredibil, ciripi Gaby. Scumpo, nu mai 
pot vorbi. Trebuie să dau un telefon scurt. 

Ceva din ultima remarcă a lui Gaby o neliniști pe Erica. Ar fi 
trebuit să se gândească bine înainte de a o suna pe editoare. N- 
ar fi fost cazul să se ambaleze atât de mult. Ca pentru a-i 
confirma îndoielile, unul din gemeni o lovi puternic în coaste. 

e 

Fericirea i se părea o senzaţie atât de stranie! Anna 
acceptase treptat sentimentul, ba chiar începuse să se înveţe cu 
el. Dar trecuse multă vreme de când se simţise așa. Poate chiar 
nu mai trăise asta niciodată. 

— Dă-o înapoi! 

Belinda o zbughi pe urmele lui Lisen, mezina lui Dan, aceasta 
din urmă pitulându-se în spatele Annei, cu un țipăt strident. În 
mână, fetiţa ţinea strâns peria surorii sale mai mari. 

— N-am zis că o poţi împrumuta! Dă-mi-o înapoi! 

— Anna... 

Lisen stărui pe lângă Anna, însă femeia o întoarse cu faţa spre 
ea, ţinând-o ușurel pe după umăr. 

— Dacă i-ai luat peria Belindei fără să-i ceri voie, atunci va 
trebui să i-o dai înapoi. 

— Vezi, ce ţi-am zis! interveni Belinda. 

Anna îi aruncă tinerei o privire de avertisment. 

— Cât despre tine, Belinda, chiar nu e nevoie să-ţi alergi 
surioara prin toată casa. 

Belinda ridică din umeri. 

— E vina ei dacă-mi ia lucrurile. 

— Lasă că vezi tu când apare frăţiorul mai mic, replică Lisen. 
O să-ţi strice toate lucrurile! 

— În curând mă voi muta de-aici, așa că mai degrabă ţi le va 
strica pe-ale tale! zise Belinda, scoțând limba la ea. 

— Ei, haide. Ai optsprezece ani... sau cinci? spuse Anna, dar 
nu se putu abţine să nu râdă. Și de ce sunteţi voi două atât de 
sigure că o să am un băieţel? 

— Fiindcă mama spune că dacă ai fundul așa de mare, sigur 
va fi băiat. 

— Sst, zise tânăra, aruncându-i o privire urâcioasă surioarei 
sale, care nu prea înţelegea ce anume spusese greșit. Scuze, 
adăugă Belinda. 

— Nu-i nimic. 

Anna zâmbi, cu toate că se simţi oarecum jignită. Așadar, 
fosta soţie a lui Dan considera că avea fundul mare? Însă nici 
măcar o remarcă precum aceea - în care, se vedea nevoită să 
recunoască, exista un sâmbure de adevăr - nu i-ar fi putut 
afecta buna dispoziţie. Putea spune, fără să exagereze, că 
trecutul ei fusese un adevărat iad. Și pentru copiii ei la fel. În 
ciuda tuturor lucrurilor prin care trecuseră, Emma și Adrian 
erau în clipele acelea doi copii foarte încrezători și fericiţi. Annei 
abia dacă îi venea să creadă uneori. 

4. 


— O să te porți frumos când vor sosi oaspeții noștri, nu-i așa? 
zise mama, privindu-l cu seriozitate. 

Băiatul încuviință din cap. Nici prin gând nu i-ar fi trecut să se 
poarte urât și să o facă de râs pe mama. Nu dorea nimic mai 
mult decât să-i facă pe plac, pentru ca ea să continue să-l 
iubească. 

Se auzi țârâitul soneriei și mama lui se ridică brusc în picioare. 

— Au sosit. 

Băiatul simti nerăbdarea din vocea femeii, lucru care îl 
neliniști. Uneori, mama lui se transforma într-o cu totul altă 
persoană de îndată ce se auzea sunetul soneriei între pereții 
dormitorului ei. Însă poate că de data aceea lucrurile aveau să 
stea în mod diferit. 

— Pot să vă iau haina? se auzi de la parter vocea tatii, însoțită 
de murmurul oaspeților. 

— Mergi tu înainte. Vin și eu într-o clipă. 

Mama făcu semn cu mâna spre el, iar băiatul îi adulmecă 
parfumul. Femeia se așeză la măsuța de toaletă și, admirându- 
se în oglindă, își aranjă coafura și făcu ultimele retușuri ale 
machiajului. Fruntea i se brăzdă atunci când întâlni în oglindă 
privirea băiatului. 

— Nu ti-am zis să te duci la parter? îi spuse ea, tăios, făcându- 
I pentru o clipă să se simtă cuprins de întuneric. 

Rușinat, el îşi plecă ușor capul și se îndreptă către murmurul 
vocilor, venit din holul principal. Intenționa să se poarte frumos. 
Nu avea să o facă de râs pe mama. 

o... 

Aerul rece îi șfichiuia traheea. lubea senzaţia aceea. Cu toții îl 
considerau nebun fiindcă pleca să alerge în miez de iarnă, însă 
el prefera să parcurgă kilometri pe vreme geroasă, în loc să 
fugă în căldura dogoritoare a verii. lar la sfârșit de săptămână 
avea grijă să parcurgă acea rută de două ori. 

Kenneth aruncă o privire spre ceasul de la mână. Acesta afișa 
toate datele necesare pentru a-i valorifica la maximum cursa. li 

lua pulsul și îi număra pașii; ba chiar măsura timpul trecut de la 
ultima sesiune. 

Țelul său era să alerge în cadrul maratonului din Stockholm. 
Mai participase de două ori de asemenea, și la cel din 
Copenhaga. Alerga de douăzeci de ani, iar dacă ar fi avut de 
ales, ar fi preferat să-și găsească sfârșitul în plină cursă, peste 
alţi douăzeci sau treizeci de ani. Fiindcă nimic pe lume nu se 
compara cu sentimentul pe care îl avea atunci când alerga, 
atunci când picioarele îi zburau deasupra pământului - izbindu-l 
ritmic, într-un tempo stabil, care într-un final părea a se contopi 
cu bătăile inimii. Cu fiecare an scurs, învățase să aprecieze din 
ce în ce mai mult până și oboseala sau amorţeala picioarelor, 
provocată de creșterea nivelului de acid lactic. Simţea că 
renaște ori de câte ori alerga. 

Apropiindu-se de casă, începu să încetinească pasul. Odată 
ajuns în fața ușii de la intrare, Kenneth alergă pe loc vreme de 
câteva secunde, apoi se ţinu de balustradă pentru a-și întinde 
mușchii încordaţi. Răsuflarea i se transformă într-un norișor de 
cristale îngheţate, iar bărbatul se simţi puternic și purificat după 
ce alergase aproape douăzeci de kilometri într-un ritm destul de 
alert. 

— Tu ești, Kenneth? auzi el vocea lui Lisbet, din camera de zi, 
în timp ce închise ușa în urma sa. 

— Da, eu sunt, dragă. Mă duc să fac un duș, după care vin să 
te văd. 

Dădu drumul robinetului până când apa se făcu fierbinte, apoi 
stătu sub ploaia măruntă a dușului. Practic, aceea reprezenta 
partea cea mai plăcută. Se simţea atât de bine, încât fu nevoit 
să facă un efort pentru a închide apa. Odată ieșit din cabină, 
Kenneth începu să tremure. Prin comparaţie, baia era ca un iglu. 

— Poţi să-mi aduci ziarul? 

— Sigur, dragostea mea. 

Blugi, un tricou și un pulover. Era gata. Își îndesă picioarele 
goale într-o pereche de papuci Crocs, cumpăraţi cu o vară în 
urmă, și se duse la cutia poștală. Atunci când luă ziarul, Kenneth 
observă un plic alb lipit de fundul cutiei. Pesemne că nu-l 
remarcase cu o zi înainte. Simţi un gol în stomac când își văzu 
numele scris cu cerneală neagră. Nu încă unul! 


VP-55 


De îndată ce ajunse înapoi în casă, rupse plicul și scoase 
biletul dinăuntrul său. Stând în holul de la intrare, parcurse 
rândurile. Mesajul era scurt și straniu. 

Kenneth întoarse foaia ca să vadă dacă nu exista ceva scris și 
pe spate. Insă nu văzu nimic. Singurul mesaj era alcătuit din 
cele două propoziţii criptice. 

— Ce e, Kenneth? 

Brusc, îndesă biletul înapoi în plic. 

— Verificam doar ceva. Vin acum. 

Cu ziarul în mână, se îndreptă către ușa femeii. Felicitarea 
albă cu scris elegant părea să-i ardă buzunarul de la spate al 
pantalonilor. 

e 

Era ca un drog. Sanna devenise dependentă de euforia pe 
care i-o dădeau verificatul e-mailurilor lui, umblatul prin 
buzunare și examinarea pe furiș a facturii sale de telefon. De 
fiecare dată când nu găsea nimic, își simţea întregul trup 
relaxându-se. Însă acel sentiment nu dura mult. La puţin timp 
după aceea, anxietatea o cuprindea din nou, iar odată cu ea, se 
amplifica și încordarea din trup, până când dispăreau toate 
argumentele logice care o îndemnau să se abţină. In momentele 
acelea, femeia se așeza din nou în fața computerului. introducea 
adresa de e-mail și parola lui Christian, care fuseseră ușor de 
spart. Pentru a fi sigur că nu-și uita parola, bărbatul folosea 
mereu același cod. Data sa de naștere. 

La drept vorbind, nu exista nicio explicaţie pentru acel 
sentiment care-i frângea inima și o măcina lăuntric, aducând-o 
în pragul isteriei. Christian nu făcuse nimic care să-i dea Sannei 
ocazia să-l suspecteze. De-a lungul anilor în care femeia îi 
monitorizase corespondenţa, ea nu găsise niciodată nici cea mai 
vagă urmă a vreunor fapte îndoielnice. Își citea soțul pe toate 
fetele. Insă totuși... Uneori avea senzaţia că bărbatul se afla 
departe, într-un cu totul alt loc, în care accesul Sannei nu era 
permis. Și de ce oare îi povestise el atât de puţin despre trecutul 
său? li spusese că părinţii lui muriseră cu multă vreme în urmă, 
iar femeia nu avusese niciodată ocazia de a-i cunoaște și alte 
rude, cu toate că probabil avea câteva. Nici prieteni din copilărie 
nu părea să aibă, și nici vechile cunoștințe nu luaseră legătura 
cu el. Era aproape ca și cum nu ar fi existat deloc până când o 
întâlnise pe ea și se mutase în Fjällbacka. Nici măcar nu-i văzuse 

apartamentul din Göteborg, pe vremea când abia se 
cunoscuseră. Christian se dusese acolo singur, cu camionul de 
mutare, ca să-și ia puţinele lucruri personale. 

Sanna aruncă o privire asupra mesajelor din inbox. Câteva e- 
mailuri de la editură, niște ziare ce doreau să îl intervieveze, 
câteva știri din partea consiliului municipal, în legătură cu slujba 
sa de la bibliotecă. Doar atât. 

Și de data aceea, sentimentul de ușurare fusese la fel de 
minunat ca întotdeauna când ieșea din contul lui de e-mail. 
Înainte de-a opri computerul, făcu o verificare de rutină a 
istoricului din browserul de internet, însă nu găsi nimic ciudat. 
Christian intrase pe site-urile ziarelor Expressen și Aftonbladet, 
dar și pe pagina web a editurii. In plus, el căutase și un scaun 
auto nou pentru copii. 

Însă tot mai rămânea problema scrisorilor. Bărbatul susținuse 
cu fermitate că nu știa cine îi trimisese acele mesaje criptice. 
Dar ceva din tonul vocii sale îi contrazicea afirmaţia. Sanna nu-și 
putea da seama despre ce era vorba, lucru care o înnebunea. 
Ce anume îi ascundea? Cine îi trimisese acele scrisori? Să fi fost 
o femeie cu care se iubise în trecut? Sau una care îi era amantă 
în prezent? 

Încleștă și descleștă pumnii, forțându-se să respire calm. 
Senzaţia temporară de ușurare se stinsese deja, iar Sanna 
încercă în zadar să se convingă de faptul că totul era în regulă. 
O asigurare. Doar atât își dorea. Asigurarea că soţul ei o iubea. 

Însă lăuntric era conștientă că el nu-i aparținuse niciodată. 
De-a lungul tuturor anilor în care fuseseră împreună, Christian 
căutase întotdeauna altceva, pe altcineva. Ştia că nu o iubise 
niciodată. Nu sincer. lar într-o bună zi, el avea să găsească acea 
persoană alături de care dorea să fie, cea pe care o iubea cu 
adevărat, iar atunci Sanna avea să se trezească singură. 

Preţ de o clipă, Sanna își strânse braţele în jurul taliei. Apoi se 
ridică de pe scaun. Cu o zi în urmă sosise factura de la telefonul 
mobil al lui Christian. Examinarea acesteia avea să-i ia doar un 
minut. 

(J 

Erica umbla fără țintă prin casă. Acea eternă aşteptare avea 
să o înnebunească. Terminase de scris cea mai recentă carte a 
sa, dar acum nu avea îndeajuns de multă energie pentru a 
începe un nou proiect. Și nici prin casă nu putea face prea 

multe, fără ca spinarea și încheieturile să-i protesteze. Își 
petrecea timpul citind sau uitându-se la televizor. Ori și-l 
petrecea făcând exact ceea ce făcea în momentul cu pricina - 
umbla prin casă fără vreo ţintă anume, din pură frustrare. Măcar 
era sâmbătă și Patrik avea ziua liberă. Plecase afară cu Maia la o 
scurtă plimbare, să ia puţin aer. Erica număra clipele până când 
cei doi aveau să se întoarcă. 

Când auzi soneria, inima îi sări din loc. Până să apuce să 
răspundă, ușa fu deschisă cu putere, iar în holul de la intrare își 
făcu apariţia Anna. 

— Și tu o iei razna? spuse ea, scoţându-și fularul și haina. 

— Cum de-ai ghicit? întrebă Erica, simțindu-se brusc mai 
veselă. 

Intrară în bucătărie și Anna puse pe blatul de lucru o pungă 
aburindă. 

— Rulouri proaspete. Producţia Belindei. 

— Serios? se miră Erica, încercând să și-o imagineze pe fiica 
vitregă a Annei purtând șorț și frământând aluatul, cu unghiile ei 
vopsite în negru. 

— E îndrăgostită, zise Anna, ca și cum acel lucru ar fi explicat 
totul. 

De fapt, chiar era o lămurire bună. 

— Ei bine, eu nu-mi amintesc să fi avut asemenea efecte 
asupra mea, zise Erica, așezând rulourile pe o farfurie. 

— Din câte am înţeles, tipul i-a spus ieri că-i plac fetele 
gospodine. 

Anna ridică din sprâncene și îi aruncă surorii sale o privire 
atotștiutoare. 

— Ei, nu zăul! 

Anna izbucni în râs și se întinse după un rulou. 

— Calmează-te, nu-i nevoie să mergi la el acasă și să-i tragi o 
chelfăneală. L-am cunoscut și crede-mă că, peste o săptămână, 
Belinda se va plictisi de el și se va întoarce la rataţii ei îmbrăcați 
în negru, care cântă prin formaţii rock obscure și nu sunt 
interesaţi dacă e ea gospodină sau nu. 

— Să sperăm. Deși trebuie să recunosc că nu sunt deloc rele 
aceste rulouri. 

Erica mestecă ţinând ochii închiși. În situaţia ei de acum, 
rulourile proaspăt scoase din cuptor îi produceau o plăcere 
vecină cu orgasmul. 

— Ei bine, singurul avantaj pe care ni-l aduce situaţia în care 
ne aflăm acum e că putem să ne îndopăm cu câte rulouri vrem, 
zise Anna, mușcând din al doilea. 

— Sigur, însă vom plăti pentru asta mai târziu, răspunse Erica, 
deși nu se putu abţine din a urma exemplul surorii sale și a lua 
încă un rulou. 

Belinda părea să aibă talent la gătit. 

— Fiindcă ai gemeni, vei scăpa curând de toate kilogramele în 
plus, ba chiar vei slăbi! se amuză Anna. 

— Probabil că ai dreptate... 

Gândurile Ericăi zburară în altă parte, și Anna păru să 
ghicească unde anume. 

— Nu-ţi face griji. Va fi bine. În plus, de data asta nu ești 
singură. Mă ai pe mine să-ţi ţin companie. Putem muta două 
fotolii unul lângă celălalt, în fața televizorului, și ne putem uita 
la Oprah în timp ce alăptăm bebelușii, cât e ziulica de mare. 

— Și putem face cu schimbul, comandând acasă mâncare, 
atunci când ni se întorc soţii de la muncă. 

— Sigur. O să vezi. Totul va fi minunat, spuse Anna, lingându- 
și degetele și lăsându-se pe spate, cu un geamăt. Of, cred că 
am mâncat prea mult. 

Își rezemă picioarele umflate pe scaunul de lângă ea și se 
prinse cu mâinile de burtă. 

— Ai vorbit cu Christian? 

— Da. Am trecut joi pe la el. 

Erica urmă exemplul Annei, proptindu-și și ea picioarele pe un 
scaun. Pe farfurie nu mai rămăsese decât un singur rulou, care 
aproape că o îndemna să-l mănânce. După o scurtă încercare, 
Erica se întinse să-l ia. 

— Și deci, ce s-a întâmplat? 

Erica ezită preţ de o clipă, însă nefiind obișnuită să aibă 
secrete față de sora sa, îi dezvălui într-un final totul despre 
acele scrisori și tonul lor ameninţător. 

— Doamne, e groaznic! replică Anna, scuturând din cap. Mi se 
pare ciudat că a început să le primească înainte chiar ca 
romanul să fie publicat. Ar fi părut mult mai logic dacă soseau în 
urma valului de atenţie din partea mass-mediei. Și par a fi scrise 
de cineva care e ușor nebun! 

— Sunt de acord. Christian refuză să le ia în serios. Cel puţin, 
asta mi-a spus mie. Însă mi-am dat seama că Sanna era 
tulburată. 

— Nu-mi vine să cred, spuse Anna, lingându-și degetul 
arătător, apoi înmuindu-l în zahărul rămas pe farfurie. 

— Astăzi are prima sesiune de autografe, zise Erica, fără să-și 
poată ascunde urma de mândrie din voce. 

Din multe puncte de vedere, ea contribuise la succesul lui 
Christian și, prin intermediul acestuia, își retrăia propriul debut 
în calitate de scriitoare. Acele prime sesiuni de autografe! Era 
ceva nemaipomenit. Cu adevărat nemaipomenit. 

— Excelent! Unde vor avea loc? 

— Mai întâi la librăria Böcker och Blad, din Torp, după care la 
Bokia, din Uddevalla. 

— Sper să aibă public. Ar fi deprimant să se trezească acolo 
de unul singur, zise Anna. 

Erica se schimonosi, cu gândul la prima ei sesiune de 
autografe într-o librărie din Stockholm. Stătuse acolo o oră 
întreagă, încercând să nu pară neliniștită, în vreme ce toți 
clienţii trecuseră pe lângă ea, de parcă nici nu ar fi existat. 

— S-a făcut atâta publicitate pentru cartea asta, încât sunt 
sigură că vor apărea oameni - măcar din curiozitate dacă nu din 
alte motive, zise Erica, rugându-se să aibă dreptate. 

— Bine că nu s-a aflat în presă despre acele scrisori de 
ameninţare, preciză Anna. 

— Da, ai dreptate, răspunse Erica, după care schimbă 
subiectul. 

Însă acel sentiment de neliniște refuza să o părăsească. 

5. 


Se pregăteau de vacanță, iar el abia aștepta. Nu era foarte 
sigur ce anume presupunea asta, dar cuvântul în sine suna 
promițător. Vacanță. Și aveau să ia rulota ce stătea parcată 
afară. 

Niciodată nu i se dăduse voie să se joace în ea. De câteva ori 
încercase să arunce o privire pe geam, ca să descopere ce se 
ascundea îndărătul araperiilor maro. Însă nu reușise să vadă 
nimic, iar rulota fusese întotdeauna încuiată. In clipele acelea 
însă, ușa era larg deschisă, pentru a o „aerisi cum trebuie”, 
conform spuselor mamei, și o grămadă de perne fuseseră puse 
la spălat, pentru a le scăpa de mirosul iernii. 

Totul părea de necrezut, o aventură ca de basm. Se întrebă 
dacă avea să-i fie permis să stea înăuntru în timp ce se aflau în 
mișcare, ca și cum ar fi călătorit într-o căsuță pe roți, 
îndreptându-se către locuri noi și necunoscute. Insă nu îndrăzni 
să întrebe. Mama lui se comportase ciudat în ultima vreme. In 
voce i se distingea limpede un ton strident și fioros, iar tata, 
atunci când nu se ascundea în spatele ziarului, începuse să facă 
plimbări mult mai dese. 

Din când în când o surprindea uitându-se la el într-un mod 
straniu. Felul în care îl privea se schimbase, înspăimântându-l și 
chiar împingându-l înapoi, în bezna pe care o lăsase în urmă. 

— Ai de gând să stai acolo, gură-cască, sau ţi-a trecut prin 
minte să-mi dai o mână de ajutor? zise mama, ținându-și mâinile 
în solduri. 

Băiatul tresări la auzul acelui ton aspru și alergă spre ea. 

— la astea și pune-le în spălătorie, zise ea, aruncându-i cu o 
asemenea forță niște pături rău mirositoare, încât băiatul 
aproape că iși pierdu echilibrul. 

— Da, mamă, spuse el, mergând degrabă spre casă. 

De-ar fi ştiut măcar unde greșise. Întotdeauna își ascultase 
mama. Niciodată nu-i răspunsese cu obrăznicie, mereu se 
purtase frumos și nu-și murdărise vreodată hainele. Insă cu 
toate acestea, îi părea că uneori mama lui nu suporta să-l 
privească. 

Încercase să-i pună întrebări tatălui său. Într-una din rarele 
ocazii în care fuseseră singuri, doar ei doi, băiatul își luase 
inima-n dinţi și îl întrebase de ce mama nu-l mai plăcea. Pret de 
o clipă, tata pusese deoparte ziarul și îi răspunsese tăios că 
întrebase o prostie și nu voia să mai audă vreodată așa ceva din 
partea lui. Mama s-ar fi întristat cumplit dacă l-ar fi auzit 
spunând acele lucruri. Ar fi trebuit să se arate recunoscător 
fiindcă avea o mamă ca ea. 

Nu mai puse alte întrebări. Ultimul lucru pe care îl dorea era 
să-și supere mama. Voia doar ca aceasta să fie fericită și să-i 
mângâie părul, așa cum o făcuse cândva, numindu-l băieţelul ei 
frumos. Doar atât își dorea. 

Așeză păturile în fața mașinii de spălat și înlătură gândurile 
posomorâte și intunecate. Aveau să plece în vacanță. In rulotă. 

o... 

Christian bătu cu pixul în măsuţa la care stătea așezat. Lângă 
el era un teanc de exemplare din Sirena. Nu se mai sătura să le 
privească. Îi părea ireal că numele său apărea pe copertă. Pe 
coperta unei cărți adevărate. 

Lumea încă nu se îngrămădea să cumpere, iar el nu-și făcuse 
prea mari speranțe. Numai autori precum Liza Marklund și Jan 
Guillou erau în stare să atragă mulțimi. Christian se mulțumea și 
cu cele cinci exemplare semnate până atunci. 

Însă trebuia să admită că se simţea oarecum pierdut, așezat 
acolo. Oamenii treceau grăbiţi pe lângă el, privindu-l curioși, 
însă fără a se opri. Nu era sigur dacă să-i salute atunci când îi 
observa fixându-l cu privirea sau doar să pretindă că e ocupat 
cu altceva. 

Îi sări în ajutor Gunnel, proprietara librăriei. Veni către el și 
făcu semn spre teancul de cărți. 

— Ai putea să semnezi câteva? E minunat să ai câteva 
exemplare cu autograf, pe care să le vinzi ulterior. 

— Desigur. Câte să semnez? întrebă Christian, bucuros să 
aibă ceva de făcut. 

— Hmm. Vreo zece, îi răspunse Gunnel, aranjând stiva, care 
între timp se strâmbase puţin. 

— Nicio problemă. 

— Am făcut destul de multă publicitate sesiunii de autografe, 
zise Gunnel. 

— Nu mă îndoiesc, îi răspunse Christian, zâmbind. 

Înţelese că femeia se temea ca el să nu creadă că vina pentru 
numărul insuficient de oameni prezenţi ar fi putut fi cauzată de 
lipsa de PR din partea librăriei. 

— Nu sunt tocmai un nume cunoscut, așa că nu aveam 
speranţe mari. 

— Măcar am vândut câteva exemplare, spuse ea cu blândeţe, 
apoi se îndreptă spre tejgheaua sa. 

Christian luă o carte, scoase capacul pixului, după care începu 
să semneze. Observă cu coada ochiului o persoană care stătea 
lângă măsuţă. Atunci când ridică privirea, se trezi în faţă cu un 
microfon mare și galben. 

— Ne aflăm în librăria în care Christian Thydell oferă 
autografe cu ocazia apariţiei primului său roman, intitulat 
Sirena. Christian, numele tău se află astăzi pe toate panourile 
de afişaj ale ziarelor. Cât de îngrijorat ești cu privire la 
amenințările făcute la adresa ta? A fost implicată și poliția? 

Reporterul nu se prezentase, dar, judecând după inscripţia de 
pe microfon, era de la postul local de radio. Îl privi pe Christian 
cu o expresie nerăbdătoare pe chip. Christian își simţi mintea 
goală. 

— Panourile de afișaj ale ziarelor? repetă el. 

— Da, apari pe panoul celor de la GT. Nu l-ai văzut? 

Reporterul nu așteptă un răspuns din partea lui Christian, ci 
repetă întrebarea pe care o pusese iniţial. 

— Eşti îngrijorat din cauza amenințărilor? Ti-a fost oferită azi 
protecţie specială din partea poliţiei? 

Jurnalistul aruncă o privire în jur, dar apoi reveni asupra lui 
Christian, care stătea cu pixul deasupra cărţii pe care se 
pregătea să o semneze. 

— Nu știu cum ați..., se bâlbâi el. 

— Dar e adevărat, nu-i așa? Ai primit ameninţări cât timp ai 
lucrat la carte, iar miercuri ai leșinat fiindcă o nouă scrisoare ţi-a 
fost adusă în cadrul lansării. 

— Păi, da, ei bine... 

Christian simţi cum i se tăie răsuflarea. 

— Ştii cine ţi-a trimis amenințările? Poliţia știe? 

Din nou, microfonul era la doar câţiva centimetri de gura lui 
Christian, iar bărbatul se abţinu din a-l împinge la o parte. Nu 
dorea să răspundă acelor întrebări. Nu știa cum aflaseră 
jurnaliștii despre întreaga situaţie. Se gândi la scrisoarea din 

buzunarul hainei. Cea care sosise cu o zi în urmă și pe care 
izbutise să o scoată din maldărul de corespondenţă înainte ca 
Sanna să o descopere. 

Cuprins de panică, începu să caute o scăpare. Dădu cu 
privirea de Gunnel, care păru să înţeleagă imediat că se 
întâmplase ceva. Femeia veni în dreptul lor și întrebă: 

— Ce se petrece aici? 

— Îi iau un interviu, zise reporterul. 

— L-aţi întrebat pe Christian dacă dorește să fie intervievat? 
replică ea, privind spre Christian, care scutura din cap. Nu este 
interesat. 

Îl fixă cu privirea pe reporter, care își coborî microfonul. 

— În plus, Christian e ocupat. Semnează cărţi pentru librăria 
noastră. Așa că vă rog să-l lăsați în pace. 

— Da, dar..., începu jurnalistul. 

Apoi se opri. Apăsă pe unul dintre butoanele echipamentului 
său de înregistrare. „Nu am putut lua un scurt interviu fiindcă...” 

— Pleacă de-aici, zise Gunnel, iar Christian nu se putu abţine 
din a zâmbi ștrengărește. 

— Mulţumesc, zise el după ce reporterul plecă. 

— Ce-a mai fost și asta? Părea hotărât, nu glumă. 

Sentimentul de ușurare pe care i-l dădu plecarea jurnalistului 
se stinse rapid, iar Christian înghiţi în sec, înainte de a spune: 

— Susţinea că numele meu a apărut pe panoul de afişaj al 
ziarului GT. Am primit niște scrisori de amenințare și s-ar părea 
că presa a aflat de ele. 

— Vai de mine! 

Gunnel păru mai întâi tulburată, apoi îngrijorată. 

— Ai vrea să merg eu până afară și să-ţi cumpăr ziarul, ca să 
vezi ce au scris? 

— Ai fi atât de drăguță? zise el, simțind cum inima îi spărgea 
pieptul. 

— Sigur, mă întorc imediat, răspunse femeia, bătându-l 
încurajator pe umăr. 

Christian rămase nemișcat o clipă, uitându-se în gol. Apoi 
ridică pixul și începu să semneze cărţile, așa cum îl rugase 
Gunnel. După o vreme, își dădu seama că avea nevoie la 
toaletă. Fiindcă nu existau cumpărători în jurul măsuţei lui, își 
imagină că o scurtă absenţă nu avea să fie băgată în seamă. 

Se grăbi, trecând prin camera de serviciu a angajaţilor, aflată 
în spatele librăriei. Câteva minute mai târziu, se întoarse deja la 
post. Se așeză la masă. Gunnel încă nu se întorsese cu ziarul, 
dar Christian se pregăti sufletește pentru ce avea să urmeze. Se 
întinse după pix, observând cu mirare cărţile pe care trebuia să 
le semneze. Să le fi lăsat oare într-o asemenea dezordine, pe 
masă? Nu păreau să fie la fel ca atunci când o zbughise el spre 
toaletă, și se gândi că poate cineva profitase de ocazie pentru a- 
i șterpeli un exemplar, cât timp fusese plecat. Însă grămada nu 
părea mai mică, drept care hotărî că-și imaginase el totul. Ridică 
exemplarul de deasupra și îl deschise, pentru a-i scrie câteva 
rânduri cititorului. 

Pagina nu mai era goală. Și putea recunoaște scrisul dintr-o 
mie. Ea fusese acolo. 

Gunnel se îndreptă cu ziarul spre el, iar Christian observă o 
fotografie de-a lui pe prima pagină. Ştia ce scria în articol. 
Trecutul era pe cale de a-l ajunge din urmă. 

Ea nu avea să renunțe vreodată. 

e 

— Dumnezeule mare, ești conștientă câţi bani ai cheltuit 
ultima oară când ai fost la Göteborg? zise Erik, ţinând în mână 
desfășurătorul cardului de credit și uitându-se ţintă la cifre. 

— Cred că în jur de zece mii de coroane, răspunse calmă 
Louise, continuând să-și dea unghiile cu ojă. 

— Zece mii! Cum e posibil să cheltuiești zece mii dintr-un foc? 

Erik flutură în aer factura, după care o azvârli pe masa de 
bucătărie aflată în fața sa. 

— Dacă mi-aş fi cumpărat poșeta la care îmi stătea gândul, s- 
ar fi apropiat mai degrabă de treizeci de mii, spuse ea, 
examinând satisfăcută culoarea roz a unghiilor sale. 

— Eşti nebună de legat! 

Bărbatul ridică iar factura și o fixă cu privirea, de parcă i-ar fi 
putut reduce suma totală de plată prin simpla putere a minţii. 

— Vrei să spui că nu ne permitem? întrebă soţia sa, privindu-l 
cu un zâmbet șiret pe buze. 

— Nu e vorba dacă ne permitem sau nu, ci de faptul că eu 
trebuie să lucrez din zori și până-n seară ca să fac banii pe care 
tu îi risipești apoi pe... cumpărături stupide. 

— A, da. Eu toată ziua pierd timpul prin casă, replică Louise, 
ridicându-se în picioare și fluturând din mâini, pentru a-și usca 

mai repede lacul de unghii. Vegetez pe-aici, mâncând 
bomboane și uitându-mă la telenovele toată ziua. lar tu le-ai 
crescut de unul singur pe fete, fără să primești o mână de ajutor 
din partea mea, nu-i așa? Tu le-ai schimbat scutecele, tu le-ai 
hrănit, le-ai spălat, le-ai dus cu mașina oriunde trebuiau să 
ajungă, tu ai făcut ordine și curăţenie în toată casa. La asta te 
referi? 

Fugi iute din cameră, fără să-l mai privească. 

Era o discuţie pe care o avuseseră de mii de ori. Și fără 
îndoială că urma să mai aibă loc, dacă n-aveau să fie luate 
măsuri drastice. Amândoi erau ca niște dansatori bine antrenați, 
care știau toţi pașii, fiind capabili să se miște cu o eleganță 
desăvârșită. 

— Asta e una dintre descoperirile făcute la Goteborg. 
Drăguţă, nu? 

Femeia se întoarse, ţinând în mână o jachetă din piele, pe 
care o luase din cuierul de pe hol. 

— Era la reduceri, a costat numai patru mii. 

l-o prezentă, după care o agăţă din nou în hol și urcă la etaj. 

Pesemne că nici de data asta n-avea să iasă învingător 
vreunul dintre ei. Erau adversari egali și fiecare dintre certurile 
pe care le avuseseră de-a lungul anilor se terminase cu o 
remiză. În mod ironic, ar fi fost poate mai bine ca unul dintre ei 
să fi fost mai slab decât celălalt. Astfel, mariajul lor nefericit și- 
ar fi putut găsi sfârșitul. 

— Data viitoare îţi tai cardul de credit! urlă el. 

Fetele erau în vizită la o prietenă, așa că ei n-aveau de ce să 
vorbească în șoaptă. 

— Atâta vreme cât vei continua să cheltuiești bani cu amanta, 
nu te vei atinge de cardul meu. Te crezi singurul care e atent la 
detaliile de pe desfășurător? 

Erik înjură. Știa că ar fi trebuit să schimbe adresa, pentru ca 
facturile să-i fie trimise la birou. Nu putea nega faptul că era un 
om generos atunci când venea vorba de oricine ar fi avut 
plăcerea și onoarea de a se culca cu el. Injură din nou și se 
încălţă. Înţelese că, indiferent ce ar fi spus, Louise câștigase 
runda aceea. Și ea era conștientă de asta. 

— Mă duc să cumpăr ziarul, strigă el, trântind apoi ușa. 

Pietrișul zbură în toate direcţiile atunci când plecă în trombă 
cu BMW-ul, iar pulsul nu-i încetini decât odată cu apropierea de 

sat. Ce bine ar fi fost dacă ar fi cerut un contract prenupţial! 
Astfel, Louise n-ar mai fi rămas decât o amintire neplăcută. Insă 
în vremurile acelea îndepărtate, ei fuseseră niște studenţi 
săraci, iar când adusese vorba de asta în urmă cu câţiva ani, 
Louise nu făcuse decât să-i râdă în nas. Așa că acum refuza s-o 
lase să plece cu jumătate din lucrurile pe care singur le clădise, 
pentru care se luptase și muncise ca un sclav. Niciodată! Lovi cu 
pumnul în volan, dar se calmă odată ajuns în parcarea 
supermarketului Konsum. 

Era sarcina Louisei de a face cumpărăturile pentru casă, așa 
că trecu rapid pe lângă rafturile înţesate cu produse alimentare. 
În drum spre chioșcul de ziare, aflat exact lângă casele de 
marcat, pașii lui se opriră brusc. De pe panourile de afișaj îi 
atraseră atenţia literele mari și negre: Stea în ascensiune, 
autorul Christian Thydell se teme pentru viața sa! apoi literele 
mai mici: Leșin la petrecerea de lansare a cărții, după primirea 
unei scrisori de amenințare! 

Erik își forță picioarele să-l ducă mai aproape. Avea senzaţia 
că mergea prin ape adânci. Luă un exemplar al ziarului GT și, cu 
degetele tremurânde, frunzări prin el până când ajunse la 
pagina căutată. Când termină de citit articolul, o luă la fugă spre 
ieșire. Nici măcar nu plătise ziarul, iar de undeva, de departe, îl 
auzea pe vânzător strigând după el. Insă Erik continuă să alerge. 
Trebuia să ajungă acasă. 

e 

— Cum naiba au aflat ziariştii? 

Patrik și Maia fuseseră la cumpărături și, înainte de a pune 
mâncarea în frigider, bărbatul aruncă pe masă o copie a ziarului 
GT. Maia se căţărase pe un scaun din bucătărie și îl ajuta cu 
înfocare la golitul pungilor de cumpărături. 

— Păi... veni singurul răspuns din partea Ericăi. 

Patrik se opri din ce făcea. Işi cunoștea îndeajuns de bine 
soția pentru a-i putea descifra reticenţa. 

— Ce-ai făcut, Erica? întrebă el, privind-o drept în ochi și 
ținând în mână o cutie de margarină Lätt & Lagom. 

— Cred că a ieșit la iveală din cauza mea. 

— Cum a fost posibil? Cu cine ai vorbit? 

În clipele acelea, până și Maia era conștientă de atmosfera 
tensionată din bucătărie. Stătu pe scaun, privindu-și atentă 
mama. Erica înghiţi în sec și răspunse: 

— Cu Gaby. 

— Cu Gaby! exclamă Patrik, cât pe ce să se înece. l-ai zis lui 
Gaby? Ai fi putut, la fel de bine, să le dai tu însăţi telefon celor 
de la GT. 

— Nu m-am gândit că... 

— Nu, sunt sigur că nu te-ai gândit. Christian ce are de zis în 
legătură cu asta? întrebă Patrik, arătând cu degetul spre titlurile 
de ziar imense. 

— Nu știu, murmură Erica. 

Gândul la cum avea să reacționeze Christian îi stătea ca un 
pietroi în stomac. 

— În calitate de poliţist, trebuie să-ţi spun că e cel mai rău 
lucru care s-ar fi putut întâmpla. Genul acesta de atenţie nu îl va 
instiga doar pe autorul scrisorilor, ci va da naștere și unora noi. 

— Nu ţipa la mine. Știu că am făcut o prostie. 

Erica simţi cum lacrimile îi năpădesc ochii. Ea plângea ușor 
până și în situaţii banale, iar acum, toţi hormonii năvalnici 
cauzaţi de sarcină îi amplificau și mai mult starea. 

— Pur și simplu nu m-am gândit. Am sunat-o pe Gaby ca să 
afle dacă au primit și la editură scrisori de ameninţare, și mi-am 
dat imediat seama că n-ar fi trebuit să-i divulg nimic. Însă deja 
era prea târziu. 

Patrik îi întinse un șerveţel, apoi o luă în braţe, mângâindu-i 
părul. Îi șopti la ureche: 

— Nu fi supărată, iubito. Îmi pare rău că am ţipat. Știu că nu 
ai vrut să se întâmple asta. Incetează acum... 

O legănă până când suspinele începură să se stingă. 

— Nu m-am gândit vreodată că ea o să... 

— Știu, știu. Însă e foarte diferită de tine. Și trebuie să înveţi 
că nu toată lumea gândește la fel. 

Se îndepărtă ușor de ea și o privi. Erica își șterse lacrimile cu 
șerveţelul pe care i-l dăduse Patrik. 

— Ce mă fac acum? 

— Trebuie să vorbești cu Christian. Să-ţi ceri scuze și să-i 
explici. 

— Dar nu pot... 

— Nu mă contrazice. Altă soluţie nu există. 

— Ai dreptate, zise Erica. Dar trebuie să recunosc că mi-e 
groază. Și voi discuta la modul serios și cu Gaby. 


VP - 68 


— Mai presus de orice, va trebui să te gândești bine data 
viitoare, înainte de a spune ceva. Și va trebui să ai în vedere 
persoana cu care stai de vorbă. Prioritatea numărul unu a lui 
Gaby o reprezintă editura. Voi, restul, sunteți pe locul doi. Pur și 
simplu așa stau lucrurile. 

— Bine, bine, știu asta. Nu-i nevoie să răsucești cuțitul în 
rană, spuse Erica, aruncându-i soțului său o privire urâcioasă. 

— Atunci încheiem aici discuţia, decise Patrik și se apucă iar 
să aranjeze cumpărăturile. 

— Ai reușit să arunci o privire mai amănunţită peste scrisori? 

— Nu, n-am avut o clipă liberă, răspunse Patrik. 

— Însă o vei face, nu-i așa? insistă Erica. 

Patrik dădu aprobator din cap și începu să taie legumele 
pentru cină. 

— Sigur, sigur că o voi face. Însă ar fi mai ușor dacă și 
Christian ar coopera. Atunci aș putea arunca o privire și asupra 
celorlalte scrisori. 

— Păi, vorbește cu el. Poate că îl vei convinge. 

— Atunci și-ar da seama că tu mi-ai spus totul. 

— Unde mai pui că l-am dat în vileag într-unul dintre cele mai 
importante ziare suedeze, așa că ai grijă, fiindcă probabil e 
pornit împotriva mea. 

— Nu va fi așa de rău. 

— Dacă aș fi eu în locul lui, n-aș vrea să mai aud vreodată de 
mine. 

— Nu mai fi atât de afectată și de pesimistă, zise Patrik, 
așezând-o pe Maia sus, pe blatul de lucru. 

Fetiţei îi plăcea la nebunie să-l privească gătind și voia 
întotdeauna să-l ajute. 

— Du-te mâine până la el și explică-i ce s-a întâmplat. Spune-i 
că nu ai intenţionat niciodată ca lucrurile să ia o asemenea 
întorsătură. După care voi sta și eu de vorbă cu el și voi încerca 
să-i câștig bunăvoința. 

Îi dădu Maiei o felie de castravete, pe care fetița începu 
imediat să o ronţăie, folosindu-se de puţinii, dar tăioșii dinţi pe 
care îi avea. 

— Mâine? În regulă, oftă Erica. 

— Da, mâine, zise Patrik, aplecându-se și sărutându-și soţia 
pe buze. 

Ludvig se surprinse aruncând mereu priviri spre marginea 
terenului de fotbal. Pur și simplu nu mai era la fel fără tatăl său. 

Acesta participase la fiecare antrenament, indiferent de 
vreme. Fotbalul era pasiunea lor. Era motivul pentru care 
prietenia dintre ei rezistase, în ciuda încăpăţânării lui Ludvig de 
a se rupe de părinţi. Chiar fuseseră prieteni, el și tatăl său. 
Firește că se mai certaseră din când în când, la fel ca toți fiii și 
taţii. Cu toate acestea, rămăseseră prieteni. 

Ludvig închise ochii, evocând în minte imaginea tatălui său. 
Îmbrăcat în blugi și cu un pulover din lână, cu inscripţia 
„Fjăllbacka” pe piept. Era puloverul pe care îl purtase atât de 
mult, încât își exasperase soția. Și-l amintea cu mâinile îndesate 
în buzunare și cu privirea aţintită asupra mingii. Și asupra fiului 
său. Însă niciodată nu ţipa la el - cum făceau alţi părinţi care 
veneau la antrenamente și la meciuri și care urlau de pe 
marginea terenului. „Fă bine și revino-ţi, Oscar!” sau: „La naiba, 
mișcă-te, Danne!” Nimic de genul ăsta. Nu din partea tatălui 
său. El nu zicea decât: „Bine, Ludvig!”, „Excelentă pasă!”, 
„Arată-le tu, Ludde!” 

Observă cu coada ochiului că mingea urma să-i fie pasată lui, 
și o trimise automat mai departe. Nu-l mai bucura deloc jocul de 
fotbal. Însă tot își dădea silinţa, alergând rapid și luptându-se 
pentru a câștiga, în ciuda frigului. Ar fi putut cu ușurință să se 
dea bătut. Să evite antrenamentele, să lase în voia sorții fotbalul 
și întreaga echipă. Nimeni nu l-ar fi învinuit; cu toții ar fi înțeles. 
Cu excepţia tatălui său. Pentru acesta, abandonul nu 
reprezentase niciodată o opţiune. 

Drept urmare, Ludvig se afla acolo. Făcea parte din echipă. 
Dar îi lipsea toată fericirea, iar marginea terenului era pustie. 
Tatăl său pierise. Era conștient de asta. Tata pierise. 

6. 


Nu-i fusese permis să stea în rulotă. lar aceea nu 
reprezentase decât prima dintr-o serie lungă de dezamăgiri 
suferite în timpul așa-zisei vacanțe. Nimic nu ieșise după cum ar 
fi sperat el. Tăcerea, întreruptă doar de vorbe aspre, îi păruse și 
mai apăsătoare atunci când nu avea la dispoziție o casă 
întreagă, prin care să poată umbla. Ai fi zis că vacanta oferise şi 
mai mult timp pentru certuri ori pentru răbufnirile mamei. lar 
tata devenise și mai amărât, și mai cenușiu. 

Fusese prima dată când el îi însoțise, dar, din câte îințelesese, 
mama și tata luau în fiecare an rulota și mergeau într-un loc cu 
o denumire stranie. Fjällbacka. Numele însemna „Dealul 
Muntelui” în suedeză, însă el nu văzuse niciun munte, ci doar 
câteva delușoare. Terenul din zona campingului în care 
parcaseră, la înghesuială cu zeci de alte rulote, era în întregime 
plat. Nu era sigur dacă îi plăcea. Insă tata îi explicase că familia 
mamei provenea din acea regiune, motiv pentru care voiau să 
meargă acolo. 

Însă și acela era un lucru straniu, fiindcă el nu cunoscuse vreo 
rudă. În timpul unei discuții aprinse din spatiul înghesuit al 
rulotei, pricepuse într-un final că o persoană pe nume „Hoașca 
Bătrână” locuia acolo și că la ea se referea mama atunci când 
pomenea de familie. Ce nume straniu... Hoașca Bătrână. Insă 
mama nu părea să fi ținut prea mult la ea, deoarece tonul îi 
devenea și mai aspru ori de câte ori era pomenită acea femeie, 
pe care, de altfel, nici nu au vizitat-o. Atunci de ce mai trebuia 
să meargă în acel loc? 

Însă lucrul pe care îl urâse cel mai mult legat de Fjällbacka si 
de vacanță fusese înotul. Nu mai înotase niciodată în mare. La 
început nu știuse ce să creadă. Insă mama îl certase. Spusese 
că nu voia să aibă un fiu fricos, și îi ordonase să înceteze cu 
smiorcăiala. Așa că băiatul trăsese adânc aer în piept și 
înaintase timid în apa rece ca gheața, cu toate că frigul și sarea 
pe care le simţise la picioare îi tăiaseră respirația. Odată ce apa 
îi ajunsese la piept, se oprise. Era mult prea frig, nu putea 
respira. În plus, simțise ceva mișcându-i-se pe lângă picioare şi 

atingându-i gambele, târându-se și lunecând pe lângă el. 
Râzând, mama pornise dinspre mal în direcția lui, apoi îl luase 
de mână și îl dusese mai în larg. Brusc, se simţise fericit. Mama 
ÎI ținea de mână, iar râsul îi sălta pe suprafata apei, atingându-l 
și pe el. Picioarele păreau să i se miște singure, ca și cum ar fi 
părăsit fundul nisipos al mării, şi începuseră să plutească. Intr- 
un final, nu mai simţise nimic sub tălpi, însă nu conta, fiindcă 
mama îl ținea bine, îl ducea în brațe, îl iubea. 

Apoi ea îi dădu drumul. Palma femeii trecu pe nesimţite peste 
a lui, apoi degetele fi alunecară, îndepărtându-se, până când 
băiatul se trezi dând haotic din picioare și din mâini. Își simţi din 
nou pieptul împresurat de frig, iar nivelul apei păru a crește. Îi 
ajunse la umeri, apoi la gât, și el ridică bărbia ca să nu înghită 
apă, însă nivelul apei se ridică și el repede, fără ca băiatul să i 
se poată împotrivi. Iși simti gura sărată și rece pe măsură ce 
apa îi trecea de obraji, de ochi, închizându-i-se precum un capac 
deasupra creștetului, până când făcu să dispară tot zgomotul, în 
afară de vâjâitul creaturii ce-i dădea târcoale. 

Bătu puternic din brațe, încercând să îndepărteze forța care 
voia să-l tragă spre fundul mării. Dar apoi căzu pradă unui val 
imens. Atunci când într-un final simti atingerea pielii unei 
persoane și o mână apucându-l de brat, primul său instinct fu de 
apărare. Cineva îl trase la suprafață, iar băiatul izbuti să scoată 
capul deasupra apei. Prima respirație fu violentă și dureroasă, 
apoi însă sorbi cu lăcomie aerul. Mama sa îl prinse cu putere de 
braț, însă creatura aceea nu mai conta. Fiindcă apa nu mai 
încerca să îl prindă. 

Ridică privirea spre ea, recunoscător pentru că îl salvase, 
pentru că nu îl lăsase să piară. Insă în ochii mamei sale nu văzu 
decât dispreț. Cumva, reușise din nou să greșească, o 
dezamăgise iar. De-ar fi știut măcar motivul... 

Vânătăile de pe brat îi rămăseseră drept amintire zile întregi. 

o... 

— Chiar era nevoie să mă târăști azi aici? 

Se întâmpla rar ca el să-și exprime nervozitatea. Kenneth era 
de părere că, indiferent de situaţie, trebuia să rămână calm și 
concentrat. Dar Lisbet păruse atât de mâhnită când el o 
anunţase că Erik dăduse telefon și că trebuia să meargă la birou 
câteva ore, cu toate că era duminică. Femeia nu se plânsese, 
lucru care, pe de o parte, îngreunase întreaga situaţie. Ea știa 

cât de puţine clipe mai aveau de petrecut împreună. Cât de 
importante erau, cât de nepreţuite. Insă chiar și-așa, Lisbet nu 
obiectase. În schimb, Kenneth văzuse cum își adună forțele 
pentru a zâmbi și a spune: „Firește că trebuie să te duci. Eu voi 
fi în regulă”. 

Aproape că își dorea ca soţia lui să se înfurie și să strige la el. 
Să-i spună că era timpul să-și stabilească priorităţile. Insă ei nu-i 
stătea în fire să facă asemenea lucruri. Kenneth nu-și putea 
aminti vreo ocazie cu care Lisbet să fi ridicat vocea la el, de-a 
lungul celor douăzeci de ani de căsătorie. De fapt, nu-și amintea 
ca ea să fi ridicat vocea la nimeni. Acceptase cu stăpânire de 
sine toate dificultăţile și necazurile, ba chiar își susținuse 
bărbatul ori de câte ori acesta era pe cale de-a ceda. De fiecare 
dată când lui îi lipsise energia de a merge mai departe, ea 
adunase îndeajuns de multă forță pentru amândoi. 

lar în clipele acelea, Kenneth o lăsa singură acasă, fiindcă 
trebuia să meargă la muncă. Avea să irosească ore preţioase, 
pe care le-ar fi putut petrece împreună, și se disprețui pentru 
faptul că întotdeauna sărea la datorie, ori de câte ori Erik bătea 
din palme. Nu putea înțelege motivul pentru care o făcea. Era 
un tipar stabilit cu atât de multă vreme în urmă, încât practic 
devenise parte din el. lar Lisbet avusese mereu de suferit din 
cauza asta. 

Erik nici măcar nu se mai obosi să-i răspundă la întrebare. 
Privi ţintă spre computer, de parcă s-ar fi aflat în altă lume. 

— Chiar era nevoie să vin astăzi? repetă Kenneth. Duminica? 
Nu putea aștepta până mâine? î 

Erik se întoarse încet cu faţa spre Kenneth. In cele din urmă, 
spuse: _ 

— Am tot respectul față de situaţia în care te afli. Insă dacă 
nu ne rezolvăm toate socotelile până la licitaţia de săptămâna 
viitoare, am putea la fel de bine să închidem de tot compania. 
Cu toţii trebuie să facem sacrificii. 

Kenneth se întrebă în sinea lui ce fel de sacrificii făcuse 
vreodată Erik. În plus, nimic nu era atât de cumplit după cum 
prevestise el. Ar fi putut să adune cu ușurință toate 
documentele a doua zi. Afirmația că se aflau în pragul 
falimentului era o pură exagerare. Mai degrabă Erik avea doar 
nevoie de un motiv pentru a scăpa de-acasă. Însă de ce simţise 

nevoia să-l târască după el și pe Kenneth? Răspunsul era 
evident: fiindcă avea puterea să o facă. 

Se întoarseră amândoi la sarcinile lor și, pentru o vreme, 
lucrară în tăcere. Biroul consta într-o cameră de dimensiuni 
mari, drept care nu exista posibilitatea de a închide o ușă, 
pentru a avea puţină intimitate. Kenneth îi aruncă pe furiș o 
privire lui Erik. Ceva era diferit la el. Era greu de spus ce, însă 
bărbatul arăta mai puţin distins și mai mult epuizat. Părul nu-i 
era pieptănat impecabil, ca de obicei, iar cămașa îi era ușor 
șifonată. Nu, chiar nu era în apele lui în ziua aceea. Lui Kenneth 
îi trecu prin minte să-l întrebe dacă totul era în regulă acasă, dar 
se abţinu. În schimb, spuse pe cât putu de calm: 

— Ai văzut azi știrile despre Christian? 

Erik tresări. 

— Da. 

— E groaznic! Să fie ameninţat în felul ăsta, de vreun ţicnit, 
zise Kenneth, pe un ton firesc, aproape degajat. 

Însă inima îi spărgea pieptul. 

— Hmm... 

Erik rămase cu privirea aţintită asupra monitorului. Fără însă 
a atinge tastatura sau mouse-ul. 

— Christian ţi-a povestit ceva în legătură cu asta? 

Era ca și cum s-ar fi chinuit să nu rupă coaja de pe o rană în 
curs de vindecare. Nu voia să abordeze subiectul și era evident 
că nici Erik nu părea interesat. Însă Kenneth nu se putea abţine. 

— Ei bine, ţi-a povestit? 

— Nu, niciodată nu mi-a pomenit de vreo ameninţare, zise 
Erik, începând să-și sorteze documentele de pe birou. Insă a fost 
foarte ocupat cu cartea lui, așa că nu ne-am prea văzut în 
ultima vreme. Și presupun că majoritatea oamenilor preferă să 
nu împărtășească asemenea chestiuni. 

— N-ar trebui să discute cu poliţia? 

— De unde știi că n-a făcut-o încă? răspunse Erik, continuând 
să răvășească la întâmplare mormanele de documente. 

— Adevărat. Foarte adevărat..., spuse Kenneth și rămase 
tăcut o clipă. Însă ce-ar fi putut face poliţia dacă scrisorile sunt 
anonime? Adică, puteau proveni de la orice nebun. 

— De unde să știu eu? zise Erik, înjurând după aceea, fiindcă 
se tăiase într-o foaie. La naiba! 

Își tinu degetul în gură. 

— Crezi că amenințările sunt serioase? 

Erik oftă. 

— De ce trebuie să speculăm în legătură cu toate astea? Ti- 
am zis, n-am idee. 

Ridică ușor vocea, rostind ultimele cuvinte cu un glas 
tremurător. Kenneth îl privi mirat. Erik chiar nu era în apele lui. 
să fi fost ceva legat de companie? Nu avusese niciodată 
încredere în Erik. Să fi făcut vreo prostie? Respinse imediat acea 
idee. El cunoștea prea bine socotelile firmei; ar fi băgat de 
seamă orice mișcare financiară dubioasă făcută de Erik. Probabil 
avea legătură cu Louise. Era un mister pentru el cum cei doi 
izbutiseră să rămână împreună vreme atât de îndelungată. 
Oricine altcineva în afară de Erik și de Louise putea să-și dea 
seama că ei doi ar fi avut numai de câștigat dacă și-ar fi luat 
adio și ar fi pornit pe drumuri separate. Însă nu era treaba lui 
Kenneth să facă asemenea observaţii. Avea el destule griji pe 
cap. 

— Mă întrebam și eu, zise Kenneth. 

Deschise fișierul Excel în care se aflau ultimele extrase 
lunare. Însă gândurile îi zburau într-o cu totul altă direcţie. 

e 

Rochia purta încă mireasma ei. Christian și-o apropie de nas, 
inhalând particulele microscopice de parfum, ce erau imprimate 
în țesătură. Ori de câte ori adormea cu nările mângâiate de 
acea mireasmă, își putea recrea în minte imaginea femeii. Părul 
brunet ce-i ajungea până la talie și pe care îl purta de obicei 
împletit sau adunat într-un coc, la ceafă. Altei femei i-ar fi putut 
da un aspect demodat, ba chiar de fată bătrână, însă nu era și 
cazul ei. 

Mișcările îi erau de dansatoare, cu toate că își abandonase 
cariera cu mult timp în urmă. Dăduse vina pe lipsa ei de 
ambiţie. Nu din cauza absenței talentului, ci fiindcă nu avusese 
determinarea necesară de a pune mereu dansul pe primul loc, 
de a-și sacrifica dragostea, timpul, râsetele și prietenii. lubise 
mult prea mult viaţa. 

Drept urmare, încetase să mai danseze. Însă atunci când se 
întâlneau, și până în ultima clipă, trupul său își păstrase ritmul 
sprinten al dansatoarelor. Bărbatul era în stare să o privească 
ore întregi. Să o urmărească mergând prin casă, făcând ordine 

și fredonând, în vreme ce tălpile i se mișcau atât de grațios, 
încât părea să plutească. 

Işi apăsă din nou rochia peste chip. Cât de răcoros și 
revigorant se simţea materialul pe obrazul lui înfierbântat, 
agăţându-se uneori de țepii scurţi ai bărbii nerase. Ultima dată 
când femeia purtase acea rochie fusese de Sânziene. Albastrul 
stofei se oglindise în culoarea ochilor ei, iar părul împletit ce-i 
atârna pe spate strălucise la fel de puternic precum țesătura 
lucioasă. 

Ziua fusese de vis. Una dintre puţinele sărbători de Sânziene 
care să le fi oferit un soare strălucitor, în vreme ce ei stătuseră 
afară, în curte, mâncând hering și cartofi copţi. Pregătiseră 
împreună masa. Bebelușul stătuse în căruț, cu plasa de țânțari 
fixată la locul ei, pentru a ţine departe toate insectele. Copilașul 
fusese bine protejat. 

Numele bebelușului îi trecu prin minte, făcându-l să tresară, 
ca și cum ar fi fost împuns în braţ de ceva ascuţit. Se forţă să se 
gândească la paharele reci de bere și la prietenii care le 
ridicaseră într-un toast, în cinstea verii, a dragostei și a lor. Se 
gândi la căpșunele aduse de ea într-un castron mare. Işi aminti 
cum stătuse și le curăţase la masa din bucătărie, și cum el o 
tachinase pentru mizeria făcută și pentru faptul că după trei- 
patru căpşune curățate, una îi ajungea în gură, în loc de castron. 
În acel castron care mai târziu avea să le fie oferit musafirilor, 
alături de frişcă și un strop de zahăr, după cum o învățase 
bunica. li răspunsese la tachinări printr-un zâmbet, după care îl 
trăsese mai aproape și îl sărutase cu buze ce aveau gustul 
căpșunelor coapte. 

Stând acolo, ţinând rochia în mână, bărbatul începu să 
suspine. Nu se putu abţine. Din cauza lacrimilor, pe material 
apărură mici pete negre, pe care el le șterse rapid cu mâneca 
de la cămaşă - nu voia să păteze rochia, refuza să năruie puţinul 
care îi mai rămăsese. 

Christian puse grijuliu rochia înapoi în valiză. Doar atât mai 
rămăsese din ei doi. Singurul lucru pe care fusese în stare să-l 
păstreze. Închise valiza și o împinse înapoi în colţ. Nu voia să o 
găsească Sanna. Simţi un nod în stomac la simpla idee ca ea să 
o deschidă, să o răscolească și să atingă rochia. Ştia că nu era 
drept, însă pe Sanna o alesese dintr-un singur motiv: înfățișarea 


VP - 76 


sa era complet diferită. Buzele ei nu aveau gust de căpşune și 
nici mișcările nu îi erau de dansatoare. 

Dar într-un final se dovedise insuficient. Trecutul îl prinsese 
totuși din urmă. La fel cum, răuvoitor, o prinsese și pe ea, 
îmbrăcată în rochia albastră. lar în clipele acelea, Christian nu 
vedea nicio cale de ieșire. 

e 

— Aţi putea să-l supravegheați pe Leo puțin? întrebă Paula, 
privindu-și mama, dar apoi aruncându-i o privire și mai optimistă 
lui Mellberg. 

La scurt timp după nașterea fiului lor, atât ea, cât și Johanna 
realizaseră că noul prieten al Ritei era dădaca perfectă. Mellberg 
era complet incapabil să le refuze. 

— Păi, de fapt noi ne pregăteam să..., începu Rita. Însă 
Mellberg sări și spuse entuziasmat: 

— Nicio problemă. O să avem mare grijă de el. Voi două ar 
trebui să ieșiți un pic și să faceţi ce-aveţi de făcut. 

Dându-se bătută, Rita oftă, însă privi totuși cu multă 
recunoștință spre acel bărbat - fără exagerări, acel diamant brut 
- pe care îl alesese drept partener. Ştia că mulţi îl considerau 
bădăran, un bărbat șleampăt și neobrăzat. Însă chiar de la bun 
început, descoperise la Bertil alte calităţi, unele pe care ea, ca 
femeie, nu putea decât să le încurajeze. 

Și nu se înșelase. Bertil Mellberg o trata ca pe o regină. Era de 
ajuns ca Rita să-l vadă privindu-i nepotul, pentru a-și da seama 
ce calităţi ascunse avea. Dragostea lui faţă de bebeluș era de 
necrezut. Singura problemă o reprezenta faptul că ea căzuse 
brusc pe locul doi, însă nu era ceva peste care să nu poată 
trece. In plus, începuse să facă progrese cu Bertil pe ringul de 
dans. Acesta nu fusese niciodată regele salsei, însă măcar nu 
mai era nevoită să poarte pantofi cu vârfuri de metal. 

— Dacă nu te-ar deranja să stai singur cu el pentru o vreme, 
poate că mama ar putea să ne însoţească. Ne gândeam să 
mergem până în Torp și să cumpărăm câteva lucruri pentru 
camera lui Leo. 

— Dă-l încoace, zise Bertil entuziasmat, făcând semn spre 
bebelușul aflat în braţele Paulei. Ne descurcăm noi câteva ore. 
Un biberon sau două când i se face foame, după care puţină 
distracţie cu bunicul Bertil. Mai mult de-atât nici că și-ar putea 
dori flăcăul. 

Paula își lăsă fiul în braţele lui Mellberg. Dumnezeule, ce 
echipă stranie alcătuiau ei doi! Insă nu putea să conteste 
legătura specială care exista între ei. Cu toate că, din punctul 
său de vedere, Bertil Mellberg era cel mai rău șef pe care și l-ar 
fi putut imagina, el se dovedise a fi cel mai grozav bunic din 
lume. 

— Eşti sigur că veți fi în regulă? întrebă Rita, ușor agitată. 

Deși Bertil le ajuta deseori cu Leo, experienţa lui cu bebeluşii 
era puţin spus limitată. Propriul său fiu, Simon, era deja 
adolescent când își făcuse pentru prima oară apariţia în viața lui 
Mellberg. 

— Firește că sunt sigur, răspunse Bertil, părând ofensat. 
Mănâncă, face caca, doarme. Cât de greu ar putea să fie? Și eu 
fac cam aceleași lucruri de aproape șaizeci de ani încoace. 

Le zori pe femei afară din apartament, apoi închise ușa în 
urma lor. În sfârșit, pace și liniște pentru el și Leo! 

Două ore mai târziu, Mellberg era ud leoarcă de transpiraţie. 
Leo tipa ca din gură de șarpe, iar în camera de zi se instalase 
precum o pâclă mirosul de scutece murdare. Bunicul Bertil 
încerca disperat să-l legene pe bebeluș, ca să-l adoarmă, însă 
Leo nu făcea decât să plângă mai tare. Părul lui Mellberg, 
aranjat de obicei în vârful capului, ca un cuib, îi alunecase peste 
urechea dreaptă, iar bărbatul își simţi subsuorile năpădite de 
transpiraţie, sub forma unor pete mari cât farfuriile. 

Era pe cale de-a intra în panică și aruncă o privire spre 
telefonul mobil așezat pe măsuţa de cafea. Să le sune oare pe 
fete? Probabil că se aflau încă în Torp, și le-ar fi luat vreo trei 
sferturi de oră pentru a se întoarce acasă, chiar dacă ar fi pornit 
imediat la drum. lar dacă avea să le telefoneze pentru a le cere 
ajutor, poate că ele nu l-ar mai fi lăsat niciodată singur cu fiul 
lor. Nu, se vedea obligat să găsească de unul singur o soluţie. La 
vremea lui, se bătuse cu niște indivizi destul de periculoși. 
Fusese nevoit să tragă cu arma și să aibă de-a face cu drogați 
nebuni, înarmați cu cuțite. Așa că trebuia să înfrunte situaţia. In 
definitiv, Leo era cam de aceeași mărime cu o franzelă, asta în 
ciuda faptului că poseda o voce îndeajuns de stridentă pentru a- 
i putea aparţine unui om matur. 

— În regulă, băiete, mai întâi trebuie să evaluăm situaţia, zise 
Mellberg, punând jos bebelușul înfuriat. Să vedem. S-ar părea că 
ai făcut mizerie în scutec. Și probabil că ţi-e și foame. Cu alte 

cuvinte, ne confruntăm cu o criză la ambele capete. Acum 
trebuie doar să stabilim care va căpăta prioritate. 

Mellberg vorbea cu voce tare, pentru a acoperi ţipetele. 

— În regulă, mâncatul vine pe primul loc - cel puţin, în cazul 
meu. Așa că hai să-ți găsim un biberon mare cu lăptic. 

Bertil îl ridică pe Leo și îl duse în bucătărie. Îi fuseseră date 
instrucțiuni clare cu privire la prepararea laptelui și, folosindu-se 
de cuptorul cu microunde, Mellberg rezolvă problema în câteva 
clipe. Verifică temperatura, sugând el însuși puţin din biberon. 

— Mmm, nu prea are cine știe ce gust, băiete. Insă va trebui 
să aștepți până te faci mai mare, ca să primești ceva gustos. 

Leo ţipă și mai tare atunci când văzu biberonul, așa că Bertil 
se așeză la masa din bucătărie și îl ţinu pe bebeluș cu braţul 
stâng. Odată ajunsă tetina în dreptul buzelor sale, Leo începu să 
sugă lacom, umflându-și burtica. Termină întregul biberon într-o 
clipită, iar Mellberg îi simţi trupușorul relaxându-se. Insă curând 
băiatul începu din nou să se zvârcolească, iar mirosul deveni 
atât de puternic, încât Mellberg nu-l mai putu suporta. Singura 
problemă era că schimbatul scutecelor nu era o sarcină pe care 
să o fi îndeplinit cu prea mare succes până atunci. 

— În regulă, ne-am ocupat de un capăt. Acum să-l rezolvăm și 
pe celălalt, zise el pe un ton vioi, care contrasta cu adevăratele 
sale sentimente faţă de însărcinarea aceea. 

Mellberg îl duse în baie pe Leo, care scâncea în continuare. Le 
ajutase pe fete să prindă o măsuţă pentru înfășat, iar acolo găsi 
toate cele trebuincioase pentru Operaţiunea Scutecul Murdar. 

Așeză bebelușul pe masă și îi scoase salopeta, încercând să 
respire pe gură, lucru care însă nu-l prea ajută, fiindcă miasma 
era copleșitoare. Mellberg desfăcu benzile scutecului și fu cât pe 
ce să leșine când în fața ochilor îi apăru întreaga mizerie, în 
toată splendoarea ei. 

— lisuse Hristoase, bombăni el. 

Aruncă disperat o privire în jur și dădu de un pachet cu 
șerveţele umede. Când se întinse după ele, dând drumul 
piciorușelor lui Leo, acesta profită de ocazie pentru a-și afunda 
tălpile în scutecul murdar. 

— Nu, nu, nu face asta, zise Mellberg, apucând un pumn de 
șerveţele umede pentru a-i usca bebelușului șezutul și 
picioarele. 

Însă nu reuși decât să-l mânjească mai rău, până când 
înțelese într-un final că era nevoie să îndepărteze cauza 
problemei. Il ridică pe Leo de piciorușe și trase repede scutecul 
pe care, neputându-și înlătura grimasa de pe chip, îl aruncă în 
coșul de gunoi de pe podea. 

După ce consumă aproape o jumătate de pachet de șerveţele 
umede, zări în cele din urmă luminiţa de la capătul tunelului. În 
mare, mizeria fusese curățată, iar Leo se calmase. Mellberg îl 
șterse cu grijă o ultimă dată, apoi scoase un scutec nou de pe 
raftul de deasupra măsuţei. 

— İn regulă. Aproape c-am terminat, zise el mulțumit, în 
vreme ce Leo dădu din picioare, părând să-l încânte șansa de a- 
și aerisi dosul gol. Mă întreb cum se pune ăsta. 

Mellberg întoarse scutecul pe toate părțile, iar într-un final 
decise că desenele cu animale veneau la spate, precum eticheta 
de pe o piesă de îmbrăcăminte. Nu părea să-i vină prea bine, iar 
banda nu se lipea. Cât de greu le-ar fi fost să iasă pe piaţă cuun 
scutec corespunzător? Noroc că era el o persoană atât de 
eficientă, care considera problemele niște provocări. 

II ridică pe Leo, îl duse înapoi în bucătărie și îl ţinu lipit de 
umărul său, în vreme ce căută în sertarul de jos al bufetului. 
Acolo, găsi ce căuta. O rolă de bandă adezivă. Se duse în 
camera de zi, așeză băiatul pe canapea, după care înfășură de 
câteva ori banda în jurul scutecului. Apoi se dădu câţiva pași în 
spate, pentru a-și admira capodopera. 

— In regulă acum. Fetele se temeau că nu aș fi în stare să-ți 
port de grijă. Ce zici, Leo? Nu crezi că ne-am câștigat dreptul să 
tragem un mic pui de somn? 

Bertil ridică bebelușul strașnic badijonat și îl tinu în brațe, în 
timp ce se așeză comod pe canapea. Leo se agită un pic, înainte 
de a-și ascunde feţișoara în scobitura de pe gâtul șefului poliţiei. 

Când femeile din viața lor se întoarseră acasă o oră mai 
târziu, amândoi dormeau buștean. 

e 

— Christian e acasă? 

Nimic nu i-ar fi plăcut mai mult Ericăi decât să se întoarcă și 
să o ia la fugă, odată ce Sanna deschise ușa. Însă Patrik avea 
dreptate. Nu exista altă cale. 

— Da, însă e în pod. Să-l chem. 

Sanna se întoarse către scară. 

— Christian! Ai un musafir! strigă ea, apoi o privi din nou pe 
Erica. Haide, intră. Coboară într-o clipă. 

— Mulţumesc. 

Erica se simţi ciudat, stând acolo, în holul de la intrare, lângă 
Sanna, dar la puţin timp, amândouă auziră pași pe scări. Când 
Christian apăru în faţa lor, Erica observă cât de istovit părea, iar 
sentimentul ei de vinovăţie deveni și mai cumplit. 

— Bună, zise el, ușor nelamurit fiindcă se revedeau după 
foarte puţin timp; însă chiar și așa, veni spre ea pentru a-i da o 
îmbrăţișare. 

— Trebuie să-ţi vorbesc în legătură cu ceva, spuse Erica, 
simțind iar impulsul de a se întoarce brusc și a o zbughi pe ușă. 

— Serios? Păi, intră atunci, zise Christian, făcându-i semn spre 
camera de zi. 

Femeia își scoase haina și se descălță, după care merse în 
urma lui. 

— Vrei ceva de băut? 

— Nu, mulţumesc, îi răspunse ea, scuturând din cap. 

Nu își dorea decât să termine odată cu întreaga poveste. 

— Cum a mers la sesiunea de autografe? îl întrebă, așezându- 
se pe un colţ al canapelei din camera de zi și afundându-se 
adânc între perne. 

— Bine, zise Christian pe un ton care nu invita la întrebări 
suplimentare. Ai văzut ziarul de azi? spuse el, în schimb. 

În lumina iernii care se strecura pe fereastră, chipul său era 
de un cenușiu palid. 

— Da, în legătură cu asta voiam să-ţi vorbesc. 

Erica se opri pentru a-și aduna curajul de a merge mai 
departe. Unul dintre gemeni o lovi puternic în coaste, făcând-o 
să icnească. 

— Dau din piciorușe? 

— Ba bine că nu, zise ea, după care inspiră adânc și continuă. 
E vina mea că s-a aflat în presă. 

— Cum adică? întrebă Christian, îndreptându-și spinarea. 

— Nu eu le-am vândut pontul, se grăbi să-i explice. Dar am 
fost îndeajuns de proastă încât să menţionez ceva cui nu 
trebuia. 

Nu îndrăzni să dea ochii cu Christian. În schimb, își privi 
mâinile. 

— Te referi la Gaby? afirmă el, sleit de puteri. Dar nu ţi-ai dat 
seama că va... 

Erica îl întrerupse. 

— Și Patrik a zis același lucru. Aveţi amândoi dreptate. Ar fi 
trebuit să-mi dau seama că nu e de încredere și că are să vadă 
totul ca pe o șansă de a căpăta un pic de publicitate. Mă simt 
foarte prost. N-ar fi trebuit să fiu atât de naivă. 

— Ei bine, acum nu prea mai avem ce face, spuse Christian. 

Atitudinea lui resemnată o făcu pe Erica să se simtă și mai 
rău. Aproape că își dorea ca el să ţipe. Ar fi preferat asta, în loc 
să se confrunte cu expresia obosită și dezamăgită de pe chipul 
său. 

— Îmi pare rău, Christian. Îmi pare rău pentru toată situaţia. 

— Să sperăm doar că avea dreptate. 

— Cine? 

— Gaby. Atunci măcar o să vând mai multe cărți. 

— Nu înţeleg cum o persoană poate fi atât de cinică. Să te 
arunce în groapa cu lei doar pentru că s-ar putea să ajute 
vânzările. 

— N-a ajuns să aibă succesul pe care îl are fiind drăguță cu 
toată lumea. 

— Însă chiar și-așa. Merită oare? 

Erica se simţi împovărată de remușcări pentru ceea ce făcuse, 
deși acţionase cu bună-credinţă. Nu izbutea nici în ruptul capului 
să înțeleagă cum cineva care avea o conștiință se putea purta 
așa cum o făcuse Gaby. Și totul de dragul unui profit. 

— Sunt sigur că va fi dat uitării, zise Christian, fără însă a 
părea convins. 

— Te-au hăituit azi reporterii? 

Erica își schimbă poziţia, încercând să se facă mai comodă. 
Indiferent cum stătea, avea senzaţia că-i era înțepat când un 
organ intern, când altul. 

— După primul telefon de ieri, mi-am închis mobilul. Nu 
intenţionez să mai pun și eu paie pe foc. 

— Și-atunci cum rămâne cu..., spuse Erica, ezitând. Ai mai 
primit ameninţări? Știu că nu mai poți să te încrezi în mine după 
tot ce s-a întâmplat, dar să știi că mi-am învăţat lecţia. 

Christian păru să se distanțeze. Se uită pe fereastră, ca și 
cum s-ar fi decis în privinţa unui răspuns. Atunci când se hotărî 
să vorbească, vocea îi sună șubredă și vlăguită. 

— Nu vreau să tot stărui în legătură cu asta. S-a făcut din 
țânţar armăsar. 

De la etaj se auzi un trosnet, urmat de plânsetele stridente și 
ascuțite ale unui copil. Christian nu făcu niciun efort de a se 
ridica, însă Erica o auzi pe Sanna zbughind-o la etaj. 

— Se înţeleg copiii? întrebă făcând semn spre camera de 
deasupra. 

— Nu prea. Băiatul mai mare urăște concurenţa. Presupun că 
ăsta e un mod bun de a descrie problema, spuse Christian, 
zâmbind. 

— Mai toţi oamenii au tendința de a se concentra un pic cam 
mult asupra celui dintâi copil, de îndată ce el se naște, zise 
Erica. 

— Bănuiesc că ai dreptate, răspunse Christian și zâmbetul îi 
dispăru. 

Avea pe chip o expresie ciudată, ale cărei semnificaţii Erica 
nu le putu descifra cu adevărat. La etaj, amândoi băieții 
plângeau, însoţiţi de mustrările furioase ale Sannei. 

— Trebuie să stai de vorbă cu poliţia, zise Erica. l-am povestit 
lui Patrik situaţia și nu regret că am făcut-o. El e de părere că ar 
trebui în mod cert să iei lucrurile în serios, iar primul pas e să 
raportezi totul poliţiei. Ai putea începe prin a sta de vorbă cu el, 
la modul neoficial, dacă vrei. 

Işi dădu seama că părea să pledeze pe lângă el, dar scrisorile 
o tulburaseră cumplit și avea senzaţia că și Patrik simţea la fel. 

— Nu vreau să mai vorbesc despre asta, zise el, ridicându-se 
în picioare. Știu că nu a fost intenția ta ca lucrurile să ia o 
asemenea întorsătură după discuţia cu Gaby. Insă trebuie să 
respecţi faptul că nu vreau să dau amploare situaţiei. 

Țipetele de la etaj urcaseră deja cu câţiva decibeli, iar 
Christian se îndreptă către scări. 

— Scuză-mă, dar trebuie să o ajut pe Sanna, înainte ca băieţii 
să se omoare între ei. Știi pe unde să ieși, da? 

Apoi plecă fără să-și ia rămas-bun, iar Erica avu clara senzaţie 
că bărbatul se bucurase de evadare. 

7. 


Aveau oare să se mai întoarcă vreodată? Cu fiecare zi ce 
trecea, rulota părea să se micșoreze, iar el deja explorase 
fiecare colțișor al campingului. Poate că odată ajunși acasă, 
aveau să-l placă din nou. In locurile acelea, el părea să nu existe 
deloc în ochii lor. 

Tata stătea și rezolva cuvinte încrucișate, iar mama era 
bolnavă. Cel puțin aceea fusese explicația primită când 
încercase să intre la ea, pentru a o vedea. Femeia își petrecea 
zilele în restrânsul spațiu de dormit al rulotei. Nu mai mersese 
deloc să înoate cu el. Cu toate că nu putea uita groaza ori 
sentimentul că o vietate îi șerpuise pe lângă picioare, le-ar fi 
preferat pe amândouă, în locul permanentei exilări din rulotă. 

— Mama e bolnavă. Du-te afară, la joacă. 

Așadar, pleca, umplându-și de unul singur timpul. La început, 
ceilalți copii din camping încercaseră să se joace cu el, însă 
băiatul nu fusese interesat. Dacă nu îi era permis să stea cu 
mama lui, atunci nu voia să stea cu nimeni. 

Atunci când femeia nu se înzdrăveni, el începu să se 
îngrijoreze din ce în ce mai mult. Uneori o auzea vomând. Era 
atât de palidă. Dacă suferea de ceva grav? Dacă și ea avea să 
moară, lăsânau-l în urmă? La fel ca mămica lui. 

Gândul în sine íl făcea să vrea să se târască într-un colțișor și 
să se ascundă. Să închidă strâns ochii, atât de strâns încât 
bezna să nu-l poată înhăța. Refuză să se gândească la așa ceva. 
Frumoasa lui mamă nu putea muri. Nu și ea. 

Găsise un loc special în care să stea singur. Sus, pe coastă, cu 
o priveliște asupra campingului și a apei. Dacă întindea gâtul, 
putea chiar să vadă acoperișul rulotei lor. Acela fu locul în care 
începu să-și petreacă zilele, singurul loc în care era lăsat în 
pace. Acolo, sus, putea face orele să zboare. _ 

Și tata voia să se întoarcă înapoi acasă. Il auzise spunând 
asta. Insă mama refuzase. „N-am de gând să-i dau satisfacție 
Hoaștei Bătrâne”, zisese ea, întinzându-se în pat, mai palidă și 
mai firavă ca de obicei. Voia ca Hoașca Bătrână să știe că 
fuseseră acolo întreaga vară, ca de obicei, cu toate că nu îi 

făcuseră nici măcar o vizită. Nu, n-aveau să meargă acasă. Ar fi 
preferat să moară decât să plece mai devreme. 

Subiectul încetă să mai fie dezbătut. Odată ce mama lua o 
hotărâre, așa avea să fie. Zi de zi, el pleca în locul său special și 
stătea acolo, cu brațele în jurul genunchilor, în vreme ce prin 
minte îi zburau tot felul de gânduri și închipuiri. 

De s-ar fi putut măcar întoarce acasă, totul ar fi fost ca 
înainte. Era sigur de asta. 

o... 

— Nu fugi prea departe, Rocky! strigă Göte Persson, dar 
câinele nu îi dădu ascultare, ca de obicei. 

Gote abia ce izbutise să zărească puţin coada exemplarului 
de golden retriever, că Rocky o și luă spre stânga, făcându-se 
nevăzut, dindărătul unui bolovan. Göte încercă să iuțească 
pasul, dar piciorul său drept nu-l asculta. De când cu atacul 
cerebral, piciorul ţinuse greu pasul cu tot restul corpului, însă 
chiar și așa, bărbatul se considera norocos. Doctorii îi dăduseră 
puţine speranţe de a se mai putea mișca de unul singur, 
deoarece îi fusese afectată toată partea dreaptă a corpului. Insă 
ei nu avuseseră în vedere cât de încăpățânat putea fi Göte 
Persson. Mulțumită tenacităţii cu care îl înzestrase Dumnezeu, 
dar și fizioterapeutului care îl încurajase de parcă s-ar fi 
antrenat pentru olimpiadă, Göte căpătase din ce în ce mai multă 
mobilitate, cu fiecare săptămână. Din când în când mai suferise 
niște reculuri și trebuia să recunoască faptul că, în câteva ocazii, 
fusese foarte aproape de a se da bătut. Insă continuase lupta, 
făcând mereu progrese ce îl aduseseră mai aproape de 
obiectivul său. 

Deja putea face plimbări zilnice de o oră, alături de Rocky. 
Mergea încet și cu un șchiopătat vizibil, însă nimic nu îl oprea. 
leșeau din casă indiferent de vreme, iar fiecare metru parcurs 
reprezenta o victorie. 

Zări iar câinele. Era pe plajă, adulmecând pe lângă zona de 
înot Sălvik și ridicând uneori privirea, pentru a se asigura că 
stăpânul lui nu se pierduse. Gâte profită de ocazie și luă o pauză 
pentru a-și trage sufletul. Pentru a mia oară, își vâri mâna în 
buzunar, atingând telefonul mobil pe care îl luase cu el. Da, încă 
mai era acolo. Pentru a fi sigur, îl scoase și verifică dacă era 
pornit și dacă nu cumva îi dezactivase din greșeală soneria. Nu 

voia să rateze vreun apel, însă nimeni nu încercase să-l sune. 
Nerăbdător, îndesă mobilul înapoi în buzunar. 

Știa că era ridicol să-și controleze telefonul o dată la cinci 
minute. Îi promiseseră că vor suna de îndată ce plecau la spital. 
Primul lui nepot! Fiica sa, Ina, trecuse deja cu două săptămâni 
de termen, iar Göte nu putea înţelege cum de ea și soțul său 
puteau fi atât de calmi. Deși trebuia să admită că simţise o 
urmă de iritare în vocea fetei atunci când o sunase pentru a 
zecea oară pe ziua respectivă, întrebând-o dacă se întâmplase 
ceva. Însă el părea mult mai îngrijorat decât viitorii părinţi. Își 
petrecuse cea mai mare parte a ultimelor câtorva nopţi treaz 
de-a binelea, uitându-se când la ceasul deșteptător, când la 
telefonul mobil. Genul acela de lucruri tindeau să se petreacă pe 
timp de noapte. Și dacă ar fi dormit atât de adânc, încât să nu 
audă telefonul sunând? 

Căscă. Statul de veghe pe timpul nopţii începuse să-și spună 
cuvântul. Îi fuseseră stârnite atât de multe sentimente când Ina 
și Jesper anunţaseră că urmau să aibă un copil. Îi făcuseră 
dezvăluirea la scurt timp după atacul său cerebral, în urma 
căruia fusese dus de urgenţă la spitalul din Uddevalla. De fapt, 
ei plănuiseră să mai aștepte până să-i dea vestea, având în 
vedere că sarcina lnei era în primul trimestru și că abia ce 
aflaseră și ei. Însă nimeni nu crezuse că Göte avea să 
supraviețuiască. Nici măcar nu erau siguri dacă îi putea auzi, 
întins fiind pe patul spitalului, conectat la tot felul de aparate și 
tuburi. 

Însă el îi auzise; le auzise fiecare vorbă. lar vestea îi oferise 
acelui om încăpățânat ceva de care să se ţină cu dinţii. Ceva 
pentru care să trăiască. Avea să fie bunic. Unica lui fiică, lumina 
ochilor săi, urma să aibă un bebeluș. Cum să fi ratat el o 
asemenea ocazie importantă? Știa că Britt-Marie îl aștepta, și 
chiar nu l-ar fi deranjat să se desprindă de viaţa aceea, pentru a 
putea fi din nou alături de ea. De când femeia murise, lăsându-i 
singuri pe el și pe Ina, Göte îi dusese dorul zi de zi, clipă de 
clipă. 

Însă era nevoie de el în clipele acelea, îi explicase Göte lui 
Britt-Marie, spunându-i că încă nu putea veni, deoarece trebuia 
să-i fie alături fiicei lor. Britt-Marie îl înţelesese. Intocmai cum se 
așteptase și el. 

Își recăpătase cunoștința, trezindu-se dintr-un somn atât de 
diferit și, din multe puncte de vedere, atât de ispititor. Se 
ridicase din pat, iar fiecare pas făcut începând din clipa 
respectivă fusese făcut de dragul nepoțelului sau al nepoțicii. 
Avea mult de dăruit și intenţiona să profite de fiecare clipă a 
vieții cu care fusese binecuvântat, pentru a-și răsfăța 
descendentul. Ina și Jesper puteau să protesteze cât voiau. Era 
privilegiul lui de bunic. 

Telefonul mobil din buzunar ţârâi strident, făcându-l să 
tresară și smulgându-l din reflectările sale. Nerăbdător, el 
scoase repede telefonul, cât pe ce să îl scape jos. Se uită la 
ecran. Umerii i se gârboviră cu dezamăgire când văzu că 
numele era cel al unui bun prieten. Nu îndrăzni să-i răspundă. 
Nu voia ca telefonul să fie ocupat, în caz că îl suna fiica lui. 

Nu îl mai putea zări pe Rocky, așa că își puse telefonul înapoi 
în buzunar și șchiopătă în direcţia în care își văzuse ultima oară 
câinele. Preţ de o clipă, el sesiză cu coada ochiului o scânteiere 
și întoarse capul spre apă. 

— Rocky! strigă bărbatul, pe un ton evident alarmat. 

Câinele se aventurase de-a lungul gheții. Stând cu capul 
plecat, se afla acum la aproape douăzeci de metri depărtare. 
Când se auzi strigat de Göte, începu să latre cu frenezie și să 
râcâie gheața cu labele. Göte își tinu respiraţia. Dacă ar fi fost o 
iarnă cumplit de geroasă, nu s-ar fi îngrijorat atât de mult. 
Adeseori, în general imediat după revelion, el și Britt-Marie luau 
sandvișuri și un termos de cafea și mergeau de-a lungul gheții 
până pe una dintre insulele aflate în apropiere. Dar în anul 
respectiv, lacul ba îngheţase, ba se dezghețase, drept pentru 
care gheaţa era primejdioasă. 

— Rocky! strigă el din nou. Vino încoace! 

Incercă să sune pe cât se putea de sever, însă câinele nu-l luă 
în seamă. 

Lui Göte nu-i trecu decât un singur lucru prin minte. Nu-l 
putea pierde pe Rocky. Câinele ar fi murit dacă gheaţa s-ar fi 
crăpat, aruncându-l în apa rece. Göte pur și simplu nu putea 
suporta gândul ăsta. Fuseseră tovarăși timp de zece ani, iar 
bărbatul și-l imaginase de multe ori pe câine jucându-se cu 
viitorul său nepot. Nu putea concepe viaţa fără Rocky. 

Merse de-a lungul malului, apoi încercă gheaţa cu un picior. 
Mii de fisuri minuscule apărură imediat la suprafaţă, însă gheaţa 

rezistă. Pesemne că era îndeajuns de groasă pentru a-i suporta 
greutatea, așa că se îndreptă spre câine, care în continuare 
lătra și râcâia gheaţa cu labele. 

— Vino aici, băiete, îl îndemnă Göte, însă Rocky rămase pe 
loc, refuzând să se clintească. 

Gheaţa părea mai solidă acolo decât în jurul malului, însă 
Göte hotărî totuși să minimizeze riscul și să se culce pe burtă. 
Se lăsă în jos cu mult efort, apoi se întinse, încercând să nu ia în 
seamă frigul cumplit care începea să-i intre pe sub haine, în 
ciuda faptului că era încotoșmănat. 

Îi era greu să avanseze din acea poziţie. Picioarele îi tot 
alunecau când încerca să se proptească în ele, făcându-l să-și 
dorească să fi lăsat mândria la o parte și să fi purtat încălțări cu 
crampoane. Așa procedau în Suedia toţi pensionarii cu capul pe 
umeri, atunci când afară era ghețuș. 

Aruncă o privire în jur și descoperi două bețe care s-ar fi putut 
dovedi utile. Reuși să se târască până la ele și, improvizând, le 
folosi pentru a-și croi mai ușor drum înainte, spre câine. Din 
când în când îl mai striga pe Rocky, însă acesta era atât de 
interesat de ceea ce găsise acolo, încât nici nu se uita în direcția 
lui. 

Odată ajuns în dreptul lui Rocky, bărbatul auzi cum gheața 
începu să trosnească sub greutatea sa. li trecu prin minte cât de 
ironic ar fi fost ca el să fi petrecut luni întregi pentru a-și 
recăpăta mobilitatea, ca mai apoi să se înece în Sălvik. Insă 
gheața continuă să reziste, iar Göte fu îndeajuns de aproape 
pentru a întinde mâna și a-i atinge blana lui Rocky. 

— În regulă, băiete, n-ar trebui să fii aici, zise el pe un ton 
liniștitor, și alunecă puţin înainte, încercând să-l apuce de 
zgardă. 

Nu știa cum avea să ajungă înapoi pe mal, trăgând după el un 
câine încăpățânat. Insă trebuia să se descurce cumva. 

— Ce-o fi așa interesant acolo? 

ÎI prinse pe Rocky de zgardă. Apoi își plecă privirea. 

În clipa aceea, telefonul mobil îi sună în buzunar. 

e 

Ca de obicei, era greu să facă mare lucru într-o dimineaţă de 
luni. Patrik stătea la birou, cu picioarele proptite de margine. 
Studia o fotografie a lui Magnus Kjellner, ca pentru a-l soma pe 

acesta să dezvăluie unde era. Sau, mai bine zis, să dezvăluie 
unde se aflau rămășițele sale. 

Patrik își făcea griji și din cauza lui Christian. Trase afară 
sertarul de pe latura dreaptă a biroului și scoase din el pungulița 
de plastic ce conţinea scrisoarea și felicitarea. Ar fi vrut să le 
trimită pe amândouă laboratorului, spre a fi verificate de 
amprente. Însă avea atât de puţine lucruri pe care să se bazeze 
și încă nu se petrecuse nimic în mod special. Nici măcar soţia lui 
care, spre deosebire de Patrik, citise toate scrisorile nu putea fi 
sigură de faptul că vreo persoană avea de gând să îi facă rău lui 
Christian. Dar instinctul Ericăi îi spunea că bărbatul se afla în 
pericol. lar Patrik era de aceeași părere. Amândoi sesizaseră o 
anumită rea-voinţă în cele două texte. Zâmbi, gândindu-se la 
alegerea sa de cuvinte. Rea-voință. Nu reprezenta o descriere 
întocmai științifică. Însă cert era că scrisorile păreau să 
transmită intenţia cuiva de a-i face rău. Mai bine de atât nu ar fi 
putut-o descrie. lar sentimentul acela îi dădea o cumplită stare 
de neliniște. 

Discutase totul cu Erica după ce ea se întorsese de la 
Christian. Patrik voise să meargă, la rândul său, pentru a sta de 
vorbă cu el, însă Erica îl convinsese că nu ar fi fost de dorit și îl 
rugase pe Patrik să aștepte până când articolele din ziare aveau 
să se mai domolească. Acesta fusese de acord. Insă odată aflat 
în biroul său, uitându-se fix la acel scris elegant, Patrik se 
întrebă dacă luase decizia corectă. 

Tresări când sună telefonul. 

— Patrik Hedström, zise el. 

Așeză punga de plastic la loc, în sertar, pe care apoi îl închise. 
Brusc, încremeni. 

— Poftim? Cum? 

Ascultă încordat, apoi intră imediat în acţiune, de îndată ce 
conversaţia se încheie. Dădu câteva telefoane înainte să se 
năpustească în hol și să bată la ușa lui Mellberg. Intră valvârtej, 
fără să mai aștepte un răspuns, trezindu-i astfel și pe stăpân, și 
pe câine. 

— Ce naiba... 

Mellberg se îndreptă de spate, asumându-și poziția dreaptă, 
pe scaun, și îl privi ţintă pe Patrik. 

— Tu n-ai învăţat să baţi la ușă înainte de-a intra? zise șeful 
poliţiei, aranjându-și frizura în formă de cuib. Ei bine? Nu vezi că 
sunt ocupat? Ce vrei? 

— Cred că l-am găsit pe Magnus Kjellner. 

Mellberg stătu și mai drept. 

— Nu zău? Și unde se află? Pe o insulă, în Caraibe? 

— Nu chiar. E sub gheață. Undeva lângă Sălvik. 

— Sub gheaţă? 

Simţind tensiunea din aer, Ernst își ciuli urechile. 

— Un bărbat în vârstă, care își plimba câinele prin zonă, 
tocmai a sunat pentru a ne raporta că a găsit un cadavru. 
Bineînţeles că nu putem fi încă siguri de identitatea acestuia. 
Dar îmi pare foarte probabil ca el să îi aparţină lui Magnus 
Kjellner. 

— Atunci ce naiba mai așteptăm? zise Mellberg, sărind ca ars. 

Înșfăcă haina și trecu pe lângă Patrik, înghiontindu-l. 

— Nu înţeleg de ce sunteţi cu toții niște pierde-vară în secţia 
asta de poliţie! Cât durează să împrăștiați o veste? Hai să 
mergem! Tu conduci! 

Mellberg alergă spre garaj, în vreme ce Patrik merse degrabă 
în birou, pentru a-și lua jacheta. Oftă. Ar fi preferat să nu fie 
însoţit de șeful său, dar în același timp era conștient că Mellberg 
nu voia să rateze ocazia de a se afla în mijlocul acţiunii. Firește, 
atâta timp cât nu era nevoit să muncească în vreun fel. 

— În regulă, dă-i bice! 

Mellberg era deja instalat în scaunul de lângă șofer. Patrik se 
așeză la volan și întoarse cheia în contact. 

e 

—E prima apariție TV? ciripi femeia care se ocupa de 
machiaj. 

Christian îi întâlni privirea în oglindă și dădu din cap. Gura îi 
era uscată, iar mâinile, asudate. In urmă cu două săptămâni, 
acceptase invitaţia de a apărea la emisiunea matinală de pe 
TV4, decizie pe care o regreta amarnic în acele clipe. Cu o 
noapte în urmă, în timpul lungii călătorii cu trenul, spre 
Stockholm, fusese nevoit să-și înfrâneze impulsul de a face cale 
întoarsă și a merge acasă. 

Gaby fusese încântată la culme atunci când primise telefonul 
producătorului de la TV4. Acesta spunându-i că auzise niște 
zvonuri conform cărora o nouă stea a literaturii era pe cale de a 

fi descoperită și insistând ca televiziunea lui să fie prima care să 
îi solicite un interviu. Gaby îi explicase lui Christian că 
oportunitatea de marketing ar fi fost nemaipomenită și că ar fi 
vândut o grămadă de cărți în urma unei apariţii oricât de scurte. 

Christian se lăsase fermecat de acea idee. Işi luase liber de la 
slujba sa din cadrul bibliotecii, iar Gaby îi cumpărase biletul de 
tren și îi făcuse rezervarea la hotel în Stockholm. Iniţial, fusese 
chiar nerăbdător să apară la TV pentru a promova Sirena. Insă 
panourile de afişaj ale ziarelor stricaseră totul. Cum de îi 
permisese lui Gaby să-l convingă? El dusese timp de mulţi ani o 
viață izolată și se convinsese că deja ar fi fost în regulă să iasă 
în față. Chiar și atunci când scrisorile începuseră să apară, 
continuase să trăiască mai departe, având impresia greșită că 
totul se încheiase, că el era în siguranţă. 

Titlurile din ziare îl aduseseră cu picioarele pe pământ. Cineva 
avea să remarce, cineva avea să-și amintească. Totul avea să 
fie din nou făcut public. Se cutremură, atrăgând privirea femeii 
care se ocupa de machiajul său. 

— Nu-mi spune că ţi-e frig, e așa cald aici. Te paşte vreo 
răceală? 

Christian dădu din cap și zâmbi. Era cel mai ușor mod de a-i 
răspunde, pentru a nu fi nevoit să dea explicaţii. _ 

Stratul de machiaj de pe chipul său părea gros și nefiresc. li 
fusese aplicată până și pe urechi și mâini o cremă în nuanța 
pielii. În lipsa machiajului, la televizor culoarea normală a 
tenului avea un aspect palid și oarecum verzui. Intr-un fel, nu îl 
deranja. Era ca și cum și-ar fi pus o mască, în spatele căreia se 
putea ascunde. 

— În regulă. Am terminat. Regizorul secund va veni după tine 
într-o clipă. 

Femeia își inspectă munca, în vreme ce Christian se privi fix în 
oglindă. Masca îl ţintui, la rându-i, cu privirea. 

Câteva minute mai târziu, fu condus în foaierul artiștilor, aflat 
la intrarea în studioul TV. Fusese instalat un impresionant bufet 
pentru micul dejun, însă Christian nu luă decât un pahar cu suc 
de portocale. Adrenalina îi galopa în trup, iar mâna îi tremură 
ușor atunci când ridică paharul. 

— A sosit timpul, zise regizorul secund. Vino cu mine. 

Îi făcu semn să îl urmeze. Christian lăsă jos paharul, pe 
jumătate plin. Cu picioarele tremurându-i, o urmă pe femeie în 
platou, aflat cu un etaj mai jos. 

— Poţi lua loc aici, șopti femeia, conducându-l spre scaunul 
său. 

Christian se așeză, tresărind apoi, când simţi o mână pe 
umăr. 

— Scuze. Trebuie doar să îţi atașez microfonul, șopti un 
bărbat ce purta cască radio. 

Christian încuviinţă. Gura îi era și mai uscată în clipele acelea, 
dacă un asemenea lucru era cu putinţă, așa că bău întregul 
pahar cu apă ce-i fusese așezat dinainte. 

— Bună, Christian. Îmi pare bine să te văd. Ți-am citit cartea 
și trebuie să recunosc, mi se pare fantastică. 

Kristin Kaspersen îi întinse mâna și, după o clipă de ezitare, 
Christian îi răspunse, politicos. Având în vedere cât de asudată îi 
era palma, probabil că salutul dintre cei doi se asemănase cu 
strângerea în mână a unui burete ud. La scurt timp își făcu 
apariţia Anders Kraft, celălalt prezentator al emisiunii. Luă loc, îl 
salută pe Christian și se prezentă. 

Un exemplar al cărţii stătea pe masă. În spatele lor, 
meteorologul își transmitea prognoza, așa că fură nevoiţi să își 
continue conversaţia în șoaptă. 

— Ești nervos, nu? întrebă Kristin, zâmbindu-i. Nu ai de ce. 
Rămâi concentrat asupra noastră și totul va fi bine. 

Christian scutură din cap, fără a spune nimic. Paharul îi fusese 
reumplut și, din nou, îl bău dintr-o înghiţitură. 

— Intrăm în emisie în douăzeci de secunde, zise Anders Kraft, 
făcându-i cu ochiul. 

Christian se simţi calmat de siguranţa pe care o degajau 
bărbatul și femeia aflaţi dinaintea lui. Făcu tot posibilul să nu se 
gândească la camerele din jurul lor, pregătite să transmită în 
direct programul către un segment considerabil al populaţiei 
suedeze. 

Kristin începu să vorbească, privind într-un punct aflat în 
spatele lui, iar Christian își dădu seama că emisiunea începuse. 
Inima îi spărgea pieptul, simţea un foșnet în urechi, și se forță să 
asculte ceea ce spunea Kristin. După o scurtă introducere, 
femeia îi puse prima întrebare. 

___— Christian, criticii îţi ridică în slăvi romanul de debut, Sirena. 
In plus, a existat încă de la început un interes neobișnuit de 
mare din partea cititorilor. Cum te simţi? 

Vocea îi tremură ușor atunci când începu să vorbească, dar 
Kristin rămase cu ochii aţintiţi asupra lui, făcându-l să se 
concentreze la ea, și nu la cameră, pe care bărbatul o zărise cu 
coada ochiului. După ce se bâlbâi de câteva ori, el își simţi 
vocea devenind mai puternică. 

— A fost incredibil. Întotdeauna am aspirat să devin scriitor, 
iar faptul că îmi văd acest vis cu ochii și primesc asemenea 
reacţii îmi depășește și cele mai nebunești fantezii. 

— Editura îţi promovează intens cartea. Am văzut reclame în 
toate vitrinele librăriilor, și se zvonește că prima ediţie a fost 
scoasă într-un tiraj mult mai mare decât în mod normal. Paginile 
de specialitate ale tuturor ziarelor par să se întreacă în a te 
compara cu mari nume din lumea literară. Ti s-a părut oarecum 
copleșitor? întrebă Anders Kraft, aruncându-i o privire 
prietenoasă. 

Christian se simţea mai încrezător și inima îi bătea într-un 
ritm normal. 

— Înseamnă mult faptul că editura crede în mine și 
promovează atât de asiduu cartea. Insă îmi pare ușor straniu să 
fiu comparat cu alţi autori. Cu toţii avem propriul stil unic de a 
scrie. _ 

Se afla deja pe teren stabil. Incepu să se relaxeze și, după 
alte câteva întrebări, avu senzaţia că ar fi putut sta acolo toată 
ziua, la discuții. 

Kristin Kaspersen luă un obiect de pe masă și îl îndreptă spre 
cameră. Atunci când văzu despre ce era vorba, pe Christian îl 
trecură din nou toate apele. Era ediţia de sâmbătă a ziarului GT, 
având numele lui scris cu litere mari pe prima pagină. Cuvintele 
„AMENINȚARI CU MOARTEA” păreau să urle la el. Nu mai avea 
apă în pahar, așa că înghiţi în sec, încercând să-și umezească 
gura uscată. 

— Incepe să devină destul de comun în Suedia fenomenul ca 
persoanele celebre să fie supuse amenințărilor. Dar în cazul tău 
a început chiar înainte ca numele să fie cunoscut publicului larg. 
Cine crezi că ţi-a trimis aceste scrisori de amenințare? 

La început, el nu scoase decât un sunet gutural, dar apoi reuși 
să spună: 

— E ceva care a fost scos din context și amplificat peste 
măsură. Există mereu oameni invidioși sau cu probleme psihice 
și... ei bine, nu prea am multe de spus cu privire la asta. 

Întregul trup îi era încordat, iar pe sub masă, Christian își 
șterse palmele de pantaloni. 

— Îţi mulţumim că ai venit să stai de vorbă cu noi în legătură 
cu Sirena, romanul tău aclamat de critici. 

Anders Kraft îndreptă cartea spre cameră și zâmbi. Un 
sentiment de ușurare îl năpădi pe Christian atunci când își dădu 
seama că interviul luase sfârșit. 

— A mers foarte bine, zise Kristin Kaspersen, adunându-și 
hârtiile. 

— Da, așa e, spuse Anders Kraft, ridicându-se în picioare. 
Scuzaţi-mă, acum trebuie să fiu gazda emisiunii-concurs. 

Bărbatul ce purta cască radio îl despovără pe Christian de 
cablul microfonului, permițându-i astfel să se ridice. Christian îi 
mulțumi lui Kristin, apoi îl urmă pe regizorul secund, în afara 
platoului. Mâinile încă îi tremurau. Merseră la etaj, pe lângă zona 
cu mâncare, apoi afară, în aerul răcoros. Se simţea năucit și 
confuz, nefiind sigur dacă putea să se mai întâlnească și cu 
Gaby, la editură, după cum se înţeleseseră. 

În vreme ce taxiul se îndreptă spre oraș, el privi în gol, pe 
geam. Și își dădu seama că pierduse, în clipele acelea, tot 
controlul. 

e 

— În regulă, cum facem? întrebă Patrik, privind întinderea de 
gheaţă. 

Ca de obicei, Torbjörn Ruud nu părea câtuși de puţin 
îngrijorat. Întotdeauna avea o purtare calmă, indiferent cât de 
dificilă era sarcina cu care se confrunta. Fiind unul dintre 
specialiștii în criminalistică din Uddevalla, era obișnuit să rezolve 
tot felul de probleme. 

— Va trebui să facem o gaură în gheaţă, apoi să îl scoatem cu 
o funie. 

— O să reziste gheața sub greutatea voastră? 

— Cu echipament corespunzător, oamenii mei nu ar trebui să 
întâmpine vreo dificultate. Părerea mea e că riscul cel mai mare 
ar fi ca noi să facem o gaură, iar cadavrul să se desprindă și să 
alunece sub gheață, dus de curenți. 

— Și cum veţi evita asta? zise Patrik. 

— Vom începe prin a face o mică deschizătură ca să prindă 
bine cadavrul, înainte de a sparge și mai multă gheaţă. 

— Aţi mai făcut vreodată așa ceva? întrebă Patrik, nefiind pe 
deplin convins. 

— Hmm..., ezită Torbjörn, părând a-și cântări răspunsul. Nu, 
nu cred să mai fi avut vreodată un trup neînsufleţit blocat în 
gheaţă. Probabil că mi-aș fi adus aminte. 

— Inţeleg, spuse Patrik, cu privirea ţintă spre locul în care se 
presupunea că era cadavrul. Dă-i drumul și fă lucrurile așa cum 
știi mai bine. Eu trebuie să stau de vorbă cu martorul. 

Patrik observase că Mellberg purta o conversaţie aprinsă cu 
bărbatul care descoperise trupul. Niciodată nu era o idee bună 
ca Mellberg să petreacă prea mult timp cu cineva, fie că era 
vorba de un martor sau de altcineva. 

— Bună ziua. Mă numesc Patrik Hedström, spuse el, 
alăturându-li-se lui Mellberg și persoanei cu care discuta acesta. 

— Göte Persson, îi răspunse bărbatul, scuturându-i mâna și, în 
același timp, încercând să ţină sub control un golden retriever 
neastâmpărat. 

— Rocky vrea să se întoarcă acolo. Mi-a fost tare greu să îl 
conving să vină înapoi pe uscat, zise Göte, smucind lesa 
câinelui, pentru a-i arăta cine era șeful. 

— Câinele dumneavoastră l-a găsit? 

Göte dădu aprobator din cap. 

— Da, s-a dus pe gheaţă și a refuzat să se mai întoarcă. 
Stătea pur și simplu acolo, lătrând. M-am temut să nu cadă prin 
gheață, așa că am plecat după el. Apoi am văzut... 

Bărbatul se făcu palid când își aminti imaginea chipului inert, 
dedesubtul stratului de gheaţă. Dar își reveni imediat și culoarea 
îi apăru în obraji. 

— Mai aveți nevoie de mine pentru mult timp? Fiica mea e în 
drum spre maternitate. E primul meu nepot. 

Patrik zâmbi. 

— Atunci vă înțeleg dorinţa de a dispărea cât mai repede. Mai 
rămâneţi un pic și apoi vă putem da drumul să plecaţi, pentru a 
nu rata nimic. 

Göte păru mulţumit, așa că Patrik îi mai puse câteva întrebări. 
Însă curând înţelese că bărbatul nu avea cu ce să mai 
contribuie. Pur și simplu avusese ghinionul de a fi în locul 
nepotrivit la timpul nepotrivit - sau poate în locul potrivit la 

timpul potrivit, în funcţie de modul în care privea el situaţia. 
După ce își notă datele sale de contact, Patrik îi permise 
viitorului bunic Göte să plece de la locul faptei. Șchiopătând 
ușor, însă teribil de grăbit, bărbatul se îndreptă spre parcare. 

Patrik se întoarse aproape de locul unde un specialist încerca 
să strecoare un cârlig printr-o copcă pentru a agăța cadavrul. 
Pentru mai multă siguranţă, el stătea întins pe burtă, cu o funie 
legată în jurul taliei. Atât funia sa, cât și cablul atașat cârligului 
ajungeau până pe mal. Torbjörn nu își asuma niciun fel de risc 
atunci când venea vorba de echipajul său. 

— Așa cum am spus, după ce îl apucăm zdravăn, facem o 
gaură mai mare în gheaţă și îl scoatem. 

Lui Patrik îi sări inima din loc atunci când auzi vocea lui 
Torbjörn, venind din stânga sa. Fusese atât de concentrat, încât 
nici măcar nu îl auzise apropiindu-se. 

— Și atunci îl aduceţi la mal? 

— Nu, fiindcă e posibil să pierdem dovezi ce s-ar putea afla pe 
hainele lui. În schimb, vom încerca să îl băgăm într-un sac 
pentru cadavre, acolo pe gheață, înainte de a-l muta pe mal. 

— Să mai existe oare vreo probă după ce a stat în apă atât de 
multă vreme? întrebă Patrik, cu scepticism. 

— Probabil că mai toate au fost distruse. Insă nu știi niciodată. 
Ar putea avea ceva în buzunare sau în cutele de la haine. E bine 
să nu riscăm deloc. 

— Sunt sigur că ai dreptate în privinţa asta. 

Patrik nu credea că existau șanse prea mari de a găsi ceva. 
Mai văzuse cadavre scoase din apă, iar dacă stătuseră acolo 
îndeajuns de multă vreme, niciodată nu mai rămăsese pe ele 
vreo dovadă. 

Își feri ochii de lumină. Soarele urcase un pic mai mult pe cer, 
și reflexia orbitoare de pe gheaţă îl făcea să lăcrimeze. Privind 
cu ochii întredeschiși, își dădu seama că probabil cârligul fusese 
prins bine de cadavru, fiindcă în gheaţă se tăia în clipele acelea 
o gaură mai mare. Încet, foarte încet, cadavrul fu scos din apă. 
Se afla mult prea departe ca să poată vedea vreun detaliu, lucru 
pentru care Patrik era recunoscător. 

Un alt membru al echipei de criminaliști se târî pe gheaţă, iar 
imediat ce trupul fu scos complet din apă, două perechi de 
mâini îl vârâră cu atenţie într-un sac special, de culoare neagră, 
pe care mai apoi îl legară cu meticulozitate. La un semn făcut 

celor de pe mal, cablul se întinse. Centimetru cu centimetru, 
sacul era tras către uscat. Din instinct, Patrik se dădu cu câţiva 
pași în spate când sacul ajunse aproape, dar apoi se învinovăți 
că fusese atât de fricos. li rugă pe criminaliști să deschidă sacul 
și se forță să privească în jos, spre bărbatul care stătuse sub 
gheață. Bănuielile îi fură confirmate. Era aproape sigur că îl 
găsiseră pe Magnus Kjellner. 

Patrik simţi un imens gol lăuntric, în vreme ce-i privi pe 
specialiști sigilând bine sacul, ridicându-l și cărându-l până pe 
gazonul de lângă plajă, care servea drept spaţiu de parcare. 
Zece minute mai târziu, trupul se afla în drum spre laboratorul 
de medicină legală din Göteborg, pentru a i se face autopsia. Pe 
de o parte, însemna că aveau să afle niște răspunsuri și puteau 
să urmărească niște piste. Avea să existe un verdict. Pe de altă 
parte, de-ndată ce se confirma identitatea cadavrului, el trebuia 
să anunţe familia. lar acela era un lucru pe care nu îl aștepta cu 
nerăbdare. 

8. 


În cele din urmă, vacanţa luase sfârșit. Tata împachetase 
toate lucrurile, stivuindu-le în automobil și în rulotă. Mama 
stătea întinsă în pat, ca de obicei. Era și mai slabă, și mai palidă. 
În clipele acelea, nu îşi dorea decât să meargă acasă. 

Într-un final, tata îi spusese de ce femeia arăta atât de rău. De 
fapt, ea nu era bolnavă. Purta în pântece un bebeluș. Un frățior 
sau o surioară, cu care el avea să se poată juca. Insă după 
aceea, băiatul îi auzise vorbind pe mama și pe tata, moment în 
care înțelesese. Aflase motivul pentru care nu mai era băieţelul 
frumos al mamei, de ce ea nu îi mai mângâia părul, de ce îl 
privea în felul acela. Aflase cine anume i-o răpise de lângă el. 

Cu o zi în urmă, se întorsese la rulotă, mișcându-se precum 
neînfricații pieile-roșii. Se strecurase fără a scoate un sunet, 
mergând în vârfurile picioarelor, încălțat în mocasini și cu o 
pană prinsă în păr. El era Nor Furios, iar mama și tata erau 
fețele-palide. Îi văzuse umblând prin rulotă,  dindărătul 
perdelelor. Mama nu era în pat. Stătea în picioare și vorbea, 
făcându-l pe Nor Furios să se bucure, în speranța că ea se 
simţea mai bine, că bebelușul nu-i mai provoca stări de rău. lar 
femeia păruse bine dispusă - ostenită, dar bine dispusă. Nor 
Furios se furișase mai aproape, vrând să audă glasul vioi al 
feței-palide. Pas cu pas, el se apropiase din ce în ce mai mult, 
până când ajunsese chiar sub fereastra deschisă. Cu spinarea 
lipită de rulotă, închisese ochii și ascultase. 

Însă îi deschisese de îndată ce părinţii începuseră să 
vorbească despre el. În clipele acelea, întreaga întunecime se 
revărsase deasupra lui, cu toată puterea. Se afla din nou alături 
de ea, cumplitul miros îi învăluia nările, iar ecoul tăcerii îi 
acapara mintea. 

Vocea mamei străpunsese liniștea, străpunsese întunericul. 
Pe cât de mic era, băiatul înțelesese întocmai vorbele femeii. 
Aceasta regreta faptul că devenise mama lui, având în vedere 
că urmau să aibă propriul lor copil. Dacă ar fi știut din timp, nu l- 
ar fi adus niciodată acasă. lar tata, cu vocea sa mohorâtă și 
istovită, spusese: 

— Dar băiatul e aici, acum - drept urmare, va trebui să luăm 
lucrurile așa cum sunt. 

Nor Furios nu se mișcase din loc, iar în clipele acelea, luase 
naștere ura sa. Nu și-ar fi putut descrie sentimentele, însă ceea 
ce simţțise era un amestec între ceva minunat și ceva îngrozitor 
de dureros. 

Așadar, în vreme ce tata încărcase mașina cu plita de gătit, 
cu hainele lor și cu toate conservele și celelalte mărunțișuri, 
băiatul se încărcase cu ură. Aceasta umpluse întreaga banchetă 
din spate, pe care era așezat. Insă nu pe mama o detesta. Cum 
să fi făcut așa ceva? Pe ea o iubea. 

De urât, îl ura pe cel ce i-o răpise de lângă el. 

o... 

Erica mersese cu mașina până la biblioteca din Fjâllbacka. 
Știa că prietenul său, Christian, nu era la muncă. Se descurcase 
bine la emisiunea matinală, cel puţin până aproape de sfârșit. 
Odată ce prezentatorii începuseră să-l întrebe despre 
amenințări, emoţiile lui deveniseră evidente. De fapt, fusese 
atât de dureros să îl privească înroșindu-se la faţă și asudând, 
încât Erica stinsese televizorul chiar înainte de terminarea 
emisiunii. 

lar acum, chipurile, se uita la cărțile din bibliotecă, încercând 
de fapt să găsească o cale de a discuta cu May, colega lui 
Christian. Fiindcă pe măsură ce se gândea la scrisori, era tot mai 
convinsă că pe Christian nu-l ameninţa un necunoscut. Nu, 
părea mult prea personal; făptașul trebuia să se numere printre 
persoanele care făceau parte din viaţa lui Christian, sau care 
făcuseră parte, în trecut. 

Problema o reprezenta faptul că bărbatul fusese întotdeauna 
reticent în a povesti despre el însuși. În dimineaţa aceea, Erica 
se hotărâse să-și noteze orice lucru pe care îl auzise până atunci 
în legătură cu Christian și cu trecutul său. Se trezise stând cu 
pixul în mână, în faţa unei pagini goale. Realizase că de fapt nu 
știa mai nimic despre el. Cu toate că ea și Christian petrecuseră 
mult timp împreună, editând manuscrisul și, cu toate că, în 
opinia ei, deveniseră buni prieteni, bărbatul nu îi spusese nimic 
în legătură cu viaţa lui personală. Nu menţionase locul său de 
baștină, numele părinţilor sau cu ce se ocupaseră aceștia. Nu îi 
spusese la ce școală învățase ori dacă fusese interesat de vreun 
sport anume, în anii tinereţii. Nu vorbise niciodată despre vechii 

lui prieteni și nici nu pomenise dacă mai păstra sau nu legătura 
cu vreunii dintre ei. Erica nu știa nimic despre Christian. Asta o 
punea pe gânduri. Oamenii dezvăluiau mereu în conversaţie tot 
felul de mărunţișuri despre ei înșiși, mici informaţii despre cum 
fuseseră în trecut și despre lucrurile ce îi influențaseră, de-a 
lungul vieţii. Christian era atât de atent cu privire la ceea ce 
spunea, încât o făcuse pe Erica să fie sigură de faptul că 
bărbatul îi ascundea ceva. Intrebarea era dacă el izbutise să fie 
la fel de prudent atunci când venea vorba și de restul oamenilor 
din jur. Poate că vreun coleg cu care lucrase zi de zi aflase ceva. 

Erica îi aruncă o privire piezișă lui May, care tasta la 
computer. Din fericire, în acel moment, ele două erau singurele 
persoane din bibliotecă, așa că ar fi putut discuta fără 
întreruperi. Într-un final, se hotărî asupra unei posibile tactici. Nu 
putea pur și simplu să își facă apariţia și să o întrebe pe May în 
legătură cu Christian; era nevoie de o abordare mai ocolită. 

Se apăsă cu mâna peste șale, oftă greoi și se afundă într-unul 
din scaunele aflate în faţa măsuţei la care stătea May. 

— Cred că nu ţi-e ușor. Am înţeles că ai gemeni, zise May, 
aruncându-i Ericăi o privire încărcată de compasiune maternă. 

— Așa e. Am doi aici, înăuntru. 

Erica își mângâie pântecele, încercând să pară ca și cum ar fi 
avut cu adevărat nevoie de odihnă. Nu era nevoie să joace prea 
mult teatru. Ori de câte ori lua loc undeva, întreaga spinare i se 
relaxa, plină de recunoștință. 

— Stai aici și odihnește-te puţin. 

— Mulţumesc, așa voi face, spuse Erica, zâmbind. L-ai văzut 
pe Christian la televizor în dimineaţa asta? adăugă ea, după o 
clipă. 

— Nu, l-am ratat, din nefericire. Eram aici, la muncă, însă mi- 
am programat DVD playerul să înregistreze emisiunea. Cel 
puţin, cred că am facut-o. Niciodată nu mă voi obişnui cu 
mașinăriile astea moderne. S-a descurcat bine? 

— Fără îndoială. E minunat că romanul său primește atât de 
multă atenţie. 

— Da, sunt foarte mândră de el, zise May, luminându-se la 
chip. N-am avut idee că era scriitor, până când am auzit că 
urma să îi fie publicată cartea. Și ce carte! Recenziile au fost 
formidabile. 

— E uimitor, nu-i așa? zise Erica, apoi rămase tăcută preţ de o 
secundă. Toţi cei care îl cunosc pe Christian trebuie să fie tare 
bucuroși pentru el. Sper ca și foștii lui colegi să se bucure. Mai 
știi unde a lucrat, înainte de a veni în Fjällbacka? 

Erica pretinse că știa, dar nu își putea aminti. 

— Hmm... 

Spre deosebire de Erica, May chiar dădu impresia că își 
scotocea prin memorie. 

— Știi ceva? Acum că mă gândesc mai bine, niciodată n-am 
știut unde a lucrat în trecut. Ce ciudat. Ce-i drept, el deja lucra 
aici, la bibliotecă, în momentul în care m-am angajat eu, așa că 
n-am discutat despre fostele sale ocupaţii. 

— Așadar, nu-i cunoști locul de baștină sau unde a locuit 
înainte de a se muta în Fjällbacka? 

Erica își dădu seama că păruse prea curioasă, așa că se chinui 
să își păstreze un ton mai neutru. 

— Pur și simplu mi-a trecut azi prin minte, în vreme ce 
urmăream interviul. Întotdeauna am avut senzaţia că vorbește 
cu accent de Smâland, însă dintr-odată mi s-a părut că aud 
crâmpeie ale unui dialect diferit, pe care nu l-am putut desluși. 

Nu era o minciună foarte bună, însă trebuia să se 
mulțumească și cu ea. 

May păru să-i accepte explicaţia. 

— Ei bine, din Smâland nu e, asta pot spune cu siguranţă. 
Însă mai mult de-atât nu știu. Bineînţeles că stăm de vorbă aici, 
la muncă, iar Christian e atât de plăcut și de prietenos. 

Păru a se gândi cum anume să-și transpună gândurile în 
vorbe. 

— Dar îmi dă mereu senzaţia că ridică o barieră între el și 
restul oamenilor. De parcă ar spune: „E în regulă să te apropii, 
însă nu și mai aproape de atât”. Poate că sunt eu absurdă, însă 
niciodată nu i-am pus întrebări personale, fiindcă întotdeauna 
mi-a transmis cumva că genul acela de discuţii nu aveau să fie 
binevenite. 

— Știu ce zici, replică Erica. Așadar, nu a pomenit vreodată 
ceva, în treacăt? 

May făcu o pauză, pentru a se gândi. 

— Nu, nu-mi amintesc să fi... Stai o clipă... 

— Da? zise Erica, blestemându-și în sinea ei propria 
nerăbdare. 

— Era doar un mărunțiș. Dar am senzaţia că... La un moment 
dat, vorbeam despre Trollhăttan, fiindcă mersesem în vizită la 
sora mea, care locuiește acolo. lar el a părut să cunoască 
orășelul. Apoi a reacţionat ca și cum ar fi fost luat pe 
nepregătite, și a început să vorbească despre altceva. Tin minte 
clar că am remarcat asta. Faptul că a schimbat subiectul atât de 
brusc. 

— Ți s-a părut că o fi locuit acolo cândva? 

— Cred că da. Însă, după cum am mai zis, nu pot fi sigură. 

Nu era cine știe ce pistă. Dar îi oferea măcar un punct de 
plecare. Trollhättan. 


— Intră, Christian! 

Gaby îl întâmpină la ușă, iar Christian pătrunse precaut în 
peisajul alb ce reprezenta sediul editurii. Cu toate că Gaby, 
directoarea companiei, prefera culorile ţipătoare și avea un stil 
personal extravagant, biroul era auster mobilat, zugrăvit în 
nuanțe pale. Însă poate că totul era intenţionat, fiindcă asigura 
fundalul perfect pentru a o face pe ea să strălucească. 

— Dorești cafea? întrebă Gaby, făcând apoi semn spre un 
cuier și o etajeră pentru pălării. 

Christian își agăţă jacheta. 

— Da, mulțumesc. Mi-ar face plăcere. 

O urmă pe Gaby, care merse înainte, cu tocurile răsunând de- 
a lungul coridorului. Bucătăria era decorată în culori la fel de 
pale precum restul editurii, însă ceștile scoase de Gaby din bufet 
erau de un roz fosforescent și nu păreau să mai fie și altele. 

— Latte? Cappuccino? Espresso? întrebă femeia, arătând spre 
o cafetieră imensă ce domina masa. 

Christian se gândi o clipă. 

— Aș vrea, te rog, un latte. 

— Imediat. 

Femeia se întinse după ceașca lui și începu să apese pe 
butoane. Când cafetiera încetă cu păcănelile și pufăiturile, Gaby 
îi făcu semn lui Christian să o urmeze. 

— Hai să mergem în biroul meu. Pe-aici aleargă prea mulţi 
oameni, zise ea, făcând semn cu capul spre o tânără având în 
jur de treizeci de ani, care intrase în bucătărie. 

judecând după expresia alarmată de pe chipul femeii, 
Christian se gândi că probabil Gaby își ţinea din scurt angajaţii. 

— la loc. 

Biroul lui Gaby se afla imediat lângă ușa de la bucătărie. Era 
ordonat și plăcut, dar impersonal. Fără poze cu membrii familiei, 
fără flecușteţe. Nimic care să fi putut dezvălui adevărata 
personalitate a lui Gaby, iar Christian suspectă faptul că exact 
aceasta și dorea femeia. 

— Ai fost minunat în dimineața asta! exclamă ea, așezându-se 
radioasă la birou. 

El scutură din cap, pe deplin conștient că femeia îi remarcase 
neliniștea. Se întrebă dacă o chinuia vreo mustrare de conștiință 
în legătură cu modul în care îl aruncase jurnaliștilor, lipsit de 
apărare în faţa potopului ce avea să urmeze. 

— Dai foarte bine la televizor! 

Când îi zâmbi, dinţii ei de un alb strălucitor îl orbiră. Erau prea 
albi, nenatural de albi. Christian apucă strâns în palmele 
asudate ceașca de un roz fosforescent. 

— Vom încerca să-ți mai facem rost de câteva apariţii TV, 
susură Gaby. Carin, la nouă și jumătate seara, Malou, pe Kanal 
4, poate și vreo emisiune-concurs. Mă gândeam să... 

— Nu mai merg la emisiuni TV. 

Gaby îl privi ţintă. 

— Poftim? Cred că n-am auzit bine. Ai zis cumva că nu mai 
mergi la emisiuni TV? 

— Așa e. Ai văzut ce s-a întâmplat în dimineaţa asta. N-am de 
gând să mă mai supun vreodată la așa ceva. 

— Dar televiziunea vinde cărţi, spuse Gaby, umflându-și 
nările. Să vezi numai interviul ăsta scurt de azi ce creșteri în 
vânzări va determina, zise ea, bătând nerăbdătoare în birou cu 
unghiile sale lungi. 

— Sunt sigur că ai dreptate, însă nu contează. Nu mai fac 
niciodată așa ceva. 

lar Christian chiar vorbise la modul cel mai serios. Nu dorea 
să mai apară vreodată în lumina reflectoarelor. Nu putea. Până 
și acel interviu fusese prea mult; îndeajuns cât să provoace o 
reacţie. Poate că totuși ar fi reușit să ţină soarta în frâu dacă 
oprea totul. Însă trebuia să o facă acum. 

— Să știi că nu ești deloc cooperant. Nu-ţi pot vinde cartea și 
nu îi pot face pe cititori s-o observe dacă tu nu vrei să mă ajuţi. 
lar asta înseamnă să participi la eforturile de promovare. 


VP - 103 


Vorbele lui Gaby fură glaciale. Christian simţi un zumzăit în 
cap. Fixă cu privirea unghiile roz ale lui Gaby, ce contrastau cu 
biroul deschis la culoare, și încercă să oprească vâjâitul care 
devenea din ce în ce mai puternic, începu să-și scarpine palma 
stângă. Simti o ciupitură pe sub piele. Precum o eczemă care se 
întindea pe măsură ce o atingea. 

— Nu mai fac niciodată așa ceva, repetă el. 

Nu îndrăzni să dea ochii cu ea. Ușoara neliniște pe care o 
simţise înainte de a veni la întâlnire se transformase în panică. 
Gaby nu îl putea forța. Sau oare...? Ce anume prevedea 
contractul pe care îl semnase? Nu prea îl citise cu atenţie, 
deoarece fusese din cale-afară de entuziasmat la ideea că 
romanul său fusese acceptat pentru publicare. 

Vocea lui Gaby răzbi prin vâjâitul puternic care îl chinuia pe 
Christian. 

— Ne așteptăm să îţi faci apariţia, Christian. Eu mă aștept să 
îți faci apariţia. 

Nervozitatea femeii îi stimulă și mai mult senzaţia lăuntrică de 
ciupituri și furnicături. Își scărpină și mai tare palma, până când 
simţi o durere ascuțită. Atunci când plecă privirea, văzu urme 
însângerate, pe care și le făcuse cu unghiile. Se uită din nou în 
sus. 

— Acum trebuie să merg acasă. 

Gaby îl studie, încruntată, apoi întrebă: 

— Chiar, cum îţi mai merge? 

Brazda de pe frunte i se adânci când îi văzu palma 
însângerată. 

— Christian... 

Păru să nu mai știe ce să-i spună, iar bărbatul cedă nervos. 
Gândurile îi vâjâiau din ce în ce mai tare prin minte, spunându-i 
lucruri pe care nu voia să le audă. Toate întrebările, toate 
conexiunile, toate se adunaseră laolaltă, până când mâncărimea 
de sub piele fu singura pe care o mai remarcă. 

Sări în picioare, apoi ieși în fugă din cameră. 

(J 

Patrik privi țintă către telefon. Avea să dureze ceva vreme 
până să primească un raport complet cu privire la cadavrul găsit 
sub gheaţă, însă el conta pe primirea cât mai rapidă a 
confirmării identităţii lui Magnus Kjellner. Fără îndoială că 

zvonurile începuseră deja să circule prin Fjăllbacka, și nu dorea 
ca soţia lui Magnus să afle de la altcineva, și nu de la poliţie. 

Însă până în clipele acelea, telefonul rămăsese tăcut. 

— Nimic? zise Annika, băgând capul pe ușă, pentru a-i arunca 
o privire întrebătoare. 

Patrik scutură din cap. 

— Nu. Dar mă aștept să primesc în orice clipă vești de la 
Pedersen. 

— Să sperăm că așa va fi, spuse Annika. 

De îndată ce se întoarse pentru a merge la recepţie, telefonul 
zbârnâi. Patrik înhăţă receptorul. 

— Hedström. 

Patrik ascultă, făcându-i semn Annikăi să aştepte. Pe fir se 
afla Tord Pedersen, șeful laboratorului criminalistic. 

— Da... În regulă... Înţeleg... Multumesc. 

Puse jos receptorul și răsuflă zgomotos. 

— Pedersen a confirmat identitatea lui Magnus Kjellner. Nu 
poate estima o dată a morţii până când nu va face autopsia, 
însă ne poate spune cu siguranţă că Magnus Kjellner a fost 
victima unui atac violent. Trupul său prezintă urme de 
înjunghiere. 

— Biata Cia. 

Patrik încuviinţă. Își simţi inima grea atunci când se gândi la 
sarcina care îl aștepta. Însă chiar și așa, voia să o anunţe 
personal. l-o datora - venise de atâtea ori la secţia de poliţie, de 
fiecare dată mai tristă, mai trasă la faţă, însă cu speranță în 
suflet. În clipele acelea, speranța nu mai exista, iar singurul 
lucru pe care i-l putea oferi Patrik era certitudinea că soţul ei 
murise. 

— Ar trebui să merg imediat și să stau de vorbă cu Cia, zise 
el, ridicându-se. Înainte ca altcineva să-i spună. 

— Te duci singur? 

— Nu, o iau pe Paula cu mine. 

Merse până lângă biroul colegei sale și bătu la ușa care stătea 
deschisă. 

— El e? 

Ca de obicei, Paula trecuse direct la subiect. 

— Da. Va trebui să stau de vorbă cu soția lui. Ai putea veni și 
tu? 

— Sigur, zise ea, îmbrăcându-și haina și urmându-l pe bărbat, 
care deja se îndrepta către ușa principală. 

La recepţie, fură opriţi de Mellberg. 

— Aţi aflat ceva? întrebă el, curios. 

— Da. Pedersen a confirmat că victima e Magnus Kjellner. 

Patrik se întoarse și se îndreptă spre mașina de poliţie, însă 
Mellberg nu era pregătit să îi dea drumul. 

— Deci s-a înecat, nu? Ştiam eu că s-a sinucis. Pesemne vreun 
necaz cu o femeie sau poate că pierduse o grămadă de bani 
jucând poker pe internet. Eram sigur. 

— Nu pare a fi sinucidere. 

Patrik își cântări atent vorbele. Din experienţa sa amară, știa 
că Mellberg folosea după placul inimii toate informațiile 
căpătate, fapt care putea foarte ușor să conducă la rezultate 
dezastruoase. 

— La naiba! Vrei să spui că a fost ucis? 

— Momentan nu știm prea multe, zise Patrik, a cărui voce 
căpătă o nuanţă dojenitoare. Singurul lucru pe care mi l-a putut 
spune Pedersen a fost că trupul lui Magnus Kjellner prezintă 
numeroase răni. 

— La naiba! exclamă iar Mellberg. Asta înseamnă că ancheta 
va stârni mult interes. Trebuie să grăbim pasul. Să punem sub 
microscop tot ce s-a făcut până acum - și tot ce nu s-a făcut, de 
altfel. N-am fost foarte implicat până acum, însă va trebui să 
folosim toate resursele din secţie pentru ancheta asta. 

Patrik și Paula făcură schimb de priviri. Ca de obicei, Mellberg 
nici măcar nu realiza lipsa de încredere pe care o aveau ei faţă 
de abilităţile sale de lider. Bărbatul continuă cu entuziasm: 

— Trebuie să organizăm o ședință și să parcurgem întreg 
materialul de care dispunem. Mă aștept ca toată lumea să fie 
prezentă și cu chef de muncă, la ora trei după-masa. Deja am 
irosit mult prea mult timp. Dumnezeule mare, chiar trebuie să 
dureze trei luni până să găsim un om? Sunt de-a dreptul rușinat. 

Îi aruncă o privire aspră lui Patrik, care se strădui din răsputeri 
să își controleze impulsul copilăresc de a-i trage șefului său un 
șut sănătos. 

— Ora trei, zise Patrik. Am înţeles. Însă, dacă nu te superi, noi 
trebuie să plecăm. Paula și cu mine suntem în drum spre 
nevasta lui Kjellner. 

— Mergeţi, mergeţi, spuse Mellberg, nerăbdător, făcându-le 
semn să plece. 

Părea deja să fi căzut adânc pe gânduri, hotărând cum să 
împartă sarcinile în ceea ce se dovedise a fi ancheta unei crime. 
e 

Toată viața lui, Erik deținuse controlul. El luase deciziile. El 
fusese vânătorul. Însă în prezent, el era cel hăituit - și de către o 
persoană pe care nu o putea vedea. lar asta îl înspăimânta mai 
tare decât orice altceva. Totul ar fi fost mai ușor dacă ar fi știut 
cine se afla pe urmele lui. Însă el pur și simplu nu avea idee. 

Cântărise îndelung situaţia, ba chiar făcuse un inventar al 
vieţii sale. Realizase o listă mentală a tuturor femeilor cu care 
fusese, a partenerilor de afaceri, a prietenilor și a inamicilor. Nu 
putea nega faptul că lăsase în urma lui o dâră de amărăciune și 
de furie. Însă de ură? Nu era foarte sigur în acea privinţă. 
Scrisorile pe care le primise mocneau pur și simplu de ură și de 
intenţia de a-i face rău. Nu exista niciun dubiu. 

Pentru prima dată în viaţa sa, Erik se simţi singur pe lume. 
Pentru prima dată, înţelese cât de subţire era învelișul său 
protector și cât de puţin însemnau, până la urmă, succesul și 
laudele. Îi trecuse chiar prin gând să i se destăinuie soţiei lui. 
Sau lui Kenneth. Însă nu păru să fi găsit vreo clipă în care ea să 
nu-l fi privit cu dispreţ. lar Kenneth era mereu atât de supus. 
Niciunul dintre ei nu părea a fi persoana potrivită, căreia să-i 
vorbească, să își divulge neliniștea simțită încă de la primirea 
celei dintâi scrisori. 

Nu avea pe nimeni la care să poată apela. Înţelese că numai 
el fusese de vină pentru acea izolare, însă era îndeajuns de 
conștient că nu s-ar fi purtat altfel, chiar dacă ar fi avut ocazia. 
Gustul succesului era mult prea dulce. Sentimentul de a fi 
superior și idolatrizat era mult prea îmbătător. Nu avea regrete, 
însă își dorea totuși să fi putut sta de vorbă cu cineva. 

Din lipsă de altceva, hotărî să caute cel de-al doilea lucru în 
topul plăcerilor sale. Sexul. Nimic altceva nu îl făcea să se simtă 
mai invincibil, permițându-i, în același timp, să abandoneze 
controlul, într-un mod altminteri necunoscut lui. Nu avea nimic 
de-a face cu partenera pe care o avea. Acestea se schimbaseră 
într-atât de des în ultimii ani, încât el nu mai putea atribui nume 
tuturor chipurilor. Își amintea că una dintre femei avea sânii 
perfecţi, dar indiferent cât și-ar fi chinuit memoria, tot nu i-ar fi 

putut evoca figura. O altă femeie avusese o savoare incredibilă, 
făcându-l să vrea să o guste și să îi inhaleze aroma. Insă numele 
ei? Erik nu avea nicio idee. 

În prezent, amanta lui era Cecilia, despre care el nu considera 
că avea să își amintească vreun lucru în mod special. Era doar 
utilă. Din toate punctele de vedere. Complet acceptabilă în pat, 
însă nimic senzaţional. Un corp cu forme îndeajuns de 
apetisante pentru a-l ațâța, fără însă a fi acel trup pe care și-l 
imagina atunci când se afla în pat, cu ochii închiși, profitând de 
ocazia că era singur acasă. Cecilia îi era la îndemână, 
disponibilă și dornică. Acelea reprezentau motivele pentru care 
îl atrăgea, și Erik era conștient că avea să se plictisească de ea 
cât de curând. 

Însă pentru moment, era cu siguranţă îndeajuns de bună. 
Nerăbdător, el sună la ușă, sperând că nu va trebui să 
converseze prea mult înainte de-a o putea poseda, eliberându-și 
astfel toată încordarea. 

În momentul în care femeia deschise ușa, el realiză că 
speranţele urmau să-i fie spulberate. li trimisese un SMS, 
întrebând-o dacă putea să treacă pe la ea, și primise drept 
răspuns un simplu „da”. Își dădu seama că ar fi trebuit să o 
sune, pentru a vedea în ce ape se scălda. Fiindcă în acele clipe 
femeia avea un aer hotărât. Nu furios, nu iritat. Doar hotărât și 
calm - ceea ce era cu mult mai îngrijorător decât dacă ar fi fost 
nervoasă. 

— Intră, Erik, zise ea, dându-se la o parte pentru a-i face loc. 

„Erik”. Nu era niciodată un semn bun când cineva îi rostea 
numele în felul acela. Însemna că dorea să scoată în evidență 
ceea ce urma să spună. Insemna că era nevoie de întreaga lui 
atenţie. Îi trecu prin gând să se întoarcă, spunând că trebuia 
brusc să plece - orice motiv pentru a evita intrarea în acel 
aranjament de neclintit al femeii. 

Însă ușa rămase larg deschisă, iar Cecilia se afla deja în drum 
spre bucătărie. Erik nu avea de ales. Fără prea multă tragere de 
inimă, el închise ușa în urma sa, își atârnă haina, apoi o urmă pe 
Cecilia. 

— E bine că ai venit. Chiar mă gândeam să te sun, zise ea. 

Bărbatul stătu rezemat de bufet, cu mâinile încrucișate. 
Aștepta. Era pe cale să înceapă. Ca de obicei. Dansul. Atunci 
când femeia dorea să conducă, să preia hăţurile și să facă pași 

înainte; atunci când femeia își expunea condiţiile și cerea 
promisiuni pe care el nu avea să le respecte niciodată. Uneori, 
astfel de clipe îi dădeau un sentiment de satisfacţie. Îi făcea 
plăcere să strivească încet și meticulos toate speranţele penibile 
ale femeii. Însă nu și acum. În momentele acelea, el nu dorea 
decât să-i simtă pielea dezgolită și să-i inhaleze miresmele dulci; 
avea nevoie să se întindă peste ea și să trăiască o eliberare care 
să-l secătuiască de puteri. Trebuia să ţină la distanță acea 
persoană care îl hăituia. De ce alesese acea stupidă femeie 
tocmai ziua respectivă pentru a-i da lui Erik ocazia de a-i nărui 
speranţele? 

Bărbatul stătu neclintit, aruncându-i o căutătură glacială 
femeii, care îi întoarse privirea, cu un calm incredibil. Acela era 
un lucru nemaiîntâlnit. Erik era obișnuit să vadă ochi nervoși și 
obraji îmbujoraţi, anunțând ce avea să urmeze, și combinate 
apoi cu exaltarea dată de faptul că femeia găsise resurse pentru 
a-l înfrunta. Însă acum Cecilia îl fixa cu privirea. 

Se pregăti să-i vorbească, dar telefonul mobil din buzunarul 
lui Erik începu să vibreze. Bărbatul apăsă pe mesaj și îl citi. Era 
o singură propoziţie. O propoziţie care aproape îi făcu genunchii 
să tremure. În același timp, de departe, el auzi vocea femeii. 
Aceasta îi vorbea, îi spunea ceva. Cuvintele ei nu aveau niciun 
înțeles. Erik se forță să asculte, își forță creierul să acorde 
semnificaţie silabelor articulate de Cecilia. 

— Sunt însărcinată, Erik. 

a 

Nu spuseră o vorbă tot drumul spre Fjällbacka. Înainte de-a 
pleca, Paula îl întrebase pe Patrik dacă voia să-i dea ea vestea 
femeii, însă el doar scutură din cap. O luaseră cu ei și pe Lena 
Appelgren, femeia-pastor a bisericii, care stătea așezată pe 
bancheta din spate. Și ea rămăsese tăcută după ce aflase ceea 
ce trebuia să știe legat de acele împrejurări. 

Când viră pe aleea din fața casei Kjellner, Patrik regretă faptul 
că luaseră o mașină de poliţie, în loc de Volvoul personal. Cia nu 
putea să interpreteze decât într-un singur fel prezența unui 
vehicul al poliţiei în fața casei sale. 

Patrik sună la ușă, iar în mai puţin de cinci secunde, aceasta 
fu deschisă de Cia. Expresia femeii trăda faptul că văzuse 
mașina și că deja trăsese concluziile. 

— L-aţi găsit, nu-i așa? zise ea, înfășurându-se strâns în 
puloverul cu nasturi, în vreme ce vântul rece al iernii suflă prin 
ușa deschisă. 

— Da, zise Patrik. L-am găsit. 

Preţ de o clipă, Cia își păstră calmul, dar apoi picioarele i se 
înmuiară și se prăbuși la podea. Patrik și Paula o ajutară să se 
ridice. Sprijinindu-se de ei, femeia se îndreptă către bucătărie, 
unde luă loc pe un scaun. 

— Ai vrea să sunăm pe cineva? 

Patrik se așeză lângă Cia și o prinse de mână. Femeia păru să 
reflecteze asupra întrebării. Privirea îi era sticloasă, iar Patrik 
bănui că îi venea foarte greu să-și adune gândurile. 

— Vrei să-i aducem pe părinţii lui Magnus? spuse el cu 
blândeţe, iar femeia dădu din cap. 

— Au aflat deja? întrebă ea, cu vocea tremurândă. 

— Nu, zise Patrik. Însă doi polițiști au plecat spre ei, așa că le 
pot telefona, să-i întreb dacă vor să vină aici. 

Dar nu mai fu nevoie. Chiar atunci, o altă mașină de poliţie 
opri lângă cea a lui Patrik, care înţelese că Gösta și Martin îi 
anunțaseră deja pe părinţii lui Magnus. Aceștia coborâră din 
mașină. Intrară în casă fără să mai sune la ușă. Paula ieși în hol 
pentru a discuta în șoaptă cu colegii săi. Pe geamul de la 
bucătărie, Patrik îi zări pe Gösta și pe Martin ieșind înapoi în frig 
și plecând cu mașina. 

Paula se întoarse în bucătărie, însoţită de Margareta și 
Torsten Kjellner. 

— M-am gândit că patru polițiști ar fi fost prea mulţi, așa că i- 
am trimis înapoi la secție, îl anunţă Paula pe Patrik. Sper că e în 
regulă. 

Bărbatul încuviinţă. 

Margareta merse drept la Cia și o luă în braţe. De îndată ce 
soacra ei făcu asta, Cia începu să plângă și durerea se dezlănţui 
în hohote amare, violente. Torsten era palid și tulburat. Lena se 
duse către el și se recomandă. 

— Luaţi loc și între timp voi face eu niște cafea pentru toată 
lumea, spuse ea. 

Se cunoșteau doar după nume, și Lena înţelese că sarcina pe 
care o avea în momentul acela presupunea să stea mai retrasă, 
intervenind doar dacă era nevoie. Fiecare om reacţiona în mod 
diferit la aflarea veștii unei morți, iar uneori tot ce trebuia să 

facă Lena era să le ofere o băutură fierbinte și liniștitoare. 
Începu să caute prin dulăpioare și găsi repede lucrurile necesare 
pentru a face cafeaua. 

— Gata, gata, acum, Cia, zise Margareta, mângâindu-și pe 
spate nora. 

Peste creștetul Ciei, femeia întâlni privirea lui Patrik, căruia îi 
era foarte greu să fie martorul durerii adânci pe care o vedea în 
ochii unei mame ce tocmai aflase de moartea fiului ei. Cu toate 
acestea, Margareta era îndeajuns de puternică pentru a-i oferi 
sprijin soţiei fiului său. Unele femei dovedeau o asemenea tărie 
sufletească, încât nimic nu le putea zdrobi. Poate că le mai 
gârbovea uneori. Însă de zdrobit, nu le putea zdrobi. 

— Îmi pare rău. 

Patrik se întoarse spre tatăl lui Magnus, care se uita în gol, 
așezat la masa din bucătărie. Torsten nu îi răspunse. 

— Uitaţi niște cafea pentru dumneavoastră. 

Lena așeză ceașca în fața lui Torsten, după care îl atinse cu 
mâna pe umăr. La început, bărbatul nu reacţionă, dar apoi zise, 
cu o voce slabă: 

— Zahăr? 

— Îl aduc imediat. 

Lena căută din nou prin bufet, până când găsi o cutie cu 
zahăr. 

— Nu  înțeleg..., zise Torsten, închizându-și ochii, apoi 
deschizându-i iar. Nu înţeleg. Cine ar vrea să îi facă rău lui 
Magnus? Cine ar vrea să-l rănească pe băiatul nostru? 

Își privi soţia, dar aceasta nu îl auzi. Încă stătea cu braţele în 
jurul Ciei, în vreme ce pe puloverul său gri, o pată umedă se tot 
mărea. 

— Nu știm, Torsten, zise Patrik, dând din cap, în semn de 
mulțumire faţă de Lena, care îi oferi o ceașcă de cafea, înainte 
de a li se alătura la masă. 

— Atunci ce anume știm? 

Din cauza furiei și a durerii, vorbele părură să îi rămână 
blocate în gât lui Torsten. Margareta îi aruncă o privire de 
avertizare. De parcă i-ar fi spus: Nu acum. Nu e nici locul, nici 
momentul potrivit. Bărbatul se supuse privirii neînduplecate a 
soției și se întinse după zahăr, turnându-și puţin în cafea și 
amestecându-l cu o linguriţă. 

Tăcerea învălui camera. Suspinele Ciei se potoliseră, dar 
Margareta încă o ţinea aproape, lăsându-și la o parte propria 
mâhnire, pentru moment. 

Cia își ridică privirea. Obrajii îi erau pătaţi de lacrimi, iar 
vorbele i se auziră cu greu: 

— Copiii. Încă n-au aflat. Sunt la școală. Trebuie să vină 


acasă. 
Patrik scutură din cap. Se ridică, apoi el și Paula se îndreptară 


către mașină. 

9. 


Îşi tinu mâinile peste urechi. Nu putea înțelege cum ceva atât 
de mic era în stare să facă o asemenea gălăgie și nici cum ceva 
atât de urât putea să atragă așa de multă atenție. 

Totul se schimbase după acele săptămâni de vacanță 
petrecute în camping. Mama se îngrășase din ce în ce mai mult, 
până când într-un final dispăruse timp de o săptămână și se 
întorsese acasă cu surioara mai mică. El fusese ușor nelămurit 
în legătură cu toate astea, dar nimeni nu se obosise să-i 
răspundă la întrebări. 

De fapt, nimeni nu-i mai dădea niciun pic de atenție. Tata era 
la fel ca dintotdeauna. lar mama nu vedea decât ghemotocul 
plin de cute. Umbla mereu de colo-colo, ducând-o în brate pe 
surioară, care nu se oprea nicicând din plâns. Mereu o ținea 
lângă ea, o hrănea, o schimba, o dezmierda și îi vorbea 
drăgăstos. El pur și simplu îi stătea în cale. Singurele ocazii când 
primea atenție din partea mamei erau cele în care îl mustra. Lui 
nu-i plăcea, însă orice era mai bine decât atunci când privea fix 
prin el, de parcă ar fi fost invizibil. 

Cel mai mult o deranja când băiatul mânca prea mult. Era 
foarte severă atunci când venea vorba de mâncare. „Trebuie să 
ai grijă la greutate”, spunea mereu atunci când tata îi mai cerea 
o portie de sos. 

Băiatul începuse să mănânce de fiecare dată portii 
suplimentare. Nu una singură, ci două sau trei. La început, 
mama încercase să-l oprească. Însă el pur și simplu se uita fix la 
ea, turnându-și ostentativ mai mult sos ori încărcându-și farfuria 
cu mai mulți cartofi piure. În cele din urmă, femeia se dăduse 
bătută, multumindu-se doar să-i arunce priviri furioase. lar 
portiile se tot măriseră. Într-un fel, băiatul savura acel dezgust 
pe care îl vedea în ochii ei ori de câte ori îl privea îndesându-și 
mâncare în gură. Măcar în felul acela se mai uita spre el. Însă 
nimeni nu îl mai numea „băieţel frumos". Incetase să mai fie 
drăgălaș. Se sluțise. Atât lăuntric, cât și în exterior. Insă măcar 
așa femeia nu-l mai ignora. 

Deseori, după ce așeza bebelușul în pătuț, mama se întindea 
pentru a trage un pui de somn. In momentele acelea, el se 
ducea să-și privească surioara. Altminteri nu îi era permis să o 
atingă, nu și când mama era cu ochii pe el. „la mâinile, pot fi 
murdare”. Insă atunci când mama dormea, el putea privi 
bebelușul. Îl putea atinge. 

Inclină capul într-o parte și o studie. Avea chip de bătrână. 
Ușor crăpat și roșu. In somn, fetița își încleștă mâinile în doi 
pumnișori, răsucindu-se apoi de câteva ori. Se dezvelise. Băiatul 
nu o acoperi la loc cu pătura. De ce să fi făcut așa ceva? Ea fi 
furase totul. 

Allis. Până şi numele ei îl umplea cu dezgust. O ura pe Allis. 

o... 

— Vreau să le dai fiicelor lui Laila bijuteriile mele. 

— Lisbet, draga mea, treaba asta nu mai poate aștepta? 

O prinse de mâna care stătea așezată deasupra cuverturii. O 
strânse ușurel, simțind cât de fragile îi erau oasele. Precum ale 
unei păsări. 

— Nu, Kenneth, nu mai poate aștepta. Nu mă pot odihni până 
când nu știu că am pus ordine în toate. Nu-mi voi afla niciodată 
liniștea dacă știu că las o asemenea dezordine în urma mea, 
spuse femeia, zâmbind. 

— Dar... 

Kenneth își drese glasul și mai făcu o încercare. 

— Este atât de... 

Vocea i se frânse din nou, iar ochii i se umplură de lacrimi. 
Bărbatul le șterse iute. Trebuia să rămână stăpân pe situaţie, 
trebuia să fie puternic. Insă lacrimile îi căzură pe cuvertura 
înflorită, cea pe care o avuseseră încă de la bun început. Culorile 
i se șterseseră cu timpul, fiindcă fusese spălată de nenumărate 
ori. Kenneth o întindea mereu pe patul femeii, știind cât de mult 
îi plăcea. 

— Nu trebuie să te prefaci în faţa mea, zise Lisbet, 
mângâindu-l. 

— lar îmi dezmierzi chelia? spuse el, încercând să zâmbească. 

Femeia îi făcu semn cu ochiul. 

— Intotdeauna am considerat că podoaba capilară e un lucru 
supraestimat. Doar știi asta. Un cap frumos și lucios e mult mai 
atrăgător. 

Bărbatul izbucni în râs. Lisbet reușise întotdeauna să-l facă să 
râdă. Cine avea să mai facă asta? Cine avea să îl mai mângăie, 
spunându-i cât de norocoasă se considera fiindcă Dumnezeu îi 
lăsase lui Kenneth o fâșie pleșuvă în vârful capului, pe care ea 
să o poată dezmierda? Soţul ei nu era cel mai atrăgător bărbat 
din lume. Dar Lisbet așa îl considera. lar Kenneth se minuna în 
continuare de faptul că avea o soție atât de frumoasă. Chiar și 
în clipele acelea, când cancerul îi răpise tot ce s-ar fi putut răpi, 
măcinându-i fiecare părticică a trupului. Fusese atât de supărată 
fiindcă își pierduse părul, iar Kenneth încercase să facă aceeași 
glumă cu privire la ea. Spunându-i că Dumnezeu îi dăduse și ei o 
fâșie pleșuvă, pe care să o poată dezmierda e/. Însă nu reușise 
să-i smulgă vreun zâmbet. 

Se mândrise întotdeauna cu părul ei. Blond și cârlionţat. Ochii 
i se umpleau de lacrimi ori de câte ori stătea în faţa oglinzii, 
trecând cu mâna prin șuviţele rare ce-i mai rămăseseră în urma 
tratamentului. Kenneth încă o considera frumoasă, dar în același 
timp înțelegea cât de nefericită era din cauza părului. Drept 
urmare, cu prima ocazie cu care ajunsese în Göteborg, intrase 
într-un magazin și îi cumpărase o eșarfă Hermes. Femeia și-o 
dorise de multă vreme, însă mereu venise cu proteste când el 
încercase să i-o cumpere. „Nu merită să plătești așa de mulți 
bani pentru o bucăţică de material”, fusese răspunsul ei, la 
insistenţele lui Kenneth. 

Cu toate acestea, odată ajuns în Göteborg, el îi cumpărase 
eșarfa. Cea mai scumpă din magazin. Cu un efort, ea se dăduse 
jos din pat și deschisese cadoul, scoțând eșarfa și ducându-se 
cu ea până în faţa oglinzii. Privindu-se atent, femeia înfășurase 
în jurul capului pătratul de mătase lucioasă, cu model galben și 
auriu. Astfel nu se mai vedea că nu are păr și nici nu-i mai era 
frig. Dar, mai presus de toate, îi redase acea licărire din priviri, 
pe care tratamentul dur i-o răpise, laolaltă cu părul. 

Kenneth se așezase pe pat, iar Lisbet, fără a spune o vorbă, 
se îndreptase spre el, se aplecase și îi dăduse o sărutare pe 
creștet. După care se vârâse înapoi în pat. Din clipa aceea, a 
purtat mereu eșarfa înfășurată în jurul capului. 

— Vreau ca Annette să primească acel colier masiv din aur, 
iar lui Josefine să-i dai perlele. Restul îl pot împărţi după cum 
cred ele de cuviinţă. Să sperăm doar că nu vor ajunge să se 
certe din cauza asta. 

Lisbet râse, sigură de faptul că fetele surorii sale aveau să 
cadă totuși de acord cu privire la împărțitul bijuteriilor lăsate de 
ea. Kenneth tresări. Rămăsese pierdut în propriile sale amintiri, 
iar cuvintele soţiei lui îl deșteptară cu neînduplecare. Işi 
înțelegea soţia și nevoia acesteia de a pune totul în ordine, 
înainte de a se stinge. În același timp însă, el nu putea suporta 
să i se reamintească inevitabilul, care deja nu mai era prea 
îndepărtat, conform medicilor. Ar fi dat orice să nu se afle acolo, 
ținându-i mâna plăpândă într-a sa și ascultând cum soţia lui își 
împărțea bunurile lumești. 

— Și nu vreau să trăiești singur tot restul vieţii. Să mai ieși din 
când în când, să vezi ce mai e prin lume. Dar să stai departe de 
acele site-uri matrimoniale de pe internet, fiindcă mi se par... 

— Ei, gata cu prostiile astea, zise el, dezmierdându-i obrazul. 
Tu chiar crezi că s-ar mai putea compara vreo altă femeie cu 
tine? Nici n-are rost să mai caut. 

— Nu vreau să fii singur, spuse ea pe un ton grav, prinzându-l 
de mână cât putu de tare. M-ai auzit? Trebuie să-ţi vezi de viață. 

Pe frunte îi apărură broboane de sudoare, pe care Kenneth i le 
șterse delicat cu batista de pe noptieră. 

— Acum ești aici, cu mine. lar ăsta e singurul lucru care 
contează. 

O vreme, cei doi stătură în liniște, privindu-se în ochi și 
rememorându-și viața petrecută împreună. Pasiunea fantastică 
de la început, care de fapt nu dispăruse, cu toate că 
evenimentele cotidiene o mai erodaseră puţin. Râsetele, 
prietenia și afecțiunea care îi legase. Toate nopțile în care 
stătuseră întinși unul lângă celălalt, atât de aproape încât 
obrazul femeii se rezema de pieptul lui. Toţi anii în care tânjiseră 
după copii ce nu apăruseră niciodată, năruindu-le speranțele, 
până când într-un final, ajunseseră la o calmă resemnare. Vieţile 
lor înțesate de prieteni, interese comune și dragoste reciprocă. 

Mobilul sună pe holul de la intrare. Cu toate că îi dădu drumul 
mâinii, el nu se ridică. Însă telefonul continuă să sune și, în cele 
din urmă, Lisbet îi făcu un semn. 

— Ar fi bine să răspunzi. Se pare că cineva încearcă să dea de 
tine. 

Fără prea multă tragere de inimă, Kenneth se ridică, merse în 
hol și ridică mobilul de pe birou. Pe ecran apărea afișat „Erik”. 

Din nou, simţi cum îl cuprinde furia. Până și în acele momente, 
bărbatul tot insista să-l deranjeze. 

— Da? răspunse el, fără să facă vreun efort să-și ascundă 
sentimentele. 

Dar starea de spirit i se schimbă pe măsură ce îl asculta pe 
Erik. Puse câteva întrebări scurte, apoi termină conversaţia și se 
întoarse în camera lui Lisbet. Inspiră adânc și fixă cu privirea 
chipul femeii, atât de mistuit de boală, dar care lui i se părea 
atât de frumos și încadrat de o aură galben-aurie. 

— Se pare că l-au găsit pe Magnus. Și e mort. 

a 

Erica încercase de câteva ori să-l sune pe Patrik, însă acesta 
nu-i răspunse. Pesemne că era foarte ocupat la secţie. 

Femeia era acasă, în fața computerului și făcea niște căutări 
pe internet. Cu toate că se străduia cu încăpățânare să se 
concentreze asupra acelei misiuni, nu putea nega faptul că o 
distrăgeau teribil cele două perechi de piciorușe năzdrăvane din 
pântecele său. Îi era greu să își țină gândurile în frâu. Dar și 
grijile. Își aminti începuturile cu Maia, care nu se asemănaseră 
deloc cu viziunile roz închipuite de ea. Perioada respectivă 
fusese precum o gaură neagră, iar în curând avea să se dubleze. 
Doi bebeluși de hrănit, doi care se trezeau în miez de noapte, 
doi care aveau neîncetat nevoie de atenţia ei. Poate că era ea 
egoistă, poate acela era motivul pentru care îi venea greu să-și 
pună întreaga existenţă, întreaga viaţă, în mâinile altcuiva. In 
mâinile copiilor să-i Ideea aceea o făcu să se schimonosească, 
apoi să se simtă extrem de vinovată. De ce oare o neliniștea 
atât de mult faptul că urma să aibă doi copii, două daruri 
minunate în același timp? Nu știa motivul, ci doar faptul că era 
îngrijorată - într-o asemenea măsură, încât se simţea sfâșiată 
pe dinăuntru. Însă măcar de data aceea, rezultatul final îi era 
cunoscut. Maia fusese o bucurie atât de mare, încât Erica nu 
regretase nici măcar o clipă dificila perioadă prin care trecuse. 
Dar amintirile mai puţin plăcute nu dispăruseră și o tulburau în 
continuare. 

Brusc, simţi o lovitură puternică și fu nevoită să își tragă 
sufletul. Probabil că unul dintre bebeluși avea talent la fotbal. 
Durerea o aduse înapoi în prezent. IÎnţelegea că se concentra 
asupra problemelor lui Christian fiindcă astfel își ţinea departe 
propriile gânduri și griji. Şi nu vedea nimic rău în asta. 

Intră pe Google și tastă numele bărbatului: Christian Thydell. 
Găsi câteva pagini. Toate se legau de cartea publicată; niciuna 
nu avea legătură cu trecutul lui. Încercă să adauge 
„Trollhăttan”. Nimic. Însă dacă ar fi locuit acolo, cu siguranță ar 
fi lăsat câteva indicii în urma sa. lar în felul acela, Erica ar fi fost 
în stare să afle mai multe despre el. Își mușcă ușor degetul 
mare și se gândi. Să fi pornit oare pe o pistă greșită? Nu exista 
vreun indiciu în scrisori cum că ele ar fi provenit de la o 
persoană pe care Christian o cunoscuse înainte să se mute în 
Fjällbacka. 

Erica se tot întorcea la aceeași întrebare: de ce era Christian 
atât de secretos cu privire la trecutul său? Era ca și cum 
bărbatul și-ar fi șters cu buretele întreaga viaţă pe care o 
avusese înainte de a se muta în Fjällbacka. Ori să fi fost Erica 
singura persoană cu care el refuza să discute? Gândul o duru, 
însă nu și-l putu îndepărta din minte. Ce-i drept, Christian nu 
fusese tocmai deschis nici cu colega sa de la muncă, însă aceea 
reprezenta o cu totul altă situaţie. Ericăi i se păruse că ea și 
Christian se împrieteniseră cât lucraseră la manuscris, făcând 
schimb de gânduri și idei, discutând tonul și nuanţa stilului, însă 
poate că Erica se înșelase. 

Întelese că, înainte de a-și da frâu liber imaginaţiei, ar fi 
trebuit să stea de vorbă cu mai mulți prieteni de-ai lui Christian. 
Însă care erau aceștia? Avea doar o vagă bănuială în legătură cu 
persoanele care făceau parte din cercul lui de prieteni. Magnus 
Kjellner fu primul care îi trecu prin minte, însă fără un miracol, 
opțiunea respectivă nu exista. Christian și Sanna păreau să se 
mai vadă cu Erik Lind, proprietarul firmei de construcţii, și cu 
partenerul acestuia, Kenneth Bengtsson. Erica nu avea idee cât 
de apropiaţi erau de Christian, sau cu care dintre ei ar fi trebuit 
să vorbească pentru a căpăta cele mai multe informaţii. In plus, 
cum avea să reacționeze Christian dacă ar fi aflat că ea umbla 
prin oraș, punând întrebări tuturor cunoscuţilor lui? 

Hotări să ignore asemenea scrupule, care oricum cântăreau 
mult mai puţin decât curiozitatea Ericăi. Și, în definitiv, era în 
interesul lui Christian. Dacă el refuza să dea de urma celui care 
îi trimisese scrisorile de amenințare, atunci se vedea nevoită să 
o facă ea în locul lui. 

Brusc, femeia știu cu cine avea să discute mai întâi. 

Ludvig aruncă din nou o privire asupra ceasului. Curând avea 
să sune. Matematica era materia pe care o detesta cel mai mult, 
iar ora se scurgea înfiorător de greu, ca de obicei. Mai erau încă 
cinci minute. În ziua aceea, pauza avea să fie împreună cu cei 
din a VIl-a A, ceea ce însemna și împreună cu Sussie. Fata își 
avea dulăpiorul în rândul imediat următor și, cu puţin noroc, 
Ludvig ar fi putut ajunge acolo cam în același timp cu ea, pentru 
a-și pune cărţile, după curs. Trecuseră mai mult de șase luni de 
când fata îi căzuse cu tronc. Nimeni nu știa, cu excepţia 
prietenului său cel mai bun, Tom. lar Tom era conștient că ar fi 
intrat în mare bucluc dacă secretul ieșea la iveală. 

Clopoţelul sună, iar Ludvig își luă recunoscător cărțile de 
matematică și o zbughi din clasă. In drum spre dulăpiorul lui, se 
tot uită în jur, dar Sussie nu era de găsit nicăieri. Poate că nu 
terminase încă ora. 

În curând avea să își ia inima-n dinţi și să-i vorbească. Așa se 
hotărâse. Doar că nu era sigur cum să înceapă și ce anume să Îi 
spună. Încercase să-l convingă pe Tom să o distragă pe prietena 
lui Sussie, pentru ca el să poată vorbi cu fata. Insă Tom 
refuzase, așa că Ludvig se vedea nevoit să conceapă un alt 
plan. 

Zona din jurul dulăpiorului său era pustie. Descuie lacătul, își 
puse cărţile înăuntru, apoi închise totul cu grijă. Poate că fata nu 
era la școală în ziua aceea. Nu o văzuse nici mai devreme, așa 
că poate era bolnavă, ori nu avea cursuri. Ideea aceea îl 
deprimă atât de mult, încât îi trecu prin minte să chiulească la 
ultima oră. Tresări când cineva îl bătu pe umăr. 

— Scuze, Ludvig. N-am vrut să te sperii. 

Lângă el se afla directoarea școlii. Femeia părea agitată și 
palidă, iar într-o fracțiune de secundă, Ludvig își dădu seama 
despre ce era vorba. Gândurile cu privire la Sussie și la orice 
altceva, gânduri care cu o clipă în urmă îi păruseră atât de 
importante, se mistuiră instantaneu, înlocuite de o durere atât 
de puternică, încât avu impresia că n-o să-și mai revină 
niciodată. 

— Aș vrea să vii la mine în birou. Elin ne așteaptă acolo. 

Băiatul scutură din cap. Nu avea rost să mai întrebe despre ce 
era vorba, din moment ce știa, oricum. Durerea păru să-i 
radieze din vârfurile degetelor, iar Ludvig nu își mai simți 
picioarele, în timp ce o urmă pe directoare. Inainta, făcând pași, 

unul după celălalt, așa cum știa că trebuie, însă picioarele îi 
erau complet amorțite. 

Pe coridor, la jumătatea distanţei spre biroul directoarei, o 
văzu pe Sussie. Fata îl privi drept în ochi. Însă lui i se păru că 
trecuse o eternitate de atunci când asemenea întâlniri însemnau 
ceva pentru el, așa că nici măcar nu o remarcă. Nu mai exista 
decât suferinţă. Restul era un gol imens. 

Elin izbucni în lacrimi atunci când îl văzu. Pesemne că stătuse 
acolo, înfrânându-și suspinele. Drept urmare, când băiatul intră 
în cameră, ea îi sări în braţe. Ludvig o îmbrăţișă, mângâind-o 
ușurel pe spinare. 

Ofițerii de poliţie, cu care băiatul se mai întâlnise de câteva 
ori, stăteau în apropiere, dându-le fraţilor câteva clipe în care să 
se consoleze reciproc. Băiatul încă nu rostise vreun cuvânt. 

— Unde l-aţi găsit? spuse în cele din urmă Ludvig, însă fără 
să-și dea seama că formulase o întrebare. 

Nici măcar nu era sigur că voia să afle un răspuns. 

— Lângă Sălvik, zise polițistul al cărui nume era Patrik, din 
câte își amintea băiatul. 

Colega lui se dădu cu câţiva pași înapoi. Părea că nu-și 
găsește cuvintele. Ludvig o înţelese perfect. Nici el nu știa ce să 
spună. Și nici ce să facă. 

— Ne-am gândit să vă ducem acasă cu mașina. 

Patrik îi făcu semn Paulei să îi conducă. Elin și Ludvig o 
urmară. Fata se opri în cadrul ușii, întorcându-se spre Patrik. 

— Tata s-a înecat? 

Ludvig se opri, la rându-i, însă înțelese că polițistul nu 
intenţiona să le mai dea și alte informații, pentru moment. 

— Hai acasă, Elin. Vom afla detaliile mai târziu, spuse el încet, 
prinzându-și sora de mână. 

La început, fata se împotrivi. Nu avea de gând să plece. Voia 
să afle ce se întâmplase. Dar apoi se întoarse și o urmă pe 
Paula. 

e 

— În regulă. Să aruncăm o privire... 

Mellberg făcu o pauză teatrală. Arătă spre panoul pe care 
Patrik prinsese cu grijă toate materialele adunate în legătură cu 
dispariția lui Magnus Kjellner. 

— Am strâns aici tot ceea ce știm până în momentul de fată, 
și nu prea avem mare lucru. De trei luni ne ocupăm de cazul cu 

pricina și numai atât am fost în stare să găsim? Nu mă mir, în 
fundul ăsta de ţară! Păi, pe vremea când eram în Göteborg, eu 
știam ce însemna să lucrezi sub presiune. Am fi rezolvat un 
asemenea caz într-o săptămână! 

Patrik și Annika făcură schimb de priviri. În calitate de șef al 
poliţiei din Tanumshede, Mellberg le reamintea mereu colegilor 
săi de vremurile petrecute în Göteborg. Cu toate că părea să-și 
fi pierdut speranţele de a fi transferat înapoi la oraș. Fusese 
oricum singurul care crezuse în acea posibilitate. 

— Am făcut tot ce ne-a stat în putinţă, zise Patrik, istovit. 

Ştia prea bine cât de inutil era să riposteze acuzațiilor lui 
Mellberg. 

— În plus, abia azi s-a transformat în ancheta unei crime. 
Până acum, am tratat-o ca pe un caz de dispariţie. 

— Bine, bine. Ai putea să treci în revistă tot ce s-a întâmplat? 
Unde a fost găsit cadavrul, cine l-a găsit și ce ţi-a spus Pedersen 
până în clipa de faţă? Îi voi da un telefon mai târziu, firește. 
Doar că n-am avut timp până acum. Așa că va trebui să ne 
descurcăm cu informaţiile pe care le avem. 

Patrik raportă evenimentele produse în acea zi. 

— Chiar era blocat în gheaţă? întrebă Martin Molin, 
cutremurându-se când îl privi pe Patrik. 

— Vom avea mai târziu fotografii de la locul faptei, însă da, 
era îngheţat bocnă. Dacă nu s-ar fi dus câinele pe gheaţă, ar fi 
durat multă vreme până ca Magnus Kjellner să fie găsit. Asta 
dacă l-am mai fi găsit vreodată. De îndată ce s-ar fi topit gheața, 
trupul lui s-ar fi desprins și ar fi plutit mai departe. Ar fi putut 
ajunge oriunde, zise Patrik, scuturând din cap. 

— Să înțeleg din asta că nu vom putea lucra la locul faptei, 
nu? 

Gösta, cu o expresie mohorâtă pe chip, îl mângâia absent pe 
Ernst, care stătea lipit de piciorul său. 

— Gheaţa a apărut abia prin decembrie. Va trebui să 
așteptăm raportul lui Pedersen, pentru a vedea de cât timp e 
mort Magnus, dar eu bănuiesc că a murit la scurt timp după 
dispariţie. Insă, după cum am spus, nu avem rezultate care să 
confirme acea teorie, așa că nu o putem folosi drept bază în 
ancheta noastră, zise Patrik, ridicând degetul arătător, în semn 
de avertisment. 

— Totuși, pare o ipoteză rezonabilă, spuse Gösta. 

— Ai pomenit de niște urme de înjunghiere. Ce știm în 
legătură cu asta? 

Ochii căprui ai Paulei se îngustară, în vreme ce femeia bătu 
nerăbdătoare cu pixul în carnetul de notițe aflat dinaintea ei, pe 
masă. 

— N-am aflat multe nici în legătură cu asta. Doar știi cum e 
Pedersen. Nu îi place să zică nimic până nu face un control 
minuţios. Singurul lucru pe care mi l-a spus e că bărbatul a fost 
victima unui atac, în urma căruia s-a ales cu plăgi multiple. 

— Ceea ce pare să indice faptul că a fost înjunghiat cu un 
cuţit, adăugă Gosta. 

— Probabil că da. 

— Când vom primi mai multe informaţii din partea lui 
Pedersen? 

Mellberg se așeză în capul mesei și pocni din degete, 
chemându-l pe Ernst la el. Câinele îl părăsi imediat pe Gösta și 
alergă pentru a-și pune capul pe genunchiul stăpânului. 

— A zis că se va ocupa de autopsie la sfârșitul săptămânii. 
Așadar, cu puţin noroc, vom afla mai multe până în weekend. 
Altminteri, cândva la începutul săptămânii viitoare. 

Patrik oftă. Uneori, constrângerile meseriei sale îi testau 
răbdarea. El voia răspunsuri în clipa aceea, nu peste o 
săptămână. 

— In regulă. Ce se știe în legătură cu dispariţia lui? 

Mellberg ridică ostentativ în direcția Annikăi ceașca goală de 
cafea, dar femeia se prefăcu a nu observa. Mellberg încercă 
apoi și cu Martin, ceea ce dădu rezultate mai bune. Martin nu 
dobândise încă statutul necesar pentru a-și putea ignora șeful. 
Mellberg se lăsă pe spate, mulţumit, în vreme ce colegul lui mai 
tânăr se ridică în picioare, îndreptându-se către bucătărie. 

— Știm că Magnus Kjellner a părăsit casa la puţin timp după 
ora opt dimineaţa. Cia plecase deja la șapte jumătate pentru a 
ajunge la slujba sa din Grebbestad. Lucrează cu jumătate de 
normă într-un birou de imobiliare de acolo. Copiii au fost nevoiţi 
să plece înainte de ora șapte, ca să prindă autobuzul spre 
școală. 

După ce Martin le reumplu tuturor ceștile, Patrik făcu o pauză 
ca să ia o gură de cafea. Paula profită de ocazie pentru a sări cu 
o întrebare. 

— De unde știm că Magnus Kjellner a plecat imediat după ora 
opt? 

— Atunci l-a văzut un vecin părăsind casa. 

— A plecat cu mașina? 

— Nu, Cia luase unicul automobil al familiei și, conform 
spuselor ei, Magnus a plecat pe jos. 

— Dar n-a mers pe jos până în Tanum, nu? întrebă Martin. 

— Nu, de regulă îl ducea cu mașina un coleg, Ulf Rosander, 
care locuiește lângă terenul de minigolf. În direcţia aceea a 
plecat. Insă în dimineaţa cu pricina, i-a telefonat lui Rosander, 
spunându-i că avea să întârzie. După care nu a mai apărut 
deloc. 

— Suntem siguri de asta? întrebă Mellberg. L-am cercetat 
cum trebuie pe acest Rosander? În definitiv, nu avem decât 
cuvântul lui că Magnus nu și-a făcut apariţia. 

— Gösta a mers să stea de vorbă cu Rosander, și nu există 
nimic din ceea ce a spus, sau din purtarea lui, care să indice 
faptul că minte, zise Patrik. 

— Poate că nu l-aţi strâns îndeajuns cu ușa, spuse Mellberg, 
notându-și ceva în carnet. 

Ridică privirea și se uită ţintă la Patrik. 

— Hai să-l aducem aici și să-l mai perpelim un pic. 

— Nu e cam drastic? S-ar putea ca oamenii să ezite pe viitor 
să mai stea de vorbă cu poliţia, dacă aud că târâm martorii la 
secție, obiectă Paula. Ce-ar fi să mergeţi voi până la el, în 
Fjällbacka? Imi dau seama, firește, că tu ești extrem de ocupat 
acum, așa că m-aș putea duce eu cu Patrik, în locul tău, dacă 
vrei, zise ea, făcându-i lui Patrik un semn discret cu ochiul. 

— Hmm, e adevărat. Chiar am destul de multe pe cap 
momentan. E o idee bună, Paula. Tu și Patrik puteţi merge până 
acolo, să mai staţi de vorbă cu... Rosell. 

— Rosander, îl corectă Patrik. 

— Așa. Asta am și zis. 

Mellberg îi aruncă o privire urăcioasă lui Patrik. 

— In orice caz, vreau ca tu și Paula să discutaţi cu el. Cred că 
ar putea ieși ceva din asta. Ei bine, altceva? Ce altceva mai 
știm? întrebă el, dând nerăbdător din mână. 

— Am bătut la uși pe tot traseul pe care Magnus îl parcurgea 
până acasă la Rosander. Nimeni nu a văzut nimic, dar asta nu 

înseamnă mare lucru. Oamenii sunt mereu ocupați cu treburile 
lor matinale, zise Patrik. 

— S-ar părea că Magnus a dispărut într-un nor de fum, din 
clipa în care a ieșit pe ușă. Bine, până când l-am găsit noi sub 
gheaţă. 

Lui Martin i se citi pe chip resemnarea atunci când îl privi pe 
Patrik, care făcu un efort de a părea mult mai optimist decât se 
simţea cu adevărat. 

— Nimeni nu dispare pur și simplu. Undeva trebuie să existe 
indicii cu privire la ce s-a întâmplat. Trebuie doar să le dăm de 
urmă. 

Patrik se auzi rostind la repezeală acele platitudini, însă 
altceva nu avea de oferit. 

— Dar viaţa lui personală? Am săpat îndeajuns de adânc? Au 
ieșit la iveală toate rufele murdare din familie? 

Mellberg râse la propria-i glumă, însă nimeni nu îi urmă 
exemplul. 

— Prietenii cei mai apropiaţi ai lui Magnus și ai Ciei erau Erik 
Lind, Kenneth Bengtsson și Christian Thydell. Ei și soțiile lor. Am 
discutat cu toţi, asta pe lângă membrii familiei lui Magnus. Dar 
singurul lucru pe care l-am aflat a fost că Magnus era un tată 
devotat și un bun prieten. Fără bârfe, fără secrete, fără zvonuri. 

— Aiurea! pufni Mellberg. Toată lumea are câte ceva de 
ascuns. Trebuie doar să faci destule săpături. E clar că nu v-aţi 
dat toată silința. 

„Desigur...”, se pregăti Patrik să-i răspundă. 

Dar apoi tăcu, dându-și seama că era posibil ca Mellberg să 
aibă și el dreptate - ca niciodată. Poate că nu făcuseră 
îndeajuns de multe săpături, poate că nu puseseră întrebările 
corecte. 

— Desigur că vom mai face o serie de interogatorii cu familia 
și prietenii lui, continuă el. 

Brusc, Patrik își aminti de Christian Thydell și de scrisoarea 
aflată în sertarul biroului său. Însă nu voia să o aducă în 
discuţie, cel puţin nu până când avea să dispună de informaţii 
concrete. În clipele acelea, nu se baza decât pe instinct. 

— În regulă, atunci... Hai să luăm totul de la capăt și să o 
facem cum trebuie! 

Mellberg se ridică atât de repede, încât Ernst, care până 
atunci își rezemase capul de piciorul stăpânului, aproape că se 

răsturnă. Șeful poliţiei se pregătea deja să iasă pe ușă, când se 
întoarse și le aruncă o privire neînduplecată subalternilor săi, 
aflaţi în jurul mesei. 

— Și haideţi să-i dăm odată bice! 

(J 

Întunericul se lăsase îndărătul ferestrelor de tren. Se trezise 
atât de devreme în dimineața aceea, încât i se părea că venise 
deja seara, cu toate că ceasul nu îi arăta decât că era după- 
amiaza târziu. În buzunar, mobilul îi ţârâia cu încăpățânare, însă 
îl ignoră. Indiferent cine încerca să-l sune, era precis cineva care 
voia ceva de la el. Cineva care se străduia să îi dea de urmă și 
să-i ceară ceva. 

Christian privi în gol, pe fereastră. Tocmai trecuseră de 
Herrljunga. Își lăsase mașina în Uddevalla. De acolo și până 
acasă, în Fjällbacka, făcea cam patruzeci și cinci de minute, cu 
mașina. Își rezemă fruntea de geam și închise ochii. Simţi 
răcoarea pe piele. Întunericul de afară părea să își croiască 
drum spre interior, spre el. | se tăie respiraţia, deschise ochii și 
își trase înapoi capul. Fruntea și vârful nasului lăsaseră o urmă 
clară pe geam. Ridică mâna și o șterse. Nu voia să o privească, 
nu voia să vadă nicio urmă de-a sa. 

Odată sosit trenul în Uddevalla, Christian se simţi atât de 
obosit, încât abia putu să mai vadă. Incercase să aţipească de-a 
lungul ultimei ore a călătoriei, însă imaginile continuaseră să i 
se învârtă prin minte, ţinându-l treaz. Se opri la McDonald's, în 
drum spre Torp, și cumpără o cafea mare, pe care o bău dintr-o 
înghiţitură, de dragul cofeinei. 

Mobilul îi țârâi din nou, însă el nici măcar nu se obosi să-l 
scoată din buzunar, darămite să mai și stea de vorbă cu 
persoana care tot insista să dea de el. Probabil că era Sanna. 
Avea să fie supărată pe el, odată ajuns acasă, însă lui nu îi păsa. 

Simţi furnicături în tot corpul și își schimbă poziţia, pe scaunul 
șoferului. Farurile mașinii din spate îi bătură în oglinda 
retrovizoare, orbindu-l preț de o clipă, atunci când își mută 
privirea asupra drumului de dinaintea sa. Ceva legat de farurile 
acelea - distanța constantă și lumina orbitoare - îl făcu să 
privească din nou în oglinda retrovizoare. Era aceeași mașină 
care stătuse în urma lui încă de la oprirea în Torp. Sau să nu fi 
fost așa? Se frecă la ochi. Nu mai era sigur de nimic. 

Luminile îl însoţiră și atunci când viră pe autostradă, la 
indicatorul spre Fjăllbacka. Christian miji ochii, încercând să-și 
dea seama de marca mașinii care îl urmărea, însă era prea 
întuneric, iar farurile, prea puternice. Cu palmele asudate, 
strânse și mai tare volanul. Îl ținu atât de bine, încât mâinile 
începură să-l doară, făcându-l să-i dea drumul preţ de o 
secundă, pentru a-și pocni degetele. 

Și-o imagină pe ea. Îmbrăcată în rochia albastră, ţinând 
bebelușul în brațe. Se gândi la parfumul de căpşune, aroma 
buzelor ei. Senzaţia dată de materialul rochiei atunci când îi 
atingea pielea. Părul ei, lung și brunet. 

Ceva sări în faţa mașinii. Christian frână brusc și, preţ de 
câteva secunde, pierdu contactul cu șoseaua. Mașina alunecă 
spre șanț, iar el simţi că pierde controlul vehiculului. Nu se 
împotrivi. Însă câteva clipe mai târziu, la puţini centimetri de 
bordură, mașina se opri. În lumina farurilor se distinse crupa 
albă a unei căprioare, pe care bărbatul o observă săltând 
speriată, de-a lungul câmpului. 

Motorul încă mergea, dar sunetul îi era înăbușit de vâjâitul din 
mintea lui Christian. Văzu în retrovizor că mașina din spate 
oprise, la rându-i, și se gândi că ar fi trebuit să plece. Departe 
de acele faruri ce-i străluceau în oglindă. 

O portieră se deschise și cineva cobori din vehicul. Cine venea 
înspre el? Era așa de întuneric afară, că nu își putea da seama 
dacă persoana care se apropia era bărbat sau femeie. Incă vreo 
câţiva pași, iar silueta întunecată avea să ajungă lângă portiera 
lui. 

Mâinile lui Christian începură să tremure, încleștate în 
continuare pe volan. Bărbatul își mută privirea dinspre oglinda 
retrovizoare și se uită spre câmpul vast, de la marginea pădurii, 
care se distingea vag, la mică distanţă. Privi fix și așteptă. Ușa 
de pe latura pasagerului se deschise. 

— Eşti bine? Totul în regulă? Se pare că era să lovești o 
căprioară. 

Christian întoarse capul spre voce. Stând acolo și privindu-l 
era un bărbat cărunt, care avea în jur de șaizeci de ani. 

— Sunt în regulă, murmură Christian. Doar că m-am speriat. 
Atâta tot. 

— Te înţeleg. E groaznic când ceva îţi sare așa în fața mașinii. 
Sigur ești bine? 

— Fără îndoială. Acum o să mă duc acasă. Sunt în drum spre 
Fjällbacka. 

— Aha, înțeleg. Eu merg spre Hamburgsund. Condu cu 
prudență. 

Bărbatul trânti ușa, iar Christian își simți pulsul domolindu-se. 
Nu erau decât stihii, amintiri din trecut. Nimic care să-i fi putut 
face rău. 

O voce lăuntrică stinsă încercă să-i vorbească despre scrisori. 
Acelea nu erau plăsmuiri ale imaginaţiei sale. Însă el nu plecă 
urechea, refuzând să-i dea ascultare. Dacă ar fi început să aibă 
asemenea gânduri, ea ar fi căpătat din nou controlul. lar acela 
era un lucru pe care nu îl putea permite. Se chinuise atât de 
mult să o dea uitării. Nu avea să pună din nou stăpânire asupra 
lui. 

începu să conducă, îndreptându-se spre Fjällbacka. În 
buzunarul hainei, telefonul continuă să sune. 

10. 


Allis plângea neincetat, zi și noapte. Băiatul îi auzise pe mama 
și pe tata vorbind. Spuseseră că avea ceva ce se numea „colici. 
Indiferent ce însemna asta, gălăgia pe care o făcea Allis era 
insuportabilă. Zgomotul îi acapara întreaga viață, răpindu-i totul. 

De ce nu o ura mama atunci când plângea așa de mult? De ce 
o ținea în brațe, cântându-i, legănând-o până adormea și 
privind-o cu o expresie atât de blândă, încât parcă i-ar fi fost 
milă de ea? 

N-avea de ce s-o compătimească pe Allis. Se purta așa 
intenționat. Era convins. Uneori, când se apleca deasupra 
pătuțului său și o privea stând acolo, ca un gândac urât, ea îl 
privea înapoi. Uitându-se la el de parcă i-ar fi spus că nu voia ca 
mama să-l iubească. De aceea și plângea, cerând totul din 
partea femeii. Pentru ca ea să nu mai aibă nimic de oferit lui. 

Din când în când, vedea că și tata era de aceeași părere. Și el 
își dădea seama că Allis făcea totul în mod intenţionat, pentru 
ca nici tata să nu o mai împartă pe mama cu ea. Cu toate 
acestea, tata nu făcea nimic. De ce nu acţiona? Era mare. Ar fi 
trebuit să o poată opri pe Allis. 

Și tatii abia dacă îi era permis să atingă bebelușul. Uneori el 
încerca, ridicând-o, bătând-o ușurel peste șezut și spinare, 
pentru a o calma. Însă mama spunea mereu că nu făcea 
lucrurile cum trebuie, că mai bine o lăsa pe Allis în seama ei. lar 
atunci tata se retrăgea din nou. 

Dar într-o zi, tata hotărî să preia controlul. Allis plânsese mai 
rău ca niciodată, timp de trei nopți consecutive. 

Băiatul stătuse în camera lui, apăsându-și perna peste față, 
pentru a înăbuși zgomotul. lar sub pernă, ura îi crescuse, 
începuse să se împrăștie, instalându-se greoaie deasupra lui, 
abia permițându-i să respire, făcându-l să ridice perna, ca să 
poată răsufla. Mama era deja istovită după trei nopti nedormite. 
Așa că făcu o excepție, lăsând bebelușul în grija tatălui, în 
vreme ce ea se culcă. lar tata hotări să-i facă baie lui Allis, 
întrebându-l și pe el dacă voia să se uite. 

Tata verifică grijuliu temperatura apei, înainte de a umple 
cada. Pe Allis, care stătea cuminte, ca niciodată, o privi cu 
aceeași expresie pe care o avea în general mama. Nicicând nu 
mai păruse tata atât de important. De obicei, el era o figură 
invizibilă, care dispărea în spatele aurei mamei, era o figură pe 
care femeia o îndepărtase din relația ei cu Allis. Însă brusc, el 
devenise important. Îi zâmbi lui Allis, iar aceasta îi zâmbi înapoi. 

Tata cobori atent în apă trupușorul dezgolit. O puse într-un 
scăunel de baie pentru bebeluși, căptușit cu prosop, oarecum 
asemănător unui mic hamac, astfel încât fetița nu era decât 
parțial culcată. Íi spălă delicat brațele, piciorușele și burtica 
rotofeie. Ea dădu din mânute și mișcă iute din picioare. Nu 
plângea. În sfârșit, încetase să mai plângă, însă nu mai conta. 
leșise învingătoare. Până și tata își părăsise locul de refugiu 
dindărătul ziarului și venise pentru a-i zâmbi ei. 

EI stătu în cadrul ușii, tăcut. Nu își putea lua ochii de la 
mâinile tatii, care dezmierdau trupușorul acela. Tata, care 
păruse să-i fie aliat atunci când mama încetase să-i mai ofere 
atenție! Soneria târâi, făcându-l să tresară. Tata o privi nesigur 
pe Allis, neștiind ce să facă. In cele din urmă, spuse: 

— Poţi să ai grijă de surioara ta o clipă? Trebuie doar să merg 
și să văd cine e. Mă întorc imediat. 

Băiatul ezită pret de o secundă. Dar apoi se trezi încuviințând 
din cap. Tata se ridică și îi spuse să se apropie. Picioarele îi 
parcurseră automat distanța până la cădiță. Allis ridică privirea 
spre el. Cu coada ochiului, îl văzu pe tata părăsind baia. 

Erau singuri, doar el și Allis. 

o... 

Erica îl privi uluită pe Patrik. 

— În gheaţă? 

— Da, pesemne că bietul om care l-a găsit a avut un șoc. 

Patrik îi rezumase Ericăi evenimentele din acea zi. 

— Cred și eu! 

Erica se prăbuși pe canapea, iar Maia încercă imediat să i se 
urce în brațe - sarcină nu tocmai ușoară. 

— Bună! Bună! strigă Maia, apăsându-și gura de pântecele 
mamei sale. 

De când îi explicaseră că bebelușii o puteau auzi, ea profitase 
de fiecare ocazie pentru a vorbi cu ei. Dat fiind că vocabularul îi 

era, puţin spus, limitat, conversațiile nu aveau prea multă 
varietate. 

— Probabil că dorm, așa că hai să nu-i trezim, spuse Erica, 
ducându-și un deget spre buze. 

Maia imită gestul, apoi își apăsă urechea de burtica mamei, 
pentru a asculta dacă bebelușii într-adevăr dormeau. 

— Pare să fi fost o zi groaznică, șopti Erica. 

— Da, așa e, zise Patrik, încercând să-și înlăture din minte 
expresiile pe care le văzuse pe chipurile Ciei și ale copiilor ei. 

În special privirea lui Ludvig. Semăna atât de mult cu Magnus, 
iar acea expresie avea să îl urmărească pe Patrik vreme 
îndelungată. 

— Măcar acum știu. Cred că uneori mai groaznică e 
incertitudinea, spuse el, așezându-se lângă Erica, astfel încât 
Maia ajunse între ei doi. 

Fetița alunecă bucuroasă în poala mult mai încăpătoare a 
tatălui și se alintă la pieptul său. Bărbatul îi dezmierdă părul 
bălai. 

— Probabil că ai dreptate. În același timp, e greu când 
speranţa dispare. 

Erica ezită, dar apoi îl întrebă: 

— Poliţia are vreo idee în legătură cu ce s-a întâmplat? 

Patrik scutură din cap. 

— Nu, momentan nu știm nimic. Absolut nimic. 

— Dar scrisorile ce i-au fost trimise lui Christian? întrebă ea, 
oarecum nesigură. 

Să-i pomenească oare de excursia făcută la bibliotecă în ziua 
aceea? Și de lucrurile la care se gândise, cu privire la trecutul lui 
Christian? Hotări să nu menţioneze nimic până când nu avea să 
afle mai multe informații. 7 

— Încă n-am avut vreme să mă gândesc la scrisori. Însă vom 
sta iar de vorbă cu familia și prietenii lui Magnus, așa că voi 
putea deschide subiectul când îl interoghez pe Christian. 

— L-au întrebat despre scrisori în dimineaţa asta, la 
emisiunea TV, spuse Erica, înfiorându-se la gândul că și ea era 
implicată în acea poveste. 

— Și ce-a zis? 

— N-a vrut să comenteze, chiar și după ce s-au făcut presiuni 
asupra lui, pentru a discuta subiectul. 

— Nu mă mir. 

Patrik își sărută fiica pe creștet. 

— Tu ce zici, Maia? Mergem să gătim cina pentru mama și 
bebeluși? 

Se ridică, ţinând-o în braţe pe fetiţă. Aceasta dădu 
nerăbdătoare din cap. 

— Ce să preparăm? „Cârnăciori căcăciori” cu ceapă? 

Maia râse atât de tare, încât sughiţă. Era ageră pentru vârsta 
ei și tocmai descoperise plăcerile umorului „murdar”. 

— Hmm..., zise Patrik. Nu, cred că mai bine vom face 
crochete de pește cu piure de cartofi. Da? Păstrăm cârnăciorii 
căcăciori pentru altă zi. 

Fiica sa cântări o clipă opţiunile, după care încuviinţă din cap, 
binevoitoare. Decizia fusese luată: crochete de pește. 

(J 

Sanna măsura camera cu pasul. Băieții erau în fața 
televizorului din camera de zi și se uitau la Bolibompa. Insă ea 
pur și simplu nu putea sta locului. Umbla prin casă, fără noimă, 
cu telefonul mobil strâns în mână. Din când în când, îi forma 
numărul. 

Nimic. Christian nu răspunsese la telefon toată ziua, iar Sanna 
își imagina scenariile cele mai cumplite cu putinţă. Mai ales 
după veștile despre Magnus, care șocaseră întregul oraș. li 
verificase e-mailul lui Christian de cel puţin zece ori în acea zi. 
Simţea cum ceva se acumula în ea, devenind din ce în ce mai 
puternic, până când avea să ceară fie o dezminţire, fie o 
confirmare. În adâncul ei, își dorea să afle ceva pentru care să-l 
învinovăţească. Măcar așa ar fi putut avea o supapă pentru 
neliniștea și groaza care o măcinau. _ 

În realitate, ea era conștientă că nu proceda bine. Îl îndepărta 
și mai mult cu acea nevoie a sa de a controla totul și cu 
întrebările neîncetate în legătură cu cine se întâlnea și la ce se 
gândea. Era conștientă, la nivel raţional, de aceste lucruri, dar 
sentimentele o copleșeau întru totul. Avea senzația că nu se 
putea încrede în el, că soțul ei îi ascundea ceva, că ea nu era 
îndeajuns de bună. Că el nu o iubea. 

Gândul acela o duru atât de mult, încât fu nevoită să se așeze 
pe podeaua din bucătărie și să-și încolăcească braţele în jurul 
genunchilor. Frigiderul zumzăia undeva, în spatele ei, însă 
femeia abia dacă-l luă în seamă. Singurul lucru pe care ÎI 
conștientiza era deșertăciunea sa lăuntrică. 

Unde se afla el? De ce nu o sunase? De ce nu putea să dea de 
el? Îi formă hotărâtă numărul. Mobilul lui Christian sună în 
neștire, dar în continuare fără niciun răspuns. Sanna se ridică și 
merse pentru a arunca o privire asupra scrisorii de pe masa din 
bucătărie. Sosise în aceeași zi, iar ea o deschisese imediat. 
Mesajul era la fel de criptic ca întotdeauna. Stii că nu poți evada. 
Mă aflu în inima ta și de aceea nu poti vreodată să te ascunzi, 
indiferent unde te-ai duce în lume. Scrisul cu cerneală neagră 
era foarte familiar. Cu degetele tremurânde, Sanna ridică 
scrisoarea și o apropie de nas. Mirosea a hârtie și cerneală. Fără 
parfum sau orice altceva care să fi dat vreun indiciu cu privire la 
identitatea expeditorului. 

Cu toate că soțul ei continuase să susţină cu îndârjire că nu 
știa cine îi trimisese acele scrisori, ea nu îl credea. Pur și simplu 
nu îl credea. Cuprinsă de furie, Sanna aruncă scrisoarea pe 
masă, se răsuci și alergă la etaj. Unul dintre băieţi o strigă din 
camera de zi, însă femeia îl ignoră. Trebuia să știe, trebuia să 
afle răspunsul. Era ca și cum cineva ar fi pus stăpânire pe corpul 
ei, ca și cum ea pierduse întreg controlul. 

Incepu cu dormitorul, trăgând sertarele de la biroul lui 
Christian şi  răvășindu-le conținutul. Scoase totul afară, 
examinând cu grijă fiecare obiect, după care dădu cu mâna prin 
interiorul sertarelor goale. Nimic. Absolut nimic, în afară de 
tricouri, șosete și lenjerie. 

Se duse în mijlocul camerei și aruncă o privire în jur. Ce-ar fi 
fost să caute în dulapuri? Se duse în faţa pieselor imense de 
mobilier, ce acopereau un perete întreg, și le parcurse minuţios. 
Toate lucrurile lui Christian ajunseră pe podea. Cămâăși, 
pantaloni, curele și pantofi. Nu găsi nimic personal, nimic care 
să-i vorbească mai mult despre soţul ei, sau să-i permită să 
doboare zidul pe care acesta și-l clădise în jurul său. 

li scoase hainele cu o repeziciune crescândă. Intr-un final, 
rămaseră doar rochiile și alte articole de îmbrăcăminte ale ei. Se 
întinse pe pat, trecând cu mâna peste cuvertura pe care i-o 
cususe bunica. Sanna avea atât de multe lucruri care vorbeau 
despre ea și originile sale. Cuvertura, măsuţa de toaletă care îi 
aparținuse cândva celeilalte bunici, colierul dăruit de mama sa. 
Ca să nu mai pună la socoteală toate scrisorile de la prieteni și 
membri ai familiei, scrisori pe care le ţinea în cutii, în dulap. În 
plus, mai avea și anuarele școlare, frumos ordonate pe un raft, 

ba chiar și toca de la absolvire, pe care o păstra într-o cutie 
pentru pălării, așezată lângă buchetul uscat, de mireasă. Atâtea 
lucruri mărunte care făceau parte din istoria ei personală, din 
viaţa ei. 

Brusc, Sanna își dădu seama că soțul ei nu avea asemenea 
lucruri. Pesemne că nu era la fel de sentimental ca ea. Și nici nu 
avea veleităţi de colecţionar. Însă trebuia să existe ceva. Nimeni 
nu trecea prin viaţă fără să păstreze măcar vreo câteva amintiri. 

Lovi cu pumnii în cuvertură. Frustrarea îi făcea inima să bată 
cu putere. Cine era Christian? Cine era el cu adevărat? li veni o 
idee și se ridică brusc în picioare. Mai exista un loc în care nu 
scotocise. Podul. 

e 

Erik învârti paharul în mână, studiind roșul intens al vinului, 
mai deschis la culoare către margini. Semn că era un vin tânăr, 
după cum învățase la unul dintre nenumăratele seminarii la care 
participase. 

Întreaga sa viaţă era pe punctul de a se prăbuși, iar el nu 
putea înțelege cum se petrecuse totul. Avea senzaţia că era 
purtat de un curent atât de puternic, încât nu avea cum să i se 
împotrivească. 

Magnus murise. Unul din șocuri se contopise cu celălalt, așa 
că abia în clipele acelea, Erik conștientiză ceea ce Louise îi 
scrisese în SMS. Mai întâi primise vestea că fusese găsit trupul 
lui Magnus și, aproape concomitent, venise și anunţul Ceciliei, 
cum că era însărcinată. Două evenimente care îl zguduiseră 
până în adâncul sufletului, două evenimente despre care auzise 
la interval de treizeci de secunde, unul după celălalt. 

— Ai putea măcar să îmi răspunzi, spuse Louise, pe un ton 
aspru. 

— Poftim? zise el, dându-și seama că nu fusese atent. Ce-ai 
spus? 

— Te-am întrebat unde erai azi când ţi-am trimis mesajul 
despre Magnus. Mai întâi te-am sunat la birou, însă nu erai 
acolo. Apoi am încercat de vreo câteva ori pe mobil, dar mi-a 
răspuns mesageria vocală. 

Rosti cu greutate vorbele, după cum făcuse de-a lungul 
întregii seri. Pesemne că începuse să bea încă de după-amiază. 

Dezgustul îi umplu gura lui Erik, amestecându-se cu vinul și 
dându-i acestuia o notă amăruie, ca de oţel. | se părea 

dezgustător faptul că Louise pierduse într-un asemenea fel 
controlul propriei vieţi. De ce nu își putea veni odată în fire, în 
loc să se uite la el cu acea expresie de martiră și cu trupul 
intoxicat cu vin la cutie? 

— Eram afară cu o treabă. 

— O treabă? 

Louise mai luă o înghiţitură de vin. 

— A, da. Imi și imaginez ce fel de treabă ai avut tu. 

— Oprește-te, zise el, istovit. Nu azi. Nu tocmai azi. 

— De ce nu azi? 

Femeia părea pusă pe harță. Fetele se culcaseră cu ceva timp 
în urmă, așa că nu mai erau decât ei doi. Erik și Louise. 

— Unul dintre prietenii noștri cei mai apropiaţi a fost găsit 
mort azi. Nu putem avea puţină liniște în seara asta? 

Louise nu îi răspunse. Bărbatul văzu că era stânjenită. Pentru 
o clipă, și-o imagină drept tânăra pe care o cunoscuse la 
facultate: drăguță, inteligentă, cu mintea ageră. Dar acea 
viziune dispăru fulgerător, iar în faţa ochilor îi rămaseră figura 
puhavă și dinţii stacojii, pataţi cu vin. Din nou, Erik simţi acel 
gust amar. 

Apoi mai rămânea Cecilia. Ce era de făcut în legătură cu ea? 
Din câte știa Erik, era pentru prima oară când vreuna din 
amantele sale rămânea însărcinată. Poate că doar fusese 
norocos. Însă în clipele acelea, norocul îl părăsise. Femeia îi 
spusese că voia să păstreze copilul. Stătuse în fața lui, în 
bucătărie, și îi făcuse calmă acea declaraţie. Fără certuri, fără 
discuţii. li spusese fiindcă așa i se păruse firesc, și îi oferise 
șansa de a lua parte. Sau nu. 

Brusc, Cecilia îi păruse atât de matură. Comportamentul 
superficial încetase. Stătuse faţă în față cu ea și realizase, 
judecând după expresie, că pentru prima dată femeia îl vedea 
așa cum era el de fapt. Ceea ce îl pusese în încurcătură. Nu voia 
să se privească prin ochii ei. Nu voia să se privească deloc. 

Oamenii îl admiraseră întreaga lui viață, iar el le luase 
întotdeauna laudele de-a gata. Unii se temeau de el, ceea ce 
fusese la fel de satisfăcător. Însă Cecilia, ţinându-și o mână 
protectoare peste pântece, îl privise cu sfidare. Aventura lor se 
încheiase. Femeia îi prezentase opţiunile. Putea să ţină secret 
numele tatălui, în schimbul unei sume considerabile de bani, 
depusă în contul ei bancar lună de lună, începând cu nașterea 

copilului și până în momentul în care acesta avea să 
împlinească optsprezece ani. Altminteri, Cecilia urma să-i 
divulge totul Louisei, apoi avea să facă tot ce îi stătea în putere 
pentru a-i distruge lui Erik onoarea și respectul. 

Privindu-și soţia, Erik se întrebă dacă făcuse alegerea corectă. 
Nu o iubea pe Louise. O trăda și o rănea în mod constant. Știa 
că ar fi fost mai fericită fără el. Însă avea să fie dificil să renunţe 
la lucrurile cu care fusese obișnuit. Viaţa de burlac nu venea cu 
nimic tentant - maldăre de vase murdare și mormane de haine 
așteptând să fie spălate. Sau mâncare congelată Findus, servită 
în faţa televizorului. Sau vizitatul fiicelor sale doar la sfârșit de 
săptămână. Louise ieșise învingătoare fiindcă era mult mai 
convenabil așa, dar și fiindcă avea dreptul la jumătate din 
bunurile lui. Reprezenta soluţia mai simplă, însă pentru acel 
confort, Erik avea să plătească cu vârf și îndesat, pentru 
următorii optsprezece ani. 

e 

Preţ de aproape o oră, Christian stătuse în mașină, la mică 
distanță faţă de casă. O vedea pe Sanna mișcându-se înăuntru. 
Își dădea seama din limbajul trupului său că femeia era 
supărată. 

Nu avea îndeajuns de multă energie pentru a se confrunta cu 
furia, planșetele și acuzaţiile ei. Dacă nu ar fi fost băieții... 
Christian porni mașina, îndreptându-se spre aleea din faţa casei, 
fără să-și ducă gândul până la capăt. Ori de câte ori simţea cum 
dragostea față de fiii săi îi umplea pieptul, Christian era năpădit 
de teamă. Încercase să nu le permită apropierea. Încercase să 
țină la distanţă primejdia și veninul. Dar scrisorile îl făcuseră să 
realizeze că veninul era deja acolo. lar dragostea față de fiii săi 
erau adâncă și irevocabilă. 

Trebuia să îi protejeze, cu orice preţ. Nu putea să eșueze din 
nou. Altminteri, întreaga sa viață și toate lucrurile în care 
crezuse până atunci aveau să fie schimbate pentru totdeauna. 
Își rezemă capul de volan și aşteptă să audă în orice clipă ușa 
de la intrare deschizându-se. Dar pesemne că Sanna nu auzise 
mașina, oferindu-i astfel câteva secunde în plus pentru a-și veni 
în fire. 

Considerase că ar fi putut crea un sentiment de siguranţă 
dacă și-ar fi zăvorât acea parte a inimii care aparținea fiilor săi. 
Dar se înșelase. Nu exista scăpare. lar el nu putea să nu Îi 

iubească. Drept urmare, era nevoit să lupte, să dea ochii cu 
forțele răului. Să confrunte acel secret lăuntric, ce fusese 
eliberat de cartea lui. Pentru prima dată, îi trecu prin gând că nu 
ar fi trebuit să scrie acel roman. Totul ar fi fost diferit dacă el nu 
ar fi existat. În același timp, își dădea seama că nu acţionase de 
bunăvoie și nesilit de nimeni. Fusese obligat să îl scrie; fusese 
obligat să povestească despre ea. 

În clipa aceea, se deschise ușa de la intrare. Christian ridică 
privirea dinspre volan. Sanna stătea în cadrul ușii, tremurând, 
cu puloverul înfășurat strâns în jurul său. Lumina din hol o făcea 
să semene cu o sfântă, deși era îmbrăcată într-un pulover 
scămoșat și purta papuci de casă. Ea era în siguranţă. Christian 
realiză asta când o privi. Femeia nu izbutise să pătrundă în 
sufletul lui. Niciodată nu fusese în stare de asta, și nici nu avea 
să o facă vreodată. Nu avea nevoie de protecție. 

Însă tot trebuia să-i dea socoteală pentru comportamentul 
său. Când cobori din mașină, își simţi picioarele greoaie și 
amorțite. Apăsă pe buton pentru a închide automat ușile, apoi 
se îndreptă spre lumină. Sanna făcu un pas înapoi pe hol, 
privindu-l fix. Chipul său era extrem de palid. 

— Am încercat să dau de tine. Întruna. De la prânz tot încerc, 
și tu nu te-ai obosit să îmi răspunzi. Spune-mi că ţi s-a furat 
mobilul sau că e stricat. Spune-mi orice care să-mi explice în 
mod rezonabil de ce nu am putut da de tine. 

Christian ridică din umeri. Nu avea nicio explicaţie. 

— Nu știu, zise el, scoțându-și haina. 

Și braţele îi păreau amorțite. 

— Nu știi? 

Rosti vorbele împleticindu-se și, cu toate că închisese ușa 
principală, femeia încă avea braţele înfășurate în jurul ei, de 
parcă ar fi îngheţat. 

— Am fost obosit, zise el, conștient cât de penibil îi sunase 
scuza. A fost un interviu greu în dimineaţa asta, apoi a trebuit să 
mă văd cu Gaby și... am fost obosit. 

Nu avea forța de a-i spune ce se petrecuse la întâlnirea cu 
editoarea. În clipele acelea, nu voia decât să meargă la etaj și să 
se târască sub pătură, pentru a adormi cât mai repede și a uita 
de toate. 

— S-au culcat băieţii? întrebă el, trecând pe lângă Sanna. 

Din greșeală, Christian o atinse ușor, iar femeia se clătină, 
rămânând însă în picioare. Atunci când nu îi răspunse la 
întrebare, el repetă. 

— S-au culcat băieţii? 

— Da. 

Christian merse la etaj, spre camera fiilor săi. Păreau niște 
îngerași, în pătuţurile lor. Aveau obrajii îmbujoraţi, iar genele lor 
erau precum niște mici evantaie negre. Se așeză pe marginea 
patului lui Nils și îi mângâie părul bălai, ascultând în același timp 
cum Melker sforăia ușor în somn. Apoi se ridică, așezând bine 
păturile peste cei doi, după care se întoarse la parter. Sanna 
încă stătea în același loc, pe hol. Christian începu să simtă că 
atitudinea ei nu se datora unor nemulțumiri și acuzații obișnuite. 
Știa că femeia îl verifica în toate felurile posibile, știa că îi citea 
e-mailurile și suna la bibliotecă, invocând motive născocite, doar 
pentru a se convinge că el chiar era la muncă. Christian 
cunoștea și accepta totul. Insă acum era vorba despre altceva. 

Dacă ar fi avut de ales, s-ar fi întors și s-ar fi dus înapoi la 
etaj, ca să se întindă în pat. Insă era conștient că nu avea rost. 
Sanna voia să îi spună ceva, și ar fi făcut-o indiferent dacă se 
afla acolo sau în pat. 

— S-a întâmplat ceva? întrebă el, simțind brusc o înfrigurare 
copleșindu-i trupul. 

Să fi făcut ea oare asta? Ştia de ce era capabilă. 

— Azi a venit o scrisoare, zise Sanna, hotărând într-un final să 
se miște din loc. 

Merse în bucătărie, iar Christian își imagină că trebuia să o 
urmeze. 

— O scrisoare? oftă el, ușurat. Asta-i tot? 

— Ca de obicei, spuse femeia, aruncând plicul pe masa din 
faţa lui. Cine îţi tot trimite aceste scrisori? Și nu-mi spune că n-ai 
idee. Nu te cred, zise ea, pe un ton ridicat. Cine e ea, Christian? 
E cea cu care ai mers să te întâlnești azi? De-aia n-am putut da 
de tine? De ce îţi trimite scrisorile astea? 

Intrebările și acuzaţiile curseră neîntrerupt. Christian se 
afundă obosit în scaunul cel mai apropiat de fereastră. Tinu 
scrisoarea în mână, fără a se uita la ea și fără a o citi. 

— N-am idee, Sanna. 

Undeva, în adâncul inimii, simţi imboldul de a-i spune. Însă nu 
fu în stare. 

— Minti. 

Sanna începu să plângă în hohote. Își plecă încet capul și se 
şterse la nas cu mâneca puloverului. Apoi ridică privirea. 

— Știu că minţi. Există o femeie, sau măcar a existat. Azi am 
umblat ca nebuna prin casă și am căutat ceva care să îmi ofere 
și cel mai mic indiciu cu privire la bărbatul cu care m-am 
căsătorit. Și știi ceva? N-am găsit nimic. Nimic! N-am idee cine 
ești! 

Sanna deja ţipa la el, iar Christian se lăsă inundat de furia ei. 
Avea dreptate. Lăsase totul în urmă - cine era și cine fusese 
cândva. Lăsase absolut totul în urmă. Insă ar fi trebuit să-și dea 
seama că ea avea să refuze să fie uitată, să rămână în trecut. Ar 
fi trebuit să-și dea seama. 

— Spune ceva! 

Christian tresări. Sanna era aplecată în faţă, împrăștiind salivă 
atunci când ţipa la el. Bărbatul ridică încet brațul, pentru a-și 
șterge chipul. Atunci, ea se apropie și mai mult, coborându-și 
glasul, de parcă ar fi șoptit. 

— Dar am continuat să caut. Cu toții avem un lucru pe care 
nu vrem să îl divulgăm. Așa că ceea ce vreau eu să știu este... 

Făcu o pauză, iar Christian, alarmat, își simţi pielea 
furnicându-l. Femeia avea o expresie satisfăcută pe chip, o 
expresie nouă și înfricoșătoare. El nu dorea să mai audă altceva, 
nu voia să mai joace acel joc, însă era conștient că Sanna avea 
să înainteze asiduu către obiectivul său. 

Se întinse după ceva așezat pe unul dintre scaunele de pe 
cealaltă parte a mesei din bucătărie. Ochii îi scânteiară - erau 
expresia tuturor presimţirilor pe care le avusese de-a lungul 
anilor petrecuţi împreună. 

— Ceea ce vreau eu să știu este cui îi aparţine asta? zise 
Sanna, ridicând ceva albastru. 

Christian văzu îndată despre ce era vorba. Fu nevoit să-și 
înfrâneze instinctul de a i-o smulge din mâini. Nu avea dreptul 
să atingă acea rochie! Voia să i-o spună, să-i urle acele cuvinte 
și să o facă să înțeleagă că întrecuse măsura. Însă gura îi era 
uscată, iar Christian nu fu în stare să rostească o vorbă. Intinse 
mâna după materialul albastru, pe care îl știa într-atât de moale 
la atingere și de ușor ca un fulg. Femeia făcu un pas înapoi, 
ținând rochia departe de el. 

— Cui îi aparţine? 

Glasul îi scăzuse și mai mult în intensitate, devenind aproape 
stins. Sanna despături rochia și o ţinu atârnată dinaintea sa, ca 
și cum ar fi fost într-un magazin și ar fi vrut să vadă dacă i se 
potrivea culoarea. 

Christian nu o privi; ochii îi erau aţintiţi asupra rochiei. Nu 
suporta să o vadă întinată de mâinile altcuiva. În același timp, 
mintea îi lucra într-un mod surprinzător de rece și metodic. Cele 
două lumi, pe care le ţinuse cu atât de multă grijă separate, 
erau pe cale de a intra în coliziune, iar el nu putea dezvălui 
adevărul. Acesta nu putea fi rostit niciodată cu voce tare. Insă 
minciuna cea mai bună era întotdeauna aceea care conţinea 
fragmente de adevăr. 

Brusc, se simţi perfect calm. Avea să îi ofere Sannei ceea ce 
își dorea. Avea să îi dăruiască un fragment din trecutul său. Așa 
că începu să vorbească, iar după o vreme, Sanna se așeză 
pentru a-i asculta povestea, cu toate că bărbatul nu îi spusese 
decât o parte din ea. 

e 

Respirația lui Lisbet era neregulată. Trecuseră luni de când 
dormise ultima oară în patul dublu de la etaj. In cele din urmă, 
boala o împiedicase să mai urce scările către dormitor, așa că 
bărbatul îi aranjase camera de oaspeţi de la parter. O făcuse pe 
cât se putea de confortabilă, însă indiferent de eforturile sale, 
aceasta rămăsese tot camera de oaspeţi. lar în clipele 
respective, oaspete era cancerul. Ocupase încăperea cu mirosul 
său, cu tenacitatea sa și cu semnele sale, prevestitoare ale 
morții. 

În curând, cancerul avea să-i părăsească, dar în timp ce 
stătea acolo, ascultând respiraţia greoaie a lui Lisbet, Kenneth 
își dori ca musafirul să mai zăbovească. Fiindcă el nu avea să 
plece de unul singur; avea să-i răpească persoana cea mai 
dragă din lume. 

Eșarfa galbenă stătea pe noptieră. El se întoarse pe partea lui, 
își rezemă capul cu mâna și își studie soţia, în lumina ștearsă 
venită dinspre stâlpii de iluminat ce se aflau dindărătul ferestrei. 
Kenneth întinse mâna și-i mângâie cu blândețe puful pe de cap. 
Femeia se agită, făcându-l să își retragă în mare grabă mâna, de 
frică să nu o trezească din somnul de care avea atâta nevoie, cu 
toate că rareori dormea mai mult de câteva ore. 

Kenneth nu mai putea dormi alături de ea - nu ca pe vremuri. 
Fusese un lucru pe care amândoi îl iubiseră, iar la început 
făcuseră câteva încercări, apropiindu-se unul de celălalt, sub 
pătură. El o cuprinsese cu braţul, așa cum făcuse dintotdeauna, 
încă din prima lor noapte împreună. Dar boala le răpise până și 
acea bucurie. O durea mult prea mult să fie atinsă, și tresărise 
ori de câte ori Kenneth se cuibărise aproape. Drept urmare, 
așezase un pat lângă al ei. Gândul de a nu dormi în aceeași 
cameră era insuportabil. Nici măcar nu îi trecuse prin minte să 
se culce singur, la etaj, în patul lor. : 

Nu se odihnea bine pe patul pliant. Il durea spatele în fiecare 
dimineață, iar articulațiile îi erau înțepenite. Se gândise să 
cumpere un pat normal, pe care să îl așeze lângă al ei, însă 
realizase că ar fi fost inutil. Cu toate că nu îi plăcea să se 
gândească la asemenea lucruri, știa că în curând patul 
suplimentar nu avea să mai fie necesar. În curând, avea să 
doarmă singur, la etaj. 

Kenneth clipi de mai multe ori, pentru a-și îndepărta lacrimile, 
și o privi pe Lisbet respirând greoi și chinuit. Ochii i se mișcau 
dindărătul pleoapelor, ca și cum ar fi visat. Se întrebă ce anume 
vedea în vise. Era oare sănătoasă? Alerga, cu eșarfa galbenă 
legată în jurul părului său lung? 

Se întoarse. Trebuia să adoarmă cumva; în definitiv, avea o 
slujbă, a doua zi. Mult prea multe nopţi stătuse întins acolo, pe 
patul pliant, învârtindu-se de pe o parte pe alta, privind-o, cu 
teama de a nu rata nici măcar o clipă. Oboseala pusese 
stăpânire pe el și părea că n-o să mai scape de ea. 

Își dădu seama că trebuie să meargă la toaletă. Cu un efort, 
se întoarse, pentru a se putea ridica. Spatele îi trosni, urmat 
apoi de patul pliant. Rămase pe margine pentru o vreme, cât să 
își întindă mușchii amorțiţi. Simţi podeaua rece sub picioare 
atunci când se ridică și porni spre hol. Baia se afla chiar în 
următoarea încăpere, la stânga, iar Kenneth clipi în lumina 
orbitoare pe care o aprinse. Ridică ușurel colacul de toaletă, își 
trase în jos pantalonii de pijama, închise ochii și simţi presiunea 
eliberându-se. 

Brusc, simţi un curent de aer pe la picioare. Deschise ochii și 
privi în sus. Ușa de la baie stătea deschisă, iar pe ea păru să fi 
pătruns un vânt ca de gheaţă. Privi peste umăr, însă nu își 
terminase treaba, și nu voia să rateze ţinta. Când fu gata, își 

trase pantalonii de pijama și se întoarse către ușă. Probabil că i 
se păruse lui, fiindcă nu mai simţea frigul în clipele acelea. Insă 
ceva îi spunea să fie atent. 

Coridorul era slab luminat. Licărirea din baie nu ajungea decât 
la o scurtă distanţă înaintea lui, iar restul casei era cufundat în 
întuneric. În luna noiembrie, Lisbet agăța mereu pe la geamuri 
steluțe de Crăciun, iar acestea rămâneau acolo până în martie, 
deoarece femeia iubea felul în care străluceau. Insă în anul 
acela, ea nu avusese puterea să o mai facă, iar Kenneth nu 
apucase nici el să se ocupe. 

Bărbatul merse tiptil către vestibul. Nu fusese o închipuire. 
Temperatura era cu siguranţă mai mică, de parcă ușa de la 
intrare ar fi stat deschisă. Merse până acolo și apăsă pe clanţă. 
Nu era închisă. Lucru obișnuit, fiindcă el uita deseori să încuie 
ușa, chiar și noaptea. 

De dragul protecției, se asigură că închise bine ușa, apoi trase 
zăvorul. Era pe cale de a se întoarce în pat, când brusc i se făcu 
pielea de găină. Ceva nu părea la locul lui. Se uită spre ușa ce 
dădea în bucătărie, care era iluminată doar de o vagă 
scânteiere a unui felinar de pe stradă. Kenneth privi cu ochii 
întredeschiși, apoi făcu un pas înainte. Pe masa din bucătărie 
stătea ceva lucios și alb, ceva care nu fusese acolo atunci când 
el pusese farfuriile la loc, înainte de a se așeza în pat. Mai făcu 
niște pași. Valuri de teamă îi asaltau corpul. 

În mijlocul mesei văzu o scrisoare. O altă scrisoare. lar lângă 
plic, cineva așezase cu grijă un cuţit de bucătărie. Lama 
acestuia strălucea în lumina felinarului de afară. Kenneth privi 
împrejur, însă realiză că intrusul plecase. Lăsând în urma lui o 
scrisoare și un cuţit. 

Kenneth își dori să fi înțeles semnificaţia acelui mesaj. 

11. 


Ea îi zâmbi. Un zâmbet larg, fără dinti, doar cu gingiile. Însă el 
nu îi căzu pradă. Îi cunoștea prea bine intenţiile. Avea de gând 
să tot ia, până când lui nu îi mai rămânea nimic. 

Brusc, simti în nări mirosul. Mirosul acela  dulceag, 
respingător. Îl mai simțise și în trecut, iar în clipele acelea, 
revenise. Pesemne că venea de la ea. Iși plecă privirea spre acel 
corpușor moale și lucios. Îl dezgusta totul legat de ea. Burtica 
rotofeie, fanta ascunsă între picioare, părul închis la culoare și 
împrăștiat neuniform pe țeastă. 

Îi puse mâna pe cap. Simti o pulsație pe sub piele. Apropiată 
și fragilă. O apăsă mai tare cu mâna, iar fetița alunecă și mai 
jos. Continuă să râdă de el. Apa îi acoperi picioarele, îimproșcând 
de îndată ce călcâiele îi atinseră fundul căzii. 

Auzea vocea tatii undeva departe, lângă ușa de la intrare. 
Glasul se ridică și cobora, fără să pară că avea să se întoarcă 
prea curând. Băiatul încă mai simțea pulsațiile sub palmă, iar 
bebelușul începu să scâncească. Zâmbetul îi apărea și îi 
dispărea, de parcă nu era sigură dacă să fie fericită ori tristă. 
Poate că simtea cât de mult o ura, cât detesta fiecare secundă 
pe care trebuia să o petreacă în prezența ei. 

Ar fi fost mult mai bine fără ea, fără toate acele planșete. Nu 
ar mai fi fost nevoit să vadă bucuria de pe chipul mamei, ori de 
câte ori își privea bebelușul, sau absența acelei bucurii atunci 
când femeia îl privea pe el. Era evident. De fiecare dată când 
mama îşi întorcea privirea dinspre Allis către el, era ca și cum s- 
ar fi stins o lumină. Ca și cum ar fi pierit. 

Din nou, el ascultă vocea tatii. Allis părea că se hotărâse să 
nu plângă, iar băiatul o privi, zâmbindu-i. După care îi puse cu 
grijă bratul pe după cap, sprijinindu-l, așa cum văzuse la mama. 
Cu cealaltă mână, el trase de scăunelul pentru baie care o ținea 
în poziție înclinată. Nu îi fu ușor. Fetița era alunecoasă și se tot 
agita. 

În cele din urmă, el îndepărtă scăunelul și îl împinse deoparte, 
cu grijă. În momentul acela, întreaga ei greutate se sprijinea pe 
brațul său stâng. Mirosul dulce, sufocant devenea din ce în ce 

mai puternic. Îngrețoșat, băiatul își întoarse capul. Simti privirea 
bebelușului arzându-i obrazul, în vreme ce pielea umedă și 
alunecoasă a acestuia i se lipi de brat. O detesta fiindcă adusese 
înapoi acel miros, fiindcă îl obligase să își amintească. 

Încet, îşi trase bratul si o privi. Căpșorul îi căzu pe spate, 
înspre cadă, și chiar înainte de a atinge apa, fetița luă aer în 
piept, pregătindu-se să tipe. Insă deja era prea târziu, iar chipul 
său micut dispăru sub apă. Ochii ei îl țintuiră. Dădu necontrolat 
din mâini și picioare, însă nu se putu ridica. Era prea micuță, 
prea firavă. El nici măcar nu fu nevoit să îi țină capul sub apă. 
Acesta rămase pe fundul căzii, fetița neputând decât să și-l 
miște dintr-o parte în cealaltă. 

Băiatul se lăsă pe vine, rezemându-și bărbia de marginea 
căzii, privind-o pe surioară chinuindu-se. Nu ar fi trebuit să 
încerce să i-o fure pe minunata lui mamă. Fetița merita să 
moară. Nu era vina lui. 

După o vreme, mâinile și picioarele încetară să se mai miște, 
scufundându-se lent. Se simti cuprins de o liniște desăvârșită. 
Mirosul dispăruse, permițându-i din nou să respire. Totul avea să 
fie ca înainte. Cu capul înclinat, rezemânadu-se de emailul rece al 
căzii, o privi pe Allis, care în clipele acelea stătea întinsă și 
perfect nemișcată. 

(J 

— Intraţi, intrați, spuse Ulf Rosander, părând abia trezit din 
somn, cu toate că era complet îmbrăcat. 

Le făcu semn să intre. 

— Mulţumim că ați fost de acord să venim într-un timp atât de 
scurt, zise Paula. 

— Nicio problemă. A trebuit doar să sun la muncă și să le 
spun că voi întârzia. Având în vedere circumstanţele, au fost 
extrem de înțelegători. Cu toţii am pierdut un coleg. 

Se îndreptă spre camera de zi, urmat îndeaproape de cei doi. 

Încăperea arăta ca în urma exploziei unei bombe. Peste tot 
erau împrăștiate jucării și tot felul de alte obiecte. Ulf dădu la o 
parte un morman de haine pentru copii, ca să se poată așeza cu 
toţii pe canapea. 

— Întotdeauna e haos dimineaţa, înainte să plece copiii la 
creșă, zise el, cerându-și scuze. 

— Câţi ani au? întrebă Paula, în vreme ce Patrik se așeză, 
lăsând-o pe ea să preia conducerea. 

În calitate de poliţist, nu subestima niciodată importanţa 
plezanteriilor. 

— Trei și cinci ani, zise Rosander, luminându-se la chip. Două 
fete. Sunt seria a doua. Mai am doi fii dintr-o altă căsătorie, în 
vârstă de paisprezece și șaisprezece ani. Însă ei locuiesc 
momentan cu mama lor, altminteri casa ar fi arătat și mai rău. 

— Și cum se înţeleg între ei, având în vedere diferenţa mare 
de vârstă? se întrebă Patrik. 

— Mult mai bine decât ne-am fi așteptat. Băieţii sunt 
adolescenţi tipici, așa că uneori lucrurile nu merg perfect. Însă 
fetele îi adoră, iar băieţii le plac și ei pe surioarele lor mai mici. 
De fapt, fetele îi numesc Fraţii Elani. 

Patrik râse, dar Paula rămase nedumerită. 

— E dintr-o carte pentru copii, îi spuse el. Mai așteaptă câţiva 
ani și vei înţelege. 

Apoi deveni serios, atunci când îi spuse lui Rosander: 

— Ei bine, probabil aţi auzit că i-am dat de urmă lui Magnus. 

Zâmbetul de pe faţa lui Rosander pieri imediat. Își trecu mâna 
prin păr, care și-așa era ciufulit. 

— Știţi cum a murit? L-a luat marea? 

Era un mod învechit de a se referi la un naufragiu, însă o 
expresie obișnuită printre cei care locuiau într-o comunitate atât 
de apropiată de apă. 

Patrik scutură din cap. 

— Incă nu știm. Dar momentan e important să aflăm ce s-a 
întâmplat în dimineaţa dispariţiei sale. 

— Înţeleg. Însă eu chiar nu știu cu ce să vă ajut, zise 
Rosander, ridicând din braţe. Singurul lucru pe care îl știu e că 
m-a sunat să-mi spună că va întârzia. 

— Era un lucru neobișnuit? întrebă Paula. 

— Ca Magnus să întârzie? se încruntă Rosander. Acum că 
puneţi problema în felul acesta, nu cred să se mai fi întâmplat 
vreodată. 

— De cât timp mergeaţi împreună la muncă? întrebă Patrik, 
îndepărtând discret o gărgăriţă din plastic, pe care stătuse până 
atunci. 

— De când am început să lucrez pentru Ferestre Tanum, 
acum cinci ani. Inainte de asta, Magnus lua mereu autobuzul, 
dar la un moment dat, i-am propus să vină cu mine, în mașina 
mea. In schimb, el își plătea partea lui pentru benzină. 

— Și de-a lungul acestor cinci ani, v-a telefonat vreodată 
pentru a vă anunţa că urma să întârzie? repetă Paula întrebarea. 
— Nu, niciodată. Ar fi trebuit să-mi dau seama mai devreme. 

— Cum părea atunci când v-a telefonat? întrebă Patrik. Calm? 
Supărat? A pomenit de motivul întârzierii? 

— Nu, nu l-a pomenit. Nu pot fi tocmai sigur, fiindcă a trecut 
ceva vreme de atunci, însă nu cred să fi fost în apele lui. 

— Ce anume vreţi să spuneţi cu asta? întrebă Patrik, 
înclinându-se spre el. 

— Supărat e prea mult spus, dar am avut senzaţia că se 
petrecuse ceva. M-am gândit că poate s-o fi certat cu Cia ori cu 
copiii. 

— V-a zis ceva care să indice asta? întrebă Paula, făcând 
schimb de priviri cu Patrik. 

— Nu, nu chiar. Conversaţia a durat câteva secunde. Magnus 
m-a sunat și mi-a zis că era în întârziere și că dacă avea să 
dureze prea mult, să plec înainte, fără el. A zis că s-ar fi 
descurcat el să ajungă la serviciu. După care a închis. Am 
așteptat o vreme, apoi am plecat. Asta a fost tot. Presupun că 
tonul vocii lui mi-a dat impresia că fusese vreo problemă pe- 
acasă. 

— Știţi de vreun necaz în mariajul lor? 

— Nu l-am auzit vreodată pe Magnus spunând ceva rău 
despre Cia. Din contră. Păreau să se înțeleagă de minune. 
Firește că e imposibil să-ţi dai seama ce se petrece în alte 
familii, însă eu l-am considerat întotdeauna pe Magnus un soț 
fericit. Adevărat, nu vorbeam noi prea mult despre asemenea 
lucruri. Mai degrabă despre vreme și fotbal. 

— Aţi zice că eraţi prieteni? întrebă Patrik. 

Rosander ezită înainte de-a răspunde. 

— Nu, n-aş prea spune. Mergeam împreună la muncă și 
discutam uneori în pauza de prânz, însă nu eram apropiaţi. Cu 
toţii avem prietenii noștri și asta e greu de schimbat. 

— Deci dacă ar fi avut ceva pe suflet ori dacă cineva l-ar fi 
supărat, nu vi s-ar fi destăinuit? întrebă Paula. 

— Nu, nu cred că ar fi făcut-o. Însă eu îl vedeam cinci zile pe 
săptămână, așa că ar fi trebuit să îmi pot da seama dacă îl 
îngrijora ceva. Era la fel ca întotdeauna. Bine dispus, calm și 
încrezător. Pe scurt, un tip fantastic. 

Rosander se uită în jos, privindu-și mâinile. 

— Îmi pare rău că nu vă pot fi de mai mult folos. 

— Aţi fost extrem de cooperant. 

Patrik se ridică, urmat îndeaproape de Paula. Amândoi îi 
scuturară mâna lui Rosander, mulţumindu-i apoi pentru timpul 
acordat. 

Odată ajunși înapoi în mașină, începură să discute. 

— Ce părere ai? zise Paula, privindu-l pe Patrik din profil, în 
vreme ce bărbatul se așeză lângă ea, pe locul pasagerului. 

— Auzi, ia stai cu ochii pe șosea! 

Patrik se apucă de mânerul portierei, în vreme ce Paula abia 
reuși să evite coliziunea cu un camion, în curba strâmtă de 
dinainte de Morhult. 

— Hopa, exclamă femeia, îndreptându-și toată atenţia asupra 
parbrizului și a șoselei de dinaintea sa. 

— Șoferițele astea, bombăni Patrik. 

Paula era conștientă că doar o tachina și hotărî să ignore acea 
remarcă. În plus, ea fusese pasageră în mașină, avându-l șofer 
pe Patrik, și i se păruse un miracol simplul faptul că el încă mai 
avea carnet. 

— Nu cred că Ulf Rosander să aibă vreo legătură cu această 
crimă, îi răspunse Patrik. 

Paula dădu din cap. 

— Sunt de acord. De data asta, Mellberg chiar umblă după cai 
verzi pe pereţi. 

— Așadar, va trebui să-l convingem de asta. 

— Însă tot a fost bine că ne-am dus. Lui Gösta trebuie să-i fi 
scăpat acea informaţie. Trebuie să existe un motiv pentru care 
Magnus să fi întârziat pentru prima oară în cinci ani. Lui 
Rosander i-a dat impresia că era supărat sau, cel puţin, că nu 
era în apele lui când l-a sunat. Nu cred să fie o coincidență 
faptul că a dispărut chiar în acea dimineaţă. 

— Ai dreptate. Doar că pur și simplu nu știu cum vom afla ce 
anume îl supărase. Mai devreme i-am pus și Ciei aceeași 
întrebare, dacă se întâmplase ceva ieșit din comun în acea 
dimineaţă, și mi-a răspuns că nu. A plecat la muncă înaintea lui 
Magnus, dar ce să se fi întâmplat într-o perioadă așa de scurtă, 
cât timp a fost singur acasă? 

— A verificat cineva evidenţa convorbirilor telefonice? întrebă 
Paula, rămânând cu privirea fixată asupra șoselei. 

— De câteva ori. Nimeni nu le-a telefonat în acea dimineaţă. 
Nimeni nu l-a sunat pe mobil. Singurul apel a fost cel făcut de 
Magnus către Rosander. După aia, nimic. 

— Crezi că o fi venit cineva să discute cu el faţă în față? 

— Nu cred, zise Patrik, scuturând din cap. Vecinii aveau o 
vedere bună asupra casei. Luau micul dejun atunci când Magnus 
a plecat. Firește că e posibil să le fi scăpat când cineva a sunat 
la ușă, însă au fost destul de siguri că nu s-a întâmplat așa ceva. 

— Dar e-mailul său? 

Din nou, Patrik scutură din cap. 

— Cia ne-a dat permisiunea de a-i cerceta computerul, însă 
nu am găsit vreun e-mail care să ne trezească interesul. 

Merseră în tăcere o vreme, amândoi cufundaţi în gânduri. Ce 
să se fi întâmplat cu Magnus Kjellner pentru ca acesta să 
dispară fără urmă, apoi să iasă la iveală după trei luni, într-un 
bloc de gheață? Ce se petrecuse cu adevărat în dimineaţa 
aceea? 

e 

Nesăbuită, Erica se hotărâse să meargă pe jos. Avea impresia 
că locuinţa ei din Sălvik se afla la o aruncătură de băț față de 
locul destinaţiei. De fapt, ar fi trebuit să fie o aruncătură-record 
de băț. 

Erica se apăsă cu mâna pe șale, apoi făcu o pauză, pentru a-și 
trage sufletul. Privi în direcţia biroului firmei de construcţii, aflat 
încă la o distanţă considerabilă. Insă tot la fel de mult ar fi avut 
de parcurs și dacă se întorcea spre casă, așa că fie se așeza în 
troienele de zăpadă, fie mergea mai departe. 

Zece minute mai târziu, ea intră extenuată în birou. Nu 
sunase în prealabil, gândindu-se că astfel s-ar fi aflat în avantaj, 
făcându-le o vizită surpriză. Se asigură că mașina lui Erik nu era 
parcată afară. Cel cu care dorea să stea de vorbă era Kenneth. 
De preferinţă, fără întreruperi. 

— Bună ziua? 

Nimeni nu păru să fi auzit ușa închizându-se în urma ei, așa 
că merse înainte. Locul dădea impresia unei case obișnuite, care 
fusese transformată în spaţiu pentru birouri. O porţiune mare a 
parterului era complet deschisă, iar pereţii erau mărginiţi de 
rafturi pe care stăteau așezate dosare. Mai existau și afișe mari 
cu structurile clădite de companie, și câte un birou la fiecare 
capăt al camerei. Kenneth stătea așezat la unul din ele. Părea să 

nu fi observat prezenţa Ericăi, fiindcă avea în continuare privirea 
fixată într-un punct, fără a se mișca. 

— Bună ziua? 

Kenneth tresări. 

— O, bună ziua! Îmi cer scuze, dar nu te-am auzit intrând. 

Se ridică, îndreptându-se spre ea. 

— Erica Falck, dacă nu mă înșel. 

— Adevărat. 

Dădu mâna cu el și îi zâmbi. Kenneth observă că femeia 
pusese nerăbdătoare ochii pe unul dintre scaunele pentru 
vizitatori, și îi făcu semn să se așeze. 

— Te rog, ia loc. Trebuie să fie greu, cu asemenea greutate 
suplimentară. Pare să se apropie în curând termenul. 

Recunoscătoare, femeia se lăsă pe spate în scaun, simțind 
cum apăsarea de pe spinare începu să i se domolească. 

— Va mai dura un pic. Insă voi avea gemeni, zise ea, părând 
ușor surprinsă de propriile-i vorbe. 

— In cazul acesta, cu siguranţă vei fi ocupată, spuse Kenneth 
cu blândeţe, așezându-se lângă ea. Eşti în căutarea unei case 
noi? 

Erica fu surprinsă atunci când îi văzu chipul din prim-plan, în 
lumina lămpii aflate în apropiere. Bărbatul părea obosit și tras la 
față. De fapt, „hăituit” era mai degrabă cuvântul pe care îl 
căuta. Brusc, își aminti zvonul că soția lui era extrem de 
bolnavă. Rezistă impulsului de a-i atinge mâna, gândindu-se că 
poate nu avea să aprecieze un asemenea gest de compasiune. 
Durerea și osteneala îi erau atât de evidente, atât de bine 
întipărite în cutele de pe chipul lui. 

— Cum se simte soţia ta? întrebă Erica, sperând ca întrebarea 
să nu-l supere. 

— Lucrurile stau rău. Nu se simte deloc bine. 

Amândoi tăcură o clipă. După aceea, Kenneth își îndreptă 
spatele și încercă să zâmbească, deși acest lucru nu îi ascunse 
durerea. 

— Așadar, tu și Patrik vă gândiţi la o casă nouă? Cea pe care o 
aveţi acum e chiar frumoasă. In orice caz, Erik este cel cu care 
ar trebui să discutaţi tu și soțul rău. Eu mă ocup de finanţe și 
registrele contabile și nu sunt prea vorbăreţ. Insă cred că Erik va 
fi aici după prânz, așa că dacă dorești să revii atunci... 

— Nu, n-am venit aici în legătură cu o casă. 

— A? Atunci ce te aduce la noi? 

Erica ezită. De ce trebuia să fie atât de curioasă, încât să își 
vâre nasul în treburile tuturor? Cum avea să-i explice? 

— Presupun că ai aflat despre Magnus Kjellner? Că trupul său 
a fost găsit? începu ea. 

Kenneth se făcu și mai cenușiu la față, apoi dădu aprobator 
din cap. 

— Și, din câte am înţeles, voi doi vă întâlneaţi destul de des. 
Așa e? 

— De ce mă întrebi asemenea lucruri? zise Kenneth, căpătând 
brusc o mină îngrijorată. 

— Voiam doar... 

Femeia căută o explicaţie bună, dar nu găsi vreuna. Se văzu 
nevoită să apeleze la o minciună. 

— Ai citit prin ziare în legătură cu scrisorile de ameninţare 
primite de Christian Thydell? 

Kenneth dădu din cap, părând în continuare circumspect. Avu 
o străfulgerare prin faţa ochilor, însă aceasta dispăru atât de 
repede, încât Erica nici măcar nu fu sigură dacă văzuse ceva sau 
nu. 

— Christian îmi e prieten și vreau să îl ajut, continuă ea. Cred 
că există o legătură între amenințările primite de el și ceea ce s- 
a întâmplat cu Magnus. 

— Ce fel de legătură? întrebă Kenneth, aplecându-se în față. 

— Nu pot intra acum în detalii, zise ea, evaziv. Însă mi-ar fi de 
mare folos dacă mi-ai povesti câte ceva despre Magnus. Avea 
dușmani? Există cineva care să-i fi vrut răul? 

— Nu, nu pare verosimil. i 

Kenneth se lăsă din nou pe spate, în scaun. Intreaga sa 
postură semnala faptul că nu era dispus să continue acel 
subiect. 

— De cât timp vă cunoaşteţi? 

Erica se strădui să dirijeze conversaţia într-o zonă mai puțin 
tensionată. Uneori era mai bine să abordeze lucrurile pe ocolite. 
lar tactica funcționa. Kenneth păru să se relaxeze. 

— În principiu, de o viață întreagă. Suntem de aceeaşi vârstă, 
așa că am fost colegi de clasă în școala primară și în gimnaziu. 
Noi trei am fost prieteni dintotdeauna. 

— Voi trei? Adică tu, Magnus și Erik Lind? 

— Da, așa e. Dacă ne-am fi cunoscut pentru prima oară fiind 
adulţi, nu cred că am fi devenit prieteni, însă Fjällbacka e atât 
de mică, iar noi am crescut oarecum împreună, așa că am 
păstrat mereu legătura. Când Erik a locuit în Göteborg, nu l-am 
prea văzut, însă odată mutat înapoi aici, ne-am întâlnit destul de 
des, laolaltă cu familiile. Din obișnuinţă, bănuiesc. 

— Ai zice că voi trei sunteţi apropiaţi? 

Uitându-se pe fereastră și privind fix de-a lungul gheții, 
Kenneth se gândi câteva clipe, înainte de-a răspunde. 

— Nu, n-aș spune asta. Firește, Erik și cu mine lucrăm 
împreună, așa că ne vedem foarte des. Insă prieteni nu suntem. 
Nu cred să existe cineva care să îi fie apropiat lui Erik. lar 
Magnus și cu mine eram atât de diferiţi. Nu am nimic rău de 
spus împotriva lui Magnus; nu cred să aibă nimeni. Intotdeauna 
ne-am înţeles bine, însă niciodată nu am fost ceea ce s-ar putea 
numi confidenţi. Din punctul acesta de vedere, cel mai mult 
timp l-au petrecut împreună Magnus și nou-venitul grupului, 
Christian. 

— Cum și-a făcut apariţia Christian? 

— Nu prea știu. Magnus a fost cel care a hotărât să-i includă 
în cerc pe el și pe Sanna, imediat după ce Christian s-a mutat 
aici. Apoi a devenit de-al casei. 

— Ştii ceva despre trecutul lui? 

— Nu, zise el, rămânând tăcut pentru o clipă. Acum că ai 
pomenit despre asta... Chiar nu știu nimic despre viaţa lui de 
dinainte de Fjällbacka. Nu am vorbit niciodată despre asta. 

Kenneth păru surprins de propriile-i vorbe. 

— Tu și Erik cum vă înţelegeţi cu Christian? 

— E greu de înţeles la început, iar uneori poate fi morocănos. 
Dar e un tip de treabă, iar după vreo câteva pahare de vin își 
mai dă drumul și ne simţim bine, de obicei. 

— Ţi s-a părut stresat în ultima vreme? Îngrijorat din vreo 
cauză? 

— La Christian te referi? 

În privirea lui Kenneth apăru din nou o licărire, însă dispăru 
foarte rapid. 

— Da. Tot primește aceste scrisori de aproape un an și 
jumătate. 

— Așa mult timp? N-am știut. 

— Deci tu și Erik nu aţi observat nimic? 

Bărbatul scutură din cap. 

— După cum am zis, Christian e destul de... complicat, să 
zicem așa. E greu să știi ce anume ascunde. De exemplu, până 
aproape de data publicării, eu n-am avut idee că a scris o carte. 

— Ai citit-o? Îți dă fiori, zise Erica. 

Kenneth clătină din cap. ` 

— Nu prea sunt pasionat de lectură. Insă am auzit că 
recenziile au fost excelente. 

— Da, incredibile chiar, zise Erica. Dar Christian nu v-a zis ție 
ori lui Erik despre scrisori? ` 

— Nu, niciodată nu a pomenit de ele. Insă, după cum am zis, 
de obicei ne-am văzut la evenimente mondene. Serate, 
petreceri, de Anul Nou și de Sânziene. Cam așa ceva. Cred că 
Magnus a fost singura persoană cu care e posibil să fi stat de 
vorbă Christian. 

— Și nici Magnus nu a pomenit vreun lucru? 

— Nu, zise Kenneth, ridicându-se. Îmi cer scuze, dar acum 
trebuie să mă întorc la lucru. Eşti sigură că tu și Patrik nu ați 
vrea o casă nouă? 

Îi zâmbi și făcu semn spre afişele de pe zid. 

— Mulţumesc, dar ne e foarte bine acolo unde suntem, însă 
casele voastre sunt extrem de atrăgătoare. 

Erica făcu un efort de a se ridica, însă rezultatul fu la fel de 
stângaci ca de obicei. Kenneth îi întinse mâna și o ajută să stea 
în picioare. 

— Mulţumesc, zise Erica, înfășurându-și fularul în jurul gâtului. 
Îmi pare foarte rău, zise ea apoi. Pentru soţia ta. Sper să... 

Nu știu ce să mai spună, iar Kenneth dădu din cap. 

Pășind înapoi în frigul de afară, Erica începu să tremure. 

e 

Christian se concentra cu mare greutate. În mod normal îi 
făcea plăcere slujba sa de la bibliotecă, însă în ziua cu pricina, îi 
era imposibil să se concentreze, imposibil să îi stea gândul la 
orice altceva. 

Toţi cei care intrau simțeau nevoia de a spune ceva în 
legătură cu Sirena. Unii deja citiseră cartea, alţii aveau de gând 
să o facă, unii îl văzuseră la emisiunea TV. lar Christian le 
răspunse întotdeauna politicos,  mulţțumindu-le pentru 
comentariile favorabile și oferindu-le celor interesați un mic 
sumar al romanului. În realitate însă, el nu voia decât să urle. 

Nu își putea lua gândul de la ce i se întâmplase lui Magnus. 
Senzaţia de furnicături îi apăru din nou pe mâini, împrăștiindu- 
se rapid. Către braţe, peste piept, în jos, către picioare. Uneori îi 
părea că întregul său corp îl mânca și îl ardea. li era extrem de 
greu să stea locului. Din acel motiv se și tot ridica pentru a 
merge la rafturi, mutând cărţile ce ajunseseră acolo unde nu le 
era locul, și îndreptându-le cotoarele pentru a forma rânduri 
frumoase și uniforme. 

Brusc, se opri. Rămase pe loc, cu o mână ridicată, așezată 
deasupra unor cărți, incapabil să o miște de acolo. In clipa aceea 
îl năpădiră gândurile, cele care îi apăruseră din ce în ce mai des. 
Ce căuta el acolo? De ce se afla acolo, în acel loc, în acel 
moment?  Scutură din cap, încercând să-și îndepărteze 
gândurile, dar acestea nu făcură decât să i se adâncească și mai 
mult în minte. 

Cineva trecu pe lângă el, îndreptându-se spre ieșire. Nu o zări 
decât pentru o fracțiune de secundă, simţindu-i mai degrabă 
mișcarea, fără a vedea nimic. Dar sentimentul care îl copleși 
imediat fu identic cu cel avut în noaptea când mersese acasă cu 
mașina. Sentimentul unui lucru ostil, dar în același timp, 
familiar. 

Fugi spre ușa de la intrare și se uită în direcţia în care plecase 
persoana. Nu era nimeni acolo. Nu se auzeau pași ori alte 
sunete. Nu se vedea nimeni. Să fi fost o plăsmuire de-a lui? 
Christian își apăsă tâmplele cu vârfurile degetelor. Inchise ochii, 
imaginându-și-o pe Sanna, văzând din nou expresia de pe faţa 
acesteia, din clipa în care îi divulgase jumătate adevăr, jumătate 
minciuni. Gura căscată, compasiunea amestecată cu groază. 

Nu avea să-i mai pună și alte întrebări. Cel puţin, nu pentru o 
vreme. lar rochia albastră se întorsese în pod, acolo unde îi era 
locul. Dezvăluindu-i o frântură de adevăr, el obținuse un răgaz 
temporar. Însă mai devreme sau mai târziu, femeia avea să 
înceapă din nou cu întrebările, căutând răspunsuri și acea parte 
a poveștii pe care el nu voise să i-o destăinuie. Acea parte 
trebuia să rămână îngropată. Nu exista altă opţiune. 

Incă avea ochii închiși atunci când auzi pe cineva dregându-și 
vocea. Christian își deschise ochii. 

— Scuzaţi-mă, numele meu e Lars Olsson. Sunt reporter. Mă 
întrebam dacă nu am putea sta puţin de vorbă. Am încercat să 

dau de dumneavoastră prin telefon, însă nu mi-a răspuns 
nimeni. 

— Mi-am închis mobilul. 

Christian își luă mâinile de la tâmple. 

— Ce doriți? 

— leri a fost găsit un bărbat într-un bloc de gheață. Magnus 
Kjellner. Dispărut din luna noiembrie. Și, din câte am înţeles, voi 
doi erați buni prieteni. 

— De ce îmi pomeniţi mie despre lucrurile acestea? 

Christian se îndepărtă, retrăgându-se dindărătul măsuţei sale. 

— Nu vi se pare o coincidenţă stranie? Aţi primit ameninţări o 
perioadă lungă de timp, după care unul dintre prietenii cei mai 
apropiaţi ai dumneavoastră e găsit mort? Am aflat, de 
asemenea, că probabil a fost ucis. 

— Ucis? întrebă Christian, ascunzându-și sub masă mâinile, 
care îi tremurau îngrozitor. 

— Da, trupul său prezenta urme de răni, indicând faptul că a 
fost victima unui atac. Aveţi idee dacă Magnus Kjellner a primit 
și el amenințări? Sau știți cine v-ar fi putut trimite 
dumneavoastră acele scrisori? 

Jurnalistul îi vorbi pe un ton agresiv, lăsând clar să se 
înţeleagă faptul că aștepta un răspuns din partea lui Christian. 

— Nu știu nimic în legătură cu asta. Absolut nimic. 

— Dar s-ar părea că vă aflaţi în vizorul cuiva și nu ar fi absurd 
să presupunem că persoanele apropiate de dumneavoastră ar 
putea fi luate în ţintă, la rândul lor. Aveţi vreun membru al 
familiei care să fi primit asemenea ameninţări? 

Christian nu fu în stare decât să dea din cap. Imaginile 
începură să i se aglomereze în minte, iar el le îndepărtă rapid. 
Nu le putea lăsa să pună stăpânire asupra lui. 

— Din câte am înţeles, amenințările au apărut înainte de 
toată vâlva din presă odată cu lansarea cărții. Ceea ce pare să 
indice faptul că lucrurile sunt de natură personală. Aveţi ceva de 
comentat cu privire la asta? 

Din nou, Christian scutură din cap, de data aceea, cu mai 
multă forță. Își încleștă fălcile atât de strâns, încât faţa îi păru o 
mască împietrită. Voia să fugă de toate acele întrebări, să nu se 
mai gândească la ea și la faptul că, după atâţia ani, îl prinsese, 
într-un final, din urmă. Nu acceptă să o mai primească înapoi. În 
același timp, realiză că deja era prea târziu. Ea deja ajunsese 

acolo; nu îi mai putea scăpa. Poate că de fapt nu fusese 
vreodată capabil să-i scape. 

— Așadar, nu aveți idee cine s-ar putea afla în spatele 
scrisorilor de ameninţare? Sau dacă există vreo legătură cu 
asasinarea lui Magnus Kjellner? 

— Parcă aţi zis că deţineţi informaţii care să indice faptul că a 
fost ucis. Nu că ar fi ceva dovedit. 

— Adevărat. Însă e o bănuială rezonabilă, îi răspunse 
jurnalistul. Și trebuie să fiţi de acord că într-un orășel precum 
Fjällbacka, e o coincidenţă stranie ca un om să primească 
ameninţări, ca apoi unul dintre prietenii lui să fie găsit mort. Așa 
ceva stârnește o grămadă de întrebări. 

Christian își simţi furia crescând. Ce drept aveau ei să dea 
buzna în viața lui, cerând răspunsuri și având de la el pretenţia 
să scornească ceva? 

— Nu mai am nimic de spus referitor la asta. 

— Înțelegeţi că noi tot vom scrie, fie că veţi colabora sau nu. 
Ar fi în interesul dumneavoastră să ne spuneţi părerea cu privire 
la acest subiect. 

— Am spus tot ce-am avut de spus, spuse Christian, dar 
jurnalistul nu păru să se dea bătut. 

În clipa aceea, Christian se ridică. Merse de-a lungul 
bibliotecii, intră în toaletă și închise ușa în urma sa. Tresări 
atunci când își văzu în oglindă chipul. Era ca și cum l-ar fi privit 
un străin. Nu se recunoscu deloc. 

Închise ochii și, cu mâinile pe chiuvetă, se aplecă înainte. 
Respirația îi era accelerată și înăbușită. Prin puterea voinţei, 
încercă să-și încetinească pulsul și să recapete controlul. Insă 
viața sa era pe cale de a-i fi răpită. Știa asta. Cândva, demult, 
ea îi luase totul, iar în clipele acelea se pregătea să o facă din 
nou. 

Imagini îi pâlpâiră dindărătul pleoapelor. Auzi chiar și voci. A 
ei și a lor. Fără a se putea opri, își dădu capul pe spate. Apoi, cu 
o forţă puternică, se aruncă înainte. Auzi sunetul oglinzii 
spulberându-se, simţi sânge pe frunte, însă fără durere. Fiindcă 
în clipele în care cioburile îi străpunseră pielea, vocile amuţiră. O 
tăcere binecuvântată. 

Trecuse cu puţin de miezul zilei, iar Louise se afla într-o 
minunată stare de ebrietate. Exact cât trebuia. Relaxată, 
amorțită, fără însă a pierde controlul asupra realităţii. 

Işi umplu din nou paharul. Casa era pustie. Fetele erau la 
școală, iar Erik, la birou. Sau altundeva, poate cu stricata lui. 

Se purtase ciudat în ultimele câteva zile. Fusese mai tăcut și 
mai supus. lar sentimentul ei de aversiune era amestecat cu 
speranţă. Așa se simţea întotdeauna când credea că Erik ar fi 
putut să o părăsească. Era ca și cum ar fi fost scindată. Pe deo 
parte, se simţea ușurată fiindcă ar fi putut scăpa din închisoarea 
mariajului lor, plin de nimic altceva în afară de minciuni și 
trădare. Pe de altă parte, era copleșită de panică la gândul că 
avea să fie abandonată. Firește că ar fi primit o parte 
semnificativă din banii lui Erik, însă la ce avea să-i folosească 
dacă rămânea singură? 

Nu prea se bucura de companie în prezent, însă tot era mai 
bine decât nimic. Avea alături un trup călduț noaptea, avea pe 
cineva care stătea la masa din bucătărie, citind ziarul, la micul 
dejun. Avea pe cineva. Dacă ar fi părăsit-o, ar fi fost de-a dreptul 
abandonată. Fetele creșteau; erau ca niște musafiri temporari în 
casă, mereu în drum spre școală ori prieteni. Deja începuseră să 
adopte comportamentul taciturn al adolescenților, abia 
răspunzând atunci când femeia le vorbea. Când erau acasă, 
Louise vedea mai degrabă uşile închise ale camerelor lor, iar 
singurul semn de viață îl reprezenta permanentul zgomot 
înăbușit al muzicii pe care o ascultau. 

Incă un pahar de vin dispăruse, așa că femeia își mai turnă 
unul. Unde se afla Erik în clipele acelea? Să fi fost la birou, ori cu 
ea? Se tăvălea oare peste trupul gol al Ceciliei, penetrând-o, 
dezmierdându-i sânii? Acolo, acasă, nu făcea niciodată 
asemenea lucruri. Nu o atinsese de doi ani. La început, ea 
încercase să își furișeze mâna pe sub pătură, pentru a-l atinge. 
Dar Louise se dăduse bătută după câteva respingeri, când el se 
răsucise ostentativ pe cealaltă parte, cu spatele la ea, sau pur și 
simplu îi îndepărtase mâna. 

Își văzu propria oglindire în ușa din oțel inoxidabil a 
frigiderului. Ca de obicei, se studie, ridicând mâna pentru a-și 
atinge chipul. Nu arăta chiar așa rău, nu? Cândva, ea fusese 
atrăgătoare. Și rămăsese suplă, atentă la ceea ce mânca, 
disprețuindu-și semenii care le permiteau chiflelor și rulourilor 

dulci să le rotunjească siluetele, pe care mai apoi încercau să le 
ascundă sub o rochie florală cât un cort, cumpărată de la 
Lindex. Spre deosebire, Louise încă mai putea îmbrăca o 
pereche strâmtă de blugi, în care să arate prezentabil. Ridică 
bărbia. Aceasta începuse să-i atârne puţin. O ridică din nou. In 
regulă, așa trebuia să arate. 

Plecă bărbia, observând cum pielea i se relaxă într-un mic 
pliu. Fu nevoită să reziste impulsului de a lua din suport unul 
dintre  cuţitele de bucătărie și de a-și tăia acea cută 
respingătoare. Brusc, fu dezgustată de propria sa imagine. Nu 
era de mirare că Erik nu dorea să o mai atingă. Nu era de mirare 
că prefera să simtă sub degete carne fermă, că voia să atingă 
ceva care nu îmbătrânea și se descompunea încet, dinspre 
interior. 

Își ridică paharul cu vin și îi azvârli conţinutul spre frigider, 
ștergându-și reflexia și înlocuind-o cu strălucitorul lichid stacojiu 
ce se prelinse pe suprafața netedă. Telefonul se afla dinaintea 
ei, pe masă, așa că formă numarul de la birou. Trebuia să afle 
unde era. 

— Bună, Kenneth. Erik e pe acolo? 

Atunci când puse jos receptorul, inima îi spărgea pieptul, cu 
toate că se obișnuise deja cu situaţia. Bietul Kenneth. De câte 
ori de-a lungul anilor nu fusese el nevoit să îl acopere pe Erik? 
să inventeze repede câte o minciună în legătură cu locul în care 
se afla și sarcina de care se ocupa, asigurând-o pe femeie că 
trebuia să se întoarcă dintr-o clipă în alta la birou. 

Louise își umplu paharul, fără a se mai obosi să șteargă ceea 
ce aruncase pe frigider, apoi se îndreptă cu hotărâre spre 
camera de lucru a lui Erik. Nu avea voie să intre acolo. El 
pretindea că îi erau deranjate lucrurile dacă mai folosea și 
altcineva respectiva încăpere, drept care femeii îi era strict 
interzis să pună piciorul înăuntru. lar acela era exact motivul 
pentru care și mergea acolo. 

Bâjbâind, ea așeză paharul pe birou și începu să tragă afară 
sertarele. În toţi anii plini de suspiciuni pe care și-i petrecuse 
alături de Erik, nu-i umblase niciodată prin lucruri. Preferase să 
nu știe. Bănuielile erau mai bune decât adevărul, cu toate că, în 
cazul ei, diferența era foarte mică. Cumva, știuse întotdeauna 
identitatea persoanelor cu care se vedea Erik. Două secretare, 
pe vremea când locuiau în Göteborg; una dintre educatoarele de 

la creșă; mama unei colege de-a fetelor. Își dădea seama 
datorită expresiilor vagi și oarecum vinovate pe care le aveau 
acele femei în preajma sa. Le simţise parfumul, observase câte 
o atingere grăbită și nelalocul ei. 

In clipele acelea, pentru prima dată, ea trase toate sertarele 
de la biroul lui Erik, scotocindu-i printre hârtii, fără să îi pese 
dacă el avea să își dea seama. Fiindcă devenise din ce în ce mai 
convinsă că liniștea apăsătoare din ultimele câteva zile nu putea 
însemna decât un singur lucru. Bărbatul intenţiona să o 
părăsească. Să o arunce ca pe un gunoi, ca pe un bun folosit, cu 
toate că dăduse naștere copiilor lui, îi păstrase căminul curat, îi 
pregătise toate acele dineuri nenorocite pentru nenorociţii lui de 
asociaţi, care erau de obicei atât de plictisitori, încât Louise ar fi 
preferat să crape decât să fie obligată să converseze cu ei. Erik 
se înșela amarnic dacă avea impresia că ea se va da la o parte 
ca un animal rănit, fără să lupte cu dârzenie. În plus, îi cunoștea 
toate aranjamentele dubioase făcute de-a lungul anilor în 
afaceri. Avea să îl coste scump dacă făcea greșeala de ao 
subestima. 

Ultimul sertar era încuiat. Îl smuci, din ce în ce mai tare, însă 
acesta refuză să se clintească. Era conștientă că trebuia să îi 
deschidă. Cu siguranţă exista vreun motiv pentru care Erik îl 
încuiase, conţinea ceva ce nu trebuia văzut. Privi suprafața 
biroului - piesă modernă de mobilier, cu alte cuvinte, nu la fel 
de greu de spart precum unul mai vechi și mai solid. Privirea îi 
fu atrasă de un deschizător de scrisori. Avea să fie de ajuns. 
Trase de sertar până când broasca îl opri. Apoi introduse 
deschizătorul de scrisori în orificiu și începu să spargă broasca. 
La început, sertarul păru că nu vrea să coopereze, dar apoi ea 
încercă mai cu forţă, iar speranţa îi crescu atunci când auzi 
lemnul crăpând. Când broasca cedă într-un final, totul se 
petrecu atât de brusc, încât femeia aproape căzu pe spate. În 
ultima clipă, se prinse de marginea biroului, reușind să rămână 
în picioare. 

Cu o curiozitate amplificată, aruncă o privire înăuntrul 
sertarului. Pe fundul acestuia stătea ceva de culoare albă. 
Intinse mâna, încercând să se concentreze, fiindcă vedea ușor 
prin ceață. Plicuri albe. Sertarul nu conţinea decât scrisori în 
plicuri albe. De fapt, chiar își aminti de momentele în care 
acestea sosiseră cu poșta, dar la vremea respectivă nu le 

dăduse atenţie. Toate îi erau adresate lui Erik, drept care le 
adăugase mormanului său de corespondenţă, pe care bărbatul o 
deschidea mereu atunci când se întorcea de la muncă. De ce le 
pusese oare într-un sertar încuiat? 

Louise scoase scrisorile și se așeză pe podea, răsfirându-le 
dinaintea sa. Cinci la număr, toate având pe plic numele și 
adresa lui Erik, scrise cu cerneală neagră, într-o caligrafie 
elegantă. 

Pentru o clipă, îi trecu prin minte să le îndese înapoi în sertar 
și să continue ca de obicei, ignorând totul. Însă oricum spărsese 
broasca și, de îndată ce sosea acasă, Erik avea să știe că ea 
fusese acolo. Așa că putea foarte bine să arunce o privire. 

Se întinse după paharul cu vin, simțind nevoia ca alcoolul să-i 
alunece pe gât, în stomac, alinându-i durerea. Trei guri. Apoi îl 
așeză alături de ea, pe pardoseală, și deschise prima scrisoare. 

După ce le parcurse pe toate, femeia le așeză una peste 
cealaltă. Nu pricepea nimic. In afară de faptul că o persoană 
dorea să îi facă rău lui Erik. Un ticălos le ameninţa viaţa și 
familia, iar el nu spusese nimic. Fu năpădită de o furie mai 
puternică decât orice alt sentiment pe care l-ar fi putut avea. El 
nu o considerase egala sa, nu îndeajuns de mult pentru a-i 
destăinui o chestiune atât de importantă. Însă avea să-i dea 
socoteală. Nu o mai putea trata cu o asemenea lipsă de respect. 

Hotărî să meargă în oraș, la biroul lui Erik. Așeză scrisorile 
alături, pe scaunul de lângă șofer. Dură ceva până să bage 
cheia în contact, dar după ce inspiră adânc de câteva ori, femeia 
izbuti. Era conștientă că nu ar fi trebuit să conducă în 
momentele acelea, dar ca în multe alte ocazii din trecut, ea își 
înlătură scrupulele, ieșind cu vehiculul în stradă. 

12. 


Îi păru cât de cât drăgută, stând acolo nemișcată, fără să mai 
plângă, ori să mai ceară, ori să mai fure. Întinse mâna pentru a-i 
atinge fruntea. Mișcarea agită din nou apa, iar trăsăturile îi fură 
încețoșate de unduirile de la suprafață. 

Păru că tata îşi lua la revedere de la persoana care sunase la 
ușă. Auzi pași apropiindu-se. Tata avea să înțeleagă. Și el fusese 
dat la o parte. Și lui îi fusese răpit ceva. 

Învârti cu degetele prin apă, făcând modele și valuri. Mâinile 
și picioarele fetiţei se odihneau pe fundul căzii. Din apă nu îi 
ieșeau puțin decât genunchii și o părticică din frunte. 

Îl auzi pe tata apropiindu-se de baie. Nu ridică privirea. Brusc, 
avu senzația că nu îşi mai putea lua ochii de la ea. li plăcea în 
momentele acelea. Pentru prima oară, o plăcea. Îşi apăsă și mai 
tare obrazul de marginea căzii. Ascultând și așteptând ca tata 
să-și dea seama că scăpaseră de ea. Că o aveau din nou pe 
mama, atât el, cât și tata. Bărbatul avea să se bucure; era sigur 
de asta. 

Apoi se simţi smucit de lângă cadă. Uimit, privi în sus. Figura 
tatii era schimonosită de atâtea sentimente, încât nu știu cum 
să le interpreteze. Însă fericit nu părea. 

— Ce-ai făcut? urlă acesta, scoțând-o repede pe Allis din cadă. 

Neputincios, el îi tinu în brațe trupșorul inert, după care o 
așeză cu grijă pe covor. 

— Ce-ai făcut? repetă el, fără a-l privi. 

„A luat-o pe mama”. Băiatul își simţi vorbele blocându-i-se în 
gât, incapabile de a ieși la suprafață. Nu înțelegea nimic. Credea 
că tata avea să fie bucuros. 

Tata nu scoase o vorbă. Îi aruncă doar o privire rapidă, în 
vreme ce pe chip i se citi uimirea. Apoi se aplecă și apăsă ușor 
cu degetele peste pieptul bebelusului. O apucă de nas pe fetiță, 
suflându-i încetișor în gură, după care îi apăsă din nou pieptul. 

— Tată, de ce faci asta? 

Își dădu seama cât de plângăcioasă îi fusese vocea. Mamei nu 
îi plăcea când se smiorcăia. Își trase genunchii la piept, 
înfășurându-și brațele în jurul lor, apoi se rezemă de cadă. Nu 

așa trebuia să se petreacă totul. De ce îi arunca tata privirile 
acelea stranii? Nu numai că era furios pe el, tata părea de-a 
dreptul înspăimântat. 

Bărbatul continuă să sufle în gura lui Allis. Braţele și picioarele 
acesteia stăteau nemișcate pe covor, la fel de nemișcate 
precum stătuseră pe fundul căzii. Din când în când, ele 
tresăreau atunci când tata o apăsa cu degetele pe piept, însă 
mişcarea se datora bărbatului. Nu le mișca ea singură. 

Insă atunci când tata se opri din suflat pentru a patra oară, 
una din mânuţe îi tremură. După care urmă tusea, apoi țipătul. 
Acel țipăt strident, atât de cunoscut. Nu o mai plăcea pe Allis. 

Pe scări se auziră pașii mamei. Tata o ridică pe Allis, ținând-o 
atât de aproape, încât își udă cămașa. Fetița urla atât de tare, 
încât baia părea să vibreze, iar băiatul îşi dori ca ea să înceteze, 
să fie la fel de tăcută și drăguță ca înainte de intervenția tatii. 

Pe măsură ce mama se apropie, tata se lăsă pe vine, în fata 
lui. Cu ochii mari și speriaţi, el se aplecă și îi șopti: 

— Nu vom discuta vreodată despre ce s-a întâmplat aici. lar 
dacă mai faci așa ceva, te voi trimite de-aici atât de repede, 
încât nici măcar nu vei auzi ușa trântindu-se în urma ta. Ai 
priceput? Să nu o mai atingi niciodată! 

— Ce se întâmplă aici? se auzi vocea mamei, din cadrul ușii. 
Cum urc și eu să trag un pui de somn, totul se dă peste cap. Ce 
are? l-a făcut el ceva? 

Se întoarse spre băiatul așezat pe podea. Preţ de câteva 
secunde, singurul răspuns veni doar din partea lui Allis, care tipa 
necontenit. Apoi tata se ridică, ținând-o încă în braţe, și spuse: 

— Nu, doar că n-am înfășurat-o eu destul de repede cu 
prosopul atunci când am scos-o din baie. E doar supărată. 

— Esti sigur că nu i-a făcut el ceva? 

Femeia îl privi țintă, însă el nu făcu decât să-și plece capul, 
prefăcându-se că se joacă, trăgând de ciucurii covorului. 

— Nu, el mă ajuta. A fost foarte drăgut cu ea. 

Cu coada ochiului, tata îi aruncă o privire de avertizare. 

Mama păru mulțumită de răspuns. Nerăbdătoare, ea se 
întinse după Allis și, după o clipă de ezitare, tata îi dădu 
bebelușul. Odată ce femeia părăsi încăperea, pentru a-și calma 
copilașul, cei doi se priviră. Niciunul nu rosti o vorbă. Însă 
băiatul văzu în ochii tatii că vorbise foarte serios. Nu aveau să 
mai pomenească vreodată de cele întâmplate. 

— Kenneth? 

Vocea i se frânse când încercă să-și strige soțul. 

Nu primi niciun răspuns. Să-și fi imaginat ea oare? Nu, era 
sigură că auzise ușa deschizându-se, apoi închizându-se la loc. 

— Kenneth? 

In continuare, niciun răspuns. Lisbet încercă să se ridice în 
șezut, însă puterile o părăsiseră atât de repede în ultimele 
câteva zile, încât nu fu în stare. Ultimele rămășițe de energie și 
le păstra pentru ceasurile în care Kenneth era acasă. Toate 
acestea pentru a-l convinge că se simţea mai bine decât era de 
fapt, pentru ca el să o lase să mai stea acasă încă puţin. Ca să 
scape de mirosul spitalului și de felul în care cearșafurile 
apretate îi zgâriau pielea. II cunoștea atât de bine pe Kenneth. 
Ar fi dus-o imediat la spital dacă ar fi știut cât de rău se simţea 
în realitate. Ar fi făcut-o deoarece încă se agăța cu disperare de 
ultimele fărâme de speranţă. g 

Insă corpul lui Lisbet îi spunea că sosise clipa. Işi epuizase 
toate rezervele, iar boala pusese stăpânire pe ea. leșise 
învingătoare. Nu voia decât să moară acasă, învelită în pătura ei 
și cu capul sprijinit de pernă. Și cu Kenneth dormind noaptea 
alături de ea. Ştia cât de incomod era pentru el să doarmă în 
patul acela șubred. Dar nu o lăsa inima să îi spună să meargă la 
etaj. Poate că era egoistă, dar îl iubea mult prea mult pentru a fi 
departe de el în acele ultime ceasuri care le mai rămăseseră. 

— Kenneth? strigă ea din nou. 

Tocmai se convinsese că își imaginase totul, când auzi 
scârțâitul familiar al scândurii desprinse din parchetul de pe hol. 
Aceasta protesta ori de câte ori cineva călca pe ea. 

— Tu ești? 

Incepu să se teamă. Se uită în jur, după telefon, pe care 
Kenneth își amintea de obicei să-l lase la îndemână. Dar în 
ultima vreme, bărbatul fusese atât de obosit dimineaţa, încât 
mai uita uneori. Ca de exemplu, în ziua aceea. 

— E cineva acolo? 

Se apucă de marginea patului și încercă din nou să se ridice. 
Se simţi precum personajul principal dintr-o povestire preferată 
a ei, Metamorfoza de Franz Kafka, în care Gregor Samsa era 
transformat într-o gânganie ce nu se putea rostogoli dacă 
ateriza pe spate. Pur și simplu stătea locului, neajutorat. 

Brusc, femeia auzi pași pe coridor. Indiferent cine ar fi fost, se 
mișca prudent, dar se apropia din ce în ce mai mult Lisbet se 
simţi cuprinsă de panică. Cine ar fi refuzat să-i răspundă 
strigătelor? Kenneth cu siguranţă nu ar fi tachinat-o în felul 
acela. Nu-i făcuse niciodată farse sau surprize, și nu credea că 
ar fi început tocmai atunci. 

Pașii erau foarte aproape. Privi ţintă către ușa din lemn, pe 
care o șlefuise și o vopsise chiar ea, într-o zi care părea să facă 
parte dintr-o cu totul altă viaţă. Atunci când ușa nu se clinti, 
crezu din nou că pesemne îi juca farse mintea, că boala i se 
răspândise până și acolo, făcând-o să nu mai gândească 
limpede sau să nu-și mai dea seama ce era real și ce nu. 

Dar apoi, încet, ușa începu să se deschidă. De cealaltă parte 
se afla cineva, cineva care o împingea. Lisbet strigă după ajutor, 
strigă cât putu de tare, încercând să alunge tăcerea 
înspăimântătoare. Atunci când ușa se deschise complet, femeia 
se opri. lar persoana începu să vorbească. Vocea îi era 
cunoscută și totuși, parcă nu, iar Lisbet se chinui să o vadă mai 
bine. Părul lung și negru pe care îl văzu o făcu să-și atingă din 
instinct propriul cap, pentru a se asigura că eșarfa galbenă era 
la locul ei. 

— Cine ești? întrebă ea, dar persoana ridică un deget în aer. 

Lisbet amuți. 

Vocea se auzi din nou. De data aceea, ea venea de la 
marginea patului, aproape de chipul ei, spunându-i lucruri care o 
făceau să vrea să-și astupe urechile. Lisbet scutură din cap, nu 
vru să o asculte, însă vocea continuă. Era vrăjită și 
neînduplecată. Spunea o poveste, iar ceva din tonul și felul în 
care povestea, curgea înainte și înapoi o făcu să înţeleagă faptul 
că era adevărată. lar adevărul era insuportabil. 

Ascultă, paralizată, neiertătoarea revărsare de cuvinte. Cu cât 
auzea mai mult, cu atât își simțea mai vlăguită strânsoarea 
asupra firului delicat ce o ţinuse până atunci în viaţă. Trăise 
numai datorită unui miracol și voinţei, bazându-se pe dragostea 
și pe încrederea de care avea parte. Odată ce acestea îi fură 
luate, renunţă la luptă. Ultimul lucru pe care îl auzi fu acea voce. 
După care, inima îi cedă. 

o... 

— Când crezi că vom putea sta din nou de vorbă cu Cia? 

întrebă Patrik, privindu-și colega. 

— Mi-e teamă că nu mai putem aștepta, zise Paula. Sunt 
sigură că înțelege faptul că noi trebuie să lucrăm în continuare 
la anchetă. 

— Probabil că ai dreptate, spuse Patrik, fără însă a părea 
convins. 

Era greu să păstreze un echilibru. În meseria lui era obligat 
uneori să deranjeze pe cineva în momente de supărare. lar dacă 
dădea dovadă de compasiune, își punea meseria pe planul al 
doilea. În același timp, vizitele constante ale Ciei la secţia de 
poliţie, în fiecare zi de miercuri, îi arătaseră și ceea ce considera 
ea a fi o prioritate principală. 

— Ce să facem? Ce n-am făcut până acum? Sau mai e ceva 
care trebuie reanalizat? Am pierdut din vedere ceva? 

— Ei bine, pentru început, Magnus a trăit toată viaţa aici, în 
Fjällbacka, așa că dacă avea secrete, fie acum, fie în trecut, ar 
trebui să le putem da de urmă aici. Lucru care ușurează cât de 
cât situaţia. Telefonul fără fir este de obicei foarte eficace, și cu 
toate astea, noi încă nu am aflat nimic în legătură cu Magnus. 
Nimic care să poată explica de ce ar vrea cineva să-i facă rău, 
ba chiar să recurgă la soluţia extremă de a-l ucide. 

— Pare să fi fost un familist adevărat. O căsnicie stabilă, copii 
bine educați, un cerc de prieteni normal. Și totuși, cineva l-a 
atacat cu un cuţit. Să fi fost un act de nebunie? Vreun nebun 
care să-l fi ales drept victimă la întâmplare? 

Paula nu părea prea convinsă de această teorie. 

— Nu putem exclude posibilitatea, însă nu cred să se fi 
întâmplat așa. Mai ales că Magnus Kjellner i-a telefonat lui 
Rosander pentru a-l anunţa că va întârzia. In plus, Rosander a 
zis că Magnus nu părea în apele lui. Nu, ceva s-a întâmplat în 
dimineaţa aceea. 

— Cu alte cuvinte, va trebui să ne concentrăm asupra 
oamenilor cunoscuți. 

— Ușor de zis, greu de făcut, răspunse Patrik. Fjällbacka are 
aproximativ o mie de locuitori. Și toți se cunosc între ei, mai 
mult sau mai puţin. 

— Ah, minunat. Încep să înţeleg problema, râse Paula. 

Tanumshede venise de curând și deja se obișnuise cu faptul 
că aici toată lumea cunoștea pe toată lumea. 

— Dar, în principiu, ai dreptate. Așadar, sugerez să începem 
dinspre centru spre margine. Vom discuta cu Cia cât mai curând 

posibil. Și cu copiii, dacă Cia ne va permite. Apoi vom trece la 
prietenii cei mai apropiaţi ai lui Magnus: Erik Lind, Kenneth 
Bengtsson și, mai ales, Christian Thydell. E ceva legat de 
scrisorile acelea... 

Patrik deschise sertarul biroului și scoase folia de plastic în 
care se aflau scrisoarea și felicitarea. Îi spuse colegei sale 
întreaga poveste a modului în care Erica făcuse rost de ele. 
Paula ascultă, uluită. Citi apoi în tăcere cuvintele ostile. 

— E grav, zise ea. Ar trebui să le trimitem laboratorului, 
pentru examinare. 

— Știu, spuse Patrik. Dar hai să nu tragem concluzii pripite. 
Am senzaţia că toate se leagă cumva între ele. 

— Sunt de acord, răspunse Paula, ridicându-se. Și nici 
coincidenţă nu cred să fie. 

Se opri o clipă, înainte de-a ieși din biroul lui Patrik. 

— Să vorbim azi cu Christian? 

— Nu, aș vrea mai întâi să adunăm toate informaţiile pe care 
le putem găsi în legătură cu cei trei: Christian, Erik și Kenneth. 
Apoi vom parcurge împreună tot materialul mâine-dimineaţă, 
pentru a stabili dacă putem afla ceva folositor. De asemenea, 
cred că amândoi ar trebui să citim notițele de la interogările 
efectuate imediat după dispariţia lui Magnus. Atunci am putea 
să dam de ceva care să nu se lege cu ceea ce au afirmat iniţial 
oamenii. 

— Vorbesc eu cu Annika. Sunt sigură că ne poate fi de ajutor 
cu materialele auxiliare. 

— Bun. Eu o voi suna pe Cia, ca să vedem dacă e în stare să 
se întâlnească cu noi. 

După ce Paula părăsi biroul, Patrik stătu vreme îndelungată și 
se uită la telefon, îngândurat. 


— Nu mai sunaţi aici! 

Sanna trânti receptorul telefonului. Sunaseră încontinuu, 
toată ziua. Jurnaliști care voiau să discute cu Christian. Niciodată 
nu spuneau cu exactitate ce anume doreau, însă nu era greu de 
ghicit. Faptul că Magnus fusese găsit mort la un timp atât de 
scurt după ieșirea la suprafaţă a scrisorilor de ameninţare îi 
îndemnase pe reporteri să facă legătura între cele două 
evenimente. Dar așa ceva era absurd. Nu aveau nicio legătură. 
Se zvonise, de asemenea, că Magnus fusese omorât, însă până 

avea să afle asta de la o sursă de încredere, și nu de la bârfitorii 
orașului, Sanna refuza să îi dea crezare. Chiar dacă acel lucru de 
neconceput s-ar fi dovedit adevărat, de ce să fi existat o 
legătură cu scrisorile primite de soţul ei? Intr-o încercare de a o 
liniști, Christian îi spusese că probabil acele ameninţări fuseseră 
făcute de o persoană cu probleme mintale, care hotărâse să-l ia 
pe el în vizor, din cine știe ce motiv. O asigurase că probabil 
persoana era inofensivă. 

Dacă într-adevăr așa stăteau lucrurile, voise să-l întrebe de ce 
reacționase atât de violent la petrecerea de lansare a cărții. Nu 
își credea propria teorie? Însă toate întrebările îi dispărură de 
îndată ce el îi divulgase secretul rochiei albastre. În lumina 
acelei revelații, orice altceva păli, în jurul său. Era înfiorător și o 
duruse sufletul când îi auzise explicaţia. In același timp, era 
consolator să știe adevărata poveste, deoarece clarifica multe 
lucruri. Și scuza multe, de asemenea. 

În plus, grijile sale îi părură infime atunci când se gândi la Cia 
și la calvarul prin care trecuse aceasta. Christian avea să-i ducă 
dorul lui Magnus. Și ea, la rându-i, cu toate că relaţia dintre ei 
fusese ușor încordată uneori, lucru care însă era normal. Erik, 
Kenneth și Magnus copilăriseră împreună și aveau un trecut 
comun. Sanna știuse de ei, dar, fiind mult mai tânără, doar când 
apăruse Christian ajunsese să-i cunoască. Bineînţeles, era 
conștientă că soțiile acestora o considerau tânără și poate ușor 
naivă. Însă mereu o primiseră cu braţele deschise, iar de-a 
lungul anilor, acel grup de prieteni devenise o parte integrantă a 
vieţii lor. Își petreceau sărbătorile împreună, iar din când în când 
luau cina, în weekenduri. 

Dintre soţii, cel mai mult o plăcea pe Lisbet. Era o persoană 
tăcută, avea un umor special și o trata mereu pe Sanna ca pe 
egalul său. În plus, Melker și Nils o adorau. Părea nedrept ca ea 
și Kenneth să nu fi avut propriii lor copii. Dar Sanna avea 
conștiința încărcată deoarece nu fusese în stare să meargă în 
vizită la Lisbet. Încercase de sărbători, când îi dusese cadou o 
floare numită „Steaua Crăciunului” și o cutie cu bomboane de 
ciocolată. De îndată ce o văzuse întinsă în pat, mai mult moartă 
decât vie, se gândise să facă imediat cale întoarsă și să fugă cât 
mai departe posibil. Lisbet observase asta. Sanna își dăduse 
seama după reacția femeii - un amestec de înţelegere și 
dezamăgire. Nu suporta să vadă iar acel chip decepţionat, nu 

suporta să dea ochii cu moartea, deghizată în acea femeie, 
pentru ca apoi să pretindă că întinsă în pat se afla totuși 
prietena ei. 

— Hei, cum de ești acasă așa devreme? 

Sanna îl privi uimită pe Christian intrând pe ușă, apoi 
agăţându-și tăcut haina. 

— Ești bolnav? Nu trebuia să stai azi la muncă până la cinci? 

— Nu mă simt bine, bombăni el. 

— Nici nu arăţi prea bine, zise îngrijorată femeia, studiindu-i 
chipul. Ce-ai pățit la frunte? 

Fluturând din mână, Christian îi respinse întrebarea. 

— Nu-i nimic. 

— Te-ai zgâriat? 

— Hai să o lăsăm baltă, în regulă? N-am chef de interogatorii. 

Inspiră profund, apoi spuse pe un ton mai calm: 

— Azi a venit un jurnalist la bibliotecă, să-mi pună întrebări 
despre Magnus și despre scrisori. M-am săturat de toată chestia 
asta. 

— Au sunat și aici întruna. Tu ce i-ai zis? 

— Cât mai puţin posibil, răspunse el, după care făcu o 
grimasă. Probabil că oricum va apărea ceva în ziarul de mâine. 
Scriu după cum îi taie capul. 

— Măcar Gaby va fi fericită, zise Sanna, cu acreală. Chiar, 
cum a mers întâlnirea cu ea? 

— Bine, răspunse el sec, însă ceva din tonul său indică faptul 
că nu era în întregime sincer. 

— Serios? Aș înțelege să fii supărat fiindcă te-a aruncat în 
felul ăsta în groapa cu lei... 

— Am zis că a decurs bine! se răsti Christian. Mereu trebuie 
să-mi diseci vorbele? 

Furia îl cuprinse din nou, iar Sanna nu putu decât să stea 
acolo, privindu-l fix. Avea o expresie fioroasă atunci când se 
apropie de ea, continuând să urle. 

— Pentru numele lui Dumnezeu, chiar nu mă poţi lăsa în 
pace? Nu pricepi? Nu-ţi mai băga nasul unde nu-ți fierbe oala! 

Femeia își privi în ochi soțul, pe care crezuse că-l cunoaște 
bine după toți anii petrecuţi împreună. Insă cel care o privea 
devenise un străin. Și, pentru prima oară, Sanna se temu de el. 

Mijind ochii, Anna luă curba de lângă clubul de sporturi 
nautice și se îndreptă spre Sălvik. Judecând după culoarea 
părului și îmbrăcăminte, persoana pe care o văzu la distanţă 
semăna izbitor cu sora ei. lar dimensiunile sale îi aminteau 
oarecum de personajul Barbamama de la televizor. Anna 
încetini, după care opri și lăsă geamul în jos. 

— Bună! Eram în drum spre tine. S-ar părea că ai nevoie deo 
mașină pentru restul drumului. 

— Ar fi excelent, spuse Erica, deschizând portiera și 
afundându-se în scaun. Mi-am subestimat crunt abilitatea de a 
merge pe jos. Sunt obosită moartă și udă leoarcă! 

— Așadar, pe unde ai umblat? 

Anna schimbă în viteza întâi și se îndreptă spre casa în care 
își petrecuseră copilăria și care, între timp, devenise căminul 
Ericăi și al lui Patrik. Fuseseră cât pe ce să piardă casa cu 
pricina, dar Anna își îndepărtă repede acele gânduri legate de 
trecut și de fostul ei soț, Lucas. Acele vremuri se duseseră. 
Pentru totdeauna. 

— M-am dus să stau puţin de vorbă cu Kenneth. La biroul 
firmei lor de construcţii, îl știi? 

— De ce? Doar n-ai de gând să vinzi casa? 

— Nu, nu, se grăbi Erica să o liniștească. Voiam doar să 
vorbesc cu el în legătură cu Christian. Și cu Magnus. 

Anna parcă mașina în faţa acelei case superbe. 

— Dar de ce? întrebă ea, regretând imediat întrebarea. 

Natura iscoditoare a surorii sale o pusese uneori pe aceasta în 
niște situaţii despre care Anna prefera să nu afle. 

— Mi-am dat seama că nu știu nimic despre trecutul lui 
Christian. Nu mi-a povestit nimic despre viaţa lui, răspunse Erica 
și cobori cu greutate din mașină. În plus, întreaga chestie mi se 
pare un pic ciudată. Se presupune că Magnus a fost ucis, iar 
Christian a primit ameninţări. Având în vedere că amândoi erau 
buni prieteni, nu cred să fi fost o simplă coincidență. 

— Da, dar a primit oare și Magnus scrisori de ameninţare? 

Anna o urmă pe Erica în hol, unde își atârnară hainele. 

— Din câte știu, nu. Sunt sigură că Patrik ar fi aflat. 

— Și crezi că Patrik ţi-ar fi spus dacă s-ar fi descoperit asta în 
cadrul anchetei? 

Erica zâmbi. 

— Vrei să spui că soţul meu ar fi bun la păstratul secretelor? 

— Ai și tu dreptate aici, râse Anna, așezându-se la masa din 
bucătărie. 

Patrik nu rezista niciodată prea mult, mai ales dacă Erica se 
hotăra să-i sustragă vreo informaţie. 

— In plus, am văzut că Patrik a fost surprins atunci când i-am 
arătat scrisorile primite de Christian. Ar fi reacţionat diferit dacă 
și Magnus ar fi primit ceva asemănător. 

— Hmm, probabil ai dreptate. Așadar, ai aflat ceva de la 
Kenneth? 

— Nu, nu mare lucru. Dar am senzaţia că l-au stânjenit toate 
întrebările mele. Pare totuși să existe un punct nevralgic aici, 
însă nu-mi pot da seama ce anume ar putea fi. 

— Cât de bine se cunosc? 

— Nu sunt foarte sigură. Nu văd ce ar putea avea Christian în 
comun cu Kenneth sau cu Erik. Mai degrabă Magnus pare genul 
lui de prieten. 

— Mie dintotdeauna mi-au părut un cuplu straniu Christian și 
Sanna. 

Erica se opri o clipă, în căutarea celui mai potrivit răspuns. Nu 
voia să sune ca și cum ar fi discreditat pe cineva. 

— Sanna pare doar puţin cam tânără, zise ea, într-un final. Și 
cred, de asemenea, că e îngrozitor de geloasă. Și, până într-un 
punct, o și înțeleg. Christian e un bărbat chipeș, iar relaţia lor nu 
pare foarte egală. 

Puse pe masă două cești cu ceai, împreună cu puţină miere și 
puţin lapte. 

— Ce vrei să spui prin „egală”? întrebă Anna. 

— N-am petrecut mult timp cu ei, dar am sentimentul că 
Sanna îl adoră pe Christian, în vreme ce el o tratează cu 
oarecare indiferenţă. 

— Nu sună foarte plăcut, zise Anna, luând o gură de ceai, care 
însă era prea fierbinte. 

Lăsă ceașca jos, ca să se răcească puţin. 

— Nu, deloc. Și poate că mă pripesc, judecând după cât am 
văzut. Insă ceva mă face să-i văd mai degrabă ca pe un părinte 
cu copilul său. 

— Măcar i se vinde bine cartea. 

— Da, și își merită succesul, zise Erica. Christian e unul dintre 
cei mai talentaţi scriitori pe care i-am întâlnit vreodată și sunt 
atât de fericită că publicul îl apreciază. 

— Și l-a mai ajutat și publicitatea. Niciodată nu trebuie 
subestimată curiozitatea oamenilor atunci când e vorba de un 
scandal. 

— Adevărat, însă atâta vreme cât află despre carte, nu-mi 
pasă de mijloace, zise Erica, servindu-se cu încă o lingură de 
miere. 

Încercase să se obișnuiască să bea ceaiul fără să-l 
îndulcească atât de mult încât să i se lipească mierea de dinţi, 
însă nu reușise. 

— Cum te descurci cu cei doi? 

Anna arătă spre pântecul Ericăi, neputându-și ascunde 
îngrijorarea din voce. Nu prea fusese prin preajmă, pentru a o 
ajuta pe Erica în perioada grea de după nașterea Maiei, fiindcă 
avusese propriile sale probleme. Insă acum, era chiar 
îngrijorată. Nu voia să o vadă pe Erica scufundându-se din nou 
în depresie. 

— Te-aș minţi dacă aș spune că nu sunt neliniștită, răspunse 
Erica, ezitând. De data asta mă simt mai pregătită din punct de 
vedere psihic. Știu la ce să mă aștept și cât de grele pot fi 
primele luni. În același timp, mi-e imposibil să-mi imaginez cum 
va fi cu doi bebeluși dintr-un foc. Ar putea fi de zece ori mai 
greu, indiferent cât de pregătită mă consider eu. 

Își aminti, de asemenea, cum se simţise imediat după 
nașterea Maiei. Uitase detalii din viaţa ei de zi cu zi din perioada 
respectivă. Din acel punct de vedere, nu vedea decât beznă 
atunci când încerca să privească în urmă. Sentimentul însă era 
foarte puternic, și Erica se panică la simplul gând de a se afunda 
iar în disperarea nemărginită și în uitarea completă de sine cu 
care se confruntase în trecut. 

Anna își dădu seama ce gânduri o tulburau pe Erica. Se 
întinse spre ea, punându-și mâna peste cea a surorii sale. 

— De data asta nu va fi la fel. Firește că va trebui să muncești 
mai mult decât cu Maia; nu-mi imaginez să fie altfel. Însă eu îţi 
voi fi alături, și Patrik la fel, iar amândoi te vom ajuta să nu te 
copleșească problemele. Promit. Uită-te la mine, Erica. 

Anna își obligă sora să-și ridice privirea și să dea ochii cu ea. 
Atunci când avu parte de întreaga ei atenţie, Anna îi repetă 
calmă: 

— Nu te vom mai lăsa să ajungi ca data trecută. 

Femeia clipi de câteva ori pentru a-și îndepărta câteva 
lacrimi, apoi îi strânse mâna surorii sale. Atât de multe lucruri se 
schimbaseră între ele de-a lungul ultimilor ani. Erica nu mai 
făcea pe mama-surogat a Annei. Nici măcar pe sora ei mai 
mare. Cele două deveniseră pur și simplu surori. Și prietene. 

— Am în congelator o cutie de îngheţată Ben & Jerry's cu 
ciocolată și caramel. S-o scot? 

— Și ai așteptat atât de mult până să-mi zici? exclamă Anna, 
prefăcându-se  insultată. Adu  îngheţata, până nu te 
dezmoștenesc! 

e 

Erik oftă când văzu maşina lui Louise frânând brusc în 
parcarea din fața biroului. Femeia abia dacă trecea vreodată pe 
acolo, aşadar venirea ei nu-i căzu prea bine lui Erik. În plus, 
încercase să dea de el la telefon cu puțină vreme în urmă. 
Kenneth îi spusese asta de îndată ce Erik se întorsese la birou. 
Pentru prima dată, îi putuse mărturisi adevărul colegului său în 
legătură cu locul în care se aflase. 

Se întrebă de ce Louise era atât de hotărâtă să dea de el. Să 
fi aflat de aventura lui cu Cecilia? Nu, asta nu reprezenta o 
motivaţie atât de puternică, încât să o determine să se urce în 
mașină și să conducă prin zloată. Brusc, Erik împietri. Să fi aflat 
de sarcina Ceciliei? Să fi încălcat aceasta înţelegerea, cu toate 
că ideea îi aparținuse chiar ei? Să se fi dovedit oare dorinţa de 
a-i face rău și de a se răzbuna mai puternică decât perspectiva 
de a primi o sumă lunară cu care să se întreţină pe ea și pe 
bebeluș? 

O văzu pe Louise coborând din mașină. Îl paraliză gândul 
trădării Ceciliei. Nu ar fi trebuit niciodată să subestimeze o 
femeie. Cu cât se gândea mai mult, cu atât îi părea mai 
verosimil ca ea să fi sacrificat banii pentru satisfacția de a-i 
distruge viaţa. 

Louise intră pe ușă. Părea supărată. Când se apropie, Erik 
simţi un miros puternic de vin. 

— Ai înnebunit? Ai condus beată până aici? mârâi el. 

Cu coada ochiului, îl văzu pe Kenneth prefăcându-se extrem 
de interesat de ceea ce avea pe monitorul computerului. Însă nu 
mai conta, fiindcă oricum le putea auzi discuţia. 

— La naiba cu asta, bolborosi Louise. Conduc mai bine beată 
decât conduci tu treaz. 

Se legănă puţin, iar Erik se uită spre ceas. Ora trei după- 
amiaza, iar femeia era deja beată criţă. 

— Ce dorești? întrebă el, vrând să termine odată cu întregul 
Circ. 

Dacă Louise intenţiona să-l facă albie de porci, atunci măcar 
să înceapă odată. Fusese întotdeauna un bărbat de acțiune, 
care nu ezita să înfrunte situația. 

Insă Louise nu-i aruncă deloc acuzaţii legate de Cecilia și nici 
nu îi spuse că știa despre bebeluș; nu îl batjocori și nici nu-i zise 
că avea să-i ia toată averea. În schimb, vâri mâna în buzunarul 
hainei și scoase ceva alb. Cinci plicuri albe. Erik știu de îndată 
despre ce era vorba. 

— Ai fost în camera mea de lucru? Mi-ai cotrobăit prin birou? 

— Nu e evident? Niciodată nu îmi spui nimic. Nici măcar 
atunci când cineva îţi trimite scrisori de ameninţare. Mă crezi 
nebună? Ai impresia că nu știu că sunt aceleași despre care s-a 
tot scris prin ziare? La fel cu cele primite de Christian. lar acum 
Magnus e mort. 

Femeia clocoti de mânie. 

— De ce nu mi le-ai arătat niciodată? Un nebun trimite 
amenințări la noi acasă și tu nu crezi că am dreptul să știu? 
Când stau acasă toată ziua, expusă? 

Erik îi aruncă o privire lui Kenneth, iritat de faptul că acesta 
putea auzi tot ce striga Louise. Dar atunci când îi văzu expresia 
lui Kenneth, împietri. Bărbatul nu se mai uita la monitor. Privirea 
îi era aţintită asupra celor cinci plicuri pe care Louise le 
aruncase pe birou. Faţa îi era palidă. Preţ de o secundă, el se 
uită la Erik, după care se întoarse. Însă era prea târziu. Erik 
înțelese. 

— Şi tu ai primit scrisori din astea? 

Pe Louise o surprinse întrebarea lui Erik. Se întoarse spre 
Kenneth. La început, el nu păru să fi auzit, deoarece continuase 
să studieze un tabel complicat, conţinând veniturile și 
cheltuielile, în detaliu. Însă Erik nu avea de gând să renunţe. 

— Kenneth, ţi-am pus o întrebare! 

Acela era tonul imperativ al lui Erik. Neschimbat, de atâția 
ani. lar Kenneth reacţionă la fel ca pe vremea când erau copii. 
Continuase să fie acel tip supus, umil, subjugat autorității și 
nevoii de control ale lui Erik. Se învârti încet cu scaunul, până 

dădu cu ochii de Erik și Louise. Își împreună mâinile în poală și 
spuse, pe un ton șoptit: 

— Am primit patru. Trei prin poștă, iar una mi-a fost lăsată pe 
masa din bucătărie. 

Louise se albi la faţă. Furia direcţionată către Erik tocmai îi 
fusese amplificată, iar femeia se întoarse spre el. 

— Ce mai e și asta? Mai întâi Christian, apoi tu și Kenneth? 
Ce-aţi făcut voi trei? Și cu Magnus cum rămâne? A primit și el 
scrisori de-astea? 

Îi aruncă o privire plină de ură soţului ei, apoi lui Kenneth, 
apoi din nou lui Erik. Amândoi rămaseră în tăcere câteva clipe. 
Apoi Kenneth își privi colegul și ridică din umeri. Erik scutură din 
cap. 

— Din câte știu, nu. Magnus n-a pomenit nimic, dar asta nu 
prea înseamnă mare lucru. Tu știi ceva? 

Intrebarea îi fu adresată lui Kenneth, care dădu, la rându-i, din 
cap. 

— Nu. Dacă ar fi fost să spună cuiva, atunci Magnus i-ar fi zis 
lui Christian. 

— Când ai primit-o pe prima? 

__ Mintea lui Erik începuse să proceseze noile informații. 
Intorcându-le pe toate părțile, încercând să vină cu o soluție, 
pentru a prelua controlul. 

— Nu-mi aduc aminte foarte bine. În orice caz, înainte de 
Crăciun. Cândva în decembrie. 

Erik se întinse după scrisorile aflate pe birou. Louise bătuse în 
retragere, iar furia îi dispăruse. Se uita la soțul ei cum sorta 
corespondenţa în funcţie de data la care fusese trimisă. Pe 
prima o puse la fundul grămezii, după care o ridică din nou 
pentru a se uita la ștampilă. 

— Cincisprezece decembrie. 

— Deci cam în aceeași perioadă cu mine, zise Kenneth, cu 
privirea plecată. 

— Mai ai scrisorile? Poţi verifica datele de pe cele trimise prin 
poștă? întrebă Erik, pe cel mai protocolar și eficient ton al său. 

Kenneth dădu din cap și trase adânc aer în piept. 

— Atunci când am primit cea de-a patra scrisoare, plicul era 
chiar lângă un cuţit de bucătărie. 

— Eşti sigur că nu ai pus tu cuțitul acolo? întrebă Louise, fără 
a se mai chinui să pronunţe cuvintele. 

Frica o trezise de tot, împrăștiindu-i ceața din minte. 

— Nu, sunt sigur că am pus totul la loc, iar pe masă nu mai 
era nimic atunci când m-am dus la culcare. 

— Ușa de la intrare era încuiată? 

Tonul lui Erik era în continuare glacial și pragmatic. 

— Nu. Nu închid mereu ușa noaptea. 

— Ei bine, toate scrisorile pe care le-am primit eu au venit 
prin poștă, zise Erik, scotocind prin plicuri. 

Apoi își aminti ceva din articolele despre Christian. 

— Christian a fost primul care a primit scrisori de ameninţare. 
Au început să vină acum un an și jumătate. Noi doi le-am primit 
în urmă cu doar trei luni. Dacă toate au legătură cu el? Dacă el e 
adevărata ţintă a expeditorului acestor scrisori, iar noi suntem 
amestecați în toată mizeria asta fiindcă îl cunoaștem? 

Vocea lui Erik căpătă un ton indignat. 

— Să-l ia naiba dacă știe ceva și nu vorbește! Să ne pună pe 
mine și pe familia mea în pericol, fără nicio avertizare! 

— Dar el nu știe că și noi am primit scrisori, obiectă Kenneth, 
iar Erik se văzu nevoit să-i dea dreptate. 

— Nu, însă urmează să afle acum. 

Erik strânse toate plicurile într-un teanc, apoi le trânti pe 
birou. 

— Deci vrei să te duci să vorbești cu el? 

Kenneth păru neliniștit, iar Erik oftă. Uneori chiar nu putea 
suporta acea frică de conflict a colegului său. Așa fusese 
întotdeauna. Kenneth se lăsa mereu purtat de val, nu spunea 
niciodată nu, întotdeauna aproba. Lucruri care, de fapt, 
funcționaseră în avantajul lui Erik, deoarece nu putea exista 
decât un singur șef. Până atunci, el fusese acela, așa cum avea 
să rămână și pe viitor. 

— Firește că mă voi duce să discut cu el. Și cu poliţia. Ar fi 
trebuit să fac asta cu multă vreme în urmă, însă abia atunci 
când am citit în ziar despre scrisorile lui Christian, am început să 
iau totul în serios. 

— Era și timpul, bombăni Louise. 

Erik îi aruncă o privire cruntă. 

— Nu vreau să o supăr pe Lisbet. 

Kenneth ridică bărbia, cu o privire sfidătoare. 

— Cineva ţi-a intrat în casă, a lăsat o scrisoare pe masa din 
bucătărie și a pus un cuţit lângă ea. In locul tău, aș fi mult mai 

îngrijorat în legătură cu asta decât cu supărarea lui Lisbet. E 
singură acasă o mare parte din zi. Dacă intră cineva peste ea, 
cât timp ești tu plecat? 

Erik își dădu seama că lui Kenneth îi trecu același gând prin 
minte. Deși îl irita lipsa de inițiativă a colegului său, încercă să 
ignore faptul că și el neglijase să raporteze poliţiei ce se 
întâmplase. Pe de altă parte însă, lui nu-i fusese plasată direct în 
casă niciuna dintre scrisori. 

— În regulă, haide. Du-te acasă, ia-ţi scrisorile primite, ca să 
le ducem pe toate la poliţie, împreună. După care, ei se pot 
apuca imediat de lucru. 

Kenneth se ridică în picioare. 

— Plec chiar acum și mă întorc imediat. 

— Bine. Așa să faci, zise Erik. 

După ce Kenneth plecă, trântind ușa în urma sa, Erik se 
întoarse către Louise, privind-o timp de câteva secunde. 

— Avem multe de discutat. 

Louise se uită la el pentru o clipă. După care ridică mâna și îi 
trase o palmă. 

13. 


— Am Zis că n-are nimic! 

Vocea mamei era furioasă, iar femeia stătea să plângă. 

EI plecă pe nesimţite și se așeză la o oarecare distanță, în 
spatele canapelei. Însă nu îndeajuns de departe încât să nu 
poată auzi discuția dintre ei. Orice lucru legat de Allis era 
important. 

Fetița îi plăcea mai mult. Nu-l mai privea ca și cum i-ar fi spus 
că avea de gând să-i răpească ceva. In general, stătea liniștită şi 
făcea foarte puțină gălăgie, ceea ce lui i se părea minunat 

— Are opt luni și n-a încercat deloc să se târască ori să se 
miște. Trebuie să o examineze un doctor, spuse tata, pe un ton 
grav. 

Era vocea pe care o folosea atunci când voia să o convingă pe 
mama de ceva cu care ea nu era de acord. li puse mâinile pe 
umeri, obligâna-o astfel să asculte ce îi spunea. 

— Ceva nu e tocmai în regulă cu Allis. Cu cât apelăm mai 
repede la cineva, cu atât mai bine. Nu o ajuţi deloc dacă te faci 
că nu observi problemele. 

Mama scutură din cap. Părul ei lucios și negru îi atârna pe 
spate, iar băiatul își dori să i-l poată mângâia. Insă știa că 
mamei nu i-ar fi plăcut, s-ar fi ferit de atingerea lui. 

Mama continuă să dea din cap. Lacrimile îi curseră pe obraji, 
iar el înțelese că începea să se înduplece. Tata se întoarse, 
uitându-se brusc la el, în vreme ce stătea așezat în spatele 
canapelei. Îi zâmbi tatii, fără să știe ce anume voia să-i 
transmită acesta. Pesemne însă că zâmbetul lui nu fusese bun, 
fiindcă tata se încruntă și păru furios, dorindu-și parcă o altă 
expresie din partea băiatului. 

Nu înțelegea nici motivul pentru care mama și tata erau atât 
de îngrijorați și de triști. Allis devenise așa de calmă și drăguță. 
Mama nu mai era nevoită să o poarte mereu în brațe, fiindcă ea 
stătea liniștită, oriunde ar fi aşezat-o. Insă mama și tata nu erau 
fericiți. Și cu toate că se făcuse loc și pentru el, cei doi se purtau 
ca și cum ar fi fost invizibil. Nu îi păsa prea mult de ceea ce 
făcea tata; nu tata era cel care conta. Insă nici mama nu îl băga 

în seamă, iar atunci când o făcea, chipul său exprima numai ură 
și dezgust. 

Fiindcă el nu părea să se poată opri. Nu își putea înfrâna 
dorința de a ridica neincetat furculita, îndesându-și mâncare în 
gură, mestecând, înghițind, luând încă o portie, simțindu-și 
corpul umflându-i-se. Teama era mult prea mare. Teama ca ea 
să nu-l mai observe vreodată. Incetase să mai fie băieţelul 
frumos al mamei. Însă el se afla acolo și ocupa prea mult spațiu. 

o... 

Când se întoarse, casa era cufundată în tăcere. Probabil că 
Lisbet încă dormea. Se gândi să meargă direct la ea, însă nuo 
făcu, de teamă să nu o trezească, în caz că abia adormise. Mai 
bine să treacă pe la ea chiar înainte de plecare. Avea nevoie de 
toată odihna posibilă. _ 

Kenneth se opri un moment pe holul de la intrare. In curând 
avea să fie nevoit să trăiască în tăcerea aceea. Bineînţeles că 
mai stătuse singur și pe vremuri. Lisbet fusese foarte implicată 
în munca sa de profesoară, și de multe ori lucrase peste 
program, seara. Însă era o tăcere diferită atunci când el ajungea 
acasă înaintea ei. Era o tăcere promițătoare, plină de nerăbdare, 
în așteptarea momentului în care ușa de la intrare se deschidea, 
iar femeia își făcea apariţia, spunând: „Bună, iubitule, am venit 
acasă”. 

N-avea să mai audă vreodată acele cuvinte. Lisbet urma să 
plece de acasă, dar n-avea să se mai întoarcă niciodată. 

Brusc, se simţi copleșit de durere. Se chinuise atât de mult să- 
și ţină amărăciunea la distanţă; nu voia s-o lase să se instaleze 
prea devreme. Însă în momentele acelea Kenneth nu o mai putu 
stăpâni. Se rezemă cu fruntea de zid și fu năpădit de lacrimi. Se 
lăsă copleșit, plângând în tăcere, cu lacrimile căzându-i la 
picioare. Pentru prima oară, își îngădui să simtă cum ar fi fost 
fără Lisbet. Din multe puncte de vedere, ea deja nu se mai afla 
acolo. Dragostea dintre ei era la fel de puternică, însă diferită. 
Deoarece Lisbet, care stătea întinsă în camera de oaspeţi, nu 
era decât o umbră a femeii pe care o iubea. Aceasta nu mai 
exista, iar lui Kenneth îi lipsea îngrozitor. A 

Stătu acolo vreme îndelungată, cu fruntea lipită de perete. In 
cele din urmă, suspinele i se domoliră, iar lacrimile îi curseră 
mai lent. Atunci când se opriră de tot, el inspiră adânc, își ridică 

privirea, apoi își șterse cu mâna obrajii umezi. Era îndeajuns. 
Atât avea să își îngăduie pentru moment. 

Intră în camera de lucru. Scrisorile se aflau în sertarul de sus 
al biroului. Primul său instinct fusese de a le arunca, de a le 
ignora. Insă ceva îl oprise. lar atunci când sosise și cea de-a 
patra, adusă chiar în propria lui casă, cu o noapte în urmă, 
Kenneth se bucurase că păstrase celelalte scrisori. Fiindcă își 
dăduse seama că trebuia să le ia în serios. Cineva voia să îi facă 
rău. 

Ştia că ar fi trebuit să ducă imediat scrisorile la poliţie, fără să 
se fi îngrijorat într-atât de mult că avea să o supere pe Lisbet, 
care își aștepta sfârșitul. Ar fi trebuit să o protejeze, luând 
lucrurile în serios. Fusese norocos fiindcă își dăduse seama la 
timp, fiindcă Erik îl făcuse să înțeleagă la timp. Nu și-ar fi iertat- 
o niciodată dacă femeia ar fi păţit ceva din cauza obișnuitei lui 
neputinţe de a acţiona. 

Cu degetele tremurându-i, Kenneth ridică scrisorile, merse 
tăcut de-a lungul holului, spre bucătărie, și le puse pe toate într- 
o pungă mare. li trecu prin gând să dispară imediat, ca să n-o 
trezească pe Lisbet. Insă nu fu în stare să plece fără a-i face o 
scurtă vizită. Trebuia să se asigure că totul era în regulă, trebuia 
să-i vadă chipul - dormind liniștit, așa cum spera. 

Deschise cu grijă ușa camerei de oaspeţi. Aceasta se clinti 
fără vreun sunet, dezvăluind-o pe Lisbet culcată în pat. Dormea. 
Avea ochii închiși, iar Kenneth îi studie fiecare trăsătură, fiecare 
detaliu al chipului. Era slabă, iar pielea îi era precum 
pergamentul, însă femeia rămăsese tot frumoasă. 

Kenneth făcu pe nesimţite câțiva pași în cameră, neputând 
rezista dorinței arzătoare de a-și atinge soţia. Brusc însă, simţi 
că ceva nu era în regulă. Lisbet arăta la fel ca întotdeauna când 
dormea, însă în clipa aceea, Kenneth își dădu seama ce anume 
era diferit. Totul era cufundat în tăcere. Nu se auzea niciun 
sunet. Nici măcar o răsuflare. 

Kenneth se năpusti înainte. li puse două degete pe gât apoi, 
bâjbâind, le mută pe încheietura mâinii stângi, după care înapoi 
pe gât, sperând din tot sufletul să găsească pulsul dătător de 
viață. In zadar, însă. Nu mai era nimic. Tăcerea se lăsase 
deasupra camerei și deasupra ei. Femeia îl părăsise. 

Auzi un scâncet ca de animal. Gutural și încărcat cu disperare. 
Și își dădu seama că sunetul provenea de la el. Se așeză pe 

marginea patului și o ridică grijuliu pe Lisbet, ca și cum ea încă 
ar fi putut simţi durere. 

Capul femeii se odihni greoi în poala lui Kenneth. Bărbatul îi 
dezmierdă obrazul și simţi cum lacrimile îl năpădesc din nou. 
Amărăciunea îl acapară cu o forţă care anulă orice sentiment 
avusese până atunci; era devorat de suferinţă. O suferinţă fizică, 
ce i se răspândea în întregul corp, răsucindu-i fiecare nerv. 
Durerea îl făcu să urle. Sunetul plânsetelor sale se auzea 
precum un ecou în camera cea mică, izbindu-se de tapetul șters, 
pentru ca după aceea să fie aruncat înapoi spre Kenneth. 

Mâinile femeii erau împreunate la piept, iar el le desfăcu 
încetișor. Voia să o mai ţină de mână, pentru ultima oară. Îi 
simţi pielea aspră. Își pierduse  moliciunea în urma 
tratamentelor, însă lui tot netedă îi părea. 

Îi ridică spre buze mâna, sărutând-o, apoi plânse atât pe 
mâinile ei, cât și pe ale lui, unindu-le prin suferinţă. Inchise ochii 
și gustă lacrimile sărate ce se amestecau cu mireasma femeii. 
Ar fi vrut să rămână acolo pe vecie, fără să-i mai dea drumul 
vreodată. Știu însă că era imposibil. Lisbet nu-i mai aparținea, 
nu se mai afla acolo, iar el trebuia să o lase să plece. Măcar ea 
nu mai suferea; totul se terminase. Cancerul ieșise învingător, 
dar, în același timp, pierduse, fiindcă odată cu Lisbet pierise și 
el. 

Kenneth îi lăsă braţul jos, așezându-l cu blândeţe pe lângă 
trup. Mâna dreaptă încă stătea așezată pe piept, iar bărbatul o 
ridică pentru a o muta într-o parte. 

Tresări când, în palma femeii, observă ceva alb. Inima începu 
să-i bată frenetic. Vru să-i împreuneze iar mâinile, ascunzând 
ceea ce văzuse, dar nu fu în stare. Cu degetele tremurânde, 
Kenneth îi deschise palma dreaptă. Obiectul alb se rostogoli și 
căzu pe cuvertură. O bucăţică de hârtie împăturită în două, 
astfel încât mesajul să fie ascuns. Dar el știu care era acesta. 
Simţi prezenţa răului în încăpere. 

Kenneth se întinse după hârtie. Ezită preţ de o clipă, după 
care citi mesajul. 

e 

Anna tocmai plecase, când se auzi soneria. La început, Erica 
se gândi că sora ei uitase ceva, dar Anna nu se obosea niciodată 
să sune la ușă. De obicei, pur și simplu deschidea, apoi intra. 

Erica puse jos ceștile pe care tocmai le debarasa și se 
îndreptă către ușă. 

— Gaby? Ce cauţi aici? 

Se dădu la o parte pentru a-i face loc să intre directoarei 
editurii. În ziua aceea, femeia înveselea atmosfera hibernală 
printr-o haină de un turcoaz ţipător și niște cercei imenși 
sclipitori, din aur. 

— Am fost în Göteborg la o întâlnire, așa că m-am gândit să 
dau o fugă pe-aici, să stăm de vorbă. 

Să dea o fugă pe-acolo? Până la Göteborg făcea o oră și 
jumătate cu mașina, iar femeia nici măcar nu telefonase în 
prealabil, pentru a se asigura că Erica era acasă. Ce putea oare 
să fie atât de urgent? 

— Voiam să-ţi vorbesc în legătură cu Christian, zise Gaby 
când intră, răspunzând întrebării încă nerostite de Erica. Ai niște 
cafea? 

— Păi... da, desigur. 

Ca de obicei, să-i facă față lui Gaby era ca și cum s-ar fi 
ciocnit cu un tren. Femeia nu se obosi să-și mai scoată cizmele, 
ci doar le șterse superficial de preș, înainte de a păși pe 
podeaua din lemn, cu tocurile sale zgomotoase. Erica cercetă 
îngrijorată scândurile lustruite ale podelei, sperând ca 
directoarea să nu lase vreo urmă de murdărie, însă ar fi fost 
inutil să-i spună ceva lui Gaby. Erica nu-și amintea să o fi văzut 
vreodată descălțându-se, așa că se întrebă dacă măcar își 
scotea cizmele atunci când se suia în pat. 

— Cât de... intim ai aranjat pe-aici, spuse Gaby, cu un zâmbet 
larg. 

Însă Erica își dădu seama că femeia era oripilată de jucăriile și 
hainele Maiei, de hârtiile lui Patrik și de toate celelalte lucruri 
împrăștiate peste tot. Gaby le mai făcuse vizite, însă atunci 
Erica știuse că avea să vină și făcuse din timp curăţenie. 

Înainte de-a se așeza, directoarea editurii scutură câteva 
firimituri de pe un scaun din bucătărie. Erica luă repede o cârpă 
de vase și șterse cu ea masa, lucru pe care nu apucase să-l facă 
după micul dejun și vizita Annei. 

— Tocmai ce-a fost aici sora mea, explică ea, îndepărtând 
cutia goală de înghețată. 

— Ştii doar că e un mit să mănânci cât pentru doi atunci când 
ești însărcinată, zise Gaby, holbându-se la pântecele imens al 
Ericăi. 

— Hmm, mormăi aceasta, abţinându-se din a-i servi o replică 
tăioasă. 

Gaby nu era cunoscută pentru tactul său. Silueta ei zveltă era 
rezultatul unei diete disciplinate și al exerciţiilor fizice efectuate 
de trei ori pe săptămână cu un antrenor personal la sala de 
fitness Sturebadet, din centrul Stockholmului. În plus, trupul său 
nu dădea semne că ar fi suferit vreo sarcină în trecut. Cariera 
fusese întotdeauna pe primul loc pentru ea. 

Din răutate, Erica așeză pe masă un platou cu pateuri, 
împingându-l spre Gaby. 

— Dorești un pateu? 

Urmări apoi cum în sufletul lui Gaby se dădu o luptă între 
dorința de a fi politicoasă și nevoia disperată de a spune „nu, 
mulțumesc”. In cele din urmă, femeia ajunse la un compromis. 

— Voi lua o jumătate, dacă nu te deranjează. 

Gaby rupse cu grijă o bucată, schimonosindu-se de parcă 
urma să își îndese în gură un gândac de bucătărie. 

— Spuneai că vrei să îmi vorbeşti despre Christian, nu? zise 
Erica, fără să-și mai poată stăpâni curiozitatea. 

— Da. Nu pot înţelege ce se întâmplă cu el. 

Gaby păru ușurată odată cu încheierea dilemei legate de 
pateu, așa că luă o gură sănătoasă de cafea ca să-i alunece mai 
ușor pe gât bucăţica pe care tocmai o mâncase. 

— Zice că refuză să mai promoveze cartea, dar așa ceva nu 
se face. E lipsit de profesionalism! 

— Nu prea pare să reacționeze bine la toată atenţia primită 
din partea presei, se aventură Erica, simțindu-se iar vinovată 
pentru rolul său din întreaga situaţie. 

Gaby gesticulă, mișcându-și prin aer degetele cu manichiură 
impecabilă. 

— Știu. Și înțeleg asta. Dar în curând se va potoli, iar toată 
nebunia asta a crescut mult vânzările cărții. Oamenii sunt 
curioși în legătură cu el și romanul său. Adică, într-un final, 
Christian va culege roadele. Și trebuie să conștientizeze faptul 
că am investit mulți bani și mult timp în lansarea pe piață a 
cărţii sale. Așadar, în schimbul acestora, noi contăm pe un pic 
de cooperare din partea lui. 

— Sigur, firește, murmură Erica, deși nu era sigură ce anume 
credea despre situaţia respectivă. 

Pe de o parte, îi înțelegea comportamentul lui Christian. 
Pesemne că era groaznic ca jurnaliștii să-i expună viaţa privată 
în felul acela. Tocmai debutase în cariera de scriitor și se 
presupunea că atenţia primită în momentele acelea avea să îi 
fie de folos mulți ani la rând. 

— De ce nu stai tu de vorbă cu el? întrebă ea, circumspectă. 
Nu ar trebui să porți discuţia asta cu Christian? 

— Am avut ieri o întâlnire, răspunse tăios Gaby. Și am putea 
spune că nu a decurs prea bine. 

Strânse din buze, ca pentru a sublinia ceea ce tocmai 
afirmase. Erica își dădu seama că trebuie să fi fost un dezastru. 

— Vai, ce ghinion. Dar cred că e foarte stresat acum și poate 
că ar fi bine să trecem cu vederea... 

— Eu înțeleg, dar în același timp conduc o afacere și am un 
contract cu Christian. Cu toate că nu sunt descrise în detaliu 
obligaţiile sale cu privire la promovarea în presă, ajutorul în 
strategia de marketing și așa mai departe, se înţelege că avem 
anumite pretenţii de la el. Poate că unii autori scapă ușor dacă 
se poartă precum niște sihaștri și nu participă la evenimente pe 
care le consideră nedemne de ei. Insă acei scriitori sunt deja 
consacrați, iar cărţile lor au un public larg. Christian încă nu a 
ajuns la un asemenea statut, nici pe departe! S-ar putea să se 
întâmple într-o bună zi, dar cariera unui scriitor nu se clădește 
peste noapte și, având în vedere începutul fantastic pe care l-a 
avut cu Sirena, e dator față de el însuși, dar și față de editură, 
să facă anumite sacrificii. 

Gaby se opri și o privi ţintă pe Erica. 

— Speram să-i explici tu asta. 

— Eu? 

Erica nu știu ce să răspundă. Nu era deloc convinsă de faptul 
că ea ar fi fost persoana potrivită pentru a-l convinge pe 
Christian să se arunce din nou în groapa cu lei. Mai ales că ea îi 
adusese la ușă toate acele necazuri. 

— Nu știu dacă ar fi atât de..., spuse ea, căutând o modalitate 
politicoasă de a refuza, însă Gaby o întrerupse. 

— Excelent. Atunci rămâne așa. Explică-i ce dorim de la el. 

— Dar ce..., începu Erica, privind-o pe Gaby și întrebându-se 
ce anume spusese, care să fi putut suna a răspuns afirmativ. 

Însă Gaby deja se ridicase în picioare. Își netezi fusta, apoi își 
luă poșeta, aruncându-și peste umăr cureaua acesteia. 

— Mulţumesc pentru cafea și discuţie. Imi pare bine că noi 
două avem o relație profesională așa de bună. 

Se aplecă și o sărută de la distanţă pe ambii obraji, după care 
păși zgomotos de-a lungul podelei, îndreptându-se către ușa de 
la intrare. 

— Nu te ridica. Mă descurc eu, strigă ea, peste umăr. Pa, pa! 

— Pa, pa, zise Erica, făcându-i cu mâna. 

De data aceea, întâlnirea nu păruse o coliziune cu un tren - 
Erica simţea, mai degrabă, că fusese făcută una cu pământul. 

e 

Patrik și Gösta urcară în mașină și plecară la nici cinci minute 
după primirea apelului. La început, Kenneth Bengtsson abia 
putuse articula câteva cuvinte, însă după câteva momente, 
Patrik înțelesese ce anume voia să spună. Soţia lui fusese 
omorâtă. 

— Ce naiba se întâmplă aici? zise Gösta, scuturând din cap și 
încercând să se ţină bine de mânerul aflat deasupra geamului. 

Intotdeauna făcea asta când Patrik era la volan. 

— Chiar e nevoie să iei curbele așa de repede? Aproape că 
sunt lipit de parbriz. 

— Scuze. 

Patrik încetini puţin, însă nu dură mult până când apăsă din 
nou cu piciorul pe accelerație. 

— Ce se întâmplă, întrebi tu? Și eu aș vrea să știu, zise el, cu 
o grimasă, uitându-se în oglinda retrovizoare pentru a se 
asigura că Paula și Martin îi urmau îndeaproape. 

— Ce a zis? Prezenta și ea urme de înjunghiere? întrebă 
Gösta. 

— N-am putut afla mare lucru de la el. Părea a fi în stare de 
şoc. A zis doar că s-a întors acasă, unde și-a găsit soția ucisă. 

— Din câte am auzit, ea nu mai avea mult de trăit, spuse 
Gösta. 

Ura din tot sufletul orice lucru legat de boală și moarte. Toată 
viața, se aşteptase să capete vreo boală incurabilă. Unica lui 
dorință era să joace cât mai multe runde de golf cu putință, 
înainte ca acest lucru să se întâmple. Dar acum, cel care părea 
să sufere de o sănătate șubredă era mai degrabă Patrik. 

— Apropo, nu arăţi prea bine. 

— Habar n-ai ce zici, răspunse Patrik, iritat. Nu știi cum e să ai 
și o slujbă cu normă întreagă, și un bebeluș acasă. Imposibil să 
ţii pasul, imposibil să dormi îndeajuns. 

Patrik își regretă cuvintele de îndată ce le rosti. Știa că 
durerea cea mai mare din viața lui Gösta fusese că fiul lui 
murise la scurt timp după naștere. 

— lartă-mă. A fost o prostie, zise el. 

Gosta dădu din cap. 

— Nu-i nimic. _ 

O vreme, amândoi rămaseră tăcuțţi. Indreptându-se spre 
Fjällbacka, ascultară zgomotul roţilor pe carosabil. 

— Mă bucur pentru Annika și pentru fetița pe care o va 
adopta, zise într-un final Gösta și chipul i se îmblânzi. 

— Da, însă așteptarea e foarte lungă, spuse Patrik, fericit că 
schimbaseră subiectul. 

— Mă surprinde faptul că durează așa de mult. N-aș fi crezut. 
Doar copilașul e chiar acolo, așadar care e problema? 

Gosta părea aproape la fel de frustrat precum Annika și soțul 
ei, Lennart. 

— Birocraţie, zise Patrik. Și presupun că ar trebui să fim 
recunoscători fiindcă îi verifică pe toţi așa cum se cuvine și nu 
dau copii oricui. 

— Ai dreptate în privinţa asta. 

— În regulă, am ajuns. 

Patrik viră pe aleea din faţa casei familiei Bengtsson și parcă 
mașina. O secundă mai târziu, își făcu apariţia și celălalt vehicul 
al poliţiei, având-o la volan pe Paula. Atunci când femeia opri 
motorul, unicul sunet rămas fu cel al vântului fremătând prin 
pădurile din apropiere. 

Kenneth Bengtsson le deschise ușa. Era palid și părea confuz. 

— Patrik Hedström, se recomandă Patrik, scuturându-i mâna 
lui Kenneth. Unde se află? 

Le făcu semn colegilor să-l aștepte afară. Ar fi creat probleme 
echipei de criminaliști dacă ar fi tropăit cu toţii prin casă. 
Kenneth deschise ușa mai larg și arătă de-a lungul coridorului. 

— Acolo. Eu... v-ar deranja dacă eu aș rămâne aici? 

Ochii îi erau îndreptaţi spre Patrik, însă privirea sa era goală. 

— Rămâneţi aici, cu colegii mei, și voi merge doar eu 
înăuntru, zise Patrik, aruncându-i o privire lui Gösta, semn că el 
era însărcinat să se ocupe de soțul victimei. 

Abilităţile de poliţist ale lui Gösta lăsau mult de dorit, însă 
bărbatul se pricepea să discute cu oamenii, iar Patrik știu că 
Bengtsson avea să fie pe mâini bune. Medicii urmau să ajungă 
dintr-o clipă în alta. Le dăduse telefon înainte de a pleca de la 
secţie, așa că ambulanţa trebuia să apară. 

Patrik intră și se descălță. Porni în direcţia indicată de 
Kenneth, presupunând că bărbatul se referise la ușa din capătul 
culoarului. Era închisă, iar Patrik se opri chiar înainte de a-i 
atinge mânerul. Era posibil să existe amprente. Folosindu-și 
cotul, el apăsă pe clanţă și deschise ușa, rezemându-se de ea. 

Femeia era întinsă în pat, cu ochii închiși, cu braţele pe lângă 
corp. Era ca și cum ar fi dormit. Se apropie câţiva pași, 
căutându-i plăgi pe trup. Nu existau răni ori sânge, însă corpul 
femeii prezenta semne clare ale bolii. Oasele i se vedeau prin 
pielea întinsă și uscată, iar pe sub eșarfa pe care o purta, capul 
său părea lipsit de păr. Îl duru sufletul când se gândi la chinurile 
prin care probabil că trecuse nu numai ea, ci și Kenneth, obligat 
să-și vadă soţia în acea stare. Însă nu exista nimic care să indice 
altceva în afară de faptul că ea murise în somn. Patrik se dădu 
înapoi, cu atenţie. 

Atunci când păși afară, în frig, Gösta îi vorbea lui Kenneth cu o 
voce liniștitoare, în vreme ce Paula și Martin îl ajutau pe șoferul 
ambulanţei să dea mașina cu spatele pe alee. 

— Am mers să o văd, îi șopti Patrik lui Kenneth, apucându-l cu 
brațul pe după umăr. Și nu văd vreun semn că ar fi fost ucisă, 
după cum ați zis la telefon. Din câte am înţeles, soţia 
dumneavoastră era foarte bolnavă. Așa e? 

Kenneth scutură din cap, fără a spune un cuvânt. 

— Nu pare mai degrabă să fi murit în somn? 

— Nu, a fost ucisă, răspunse Kenneth, vehement. 

Patrik făcu schimb de priviri cu Gösta. Nu era neobișnuit ca o 
persoană aflată în stare de șoc să reacționeze ciudat sau să 
spună lucruri stranii. 

— De ce credeţi asta? După cum am spus, tocmai am fost să 
o văd pe soţia dumneavoastră și corpul său nu prezintă leziuni 
evidente, nimic care să indice vreun lucru... ieșit din comun. 

— A fost ucisă! insistă Kenneth, iar Patrik începu să-și dea 
seama că nu mai puteau face nimic. 

Avea să-i roage pe doctori să se ocupe de bietul bărbat. 

— Uitați-vă aici! 

Kenneth scoase ceva din buzunar și i-l dădu lui Patrik, care îl 
luă, fără să stea pe gânduri. Era o bucăţică albă de hârtie, 
împăturită în două. 

Patrik îl privi întrebător pe Kenneth, apoi despături hârtia. Cu 
cerneală neagră era scris: „Adevărul despre tine a ucis-o”. 

Patrik recunoscu imediat scrisul. 

— Unde ai găsit asta? 

— În mâna lui Lisbet, rosti cu greu Kenneth. 

— Și nu a scris-o ea? 

Patrik cunoștea deja răspunsul, dar simţi totuși nevoia de a 
pune întrebarea, pentru a elimina orice urmă de îndoială. Era 
același scris. lar cuvintele erau la fel de sumbre precum cele din 
scrisoarea pe care o luase Erica de la Christian. 

După cum era de așteptat, Kenneth scutură din cap. 

— Nu, zise el, ridicând și ceva care îi scăpase lui Patrik, cu 
toate că se afla strâns în mâna bărbatului. Aceeași persoană a 
trimis și astea. 

Într-o pungă se găseau câteva plicuri albe. Adresa de pe ele 
fusese notată cu cerneală neagră, cu un scris elegant. La fel ca 
pe hârtia din mâna lui Patrik. 

— Când le-aţi primit? întrebă el, simțind cum inima îi spărgea 
pieptul. 

— Noi tocmai eram pe cale să le predăm poliţiei, șopti 
Kenneth, înmânându-i lui Patrik punga. 

— La cine vă referiţi prin „noi”? 

— Erik și cu mine. Amândoi am primit scrisori similare. 

— Erik Lind? Și el are scrisori? repetă Patrik, dorind să se 
asigure că auzise corect. 

Kenneth încuviință. 

— De ce nu aţi spus până acum poliţiei? 

Patrik încercă să-și ascundă frustrarea din voce. Bărbatul aflat 
dinaintea lui tocmai își pierduse soţia, așa că nu era momentul 
potrivit pentru reproșuri. 

— Eu... noi... Abia azi ne-am dat seama că amândoi am primit 
genul acesta de scrisori. lar despre Christian am aflat doar când 
am citit în ziare, la sfârșitul săptămânii. Nu pot vorbi în numele 
lui Erik, însă în ceea ce mă privește, nu am vrut să o supăr pe... 

Vocea i se stinse treptat. 

Patrik mai aruncă o privire în pungă. 

— Doar trei dintre ele au adresă și timbru. Una are pe plic 
doar numele. Cum a sosit? 

— Cineva a intrat în casă noaptea trecută și a lăsat-o pe masa 
din bucătărie. 

Kenneth ezită, însă Patrik nu vorbi, simțind că bărbatul mai 
avea ceva de spus. 

— Și lângă scrisoare am găsit un cuţit. Unul dintre cuţitele 
noastre de bucătărie. Presupun că e un mesaj care poate fi 
interpretat în mai multe feluri. Am crezut că mie voia să-mi facă 
rău cineva. De ce Lisbet? De ce să o omoare pe Lisbet? continuă 
el, începând să plângă. 

Işi șterse o lacrimă cu podul palmei, rușinat probabil fiindcă 
plângea în faţa lui Patrik și a celorlalţi polițiști. 

— Nu știm dacă a fost ucisă, îi spuse Patrik, cu blândețe, însă 
cineva a fost cu siguranţă în casa dumneavoastră. Aveţi idee 
cine ar fi putut să fie? Sau cine v-ar fi putut trimite aceste 
scrisori? 

Rămase cu privirea aţintită asupra lui Kenneth, vrând să 
observe dacă avea să i se schimbe în vreun fel expresia. Din 
câte își dădu seama, bărbatul spuse adevărul atunci când i se 
confesă: 

— M-am gândit mult, de când a apărut prima scrisoare. Asta 
se întâmpla chiar înainte de Crăciun. Însă nu-mi vine în minte 
nimeni care să-mi vrea răul. Absolut nimeni. Niciodată nu mi-am 
făcut astfel de dușmani. Sunt mult prea... neimportant. 

— Dar Erik? De cât timp primește el aceste scrisori? 

— Cam la fel ca și mine. Le are pe toate la birou. Eu doar mă 
întorceam acasă ca să le iau pe ale mele, după care urma să 
contactăm poliţia... 

Vocea îi pieri din nou, iar Patrik își dădu seama că gândurile îi 
zburaseră înapoi la camera în care își găsise soția moartă. 

— Ce credeţi că înseamnă mesajul din bilet? întrebă Patrik, 
precaut. Se referă la un „adevăr despre tine” - ce credeţi că ar 
putea fi? 

— Nu știu, șopti Kenneth. Chiar nu am idee, zise el și trase 
adânc aer în piept. Ce veţi face acum cu ea? 

— Va fi dusă în Göteborg, pentru o examinare mai atentă. 

— O examinare mai atentă? Vă referiţi la o autopsie? spuse 
Kenneth, chinuit. 

— Da. O autopsie. Mă tem că e necesară, pentru a putea 
stabili ce anume s-a petrecut de fapt aici. 

Kenneth dădu din cap, însă privirea îi era încețoșată, iar 
buzele, ușor vinete. Dându-și seama că stătuseră mult prea mult 
timp afară, în frig, mai ales având în vedere hainele subțiri în 
care era îmbrăcat Kenneth, Patrik adăugă: 

— E frig aici, ar trebui să intraţi în casă. 

Rămase tăcut câteva clipe. 

— Aţi vrea să mergeţi până la birou cu mine? Vreau să spun, 
la biroul dumneavoastră. Atunci vom putea sta de vorbă cu Erik. 
să nu vă fie jenă să mă refuzaţi dacă nu doriţi; voi merge singur. 
Apropo, vreţi să telefonaţi cuiva? 

— Nu, aș vrea să merg cu dumneavoastră, zise Kenneth, 
aproape sfidător. Vreau să știu cine a făcut asta. 

— În regulă, atunci. 

Patrik îl prinse ușor de braţ, conducându-l spre mașină. 
Deschise portiera, pentru ca bărbatul să poată intra. După care 
se duse până la Martin și la Paula, dându-le câteva instrucțiuni 
concise. Intră în casă, căutând o jachetă pentru Kenneth, apoi îi 
făcu semn lui Gosta să-l urmeze. Echipa de criminaliști era pe 
drum, iar Patrik spera să se întoarcă înainte ca ei să își termine 
treaba. Altminteri, s-ar fi văzut nevoit să discute cu ei mai 
târziu. Dar în clipele acelea discuţia cu Erik era atât de urgentă, 
încât nu mai putea aștepta. 

Când dădură cu spatele pe alee, Kenneth aruncă o privire 
lungă spre casă. Buzele i se mișcară, de parcă și-ar fi luat în 
tăcere rămas-bun. 

e 

Nimic nu se schimbase cu adevărat; părea la fel de pustie ca 
și până atunci. Singura diferenţă era că avea un trup de 
înmormântat, iar ultima licărire de speranţă pierise. Premoniţiile 
Ciei se adeveriseră, în cele din urmă. Dumnezeule, cât își dorea 
să se fi înșelat. 

Cum avea să trăiască fără Magnus? Cum avea să arate viaţa 
fără el? Îi părea ireal ca soţul ei, tatăl copiilor ei, să zacă într-un 
mormânt, în cimitir. Acel Magnus care întotdeauna fusese atât 
de plin de viaţă, care întotdeauna se distrase și îi antrenase și 
pe cei din jurul său. Firește că uneori pe Cia o enervaseră 
atitudinea lui lipsită de griji și permanentele șicanări. O scotea 
din sărite ori de câte ori voia să poarte o discuţie serioasă cu 

Magnus, iar acesta glumea și o tachina, până când femeia nu se 
mai putea abtine și izbucnea în râs. Însă chiar și așa, ea nu ar fi 
vrut să schimbe nimic la el. 

Ce n-ar fi dat ca să mai petreacă un ceas cu el! O jumătate de 
oră, ba chiar un minut. Nu își încheiaseră viața împreună; 
dimpotrivă, abia o începuseră. Nu apucaseră să parcurgă decât 
jumătate din drumul pe care și-l planificaseră împreună. Prima 
lor întâlnire atât de emoţionantă, pe când aveau nouăsprezece 
ani. Perioada de început, când fuseseră atât de îndrăgostiţi. 
Clipa când Magnus o ceruse în căsătorie, apoi nunta lor din 
biserica Fjällbacka. Copiii. Nopțile pline de  scâncetele 
bebelușilor, când dormiseră pe rând. Toate orele petrecute 
jucându-se și râzând cu Elin și Ludvig. Nopțile în care făcuseră 
dragoste sau adormiseră pur și simplu, ţinându-se de mână. Și 
ultimii câţiva ani, când copiii crescuseră, iar ea și Magnus 
avuseseră șansa de a se descoperi din nou. 

Insă mai existau atât de multe lucruri pe care ar fi dorit să le 
facă; drumul aflat dinaintea lor păruse lung și înțesat cu 
experiențe pe care ei le așteptaseră cu înfrigurare. Magnus 
fusese nerăbdător să-i tachineze pe primii iubiţi și pe primele 
iubite ale copiilor săi, care aveau să-și facă apariţia, timizi și 
speriaţi, în casa lor, pentru a le fi prezentaţi. Amândoi voiau să-i 
ajute pe Elin și pe Ludvig să se mute în primele lor apartamente, 
să le ducă mobila, să le zugrăvească pereţii și să le cumpere 
perdelele. In calitate de tată, Magnus avea să ţină un discurs 
atunci când copiii lor urmau să se căsătorească. Ar fi vorbit mult 
prea mult, ar fi devenit sentimental și ar fi dat cu siguranţă mult 
prea multe detalii cu privire la copilăria lor. Cia și Magnus își 
imaginaseră chiar și primul lor nepot, cu toate că mai era mult 
până atunci. Însă îi aștepta undeva, acolo, în viitor, ca o 
promisiune, strălucind ca un giuvaier. lar ei aveau să fie cei mai 
grozavi bunici din lume. Intotdeauna pregătiţi să dea o mână de 
ajutor și să își răsfeţe nepoţii. Să le dea tort la cină și să le 
cumpere exagerat de multe jucării. Oferindu-le timpul lor, tot 
timpul de care ar fi dispus. 

Insă totul se năruise. Aspiraţiile lor n-aveau să se mai 
împlinească niciodată. Brusc, Cia simţi o mână pe umăr. Îi auzi 
vocea, care însă era atât de asemănătoare cu cea a lui Magnus, 
încât femeia o înlătură, refuzând să-i dea ascultare. După o 

vreme, vocea amuţi, iar mâna se îndepărtă. Dinaintea sa, ea 
văzu drumul dispărând, ca și cum n-ar fi existat vreodată. 
e 

Pe ultima sută de metri spre locuinţa lui Christian, Erica avu 
senzaţia că se îndrepta către Golgota. Sunase la bibliotecă, dar 
aflase că bărbatul nu mai era acolo. Drept urmare, ea se 
așezase cu greu la volanul mașinii, îndreptându-se către casa 
lui. Incă nu era sigură dacă ar fi trebuit să dea curs rugăminţii lui 
Gaby. În același timp, nu-i trecea prin minte nicio soluţie pentru 
a scăpa din acea situaţie. Gaby nu accepta vreodată un răspuns 
negativ. 

— Ce dorești? întrebă Sanna atunci când deschise ușa. 

Femeia părea și mai tristă decât în mod normal. 

— Trebuie să stau de vorbă cu Christian, îi răspunse Erica, 
sperând să nu-i fie cerute explicații. 

— Nu e acasă. 

— Când trebuie să apară? întrebă Erica, răbdătoare, aproape 
simțind recunoștință la gândul că ar fi putut amâna întâlnirea. 

— Scrie. Pe barcă. Poţi să mergi până acolo dacă vrei, însă îl 
vei deranja pe riscul tău. 

— E în regulă. Voi risca, spuse Erica. E important. 

Sanna ridică din umeri. 

— Faci cum vrei. Știi unde e? 

Erica dădu din cap. Îl mai vizitase de câteva ori pe Christian în 
bârlogul lui de scriitor. 

Cinci minute mai târziu, ea parca mașina lângă un șir de 
căsuțe plutitoare. Cea în care lucra bărbatul fusese moștenită 
de la familia Sannei. Bunicul ei din partea mamei o cumpărase 
pe nimica toată, iar acum barca era una din puţinele aflate în 
proprietatea cuiva care locuia în Fjällbacka pe parcursul 
întregului an. 

Pesemne că bărbatul îi auzise mașina, fiindcă deschise ușa 
înainte ca Erica să apuce să bată. Femeia observă că pe frunte 
avea o tăietură, însă hotărî că nu era momentul să îi pună 
întrebări legate de ea. 

— Ce faci aici? o întrebă el, cu aceeași lipsă de entuziasm de 
care dăduse dovadă și Sanna. 

Erica începu să se simtă ca și cum ar fi fost ciumată. 

— Suntem doar eu și încă vreo doi, încercă ea să glumească, 
dar Christian nu păru amuzat. 

— Lucrez, îi spuse el, fără a da impresia că urma să o 
poftească înăuntru. 

— Te voi deranja doar câteva minute. 

— Tu, în mod special, ar trebui să înţelegi cum e să fii 
concentrat asupra scrisului, zise el. 

Lucrurile decurgeau mult mai rău decât se așteptase Erica. 

— Am primit o vizită din partea lui Gaby acum ceva vreme, 
zise ea. Mi-a povestit despre întâlnirea voastră. 

Christian lăsă umerii în jos și oftă. 

— A bătut drumul până aici doar ca să-ţi spună despre asta? 

— Fusese în Göteborg, la o întâlnire. E foarte supărată. Și s-a 
gândit că poate eu... N-am putea intra înăuntru, în loc să stăm 
aici, în faţa ușii? 

Fără a spune o vorbă, Christian se dădu în sfârșit la o parte, 
lăsând-o să intre. Tavanul era atât de jos, încât el fu nevoit să-și 
plece puţin capul, dar Erica, fiind cu mult mai scundă, putu 
rămâne dreaptă. Christian îi întoarse spatele și o conduse până 
în camera cu vedere la mare. Computerul era pornit și paginile 
scrise stăteau împrăștiate pe masa extensibilă din faţa ferestrei, 
semn că el într-adevăr lucra. 

— În regulă, ce-a spus? 

Bărbatul se așeză picior peste picior, încrucișându-și apoi 
brațele. Întregul său corp radia antipatie. 

— După cum am zis, e foarte supărată. Sau poate că 
„îngrijorată” ar fi cuvântul mai potrivit. Spune că tu refuzi să mai 
dai interviuri sau să îți mai promovezi în vreun fel cartea. 

— Așa e, răspunse Christian, părând și mai sfidător. 

— Pot să te întreb de ce? 

— Sunt sigur că știi de ce, se răsti bărbatul, făcând-o pe Erica 
să tresară. 

Christian îi observă reacţia și păru să-și regrete tonul. 

— Ştii de ce, repetă el, fără tragere de inimă. Nu pot... Pur și 
simplu nu pot. Nu și după tot ce s-a spus în presă. 

— Eşti îngrijorat că ai putea atrage mai multă atenţie? Asta e 
problema? Ai mai primit ameninţări? Ştii cine ţi le trimite? 

Erica lansă un val de întrebări. 

Christian scutură puternic din cap. 

— N-am idee. N-am absolut nicio idee! zise el, pe un ton 
crescând în intensitate. Vreau doar puţină liniște pentru a lucra 
fără să fiu deranjat și fără să... 

Bărbatul îi întoarse spatele. Erica îl studie în tăcere. Nu se 
potrivea deloc în acel ambient. Gândul respectiv îi mai trecuse 
Ericăi prin minte, devenind cu atât mai puternic în clipele 
acelea, când îl văzu din nou pe Christian în căsuţa plutitoare. 
Părea așa de nelalocul lui printre toate acele unelte de pescuit și 
plase care împodobeau pereţii. Micuța baracă semăna cu o 
căsuță pentru păpuși în care el își îndesase braţele lungi, 
împotmolindu-se apoi și nemaiputând să iasă. Intr-un fel, era 
posibil ca tocmai asta să se fi întâmplat. Femeia aruncă o privire 
asupra manuscrisului de pe masă. Era imposibil să-și dea seama 
despre ce era vorba în text, dar estimă că se aflau acolo 
aproape o sută de pagini. 

— E o carte nouă? 

Nu avea nicio intenţie să abandoneze subiectul care părea să- 
| deranjeze atât de mult pe Christian, însă era dispusă să-i ofere 
o clipă de răgaz, ca să se calmeze. 

— Da, zise el, părând să se relaxeze puțin. 

— E continuarea la Sirena? 

Christian zâmbi. 

— Nu există o continuare pentru Sirena, răspunse el, 
întorcându-se pentru a privi marea. Nu înțeleg cum ar avea 
cineva curajul, adăugă, ezitând. 

— Poftim? 

Erica nu avu impresia să fi spus vreun lucru care să-l poată 
face să zâmbească. 

— Ce anume vrei să spui cu acest „curaj”? 

— De a plonja în apă. 

Erica se întoarse pentru a vedea încotro se îndrepta privirea 
lui Christian și înţelese brusc la ce se referise acesta. 

— Să plonjeze de pe trambulină? Cea din Badholmen? 

— Da, răspunse Christian, uitându-se ţintă la ea, fără să 
clipească. 

— Eu n-am îndrăznit niciodată. Însă trebuie să recunosc că 
mi-e frică de apă, lucru destul de jenant, având în vedere faptul 
că am crescut aici. 

— Nici eu n-am îndrăznit. 

Vocea lui Christian păru îndepărtată, aproape visătoare. Erica 
așteptă cu sufletul la gură ca bărbatul să continue. Ceva plutea 
în aer, o tensiune ce părea să fi atins punctul său maxim. Erica 
nu îndrăzni să se clintească, abia dacă îndrăzni să respire. După 

câteva clipe, Christian continuă, fără a mai părea conștient de 
prezenţa ei. 

— Ea a îndrăznit. 

— Cine? șopti Erica. 

Pentru început, nu crezu că va primi vreun răspuns. Se 
așternu tăcerea. Apoi, cu o voce atât de joasă, încât cuvintele 
abia i se auziră, Christian spuse: 

— Sirena. 

— În carte? 

Erica nu înțelegea. Ce voia să spună? Și unde se afla 
Christian? În niciun caz nu era acolo. Nu în clipa prezentă, nu 
alături de ea. Era în altă parte, iar Erica își dori să fi știut unde 
anume. 

În secunda următoare, întreaga atmosferă se risipi. Christian 
trase adânc aer în piept și se întoarse cu faţa spre ea. Revenise. 

— Vreau să mă concentrez asupra noului manuscris. Nu vreau 
să acord interviuri și să scriu urări pentru ziua de naștere a 
cuiva, în cărțile pe care sunt rugat să le semnez. 

— Asta face parte din sarcina ta, Christian, îi atrase atenția 
Erica. 

O iritase puțin aroganta lui. 

— Vrei să spui că nu am de ales? 

Bărbatul îi vorbise calm, deși încordarea încă se simţea. 

— Dacă nu erai pregătit să iei asupra ta și acea sarcină, 
trebuia să fi precizat de la bun început. Editura, piața de 
desfacere și cititorii - și, pentru Dumnezeu, ei sunt cei mai 
importanţi! - se așteaptă ca noi să le dedicăm puţin din timpul 
nostru. Dacă un autor nu vrea să o facă, el trebuie să clarifice 
asta de la început. Nu poţi schimba regulile chiar în toiul jocului. 

Christian se uită în jos, către podea, și Erica văzu că o asculta 
cu atenţie. Atunci când ridică privirea, ochii îi erau înlăcrimați. 

— Nu pot, Erica. Îmi e imposibil să-ţi explic, dar... 

Scutură din cap și mai făcu o încercare. 

— Nu am cum. Pot să mă persecute, pot să mă treacă pe lista 
neagră, nu-mi pasă. Eu voi continua să scriu, fiindcă asta trebuie 
să fac. Însă nu pot juca după cum îmi cântă ei. 

Începu să-și scarpine viguros braţele, de parcă i-ar fi mișunat 
furnici pe sub piele. 

Erica îl privi cu îngrijorare. Christian era precum o coardă 
întinsă, care putea să plesnească dintr-o clipă în alta. Insă își 

dădu seama că nu avea ce să-i facă. El nu voia să-i vorbească. 
Dacă intenţiona să rezolve misterul acelor scrisori, se vedea 
nevoită să caute răspunsuri de una singură, fără a conta pe 
ajutorul lui. 

Christian o fixă cu privirea timp de o secundă, apoi își trase 
brusc scaunul mai aproape de masa pe care stătea computerul. 

— Acum trebuie să-mi văd de muncă. . 

Chipul său era lipsit de orice expresie. Inchistat. 

Erica se ridică în picioare. Şi-ar fi dorit să-i poată pătrunde în 
minte, ca să-i afle secretele care cu siguranţă se ascundeau 
acolo. Era sigură că ele ar fi putut dezlega totul. Insă bărbatul își 
îndreptă atenţia spre monitor, absorbit de cuvintele pe care le 
scrisese, de parcă acestea ar fi fost ultimele pe care avea să le 
citească. 

Erica plecă fără a spune nimic. Nici măcar la revedere. 

e 

Patrik rămase în birou, încercând să țină la distanță o senzație 
copleșitoare de oboseală. Trebuia să se concentreze și să fie 
vigilent în clipele acelea, când ancheta ajunsese într-un stadiu 
crucial. Paula își vâri capul pe ușă. 

— Ce se petrece? întrebă ea, observând  paloarea 
nesănătoasă a lui Patrik și broboanele de sudoare de pe fruntea 
acestuia. 

Își făcea griji în legătură cu Patrik. Nu avea cum să-i scape 
faptul că el părea epuizat în ultima vreme. Patrik trase adânc 
aer în piept și își îndreptă cu forța gândurile spre evenimentele 
cele mai recente. 

— Trupul lui Lisbet Bengtsson a fost dus la Göteborg pentru 
autopsie. Nu am vorbit cu Pedersen, dar având în vedere că mai 
durează până vom primi rezultatele despre Magnus Kjellner, nu 
afirm nimic cu privire la Lisbet până la începutul săptămânii 
următoare, asta cel mai devreme. 

— Și ce crezi? A fost ucisă? 

Patrik ezită. 

— În ceea ce-l privește pe Magnus, sunt sigură că e vorba de 
crimă. Rănile pe care le prezenta nu și le-ar fi putut face singur; 
nu puteau fi decât rezultatul unui atac. Cât despre Lisbet... chiar 
nu știu ce să zic. Nu avea nicio leziune vizibilă și era grav 
bolnavă, așa că ar fi putut foarte ușor să moară din acea cauză. 
Asta dacă nu ar fi existat biletul. Cineva a fost în camera ei și i-a 

strecurat în mână bucăţica de hârtie. Însă e imposibil de spus 
dacă asta s-a întâmplat înainte să moară, în timp ce murea sau 
după ce a murit. Va trebui să așteptăm mai multe informaţii din 
partea lui Pedersen. 

— Cum rămâne cu scrisorile? Ce-au zis Erik și Kenneth? Aveau 
vreo teorie în legătură cu persoana care să le fi trimis? Sau cu 
motivul acesteia? 

— Nu. Niciunul nu are vreo idee. lar în clipa de faţă, nu văd de 
ce nu i-aş crede. Însă pare puţin probabil că trei oameni au fost 
selectați la întâmplare pentru a primi asemenea scrisori. Se 
cunosc între ei și petrec timp împreună. Trebuie să existe un 
numitor comun. Ceva care să ne fi scăpat. 

— În cazul ăsta, de ce n-a primit și Magnus scrisori? întrebă 
Paula. 

— Nu știu. O fi primit, dar fără să fi spus cuiva. 

— Ai întrebat-o pe Cia? 

— Da, imediat cum am aflat de scrisorile trimise lui Christian. 
A spus că soțul ei nu a primit așa ceva. Dacă s-ar fi întâmplat, 
ea ar fi știut și ne-ar fi anunţat de la bun început. Dar e greu să 
fii sigur. Poate că Magnus a păstrat tăcerea pentru a o proteja 
pe ea. 

— Se pare că întreaga chestiune a început să se agraveze. Să 
intri în casa cuiva, în toiul nopţii, este mult mai grav decât să-i 
trimiţi scrisori prin poștă. 

— Ai dreptate, zise Patrik. Aș vrea să-i ofer lui Kenneth 
protecţie din partea poliţiei, însă pur și simplu nu avem 
personalul necesar. _ 

— Nu, chiar nu avem, aprobă Paula. Insă dacă se dovedește 
că soţia lui a fost totuși ucisă, atunci... 

— În cazul ăsta, vom fi nevoiţi să regândim întreaga anchetă, 
răspunse Patrik, istovit. 

— Apropo, ai trimis scrisorile la laborator, pentru analiză? 

— Da, fără întârziere. Și am inclus-o și pe cea pe care a luat-o 
Erica de la Christian. 

— Vrei să spui pe care a furat-o Erica, zise Paula, încercând 
să-și ascundă zâmbetul. 

ÎI tachinase când el încercase să justifice faptele soţiei lui. 

— În regulă, da, a furat scrisoarea, se îmbujoră Patrik. Însă nu 
cred că ar trebui să ne punem speranţele în asta. Deja au 
umblat mulţi oameni cu acele scrisori, și e greu să dai de urma 

unei hârtii obișnuite, albe și a unei cerneli negre. Le poţi 
cumpăra aproape oriunde în Suedia. 

— Adevărat, zise Paula. În plus, mai există și riscul de a ne 
confrunta cu o persoană care să șteargă cu multă grijă propriile 
urme. 

— E posibil, dar se poate și să avem noroc. 

— Până acum nu s-a întâmplat asta, bombăni Paula. 

— Așa e... 

Patrik se afundă iar în scaun și, alături de colega sa, cugetă în 
liniște la anchetă. 

— Mâine vom lua totul de la început. Ne vom întâlni la ora 
șapte pentru a parcurge întregul material, după care vom porni 
de acolo. 

— Un nou început mâine, repetă Paula, întorcându-se apoi în 
propriul său birou. 

Chiar aveau nevoie de rezultate. lar lui Patrik i-ar fi prins bine 
un somn odihnitor. Paula hotărî să stea cu ochii pe el. Nu arăta 
deloc bine. 

e 

Scrisul mergea destul de greu. Cuvintele i se adunau în minte, 
fără însă a forma propoziţii. Cursorul de pe ecran îl enerva, 
clipind neîncetat. Cartea se dovedea mult mai dificil de scris; 
îngloba prea puţin din propria lui persoană. Dimpotrivă, Sirena 
conţinuse prea mult. Christian era uimit de faptul că nimeni nu 
observase asta. Citiseră cartea ca pe o poveste, o închipuire 
întunecată. Teama lui cea mai mare se dovedise nefondată. Tot 
timpul cât depusese munca dificilă, dar necesară pentru roman, 
el se luptase cu frica de lucrurile ce s-ar fi putut întâmpla dacă 
ar fi ridicat bolovanul. Ce anume s-ar fi târât afară, de îndată ce 
lumina zilei avea să atingă lucrurile aflate sub el? 

Însă nimic nu se întâmplase. Oamenii erau atât de naivi, atât 
de obișnuiți să fie îndopaţi cu povești fictive, încât nu puteau 
recunoaște realitatea, nici măcar dacă aceasta purta cele mai 
slabe deghizări posibile. Privi din nou ecranul computerului. 
Încercă să-și adune laolaltă cuvintele, să revină la o poveste cu 
adevărat fictivă. Era așa cum îi spusese Ericăi: nu mai exista o 
continuare pentru Sirena. Acea poveste luase sfârșit. 

Se jucase cu focul, iar flăcările îi arseseră picioarele. Ea se 
afla extrem de aproape; era conștient de asta. Îi dăduse de 
urmă, iar vina nu îi aparținea decât lui. 

__ Oftând, închise computerul. Avea nevoie să se destindă puţin. 
Işi puse haina pe el și îi trase fermoarul până sus. După care 
părăsi barca și, cu mâinile în buzunare, se îndreptă cu pași 
repezi spre Piaţa Ingrid Bergman. Străzile erau aglomerate și 
pline de viaţă pe timpul verii, însă în perioada aceea domnea 
liniștea. Lucru care, de fapt, îi convenea mai mult. 

Merse fără vreun țel anume, până când coti spre debarcaderul 
unde stăteau legate bărcile pazei de coastă. Pașii îl purtaseră 
până în Badholmen, cu înalta lui platformă de sărituri, ce se 
contura pe fundalul cerului înnegurat al iernii. Vântul bătea cu 
putere. În timp ce merse de-a lungul cheiului pietruit care îl 
ducea spre mica insulă, o rafală puternică îi umflă haina ca o 
velă. Işi găsi adăpost între pereţii din lemn ce separau cabinele 
de schimb, dar de îndată ce păși pe bolovanii dinspre turn, 
vântul îl izbi din nou cu toată puterea. Rămase locului, lăsându- 
se clătinat înainte și-napoi; într-un final dădu capul pe spate și 
privi în sus, către turn. Nu era tocmai frumos, dar fără îndoială 
avea o oarecare prestanță. De pe cea mai înaltă platformă, 
apărea o impresionantă priveliște a întregului oraș Fjällbacka și 
a golfului ce se deschidea către mare. Locul încă avea o 
demnitate seculară. Precum o bătrână care trăise o viață lungă, 
și o trăise bine, fără să-i fie rușine să o arate. 

Ezită preţ de o clipă, înainte de a merge înainte și a urca 
prima treaptă. Se ţinu cu mâini reci de balustradă. Turnul scârţăi 
și protestă. Pe timp de vară, făcea faţă hoardelor de adolescenţi 
nerăbdători care goneau de-a lungul său, dar în clipele acelea 
vântul îl izbea cu o asemenea forţă, încât bărbatul se îndoi dacă 
avea măcar să-i susţină greutatea lui. Insă nu conta. Trebuia să 
ajungă în vârf. 

Christian urcă mai sus. Turnul se mișca precum un pendul, 
balansându-și trunchiul dintr-o parte în alta. Dar Christian 
continuă, până când ajunse în vârf. inchise ochii pentru o 
secundă, se așeză pe platformă și expiră adânc. Apoi deschise 
ochii. 

Ea se afla acolo, îmbrăcată în rochia albastră. Dansa pe 
gheață, purtând bebelușul în braţe, fără să lase vreo urmă în 
zăpadă. Cu toate că era desculţă, la fel ca în acea zi de 
Sânziene, femeii nu părea să-i fie frig. lar copilașul purta haine 
subțiri, pantaloni albi și o cămășuță, dar zâmbea în viforul iernii, 
ca și cum nimic nu l-ar fi putut atinge. 

Christian se ridică în picioare, șovăind. Privirea îi era fixată 
asupra ei. Voia să strige și să o avertizeze. Gheaţa era subţire, 
femeia nu ar fi trebuit să se afle acolo, nu ar fi trebuit să 
danseze pe gheaţă. Christian văzu crăpăturile, unele începând 
să se extindă, altele deschizându-se larg. Insă ea continuă să 
danseze pe gheaţă cu bebelușul în braţe, în vreme ce rochia îi 
flutură în jurul picioarelor. Râse și îi făcu semn cu mâna, iar 
părul negru îi încadră figura. 

Turnul se legănă. Dar el rămase drept, întinzându-și braţele 
de-o parte și de alta a trupului, pentru a contracara mișcarea. 
Incercă să o strige, dar din piept îi ieși doar un sunet-aspru. 
După care o văzu. Mâna catifelată și albă. leșind din apă, 
încercând să o prindă de picioare pe femeia care dansa, 
încercând să o apuce de rochie, vrând să o tragă spre adâncuri. 
O văzu pe Sirenă. Cu chipul său palid, întinzându-se cu însetare 
după femeie și după copil, după tot ceea ce iubea el. 

Insă femeia nu o văzu. Continuă să danseze, ţinându-și 
copilașul de mână, mișcându-și picioarele de-a lungul ghetii, 
uneori la doar câţiva centimetri de mâna albă care se chinuia să 
o prindă. 

Brusc, el avu o străfulgerare. Nu putea face nimic. Era 
neajutorat. Christian își apăsă mâinile peste urechi, apoi închise 
ochii. După care urmă ţipătul. Răsunător și strident, acesta îi 
izvori din gâtlej, ricoșă în gheaţa și stâncile dimprejur, 
spintecându-i rana din piept. Atunci când încetă să mai urle, 
Christian își îndepărtă cu grijă mâinile de la urechi. Apoi 
deschise ochii. Femeia și copilul dispăruseră. Însă el știa, în 
clipele acelea. Ea nu avea să se dea bătută până nu îi răpea 
totul. 

14. 


Allis încă îi solicita foarte mult. Mama iși dedica orele 
ocupându-se de ea, îndoindu-i articulațiile, făcând exerciţii cu 
poze și muzică. Făcuse tot ce era omenește posibil înainte de-a 
accepta, într-un final, situația. Ceva nu era în regulă cu Allis. 

Însă el nu mai era atât de furios. Nu îşi ura surioara, în ciuda 
multelor ceasuri pe care i le răpea mamei. Nu o mai ura, fiindcă 
privirea triumfătoare îi dispăruse. Fetiţa era calmă si liniștită. În 
marea parte a timpului, stătea singură, repetând aceleași 
mișcări ore întregi, privind pe geam sau uitându-se fix la zid, 
spre ceva care i se arăta numai ei. 

Și învățase unele lucruri. Mai întâi, cum să stea în picioare, 
apoi cum să se legene înainte, iar în cele din urmă, cum să 
meargă. Ca și ceilalți copii. Doar că lui Allis îi luă mai mult timp. 

Din când în când, tata îl mai privea pe băiat, peste căpșorul 
ei. Pentru o clipă, una foarte scurtă, privirile celor doi se 
întâlneau, iar expresia tatii avea ceva de nedescifrat. Însă 
băiatul pricepu că tata veghea asupra lui și asupra lui Allis. Voia 
să-i spună tatii că nu era necesar. De ce i-ar fi făcut ceva fetitei, 
când ea era atât de liniștită? g 

La ea nu tinea. Numai pe mama o iubea. Insă pe ea o tolera. 
Allis ajunsese să facă parte din lumea lui, ajunsese să fie o 
bucăţică din realitatea lui, la fel ca televizorul, cu zgomotele 
sale, ori patul în care se cătăra noaptea, ori fosnetul ziarelor pe 
care le citea tata. Fetita reprezenta o parte la fel de normală a 
vietii de zi cu zi, și însemna la fel de putin pentru el. 

In schimb, Allis îl adora. El nu putea întelege. De ce îl alesese 
pe el, și nu pe frumoasa lor mamă? Fetita se lumina la chip ori 
de câte ori îl vedea, întinzând bratele spre el, pentru a fi 
ridicată. Altfel, nu îi plăcea să fie atinsă. Deseori, ea se retrăgea 
și se ferea atunci când mama venea aproape, dorind să o 
dezmierde și să o țină în brațe. El nu putea înțelege. Dacă 
mama ar fi vrut să-l atingă și să-l mângâie pe el, i s-ar fi aruncat 
în brațe, cu ochii închiși, fără să mai vrea să plece vreodată. 

Dragostea necondiționată a lui Allis fată de el il surprindea. Și, 
cu toate acestea, îi dădea un sentiment de satisfacţie, fiindcă 

măcar exista cineva care să țină la el. Uneori, îi testa iubirea. Cu 
puținele ocazii în care tata uita să mai stea cu ochii pe ei și 
pleca până la toaletă sau până în bucătărie, băiatul testa 
limitele dragostei pe care i-o purta Allis. Uneori o ciupea, alteori 
o trăgea de păr. La un moment dat, îi scosese cu grijă 
pantofiorul și o zgâriase pe talpă cu briceagul pe care îl găsise și 
pe care, din acea clipă, îl purtase mereu în buzunar. 

Nu-i plăcea să-i facă rău, însă știa cât de superficială putea fi 
dragostea și cât de ușor se putea nărui. Spre marea lui mirare, 
Allis nu plângea niciodată; nici măcar nu-l privea dojenitor. Ea 
pur și simplu tolera orice i-ar fi făcut. Tăcută, privindu-l cu acei 
ochi luminoși. 

Și nimeni nu remarca vreodată micile semne vinete ori negre, 
și nici tăieturile de pe trupul său. Fetița căpăta mereu cucuie și 
vânătăi, cădea, alerga și se lovea de obiecte, ori se tăia. Era ca 
și cum s-ar fi mișcat cu o vigilență întârziată cu câteva secunde, 
iar deseori nu reacționa decât în clipa când deja se lovea. Insă 
fetița nu plângea niciodată, nici măcar atunci. 

Pe dinafară nu existau semne, nimic vizibil. Până şi el se 
vedea nevoit să recunoască faptul că părea un îngeraș. Dacă 
mama o ducea afară în cărucior - și deja era prea mare pentru 
așa ceva, însă îi era permis să stea în cărucior fiindcă dura 
foarte mult să meargă singură, pe propriile picioare -, oamenii 
necunoscuți făceau mereu comentarii cu privire la fizionomia lui 
Allis. 

„Ce copil minunat”, ciripeau aceștia. Aplecându-se deasupra 
lui Allis, o priveau cu ochi hrăpăreți, de parcă ar fi vrut să-i 
absoarbă tot farmecul. lar băiatul ridica atunci privirea spre 
mama sa care, timp de câteva secunde, se umplea de mândrie 
și dădea ușor din cap. 

Dar apoi totul se năruia într-o clipă. Allis își întindea brațele 
spre admiratori, cu salivă picurându-i de pe buze. Cu toții făceau 
brusc un pas înapoi, aruncându-i mamei o privire mai întâi 
șocată, apoi compătimitoare, în vreme ce expresia mândră a 
femeii pierea. 

Pe el nu îl priveau niciodată. El nu era decât o siluetă care 
mergea în urma lui Allis și a mamei. Un maldăr voluminos și 
amorf, pe care nimeni nu îl băga în seamă. Insă lui nu-i păsa. Ca 
și cum furia ce îi clocotise în piept murise odată cu scufundarea 
în apă a chipului fetiţei. Acel miros dulceag dispăruse, de parcă 

nu ar fi existat vreodată. Apa îl îndepărtase până și pe acesta. 

Cu toate că amintirea încă dura. Nu ca o amintire a unei situații 

reale, ci mai degrabă ca un sentiment că ceva se schimbase. El 

devenise altcineva. Cineva conștient că mama nu-l mai iubea. 
o... 

Începuseră dis-de-dimineaţă. Patrik refuzase să plece urechea 
la protestele prin care i se cerea să nu ţină ședința la ora șapte 
fix. 

— Am o idee foarte vagă cu privire la persoana aflată în 
spatele acestor fapte, zise el, după ce făcu un rezumat al 
anchetei. S-ar părea că avem de-a face cu un individ foarte 
instabil psihic, dar, în același timp, extrem de prudent și bine 
organizat. lar asta e o combinație periculoasă. 

— Nu ştim cu siguranță dacă aceeaşi persoană care l-a ucis 
pe Magnus e răspunzătoare și pentru scrisorile și intrarea prin 
efracție în casa lui Kenneth, zise Martin. 

— Nu, dar nici nu există ceva care să contrazică teoria. 
Sugerez ca, pentru moment, să presupunem că există o 
legătură. 

Patrik își trecu mâna peste față. Se răsucise în pat toată 
noaptea și se simţea mai obosit ca oricând. 

— Îi voi telefona lui Pedersen după ce terminăm aici, să aflu 
dacă putem primi un răspuns definitiv în legătură cu cauza 
morții lui Magnus. 

— Probabil că va dura încă vreo câteva zile până să primim 
raportul lui Pedersen, zise Paula. 

— Știu, însă nu strică să facem niște presiuni, spuse Patrik, 
făcând semn către panoul, atârnat de perete. Deja am irosit 
mult prea mult timp. Au trecut trei luni de la dispariţia lui 
Magnus, iar noi am aflat abia în ultimele câteva zile despre 
ameninţări trimise celorlalți. 

Privirile tuturor erau aţintite asupra fotografiilor prinse una 
lângă cealaltă. 

— Avem patru prieteni: Magnus Kjellner, Christian Thydell, 
Kenneth Bengtsson și Erik Lind. Unul e mort. Ceilalţi trei au 
primit scrisori de ameninţare din partea unei persoane pe care 
noi o bănuim a fi femeie. Din păcate, nu știm dacă Magnus a 
primit și el asemenea scrisori. În orice caz, soţia lui, Cia, nu știe 
să fi existat așa ceva. Prin urmare, probabil că nu vom ști 
niciodată cu siguranţă. 

— Dar de ce ei patru? întrebă Paula, mijind ochii spre 
fotografii. 

— Dacă am ști asta, am afla și cine este în spatele 
amenințărilor, zise Patrik. Annika, ai aflat ceva interesant cu 
privire la trecutul lor? 

— Nu prea. Cel puţin, nu încă. Nimic surprinzător cu privire la 
Kenneth Bengtsson. Multe lucruri despre Erik Lind, însă nimic 
relevant pentru noi. În mare parte, suspiciuni referitoare la 
afaceri dubioase și chestiuni de genul ăsta. 

— Pun pariu că Erik e implicat cumva, zise Mellberg. E un tip 
alunecos și dat naibii. Am auzit multe zvonuri cu privire la 
afacerile lui. Mai e și afemeiat. Așa că ar trebui să stăm cu ochii 
pe el, spuse șeful poliţiei. 

— Dar de ce a fost omorât Magnus? zise Patrik, primind drept 
răspuns o privire enervată. 

— Incă n-am aflat prea multe despre Christian, continuă 
calmă Annika. Dar voi insista și bineînţeles că îţi voi da de știre 
de îndată ce aflu ceva util. 

— Nu uita că e primul căruia i-au fost trimise scrisori, zise 
Paula, cu privirea încă aţintită asupra panoului. Au început să 
apară acum un an și jumătate. În plus, Christian a primit mai 
multe scrisori decât prietenii lui. In același timp, pare ciudat ca 
și ceilalți să fie târâţi în situaţia asta, dacă ţinta era o singură 
persoană. Am un puternic sentiment că între cei patru există o 
legătură. 

— Sunt de acord. De asemenea, pare important faptul că, 
dintre toţi, Christian a fost primul care să atragă atenţia 
persoanei cu pricina. 

Patrik își șterse fruntea. Era cald și înăbușitor în cameră, iar 
bărbatul începuse să transpire. Se întoarse către Annika. 

— Concentrează-te asupra lui Christian, pentru moment. 

— Eu tot consider că trebuie să fim cu ochii pe Erik, zise 
Mellberg, aruncându-i o privire neînduplecată lui Gösta. Ce zici, 
Flygare? Noi doi suntem cei cu experienţă. Nu crezi că ar trebui 
să ne concentrăm mai mult asupra lui Erik Lind? 

Gösta se schimonosi. De-a lungul întregii sale cariere de 
poliţist, el adoptase politica de a merge pe drumul care necesita 
cât mai puţină împotrivire. insă după câteva secunde bune de 
lupte lăuntrice, scutură într-un final din cap. 

— Ei bine, chiar dacă îţi înțeleg punctul de vedere, mă tem că 
va trebui să fiu de acord cu Hedström - Christian Thydell 
prezintă cel mai mare interes în momentul de faţă. 

— Bine, dacă vreţi să pierdeţi și mai mult timp, daţi-i drumul, 
zise Mellberg, ridicându-se de la masă, cu o mină jignită. Am 
lucruri mai bune de făcut decât să stau aici și să stric orzul pe 
gâște. 

După care părăsi încăperea. 

Printre „lucrurile mai bune de făcut” despre care pomenise 
Mellberg se număra și un pui de somn. Însă Patrik nu avea de 
gând să-l oprească. Cu cât Mellberg stătea mai departe de 
anchetă, cu atât era mai bine. 

— În regulă. Să te concentrezi, așadar, asupra lui Christian, 
repetă Patrik, făcându-i semn Annikăi. Când crezi că vei avea 
ceva pentru noi? 

— Până mâine ar trebui să am o imagine mai clară cu privire 
la trecutul său. 

— Excelent. Martin și Gösta, aș vrea să mergeţi până la 
Kenneth acasă. Încercaţi să mai aflaţi câteva detalii despre 
scrisori și cele întâmplate ieri. Apoi ar trebui să mai discutăm și 
cu Erik Lind. În ceea ce mă privește, îi voi telefona lui Pedersen 
de îndată ce se face ora opt. g 

Patrik aruncă o privire asupra ceasului. Incă o jumătate de 
oră. 

— Apoi cred că Paula și cu mine ar trebui să mergem până la 
Cia. 

Paula încuviință. 

— Să mă anunţi când ești gata și ne vom îndrepta într-acolo. 

— Bine. Așadar, acum toată lumea știe ce are de făcut. 

Martin ridică mâna. 

— Da? 

— Nu ar fi bine să le oferim protecţie lui Christian și celorlalţi? 

— Firește, m-am gândit la asta. Dar pur și simplu nu avem 
resursele necesare și nici nu prea cunoaștem întreaga situație. 
Așa că vom aștepta. Altceva? 

Nimeni nu vorbi. 

— În regulă, atunci hai la treabă. 

Patrik își șterse din nou fruntea. Data viitoare, în ciuda 
gerului, aveau să deschidă o fereastră, pentru a aerisi puţin. 

După ce plecară toţi, Patrik rămase așezat o vreme la masă, 
studiind lucrurile prinse pe panou. Patru bărbaţi. Patru prieteni. 
Unul decedat. 

Care să fi fost legătura dintre ei? 

e 

Sanna avea senzația că întotdeauna prezența ei îl încurca 
mereu atunci când se afla în jurul lui. Mariajul lor nu fusese 
niciodată bun, nici măcar la început. Era nevoie de curaj pentru 
a o admite, însă ea nu mai putea ignora adevărul. Christian nu îi 
permisese niciodată să pătrundă în viaţa lui. 

Intotdeauna îi spusese ceea ce ea aștepta din partea lui, 
făcuse lucrurile pe care trebuia să le facă, o curtase și o 
lăudase. Insă ea nu îi dăduse niciodată crezare, cu toate că în 
trecut refuzase s-o recunoască. lar asta se întâmplase fiindcă 
bărbatul era cu mult mai presus decât se încumetase ea să 
viseze. Poate că meseria lui dădea impresia unei persoane 
plictisitoare și prăfuite, însă el era la polul opus. De neatins și 
chipeș, cu o privire ce părea să cuprindă totul. lar când o privise 
cu ochii aceia, Sanna făcuse tot posibilul să umple golul, de una 
singură. Nu o iubise niciodată, și ea înţelegea acum că știuse 
dintotdeauna. Și totuși, se amăgise, văzând doar acele lucruri 
pe care voise să le vadă. 

In prezent, Sanna pur și simplu nu știa ce să facă. Nu voia să-l 
părăsească pe Christian. Cu toate că dragostea nu îi era 
împărtășită, ea totuși îl iubea, spunându-și că avea să fie de 
ajuns, atâta timp cât el îi rămânea alături. În același timp, la 
gândul că așa avea să trăiască alături de el, oferindu-i dragoste 
și neprimind nimic în schimb, Sanna se simţea pustiită și rece. 

Se ridică în capul oaselor și își privi soţul, în pat. Dormea 
adânc. Încetișor, ea întinse mâna pentru a-i atinge părul. Acel 
păr des, înspicat cu gri. O șuviţă rebelă îi căzuse peste ochi, iar 
Sanna i-o dădu ușurel la o parte. 

Lucrurile nu decurseseră bine cu o noapte în urmă, fapt care 
devenea din ce în ce mai frecvent. Niciodată nu știa când 
bărbatul avea să își piardă cumpătul din vreun motiv ori altul, 
indiferent că era important sau nu. Cu o zi înainte, copiii 
făcuseră prea multă gălăgie. Apoi nu îi plăcuse cina preparată 
de Sanna, iar aceasta îi spusese ceva pe un ton greșit. Lucrurile 
nu puteau continua în felul acela. Toate dificultăţile din anii 
petrecuţi împreună puseseră brusc stăpânire peste prezent, iar 

în curând nu avea să mai rămână nimic bun. Era ca și cum s-ar 
fi îndreptat cu viteza luminii către necunoscut, către întuneric, 
iar Sanna voia să strige „stop!” și să-i pună capăt. Dorea ca 
viaţa lor să fie ca la început. 

Însă chiar și-așa, în ciuda tuturor lucrurilor, ea înţelegea mai 
mult în clipele acelea. Christian îi oferise o bucăţică minusculă a 
trecutului său. Și indiferent cât de groaznică era povestea, 
Sanna avea senzaţia că primise un cadou frumos împachetat. El 
îi făcuse o dezvăluire personală, îi împărtășise ceva ce nu mai 
spusese nimănui. lar Sanna păstra cu sfinţenie acel lucru. 

Însă nu știa ce anume era de făcut cu informaţia primită. Voia 
să îl ajute, să stea mai mult de vorbă și să afle și alte lucruri 
necunoscute de nimeni altcineva. Dar bărbatul nu îi oferea 
nimic. Ea mai făcuse o încercare cu o zi în urmă, cu singurul 
rezultat că soțul ei părăsise casa, trântind atât de puternic ușa 
în urma lui, încât ferestrele vibraseră. Nu știa când se întorsese, 
într-un final, acasă. Până la ora unsprezece, ea deja adormise 
plângând, iar când se trezise, nu cu mult timp în urmă, el se afla 
alături, în pat. Deja se apropia de ora șapte. Dacă bărbatul 
intenţiona să meargă la serviciu, ar fi trebuit să se trezească. Se 
uită spre ceasul deșteptător, însă acesta nu fusese potrivit. Să-l 
trezească oare ea? 

Stând pe marginea patului, Sanna ezită. Ochii lui Christian se 
mișcau repede, dindărătul pleoapelor. Ar fi dat orice să-i afle 
visele, acele imagini pe care le vedea. Se zvârcoli, iar faţa îi 
păru îndurerată. Sanna își ridică încet mâna, așezându-i-o ușor 
pe umăr. Avea să fie furios dacă întârzia la serviciu din cauză că 
ea nu îl trezise. Însă dacă era liber în ziua aceea, avea să se 
supere fiindcă ea nu îl lăsase să doarmă. Sanna își dori să fi știut 
cum să îl satisfacă pe Christian, cum să îl facă fericit. 

Tresări la auzul vocii lui Nils, venind dinspre camera copiilor. 
O striga, părând speriat. Sanna se ridică în picioare și ascultă. 
Preţ de o clipă, avu senzaţia că își imaginase ea totul, că vocea 
lui Nils era un ecou al propriilor vise, în care băieţii o strigau 
mereu, având nevoie de ea. Insă vocea se auzi din nou. 

— Mama! 

De ce părea speriat? Inima Sannei începu să bată frenetic, iar 
picioarele i se mișcară iute. Işi aruncă pe ea halatul și dădu 
buzna în camera alăturată, pe care o împărțeau băieţii. Nils 
stătea ridicat în pat. Ochii îi erau larg deschişi, îndreptaţi spre 

ușă, privind-o fix pe Sanna. Avea brațele întinse, precum o mică 
siluetă a lui lisus pe cruce. Femeia simţi șocul izbind-o. Văzu 
degetele răsfirate și tremurânde ale fiului său, îi văzu pieptul și 
pijamaua cu ursuleţi. Deja fusese spălată de atâtea ori, încât 
mânecile erau tocite. Apoi văzu culoarea roșie. Mintea nu îi fu în 
stare să conștientizeze situaţia. Apoi ridică privirea spre 
peretele de deasupra și un țipăt îi clocoti lăuntric, ajungându-i în 
gâtlej și apoi dezlănțuindu-se. 

— Christian! CHRISTIAN! 

e 

Plămânii lui Kenneth ardeau. Era o senzație stranie, în mijlocul 
negurii care îl împresurase. De când o găsise pe Lisbet moartă 
în pat, cu o zi în urmă, viaţa îi era învăluită de ceaţă. Casa îi 
păruse atât de tăcută, odată întors de la poliţie. O luaseră de 
acolo. Ea nu mai era. 

Îi trecuse prin minte să meargă în altă parte. Brusc, îi păruse 
imposibil să mai pună piciorul în căminul lor. Dar unde să se fi 
dus? Nu avea pe nimeni la care să fi putut sta. În plus, pe ea nu 
ar fi putut-o găsi decât în acea casă. In fotografiile de pe pereţi 
și în perdelele de la geamuri, în scrisul de pe micuțele etichete 
lipite pe pachetele de mâncare din frigider. În postul de radio pe 
care îl auzea ori de câte ori pornea aparatul, în bucătărie și în 
toate ingredientele ciudate care umpleau cămara: uleiul de 
trufe, biscuiţii din secară și straniile mâncăruri la conservă. 
Lucruri pe care ea le adusese acasă, cu multă satisfacţie, dar pe 
care nu le folosise niciodată. Kenneth o tachinase de atâtea ori 
cu privire la marile sale planuri culinare și la ambiţioasele 
rețete, care întotdeauna erau lăsate la o parte, în favoarea unor 
mâncăruri mai simple. Cât și-ar fi dorit să o mai poată tachina 
încă o dată. 

Kenneth mări viteza. Erik îi spusese că nu era nevoie să vină 
la serviciu în ziua respectivă, însă el avea nevoie de rutină. Ce 
să fi făcut acasă, de unul singur? Se trezise ca de obicei, atunci 
când sunase ceasul deșteptător, se dăduse jos din patul pliant 
aflat lângă cel mare și gol al soţiei sale. Fusese chiar bucuros să 
simtă durerea de spate. Erau aceiași mușchi inflamaţi care îl 
chinuiseră și pe vremea când trăia Lisbet. Intr-o oră trebuia să 
fie la birou. În fiecare dimineaţă, îi luă patruzeci de minute să își 
facă alergarea obișnuită prin pădure. Trecuse de terenul de 
fotbal cu câteva minute în urmă, ceea ce însemna că era cam 

pe la jumătatea drumului. Mări pasul. Plămânii îi spuneau că se 
apropia de limitele forței sale fizice, însă pașii continuară să 
lovească pământul. Era bine. Durerea din plămâni o mai slăbea 
pe cea din suflet. Îndeajuns cât el să nu se întindă pur și simplu 
la pământ, să se ghemuiască și să se lase cuprins de mâhnire. 

Nu știa cum avea să trăiască fără ea. Era precum traiul lipsit 
de oxigen. La fel de imposibil, la fel de sufocant. Prin faţa ochilor 
îi licăriră punctulețe de lumină, iar câmpul vizual i se îngustă. Işi 
fixă privirea într-un loc, la distanţă, acolo unde, printre crengi, 
se strecura cea dintâi scânteiere a luminii dimineţii. Felinarele 
încă răspândeau o strălucire supărătoare. 

Drumul se îngustă într-o cărare, și pământul deveni mai 
denivelat, presărat cu gropi. În plus, era și puţin îngheţat, însă 
Kenneth cunoștea într-atât de bine ruta, încât nu se mai obosi 
să privească în jos. Se uită fix către lumină, concentrându-se la 
răsăritul ce se apropia. 

La început, Kenneth nu pricepuse cele întâmplate. Era ca și 
cum cineva ar fi ridicat brusc un perete invizibil, chiar în fața lui. 
Fusese prins atunci când tocmai ridica piciorul pentru a face un 
pas. După care, bărbatul se prăvăli. Din instinct, întinse mâinile 
în față, pentru a-și amortiza căzătura, iar șocul simţit când 
palmele se izbiră de pământ se transmise prin braţe, până către 
umeri. După aceea, durerea se schimbă. O senzaţie mistuitoare, 
ca de foc, îi tăie respiraţia. Își cobori privirea către mâini. 
Ambele palme îi erau acoperite cu sticlă. Bucăţi mari și mici de 
sticlă transparentă, ce se colorau în roșu, de la sângele prelins 
din tăieturile făcute de cioburi, atunci când îi străpunseseră 
pielea. Bărbatul nu se clinti, iar în jurul său se lăsă tăcerea. 

Când încercă să se ridice într-un final, el realiză că picioarele îi 
erau prinse în ceva. Se uită în jos. Sticla îi zdrelise pielea, 
trecând prin pantaloni. Apoi Kenneth aruncă o privire în jur. lar 
în clipa aceea, văzu funia. 

e 

— Haide, trebuie să mă ajuţi un pic! 

Erica era udă leoarcă. În vreme ce mama ei încercase a o 
îmbrăca, Maia se împotrivise fiecărui articol de îmbrăcăminte, 
de la lenjerie până la costumașul cu fermoar. Se făcuse roșie la 
față și plângea, în timp ce Erica se chinuia să-i pună mănușile. 

— E frig afară. Trebuie să porţi mănuși, zise ea, cu toate că 
niciun fel de persuasiune verbală nu dăduse roade în dimineața 
respectivă. 

Erica însăși se afla pe punctul de a izbucni în lacrimi. Se 
simțea vinovată pentru toate mustrările și certurile, și nimic nu 
ar fi bucurat-o mai mult decât să-i scoată Maiei hainele de 
exterior și să o lase să stea acasă, în loc să meargă la creșă. 
Atunci, ele două ar fi putut petrece împreună o zi plăcută. Insă 
știa că ideea nu ar fi fost bună. Nu avea energia de a-i purta 
singură de grijă Maiei, de-a lungul întregii zile și, pe lângă asta, 
lucrurile aveau să fie mai dificile a doua zi, dacă i-ar fi cedat 
atunci. Dacă Patrik se vedea nevoit să treacă prin așa ceva în 
fiecare dimineaţă, atunci era de înțeles evidenta lui oboseală. 

Cu un efort, se ridică și, fără să mai stea la discuţii, își prinse 
fiica de mână și o conduse către ușă. Îi îndesă mănușile în 
buzunar. Poate că lucrurile aveau să se îmbunătățească până să 
ajungă la creșă; cel puţin, speră ca educatoarele să aibă mai 
mult succes decât ea. 

În drum spre mașină, Maia se opri locului, refuzând să se mai 
clintească. 

— Haide, Maia, nu te pot căra. 

Erica o strânse mai tare de mână, iar ca rezultat, Maia se 
rostogoli și începu să plângă în hohote. lar în clipele acelea, și 
Ericăi îi dădură lacrimile. Dacă ar fi văzut-o cineva, ar fi 
telefonat cu siguranţă la autoritatea pentru protecție socială. 

Se lăsă încet pe vine, încercând să ignore apăsarea din 
pântece. O ajută pe Maia să se ridice, după care spuse pe un ton 
mai blând: 

— Îmi pare rău că mama a fost așa de prostuţă. Vrei o 
îmbrăţișare? 

Maia nu scăpa niciodată ocazia de a se alinta la pieptul ei, 
însă în momentele acelea, ea doar o privi urâcios pe Erica și 
plânse mai tare. Suna precum o sirenă pentru ceaţă. 

— Haide, haide, scumpo, zise Erica, dezmierdându-i obrazul. 

După câteva minute, ea începu să se calmeze, iar hohotele se 
transformară în suspine. Erica mai făcu o încercare: 

— Nu vrei să o iei în brațe pe mama? 

Maia ezită o clipă, dar apoi se lăsă îmbrăţișată de Erica. Se 
gudură cu faţa pe lângă gâtul mamei sale, iar Erica se simţi 
udată cu lacrimi și mucus. 

— Îmi pare rău. N-am vrut să te fac să cazi. Te-ai lovit. 

— A-ha, suspină Maia, arătând deplorabil. 

— Să pup să treacă? întrebă Erica. 

De obicei, trucul funcţiona. Maia scutură din cap. 

— Unde să pup? Unde te doare? 

Maia se gândi o secundă, apoi începu să arate cu degetul spre 
orice parte a corpului pe care o putea atinge. Erica o sărută 
peste tot, apoi scutură zăpada de pe costumul roșu cu fermoar 
al Maiei. 

— Nu crezi că te așteaptă prietenii tăi la creșă? zise Erica. 

Apoi jucă asul din mânecă. 

— Pun pariu că Ture e acolo, sperând să te vadă cât mai 
curând. 

Maia încetă să mai plângă. Ture era dragostea vieţii ei. Era cu 
trei luni mai mare decât ea, avea o energie debordantă și o 
plăcea pe Maia la fel de mult cum îl adora aceasta pe el. 

Erica își ținu respiraţia. Apoi Maia zâmbi brusc. 

— Mergem la Ture. 

— Da, așa e, zise Erica. Mergem să-l vedem pe Ture. Și am 
face bine să ne grăbim, altminteri Ture și-ar putea găsi o slujbă 
în vreo țară străină sau ceva de genul ăsta. 

Maia o privi nedumerită, făcând-o pe Erica să izbucnească în 
râs. 

— N-o asculta pe prostuța de mama. Acum hai să mergem să- 
| vedem pe Ture. 

15. 


Avea zece ani când totul se schimbase. De fapt, el chiar se 
adaptase destul de bine până atunci. Nu era fericit, nu în felul în 
care crezuse că avea să fie, în clipa în care o zărise pentru 
prima oară pe mama sa cea frumoasă, sau în felul în care fusese 
înainte ca Allis să înceapă să crească în pântecele femeii. Dar 
nici nefericit nu era. Avea locul său în viață, se putea visa 
departe de tot, prin intermediul cărților, și se mulțumea cu asta. 
lar grăsimea de pe trupul său îi oferea protecție; era armura lui 
împotriva lucrurilor care îl rodeau lăuntric. 

Allis îl iubea la fel de mult ca şi până atunci. Îl urma precum o 
umbră, fără însă a spune multe, ceea ce lui îi convenea. Dacă 
avea nevoie de ceva, fetița era chiar acolo. Dacă îi era sete, ea îi 
aducea apă; dacă voia ceva de mâncare, ea se strecura în 
cămară și îi aducea pateurile ascunse de mama. 

Uneori, tata mai avea acea privire stranie, însă nu îl mai 
veghea constant. Allis se făcuse mare. Avea cinci ani și în sfârșit 
învățase să meargă și să vorbească. Insă nu arăta precum 
ceilalți copii decât dacă stătea locului și nu vorbea. In clipele 
acelea, era atât de drăguță, încât oamenii se opreau să o 
privească, după cum făcuseră și în trecut, când era mică și 
stătea în cărucior. Dacă se mișca ori spunea ceva, o expresie 
compătimitoare apărea pe chipurile străinilor, care începeau să 
scuture din cap. 

Doctorul spusese că nu avea să fie bine niciodată. Firește că 
băiatului nu îi era permis să meargă la consultațiile de la medic. 
Nu avea voie să-i însoțească nicăieri, însă el nu uitase cum să se 
furișeze precum un brav indian. Mergea prin casă fără a scoate 
un sunet și avea întotdeauna urechile ciulite. Le auzea discuțiile 
și știa tot ce se spunea în legătură cu Allis. Mama era cea care 
vorbea, cu precădere. Ea o ducea pe Allis la doctor, încercând să 
găsească vreun tratament nou, o metodă nouă sau un tip nou 
de exercițiu care să o fi ajutat pe Allis și care să-i fi ajustat mai 
bine mișcările, vorbirea și abilitățile, la felul în care arăta. 

Despre el nu vorbea nimeni. Tot trăgând cu urechea aflase și 
lucrul acela. Era ca și cum nu ar fi existat; el doar ocupa loc în 

spațiu. Dar se obișnuise cu asta. În puţinele momente când se 
simțea rănit, se gândea la mirosul din trecut și la ceea ce 
începuse să pară mai degrabă o povestire malefică, dar 
îndepărtată. O amintire vagă. Acele lucruri erau de ajuns pentru 
a-i permite să-și accepte statutul invizibil pentru toți din jur, toti 
în afară de Allis. Fiindcă pe ea o făcuse să fie drăguță. 

Un telefon schimbase totul. Hoașca Bătrână murise, iar casa 
ei îi rămăsese moștenire mamei. Casa din Fjăllbacka. Nu mai 
fuseseră acolo de la nașterea lui Allis, din vara petrecută în 
rulotă, vara în care el pierduse totul. lar în clipele acelea, ei 
aveau să se mute acolo. Decizia îi aparținuse mamei. Tata 
încercase să obiecteze, dar, ca de obicei, nimeni nu îl luase în 
seamă. 

Lui Allis nu îi plăceau schimbările. Voia ca totul să rămână la 
fel, aceleași lucruri în fiecare zi, aceleași rutine. Așa că atunci 
când toate lucrurile îi fuseseră împachetate, iar ei ajunseseră în 
mașină, cu tata la volan, Allis se întorsese și apăsase cu nasul 
de geamul din spate, privind casa până când aceasta îi pierise 
din fata ochilor. Apoi se întorsese cu fata în sensul de mers și se 
apropiase de el. Își lăsase obrazul pe umărul lui, iar pentru o 
clipă, băiatul se gândise să o consoleze, mângâind-o ușor pe cap 
sau luând-o de mână. Insă nu o făcuse. 

Fata stătuse rezemată de el tot drumul până în Fjăllbacka. 

(E 

— Ştiu că m-ai făcut de râs ieri, zise Erik. 

Stătea în fața oglinzii din dormitor, încercând să-și facă nod la 
cravată. Louise nu îi răspunse, ci doar îi întoarse spatele, 
așezându-se pe o parte. 

— Ai auzit ce-am zis? 

Ridică ușor vocea, însă nu îndeajuns încât să poată fi auzit de 
către fete, din camerele lor aflate de-a lungul coridorului. 

— Am auzit, șopti ea. 

— Să nu mai faci niciodată așa ceva. Niciodată! Una e să te 
porți ca o beţivă aici, acasă, în timpul zilei. Atâta vreme cât te 
poţi ţine pe picioare când fetele sunt în preajmă, nu-mi pasă de 
altceva. Dar n-o să accept să vii așa la birou. 

Niciun răspuns. Îl enerva faptul că Louise nu se apăra deloc. 
Decât tăcerea, îi prefera acele remarci caustice. 

— Mă dezguști. Ești conștientă de asta? 

Nodul de la cravată ajunse mult prea jos, iar bărbatul înjură, 
desfăcându-l pentru a face o nouă încercare. li aruncă o privire 
Louisei. Încă stătea întinsă pe pat, cu spatele întors, doar că 
umerii îi tremurau. La naiba. Dimineaţa aceea era din ce în ce 
mai proastă. Ura stările ei de după beţie, acompaniate de 
lacrimi și văicăreli. 

— Oprește-te. Trebuie să-ți vii în fire. 

Simţi cum vechile mustrări, repetate la nesfârșit, începeau să- 
i macine răbdarea. 

— Încă te mai vezi cu Cecilia? 

Vocea îi era înăbușită de pernă. Apoi femeia se întoarse cu 
fața spre el, în așteptarea unui răspuns. 

Erik o privi, dezgustat. Fără machiaj și fără deghizarea 
hainelor scumpe, ea arăta cumplit. Femeia repetă întrebarea. 

— Încă te mai vezi cu ea? Ţi-o tragi cu ea? 

Așadar, aflase. Nu ar fi crezut-o în stare. 

— Nu. 

Se gândi la ultima conversaţie avută cu Cecilia. Nu voia să 
discute despre asta. 

— De ce nu? Deja te-ai plictisit de ea? 

Louise se agățase de subiect cu înverșunarea unui pitbull. 

— Haide s-o lăsăm baltă! 

Nu veniră zgomote dinspre camerele fetelor, și Erik speră ca 
ele să nu fi auzit. Își dădu seama că probabil ţipase. Însă nu voia 
să se gândească la Cecilia sau la copilul pe care se vedea nevoit 
să-l întreţină în secret. 

— Nu vreau să discut despre ea, zise el, pe un ton mai calm, 
terminând în sfârșit nodul de la cravată. 

Louise îl privea fix, cu gura căscată. Părea bătrână. La 
colțurile ochilor i se strânseseră lacrimi. Buza îi tremură, în 
vreme ce ea îl privi în continuare, fără a spune o vorbă. 

— Plec la birou acum. Mișcă-ţi fundul din pat și vezi să nu 
întârzie fetele la școală. Dacă ești în stare. 

Îi aruncă o privire glacială, apoi se întoarse cu spatele. Poate 
că totuși ar fi meritat să scape de ea. Existau o grămadă de 
femei care ar fi fost extaziate să accepte lucrurile pe care le 
avea el de oferit. Louise ar fi fost ușor de înlocuit. 

e 

— Crezi că e în stare să discute cu noi? îl întrebă Martin pe 

Gösta. 

Se aflau în drum spre casa lui Kenneth, cu toate că niciunul 
dintre ei nu voia să îl deranjeze pe acesta atât de repede după 
moartea soţiei sale. 

— Nu știu, răspunse Gösta, pe un ton care indica în mod clar 
faptul că nu dorea să discute. 

Amândoi rămaseră tăcuţi. După o vreme, Gösta întrebă: 

— Așadar, cum merge cu fetița? 

— Excelent! spuse Martin, luminându-se la chip. 

După o serie lungă de relaţii eșuate, aproape că își pierduse 
speranța de a-și întemeia o familie. Însă Pia schimbase totul și în 
toamna aceea născuse o fetiță. Viaţa lui de burlac îi părea în 
clipele de faţă un vis atât de îndepărtat și nu tocmai plăcut. 

Liniştea îi învălui din nou. Gösta bătu cu degetele pe volan, 
dar se opri de îndată ce Martin îi aruncă o privire enervată. 
Amândoi tresăriră atunci când lui Martin îi sună telefonul mobil. 
După ce răspunse, expresia acestuia deveni din ce în ce mai 
sobră. 

— Schimbare de plan, zise Martin, când termină conversaţia. 

— Ce vrei să spui? Ce anume se petrece? 

— Era Patrik la telefon. S-a întâmplat ceva acasă la Christian 
Thydell. A sunat la poliţie și abia dacă a putut vorbi. Dar e ceva 
legat de copiii lui. 

— La naiba, zise Gösta, apăsând pedala de acceleraţie. Ține- 
te bine, îi spuse el lui Martin, gonind și mai repede. 

Işi simţi stomacul încordându-se. Dintotdeauna îi fusese greu 
să aibă de-a face cu anchete în care erau implicaţi copii. lar 
lucrurile nici nu se îmbunătăţiseră de-a lungul anilor. 

— N-a putut Patrik să-ţi spună mai multe? 

— Nu, răspunse Martin. Christian era într-un asemenea hal, 
încât Patrik n-a reușit să înțeleagă mare lucru. El și Paula se 
află, de asemenea, pe drum, însă noi vom ajunge primii. Patrik a 
zis să nu-i așteptăm. 

Martin părea, la rându-i, palid la faţă. Era și-așa destul de 
dificil să ajungă la locul faptei chiar și dacă s-ar fi pregătit 
sufletește pentru ce aveau să vadă. Însă în momentele acelea, 
nici măcar nu știau ce anume îi aștepta. 

Odată ajunși în faţa casei familiei Thydell, nu se mai obosiră 
să parcheze corespunzător mașina. Gösta apăsă brusc frâna, iar 
amândoi săriră afară. Nimeni nu le răspunse atunci când 
apăsară pe sonerie, așa că deschiseră singuri ușa. 

— Bună ziua! E cineva acasă? 

Auziră zgomote venind de la etaj, așa că o luară la fugă într- 
acolo. 

— Bună ziua. Poliţia. 

Strigară din nou, însă tot nu primiră vreun răspuns. Dintr-o 
cameră, auziră plânsete și ţipete de copii, amestecate cu 
sunetul stropilor de apă. 

Gösta trase adânc aer în piept și se uită înăuntru. Sanna era 
așezată pe podeaua din baie, plângând atât de amarnic, încât 
tremura din toţi rărunchii. În cadă stăteau cei doi băieţei. Apa 
avea o tentă roz, iar Sanna le spăla energic trupușoarele. 

— Ce s-a întâmplat? Sunt răniţi? întrebă Gösta, privind ţintă 
spre copiii din cadă. 

Sanna se întoarse, le aruncă o privire grăbită, după care se 
înapoie la fiii săi. 

— Sunt răniţi, Sanna? Să chemăm o ambulantă? 

Gösta se apropie de ea, se lăsă pe vine și îi puse braţul pe 
după umăr. Însă femeia nu îi răspunse. Continuă să spele, fără 
prea multe rezultate. Culoarea roșie nu se ducea. De fapt, chiar 
părea să se întindă. 

Gösta aruncă o privire mai atentă asupra băieţilor și își simţi 
pulsul domolindu-se. Culoarea roșie nu era sânge. 

— Cine a făcut asta? 

Sanna plânse în hohote, folosindu-și dosul palmei pentru a 
îndepărta picăturile de apă roz ce-i fuseseră împroșcate în faţă. 

— Ei... ei... 

Dinţii îi clănțăneau, iar Gösta o strânse de umăr, pentru a o 
liniști. Cu coada ochiului, îl zări pe Martin în cadrul ușii. 

— E vopsea, îi spuse acestuia. 

Apoi o privi din nou pe Sanna. Femeia inspiră adânc, după 
care făcu o nouă încercare de a vorbi. 

— Nils striga după mine. Era în pat. Așa... așa arătau 
amândoi. Cineva scrisese pe perete, iar vopseaua trebuie să se 
fi prelins și pe paturile lor. Am crezut că era sânge. 

— Dar tu și Christian nu aţi auzit nimic în timpul nopţii? Sau în 
dimineața asta? 

— Nu, nimic. 

— Unde e camera copiilor? întrebă Gösta. 

Sanna îi făcu semn spre coridor. 

— Mă duc să arunc o privire, spuse Martin, întorcându-se cu 
spatele la ei. 

— Vin și eu. 

Gösta o obligă pe Sanna să se uite la el, înainte de a se ridica. 

— Ne întoarcem imediat. În regulă? 

Femeia dădu din cap. Gösta se ridică și merse în hol. Dinspre 
camera copiilor, el auzi voci stridente. 

— Christian, pune-o jos. 

— Trebuie să șterg asta... 

Christian părea la fel de confuz precum Sanna, iar când Gösta 
intră în cameră, îl văzu ţinând o găleată cu apă, pregătindu-se 
să-i arunce conținutul pe zid. 

— Mai întâi va trebui să aruncăm noi o privire. 

Martin întinse mâna spre Christian, care era îmbrăcat doar în 
lenjerie intimă. Pe piept avea mici stropi de vopsea roșie, 
căpătaţi fără îndoială atunci când o ajutase pe Sanna să îi ducă 
pe băieţi în baie. 

In clipa aceea, bărbatul încercă să arunce apa spre perete, 
dar Martin sări și îi înșfăcă găleata. Christian nu se împotrivi 
deloc. Dădu drumul mânerului și stătu acolo, legănându-se ușor. 

Odată ce Christian fu ţinut sub control, Gosta se putu 
concentra asupra cuvintelor pe care bărbatul încercase să le 
șteargă. Pe peretele de deasupra paturilor celor doi băieţi, 
cineva scrisese: „Nu îi meriti”. 

Vopseaua roșie se prelingea din litere, care păreau să fi fost 
scrise cu sânge. Aceeași impresie lăsa și vopseaua de pe patul 
copiilor. Gösta înțelese în clipele acelea șocul cumplit pe care 
trebuia să-l fi avut Sanna când intrase în cameră. De asemenea, 
înțelese și reacţia lui Christian. Figura acestuia era lipsită de 
orice expresie, privind în gol, spre perete, în timp ce bombănea 
nedeslușit. Gösta se dădu mai aproape, încercând să audă ce 
spunea. 

— Nu îi merit. Nu îi merit. 

Gösta îl apucă grijuliu de braţ. 

— Christian, du-te și pune niște haine pe tine, după care vom 
sta de vorbă. 

Blând, însă ferm, Gösta îl scoase pe ușă, mergând cu el spre 
dormitor. Christian îl urmă ascultător, însă apoi nu făcu decât să 
se așeze pe pat, fără a încerca să se îmbrace. Gösta aruncă o 
privire în jur, până când găsi un halat agăţat într-un cârlig, în 

spatele ușii. Îi dădu halatul lui Christian, care îl puse pe el, cu 
mișcări încete și apatice. 

— Trebuie să îi mai verific o dată pe Sanna și pe copii. După 
care vom merge în bucătărie și vom sta de vorbă. 

Christian încuviinţă. Privirea îi era goală și sticloasă. Gösta Îl 
lăsă stând pe pat și se duse după Martin, care încă se afla în 
camera copiilor. 

— Ce naiba se întâmplă aici? întrebă Gösta. 

Martin scutură din cap. 

— E ceva macabru. Persoana care a făcut asta trebuie să fie 
nebună. Și ce înseamnă? „Nu fi meriti”. Ce să merite? Copiii? 

— Asta trebuie să aflăm. Patrik și Paula vor ajunge dintr-o 
clipă în alta. Ai putea să mergi până jos, să le dai drumul 
înăuntru? Și sună după un doctor. Nu cred să fie răniţi copiii, 
însă întreaga familie a suferit un șoc puternic. Probabil că ar fi 
mai bine să îi examineze un medic. Mă duc să o ajut pe Sanna 
să scoată vopseaua de pe copii. li perie atât de tare, încât o să 
le ia și pielea de pe ei. 

— Trebuie să chemăm și echipa de criminaliști. 

— Exact. De îndată ce ajunge Patrik, roagă-l să ia cât mai 
repede legătura cu Torbjörn, ca să trimită un echipaj. Și ar 
trebui să încercăm să nu umblăm prea mult pe aici. 

— Măcar am izbutit să salvăm peretele, spuse Martin. 

— Da, am avut mare noroc. 

Merseră împreună la parter, și Gösta găsi rapid ușa care 
dădea spre pivniţă. Scările erau luminate de un singur bec, așa 
că bărbaţii coborâră cu grijă. Ca în orice pivniţă, și în cea a 
familiei Thydell se găseau tot felul de vechituri: cutii de carton, 
jucării aruncate, lăzi etichetate „ornamente de Crăciun”, unelte 
care nu păreau să fi fost folosite prea des și un raft cu materiale 
pentru pictat: cutii din metal, sticle, pensule, cârpe. Gösta se 
întinse după o sticlă pe jumătate plină cu terebentină, dar în 
clipa în care degetele i se strânseră în jurul recipientului, el 
observă ceva cu coada ochiului. Pe podea era aruncată o cârpă. 
Stropită cu vopsea roșie. 

Examină rapid cutiile cu vopsea de pe raft. Niciuna nu 
conţinea vopsea roșie. Insă Gösta nu avea îndoieli că nuanţa de 
pe cârpă era aceeași cu cea din camera băieţilor. Persoana care 
scrisese acele cuvinte pe zid trebuie să fi adus cu ea vopseaua, 
după care se dusese la subsol, ca să se curețe. Se uită la sticla 

pe care o ţinea în mână. La naiba. Era posibil să aibă amprente 
pe ea. Însă avea nevoie de terebentină. Băieţii trebuiau curăţaţi 
de vopsea. O sticlă goală de cola rezolvă problema. Fără a-și 
schimba poziţia degetelor pe recipientul cu terebentină, el turnă 
conținutul acestuia în sticla de plastic, după care îl puse înapoi 
pe raft. Cu puţin noroc, amprentele nu se stricaseră. Și cârpa ar 
fi putut servi, la rându-i, drept indiciu. 

Cu sticla de cola în mână, Gösta urcă la etaj. Patrik și Paula nu 
ajunseseră încă, dar nu puteau fi prea departe. Atunci când 
Gösta intră în baie, Sanna încă își spăla cu încăpățânare fiii. 
Aceștia plângeau disperaţi. Gösta se lăsă pe vine și spuse cu 
blândețe: 

— Nu vei scoate vopseaua doar frecând cu săpun. Trebuie să 
folosim niște terebentină. 

Îi arătă femeii sticla pe care o adusese din pivniţă. Sanna se 
opri și se uită fix la el. Gösta luă un prosop de mâini dintr-un 
cârlig de lângă chiuvetă și turnă puţin lichid pe el, sub privirile 
Sannei. Ridică prosopul și i-l arătă femeii, după care îl apucă de 
braţ pe băiatul mai mare. În clipa aceea nu mai avea rost să 
încerce să-i calmeze. Trebuia doar să acţioneze rapid. 

— Vezi? Vopseaua se duce imediat. 

Cu toate că băiatul se zvârcolea neîncetat, Gösta reuși să 
îndepărteze mare parte din vopsea. 

— Așa trebuie făcut. 

Își dădu seama că îi vorbea Sannei de parcă ar fi fost un 
copilaș, însă tactica păru să dea roade, fiindcă ea devenea tot 
mai calmă. 

— Bun. Am terminat cu el. 

Gosta puse jos prosopul, după care luă dușul, pentru a spăla 
solventul de pe corpul băiatului. Acesta începu să dea frenetic 
din picioare atunci când Gösta îl ridică din cadă, dar Sanna 
reacţionă prompt, înfășurându-l într-un halat. Il trase în poala sa 
și îl legănă, ţinându-l strâns. 

— În regulă, micuţule. Acum e rândul tău. 

Băiatul mai mic păru să înțeleagă că dacă îl lăsa pe poliţist să 
îl curețe, avea să poată ieși din cadă, ca să stea în brațele 
mamei. Se opri brusc din plâns și stătu nemișcat în timp ce 
Gösta mai turnă puţină terebentină pe prosop și începu să 
îndepărteze vopseaua. La puţin timp după aceea, băieţelul 
rămase colorat doar într-o vagă nuanţă de roz, și avu voie să 

stea în braţele Sannei, înfășurat din cap până-n picioare într-un 
prosop mare de baie. 

Gosta auzi voci și zgomot de pași apropiindu-se, de la parter. 
Patrik își făcu apariţia în cadrul ușii. 

— Ce s-a întâmplat? întrebă el, gâfâind. E toată lumea în 
regulă? Martin a zis că nu păreau răniţi copiii. 

Privirea lui Patrik rămase fixată asupra căzii, plină cu apă de 
un roșu-aprins. 

— Copiii sunt în ordine. Doar puţin șocați. La fel și părinţii. 

Gösta se ridică și merse pe hol, însoțit de Patrik. li povesti pe 
scurt colegului său cele întâmplate. 

— Ce nebunie. Cine ar face așa ceva? 

— Martin și cu mine am zis la fel. Ceva nu e în regulă. Cred că 
Thydell știe mai multe decât ne spune nouă. 

Îi repetă ceea ce îl auzise pe Christian murmurând. 

— Sunt de acord, spuse Patrik. Am sentimentul ăsta de o 
vreme încoace. Unde e Christian? 

— În dormitor. Să vedem dacă e în stare să poarte o discuţie 
cu noi. 

— Cred că ar fi timpul. 

Telefonul mobil al lui Patrik sună. Bărbatul îl scoase din 
buzunar și răspunse. Apoi tresări brusc. 

— Ce-ai spus? Poţi repeta? 

Îl privi pe Gösta, cu o expresie panicată pe chip. Gösta încercă 
în zadar să audă ceea ce spunea persoana de la telefon. 

— În regulă. Am înţeles. Suntem în casa familiei Thydell. Și 
aici s-a întâmplat ceva, însă avem totul sub control. 

Apoi termină convorbirea. 

— Kenneth Bengtsson a fost dus la spitalul din Uddevalla. 
Alerga în dimineaţa asta, iar cineva i-a întins o capcană. O funie 
care să-l împiedice, pentru ca mai apoi să cadă direct pe un 
strat cu cioburi de sticlă. 

— Dumnezeule mare, șopti Gosta. 

Și, pentru a doua oară în dimineaţa aceea, spuse: 

— Ce naiba se întâmplă aici? 

e 

Erik privi țintă spre telefonul mobil. Kenneth era în drum către 
spital. Corect ca întotdeauna, îi convinsese pe medicii de pe 
ambulanță să sune la birou pentru a anunța că el nu va putea 
veni la muncă. 

Cineva îi întinsese o capcană de care avea să dea cu 
siguranţă, pe traseul său. Erik nici măcar nu luase în considerare 
posibilitatea unei greșeli, a unei glume proaste care mersese 
prea departe. Kenneth urmărea același traseu în fiecare 
dimineaţă. Toată lumea din zonă știa asta, și oricine altcineva ar 
fi putut lesne afla. Așadar, nu exista nicio îndoială că cineva 
voise să-i facă rău lui Kenneth. Ceea ce însemna că și Erik se 
afla în pericol. 

Lucrurile scăpaseră de sub control. De-a lungul anilor, Erik își 
asumase multe riscuri și călcase peste multe cadavre pentru a 
ajunge în faţă. Insă niciodată nu ar fi anticipat așa ceva, sau 
teroarea pe care o simţea în momentele acelea. 

Se întoarse spre computer și intră pe site-ul băncii lui. Trebuia 
să-și facă o idee în legătură cu posibilităţile pe care le avea. 
Gândurile i se învârteau prin minte, dar el încercă să se 
concentreze asupra banilor pe care îi avea în conturile bancare, 
pentru a-și putea canaliza temerile într-un plan, într-un mijloc de 
evadare. Pentru o clipă, reflectă asupra celui care trimisese 
scrisorile și care probabil îl omorâse pe Magnus. Era clar că 
persoana cu pricina își mutase atenţia asupra lui Kenneth. Cel 
puţin, pentru moment. Apoi Erik își îndepărtă acele gânduri. 
Speculaţiile nu aveau să-l ajute cu nimic. Putea să fi fost oricine. 
In momentele respective, trebuia să-și salveze propria piele, să 
ia toate fondurile disponibile și să părăsească ţara, îndreptându- 
se către un loc mai călduros, unde nimeni nu s-ar fi putut atinge 
de el. Și trebuia să rămână acolo până la rezolvarea întregii 
situații. : 

Fireşte că avea să le simtă lipsa fetelor. Insă ele erau 
măricele, și poate că totul s-ar fi dovedit un bun motiv ca Louise 
să își vină în fire, odată ce responsabilitatea pentru fiicele lor 
avea să fie doar a ei, fără să se mai poată bizui pe sprijinul lui 
Erik. Și oricum nu le-ar fi lăsat el fără vreun ban. S-ar fi îngrijit ca 
ele să aibă destul în bancă ca să se descurce o vreme. Însă 
Louise avea să fie nevoită să lucreze. l-ar fi prins bine. In 
definitiv, nu se putea aștepta ca el să o întreţină pentru tot 
restul vieții. Erik avea tot dreptul să-și urmeze planul, iar banii 
economisiţi de-a lungul anilor ar fi fost suficienţi pentru a-și clădi 
o viaţă nouă. Și pentru a rămâne în siguranţă. 

Situaţia era sub control; nu-i mai rămânea decât să se ocupe 
de niște chestiuni practice. Pentru început, trebuia să discute cu 

Kenneth. Hotărî să meargă la spital în dimineaţa aceea, în 
speranţa că partenerul lui avea să se simtă îndeajuns de bine 
pentru a verifica niște bilanţuri. Firește că urma să îi fie greu lui 
Kenneth să părăsească firma la un timp atât de scurt după 
moartea lui Lisbet și fără îndoială că aveau să existe niște 
repercusiuni obositoare, însă Kenneth era băiat mare și poate că 
Erik îi făcea un serviciu, obligându-l să stea pe propriile lui 
picioare. Cu cât se gândea mai mult, cu atât considera că 
situația avea să le facă bine și lui Kenneth, și Louisei, din 
moment ce el nu i-ar mai fi putut ţine de mână pe amândoi. 

Apoi mai rămânea Cecilia. Insă ea deja îi spusese verde în 
față că nu avea nevoie de ajutorul lui, cu excepţia celui 
financiar. Oricum, Erik plănuia să pună deoparte o mică sumă de 
bani și pentru ea. 

Așa avea să procedeze. Cecilia era în stare să-și poarte 
singură de grijă; cu toţii o puteau face. Și probabil că fetele 
aveau să înţeleagă. Cu timpul, fetele aveau să înţeleagă. 

e 

Durase mult până să-i fie îndepărtate toate fragmentele de 
sticlă. Mai rămăseseră două. Se înfipseseră atât de adânc, încât 
era nevoie de o procedură mai complicată pentru a le scoate. 
Însă toată lumea căzuse de acord: bărbatul fusese extrem de 
norocos. Sticla ratase arterele principale. Altminteri, lucrurile ar 
fi putut lua o întorsătură foarte neplăcută. Exact asta îi spusese 
și doctorul. 

Kenneth se întoarse cu faţa spre perete. Ei chiar nu 
înțelegeau că mai rău de atât nu se putea? Dacă ar fi fost după 
el, ar fi vrut ca sticla să-i fi pătruns și mai adânc, retezându-i 
durerea și îndepărtându-i răul din suflet. L-ar fi curățat de 
amintirea ticăloșiei. Fiindcă în ambulanţa ce rula cu viteză mare, 
în timp ce sirenele îi urlau în urechi, și fiecare zguduire îi 
schimonosea chipul, el înțelesese brusc. Știu cine îi hăituia. Cine 
îi ura pe toți și voia să le facă rău. Și cine i-o luase pe Lisbet de 
lângă el. Ideea că soţia lui murise cu adevărul răsunându-i în 
urechi era mai mult decât putea îndura. 

Își privi braţele care se odihneau deasupra păturii. Erau 
acoperite cu bandaje. La fel și picioarele. Işi parcursese ultimul 
său maraton. Doctorul spusese că ar fi fost nevoie de un miracol 
ca rănile să i se vindece cum trebuie. Însă nu mai conta în acele 
momente. Nu voia să mai alerge vreodată. 

Și nici nu intenţiona să mai fugă de ea. Deja îi răpise lucrul cel 
mai important. Restul nu conta. Exista acolo un fel de justiţie 
divină, imposibil de combătut. Ochi pentru ochi, dinte pentru 
dinte. 

Kenneth închise ochii și văzu imaginile pe care le alungase 
într-un cotlon îndepărtat al memoriei sale. După atâţia ani, era 
ca și cum nimic nu s-ar fi întâmplat. Cu o singură ocazie acele 
amintiri ieșiseră din nou la suprafaţă. In ziua de Sânziene, când 
totul fusese gata să se năruie. Dar zidurile rezistaseră, iar el 
înăbușise încă o dată acele imagini, ascunzându-le în cele mai 
întunecate unghere ale minții. 

lar în clipele acelea, imaginile se întorseseră. Ea le scosese la 
iveală, obligându-l pe Kenneth să le privească. Dar el nu le 
putea suporta. Mai presus de orice, nu putea să îndure gândul 
că ele fuseseră ultimele lucruri pe care le auzise Lisbet. Să fi 
schimbat oare totul? Să fi pierit Lisbet cu un gol imens în suflet, 
acolo unde sălășluise odată dragostea pentru el? Să fi devenit 
oare un străin pentru ea, în clipele acelea? 

Deschise din nou ochii. Cu privirea aţintită asupra tavanului, 
simţi lacrimile șiroindu-i pe obraji. Putea să vină și să-l ia. Nu 
avea de gând să mai fugă. 

Ochi pentru ochi, dinte pentru dinte. 

16. 


— La o parte, grăsanule! 

Băieții se ciocniră intenționat de el când îl depășiră pe coridor. 
Se străduise să-i ignore, să fie la fel de invizibil la școală, ca și 
acasă. Însă nu funcționase. Era ca și cum ar fi așteptat pe 
cineva ca el, cineva care ieșea în evidență, un tap ispășitor, de 
care să se poată lega. EI înțelegea. După ce petrecuse atât de 
multe ceasuri citind cârti, ajunsese să cunoască și să înțeleagă 
mai multe decât puștii de vârsta lui. Se remarca la toate 
materiile, iar profesorii îl iubeau. Însă la ce bun, când nu era în 
stare să dea cu piciorul într-o minge, să alerge repede ori să 
scuipe la distanță? Acelea erau îndemânările care contau, 
talentele care aveau importanță. 

Își croi încet drum spre casă. Se tot uită în jur pentru a 
preîntâmpina vreo ambuscadă. Din fericire, nu avea mult de 
mers până la școală. Drumul era înțesat cu pericole, însă măcar 
era scurt. Tot ce trebuia să facă era să coboare panta 
Hăckebacken, să vireze la stânga, spre cheiul dinspre 
Badholmen, iar acolo se găsea căminul lui. Casa pe care o 
moșteniseră de la Hoasca Bătrână. 

Mama încă o numea așa. Rostea acel nume cu o satisfacţie 
răutăcioasă, de fiecare dată când arunca vreun lucru de-al 
bătrânei, zvăârlindu-l în cutia de gunoi pe care o așezaseră în 
curte atunci când se mutaseră. 

— De-ar putea să vadă asta Hoașca Bătrână. Uite cum se duc 
scaunele ei prețioase, zicea mama, făcând ordine și îndepărtâna 
cu frenezie lucrurile. lar acum voi arunca porțelanurile bunicii 
tale. Vezi? 

Băiatul nu ştia de ce-i spunea așa: Hoașca Bătrână. Sau de ce 
mama era atât de furioasă pe ea. Odată, îl întrebase timid pe 
tata, insă acesta nu făcuse decât să bombăne ceva drept 
răspuns. 

— Deja ai venit? 

Mama o pieptăna pe Allis când el intră în casă. 

— Scoala s-a terminat la aceeași oră ca de obicei, zise el, 
ignorând zâmbetul lui Allis. Ce avem la cină? 

— Arăți de parcă ai fi mâncat deja pentru tot restul anului. Azi 
nu primeşti cina. Poţi să supraviețuiești din rezervele de 
grăsime. 

Era doar ora patru după-amiaza, iar băiatul îşi dădu seama 
cât de flămând avea să fie. Insă atunci când o privi pe mama, 
înțelese că nu avea rost să protesteze. 

Merse în camera lui, închise ușa și se așeză pe pat, cu o carte. 
Plin de speranță, îşi îndesă mâna sub saltea. Cu putin noroc, 
avea să găsească ceva. Însă acolo nu era nimic. Femeia era 
foarte inteligentă. Întotdeauna găsea mâncarea și dulciurile 
ascunse de el, indiferent unde le-ar fi vârât. 

Câteva ore mai târziu, stomacul îi protesta zgomotos. Era atât 
de flămând, încât nu mai avea mult și izbucnea în plâns. De la 
parter venea miros de chifle proaspăt coapte, iar băiatul știu că 
mama făcea rulouri cu scorțișoară doar pentru ca aroma 
acestora să-l innebunească de foame. Adulmecă aerul, apoi se 
întoarse pe o parte, cufundându-și fața în pernă. Uneori îi trecea 
prin minte să fugă de acasă. Nimeni nu s-ar fi sinchisit. Poate că 
Allis i-ar fi dus dorul, însă lui nu îi păsa deloc. Ea o avea pe 
mama. 

Mama îi dedica lui Allis tot timpul său liber. Așadar, cum se 
putea ca Allis să nu o privească pe femeie cu la fel de multă 
venerație? Și de ce nu aprecia lucrurile care lui i-ar fi părut cele 
mai importante în viată? 

Pesemne că adormise, fiindcă îl trezi o bătaie timidă în ușă. 
Cartea îi căzuse peste față, iar băiatul salivase în somn, 
deoarece perna îi era udă. Îşi şterse obrazul cu mâna și se ridică 
ametit pentru a deschide ușa. Dinaintea lui stătea Allis. Tinea în 
mână un rulou, pe care i-l întinse băiatului. Acesta ezită, deși îi 
lăsa gura apă. Mama avea să fie tare furioasă dacă ar fi aflat că 
Allis se strecurase la etaj și îi adusese ceva de mâncare. 

Allis îl privi cu ochi mari. Voia ca el s-o vadă, s-o iubească. 
Băiatului îi apăru o imagine în minte. Imaginea și senzația 
trupului ud și alunecos al unui bebeluș. Allis privindu-l din apă. 
Felul în care dăduse din mâini, apoi rămăsese nemișcată. 

Înşfăcă ruloul şi îi trânti ușa în față. Însă fără folos. Imaginile îl 
bântuiau mai departe. 

e... 

Patrik îi trimisese pe Gösta și pe Martin în Uddevalla, ca să-l 

viziteze pe Kenneth și să stabilească dacă acesta se simțea 

îndeajuns de bine încât să stea de vorbă cu ei. Echipa de 
criminaliști a lui Torbjorn Ruud se afla pe drum. Aveau să se 
despartă, ca să se poată ocupa și de locul în care căzuse 
Kenneth, și de locuinţa lui Christian și a Sannei. Gösta nu ar fi 
vrut să plece; ar fi preferat să stea și să discute cu Christian. 
Însă Patrik voise ca în locul lui să rămână Paula. Considerase că 
ar fi fost mai bine ca o femeie să stea de vorbă cu Sanna și 
copiii ei. Totuși, fusese impresionat de felul în care Gösta tratase 
situația și mai ales de faptul că găsise cârpa și sticla în pivniță. 
Cu puţin noroc, acele obiecte aveau să le dezvăluie amprentele 
și ADN-ul făptașului. Până atunci, acesta își ștersese cu grijă 
urmele. 

Îl fixă cu privirea pe bărbatul aflat dinaintea lui, la masa din 
bucătărie. Christian părea frânt și îmbătrânit. Ca și cum ar fi 
îmbătrânit cu zece ani, de ultima oară când îl văzuse Patrik. Nu 
se obosise să-și lege bine halatul, drept care pieptul său dezgolit 
îl făcea să pară cu atât mai vulnerabil. Patrik se întrebă dacă ar 
fi trebuit să-i atragă atenţia, dar hotărî să tacă din gură. Fără 
îndoială că ţinuta era acum ultima problemă a lui Christian. 

— Băieții s-au calmat. Colega mea, Paula, va sta de vorbă cu 
ei și cu soţia ta. Va avea grijă să nu spună ceva care să-i sperie 
ori să-i supere mai tare. In regulă? 

Patrik încercă să-i întâlnească privirea, pentru a vedea dacă 
bărbatul era atent. La început, nu primi vreun răspuns, așa că se 
gândi să repete ce spusese. Dar Christian scutură din cap, în 
cele din urmă. 

— Între timp, m-am gândit să stăm și noi un pic de vorbă, 
continuă Patrik. Știu că nu prea ai vrut să discutăm în trecut, 
însă de data aceasta, nu ai de ales. Cineva a intrat în casa 
voastră și a pătruns în camera în care dormeau fiii voștri. 
Băieților nu li s-a făcut vreun rău fizic, dar experienţa trebuie să 
fi fost terifiantă. Dacă ai idee cine s-ar putea afla în spatele 
acestor lucruri, trebuie să-mi spui. Înţelegi? 

Din nou, se scurse un lung răstimp până ce bărbatul să 
scuture din cap. Își drese vocea, ca pentru a spune ceva, însă nu 
zise nimic. 

Patrik continuă: 

— Abia ieri am aflat că Erik și Kenneth au primit, la rândul lor, 
scrisori de ameninţare din partea aceleiași persoane care te-a 

vizat pe tine. lar în dimineaţa asta, Kenneth a fost grav rănit, în 
vreme ce alerga. Cineva i-a întins o capcană. 

Speriat, Christian ridică privirea, însă apoi o cobori iar spre 
pământ. 

— Nu deținem informaţii cum că Magnus ar fi primit scrisori 
asemănătoare, dar plecăm de la premisa că moartea lui a fost 
provocată de aceeași persoană. lar eu am senzaţia că nu ne 
spui tot ce știi. Poate fiindcă e vorba despre ceva ce nu vrei să 
scoţi la iveală, sau poate e un lucru ce ţi se pare neînsemnat, 
însă trebuie să ne lași pe noi să decidem ce e important. Până și 
cel mai mic indiciu ar putea fi semnificativ. 

Christian trasă cu degetul cerculețe pe masă. Apoi, ridicându- 
și privirea, dădu cu ochii de Patrik. Preţ de o secundă, păru ca și 
cum Christian ar fi vrut să spună ceva. Apoi bărbatul rămase iar 
tăcut. 

— N-am idee, zise el. Nu știu cu nimic mai mult decât voi. 

— Ești conștient că atât tu, cât și familia ta sunteţi în mare 
pericol, cât timp persoana asta se află în libertate? 

Chipul lui Christian deveni nefiresc de calm. li dispăru orice 
urmă de grijă ori teamă. În schimb, căpătă o expresie pe care 
Patrik nu putu să o descrie decât ca fiind hotărâtă. 

— Înţeleg. Și sunt sigur că veţi face tot posibilul pentru a-l 
găsi pe făptaș. Dar mă tem că nu vă pot ajuta. Pur și simplu nu 
știu nimic. 

— Nu te cred, zise Patrik, fără menajamente. 

Christian ridică din umeri. 

— Ei bine, eu nu pot schimba asta. Îţi spun ceea ce știu. Adică 
nimic. 

Dându-și brusc seama că era aproape gol, Christian se 
înfășură în halat și strânse bine cordonul acestuia. 

Cuprins de frustrare, Patrik vru să-l zgâlțâie pe bărbat. Era 
convins că-i ascundea ceva. Nu știa ce anume, sau dacă avea 
vreo importanţă în cadrul anchetei. Însă cu siguranţă exista 
ceva despre care Christian nu voia să discute. 

— La ce oră te-ai culcat azi-noapte? întrebă Patrik, hotărând 
să schimbe subiectul, însă doar pentru o clipă. 

N-avea de gând să-l lase pe Christian să scape atât de ușor. 
Văzuse groaza de pe chipurile copiilor lui. Data următoare n- 
avea să mai fie vorba de vopsea roșie. Trebuia să-l facă pe 
Christian să priceapă gravitatea situaţiei. 

— M-am culcat târziu, după ora unu. N-am idee când a 
adormit Sanna. 

— Ai fost acasă toată seara? 

— Nu, m-am dus să mă plimb. Sanna și cu mine ne 
confruntăm cu niște... probleme. Am avut nevoie să iau puţin 
aer. 

— Unde ai fost? 

— Nu sunt foarte sigur. Nicăieri în mod special. Pur și simplu 
m-am învârtit puţin prin zonă, după care m-am plimbat prin 
oraș. 

— Singur? În toiul nopţii? 

— Nu voiam să stau în casă. Unde să mă fi dus? 

— Așadar, te-ai întors acasă pe la ora unu? Ești sigur? 

— Sunt foarte sigur. M-am uitat la ceas când eram în Piaţa 
Ingrid Bergman, și arăta unu fără un sfert. Durează cam zece ori 
cincisprezece minute să merg de acolo până acasă. Așa că 
trebuie să fi fost ora unu când am ajuns. 

— Sanna dormea? 

Christian dădu din cap. 

— Da, dormea. Și băieţii la fel. Casa era cufundată în tăcere. 

— Ai aruncat o privire în camera copiilor când te-ai întors? 

— Întotdeauna fac asta. Nils dăduse la o parte pătura de pe 
el, ca de obicei, așa că l-am învelit. 

— Și nu ai observat nimic ciudat sau ieșit din comun? 

— Adică niște litere mari și roșii pe perete? zise el, sarcastic. 

Patrik începu să se enerveze. 

— Repet întrebarea. Nu ai văzut nimic straniu, nimic care să-ţi 
trezească o reacţie, când te-ai întors acasă? 

— Nu, zise Christian. N-am văzut nimic care să-mi trezească 
vreo reacție. Dacă ar fi fost așa, crezi că m-aș fi culcat? 

— Nu, probabil că nu. 

Patrik începu din nou să transpire. De ce era atât de cald în 
casele tuturor? Își trase de gulerul cămășii. Avu senzaţia că se 
înăbușă. 

— Ai încuiat ușa după ce te-ai întors acasă? 

Christian se gândi puţin. 

— Nu știu, zise el. Cred că da. De obicei încui ușa principală. 
Dar... nu-mi amintesc s-o fi făcut. 

În clipele acelea, tot sarcasmul îi dispăru din voce. Aproape că 
șopti atunci când spuse: 

— Nu-mi amintesc să fi încuiat ușa. 

— Și n-ai auzit nimic în timpul nopţii? 

— Nu, nimic. Eu nu, în orice caz. Nu cred să fi auzit nici Sanna. 
Amândoi dormim profund. Nu m-am trezit decât atunci când 
Sanna a început să tipe, în dimineaţa asta. Nici măcar pe Nils nu 
l-am auzit. 

Patrik hotărî să mai facă o încercare. 

— Și n-ai idee cine ar fi putut face asemenea lucru? Sau ce 
motiv ar fi avut să-ţi trimită scrisori de ameninţare, timp de un 
an și jumătate? Nici măcar o suspiciune? 

— De ce naiba nu ești atent la ceea ce spun? 

Izbucnirea veni din senin, făcându-l pe Patrik să tresară. 
Bărbatul ţipase atât de strident, încât Paula își făcu apariţia, de 
la etaj. 

— E totul în regulă? 

— Suntem bine, îi răspunse Patrik, sperând să nu se înșele. 

Christian părea a fi pe punctul de a se prăbuși. Avea fața roșie 
ca racul și se scărpina zdravăn în palmă. 

— Nu știu nimic, repetă el, încercând cu disperare să nu ridice 
glasul. 

Se scărpina atât de puternic, încât își lăsa urme pe piele. 

Patrik așteptă ca bărbatul să se relaxeze puţin și ca obrajii să- 
i revină la o culoare cât de cât normală. Când încetă să se mai 
scarpine, Christian privi surprins către urmele din palmă, ca și 
cum n-ar fi înţeles de unde i se trăgeau. 

— Aţi avea unde să staţi până când aflăm noi mai multe? 
întrebă Patrik. 

— Sanna și băieţii ar putea merge la sora ei, în Hamburgsund, 
pentru a sta acolo o vreme. 

— Dar tu? 

— Eu rămân aici, spuse Christian, pe un ton ferm. 

— Nu pare a fi o idee bună, zise Patrik, la fel de hotărât. Nu-ţi 
putem oferi protecţie nonstop din partea poliţiei. Aș prefera să 
locuiești în altă parte, unde să te simţi mai în siguranţă. 

— Rămân aici. 

Tonul lui Christian indică faptul că nu mai exista loc pentru 
discuţii. 

— În regulă, zise Patrik, șovăind. Asigură-te ca familia ta să 
plece cât mai curând posibil. Vom încerca pe cât putem să stăm 
cu ochii pe casă, dar nu avem resurse pentru a... 

— Nu am nevoie de protecţie din partea poliţiei, îl întrerupse 
Christian. Voi fi în regulă. 

Patrik îl privi fix. 

— Un nebun se află în liberate. Individul ăsta a comis deja o 
crimă, poate chiar două, și pare hotărât ca tu, Kenneth, posibil și 
Erik, să vă aflaţi sfârșitul. Nu e un joc. Tu nu pari să înţelegi. 

Vorbi rar, pronunţând clar fiecare cuvânt, pentru a se 
convinge că este înţeles. 

— Te asigur că înțeleg pe deplin cât de serioasă e situaţia. 
Dar eu rămân aici. 

— Dacă te răzgândești, știi unde să dai de mine. Și, după cum 
am zis, nu cred nicio secundă că nu știi nimic despre asta. Sper 
că înţelegi cât de mult riști prin tăcerea ta. Indiferent ce ascunzi, 
noi tot vom afla, mai devreme sau mai târziu. Intrebarea e dacă 
o vom face înainte sau după ce va avea de suferit cineva. 

— Cum se simte Kenneth? murmură Christian, evitând să-l 
privească pe Patrik. 

— Tot ce știu e că a fost rănit. Nimic mai mult. 

— Ce s-a întâmplat? 

— Cineva a întins o funie de-a lungul potecii, apoi a presărat 
un strat gros de sticlă pe jos. Așa că poate înţelegi acum de ce 
îți tot cer să cooperezi. 

Christian nu-i răspunse. Se întoarse și privi pe fereastră. 
Chipul său era la fel de șters precum zăpada de afară, iar fălcile 
îi erau încleștate. Însă privind fix într-un punct, bărbatul repetă, 
pe un ton glacial și lipsit de orice fel de emoție: 

— Nu știu nimic. Nu. Știu. Nimic. 

e 

— Doare? 

Martin se uită la brațele bandajate ale bărbatului, aşezate 
deasupra păturii. Kenneth dădu din cap. 

— Eşti în stare să ne răspunzi la câteva întrebări? 

Gösta își trase un scaun și îi făcu semn lui Martin să-i urmeze 
exemplul. 

— Având în vedere că deja v-aţi așezat, s-ar părea că 
presupunetți să fiu în stare, zise Kenneth, cu un zâmbet vag. 

Martin nu își putu lua privirea de la bandaje. Trebuia să fi 
durut îngrozitor să cazi pe cioburile alea, apoi să-ți fie 
îndepărtate. 

Îi aruncă o privire nesigură lui Gösta. Uneori avea senzaţia că 
nu deţinea îndeajuns de multă experienţă pentru a ști cum să 
procedeze în diferite situaţii care apăreau în meseria de polițist. 
Să se fi aruncat înainte, punând întrebări? Sau să fi dat dovadă 
de respect față de colegul său mai în vârstă, lăsându-l pe acesta 
să conducă discuţia? Era o chestiune foarte delicată. El era 
întotdeauna cel mai tânăr, cel trimis mereu să rezolve câte 
ceva. Și el ar fi preferat să rămână acasă la Christian, ceea ce 
tot repetase și Gösta, în drum spre Uddevalla. Ar fi vrut să-i 
interogheze pe Christian și pe soţia lui, să stea de vorbă cu 
Torbjörn și cu echipa sa, odată ajunși la locul faptei; ar fi 
preferat să se afle în miezul evenimentelor. 

Era dezamăgit de faptul că Patrik alegea de regulă să lucreze 
cu Paula, cu toate că Martin intrase în poliție cu câţiva ani 
înaintea ei. Firește că Paula avea experienţă, deoarece lucrase 
în Stockholm, în vreme ce el își petrecuse scurta carieră în 
secţia de poliție Tanumshede. Dar să fi fost neapărat un lucru 
negativ? Cunoștea zona, știa toţi scandalagiii locului, și 
cunoștea modul de gândire al oamenilor și felul în care 
funcţiona un orășel micuţ. De fapt, chiar fusese coleg de școală 
cu unii dintre cei care provocau probleme, în vreme ce aceștia 
erau complet necunoscuți pentru Paula. lar după ce zvonurile cu 
privire la viața ei personală se răspândiseră prin zonă cu iuţeala 
fulgerului, mulţi oameni începuseră să o privească cu 
suspiciune. Personal, Martin nu avea nimic împotriva celor care 
alegeau un partener de același sex, dar mulţi oameni cu care 
aveau de-a face în mod regulat nu erau la fel de înțelegători. 
Așadar, îi părea ușor ciudat ca Patrik să o tot aleagă pe Paula în 
locul lui. Martin nu voia decât puțin respect din partea colegilor 
săi. Ar fi vrut ca aceștia să nu-l mai trateze ca pe un puști căruia 
abia îi mijise mustaţa. Nu mai era atât de tânăr. Ba chiar 
devenise și tată. 

— Poftim? 

Martin fusese atât de afundat în gândurile sale, încât ratase 
tot ceea ce îi spusese Gösta. 

— Tocmai ziceam că poate ai vrea să începi. 

Martin îl privi surprins pe Gösta. Să-i fi citit oare gândurile? 
Însă el profită de ocazie și întrebă: 

— Ne-aţi putea spune, în propriile dumneavoastră cuvinte, ce 
anume s-a întâmplat? 

Kenneth se întinse după un pahar cu apă ce stătea pe masa 
de lângă pat, însă abia apoi își dădu seama că nu-și putea folosi 
mâinile. 

— Lăsaţi-mă pe mine. 

Martin ridică paharul și îl ajută să bea cu un pai. După care 
Kenneth se lăsă pe spate, între perne. Pe un ton calm și neutru, 
le povesti ce se întâmplase, începând din clipa când își legase 
șireturile, înainte de a pleca din casă. 

— La ce oră aţi părăsit casa? 

Martin își scosese carnetul și pixul. 

— Șapte fără un sfert, răspunse Kenneth, iar Martin notă ora, 
fără a sta pe gânduri. 

Considera că, dacă bărbatul spusese șapte fără un sfert, 
atunci aceea și fusese ora. Fără niciun dubiu. 

— Plecaţi mereu să alergaţi la aceeași oră în fiecare 
dimineață? întrebă Gösta, lăsându-se pe spate și încrucișându-și 
braţele. 

— Da, cu câteva minute în plus sau în minus. 

— Și nu v-a trecut prin gând să nu... Adică, având în vedere 
că..., se bâlbâi Martin. 

— Nu v-a trecut prin gând să nu mergeţi să alergaţi, având în 
vedere că soţia dumneavoastră a murit ieri? îl întrerupse Gösta, 
fără să pară lipsit de compasiune. 

Și fără a transforma întrebarea într-o acuzație. 

Kenneth nu răspunse imediat. Înghiţi în sec, apoi spuse cu o 
voce stinsă: 

— Dacă a existat vreodată o dimineaţă în care să fi avut 
nevoie să alerg, atunci azi a fost acea dimineață. 

— Înţeleg, zise Gösta. Parcurgeţi întotdeauna același traseu? 

— Da, cu excepţia sfârșitului de săptămână, când fac traseul 
de două ori. Cred că sunt cam plicticos. Nu-mi plac surprizele, 
aventurile sau schimbările. 

Apoi Kenneth rămase tăcut. Gösta și Martin înţeleseră 
amândoi la ce se gândea, și nu spuseră nimic. Kenneth își drese 
vocea, după care se întoarse, pentru ca ei să nu-i poată vedea 
lacrimile din ochi. Își drese din nou vocea și vorbi fără ezitări. 

— După cum am spus, îmi place rutina. Parcurg același traseu 
de peste zece ani. 

— Și presupun că mulţi oameni știu asta, nu? 

Martin ridică privirea, după ce notă în carnet „zece ani” și 
trasă un cerc în jurul cuvintelor. 

— N-am avut de ce să ţin secret. 

Un zâmbet îi apăru brusc pe buze lui Kenneth, însă pieri la fel 
de rapid. 

— Aţi întâlnit pe cineva în timp ce alergaţi în dimineața 
aceasta? întrebă Gösta. 

— Nu, absolut pe nimeni. Rareori mi se întâmplă să văd pe 
cineva. Uneori mai întâlnesc oameni care își plimbă devreme 
câinii sau pe cineva care împinge vreun cărucior. Dar se 
întâmplă foarte rar. De obicei, sunt singur pe potecă. Așa cum 
am fost și în dimineaţa asta. 

— Și nu aţi observat o mașină parcată pe undeva, pe lângă 
drum? 

Martin căpătă o privire plină de apreciere din partea lui Gosta, 
atunci când rosti întrebarea. Kenneth se gândi puţin. 

— Nu, nu cred. Nu pot fi sigur. E posibil să fi fost cineva acolo, 
iar eu să nu-l fi văzut. Dar nu, sunt sigur că aș fi remarcat. 

— Așadar, nu era nimic ieșit din comun? insistă Gosta. 

— Nu, era ca în orice altă dimineaţă. Cu diferenţa că... 

Vorbele îi rămaseră în aer și lacrimile începură să-i curgă pe 
obraji. 

Martin era încurcat; i se părea jenant să-l vadă plângând pe 
Kenneth. Nu-și găsea cuvintele și nici nu știa dacă să intervină 
sau nu. Dar Gösta se întinse calm peste Kenneth și luă un 
șerveţel de pe masă. Apoi șterse încet lacrimile de pe faţa 
bărbatului. După aceea, se întinse iar, așezând șervețelul înapoi 
pe masă. 

— Aţi aflat ceva? șopti Kenneth. În legătură cu Lisbet? 

— Nu, e mult prea devreme. Va dura ceva până să aflăm 
părerea medicului legist. 

— Ea a omorât-o. 

Bărbatul din pat tresări, după care începu să se ghemuiască, 
privind în gol. 

— Scuze, ce aţi spus? întrebă Gösta, aplecându-se către el. 
Cine e „ea”? Știţi cine v-a făcut asta, dumneavoastră și soției? 

Martin își dădu seama că Gösta își ţinea respiraţia. Și el făcea 
exact același lucru. În ochii lui Kenneth apăru o scânteiere. 

— N-am idee, zise el, ferm. 

— Aţi spus „ea”, sublinie Gösta. 

Kenneth evită să-l privească. 

— Scrisul de pe scrisori pare să-i aparţină unei femei. Așadar, 
presupun că este vorba de o „ea”. 

— A, deci la asta vă refereaţi, zise Gösta, sugerându-i lui 
Kenneth că de fapt nu-l credea, deși nu avea de gând să i-o 
spună drept în faţă. Trebuie să existe ceva care să vă fi 
transformat în ţinte pe voi patru. Magnus, Christian, Erik și 
dumneata. Cineva are socoteli neîncheiate cu voi. Și voi toţi - ei 
bine, cu excepţia lui Magnus - susțineţi sus și tare că nu știți 
cine v-ar putea face asta sau de ce. Insă trebuie să existe multă 
ură îndărătul unor asemenea fapte. Intrebarea e: ce anume a 
declanșat această ură? Îmi vine greu să cred că niciunul dintre 
voi nu știe nimic. Trebuie măcar să aveţi o teorie, zise el, 
aplecându-se mai aproape de Kenneth. 

— Pesemne e vorba de o persoană cu probleme psihice. Nu- 
mi vine în gând o altă explicaţie. 

Kenneth se întoarse, strângând tare din buze. 

Martin făcu schimb de priviri cu Gösta. Amândoi erau 
conștienți că n-aveau să mai capete și alte informaţii din partea 
lui Kenneth. Cel puţin, nu în clipele acelea. 

(J 

Erica privi şocată spre telefon. Patrik o sunase de la secție 
pentru a-i spune că avea să întârzie. li explicase pe scurt 
motivul, iar femeii abia dacă-i venea să creadă. Cineva se 
legase de copiii lui Christian! Și de Kenneth. O funie întinsă 
dintr-o parte în cealaltă a potecii - simplu, dar ingenios. 

Mintea Ericăi începu imediat să lucreze. Trebuia să existe o 
cale de a accelera ancheta. Işi dădea seama cât de frustrat era 
Patrik și îl compătimea. Evenimentele începuseră să se 
precipite, iar poliţia nu găsise nimic relevant. 

Cântări telefonul mobil într-o mână, în vreme ce reflectă pe 
îndelete asupra situaţiei. Patrik avea să fie furios dacă ea s-ar fi 
implicat în vreun fel. Însă Erica era obișnuită să facă cercetări 
pentru cărțile sale. Firește, lucrurile scrise de ea aveau legătură 
cu crime deja elucidate, însă o anchetă aflată în curs nu ar fi 
trebuit să difere cu mult. În plus, era atât de plictisitor să stea 
mereu în casă. Era nerăbdătoare să facă ceva util. 

De asemenea, Erica putea conta pe instinctul său. O ajutase 
de nenumărate ori, în trecut. lar în clipa de faţă, acesta îi 
spunea că răspunsul putea fi găsit la Christian. In definitiv, el 

fusese primul care primise acele scrisori, era foarte secretos cu 
privire la trecutul lui, și era neliniștit, în mod evident. Elemente 
mici, însă cruciale. Și după discuţia lor de pe barcă, Erica trăise 
cu sentimentul că bărbatul știa ceva; îi ascundea ceva. 

Repede, pentru a nu avea timp să-și regrete decizia, femeia 
își puse pe ea haina de iarnă. Din mașină, ea avea să o sune pe 
Anna, rugând-o să o ia pe Maia de la creșă. Erica avea să ajungă 
acasă înainte de lăsarea nopţii, dar nu îndeajuns de devreme 
pentru a-și lua fiica. Drumul cu mașina până în Göteborg dura o 
oră și jumătate - o distanţă considerabilă, având în vedere că 
hotărârea fusese luată brusc. Insă dacă nu ar fi descoperit 
nimic, ar fi putut măcar să treacă pe la Goran, fratele său vitreg, 
de existenţa căruia aflase recent. 

Gândul că ea și Anna aveau un frate mai mare încă era de 
neconceput. Fusese dureros să afle că în timpul celui de-al 
Doilea Război Mondial, mama lor născuse un fiu, pe care îl 
dăduse mai apoi spre adopţie. Insă evenimentele dramatice 
care ieșiseră la lumină cu o vară în urmă avuseseră un efect 
pozitiv, într-un final, iar Erica și Anna clădiseră o relaţie strânsă 
cu Göran. Erica știa că putea oricând să treacă în vizită pe la el 
și pe la femeia care îl crescuse și căreia îi spunea „mamă”. 

Anna fu imediat de acord să o ia pe Maia, care era iubită de 
toți copiii, atât ai Annei, cât și ai lui Dan. Erica știa că fetița avea 
să se întoarcă acasă epuizată de atâta joacă - și cu buzunarele 
pline de dulciuri. 

Apoi Erica își îndreptă atenţia asupra a ceea ce avea de făcut. 
Să scrie cărţi despre crime reale - cărți care avuseseră mare 
succes la public -, învățase ce înseamnă să faci cercetări. Işi 
dorea să fi știut codul numeric personal al lui Christian; astfel, ar 
fi scutit un număr considerabil de discuții. Însă trebuia să se 
mulțumească doar cu numele său. Işi aminti brusc că Sanna îi 
menţionase faptul că soţul ei locuia la Göteborg atunci când se 
cunoscuseră. La bibliotecă, May pomenise de Trollhättan, un 
detaliu care nu-i dădea pace, însă Erica decise că punctul logic 
de plecare trebuia să fie Göteborg. Acolo locuise Christian 
înainte de a se muta în Fjällbacka, drept urmare, de acolo avea 
să înceapă și Erica. Spera ca mai apoi să poată face cale 
întoarsă, dacă era necesar. Nu avea niciun dubiu că adevărul se 
ascundea în trecutul lui Christian. 

După ce discută cu patru persoane diferite, Erica descoperi 
într-un final ceva: adresa la care locuise Christian, înainte de-a 
se muta în Fjällbacka, alături de Sanna. Opri la o benzinărie 
Statoil aflată la intrarea în Göteborg și cumpără o hartă a 
orașului. Profită de ocazie pentru a folosi toaleta și pentru a-și 
dezmorţi picioarele. Îi era extrem de incomod să conducă 
mașina, având doi bebeluși între ea și volan. Spatele și 
picioarele îi erau ţepene și dureroase. 

Imediat cum se strecură înapoi pe scaunul șoferului, telefonul 
mobil începu să-i sune. Ținând paharul de cafea într-o mână, ea 
înhăţă telefonul cu cealaltă și se uită la ecran. Patrik. Ar fi fost 
mai bine să lase căsuţa vocală să-i răspundă. Avea să-i explice 
totul mai târziu. În special dacă s-ar fi întors acasă cu informaţii 
folositoare pentru anchetă. Astfel, ar fi putut evita reproșurile 
care presimţea că aveau să urmeze. 

După ce aruncă o privire asupra hărții, porni mașina, ieșind pe 
șosea. Trecuseră aproximativ șapte ani de când Christian 
locuise la adresa spre care se îndrepta ea. Brusc, femeia fu 
cuprinsă de îndoieli. Ce șanse ar fi avut să găsească indicii 
lăsate acolo de Christian? Oamenii se mutau mereu, fără să lase 
vreun semn în urma lor. 

Erica oftă. Ei bine, deja se afla acolo, și cu siguranţă că Goran 
avea să-i ofere o ceașcă de cafea, la întoarcere. Așa că timpul n- 
avea să fie pierdut în zadar. 

Auzi un bip. Patrik îi lăsase un mesaj pe telefonul mobil. 

e 

— Unde sunt cu toţii? 

Mellberg privi în jur, părând încă buimac. Aţipise vreo câteva 
minute, iar la trezire, secţia de poliţie era pustie. Să fi plecat cu 
toţii la cafenea, fără să-i fi cerut lui permisiunea? 

Se grăbi la recepţie, unde o găsi pe Annika. 

— Ce se întâmplă aici? Toată lumea are impresia că e sfârșit 
de săptămână? De ce nu lucrează nimeni? Dacă trag chiulul, or 
s-o ia pe cocoașă, la întoarcere. Municipalitatea se așteaptă să 
ne facem întotdeauna meseria și avem obligaţia de a fi aici când 
concetățenii au nevoie de noi, spuse el, ridicând ameninţător un 
deget în aer. 

Mellberg iubea la nebunie să se audă vorbind, mai ales atunci 
când adopta un ton autoritar. Annika îl privi fără a spune un 
cuvânt. Mellberg începu să se foiască. Se așteptase ca femeia 

să-l fi copleșit cu scuze și pretexte, în numele colegilor ei. În 
schimb, bărbatul se simţi brusc cuprins de un sentiment foarte 
neplăcut. 

După o clipă, Annika îi spuse, calmă: 

— Au fost chemaţi în Fjällbacka. S-au întâmplat multe în 
vreme ce tu ai lucrat în birou. 

Pronunţțase cuvântul „lucrat” fără vreo notă de sarcasm, însă 
ceva îi spunea lui Mellberg că Annika era foarte conștientă de 
faptul că el își făcuse siesta. Drept urmare, se văzu nevoit să 
îndrepte singur întreaga situaţie. 

— De ce n-am fost anunţat? 

___— Patrik a încercat. Ţi-a bătut mult la ușă. Însă n-ai răspuns. 
In cele din urmă, a fost nevoit să plece. 

— Păi... da, ei bine, uneori lucrez atât de concentrat, încât nu 
aud nimic, zise Mellberg, înjurând în sinea sa. 

De ce trebuia oare să doarmă într-atât de profund? Era atât 
un dar, cât și un blestem. 

— Hmmm..., replică Annika, întorcându-se cu spatele la 
monitorul computerului. 

— Așadar, ce s-a întâmplat? ceru să afle Mellberg, simțind în 
continuare că fusese făcut de râsul lumii. 

Annika îi făcu un scurt rezumat despre cele întâmplate acasă 
la Christian și pe poteca pe care alergase Kenneth. Mellberg o 
ascultă, cu gura căscată. Lucrurile deveneau din ce în ce mai 
stranii. 

— Se vor întoarce în curând; cel puţin, Patrik și Paula. Îţi vor 
putea da ei mai multe detalii. Martin și Gösta au mers în 
Uddevalla pentru a sta de vorbă cu Kenneth, așa că s-ar putea 
să mai dureze până să se întoarcă. 

— Spune-i lui Patrik să vină la mine, de îndată ce își face 
apariţia, zise Mellberg. Și zi-i să bată mai tare la ușă, de data 
asta. E 

— Bine, îi voi spune. Și mă voi asigura că bate mai tare. In caz 
că lucrezi iar. 

Annika îi aruncă o privire serioasă, dar Mellberg tot avu 
senzația că femeia își bătea joc de el. 

e 

— Nu poţi veni cu noi? De ce trebuie să rămâi aici? întrebă 
Sanna, aruncând câteva cămăși în valiză. 

Christian nu-i răspunse, lucru care o supără și mai mult. 

— Răspunde-mi! De ce trebuie să rămâi de unul singur, în 
casă? E așa de nebunesc, de... 

Furioasă, aruncă o pereche de blugi în valiză, dar aceștia nu 
atinseră ţinta, aterizând pe podea, la picioarele lui Christian. 
Merse până acolo, pentru a-i lua de pe jos, dar în schimb îi 
cuprinse faţa lui Christian între palme. Încercă să-l privească în 
ochi, dar bărbatul se eschivă. 

— Christian, iubitule. Nu înțeleg. De ce nu vii cu noi? Nu ești 
în siguranţă aici. 

— Nu ai ce să înţelegi, zise el, îndepărtându-i mâinile. Eu stau 
aici și gata. Nu intenţionez să fug. 

— De cine să fugi? De ce? Sper din tot sufletul că spui 
adevărul și chiar nu știi cine face toate lucrurile astea. 

Lacrimile îi năpădiră obrajii, și încă mai simţi în palme căldura 
feţei lui Christian. Niciodată n-o lăsa să se apropie de el, ceea ce 
o durea teribil. În situaţii precum aceea, ar fi trebuit să se 
sprijine reciproc. Însă bărbatul îi întorcea spatele, refuzând să o 
primească alături. Umilită, Sanna se îmbujoră și întoarse 
privirea. Apoi își văzu din nou de împachetat. 

— Cât crezi că vom sta acolo? întrebă ea, îndesând în valiză o 
grămăjoară de lenjerie și ciorapi, scoasă din primul sertar. 

— De unde să știu? 

Christian își scosese halatul, îndepărtase vopseaua roșie de 
pe piept și se îmbrăcase în blugi și tricou. Sanna încă îl 
considera cel mai chipeș bărbat pe care îl văzuse vreodată. Il 
iubea atât de mult încât o durea sufletul. 

Femeia închise încet sertarul și privi spre hol, unde se jucau 
băieții. Erau mai tăcuți ca de obicei. Mai serioşi. Nils își împingea 
mașinuţa înainte și înapoi, în vreme ce Melker regiza o bătaie 
între două figurine. Amândoi se jucau fără să facă zgomotele 
obișnuite și fără să se certe, lucru care nu se întâmpla aproape 
niciodată. 

— Crezi că le-a...? 

Femeia începu din nou să plângă, așa că fu nevoită să ia totul 
de la capăt. 

— Crezi că le-a făcut vreun rău? 

— N-au nicio zgârietură. 

— Nu mă refeream la un rău fizic. 

Femeia nu înțelegea cum de Christian putea fi atât de rece, 
de calm. În dimineaţa aceea, bărbatul păruse la fel de șocat, 

confuz și speriat precum ea. lar acum se purta de parcă nimic 
nu s-ar fi întâmplat sau ar fi fost un fleac. 

In vreme ce ei dormeau, cineva pătrunsese în căminul lor, 
intrând apoi în camera celor doi băieţi. Și era posibil ca aceștia 
să se simtă speriaţi și în primejdie pentru tot restul vieţii, fără a 
mai avea siguranţa că nu li se putea întâmpla nimic atunci când 
erau acasă, în propriile lor paturi. Siguranţa că nu li se putea 
întâmpla nimic atunci când părinţii lor se aflau la câţiva metri 
distanţă de ei. Era posibil ca sentimentul lor de securitate să se 
fi năruit pe veci. Insă cu toate acestea, tatăl băieţilor stătea 
acolo, distant și calm, de parcă nu i-ar fi păsat. Motiv pentru 
care, în clipa aceea, Sanna îl uri. 

— Copiii uită așa de repede, zise Christian, privindu-și mâinile. 

Sanna îi observă zgărieturile adânci din palme și se întrebă 
cum le căpătase. Dar nu îl luă la întrebări. Ca niciodată, nu zise 
nimic. Să fi fost acela sfârșitul mariajului lor? Dacă bărbatul nu o 
putea lăsa să se apropie de el și nu o putea iubi nici măcar 
atunci când erau ameninţaţi de ceva atât de înspăimântător, 
atunci poate că sosise vremea ca Sanna să se dea bătută. 

Continuă să arunce lucruri în valiză, fără să-i pese ce fel de 
haine împacheta. Lacrimile sale făceau ca totul să pară 
înnegurat, iar femeia pur și simplu apuca orice putea scoate de 
pe umerașe. In cele din urmă, valiza fu umplută până la refuz, 
obligând-o pe Sanna să se așeze pe ea, pentru a o putea închide 
bine. 

— Stai să te ajut. 

Christian se ridică și apăsă, la rându-i, pe geamantan, pentru 
ca Sanna să îi poată închide fermoarul. 

— II duc eu jos. 

Apucă mânerul și cără valiza afară din cameră, trecând pe 
lângă băieți. 

— De ce trebuie să mergem la mătușa Agneta? De ce luăm 
atâtea lucruri? O să fim plecaţi mult timp? 

Melker păruse atât de nedumerit, încât Christian se opri pe 
scări, la jumătatea drumului. După care continuă, fără a scoate 
o vorbă. î 

Sanna se duse la fiii săi, lăsându-se pe vine lângă ei. Incercă 
să pară calmă atunci când le spuse: : 

— Să ne facem că plecăm în vacanţă. Insă nu vom merge 
departe, ci doar în vizită la mătușa și la verișorii voştri. De 

obicei, vi se pare distractiv. lar eu vă voi pregăti ceva special 
diseară, la cină. lar din moment ce suntem în vacanţă, puteţi 
mânca dulciuri după cină, cu toate că nu e sâmbătă. 

La început, băieţii o priviră cu oarecare suspiciune, însă 
perspectiva dulciurilor păru a face minuni. 

— Plecăm cu toţii? întrebă Melker, după care fratele său 
repetă, ușor peltic: 

— Plecăm cu toții? 

Sanna trase adânc aer în piept. 

— Nu, doar noi trei. Tata va rămâne aici. 

— Așa e. Tata trebuie să stea aici și să se bată cu oamenii ăia 
proști, zise Melker. 

— Care oameni proști? întrebă Sanna, dezmierdându-i 
obrazul. 

— Cei care ne-au stricat camera. 

Băiatul își încrucișă brațele și păru furios. 

— Dacă se întorc, tata poate să-i bată! 

— Tata nu se va bate cu niciun om prost, fiindcă nimeni nu se 
va mai întoarce. 

Îi mângâie părul lui Melker, blestemându-l în sinea sa pe 
Christian. De ce nu voia să vină cu ei? De ce nu spunea nimic? 
Sanna se ridică în picioare. 

— Va fi atât de distractiv. O aventură în toată regula. Trebuie 
doar să merg să-l ajut pe tata cu bagajele, apoi mă întorc după 
voi. Bine? 

— Bine,  spuseră amândoi, fără însă a părea foarte 
entuziasmați. _ 

Sanna îi simţi privind-o, în vreme ce cobora scările. Il găsi pe 
Christian lângă mașină, încărcând valizele în portbagaj. Se 
apropie de el și îl prinse de braţ. 

— E ultima ta șansă, Christian. Dacă știi ceva, dacă ai și cel 
mai mic indiciu cu privire la persoana care ne-a făcut asta, te 
rog din suflet să-mi spui acum. De dragul nostru. Dacă nu îmi 
spui și aflu mai târziu că ai știut ceva, atunci s-a terminat totul. 
Ai înţeles? S-a terminat! 

Christian se opri, cu geamantanul pe jumătate vârât în 
portbagaj. O clipă, Sanna avu impresia că el era pe punctul de 
a-i dezvălui ceva. Apoi bărbatul îi îndepărtă mâna și dădu 
drumul valizei înăuntru. 

— Nu știu nimic. Nu mă mai cicăli! 

Trânti cu putere ușa de la portbagaj. 
e 

Atunci când Patrik și Paula ajunseră înapoi la secție, Annika îl 
opri pe bărbat, înainte ca acesta să se îndrepte spre birou. 

— Mellberg s-a trezit după ce ați plecat cu toții. A fost un pic 
supărat că nu l-ați informat și pe el. 

— Am stat în faţa biroului său și am bătut la ușă, dar nu mi-a 
deschis. 

— Asta i-am zis și eu, dar a susţinut că probabil lucrase atât 
de concentrat, încât nu te-a auzit. 

— Da, sigur, zise Patrik, remarcând din nou cât de mult se 
săturase de șeful lui incompetent. 

Însă, dacă era să fie sincer, absenţa lui Mellberg îl bucurase. 
Aruncă o scurtă privire către ceas. 

— În regulă, mă duc acum să o informez pe onorabila noastră 
căpetenie. Hai să ne întâlnim în bucătărie pentru o scurtă 
ședință, peste vreun sfert de oră. Anunţă-i, te rog, și pe Gösta și 
Martin. Se întorc chiar acum. 

Patrik merse ţintă spre biroul lui Mellberg și bătu cu putere în 
ușă. 

— Intră. 

Mellberg păru adânc cufundat în studierea unui morman de 
documente. 

— Am auzit că lucrurile se precipită și trebuie să o spun - nu 
dă bine ca poliţia să răspundă unor asemenea apeluri urgente 
fără ca șeful să fie prezent. 

Patrik deschise gura pentru a-i răspunde, însă Mellberg ridică 
o mână. Pesemne că nu terminase. 

— Le dăm impresia greșită cetățenilor dacă nu luăm în serios 
aceste situaţii. 

— Dar... 

— Nu, să nu mai aud o vorbă. Îţi accept scuzele. Dar să nu se 
mai repete. 

Patrik își simţi pulsul clocotind. Nenorocitul! Încleștă pumnii, 
dar apoi le dădu drumul și inspiră adânc. Trebuia să-l ignore pe 
Mellberg și să se concentreze asupra lucrului important: 
ancheta. 

— Spune-mi ce s-a întâmplat. Ce aţi aflat? întrebă Mellberg, 
aplecându-se în faţă, cu nerăbdare. 

— Mă gândeam să ne strângem cu toţii la o ședință, în 
bucătărie. Dacă îţi convine și ţie? zise Patrik, printre dinţi. 

Mellberg se gândi o clipă. 

— S-ar putea să fie o idee bună. Atunci nu va trebui să mai 
parcurgem totul de două ori. In regulă, mergem, Hedström? 
Când ne confruntăm cu asemenea anchete, nu avem timp de 
pierdut, înţelegi? 

Patrik îi întoarse spatele și părăsi camera. Mellberg nu se 
înșela deloc într-o privinţă. Chiar nu aveau timp de pierdut. 


VP - 239 


17. 


Nu conta decât supraviețuirea. Însă aceasta presupunea 
eforturi sporite cu fiecare an scurs. Mutarea le priise tuturor cu 
excepția lui. Tata își găsise o slujbă de care era multumit, iar 
mamei ii plăcea să locuiască în casa Hoaștei Bătrâne, pe care o 
redecorase până când aceasta ajunsese de nerecunoscut, având 
în vedere că fuseseră îndepărtate orice fel de urme de-ale 
femeii. Allis părea să se simtă bine în atmosfera calmă și liniștită 
a orășelului Fjällbacka - calmă și liniștită, ce-i drept, vreme de 
nouă luni pe an. 

Mama o educa de acasă. La început, tata se împotrivise ideii, 
spunând că Allis avea nevoie să iasă în lume, să cunoască și alți 
copii de vârsta ei. Trebuia să stea printre oameni. Insă mama nu 
făcuse decât să îl privească și să îi spună, pe un ton glacial: 

— Allis nu are nevoie decât de mine. 

Astfel se încheiase discuția respectivă. 

Între timp, băiatul se îngrășa din ce în ce mai mult şi mânca în 
mod constant. Era ca și cum pofta lui de mâncare căpătase forțe 
proprii. Îşi îndesa în gură toată mâncarea pe care o putea găsi. 
Însă lucrul acela nu mai atrăgea atenţia mamei. Din când în 
când, femeia arunca o privire dezgustată în direcția lui, dar de 
cele mai multe ori, îl ignora. Trecuse multă vreme de când el o 
considerase „mama lui frumoasă” și de când tânjise după 
afecțiunea sa. Băiatul se dăduse bătut, acceptând faptul că pe 
el nu îl putea iubi nimeni; el nu merita să fie iubit. 

Singura persoană care îl iubea era Allis. Acea monstruozitate, 
asemenea lui. Fata mergea împleticindu-se, își bolborosea 
cuvintele și nu era în stare să îndeplinească nici cele mai simple 
sarcini. Avea opt ani și nici măcar nu se putea lega la sireturi. 
Tot timpul se ținea după el, precum o umbră. Dimineaţa, când el 
pleca spre autobuzul școlii, ea stătea la fereastră, privindu-l, cu 
palmele lipite de geam și cu o expresie visătoare pe chip. El nu 
o înțelegea, dar nici nu încerca s-o oprească. 

Scoala era un chin. În fiecare dimineață, când cobora din 
autobuz, avea senzația că se îndrepta spre pușcărie. Aștepta cu 
nerăbdare materiile predate, însă restul lucrurilor îl îngrozeau. 


VP - 240 


Ei îl urmăreau întotdeauna, îl tachinau și il loveau, 
vandalizându-i dulăpiorul și strigându-i vorbe de ocară, în curtea 
școlii. Nu era prost; știa că reprezenta un tap ispăşitor perfect. 

Trupul său voluminos îl făcea vinovat de păcatul cel mai 
groaznic: era diferit. Faptul că înțelegea totul nu simplifica deloc 
situația. 

— Ți-o găsești când trebuie să faci pipi sau iți stă burta în 
drum? 

Erik. Cocoțat pe una dintre mesele aflate în curtea școlii, unde 
era înconjurat, ca de obicei, de o grămadă de gură-cască. El era 
cel mai rău dintre toți. Cel mai popular băiat, chipeș și 
încrezător. Le răspundea obraznic profesorilor și făcea cu 
ușurință rost de țigări, pe care le fuma, dar le și împărțea 
adepților săi. Nu putea spune pe cine detesta mai mult. Pe Erik, 
mânat parcă de o ticăloșie pură și aflat mereu în căutarea unor 
metode noi de a-i face rău. Sau pe idiotii batjocoritori ce îi 
stăteau alături, plini de admiratie față de colegul lor preferat, 
din a cărui glorie se înfruptau și ei. 

In același timp, era conștient că ar fi dat orice să li se 
asemene. Să-i fie permis să stea pe masă cu Erik, să-i accepte 
tigările oferite și să facă tot felul de comentarii despre fetele 
care se perindau prin fața lor și care le răspundeau prin chicoteli 
încântate și obraji îmbujorați. 

— Auzi! Cu tine vorbesc. Răspunde când te întreb ceva! 

Erik se dădu jos de pe masă, iar ceilalți doi băieți îl priviră, 
entuziasmați. Cel atletic, Magnus, chiar îl privi în ochi. Uneori, i 
se părea că întrezărește o urmă de compasiune în expresia 
băiatului, însă chiar dacă ar fi fost așa, aceasta nu era destulă 
pentru ca Magnus să riște a cădea în dizgrația lui Erik. Kenneth 
era pur și simplu un laș, care întotdeauna evita să-l privească în 
ochi. In momentele acelea, Kenneth se uita țintă spre Erik, ca și 
cum i-ar fi aşteptat ordinele. Însă în ziua cu pricina, Erik nu păru 
să aibă energia de a cauza probleme, fiindcă se așeză din nou și 
spuse, râzând: 

— Cară-te de-aici, grăsan dezgustători Dacă-i dai zor și o 
întinzi acum, nu primesti bătaie azi. 

Băiatul n-ar fi vrut decât să-i țină piept lui Erik, spunându-i să 
se ducă naibii. Cu mișcări precise și puternice, l-ar fi bătut într- 
un asemenea hal pe Erik, încât toată lumea din jur ar fi realizat 
că eroul lor avea să decadă. Apoi, cu mare efort, Erik și-ar fi 

ridicat din pământ capul, cu sângele curgându-i pe nas, și l-ar fi 
privit cu un respect nou dobândit. După aceea, și-ar fi căpătat în 
sfârșit locul în grup. Ar fi aparținut de ceva. 

In schimb, se întoarse și o rupse la fugă. Cât putu de repede, 
străbătu curtea școlii. Il durea pieptul, iar straturile de grăsime i 
se scuturau în sus și-n jos. În urma sa, băiatul îi auzi râzând. 

o... 

Cu inima cât un purice, Erica trecu de sensul giratoriu din 
Korsvägen. Traficul din Göteborg îi dădea mereu emoţii, iar 
intersecţia respectivă era cea mai cumplită. Însă trecu de ea 
fără vreo problemă, apoi conduse încet de pe Eklandagatan, în 
căutarea străzii pe care trebuia să vireze. 

Rosenhilisgatan. Clădirea de apartamente se afla chiar în 
capătul străzii, orientată spre Korsvägen și Liseberg. Verifică 
adresa, apoi parcă mașina chiar în faţă. Aruncă o privire asupra 
ceasului. Planul ei era să sune la ușă, în speranţa că avea să 
găsească pe cineva acasă. Dacă nu, hotărâse cu Göran și cu 
mama acestuia să viziteze puţin orașul, înainte de a face o nouă 
încercare. In caz că s-ar fi întâmplat așa, Erica avea să ajungă 
târziu acasă, așa că spera să aibă noroc și să-l găsească acasă 
pe chiriaș. Memorase numele după convorbirile telefonice pe 
care le avusese în drum spre Göteborg, și îl reperă imediat pe 
interfonul clădirii - Janos Kovács. 

Apăsă butonul. Niciun răspuns. Încercă din nou, apoi auzi 
niște pârâituri și o voce cu un accent puternic: 

— Cine e? 

— Mă numesc Erica Falck. Aș dori să vă pun câteva întrebări 
cu privire la cineva care a locuit în apartamentul 
dumneavoastră. Christian Thydell. 

Femeia așteptă, încordată. Explicaţia îi păru până și ei ușor 
suspectă, dar speră ca bărbatul să fie îndeajuns de curios pentru 
a-i da drumul înăuntru. Un bâzâit dinspre ușă indică faptul că 
avea noroc. 

Liftul se opri la al doilea etaj și femeia coborî. Una dintre uși 
era întredeschisă, iar prin acea crăpătură o privea atent un 
bărbat scund, ușor supraponderal, în vârstă de șaizeci și ceva 
de ani. Atunci când îi zări pântecele imens, el trase lanțul de 
siguranţă și deschise larg ușa. 

— Intraţi, intraţi, spuse bărbatul, plin de zel. 

— Vă mulţumesc, zise Erica, pășind înăuntru. 

Simţi în nări o aromă apăsătoare ce se trăgea de la mulţi ani 
de gătit mâncăruri picante. Erica își simţi stomacul dându-i-se 
peste cap. Izul nu era tocmai neplăcut, dar sarcina îi dăduse o 
sensibilitate olfactivă atunci când venea vorba de anumite 
mirosuri înțepătoare. 

— Am cafea. Bună și tare. 

Arătă spre o bucătărioară aflată la capătul holului. Femeia îl 
urmă, aruncând o privire în ceea ce părea a fi singura încăpere 
din apartament, care funcţiona atât ca o cameră de zi, cât și ca 
dormitor. 

Așadar, acolo locuise Christian înainte de a se muta în 
Fjällbacka. Erica își simţi inima bătându-i puternic. 

— Luaţi loc. 

Janos Kovâcs aproape că o împinse pe un scaun cu spătar 
drept, apoi o servi cu cafea. Cu un chiot triumfător, el îi așeză 
dinainte un platou mare cu prăjituri. 

— Prăjituri cu mac. Specialitate ungurească! Mama mea îmi 
trimite deseori pachete cu prăjituri cu mac, fiindcă știe cât de 
mult le iubesc. Poftiţi. 

li făcu semn să se servească, așa că Erica luă o prăjitură de 
pe farfurie și mușcă din ea, circumspectă. Era cu siguranță un 
gust nou, însă bun. Brusc, își dădu seama că nu mâncase nimic 
de la micul dejun, iar stomacul îi bolborosi, recunoscător, atunci 
când luă prima înghiţitură. 

— Mâncaţi cât pentru doi. Mai luaţi una, luaţi două, luaţi câte 
doriţi! 

Janos Kovâcs împinse farfuria mai aproape de ea, cu ochii 
licărind. 

— Bebeluș mare, spuse el, zâmbind și arătând spre pântecele 
ei. 

Erica îi zâmbi, la rându-i. Buna dispoziție a bărbatului era 
molipsitoare. 

— Ei bine, vedeţi dumneavoastră, de fapt voi avea doi. 

— Vai, gemeni, spuse el, bătând din palme, încântat. Ce 
binecuvântare. 

— Aveţi copii? întrebă femeia, cu gura plină. 

Janos Kovács își ridică bărbia și spuse mândru: 

— Am doi fii pe cinste. Sunt deja mari acum. Amândoi au 
slujbe bune. La Volvo. Și am cinci nepoți. 

— Și soţia dumneavoastră? spuse ea, precaută, aruncând o 
privire în jur. 

Apartamentul nu părea locuit de o femeie. Kovâcs încă 
zâmbea, dar zâmbetul său nu mai era la fel de luminos. 

— În urmă cu vreo șapte ani, a venit acasă într-o zi și a spus: 
„Eu mă mut”. După care dusă a fost, zise el, ridicând brusc 
mâinile. Și atunci m-am mutat aici. Locuiam în clădirea asta, 
într-un apartament de trei camere, de mai jos, explică el, 
arătând spre podea. Însă atunci când am fost nevoit să mă 
pensionez anticipat și când nevasta m-a părăsit, nu am mai 
putut rămâne acolo. Și din moment ce Christian cunoscuse cam 
în aceeași perioadă o fată și urma să se mute, ei bine, am venit 
eu aici. Totul s-a încheiat cu bine, exclamă el, părând să fi vorbit 
serios. 

— Așadar, îl cunoșteaţi pe Christian înainte ca el să se mute? 
întrebă Erica, sorbindu-și cafeaua, care era delicioasă. 

— Ei bine, n-aș putea spune că l-am cunoscut cu adevărat. 
însă ne întâlneam des pe-aici, prin clădire. Eu sunt foarte 
priceput, zise Kovâcs, ridicându-și mâinile. Așa că mai ajut când 
pot. lar Christian nu putea să schimbe nici măcar un bec. 

— Îmi imaginez, spuse Erica, zâmbind. 

— ÎI cunoașteţi pe Christian? De ce îmi puneţi întrebări în 
legătură cu el? A locuit aici cu multă vreme în urmă. Sper că n-a 
paţit nimic. 

— Sunt jurnalist, zise Erica, asumându-și rolul asupra căruia 
se hotărâse în timpul călătoriei spre oraș. Christian a publicat o 
carte, iar eu scriu un articol important despre el, așa că încerc 
să aflu câte ceva în legătură cu trecutul lui. 

— A publicat o carte? Ca să vezi! Ce-i drept, întotdeauna avea 
câte-o carte în mână. lar un întreg perete din apartamentul lui 
era acoperit cu carți. 

— Știţi cu ce se ocupa pe vremea când stătea aici? Unde 
lucra? 

Janos Kovács scutură din cap. 

— Nu, nu știu. Și nici nu am întrebat. E important să respecţi 
intimitatea vecinilor. Să nu fi prea băgăreţ. Dacă o persoană 
vrea să-ți vorbească despre ceva, o va face. 

Părea o filosofie bună, iar Erica își dori ca mai mulţi oameni 
din Fjällbacka să-i fi împărtășit atitudinea. 

— Avea mulţi musafiri? 

— Niciodată. De fapt, chiar îmi părea cam rău pentru el. 
Întotdeauna era singur. Oamenilor nu le e bine așa. Cu toții 
avem nevoie de companie. 

În gândul său, Erica îi dădu dreptate, sperând ca și Janos 
Kovâcs să aibă pe cineva care să îl viziteze din când în când. 

— A lăsat ceva în urmă atunci când s-a mutat? Poate în 
magazie? 

— Nu, apartamentul era gol când am venit eu. Nu rămăsese 
nimic. 

Erica se hotărî să renunțe. Janos Kovács nu părea să deţină 
mai multe informaţii despre viaţa lui Christian. Femeia îi 
mulțumi politicos, dar refuză categoric oferta de a lua acasă cu 
ea o grămăjoară de prăjituri. 

Tocmai se pregătea să iasă pe ușă, când Kovâcs o opri. 

— Staţi! Nu știu cum de-am putut uita. Poate că am început 
să fiu ușor senil. 

Își bătu ușor cu degetul peste tâmplă, după care se întoarse, 
mergând spre încăperea principală a apartamentului. După o 
clipă, bărbatul se întoarse, ținând ceva în mână. 

— Când îl vedeţi pe Christian, îi puteţi da astea? Spuneți-i că 
am făcut precum mi-a zis și am aruncat toată corespondenţa 
sosită. Însă astea... Ei bine, mi s-a părut oarecum ciudat să le 
arunc la coș. Având în vedere că am primit câte una sau două în 
fiecare an după ce el s-a mutat, e evident că totuși cineva 
încearcă din răsputeri să dea de el. N-am avut noua adresă a lui 
Christian, așa că le-am pus deoparte. Așa că dacă nu v-ar 
deranja, aţi putea să i le daţi, cu salutări din partea mea? 

Zâmbi voios și îi înmâna o grămadă de plicuri albe. 

Erica își simţi mâinile tremurând atunci când le luă. 

o... 

Brusc, întreaga casă fu cuprinsă de o tăcere insuportabilă. 
Christian se așeză la masa din bucătărie, odihnindu-și fruntea 
între palme. Tâmplele îi zvâcneau, iar mâncărimile începuseră 
din nou. Întregul trup îi ardea și simţi o usturime când începu să- 
și frece rănile din palmă. Închise ochii și se aplecă, atingând 
blatul mesei cu obrazul. Încercă să se calmeze și să îndepărteze 
orice senzaţie care încerca să i se târâie pe sub piele. 

O rochie albastră. Fluturându-i  dindărătul pleoapelor. 
Dispărând, apoi reîntorcându-se. Bebelușul din braţele ei. De ce 
nu vedea niciodată chipul pruncului? Era pustiu și lipsit de orice 

expresie. Fusese el vreodată în stare să și-l imagineze așa cum 
trebuia? Sau să fi fost copilul mereu eclipsat de imensa lui 
dragoste față de ea? Nu-și putea aminti. Trecuse atât de multă 
vreme. 

Începu să plângă încet, iar lacrimile i se adunară pe masă. 
Apoi începură hohotele, fierbându-i din piept și revărsându-se 
necontenit, făcându-l să tremure din toți rărunchii. Christian 
ridică privirea. Trebuia să îndepărteze acele imagini, să o 
înlăture pe ea. Altminteri ar fi cedat și s-ar fi prăbușit. Își plecă 
din nou greoi capul pe masă, lăsându-și obrazul să izbească 
suprafața. Simţi lemnul pe piele și ridică neîncetat din cap, 
lovindu-l de blatul dur. Prin comparaţie cu usturimea și 
fierbinţeala din trup, acea durere aproape că era plăcută. Insă 
nu îl ajută nicicum să scape de imagini. Femeia se afla tot 
dinaintea lui, în mărime naturală. Zâmbi și îi întinse mâna, atât 
de aproape, încât l-ar fi putut atinge dacă s-ar mai fi mișcat 
puţin înainte. 

Să fi fost un sunet la etaj? Brusc, încetă să se mai miște, 
rămânând cu fruntea la câţiva centimetri deasupra mesei, ca și 
cum cineva ar fi apăsat butonul de pauză pe filmul vieţii sale. 
Ascultă, fără a se clinti din loc. Da, se auzea ceva deasupra. 
Păreau sunete vagi de pași. 

Christian îşi îndreptă încetișor spinarea. Întregul trup îi era 
încordat, în stare de alertă. Se ridică de pe scaun și merse către 
scară, pe cât putu de silențios. Ținându-se de balustradă, o 
porni spre etaj, cât mai aproape de perete, unde zgomotul ar fi 
fost mai redus. Cu coada ochiului, văzu ceva fluturând, trecând 
în grabă pe coridorul de la etaj. Sau să-și fi imaginat doar? 
Dispăruse deja, iar tăcerea învăluise din nou casa. 

O treaptă îi scârțâi sub talpă, iar Christian își ţinu respiraţia. 
Dacă ea se afla sus, avea să știe că bărbatul urma să vină. Oare 
îl aștepta? Simţi o liniște stranie instalându-se deasupra lui. 
Familia îi plecase. Nu putea să le mai facă rău. Se afla singur 
acolo; totul era între ei doi, la fel ca la început. . 

Un copil scânci. Să fi fost cu adevărat un copil? Il auzi din nou, 
dar sunetul semănă mai degrabă cu multele zgomote făcute de 
o casă veche. Christian mai urcă grijuliu niște trepte pentru a 
ajunge la etajul următor. Coridorul era pustiu. Nu se auzea decât 
respiraţia lui. 

Ușa de la camera băieţilor stătea deschisă. Înăuntru era o 
dezordine cumplită. Criminaliștii de la poliţie înrăutăţiseră și ei 
situaţia, lăsând prin toată încăperea urme negre de la praful 
pentru amprente. La prima vedere, vopseaua încă îi păru sânge. 
„Nu îi meriti”. 

Era conștient că ea avea dreptate. Nu îi merita. Christian își 
aţinti în continuare privirea asupra acelor cuvinte, lăsând 
mesajul să-i pătrundă în conștiință. Trebuia să îndrepte lucrurile. 
Numai el putea să o facă. Reciti cuvintele, în tăcere. Pe el îl 
căuta. Și era conștient unde trebuia să se ducă. Avea să-i ofere 
ceea ce își dorea. 


— Va fi o ședință scurtă. 

Patrik se întinse după un şervet de hârtie din sulul de pe 
masă, pentru a-și tampona fruntea. Asuda neîncetat. Pesemne 
că se afla într-o formă mai proastă decât și-ar fi imaginat. 

— Uitaţi cum stau lucrurile: Kenneth Bengtsson e în spital. 
Gösta și Martin ne vor povesti într-o clipă, zise el făcându-le 
semn. lar cineva a pătruns azi-noapte în locuinţa lui Christian 
Thydell. Persoana cu pricina nu a făcut nimănui vreun rău fizic, 
dar a scris un mesaj cu vopsea roșie pe peretele din camera 
copiilor. Evident că întreaga familie se află în stare de șoc. Va 
trebui să presupunem că avem de-a face cu o persoană 
dezechilibrată, ceea ce înseamnă și periculoasă. 

— Firește că aș fi vrut să vă însoțesc în dimineaţa asta când 
ați fost chemați la locul faptei, zise Mellberg, dregându-și vocea. 
Din nefericire, nu am fost informat cu privire la cele întâmplate. 

Patrik hotărî să-l ignore și continuă, întorcându-se spre 
Annika. 

— Ai aflat mai multe despre trecutul lui Christian? 

Annika ezită. 

— Posibil, dar va trebui să verific mai întâi anumite lucruri. 

— Așa să faci, zise Patrik, întorcându-se apoi spre Gösta și 
Martin. Voi ce-ați aflat după discuţia cu Kenneth? Și, apropo, 
cum se simte? 

Martin îi aruncă o privire lui Gösta, care îi făcu semn să 
înceapă el. 

— Rănile nu îi pun viaţa în pericol, însă doctorii spun că a avut 
noroc. Cioburile i-au tăiat rău braţele și picioarele. Dacă sticla i- 
ar fi perforat vreo arteră principală, ar fi murit acolo, pe potecă. 

— Întrebarea e dacă făptașul a intenţionat asta? Să fi vrut 
doar să-l rănească pe Kenneth? Ori să fi fost o încercare de a-l 
ucide? 

Nimeni nu se strădui măcar să răspundă la întrebarea lui 
Patrik, așa că Martin continuă: 

— Conform spuselor lui Kenneth, era un fapt cunoscut că el 
parcurgea aceeași rută în fiecare dimineaţă și, în general, cam 
la aceeași oră. Așa că din acest punct de vedere, îi putem trata 
drept suspecți pe toți locuitorii din Fjällbacka. 

— Insă nu ar trebui să presupunem că făptașul e din zonă. Ar 
putea fi cineva aflat în vizită, interveni Gösta. 

— Cum ar ști un străin despre rutina zilnică a lui Kenneth? Nu 
pare mai verosimil ca făptașul să fie din zonă? întrebă Martin. 

Patrik se gândi preț de o clipă. 

— Ei bine, nu cred că ar trebui să-i eliminăm pe cei care nu 
locuiesc aici. E posibil să fi stat prin preajmă îndeajuns cât să îl 
urmărească pe Kenneth timp de câteva zile și să confirme faptul 
că nu se abate de la rutină. 

Apoi adăugă: 

— Ce-a avut de spus Kenneth? Are idee cine s-ar putea afla în 
spatele atacului? 

Gösta și Martin făcură din nou schimb de priviri, însă de data 
aceea luă cuvântul Gösta. 

— Zice că n-are habar, dar atât eu, cât și Martin am avut 
senzaţia că minte. Știe el ceva, dar, dintr-un motiv sau altul, nu 
spune. A folosit cuvântul „ea” atunci când s-a referit la făptaș. 

— Serios? 

O cută adâncă își făcu apariţia între sprâncenele lui Patrik. 

— Și eu am avut aceeași senzaţie când am discutat cu 
Christian - că ne ascunde ceva. În cazul lui Christian, întreaga 
lui familie pare a se afla în pericol. lar Kenneth e convins că 
soția lui a fost ucisă, cu toate că noi nu am stabilit încă 
adevărul. Așa că de ce nu cooperează cu noi? 

— Nici Christian nu a spus nimic? 

Gösta desfăcu atent două segmente ale unui biscuit Ballerina 
și linse umplutura. Jumătatea de vanilie i-o strecură pe sub 
masă lui Ernst, care stătea așezat la picioarele lui. 

— Nu, n-am putut să-l descos nicicum, zise Patrik. Fără 
îndoială, se afla în stare de șoc. Dar susţine constant că nu știe 
cine e autorul acestor fapte sau ce motiv ar putea avea și, ce-i 

drept, până în clipa de faţă, nimic nu îl contrazice. În afară de un 
instinct pe care îl am eu, întocmai cum aţi avut și voi cu 
Kenneth. Și Christian insistă cu încăpățânare să rămână în casă. 
Din fericire, i-a trimis pe copii și pe Sanna la sora acesteia, 
Agneta, în Hamburgsund. Să sperăm că vor fi în siguranţă acolo. 

— Au aflat criminaliștii ceva interesant? Le-ai spus de cârpă, 
nu? Și de sticlă? întrebă Gösta. 

— În orice caz, au stat mult pe-acolo. Și da, au luat cu ei 
obiectele pe care le-ai găsit în pivniţă. Apropo, Torbjörn a zis să- 
ţi transmit că ai făcut o treabă bună. Insă, ca de obicei, va dura 
ceva până să aflăm rezultate concrete. Am de gând să-i 
telefonez din nou lui Pedersen și să-l rog să se grăbească puţin. 
N-am putut da de el în dimineaţa asta. Să sperăm că vor avansa 
cu ancheta, ca să putem avea în curând rezultatul autopsiei. 
Având în vedere modul în care au început să evolueze lucrurile, 
nu ne mai putem permite să irosim timpul. 

— Să-mi zici dacă vrei să-l sun eu. Doar ca să dau puţină 
greutate cererii, zise Mellberg. 

— Multumesc, dar voi încerca singur. Va fi complicat, 
voi da silinţa. 

— În regulă. Dar să știi că poţi conta pe ajutorul meu. În orice 
fel, zise Mellberg. 

— Paula, ce-a zis soţia lui Christian? întrebă Patrik, 
întorcându-se către colega lui. 

Veniseră împreună cu mașina din Fjällbacka, dar nu avusese 
timp să o întrebe despre Sanna. Telefonul mobil îi sunase 
nonstop. 

— Nu cred să știe ceva, spuse Paula. E foarte confuză și 
tulburată. Și speriată. Nu crede că soţul ei știe despre cine e 
vorba, însă a ezitat puţin atunci când a spus asta - ceeace mă 
face să suspectez faptul că nu e tocmai sigură. Ar fi bine să 
discutăm cu ea în circumstanţe mai relaxate, după atenuarea 
șocului inițial. Apropo, am înregistrat discuţia cu ea, așa că o 
poţi asculta și tu. Dacă vrei. E la mine pe birou. Poate descoperi 
ceva ce mi-a scăpat mie. 

— Mulţumesc, zise din nou Patrik, chiar vorbind serios de data 
aceea. 

Întotdeauna se putea bizui pe Paula și era excelent pentru el 
să o aibă în echipa sa. 

Privi spre grupul mic adunat în bucătărie. 


— 


nsă îmi 

— În regulă, atunci. Am terminat aici. Annika, lucrează în 
continuare la materialul despre trecutul lui Christian, și vom lua 
din nou legătura cu tine peste câteva ore. Cred că eu voi merge 
cu Paula până acasă la Cia. Incă n-am apucat să o vizităm 
astăzi, iar acum pare cu atât mai urgent, după cele întâmplate 
în dimineaţa asta. Moartea lui Magnus are cumva legătură cu tot 
ce se petrece acum. Sunt sută la sută sigur de asta. 

e 

Erica intră într-o cafenea și comandă o cafea, ca să poată citi 
scrisorile în linişte. Nu avea scrupule atunci când era vorba să 
deschidă corespondența altcuiva. Dacă ar fi vrut neapărat acele 
scrisori, Christian i-ar fi dat lui Janos Kovács noua sa adresă sau 
ar fi aranjat la oficiul poștal ca ele să-i fie redirecționate. 

Mâinile îi tremurară când începu să desfacă primul plic. Își 
pusese niște mănuși din piele, pe care le ţinea mereu în mașină. 
Se chinui să deschidă în întregime plicul, iar atunci când încercă 
să folosească un cuţit de pe masă, aproape că vărsă cafeaua 
peste celelalte scrisori. Mută repede paharul la o distanță 
considerabilă. 

Scrisul de pe plic nu i se păru cunoscut. Nu era același ca pe 
scrisorile de amenințare pe care le văzuse și părea, mai 
degrabă, să aparțină unui bărbat, decât unei femei. Scoase foaia 
și o despături. Fu surprinsă. Se așteptase la o scrisoare, dar în 
schimb, se trezise în față cu desenul unui copil. La început, îl 
ținuse invers, așa că îl întoarse pentru a arunca o privire atentă 
asupra lui. Doi oameni, două siluete trasate din linii. Una mare și 
una mică. Cea mare o ţinea de mână pe cea mică, iar amândouă 
păreau fericite. In jurul lor erau flori, iar soarele strălucea în 
colţul din dreapta, sus. Siluetele stăteau pe o linie verde, care 
probabil voia să reprezinte iarba. Deasupra siluetei mari, cineva 
scrisese „Christian”, cu litere dezordonate. Deasupra celei mici 
stătea scris „Eu”. 

Erica se întinse după paharul cu cafea și luă o înghiţitură. Își 
dădu seama că spuma groasă îi lăsase o urmă de lapte 
deasupra buzei și o șterse neatentă pe mâneca puloverului. 
Cine era „Eu”? Cine era acea persoană mai scundă, așezată 
lângă Christian? 

Işi puse jos paharul și se întinse după celelalte plicuri, pe care 
le deschise repede. Strânse o grămăjoară de desene dinaintea 
ei, pe masă. Din câte își dădu seama, ele fuseseră făcute de 

aceeași persoană. Fiecare imagine înfățișa două personaje: 
Christian cel înalt și „Eu” cel scund. În rest, scena era diferită în 
fiecare desen. Într-unul, silueta mai mare se afla într-un loc ce 
semăna cu o plajă, în vreme ce capul și braţele siluetei mai mici 
se vedeau ieșind din apă. Alt desen avea pe fundal clădiri, 
inclusiv o biserică. Doar ultima imagine conţinea mai multe 
siluete. Însă era greu de stabilit câte anume, fiindcă nu se 
distingea decât un amalgam de braţe și picioare. In plus, 
desenul era mai întunecat decât celelalte, fără soare, fără flori. 
Silueta mai mare fusese exilată în colțul din stânga. Nu mai 
avea zâmbetul pe chip și nici silueta micuță nu părea fericită. Un 
alt colț era acoperit cu linii negre. Erica miji ochii, încercând să- 
și dea seama ce ar fi putut reprezenta, dar desenul era prea 
stângaci, imposibil de înţeles. 

Se uită la ceas și își dădu seama brusc că voia să se îndrepte 
spre casă. Ultimul desen avea ceva care o îngrozise. Nu știa 
exact motivul, însă imaginea aceea, în mod special, o afectase 
puternic. 

Cu un efort, Erica se ridică în picioare. Hotări să nu mai 
meargă în vizită la Göran. Cu siguranţă că bărbatul urma să fie 
dezamăgit, însă aveau să fie nevoiţi să se întâlnească altă dată. 

Pe drumul de întoarcere spre Fjällbacka, se tot gândi la cele 
întâmplate. Desenele îi treceau prin minte neîncetat. Silueta 
mare, Christian, și cea mică, „Eu”. Realiză instinctiv că „Eu” 
reprezenta explicaţia pentru toate acele întâmplări. Și o singură 
persoană i-ar fi putut dezvălui identitatea. Dis-de-dimineaţă, 
avea să stea de vorbă cu Christian. De data aceea, chiar se va 
vedea nevoit să-i răspundă la întrebări. 

(J 

— Ce coincidență. Tocmai mă pregăteam să te sun. 

Vocea lui Pedersen era la fel de seacă și de corectă precum 
întotdeauna. Însă Patrik știa că dedesubtul fațadei laconice 
sălășluia un simţ al umorului. Îl auzise chiar făcând glume cu 
câteva ocazii, deși asemenea lucruri nu se întâmplau des. 

— Serios? Știi, tocmai mă întrebam dacă nu te-aș putea zori 
un pic. Avem nevoie de informaţii. Orice ne-ai putea oferi pentru 
a avansa cu ancheta. 

— Nu sunt sigur cât de mult vă va ajuta. Dar m-am asigurat 
personal să se grăbească autopsiile care aveau legătură cu 
ancheta voastră. Aseară am încheiat raportul cu privire la 

Magnus Kjellner, iar acum tocmai am terminat și cu Lisbet 
Bengtsson. 

Brusc, Patrik și-l imagină pe Pedersen vorbind cu el la telefon, 
îmbrăcat într-o uniformă medicală pătată cu sânge și purtând 
mănuși chirurgicale. 

— Așadar, care-i verdictul? 

— Să începem cu lucrurile evidente: Kjellner a fost cu 
siguranţă omorât. Aș fi putut trage concluzia asta și în urma 
unei examinări vizuale rapide, doar că nu se știe niciodată. De-a 
lungul anilor, am întâlnit situaţii în care persoana decedase din 
cauze naturale, însă căpătase, totuși, răni după moarte. 

— Dar nu e cazul? 

— Nu, cu siguranţă nu. Victima prezenta urme de înjunghiere 
în piept și stomac, făcute cu un obiect tăios, probabil un cuțit. 
Fără îndoială că ele au reprezentat cauza decesului. Atacul s-a 
produs din față și Kjellner prezenta, de asemenea, răni de 
apărare pe mâini și pe antebraţe. 

— Îţi poţi da seama ce fel de cuţit a fost utilizat? 

— Aș prefera să nu speculez, dar judecând după leziuni, pot 
spune că a fost un cuțit cu lama netedă. Și... 

Pedersen făcu o pauză, pentru a spori efectul. 

— ... aș zice că s-a folosit un fel de cuţit pentru pește, zise el, 
cu satisfacţie. 

— De unde știi? întrebă Patrik. Pesemne că există un milion 
de feluri diferite de cuțite. 

— Ai dreptate. Și nu pot dovedi că a fost într-adevăr un cuțit 
pentru pește. Insă ceea ce știu e că respectivul cuţit a fost 
utilizat la curăţarea de pești. 

— Asta cum ai aflat-o? 

__ Nerăbdător, Patrik își dori ca Pedersen să nu-l mai fiarbă atât. 
In orice caz, medicul legist se bucura deja de întreaga lui 
atenție. 

— Am găsit solzi, spuse Pedersen. 

— Serios? Dar cum e posibil să fi rămas înăuntru după ce 
cadavrul a stat în apă atâta timp? 

Patrik își simţi pulsul accelerându-se. Dorea cu ardoare să afle 
ceva, orice, care să le ofere un indiciu, pentru a ști în ce direcţie 
să o apuce. 

— Probabil că mulţi chiar au dispărut în apă. Dar am găsit 
câţiva solzi prinși adânc în răni. l-am trimis laboratorului pentru 

a vedea dacă poate fi stabilită specia de pește. Sper că îţi va fi 
de folos. 

— E posibil, zise Patrik, cu toate că informaţia i se părea 
destul de neimportantă. 

În definitiv, era vorba de Fjällbacka. O comunitate în care 
solzii de pește făceau parte din viața de zi cu zi. 

— Altceva în legătură cu Kjellner? 

— Nu prea. 

Pedersen păru ușor dezamăgit de faptul că Patrik nu fusese 
mai entuziasmat la aflarea informaţiei. 

— A fost înjunghiat mortal și probabil că a murit instantaneu. 
Pare să fi sângerat foarte mult. Locul crimei trebuie să fi arătat 
ca un abator. 

— Trupul său a fost aruncat în apă imediat după aceea? 

— Imposibil de știut, răspunse Pedersen. Singurul lucru pe 
care ţi-l pot spune e că a stat multă vreme în apă, și e posibil ca 
trupul să-i fi fost aruncat acolo la puţin timp după ce a murit. 
Dar aici mă bazez mai puţin pe probele științifice și mai mult pe 
reacţia cea mai probabilă a ucigașului. Așa că va fi greu de 
dovedit. Îţi voi trimite raportul prin fax, ca de obicei. 

— Dar Lisbet? Ce concluzie ai tras cu privire la ea? 

— A decedat din cauze naturale. 

— Ești sigur? 

— Am efectuat o autopsie foarte meticuloasă, zise Pedersen, 
părând insultat. 

— Spui deci că nu a fost ucisă? 

— Corect, răspunse Pedersen, încă ușor ofensat. Sincer să fiu, 
e un miracol că a trăit așa de mult. Cancerul îi atinsese toate 
organele vitale. Lisbet Bengtsson era foarte bolnavă. Pur și 
simplu s-a stins în somn. 

— Așadar, Kenneth s-a înșelat, șopti Patrik. 

— Ce-ai spus? 

— Nimic. Gândeam cu voce tare. Mulţumesc că ai acordat 
prioritate cazului nostru. În clipele acestea, chiar avem nevoie 
de tot ajutorul posibil. 

— Așa rău e? întrebă Pedersen. 

— Da, chiar așa de rău. 

18. 


EI și Allis aveau ceva în comun. Amândoi iubeau vara. În cazul 
lui, era pentru că se termia școala și putea evada din calea 
torționarilor săi. În cazul lui Allis, motivul era că-i plăcea să 
înoate în mare. Petrecea fiecare minut liber în apă. Înota înainte 
și-napoi sau făcea giumbușlucuri. Toată neîndemânarea pe care 
trupul său o afișa pe uscat dispărea de îndată ce intra în apă. 
Acolo, se putea mișca nestânjenită și cu ușurință. 

Mama stătea și o privea ore în șir, bătând din palme la 
trucurile acvatice ale fiicei sale și încurajând-o să exerseze 
înotul. O numea pe Allis „sirena” ei. f 

Însă fetitei nu-i păsa prea mult de entuziasmul mamei. În 
schimb, se uita către el și striga: 

— Fii atent! 

După care plonja de pe stânci, ieșind apoi la suprafață cu 
zâmbetul pe buze. 

— Ai văzut? Ai văzut ce-am făcut? întreba ea nerăbdătoare, 
privindu-l cu nesat. 

Însă el nu-i răspundea niciodată. Arunca doar o privire dinspre 
cartea pe care o citea, așezat pe prosopul pe care îl întinsese 
de-a lungul pietrelor netede. Nu știa ce anume voia Allis de la el. 

Mama obișnuia să răspundă în locul lui, după ce îi arunca 
băiatului o privire uluită și iritată. Nu putea înțelege. Ea era 
singura care îi oferea lui Allis tot timpul și toată dragostea ei. 

— Am văzut, iubito! A fost minunat! obișnuia să-i strige. 

Însă era ca și cum Allis nu ar fi auzit vocea mamei. Apoi îl 
chema din nou: 

— Privește-mă acum! Uite ce pot face! 

După care începea să înoate ieșind în larg. Mișcările bratelor 
sale erau perfect coordonate și ritmice. 

Mama se ridica în picioare, părând îngrijorată. 

— Allis, iubito, nu merge mai departe. 

Ducându-și mâna în dreptul ochilor, pentru a-i feri de soare, 
femeia îi spunea apoi lui: 

— Înoată mult prea departe. Du-te după ea! 

Acum el încercă să fie ca Allis, prefăcându-se că nu aude. 
Întoarse încet pagina, concentrându-se asupra cuvintelor, a 
literelor negre tipărite pe hârtia albă. Apoi simţi o durere 
arzătoare pe scalp. Mama il apucase de păr, trăgându-l pe cât 
putea de tare. Băiatul sări în picioare, și mama îi dădu drumul. 

— Du-te după sora ta. Mișcă-ţi fundul ăla gras și ai grijă să o 
aduci la mal. 

Pentru o secundă, îşi aminti cum femeia îl ținuse de mână în 
ziua în care merseseră să înoate împreună - îşi aminti cum îi 
dăduse drumul și cum fusese tras sub apă. Din ziua aceea, 
urâse înotul. Pentru el, apa avea ceva terifiant. Dincolo de 
suprafața ei zăceau lucruri pe care nu le putea vedea, în care nu 
putea avea încredere. 

Mama îi apucă un strat de grăsime din jurul taliei, strângându- 
I cu putere. 

— Du-te după ea. Acum. Altminteri aici te las când plecăm 
acasă. 

Tonul vocii nu îi dădu de ales. Era conștient că femeia vorbea 
serios. Dacă nu îi dădea ascultare, chiar avea să îl lase pe acea 
insulă. 

Cu inima bătându-i puternic în piept, se îndreptă spre apă. 
Avu nevoie de intreaga sa determinare pentru a-și mișca 
picioarele înainte și a sări. Nu îndrăzni să plonjeze în cap, ca 
Allis, pur și simplu se aruncă în apa albastră-verzuie, cu 
picioarele înainte. [i intră apă în ochi, așa că trebui să clipească, 
pentru a putea vedea din nou. Se simţi copleșit de panică. 
Respira cu greutate. Întredeschise ochii. În depărtare, mișcându- 
se către soare, se afla Allis. Băiatul începu să înoate stângaci în 
direcția ei. O simti pe mama atintindu-și privirea asupra lui, 
urmărindu-l, cu mâinile în șolduri, de pe stâncile pe care le 
lăsase în urmă. 

El nu putea inota craul. Mișcările îi erau neregulate, 
schimbătoare. Însă băiatul avansa, conștient în mod permanent 
de adâncimile aflate dedesubtul lui. Soarele îl orbi și el nu o mai 
putu zări pe Allis. Vedea numai lumina albă, intensă, care îl 
făcea să lăcrimeze. Nu voia decât să se întoarcă, dar nu putea. 
Trebuia să ajungă la Allis și să o convingă să se întoarcă la 
mama. Fiindcă mama o iubea pe Allis, iar el o iubea pe mama. 
În ciuda tuturor lucrurilor, o iubea. 

Brusc, simti ceva încolăcindu-i-se în jurul gâtului. Ceva 
apucându-se  strașnic, trăgându-i capul sub apă. Panica se 
instală asupra lui și băiatul începu să miște frenetic din brațe, 
încercând să evadeze și să ajungă din nou la suprafață. Apoi 
presiunea din jurul gâtului dispăru la fel de rapid precum își 
făcuse apariţia, iar el gâfâi puternic de îndată ce simţi aerul 
lovindu-l peste fată. 

— Eu sunt, prostule. 

Allis călca apa fără vreun efort, privindu-l cu acei ochi 
sclipitori ai săi. Părul negru pe care îl moștenise de la mama îi 
strălucea în soare, iar apa sărată îi licărea pe gene. 

Văzu din nou acei ochi. Acei ochi care îl priveau fix, de sub 
apă. Trupul vlăguit și inert, nemișcat, care doar se odihnea pe 
fundul căzii. Scutură din cap, nedorind să mai vadă acele 
imagini. 

— Mama vrea să te întorci, zise el, gâfâind. 

Nu putea călca apa cu aceeași ușurință, iar corpul său greoi îl 
trăgea în jos, de parcă ar fi avut greutăți prinse de mâini și de 
picioare. 

— Atunci va trebui să mă tragi tu, zise Allis în felul ei special, 
ca și cum limba nu și-ar fi găsit locul în gură atunci când vorbea. 

— Nu pot face asta. Haide, vino. 

Fetița râse, aruncându-și pe spate părul ud. 

— Vin numai dacă mă tragi tu. 

— Dar înoți mult mai bine decât mine. De ce să te trag eu? 

Insă îşi dădu seama că pierduse disputa. li făcu semn să-și 
încolăcească din nou brațele în jurul gâtului său. Știind că era 
ea, băiatul nu se mai panică. 

Incepu să înoate. Avansă cu greu, dar se descurcă. Simti în 
jurul gâtului brațele puternice ale lui Allis. Inotase atât de mult 
întreaga vară, încât își formase mușchi vizibili. Se tinu de el, 
lăsându-l să o tragă până la mal, ca pe o luntre micuță. Işi odihni 
obrazul pe spatele lui. 

— Eu sunt sirena ta, zise ea. Nu a mamei. 

o... 

— Nu prea știu... 

Cia privea fix într-un punct din spatele lui Patrik, iar acesta 
observă că pupilele femeii erau dilatate. Presupuse că îi fusese 
administrat un sedativ; de aceea avea aerul acela buimac. 

— Știu că îţi tot punem aceleași întrebări. Însă trebuie să 
găsim legătura dintre moartea lui Magnus și lucrurile ce s-au 
întâmplat astăzi. E cu atât mai important acum că am stabilit 
faptul că Magnus a fost într-adevăr ucis. Poate e ceva la care nu 
te-ai gândit în trecut, un mic detaliu care ne-ar putea ajuta să 
avansăm, insistă Paula. 

Ludvig păși calm în bucătărie și se așeză lângă Cia. Pesemne 
că ascultase la ușă. 

— Vrem să vă ajutăm, zise el, cu o voce sumbră. 

Privirea sa îl făcea să pară mult mai în vârstă decât cei 
treisprezece ani pe care îi avea. 

— Ce fac Sanna și copiii? întrebă Cia. 

— Au fost foarte șocați, bineînţeles, răspunse Patrik. 

În drum spre Fjällbacka, Patrik și Paula discutaseră dacă să-i 
spună Ciei despre cele întâmplate. Acum, ea chiar nu avea 
nevoie de alte vești proaste. În același timp, ar fi trebuit să-i 
spună, fiindcă avea oricum să afle de la prieteni și cunoștințe. Și 
poate că noile evenimente ar fi făcut-o să își amintească vreun 
lucru uitat. 

— Cine să fi făcut așa ceva? Și unor copii..., zise ea, cu o voce 
care păru atât compătimitoare, cât și seacă. 

Sedativul îi amorţise percepțiile, făcând lucrurile mai puţin 
copleșitoare. Mai puţin dureroase. 

— Nu știm, îi spuse Patrik. 

Vorbele bărbatului răsunară precum un ecou în bucătărie. 

— Și Kenneth..., zise ea, scuturând din cap. 

— Din cauza asta trebuie să-ţi punem asemenea întrebări. 
Cineva i-a vizat pe Kenneth, Christian și Erik. Și foarte probabil 
că și pe Magnus, explică Paula. 

— Dar Magnus nu a primit niciodată scrisori. Nu din acelea de 
amenințare. 

— Știm asta. Dar tot credem că moartea lui se leagă de 
amenințările făcute celorlalţi, zise Paula. 

— Ce zic Erik și Kenneth? Ei nu știu despre ce e vorba? Sau 
Christian? Unul dintre ei ar putea să aibă vreo idee, zise Ludvig, 
punându-și protector braţul în jurul umerilor mamei sale. 

— Așa ar trebui, zise Patrik. Însă cu toţii spun că nu au idee. 

— Atunci cum aș putea eu să... 

Vocea Ciei se stinse. 

— S-a întâmplat vreodată ceva straniu de-a lungul tuturor 
anilor pe care i-aţi petrecut împreună? Orice care să te fi pus pe 
gânduri? Absolut orice? întrebă Patrik. 

— Nu, nimic ieșit din comun. Deja v-am spus asta. 

Femeia trase adânc aer în piept. 

_ — Magnus, Kenneth și Erik se cunosc de când erau la școală. 
Incă de la bun început, ei trei au fost împreună. Niciodată nu am 
considerat că Magnus avea multe în comun cu ceilalți, însă 
probabil că au ramas prieteni din virtutea obișnuinţei. Nu prea 
există multe persoane cu care să te împrietenești aici, în 
Fjällbacka. 

— Cum erau relațiile dintre ei? întrebă Paula, aplecându-se în 
față. 

— Cum adică? 

— Păi, toate relațiile au o anumită dinamică, iar fiecare 
persoană își asumă un anumit rol. Așadar, ce fel de prietenie 
aveau, înainte să apară Christian? 

Cia făcu o pauză de gândire, apoi spuse: 

— Erik era întotdeauna liderul. Cel care lua deciziile. Kenneth 
era... cățelușul de companie. Sună urât, însă el ascultă orice fel 
de comandă din partea lui Erik, iar eu mi l-am imaginat 
întotdeauna ca pe un cățeluș, dând din coadă și cerșindu-i 
atenția lui Erik. 

— Dar Magnus? întrebă Patrik. 

Cia făcu din nou o pauză, înainte de-a răspunde. 

— Știu că Erik i se părea un adevărat bătăuș uneori, și din 
când în când îi mai spunea că merge prea departe. Spre 
deosebire de Kenneth, Magnus era în stare să ia atitudine și să-l 
facă pe Erik să asculte. 

— Se certau vreodată? 

Patrik continuă. Avea un sentiment puternic că răspunsul se 
afla undeva în trecutul celor patru bărbaţi și în relaţia pe care o 
împărtășeau. Însă acest răspuns părea a fi îngropat foarte 
adânc, dovedindu-se greu de scos la iveală. Întreaga situaţie îl 
exaspera. 

— Ei bine, presupun că se mai certau din când în când, așa 
cum fac oamenii atunci când se cunosc de multă vreme. Erik 
poate fi cam iute la mânie. Insă Magnus era întotdeauna calm. 
Niciodată nu l-am văzut răbufnind ori ridicând vocea. Nici măcar 
o dată, în toţi anii petrecuți împreună. lar Ludvig îi seamănă leit. 

Se întoarse către fiul ei și îi dezmierdă obrazul. Băiatul îi 
zâmbi, dar mintea lui părea a fi în altă parte. 

— Eu l-am văzut odată pe tata enervându-se. Pe Kenneth. 

— Serios? Când? întrebă uimită Cia. 

— Nu mai ţii minte vara când tata a cumpărat camera video, 
iar eu alergam peste tot, filmând întruna? 

— O, da. Dumnezeule, ce pacoste erai. Ai intrat până și în 
baie și ai început să o filmezi pe Ella, stând pe toaletă. Era să o 
încasezi după isprava aia! 

Privirea femeii se lumină, iar un zâmbet îi aduse puţină 
culoare în obraji. 

Ludvig se ridică atât de brusc, încât aproape își răsturnă 
scaunul. 

— Am o idee. Vreau să vă arăt ceva! zise el, plecând deja din 
bucătărie. Mergeţi în camera de zi. Mă întorc imediat. 

II auziră fugind la etaj. Patrik și Paula se ridicară, după cum li 
se ceruse. După o clipă, îi urmă și Cia. 

— lat-o. 

Ludvig se întorsese la parter, ţinând o casetă mică într-o 
mână și o cameră video în cealaltă. Scoase un cablu și conectă 
camera la TV. Patrik și Paula îl urmăriră, tăcuţi. Patrik își simţi 
pulsul accelerându-se. 

— Ce ai de gând să ne arăţi? întrebă Cia, așezându-se pe 
canapea. 

— O să vezi, spuse Ludvig. 

Vâri caseta în aparat și apăsă pe butonul play. Brusc, figura 
lui Magnus umplu ecranul. O auziră pe Cia icnind, iar Ludvig se 
întoarse, părând îngrijorat. 

— Eşti în regulă, mamă? Dacă nu, poţi merge să aștepți în 
bucătărie. 

— Sunt bine, zise ea, dar ochii îi fură năpădiţi de lacrimi 
atunci când privi spre televizor. 

Magnus se prostea, strâmbându-se și vorbind cu persoana 
care ţinea camera. 

— Am filmat întreaga petrecere de Sânziene, șopti Ludvig, iar 
Patrik zări lacrimi și în ochii lui. Uitaţi, acum vin Erik și Louise, 
spuse el, arătând cu degetul. 

Erik se apropie de poarta curții interioare și îi făcu lui Magnus 
semn cu mâna. Louise și Cia se îmbrăţișară, iar Louise îi înmână 
un pacheţel gazdei sale. 

— Trebuie să derulez. E mai încolo, zise Ludvig, apăsând un 
buton al camerei, pentru ca filmarea să înainteze rapid. 

Priviră amurgul, după care se făcu mai întuneric. 

— Tu ai crezut că ne-am dus în pat, îi spuse Ludvig mamei 
sale. Însă noi ne-am furișat afară și am tras cu urechea la ce 
spuneaţi voi. Eraţi beţi cu toţii și vă purtaţi prostește, iar nouă ni 
s-a părut comic. 

— Ludvig! spuse Cia, jenată. 

— Dar eraţi beţi, repetă fiul ei. 

Și, judecând după toată zarva, Ludvig reușise fără îndoială să 
le surprindă starea, pe casetă. În amurgul de vară se auzeau 
voci gălăgioase și râsete; părea să fi fost o petrecere pe cinste. 

Cia încercă să spună ceva, însă Ludvig își duse degetul spre 
buze. 

— Sst, urmează în curând. 

Priviră cu toţii ecranul, în tăcere. Unicul sunet fu acela al 
petrecerii, din înregistrarea pe care o urmăreau. Apoi două 
persoane se ridicară, își luară farfuriile și se îndreptară spre 
casă. 

— Voi unde erați ascunși? întrebă Patrik. 

— În camera de joacă. Era perfect. Puteam filma prin 
fereastră, zise el, ducându-și din nou degetul spre buze. 
Ascultaţi! 

Două voci, separate de celelalte. Amândouă păreau 
mânioase. Patrik îi aruncă băiatului o privire întrebătoare. 

— Tata și Kenneth, explică Ludvig, fără a-și desprinde ochii de 
la ecran. S-au strecurat să fumeze o ţigară. 

— Cred că tata se lăsase deja de fumat pe-atunci, zise Cia, 
aplecându-se înainte, pentru a vedea mai bine. 

— Uneori mai fuma o ţigară sau două la petreceri și ocazii de 
genul ăsta. N-ai observat niciodată? 

Ludvig opri caseta pentru ca discuţia lor să nu întrerupă șirul. 

— Serios? întrebă Cia, consternată. N-am știut. 

— Ei bine, în orice caz, de data asta, el și Kenneth au mers 
după colț, să fumeze. 

Îndreptă apoi telecomanda spre ecran și porni din nou caseta. 

Două voci. Era foarte greu să le distingă, una de cealaltă. 

— Te gândești vreodată la asta? 

Vocea respectivă îi aparţinea lui Magnus. 

— La ce te referi? zise Kenneth, cu un glas împleticit. 

— Ştii la ce mă refer. 

Magnus, la rându-i, părea foarte beat. 

— Nu vreau să discut despre asta. 

— Dar va trebui să discutăm la un moment dat, zise Magnus. 

Vocea lui avea un ton rugător, aproape vulnerabil, făcându-i 
lui Patrik pielea de găină. 

— Cine zice că trebuie să discutăm? Ce-a fost, a fost. 

— Dar nu știu cum vom trăi noi cu asta. Pentru Dumnezeu, 
trebuie să... 

Restul frazei se risipi într-un murmur imperceptibil. 

Apoi Kenneth vorbi din nou. În clipele acelea, bărbatul părea 
iritat. Dar în vocea lui se mai distingea ceva. Frică. 

— Revino-ţi, Magnus! Nu ajută cu nimic dacă discutăm despre 
asta. Gândește-te la Cia și la copii. Și la Lisbet. 

— Știu, dar ce naiba să fac? Uneori nu pot să nu mă gândesc, 
apoi simt aici ca și cum... 

Era prea întuneric pentru a distinge lucrul spre care arătase. 
După aceea, deveni imposibil să le mai înțeleagă discuţia. Cei 
doi își coborâseră vocile, îngăimându-și cuvintele, după care li 
se alaturaseră celorlalți. 

Ludvig apăsă pe butonul de pauză și îngheţă imaginea a doua 
siluete neclare, privite din spate. 

— Tatăl tău a văzut asta vreodată? întrebă Patrik. 

— Nu, am păstrat-o pentru mine. De obicei, el era responsabil 
cu toate casetele video, însă pe asta am filmat-o pe furiș, așa că 
am ascuns-o la mine în cameră. Mai am câteva în dulap. 

— Și nu ai mai văzut-o până acum? o întrebă Paula pe Cia, 
aflată lângă ea, privind spre televizor, cu gura căscată. 

— Nu, zise femeia. Nu. 

— Ştiţi la ce se refereau? întrebă Paula, atingându-i mâna 
Ciei. 

— Eu... nu. N-am idee, spuse ea, cu privirea ţintă spre 
siluetele întunecate ale lui Magnus și Kenneth. 

Patrik o crezu. Magnus îi ascunsese bine lucrul despre care 
pomenise în înregistrare, indiferent care ar fi fost acela. 

— Kenneth trebuie să știe, zise Ludvig. 

Apăsă pe butonul de oprire, scoase caseta și o puse înapoi în 
carcasă. 

— AȘ dori să împrumut asta, zise Patrik. 


VP - 261 


Ludvig ezită preţ de o clipă, după care așeză caseta în mâna 
întinsă a poliţistului. 

— N-o stricaţi, nu? 

— Îți promit că vom avea multă grijă de ea. Și o vei primi 
înapoi în aceeași stare în care se află acum. 

— Veţi discuta cu Kenneth despre asta? întrebă Ludvig, iar 
Patrik dădu din cap. 

— Da, așa vom face. 

— De ce n-a pomenit nimic până acum? întrebă Cia, părând 
confuză. 

— Asta am vrea și noi să știm, zise Paula, atingându-i din nou 
mâna. Și avem de gând să aflăm. 

— Mulţumesc, Ludvig, zise Patrik, ridicând caseta. S-ar putea 
dovedi importantă. 

— Cu plăcere. Mi-am adus aminte fiindcă aţi întrebat dacă s- 
au certat vreodată, zise el, înroșindu-se la față. 

— Mergem? o întrebă Patrik pe colega sa, care se ridică în 
picioare. 

Pe o voce stinsă, el adăugă, către Ludvig: 

— Ai grijă de mama ta. Sună-mă dacă ai nevoie de ceva. 

Și îi lăsă băiatului o carte de vizită în mână. 

Ludvig rămase în cadrul ușii, privindu-i pe polițiști 
îndepărtându-se. Apoi închise ușa și intră. 

e 

Timpul se scurgea greu în spital. Televizorul era pornit, pe un 
canal ce difuza o telenovelă americană. Asistenta intrase pentru 
a-l întreba pe Kenneth dacă dorea să-i schimbe canalul, însă 
atunci când bărbatul nu-i răspunse, femeia plecă. 

Singurătatea era mai cumplită decât și-ar fi imaginat 
vreodată. Suferinţa era atât de puternică, încât singurul lucru pe 
care îl putea face era să se concentreze asupra respirației sale. 

Și era conștient că ea avea să vină. Ea așteptase multă 
vreme, iar în clipele acelea nu mai exista cale de scăpare. Insă 
el nu se temea; îi aștepta bucuros apariţia. Avea să-l scape de 
singurătatea și de durerea care îl sfâșiau. Voia să meargă la 
Lisbet, să-i explice totul. Spera să înțeleagă faptul că pe atunci 
el fusese o persoană diferită și se schimbase datorită ei. Nu 
putea să îndure gândul că ea murise auzindu-i păcatele. Acel 
lucru îl apăsa mai tare decât orice altceva, transformându-i orice 
răsuflare într-un efort. 

Auzi o bătaie în ușă, iar polițistul Patrik Hedström își făcu 
apariţia. În spatele lui se afla o femeie scundă, brunetă. 

— Bună, Kenneth. Cum te simţi? 

Polițistul avea o mină serioasă. Luă două scaune și le aduse 
lângă pat. 

Kenneth nu-i răspunse. Continuă să se uite la televizor. Actorii 
jucau în faţa unui fundal dintr-un modest platou de filmare. 
Patrik își repetă întrebarea, iar Kenneth întoarse în cele din 
urmă capul spre vizitatorii săi. 

— Am avut și zile mai bune. 

Ce altceva să fi spus? Cum să fi descris adevărata senzaţie? 
Fierbințeala și usturimea lăuntrică? Inima care nu mai avea mult 
și îi plesnea? Orice răspuns ar fi sunat ca un clișeu. 

— Colegii noștri au fost deja pe la tine azi. l-ai cunoscut mai 
devreme pe Gosta și pe Martin. 

Kenneth îl văzu pe Patrik studiindu-i bandajele, ca și cum ar fi 
încercat să-și imagineze senzația sutelor de cioburi 
străpungându-i pielea. 

— Așa..., zise Kenneth, cu indiferență. 

Nu le dezvăluise nimic până atunci și nu avea de gând săo 
facă nici acum. Intenţiona doar să o aștepte. Pe ea. 

— Le-ai spus că nu știi cine ar putea fi responsabil pentru cele 
întâmplate azi-dimineaţă. 

Patrik se uită la el, iar Kenneth îi susținu cu încăpățânare 
privirea. 

— Așa e. 

Polițistul își drese glasul. 

— Nu credem că spui adevărul. 

Ce să fi aflat oare? Brusc, Kenneth intră în panică. Nu voia ca 
ei să știe, nu voia ca ei să o găsească. Ea trebuia să termine 
ceea ce începuse. Era unica lui izbăvire. Dacă ar fi plătit pentru 
ceea ce făcuse, ar fi putut să-i explice totul lui Lisbet. 

— Nu știu la ce vă referiţi, spuse el, uitându-se în altă parte, 
conștient însă că îi citiseră teama din priviri. 

Amândoi polițiști observaseră. Luaseră totul ca pe un semn de 
slăbiciune, ca pe o ocazie de a-l prinde. Se înșelau. El nu avea 
nimic de pierdut și totul de câștigat dacă păstra tăcerea. Pentru 
o clipă, se gândi la Erik și la Christian. La Christian, mai presus 
de toţi. Fusese târât în acea situaţie, chiar dacă vina nu-i 

aparținuse. Spre deosebire de Erik. Însă Kenneth nu mai putea 
ține seama de ceilalţi. Singura care conta era Lisbet. 

— Tocmai i-am făcut o vizită Ciei. Am urmărit o casetă filmată 
acasă la ei, la o petrecere de Sânziene. 

Patrik păru să aștepte o reacţie, însă Kenneth nu avea idee la 
ce se referea. Vechea lui viață, cu petreceri și prieteni, părea în 
clipele acelea atât de îndepărtată. 

— Magnus era beat, iar voi doi v-aţi strecurat într-un colț, să 
fumaţi o ţigară. Părea că voiați să fiți siguri că nu vă aude 
nimeni. 

Kenneth încă nu putu înțelege la ce se referea Patrik. Totul 
era învăluit în negură. Nimic nu mai era clar sau deslușit. 

— Fiul lui Magnus, Ludvig, v-a filmat pe voi doi, fără să știți. 
Magnus era supărat. Dorea să îţi vorbească despre o întâmplare 
din trecut. Tu te-ai enervat pe el și i-ai spus că ce-a fost, a fost. 
l-ai zis să se gândească la familia lui. Îţi mai aduci aminte ceva? 

O, da, Kenneth își amintea. Încă era ușor vag, însă el retrăi 
sentimentul pe care îl avusese atunci când zărise panica din 
ochii lui Magnus. Nu înţelesese niciodată motivul pentru care 
subiectul fusese pomenit tocmai în seara cu pricina. Magnus își 
dorise cu ardoare să discute, să repare greșeala. lar lucrul acela 
îl speriase pe Kenneth. Se gândise la Lisbet, la reacţia pe care ar 
fi avut-o aceasta, la felul în care l-ar fi privit. În cele din urmă, 
izbutise să-l calmeze pe Magnus. Măcar atât își amintea. Însă 
din acel moment, se așteptase mereu la o întâmplare care să 
dezlănțuie totul. Ceea ce se și petrecuse, însă nu în felul 
imaginat de el. Fiindcă și în cele mai cumplite scenarii care îi 
trecuseră prin minte, Lisbet fusese totuși în viaţă, pentru a-i 
face reproșuri. Oferindu-i întotdeauna o mică șansă de a-i 
explica. Însă lucrurile din prezent stăteau cu totul diferit, iar 
pentru ca el să-i poată oferi explicaţii era nevoie să se facă 
dreptate. Nu le putea permite polițiștilor să-i distrugă șansa. 
Drept urmare, dădu din cap, prefăcându-se că încerca să-și 
amintească. 

— Nu, nu-mi aduc aminte. 

— Putem aranja să urmărești caseta, dacă ţi-ar împrospăta 
memoria, zise Paula. 

— Sigur, pot s-o văd. Dar nu-mi imaginez să fi fost ceva 
important, altfel mi-aș fi adus aminte. Probabil erau aiureli 
spuse la beţie. Pe Magnus îl mai apuca din când în când, atunci 

când bea. Devenea melodramatic și sentimental. Făcea din 
țânţar armăsar. 

înţelese că polițiștii nu-l credeau, însă nu conta, fiindcă 
aceștia nu-i puteau citi gândurile. Era conștient și de faptul că 
secretul avea să fie divulgat mai devreme sau mai târziu. 
Echipajul de poliție nu avea să se dea bătut până nu descoperea 
ceva. Însă nu era nevoie ca acele lucruri să se întâmple înainte 
ca el să-și primească pedeapsa. 

Poliţiștii rămaseră o vreme cu el, însă Kenneth le evită cu 
ușurință întrebările. Nu avea de gând să le facă el meseria; 
trebuia să se gândească la el și la Lisbet. Erik și Christian aveau 
să fie nevoiţi să se descurce singuri, cât puteau de bine. 

Înainte de-a pleca, Patrik îl privi cu blândeţe și spuse: 

— Voiam, de asemenea, să-ţi spunem că am primit raportul 
de la autopsia lui Lisbet. Nu a fost ucisă. A murit din cauze 
naturale. 

Kenneth își întoarse fața în direcţia opusă. Ştia că se înșelau. 

e 

Pe drumul de întoarcere spre Uddevalla, Patrik se afla pe 
punctul de a adormi. Preţ de o clipă, el închise chiar ochii, 
intrând apoi cu mașina pe contrasens. 

— Ce faci?! strigă Paula, apucând volanul, pentru a redresa 
vehiculul pe banda corespunzătoare. 

Patrik tresări și gâfâi scurt. 

— La naiba! Nu știu ce se întâmplă. Sunt atât de obosit. 

Paula îl privi cu îngrijorare. 

— În regulă, hai să ne îndreptăm spre casa ta. lar mâine 
trebuie să rămâi acasă. Nu arăţi bine. 

— Nu pot face asta. Am multe de rezolvat. 

Clipi, încercând să se concentreze asupra șoselei. 

— În regulă, uite ce vom face acum, zise Paula, cu fermitate. 
Trage pe dreapta la următoarea benzinărie, să facem schimb de 
locuri. Te duc eu acasă cu mașina, după care merg la birou, iau 
toate materialele de care ai nevoie și ţi le aduc înapoi, în 
Fjällbacka. De asemenea, mă voi asigura ca videocaseta să fie 
trimisă pentru investigaţii la laborator. Însă tu va trebui să-mi 
promiţi că te potolești. Ai lucrat prea mult și nu mă îndoiesc că 
și acasă e greu. Știu cât de dificil i-a fost Johannei atunci când 
era însărcinată cu Leo, și sunt sigură că în momentele astea tu 
porți pe umeri o povară cu mult mai grea. 

Șovăind, Patrik dădu din cap și o ascultă. Trase pe dreapta la 
benzinăria din Hogstrop și se dădu jos din mașină. Pur și simplu 
era mult prea obosit pentru a se contrazice cu ea. Era imposibil 
să-și ia liber o zi sau măcar vreo două-trei ore, însă corpul lui 
refuza să coopereze. Dacă ar fi putut doar să se odihnească și 
să aibă destul timp pentru a parcurge toate documentele, poate 
că și-ar fi recăpătat din energia de care avea nevoie pentru a 
continua ancheta. 

Patrik își rezemă capul de geam și aproape că aţipi chiar 
înainte ca Paula să intre pe șosea. Când deschise ochii, se aflau 
în faţa casei. Amețit, el se dădu jos din mașină. 

— Intră și întinde-te puţin. Mă întorc într-o oră. Nu închide 
ușa, ca să-ți pot lăsa documentele, zise Paula. 

— In regulă. Mulţumesc. 

Doar atât reuși să articuleze. Deschise ușa, după care intră în 
casă. 

— Erica! 

Niciun răspuns. Îi telefonase după-amiază, dar nu reușise să 
dea de ea. Poate că se dusese la Anna și rămăsese acolo o 
vreme. Ca să fie sigur, hotărî să-i lase un bilet pe biroul din hol, 
ca să nu se sperie dacă venea acasă și auzea pe cineva 
umblând pe la etaj. Apoi urcă amorţit scările și se aruncă în pat. 
Adormi de îndată ce se puse cu capul pe pernă. Însă nu avu 
parte de un somn adânc și odihnitor. 

e 

Ceva era pe cale să se schimbe. Louise nu putea spune că îi 
plăcuse viaţa ei din ultimii ani, însă măcar îi era familiară. 
Răceală, indiferență, schimb de remarci caustice și sârguincios 
repetate. 

Acum simțea pământul cutremurându-i-se sub picioare și 
vedea crăpăturile lărgindu-se. În ultima lor discuţie aprinsă, 
observase în privirea lui Erik ceva definitiv. Respingerea lui nu 
era nouă, și nu o mai afecta, însă ceva era diferit. Și o 
înspăimânta mai rău decât și-ar fi imaginat vreodată. Fiindcă în 
adâncul sufletului, crezuse întotdeauna că aveau să danseze în 
continuare, cu o și mai mare eleganţă, acel dans al morții. 

El reacţionase ciudat când Louise pomenise numele Ceciliei. 
De obicei, nu-i păsa dacă femeia vorbea despre amantele sale. 
Se prefăcea doar că nu aude. De ce se înfuriase atât de tare în 

dimineaţa aceea? Să fi fost un semn că amanta chiar însemna 
ceva pentru el? 

Louise își goli paharul. Deja îi venea greu să-și adune 
gândurile. Totul era învăluit într-o moliciune plăcută, într-o 
senzaţie de căldură ce i se răspândea prin membre. Își mai 
turnă puţin vin, uitându-se pe fereastră, de-a lungul gheții care 
înlănţuise insulele, în vreme ce mâna, cu de la sine putere, îi 
ridică paharul spre buze. 

Trebuia să dezlege misterul. Să afle dacă acele crăpături de la 
picioarele ei erau reale ori imaginare. Însă de un lucru era 
sigură. Dacă dansul era pe cale de-a se termina, finalul nu avea 
să conţină o piruetă discretă. Ea intenţiona să danseze apăsat și 
să își miște frenetic braţele, până când din mariajul lor nu aveau 
să rămână decât fărâme. Nu îl dorea pe soțul ei, însă nici nu 
avea de gând să-i dea drumul. 

e 

Maia nu plecă fără proteste când Erica merse după ea, acasă 
la Anna. Se distra mult prea bine alături de verii ei, pentru a 
pleca de bunăvoie spre casă. Insă după o lungă negociere, Erica 
izbuti să o convingă să se îmbrace și să se așeze cuminte în 
mașină. | se păru ușor ciudat că nu primise vreun semn din 
partea lui Patrik, însă nici ea nu își făcuse timp pentru a-i 
telefona. Incă nu stabilise cum anume să-și justifice expediţia 
către Göteborg. Însă avea să fie nevoită să spună ceva, pentru 
a-i putea da imediat lui Patrik desenele. Ceva o făcea să creadă 
că acestea erau importante și că poliţia trebuia să le vadă. Și, 
mai presus de orice, autorităţile trebuiau să stea de vorbă cu 
Christian în legătură cu desenele. Erica se vedea nevoită să 
admită că și ea aștepta cu nerăbdare să discute cu Christian, 
însă știa că mersese deja prea departe, cu acea expediţie în 
Goteborg. Nu putea să mai facă ceva pe la spatele lui Patrik. 

Când parcă pe aleea din fața casei, observă în oglinda 
retrovizoare că o mașină a poliţiei se afla cu puţin în urma ei. 
Pesemne că era Patrik, se gândi ea. Dar de ce nu venea cu 
propria lui mașină? O ridică pe Maia din scaunul ei, aruncând o 
privire asupra vehiculului ce se apropie și parcă lângă ea. Fu 
surprinsă când, în locul lui Patrik, o văzu la volan pe Paula. 

— Bună, unde-i Patrik? întrebă Erica. 

— E înăuntru, zise Paula, ieșind din automobil. Era atât de 
obosit, încât i-am ordonat să meargă acasă și să se odihnească. 
Știu că mi-am depășit atribuţiile, însă nu mi-a opus rezistență. 

Femeia râse, nu-și putea alunga neliniștea din privire. 

— S-a întâmplat ceva? întrebă Erica, brusc copleșită de 
presimţiri sumbre. 

Din câte își aducea aminte, Patrik nu se întorsese niciodată 
mai devreme de la serviciu. 

— Nu, nu. Cred doar că a lucrat prea mult în ultima vreme. 
Pare cam extenuat. Așa că am reușit să-l conving că nu e de 
folos nimănui dacă nu se odihnește puțin. 

— Și a fost de acord? Pur și simplu? 

— Ei bine, am făcut un compromis. A fost de acord, atâta 
vreme cât mă duceam eu înapoi la secţie și luam toate 
materialele pe care voia să le studieze. Tocmai mă pregăteam 
să le las înăuntru, dar acum ţi le pot da ţie, spuse ea, 
înmânându-i Ericăi o sacoșă din hârtie. 

— În regulă, așa mai seamănă cu Patrik, zise Erica, simţindu- 
se dintr-odată mai calmă. 

Dacă soțul ei nu se putea opri din muncă, însemna că 
sănătatea lui nu avea cum să fie chiar atât de șubredă. 

Îi mulțumi Paulei și trase sacoșa până pe hol. Maia fugi iute în 
urma ei. Erica zâmbi când observă biletul pe care Patrik i-l 
lăsase pe birou. Știa că s-ar fi speriat de moarte dacă nu și-ar fi 
dat seama că el era acasă și ar fi auzit dintr-odată zgomote de 
la etaj. 

Frustrată fiindcă nu se putea descălța, Maia începu să plângă. 
Erica se grăbi să o liniștească. 

— Sst, scumpo. Tata doarme, la etaj. N-am vrea să îl trezim. 

Maia o privi ţintă, cu ochii mari, și duse degetul câtre buze. 

— Sst, spuse ea zgomotos, privind în sus, de-a lungul 
treptelor. 

Erica o ajută să-și scoată pantofii și haina, apoi Maia fugi 
înăuntru pentru a se distra cu jucăriile ei, care stăteau 
împrăștiate pe podeaua camerei de zi. 

Erica își dădu jos haina, trăgându-și puţin de cămașă. Mai 
nou, transpira tot timpul. Căpătase o aversiune adâncă faţă de 
mirosul de transpiraţie, așa că își schimba cămașa de două sau 
trei ori pe zi. În plus, își aplica la subsuori o cantitate atât de 


VP - 268 


generoasă de spray, încât cei de la Nivea trebuia să fi resimţit o 
creștere semnificativă a vânzărilor. 

Aruncă o privire la etaj. Apoi se uită înspre sacoșa din hârtie 
pe care i-o lăsase Paula. Din nou privi în sus, apoi iar la sacoșă. 
Înăuntrul ei se dădu o bătălie, deși înţelese cu sinceritate, de la 
bun început, că lupta respectivă era sortită eșecului. Nu putea 
rezista unei tentaţii precum aceea. 

O oră mai târziu, parcursese toate documentele din sacoșă, 
fără însă a fi mai lămurită decât la început. Ba chiar se 
strânseseră și mai multe întrebări. Printre documente, găsise și 
notițele lui Patrik: Care e legătura dintre cei patru bărbați? De 
ce Magnus a murit primul? De ce era supărat în dimineaţa 
dispariţiei? De ce a telefonat pentru a spune că urma să 
întârzie? De ce Christian a început să primească scrisori mult 
mai devreme decât ceilalți? A primit și Magnus asemenea 
scrisori? Dacă nu, din ce motiv? Pagini întregi de întrebări, iar pe 
Erica o irita faptul că nu cunoștea vreun răspuns la niciuna 
dintre ele. În plus, avea și ea întrebări de adăugat: De ce s-a 
mutat Christian fără să-și lase noua adresă? Cine i-a trimis 
desenele? Cine era silueta mică din imagini? Și, mai presus de 
toate: De ce era Christian atât de secretos cu privire la trecutul 
său? 

Erica se asigură că Maia încă era ocupată cu jucăriile ei, apoi 
se întoarse asupra materialelor. Mai rămăsese o casetă audio 
fără etichetă. Se ridică de pe canapea și merse după reportofon. 
Din fericire, caseta se potrivea în aparat. Inainte de a apăsa pe 
butonul play, aruncă o privire neliniștită spre tavan și dădu cât 
mai încet volumul, apoi ţinu reportofonul la ureche. 

Caseta dură douăzeci de minute, iar Erica o ascultă în 
întregime, cu sufletul la gură. Ce auzi nu îi oferi neapărat 
informaţii noi. Însă un lucru o făcu să îngheţe brusc și să 
deruleze banda, pentru a asculta din nou. 

După ce termină, scoase cu grijă caseta din aparat și o puse 
înapoi în carcasă, pe care o așeză în sacoșă, alături de toate 
celelalte lucruri. După ani buni de interviuri luate diferitelor 
persoane, pentru cărţile sale, Erica se pricepea să sesizeze 
detalii și nuanţe într-o conversaţie. Ceea ce tocmai ascultase 
era ceva important. Era sigură de asta. 

Își zise că se va ocupa de toate a doua zi dimineaţa. Erica îl 
auzi brusc pe Patrik la etaj și, prinzând o viteză mai mare decât 

avusese vreodată în ultimele câteva luni, duse sacoșa la loc în 
hol, se întoarse la canapea și încercă să pară foarte atentă la 
jocul fetiţei. 

e 

Întunericul se lăsase deasupra casei. Nu aprinsese nicio 
lumină; i se părea inutil s-o mai facă. La capăt de drum, luminile 
nu erau necesare. 

Christian stătea pe jumătate dezbrăcat, pe podea, cu privirea 
ațintită asupra peretelui. Dăduse de trei ori cu vopsea peste 
cuvintele ei. Găsise în pivniță o pensulă și o cutie cu vopsea 
neagră. Întinsese de trei ori vopseaua neagră peste cea roșie. 
De trei ori îi estompase condamnarea, însă tot avea impresia că 
vede la fel de clar acele cuvinte. 

Era mânjit cu vopsea pe mână și pe corp. O vopsea neagră ca 
smoala. Își privi mâna dreaptă. Era lipicioasă, și o șterse pe 
piept, însă culoarea păru doar să se întindă și mai mult. 

Ea îl aștepta. Christian fusese dintotdeauna conștient de asta. 
Nu făcuse decât să amâne lucrurile, să se amăgească și aproape 
îi trăsese și pe fiii săi în capcană. Mesajul era clar. „Nu îi meriti”. 

Văzu copilul purtat pe braţe de femeia pe care o iubise 
cândva. Brusc, ar fi vrut să o poată iubi pe Sanna. Nu îi dorise 
vreodată răul, însă cu toate acestea, o trădase. Nu cu alte 
femei, așa cum făcea Erik în mod frecvent, ci în felul cel mai 
cumplit cu putinţă. Fiindcă era conștient de dragostea pe care i- 
o purta Sanna - iar el îi oferise mereu îndeajuns cât să o facă să 
spere că, într-o bună zi, soţul ei avea s-o iubească, deși așa 
ceva ar fi fost imposibil. El nu mai era capabil de așa ceva. Totul 
dispăruse odată cu acea rochie albastră. 

Cu băieţii, lucrurile stăteau diferit. Erau sânge din sângele lui 
și motivul pentru care Christian trebuia să capituleze. Era unicul 
mod de a-și salva fiii, lucru pe care trebuia să-l fi înțeles înainte 
ca situația să se complice. N-ar fi trebuit să-și spună că totul 
fusese doar un coșmar, că el se afla în siguranţă. Că ei se aflau 
în siguranţă. 

Fusese o greșeală să revină, să încerce din nou. Dar 
întoarcerea acolo, aproape, îi păruse o tentaţie atât de 
ispititoare. Nici măcar el nu înţelesese cu adevărat, dar simţise 
impulsul de a reveni din clipa în care i se ivise ocazia. Crezuse 
că poate avea să capete o a doua șansă. O șansă de a avea o 

familie, atâta vreme cât îi ţinea la distanţă pe toţi și își alegea o 
soţie care să însemne foarte puţin pentru el. Dar se înșelase. 

Cuvintele de pe perete spuneau adevărul. Îi iubea pe băieţi, 
dar nu îi merita. Nu meritase nici celălalt copil, și nici pe femeia 
ale cărei buze aveau gust de căpşune. lar aceștia plătiseră 
scump. De data aceea, avea să se asigure că el plătea pentru 
greșelile trecutului. 

Christian se ridică încet, privind de jur-împrejurul camerei. 
Într-un colţ stătea un ursulet zdrenţuit. Fusese un cadou pentru 
Nils, în ziua în care se născuse, iar băiatul se jucase atât de mult 
cu el, încât animăluţul își pierduse aproape toată blana. 
Figurinele lui Melker erau aliniate frumos într-o cutie. Avea 
multă grijă de ele, iar pumnul său își făcea imediat apariţia în 
scenă dacă frăţiorul mai mic le atingea. Christian se simți 
ezitând, în timp ce îndoielile începură să se acumuleze, și 
înţelese că trebuia să plece. Trebuia să meargă la ea, înainte de 
a-și pierde curajul. 

Intră în baie să se îmbrace. Nu mai conta ce anume alegea; 
hainele nu mai aveau deloc importanţă. Cobori la parter, își 
înhăţă jacheta din cuier și aruncă o ultimă privire în casă. 
Întunecată și tăcută. Nu se mai obosi că încuie ușa în urma lui. 

În timpul scurtei plimbări, își tinu privirea în pământ; nu voia 
să vadă pe nimeni, nu voia să stea de vorbă cu nimeni. Trebuia 
să se concentreze asupra lucrului pe care urma să-l facă și 
asupra persoanei pe care avea s-o întâlnească. Simţi din nou o 
mâncărime în palme, însă de data aceea, ignoră cu ușurință 
senzația. Creierul său părea să fi întrerupt orice fel de legătură 
cu trupul care, în clipele acelea, devenise de prisos. Singurele 
lucruri importante se aflau în mintea lui - imaginile, amintirile. El 
nu mai trăia în prezent. Văzu doar crâmpeie de altă dată, ca 
într-un film ce rula încet, în vreme ce zăpada îi scârțăia sub 
picioare. 

Vântul se porni în rafale, în timp ce el traversă docul, spre 
Badholmen. Își dădu seama că îi era frig, deoarece corpul său 
tremura, însă nu simţi răceala. Locul era pustiu. Intunecat și 
cufundat în tăcere, fără ţipenie de om. Însă Christian simţi 
prezența ei, așa cum făcuse întotdeauna. Acolo trebuia să scape 
de sentimentul de vinovăţie. Era singurul loc posibil. Din vârful 
platformei de sărituri, o văzuse în apă, o văzuse întinzându-și 
brațele spre el. În clipele acelea, avea să meargă la ea. 

Când trecu de construcţiile din lemn ce marcau intrarea în 
zona pentru înot, filmul din mintea sa începu să prindă viteză. 
Asaltul de imagini îi păru un cuţit care îi spinteca măruntaiele - 
într-atât de puternică și de ascuţită era durerea. Se sili să o 
ignore, să privească înainte. 

Puse piciorul pe cea dintâi treaptă a turnului, iar lemnul cedă 
sub pantof. Începu să respire cu mai multă ușurință; nu mai 
exista cale de întoarcere. Zăpada făcea ca treptele să fie 
alunecoase, iar Christian se ţinu de balustradă, în vreme ce 
privirea îi stătu aţintită spre vârful turnului, ce se întrevedea pe 
fundalul înnegurat al cerului. Stele nu erau. Nu merita stele. La 
jumătatea urcușului, știu că în urma sa venea ea. Nu se întoarse 
pentru a privi în spate, dar îi auzi pașii, urmându-l. Același ritm, 
aceleași mișcări hotărâte. Ea era acolo. 

Odată ajuns pe platforma din vârf, vâri mâna în buzunar și 
scoase frânghia pe care o adusese de acasă. Frânghia care avea 
să îi suporte greutatea, plătind pentru greșelile sale. Ea așteptă 
pe trepte, în vreme ce el făcu toate pregătirile. Legând și 
înnodând frânghia, fixând-o de balustradă. Preţ de o clipă, se 
simţi nesigur. Turnul era șubred, vechi, și părea bătut de furtuni. 
Dacă nu avea să reziste? Însă prezenţa ei îl calmă. Ea nu-l va 
lăsa să greșească. Nu și după ce așteptase vreme atât de 
îndelungată, alimentându-și ani de zile vrajba. 

Când termină, Christian stătu cu spatele către scări și cu ochii 
țintă la conturul orășelului Fjällbacka, dincolo de apă. Nu se 
întoarse decât atunci când o auzi pășind chiar în spatele lui. 

Fericirea lipsea cu desăvârșire din ochii ei. Se putea citi în ei 
doar conştientizarea că, într-un final, după toate cele 
întâmplate, el era pregătit să plătească pentru ticăloșia sa. Era 
la fel de frumoasă precum și-o amintea. Părul îi era ud, iar 
Christian fu surprins că nu-i îngheţase, din cauza frigului. Insă 
nimic la ea nu era previzibil. Nimic nu putea fi previzibil la o 
sirenă. 

Ultimul lucru pe care îl văzu înainte de a păși spre mare fu o 
rochie albastră, fluturând în briza verii. 

e 

— Cum te simţi? îl întrebă Erica, atunci când Patrik cobori la 
parter, cu părul ciufulit. 

— Un pic obosit, atâta tot, zise Patrik, cu faţa încă palidă. 

— Eşti sigur? Nu arăţi prea bine. 

— Mulţumesc mult. Și Paula a zis același lucru. Aș vrea ca voi 
două să încetaţi să-mi mai spuneţi cât de groaznic arăt. Incepe 
să mă afecteze. 

Zâmbi, însă nu părea că se trezise complet. Se aplecă să o 
ridice în braţe pe Maia, care venise în fugă spre el. 

— Bună, scumpo. Tu crezi că tata arată bine, nu? Nu-i așa că 
tata e cel mai chipeș bărbat din lume? 

O gâdilă pe burtică, făcând-o să chicotească. 

— Hmm, zise ea, dând din cap cu seriozitate. 

— Slavă cerului. În sfârșit, cineva cu gusturi alese. 

Se întoarse către Erica și îi dădu o sărutare. Maia îl prinse de 
obraji și ţuguie buzele, semn că și ea ar fi vrut un sărut. 

— Jucaţi-vă puţin, până fac eu niște ceai și sandvișuri, zise 
Erica, îndreptându-se către bucătărie. Apropo, ţi-a lăsat Paula 
niște lucruri într-o sacoșă, strigă ea, pe un ton cât mai natural 
posibil. E pe hol. 

— Multumesc! îi răspunse Patrik, după care femeia îl auzi 
ridicându-se și intrând în bucătărie. 

— Ai de lucru diseară? întrebă ea, privindu-l cu coada ochiului, 
în timp ce turnă apă fierbinte în două cești, cu pliculeţe de ceai 
în ele. 

— Nu, cred că o voi lua mai ușor în seara asta și voi petrece 
puţin timp cu draga mea soţie, după care mă voi culca devreme. 
Mâine-dimineaţă stau acasă și parcurg întregul caz în pace și 
liniște. Uneori la secţie e un adevărat circ. 

Oftă, după care veni în spatele Ericăi și o luă în brațe. 

— Nici măcar nu te mai pot cuprinde în întregime, murmură 
el, gudurându-se cu obrazul pe lângă ceafa ei. 

— Știu. Am senzaţia că nu mai am mult și pocnesc. 

— Eşti îngrijorată? 

— Te-aș minți dacă aș spune că nu. 

— Ne vom ajuta reciproc, zise el, îmbrăţișând-o și mai 
puternic. 

— Știu. Și Anna îmi spune același lucru. Cred că de data asta 
va merge mai bine, din moment ce știu la ce să mă aștept. Doar 
că vor fi doi. 

— De două ori mai multă bucurie, spuse Patrik, zâmbind. 

— De două ori mai multă muncă, zise Erica, întorcându-se cu 
fața spre el, pentru a-l putea îmbrăţișa - lucru care nu era 
tocmai ușor în clipele acelea. 

Erica închise ochii, apăsându-și obrazul de al lui. Se tot 
întrebase care să fi fost momentul ideal pentru a-i povesti 
despre mica ei excursie în Goteborg și hotărâse că trebuia să se 
întâmple în noaptea aceea. Insă Patrik părea atât de obosit și, 
din moment ce avea de gând să lucreze de acasă în dimineaţa 
următoare, femeia se gândi să aștepte până atunci. În plus, ar fi 
apucat să facă ceea ce își pusese în minte după ascultarea 
casetei audio. Așadar, hotărârea fusese luată. Dacă Erica avea 
să descopere vreun lucru important pentru anchetă, cu 
siguranţă că amestecul său l-ar fi deranjat mai puţin pe Patrik. 

19. 


Nu îl deranja foarte mult faptul că nu avea deloc prieteni. 
Fiindcă avea cărțile. Însă pe măsură ce creștea, tânjea la 
lucrurile de care se bucura toată lumea din jurul său. 
Sentimentul de apartenență la o comunitate, la un grup. El era 
mereu singur. Unica persoană care dorea să-l aibă în preajmă 
era Allis. 

Uneori, ei îl fugăreau din autobuzul școlii, care îi aducea 
acasă. Erik, Kenneth și Magnus. Râdeau în hohote atunci când 
alergau după el, mișcându-se cu mult mai încet decât erau ei 
capabili să fugă. Unicul scop era de a-l face pe el să alerge. 

— Hai, grăsane, mișcă-te! 

lar el fugea, cu toate că se disprețuia pentru faptul că le 
dădea ascultare. În adâncul sufletului, îşi dorea un miracol, își 
dorea ca într-o bună zi ei să se potolească pur și simplu, să îl 
vadă și să înțeleagă că era și el cineva. Insă știa că nu era decât 
un vis. Nimeni nu îl vedea. Allis nu se punea la socoteală. Ea era 
retardată. Așa o numeau băieții, mai ales Erik. Obișnuia să 
pronunțe cu emfază acel cuvânt, ori de câte ori o vedea. 
„Retardatooo..." 

Allis îl aștepta deseori atunci când autobuzul se oprea în fața 
casei. Ura când fata făcea asta. Arăta perfect normal când 
stătea înăuntrul refugiului din fața autobuzului, cu părul ei negru 
prins la spate, în coadă, cu ochii săi albaștri vioi, căutându-l 
printre copiii de la liceul Tanumshede, care coborau din mașină. 
Uneori el chiar se simțea puțin mândru atunci când autobuzul 
oprea în stație, și o vedea pe geam. Acea frumusețe cu picioare 
lungi și păr negru era sora lui. 

Dar apoi venea momentul în care cobora, iar fata dădea cu 
ochii de el. Se îndrepta în direcția lui, cu acel mers straniu al ei, 
de parcă ar fi avut atașate de mâini și de picioare niște cabluri 
invizibile, de care cineva tot trăgea la întâmplare. Apoi îi striga 
numele, cu vocea ei groasă, iar băieții începeau să râdă în 
hohote. „Retardatooo!” 

Allis nu înțelegea, fapt care pe el îl stânjenea cel mai mult. 
Fata pur și simplu le zâmbea, și uneori le făcea chiar semn cu 

mâna. Atunci, băiatul o rupea la fugă, nu pentru că l-ar fi alergat 
cineva, ci pentru a scăpa de insultele lui Erik, care răsunau prin 
întreg orașul. Însă de Allis nu putea scăpa niciodată. Ea 
întotdeauna vedea situația ca pe un joc. II prindea ușor din urmă 
și, râzând uneori, îşi arunca brațele în jurul gâtului său cu o 
asemenea forță, încât aproape îl dobora la pământ. 

În clipele acelea, o ura la fel de mult ca pe vremea când 
plânsese neincetat, luânadu-i-o pe mama de lângă el. Voia să-i 
tragă un pumn în fată ca să nu-l mai facă de râs. Niciodată nu 
avea să facă parte din acel grup, atâta vreme cât Allis stătea 
acolo, în refugiul din stația de autobuz, așteptându-l, strigându-l 
pe nume și aruncându-și brațele în jurul gâtului său. 

EI îşi dorea cu ardoare să fie cineva. Și nu doar în ochii lui 
Allis. 

o... 

Când femeia se trezi, Patrik era adormit buștean. Se făcuse 
ora șapte și jumătate, însă până și Maia dormea încă, deși de 
obicei ea se trezea înainte de șapte. Erica se simţea agitată. Se 
trezise de câteva ori în timpul nopţii, gândindu-se la ce auzise 
pe casetă. Era nerăbdătoare să vină dimineaţa, ca să poată lua 
măsuri. 

Se dădu jos din pat, se îmbrăcă și merse jos, în bucătărie, 
pentru a-și prepara cafeaua. Odată ce cofeina din prima ceașcă 
de cafea începu să își facă efectul, ea se uită cu nerăbdare spre 
ceas. Era posibil să se fi trezit deja. Având copii mici în casă, 
șansele erau chiar mari. 

Îi lăsă un bilet lui Patrik, explicându-i în termeni vagi că 
plecase afară, pentru a rezolva niște lucruri. Bărbatul avea să se 
întrebe ce anume punea la cale soţia sa, dar Erica intenţiona să 
îi raporteze totul, odată întoarsă acasă. 

Zece minute mai târziu, ea ajunse cu mașina în 
Hamburgsund. Sună la Informaţii, pentru a afla unde locuia sora 
Sannei, Agneta, și găsi numaidecât adresa. Era o casă mare, de 
cărămidă. Își ţinu respiraţia când intră pe lunga alee privată, 
înghesuindu-și mașina între două coloane de piatră, poziționate 
la mică distanţă una faţă de cealaltă. Să dea cu spatele urma să 
fie complicat, însă acum nu voia să se gândească la asta. 

Erica văzu mișcare înăuntru și răsuflă ușurată, descoperind că 
avusese dreptate. Se treziseră. Apăsă pe butonul soneriei și la 

scurt timp auzi pași coborând spre parter. Îi deschise ușa o 
femeie care pesemne că era sora Sannei. 

— Bună, zise Erica, prezentându-se. Sanna s-a trezit cumva? 
Aș dori să stau puţin de vorbă cu ea. 

Agneta îi aruncă o privire întrebătoare, însă nu obiectă. 

— Sigur. Sanna și monstruleţii ei sunt treji. Intră. 

Erica păși înăuntru, agăţându-și apoi jacheta în cuier. O urmă 
pe sora Sannei pe niște scări abrupte, spre un alt coridor. Apoi 
făcură la stânga, pătrunzând într-un spaţiu mare ce servea 
drept bucătărie, sufragerie și cameră de zi. 

Sanna și băieţii luau micul dejun alături de verișori, un băiat și 
o fată care păreau cu câţiva ani mai mari decât fiii Sannei. 

— Îmi cer scuze că vă întrerup micul dejun, zise Erica, privind- 
o pe soţia lui Christian. Voiam doar să te întreb ceva. 

La început, femeia nu dădu semne că avea să se ridice. Tinu 
lingura în dreptul gurii, părând copleșită de gânduri. Dar apoi o 
lăsă jos și se ridică în picioare. 

— Ce-ar fi să mergeţi jos, pe verandă, ca să puteţi discuta în 
liniște? zise Agneta. 

Erica o urmă pe Sanna, care cobori scările, trecu prin alte 
câteva încăperi și intră într-o verandă închisă cu sticlă, având 
vedere spre peluza din faţa casei, dar și spre micul centru al 
orașului Hamburgsund. 

— Cum vă descurcaţi tu și băieții? o întrebă Erica, atunci când 
se așezară. 

— Presupun că bine. 

Sanna părea istovită și palidă, ca și cum nu s-ar fi odihnit 
îndeajuns. 

— Băieţii mă tot întreabă despre tatăl lor, iar eu nu știu ce să 
le spun. De asemenea, nu sunt sigură dacă să încerc sau nu să-i 
conving să vorbească despre cele întâmplate. Mă gândeam să 
sun azi la serviciile de psihiatrie infantilă, să cer niște sfaturi. 

— Pare o idee bună, zise Erica. Dar copiii, în general, sunt 
rezistenți. Pot face față unor lucruri de care nu i-ai crede în 
stare. 

— S-ar putea să ai dreptate. 

Sanna privi în gol. Apoi se întoarse către Erica și o întrebă: 

— Despre ce anume doreai să stăm de vorbă? 

Ca în multe alte ocazii, Erica nu știu cum să înceapă. Nu avea 
niciun drept să se afle acolo, nu deţinea mandat pentru a-i pune 

întrebări. Totul se lega de propria-i curiozitate. Și de neliniștea 
sa. Se gândi preţ de o clipă. Apoi se aplecă și scoase desenele 
din poșetă. 

e 

Sven-Olov Rönn se trezise dis-de-dimineață. Era un obicei cu 
care se mândrea teribil, profitând de orice ocazie pentru a-l 
pomeni. Îi plăcea să spună cu satisfacție: „Nu are rost să 
tolănești în pat, antrenându-te pentru azilul de bătrâni”, după 
care adăuga că el se trezea întotdeauna la ora șase, cel târziu. 
Nora sa îl tachina uneori pe motiv că bărbatul se culca la ora 
nouă în fiecare seară. „Și asta nu se cheamă tot antrenament 
pentru azil?” îl întreba, cu zâmbetul pe buze. Însă el prefera să 
ignore asemenea remarci, întotdeauna folosea din plin orele din 
timpul zilei. 

După un mic dejun săţios, constând în terci de ovăz, Sven- 
Olov se așeza în fotoliul preferat și citea pe îndelete ziarul, în 
vreme ce întunericul dispărea încet, la fereastră. Până când 
termina lectura, afară se lumina îndeajuns pentru ca el să poată 
face inspecția matinală. De-a lungul anilor, aceasta devenise un 
ritual. 

Se ridică, își aduse binoclul ce stătea agăţat într-un cârlig și 
se așeză în faţa geamului. Casa lui se afla pe un versant, dincolo 
de magaziile pentru bărci, având biserica în spate, drept care se 
bucura de o priveliște minunată a intrării în portul Fjällbacka. 
Ridică binoclul la ochi și începu inspecția, pornind de la stânga 
spre dreapta. Mai întâi, vecinii. Da, se treziseră și ei. In perioada 
aceea nu locuiau foarte mulţi oameni prin preajmă, pe timp de 
iarnă, însă el era îndeajuns de norocos încât să aibă drept vecin 
pe unul dintre locuitorii permanenți din zonă. Și, ca un bonus, 
soţia bărbatului avea obiceiul de a zburda prin casă dimineaţa, 
purtând doar lenjerie intimă. Avea în jur de cincizeci de ani, însă 
un trup frumos, remarcă el, mutând apoi binoclul, pentru a-și 
continua inspecția. 

Case goale, una după cealaltă. Unele erau complet învăluite 
de întuneric, altele aveau lumini cu temporizatoare, așa că pe 
alocuri mai vedea câte o licărire. Oftă, ca de obicei. Era cumplit 
felul în care se schimbaseră lucrurile. Incă își mai putea aminti 
vremurile în care toate casele erau ocupate și într-o permanentă 
agitaţie, de-a lungul întregului an. Însă vizitatorii de pe timp de 
vară cumpăraseră deja aproape tot și nu petreceau în Fjällbacka 

mai mult de câteva luni pe an. Apoi se întorceau la oraș, cu un 
bronz de invidiat, cu care le plăcea să se laude până toamna, la 
petreceri și serate: „O, da, am fost întreaga vară la căsuţa 
noastră din Fjällbacka. Imaginează-ţi cum e să locuiești acolo tot 
anul. Câtă liniște. Relaxare totală”. Insă, firește, nu vorbeau 
serios. N-ar fi rezistat nici douăzeci și patru de ore acolo pe timp 
de iarnă, când totul era închis și tăcut, și când ar fi fost mult 
prea frig pentru a sta tolăniţi pe stânci, încercând să fure toate 
razele soarelui. 

Binoclul își continuă inspecția, traversând Piaţa Ingrid 
Bergman, care era pustie. Sven-Olov auzise că persoanele care 
se ocupau de site-ul orășelului Fjällbacka instalaseră o cameră 
pentru a putea intra de pe computer și a vedea ce se întâmplă 
în oraș. O persoană care face așa ceva pesemne că nu are 
îndeajuns de multă activitate, considera el. Fiindcă în mod cert 
nu era mare lucru de văzut. 

Privi mai departe cu binoclul, peste Södra Hamngatan, 
trecând de Jâărnboden și către Brandparken. O clipă, se opri 
asupra bărcii pazei de coastă, admirând-o, ca de obicei. Absolut 
magnifică. Toată viaţa sa, iubise bărcile, iar MinLouis strălucise 
întotdeauna frumos, atunci când era ancorată. Apoi bărbatul 
urmă poteca spre Badholmen. Amintirile din tinereţe îl răscoleau 
ori de câte ori vedea construcţiile din lemn, cu gard înalt, unde 
oamenii își schimbau hainele. Bărbaţii pe o parte, femeile pe 
cealaltă. Puști fiind, el și prietenii lui găsiseră mereu o cale de a 
se uita pe furiș în cabinele femeilor. Insă rareori aveau parte de 
succes. 

În clipele acelea, văzu stâncile și trambulina pe care copiii o 
foloseau atât de mult în timpul verii. Apoi turnul, care părea cam 
învechit. Speră să fie reparat, și nu distrus. Într-un fel, acel turn 
făcea parte integrantă din Fjällbacka. 

Sven-Olov trecu de turn, pentru a se uita la apa dinspre 
Valân. Apoi tresări și mută înapoi binoclul. Ce să fi fost oare? 
Ajustă focalizarea, apoi miji ochii, încercând să vadă mai clar. 
Dacă nu se înșela, ceva atârna de turn. Ceva întunecat, care se 
legăna în vânt. Miji din nou ochii. Poate că niște copii se ţinuseră 
de năzbătii și hotărâseră să agaţe de turn o păpușă sau ceva 
similar. Nu prea își putea da seama despre ce anume era vorba. 

Curiozitatea avu câștig de cauză. Își puse haina pe el, se 
încălță, atașând crampoane la tălpile pantofilor. Apoi ieși afară. 

Uitase să arunce puţin nisip pe treapta cea mai înaltă, așa că se 
tinu de balustradă, ca să nu cadă. li fu mai ușor odată ajuns pe 
drum, așa că o apucă în direcţia Badholmen, cât de repede 
putea. 

Întregul oraş îi păru adormit atunci când trecu de Piaţa Ingrid 
Bergman. Se întrebă dacă să facă semn unei mașini, în caz că 
avea să vadă vreuna, dar se hotărî să nu facă mare caz. Ar fi 
fost o prostie să creeze agitaţie, dacă într-un final s-ar fi dovedit 
o alarmă falsă. 

Pe măsură ce se apropia, Sven-Olov încetini. De obicei, se 
străduia să facă o plimbare lungă măcar de câteva ori pe 
săptămână, așa că avea o condiţie fizică relativ bună. Însă chiar 
și așa, merse gâfâind până la construcţiile din Badholmen. 

Se opri un moment, pentru a-și trage sufletul. Sau cel puţin, 
așa își zise. Adevărul era că avusese o presimţire sumbră de 
când văzuse prin binoclu acea siluetă întunecată. Ezită, dar apoi 
trase adânc aer în piept, pășind prin intrarea de la zona pentru 
înot. Însă nu se putu convinge să privească în sus. În schimb, se 
uită ţintă spre picioarele sale, fixându-le bine în pământ, ca să 
nu cadă și apoi să nu se mai poată ridica. Insă atunci când nu-i 
mai rămăseseră decât foarte puţini metri până la turn, își înălţă 
capul, ridicându-și încet privirea. 

e 

Patrik se trezi cu un tresărit. Ceva bâzâia. Se uită de jur- 
împrejur, dar pentru început, nu reuși să ghicească de unde 
venea sunetul. Într-un final, se trezi din somn îndeajuns încât să 
se întindă după telefonul mobil. Îi anulase soneria, dar vibraţiile 
încă erau activate, iar telefonul sălta frenetic pe noptieră, cu 
ecranul luminând în semiîntunericul din cameră. 

— Alo? 

Brusc, fu complet treaz și începu să se îmbrace, ascultând și 
punând întrebări. Câteva minute mai târziu, era deja îmbrăcat și 
în drum spre ieșire, când văzu biletul pe care i-l lăsase Erica și 
își dădu seama că femeia nu fusese lângă el, în pat. Injură în 
gând și fugi înapoi la etaj. Maia se afla în camera ei, dar se 
căţărase afară din pat și stătea pe podea, jucându-se tăcută. Ce 
era de făcut? Nu o putea lăsa acasă. Nervos, o sună pe Erica, 
dar intră căsuţa vocală. Unde să fi fost, dimineaţa devreme? 

Închise și formă, în schimb, numărul Annei și al lui Dan, 
răspunse Anna, iar Patrik răsuflă ușurat, explicând repede ce se 

întâmplase. Apoi stătu în hol, sărind de pe un picior pe altul timp 
de zece minute, cât îi trebuiseră Annei să urce în mașină și să 
vină până acolo. 

— Nu-mi vine să cred câte apeluri de urgenţă am primit de la 
voi doi în ultima vreme. Mai întâi a trebuit să plece ieri Erica la 
Göteborg, iar acum ai sunat tu, de parcă ar arde pe undeva, 
spuse Anna, râzând, după care trecu pe lângă Patrik și intră în 
casă. 

Bărbatul îi mulțumi rapid și fugi spre mașină. Abia când 
ajunse la volan își dădu seama ce îi spusese Anna. Un drum la 
Göteborg? leri? Nu înțelegea. Dar întrebarea aceea trebuia să 
mai aștepte. Acum, avea alte probleme pe cap. 

Toate echipajele de poliție erau prezente la fața locului atunci 
când el ajunse în Badholmen. iși parcă mașina în faţa bărcii 
pazei de coastă și alergă până pe insulă. Torbjörn Ruud și restul 
echipei erau deja la lucru. 

— Când aţi primit apelul? îl întrebă Patrik pe Gösta, care îi 
ieșise în întâmpinare. 

Torbjörn și echipa sa veniseră probabil din Uddevalla, și nu ar 
fi trebuit să ajungă mai repede decât el. La fel și Gösta și Martin, 
de vreme ce fuseseră nevoiţi să vină din Tanumshede. De ce nu 
îl sunase nimeni mai devreme? 

— Annika a încercat să dea de tine de câteva ori. Se pare că 
și aseară, dar n-ai răspuns. 

Patrik își scoase telefonul din buzunar, pregătit să îi arate lui 
Gösta că se înșela. Dar atunci când se uită pe ecran, observă 
șase apeluri ratate. Trei din urmă cu o zi, iar două din acea 
dimineață. 

— Ştii de ce m-a sunat ieri? zise Patrik, blestemând clipa în 
care își închisese sonorul, chiar dacă acest lucru se întâmplase 
doar o singură noapte. 

Firește că trebuia să apară ceva chiar când își permitea și el 
să nu se gândească la muncă, pentru prima dată de ani de zile. 

— N-am idee. Dar azi-dimineaţă, motivul a fost acesta. 

Arătă spre turnul cu platforma pentru sărituri, și Patrik tresări. 
Imaginea unui om legănându-se în bătaia vântului, cu o funie în 
jurul gâtului, avea ceva barbar și tragic. 

— La naiba cu toate! zise el, vorbind cât se putea de serios. 

Se gândi la Sanna și la copii. Și la Erica. 

— Cine l-a găsit? 

Patrik încercă să-și asume doar rolul profesionist de poliţist și 
să îndepărteze orice gând cu privire la repercusiuni. In 
momentele acelea, nu trebuia să-l privească pe Christian ca pe 
un om care avea o soţie, copii, prieteni și o viaţă. In clipele 
acelea, era doar o victimă, un mister ce trebuia elucidat. 
Singurul gând pe care și-l îngăduia se lega de faptul că se 
întâmplase ceva, iar datoria lui era să afle ce anume și din ce 
motiv. 

— Bătrânul de colo. Sven-Olov Rönn. Locuiește în casa albă, 
zise Gösta, arătând cu degetul spre una dintre casele de pe 
versantul din fața șirului de magazii pentru bărci. Din câte am 
înțeles, are obiceiul de a inspecta în fiecare dimineaţă zona, cu 
binoclul. Și așa a observat ceva atârnând de turn. La început a 
crezut că făcuseră copiii vreo poznă, însă când s-a îndreptat 
încoace, a văzut ce era de fapt. 

— E în regulă? 

— Șocat un pic, evident, însă pare a fi un bărbat oţelit. 

— Nu-l lăsa să plece până nu apuc să stau de vorbă cu el, zise 
Patrik. 

Apoi merse în direcţia lui Torbjörn, care delimita zona din jurul 
turnului. 

— Voi chiar ne daţi de lucru, spuse Torbjörn. 

— Crede-mă, am prefera și noi puţină liniște. 

Patrik se pregăti să se mai uite o dată la Christian, apoi își 
ridică privirea în sus. Ochii îi erau deschişi, iar capul rămăsese 
ușor aplecat în față, după cum i se frânsese grumazul. Bărbatul 
părea să se uite ţintă spre apă. 

Patrik se cutremură. 

— Cât timp trebuie să-l mai lăsăm atârnat acolo? 

— Nu mult. Trebuie doar să facem fotografii, după care îl 
putem da jos. 

— Cum rămâne cu transportul? 

— Vine acum, zise Torbjörn, scurt și la obiect. 

Părea nerăbdător să-și înceapă munca. 

— Faceţi ce aveți de făcut, spuse Patrik, iar Torbjörn începu 
imediat să împartă ordine echipei sale. 

Patrik li se alătură lui Gösta și bătrânului, care părea îngheţat. 

— Patrik Hedström, secția de poliţie Tanum, zise «el, 
întinzându-i mâna. 

— Sven-Olov Rönn, se prezentă bărbatul, scuturându-i mâna, 
aproape stând în poziţie de drepţi. 

— Cum vă simţiţi? întrebă Patrik, studiindu-i chipul bărbatului, 
în căutarea unor semne ale șocului. 

Rönn era cam palid la faţă, dar în rest părea destul de calm. 

— Ei bine, nu a fost tocmai plăcut, zise el, dar voi bea un 
păhărel de tărie de îndată ce ajung acasă, după care voi fi în 
regulă. 

— Aţi dori să vă vadă un medic? întrebă Patrik, cauzând 
apariţia unei expresii oripilate pe chipul bărbatului aflat 
dinaintea sa. 

Pesemne că era genul de bătrân care prefera să își taie o 
mână decât să consulte un doctor. 

— Nu, nu, zise Rönn, nu e nevoie. 

— În regulă, atunci, spuse Patrik. Știu că deja aţi discutat cu 
colegul meu de faţă, zise el, făcând semn spre Gösta, dar aș 
vrea să aud și eu cum s-a întâmplat să îl găsiţi pe... bărbatul din 
turn. 

— Păi, vedeţi dumneavoastră, eu întotdeauna mă trezesc cum 
se luminează de ziuă, începu Rönn, după care continuă să-i 
spună aceeași poveste pe care i-o relatase și lui Gosta, cu 
câteva minute în urmă, adăugând niște detalii. 

După ce îi puse câteva întrebări, Patrik hotărî să-l trimită pe 
Sven acasă. 

— Așadar, Gösta. Ce crezi că înseamnă asta? zise el, după ce 
Rönn plecă. 

— Primul lucru pe care trebuie să-l aflăm e dacă a fost 
sinucidere. Sau să fi fost același... 

Își lăsă fraza neterminată, dar Patrik îi ghici gândurile. 

— Ai văzut ceva care să indice o încăierare sau opunere de 
rezistență? strigă Patrik către Torbjorn, care se oprise la 
jumătatea drumului, pe scările turnului. 

— Nu, momentan nu. Însă abia am început, zise el. Mai întâi 
vom face fotografii, adăugă scuturând aparatul foto pe care îl 
ținea în mână. Apoi vom vedea dacă mai aflăm ceva. Te anunţ 
cât pot de repede. 

— Bine. Mulţumesc, zise Patrik. 

Își dădu seama că nu mai avea mare lucru de făcut în clipele 
acelea. Și oricum, mai exista o sarcină de care trebuia să se 
ocupe. 

Martin Molin se apropie de ei, la fel de palid ca de fiecare dată 
când era nevoit să stea în preajma unui cadavru. 

— Mellberg și Paula sunt și ei pe drum. 

— Ce minunat, zise Patrik, fără pic de entuziasm. 

Atât Gösta, cât și Martin știau că tonul vocii lui nu se datora 
faptului că fusese pomenit numele Paulei. 

— Ce vrei să facem? întrebă Martin. 

Patrik inspiră adânc, încercând să își construiască un plan 
mental. Îl tenta să atribuie altcuiva sarcina de care lui îi era 
groază, dar simţul răspunderii i se deșteptă și, după ce inspiră 
din nou adânc, spuse: 

— Martin, tu așteaptă-i aici pe Mellberg și Paula. Nu vom 
conta deloc pe Mellberg pentru ajutor; o să arunce doar o privire 
și o să stea în drumul echipei de criminaliști. Dar tu ia-o pe 
Paula cu tine și începeţi să bateți pe la ușile caselor de la 
intrarea în Badholmen. Cele mai multe sunt goale în perioada 
asta, așa că nu ar trebui să dureze prea mult. Gosta, aș vrea să 
vii cu mine când voi sta de vorbă cu Sanna. 

Gösta se întunecă la chip, dar spuse: 

— Bine, când vrei să plecăm? 

— Chiar acum, zise Patrik. 

Voia doar să încheie odată acea sarcină. Pentru o secundă, îi 
trecu prin minte să o sune pe Annika, ca să afle de ce îl căutase 
cu o zi înainte. Însă trebuia să aștepte, până mai târziu. Acum 
nu avea timp. 

Când plecară din Badholmen, atât Patrik, cât și Gösta se 
forțară să nu se întoarcă pentru a vedea silueta legănându-se 
încă în vânt. 

(J 

— Dar nu înţeleg. Cine să i le fi trimis lui Christian? 

Sanna privea uluită desenele aflate dinaintea ei, pe masă. 
Întinse mâna după unul din ele, iar Erica se bucură că avusese 
inspirația de a pune fiecare hârtie într-o învelitoare de plastic, 
pentru a putea fi atinsă fără a se distruge vreun potențial 
indiciu. 

— Nu ştiu. Speram să poți veni tu cu vreun fel de explicație. 

Sanna scutură din cap. 

— N-am idee. Unde le-ai găsit? 

Erica îi povesti despre vizita făcută în vechiul apartament al 
lui Christian, din Göteborg, și despre Janos Kovács, care 
păstrase scrisorile în toţi acei ani. 

— De ce ești atât de interesată de viaţa lui Christian? zise 
Sanna, aruncându-i o privire întrebătoare. 

Preţ de o clipă, Erica se gândi cum anume să-și justifice 
acţiunile. Până și ei îi venea greu să înțeleagă motivul pentru 
care se implicase atât de mult. 

— De când am aflat despre scrisorile de ameninţare, mi-am 
tot făcut griji pentru el. Și fiindcă sunt așa cum sunt, nu am 
putut să mă abţin. Christian nu voia să îmi spună nimic, așa că 
am început să fac eu singură săpături. 

— | le-ai arătat lui Christian? întrebă Sanna, ridicând un alt 
desen, pentru a-l studia mai îndeaproape. 

— Nu. Am vrut să discut mai întâi cu tine. 

După o scurtă pauză, Erica spuse: 

— Ce știi în legătură cu trecutul lui Christian? Despre familia și 
copilăria lui? 

Sanna zâmbi amar. 

— Aproape nimic. Nici prin gând nu-ţi trece. N-am mai întâlnit 
pe nimeni atât de reticent în a povesti despre el însuși. Erau 
atâtea lucruri pe care aș fi vrut să le știu despre părinţii lui, 
despre modul lor de viață, despre lucrurile pe care le făcea când 
era mic, ce fel de prieteni avea... toate acele întrebări pe care 
oamenii le pun atunci când încep să cunoască pe cineva. Insă 
Christian nu a fost niciodată dispus să-și povestească trecutul. 
Mi-a spus că părinţii lui au murit, că nu mai are fraţi sau surori și 
că nici copilăria nu i-a fost deosebită în vreun fel, așa că nu 
merita să discute despre ea, explică Sanna, cu un nod în gât. 

— Nu ţi s-a părut straniu? întrebă Erica, neputându-și ascunde 
o urmă de compasiune din voce. 

Întelegea că Sanna se chinuia din răsputeri să nu plângă. 

— Îl iubesc. Și întotdeauna se enerva dacă îl cicăleam cu 
asemenea întrebări, așa că am încetat. Tot ce am vrut... Tot ce 
am vrut a fost ca el să rămână alături de mine, șopti ea, cu 
privirea aţintită în poală. 

Erica simţi un impuls de a se așeza lângă Sanna și de ao 
cuprinde în brațe. Brusc, femeia îi păru atât de tânără și de 
vulnerabilă. Nu putea fi ușor să aibă o asemenea relaţie, 
simțindu-se mereu defavorizată. Fiindcă Erica înţelesese aluzia 

Sannei: ea îl iubea pe Christian, dar acesta nu îi împărtășise 
niciodată sentimentul. 

— Deci nu știi cine ar putea fi silueta micuță de lângă 
Christian? întrebă ușurel Erica. 

— N-am idee, dar desenele trebuie să fi fost făcute de un 
copil. Poate că are copii de care nu știu eu. 

Incercă să râdă, dar rămase doar cu un nod în gât. 

— Acum nu trage și tu concluzii pripite. 

Brusc, Erica se îngrijoră ca nu cumva să înrăutăţească 
lucrurile pentru Sanna, care în mod evident se afla în pragul 
unei depresii. 

— Nu o voi face, dar trebuie să recunosc că și eu am avut 
dubii. De când au început să apară scrisorile, i-am pus o mie de 
întrebări, dar el îmi tot spune doar că nu știe cine le-a trimis. 
Insă nu sunt sigură că îl cred, zise ea, mușcându-și buzele. 

— Așadar, nu a pomenit de iubitele sale din trecut? Nimic în 
legătură cu vreo femeie care să fi făcut mai demult parte din 
viaţa lui? 

Erica își dădu seama că era puţin cam băgăreaţă, dar poate 
că bărbatul spusese ceva în trecut, ceva care să fi rămas adânc 
îngropat în memoria Sannei. 

Sanna dădu din cap și râse amar. 

— Crede-mă, mi-aș fi amintit dacă ar fi menţionat vreo altă 
femeie. Ba chiar am crezut... 

Se opri, părând să regrete ceea ce spusese. 

— Ce ai crezut? întrebă Erica, dar Sanna bătu în retragere. 

— Nimic. Doar prostii de-ale mele. S-ar putea spune că am 
probleme cu gelozia. 

„Nu e de mirare”, gândi Erica. Să locuiești cu un străin atâţia 
ani și să iubeşti pe cineva fără să-ţi fie împărtășit sentimentul. 
Nu era de mirare că Sanna avea momente de gelozie. Însă Erica 
nu spuse nimic. In schimb, preferă să îndrepte discuţia spre 
lucrul care nu îi dăduse pace cu o zi înainte. 

— leri ai stat de vorbă cu una dintre colegele lui Patrik, nu-i 
așa? Cu Paula Morales? 

Sanna dădu din cap. 

— A fost tare drăguță. Și de Gösta mi-a plăcut. M-a ajutat să-i 
spăl pe copii. Spune-i lui Patrik să-i mulțumească din partea 
mea. Nu cred că mi-am amintit să o fac eu ieri. 


VP - 286 


— Îi voi transmite, zise Erica, oprindu-se o clipă, înainte de-a 
continua. A fost ceva în conversaţia voastră care i-a scăpat 
Paulei. 

— De unde știi? întrebă Sanna, uimită. 

— Paula a înregistrat discuţia voastră, iar Patrik a ascultat-o 
aseară, la noi acasă. N-am putut să nu aud. 

— Aa, rosti Sanna, părând să accepte minciuna nevinovată. 
Ce anume ai... 

— Ei bine, i-ai spus Paulei că soţului tău nu i-a fost tocmai 
ușor. Și păreai să te fi referit la ceva în mod special. 

Chipul Sannei încremeni brusc. Femeia evită să dea ochii cu 
Erica și începu să se joace cu franjurile feței de masă. 

— Nu știu ce... 

— Sanna..., insistă Erica. Nu e momentul să păstrezi secrete 
sau să taci pentru a proteja pe cineva, pentru a-l proteja pe 
Christian. Întreaga ta familie se află în pericol, ca și alţi oameni, 
de altfel. Însă poate că vom reuși să împiedicăm ca și altcineva 
să aibă aceeași soartă cumplită precum Magnus. Nu știu ce 
anume ascunzi sau de ce. S-ar putea să nici nu aibă vreo 
legătură cu situația de faţă, și poate că așa consideri și tu. 
Altminteri, nu mă îndoiesc că ai fi menţionat ceva. Mai ales după 
ce au păţit copiii tăi ieri. Însă poţi fi cu adevărat sigură? 

Sanna privi pe geam, uitându-se fix într-un punct îndepărtat, 
dincolo de clădiri, înspre apa înghețată și înspre insule. Nu 
spuse nimic, timp îndelungat, iar Erica păstră tăcerea, lăsând-o 
pe Sanna se hotărască. 

— Am găsit o rochie în pod. O rochie albastră, zise femeia, 
într-un final. 

Apoi îi povesti Ericăi totul. Despre cum îl confruntase pe 
Christian, despre furia și nesiguranța ei. Despre lucrurile pe care 
i le dezvăluise în cele din urmă bărbatul, întreaga poveste 
îngrozitoare. 

Atunci când termină, Sanna, complet secătuită, păru că se 
ofilește. Erica stătu nemișcată, încercând să cuprindă tot ce 
auzise, dar îi era imposibil. Anumite lucruri erau pur și simplu de 
neconceput pentru mintea umană. Erica nu putu decât să 
întindă mâna și să o așeze peste cea a Sannei. 

Pentru prima oară, Erik se simţi copleșit de panică. Christian 
murise. Se legăna în vânt precum o păpușă făcută din zdrențe, 
atârnând de platforma pentru sărituri a turnului din Badholmen. 

O polițistă îi dăduse vestea prin telefon. Îl avertizase să fie 
atent și să nu ezite să telefoneze la poliție. Bărbatul îi 
multumise, spunându-i că nu credea să fie necesar. Nu putea 
nicicum să înţeleagă cine se afla pe urmele lor. Însă nu avea de 
gând să stea cu mâinile-n sân, așteptând să îi vină rândul. De 
data aceea, era hotărât să preia controlul, să își păstreze 
puterea. 

Pe cămașă îi apărură pete de transpiraţie, semn că nu era 
atât de calm precum pretindea. Cu telefonul încă în mână, 
formă cu greu numărul de mobil al lui Kenneth. După ce sună de 
cinci ori, intră căsuţa vocală. Nervos, Erik închise telefonul, 
trântindu-l pe birou. Încercă să se forţeze să aibă o purtare 
rațională și să cântărească bine ceea ce avea de făcut în clipele 
respective. 

Telefonul sună. Tresări, apoi se uită pe ecran. Kenneth. 

— Alo? 

— Nu pot răspunde singur la telefon, explică bărbatul. Am 
nevoie de ajutor. Nu pot ţine telefonul în mână, zise el, fără a se 
văicări câtuși de puţin. 

Pentru o clipă, Erik se gândi că trebuia să-l fi vizitat pe 
Kenneth la spital. Sau măcar să-i fi trimis niște flori. Ei bine, nu 
se putea ocupa el de toate; era nevoie de cineva la birou. Era 
sigur că partenerul lui s-ar fi arătat înţelegător. 

— Cum te simţi? întrebă el, încercând să pară interesat. 

— Bine, zise Kenneth, pe un ton sec. 

II cunoștea mult prea bine pe Erik ca să știe că pe acesta nu-l 
interesa deloc starea lui de sănătate. 

— Am o veste neplăcută. 

Erik considera că era inutil să-l ia pe ocolite. Kenneth nu-i 
răspunse, așteptând continuarea. 

— Christian e mort. 

Erik se trase de gulerul cămășii. Încă mai transpira abundent 
și simţi că i se umezește mâna cu care ţinea telefonul. 

— Tocmai am aflat. M-a sunat poliţia. E atârnat de turnul din 
Badholmen. 

În continuare, niciun răspuns. 

— Alo? Ai auzit ce-am spus? Christian e mort. Poliţista cu care 
am vorbit a refuzat să îmi dea mai multe detalii, dar orice prost 
își poate da seama că e vorba de același nebun care a făcut și 
celelalte lucruri de până acum. 

— Da, e ea, zise într-un final Kenneth, pe un ton glacial și 
liniștit. 

— Ce vrei să spui? Știi despre cine e vorba? 

Erik aproape că ţipă. Kenneth cunoștea făptașul, dar nu 
spusese încă nimănui? Dacă neisprăvitul nu avea să păţească 
primul ceva, Erik intenţiona să-l ucidă cu mâinile lui! 

— Acum urmăm noi. 

Calmul sinistru din vocea lui Kenneth îi făcu lui Erik pielea de 
găină. Preţ de o clipă, se întrebă dacă nu cumva bărbatul 
suferise o lovitură la cap. 

— Mi-ai putea spune și mie, te rog? 

— Probabil că pe tine te va păstra pentru sfârșit. 

Erik fu nevoit să se abţină din a trânti mobilul pe birou. 

— Despre cine e vorba? 

— Vrei să spui că nu știi? Ai făcut rău atâtor oameni, încât să 
nu o poţi dibui din mulţime? Mie mi-a venit ușor. Ea a fost 
singura persoană pe care am rănit-o. Nu știu dacă Magnus și-a 
dat seama că era pe urmele lui. Insă știu că el a suferit. Ceva ce 
tu n-ai făcut niciodată, nu-i așa, Erik? Niciodată nu ai suferit și 
nu ai stat treaz noaptea, din cauza faptelor tale. 

Kenneth nu părea nici furios, nici acuzator. Rămăsese în 
continuare calm și netulburat. 

— La ce te referi? mârâi Erik, în vreme ce gândurile îi 
năpădiră mintea. 

O vagă amintire, o imagine, un chip. Ceva ce începuse să 
prindă viață. Ceva care fusese îngropat atât de adânc, încât n-ar 
fi trebuit să mai iasă vreodată la suprafaţă. 

Erik apucă strâns telefonul. Să fi fost...? 

Kenneth era tăcut, iar Erik nu trebui să spună cu voce tare că 
înțelesese și el despre cine era vorba. Propria sa tăcere vorbea 
de la sine. Fără să spună nimic, încheie conversaţia cu Kenneth, 
încercând să alunge certitudinea aceea îngrozitoare. 

Apoi își deschise e-mailul și începu repede să facă ceea ce 
trebuia. Era urgent. 

Îndată ce văzu mașina Ericăi parcată în faţa casei unde locuia 
Agneta, Patrik avu o senzaţie neplăcută în stomac. Erica era 
înclinată să se implice în situaţii care nu o priveau. Și cu toate 
că el își admirase de multe ori soția pentru curiozitatea și felul în 
care aceasta dădea rezultate, îl deranja atunci când Erica se 
amesteca în treburile poliţiei. Ar fi preferat să-i protejeze pe 
Erica, pe Maia și pe gemeni de tot răul din lume. Lucru însă greu 
de realizat când venea vorba de soția lui. In repetate rânduri, ea 
se trezise în miezul acţiunii, iar Patrik își dădu seama că probabil 
o făcuse din nou, în ancheta curentă, fără ca el să prindă de 
veste. 

— Aia nu e mașina Ericăi? întrebă laconic Gösta, când parcară 
lângă Volvoul bej. 

— Ba da, răspunse Patrik. 

Gösta nu mai puse alte întrebări, ci doar ridică din 
sprânceană. 

Nu fură nevoiţi să sune la ușă. Sora Sannei le deschisese deja, 
așteptându-i, cu o expresie neliniștită pe chip. 

— S-a întâmplat ceva? spuse ea, încordată. 

— Am dori să stăm de vorbă cu Sanna, zise Patrik, fără a-i 
răspunde la întrebare. 

Ar fi vrut să o fi adus și de data aceasta pe Lena, femeia- 
pastor a bisericii, însă nu o găsise la telefon și își dorea să scape 
odată de acea sarcină neplăcută. 

Agneta se dădu la o parte, făcându-le loc să intre; era tot mai 
îngrijorată. 

— E pe verandă, zise ea, indicându-le cu mâna. 

— Mulţumesc. Aţi putea să îi ţineţi ocupați pe copii, pentru o 
vreme? 

Agneta înghiţi în sec. 

— Da, așa voi face. 

Patrik și Gösta se îndreptară spre verandă. Sanna și Erica 
ridicară privirile atunci când îi auziră intrând. Erica avea o 
expresie vinovată pe chip, însă Patrik îi făcu semn că urmau să 
discute mai târziu. Se așeză apoi lângă Sanna. 

— Mă tem că am niște vești foarte rele, zise el, pe un ton 
calm. Christian a fost găsit mort în dimineaţa asta, devreme. 

Sannei i se tăie respiraţia, iar ochii i se umplură cu lacrimi. 

— Momentan, nu știm prea multe. Însă facem tot posibilul 
pentru a afla ce s-a întâmplat, adăugă el. 

— Cum...? 

Sanna începu să tremure incontrolabil. Patrik ezită, nefiind 
sigur cum să-i spună. 

— A fost găsit spânzurat. De turnul din Badholmen. 

— Spânzurat? 

Respirația îi era accelerată și înăbușită. Patrik îi atinse braţul, 
încercând să o calmeze. 

— Doar atât știm, momentan. 

Femeia scutură din cap. Ochii îi erau sticloși. Patrik se 
întoarse către Erica și îi șopti: 

— Ai putea face schimb cu sora ei? Roag-o pe Agneta să 
coboare, în vreme ce ai tu grijă de copii. 

Erica se ridică de îndată, aruncându-i o privire Sannei, înainte 
de a părăsi veranda. O clipă mai târziu, cei trei o auziră urcând 
la etaj. Apoi, imediat cum se auziră pași coborând spre parter, 
Gösta ieși în hol pentru a sta de vorbă cu sora Sannei. Patrik îi fu 
recunoscător colegului său pentru că se gândise să povestească 
în privat cu Agneta, pentru ca Sanna să nu fie nevoită să audă 
vestea de două ori. 

Agneta intră, se așeză lângă Sanna și o luă în braţe. Cele 
două femei rămaseră îmbrăţișate cât timp Patrik le întrebă dacă 
voiau să sune pe cineva, sau dacă doreau să stea de vorbă cu 
un pastor. Erau întrebări pe care Patrik se bizuia, pentru a nu se 
pierde cu firea, la gândul celor doi băieței aflaţi la etaj, care își 
pierduseră tatăl. 

Insă el chiar trebuia să plece. Avea o slujbă, una care 
presupunea ajutarea acelei familii. Inainte de orice altceva. 
Intotdeauna se gândea la victimă și la membrii familiei acesteia, 
atunci când stătea la birou, în secţia de poliţie, petrecând multe 
ceasuri în încercarea de a găsi o soluţie în anchetele de care se 
ocupa - unele mai complicate decât altele. 

Sanna plângea, răvășită de durere, în vreme ce privirea lui 
Patrik se intersectă cu cea a surorii ei. Agneta dădu aproape 
imperceptibil din cap, răspunzându-i astfel întrebării nerostite, 
așa că Patrik se ridică în picioare. 

— Sigur nu vreţi să telefonez cuiva? 

— li sun eu cât mai curând pe mama și pe tata, zise Agneta. 

Deși foarte palidă, femeia avea un aer calm, făcându-l pe 
Patrik să nu fie îngrijorat fiindcă le lăsa în urmă. 

— Telefonează-ne oricând, Sanna, zise el, oprindu-se în cadrul 
ușii. lar noi... 

Nu știa cât să îndrăznească să spună. Fiindcă lucrul cel mai 
groaznic care i s-ar fi putut întâmpla unui poliţist în mijlocul unei 
anchete plana în clipele acelea deasupra lui. Era pe cale să-și 
piardă speranţa. Speranţa de a mai afla vreodată cine fusese 
responsabil pentru toate acele evenimente cumplite. 

— Nu uita desenele, zise Sanna cu un glas răgușit, arătând 
spre hârtiile de pe masă. 

— Ce desene? 

— Erica le-a adus. Cineva le-a trimis la vechea adresă a lui 
Christian, din Göteborg. 

Patrik privi cu atenţie desenele, apoi le adună cu grijă. Ce mai 
pusese la cale Erica de data asta? Trebuia să discute urgent cu 
soția sa; se cerea o explicaţie corespunzătoare. In același timp, 
nu putu nega senzaţia de nerăbdare pe care o avu în clipa în 
care zări desenele. Nu ar fi fost prima dată când Erica dădea 
peste o informaţie crucială - în caz că desenele urmau să se 
dovedească importante. 

e 

— Ai cam făcut pe dădaca în ultima vreme, zise Dan, intrând 
în casa Ericăi și a lui Patrik. 

li telefonase Annei pe mobil, iar când aceasta îi explicase 
unde se afla, bărbatul venise cu mașina până în Sălvik. 

— Mda. Nu știu în ce s-a amestecat iar Erica, și nici nu sunt 
sigură că vreau să aflu, zise Anna, mergând legănat spre Dan și 
înălțându-și capul, pentru o sărutare. 

— Nu se supără că am venit și eu, nu? spuse Dan. 

In secunda următoare, el aproape că fu doborât de Maia, care 
i se aruncă în braţe. _ 

— Bună, dulceaţă! Ce face iubita mea? Incă mai ești iubita 
mea, nu? Nu ţi-ai găsit vreun alt băiat, nu? zise Dan, părând 
serios. 

Maia râse atât de tare, încât începu să sughițe, după care își 
frecă năsucul de al lui, semn că Dan nu-și pierduse statutul. 

— Ai auzit ce s-a întâmplat? întrebă Anna, devenind serioasă 
dintr-odată. 

— Nu, ce? întrebă Dan, săltând-o pe Maia, apoi lăsând-o iar 
brusc în jos. 

Având în vedere cât de înalt era, fetița avea parte de o 
adevărată distracţie, spre marea ei încântare. 

— Nu știu unde e Erica, dar Patrik a trebuit să plece în 
Badholmen. Cineva l-a găsit în dimineața asta pe Christian 
Thydell - spânzurat. 

Dan se opri imediat, iar Maia rămase cu susul în jos. Fetița 
crezu că asta făcea parte din joc și râse mai tare. 

— Glumești? 

Încetișor, Dan o puse jos pe Maia. 

— Nu, însă doar atât mi-a zis Patrik, înainte să plece în goană 
de-aici. Christian a murit. 

Anna nu o cunoștea foarte bine pe Sanna Thydell, însă uneori 
se mai întâlnea cu ea întâmplător - lucru inevitabil în Fjällbacka. 
În clipele acelea, femeia se gândi la cei doi băieţei rămași fără 
tată. 

Dan se așeză pe un scaun, la masa din bucătărie și Anna 
încercă să alunge imaginile care i se tot iveau în minte. 

— La naiba, zise el, privind în gol, pe fereastră. Mai întâi 
Magnus Kjellner, iar acum Christian. Ca să nu mai pomenim de 
Kenneth Bengtsson, care e în spital. Probabil că Patrik e ocupat 
până peste cap cu ancheta asta. 

— Așa e, zise Anna, turnându-i Maiei niște suc. Dar hai să 
vorbim despre altceva, bine? 

Întotdeauna o tulburau foarte mult gândurile cu privire la 
necazurile altora, iar sarcina o făcuse de o mie de ori mai 
sensibilă. Nu putea suporta să audă că vreo persoană era la 
ananghie. _ 

Dan îi pricepu semnalele și o trase mai aproape. Inchise ochii 
și îi puse o mână pe abdomen, răsfirându-și degetele. 

— În curând, iubito. În curând el va fi aici. 

Anna se lumină la chip. Ori de câte ori se gândea la copilaș, 
avea senzaţia că niciun rău nu o putea atinge. Il iubea atât de 
mult pe Dan și se topea de fericire atunci când înţelegea cum îi 
lega pe ei doi acea creatură micuță ce-i creștea în pântec. li 
mângâie părul lui Dan, șoptindu-i: 

— Trebuie să încetezi să-i tot spui „el”. Fiindcă mie mi se pare 
că avem o prințesă aici. Cred că bebelușul dă din picioare 
precum o balerină, îl tachină ea. _ 

După trei fiice, Dan tânjea după un băiat. In același timp, 
Anna știa că el avea să-l iubească la nebunie pe bebeluș, 

indiferent dacă era fetiţă sau băiat. Asta deoarece urma să fie 
copilul lor. 
e 

Patrik îl lăsă pe Gösta în Badholmen. După ce cugetă o clipă, 
el hotărî să meargă acasă. Trebuia să stea de vorbă cu Erica, 
pentru a afla ce anume știa soția lui. 

Îndată ce păși înăuntru, făcu o pauză, pentru a inspira adânc. 
Anna încă era acolo, și Patrik nu voia să o târască și pe ea în 
discuţia lui cu Erica. Anna avea obiceiul iritant de a-i lua mereu 
partea surorii sale, iar Patrik nu avea nevoie de doi adversari în 
colţul opus al ringului. Însă după ce îi mulţumi Annei - și lui Dan, 
care venise pe post de doică suplimentară - Patrik încercă să le 
dea de înţeles că ar fi fost indicat să-i lase singuri pe el și pe 
Erica. Anna pricepu mesajul și îl luă pe Dan cu ea, deși bărbatul 
se chinui puţin, până ca Maia să-i dea drumul. 

— Presupun că Maia nu va merge azi la creșă, spuse Erica, 
voioasă, uitându-se la ceas. 

— Ce căutai acasă la Agneta, stând de vorbă cu Sanna? Și ce- 
ai făcut ieri în Göteborg? întrebă Patrik, pe un ton incisiv. 

— Păi, ei bine, eu... 

Erica își lăsă capul într-o parte, încercând să pară cât se putea 
de inocentă. Atunci când mișcarea aceea nu avu efectul scontat, 
oftă, realizând că ar fi fost mai bine să mărturisească. Avusese 
dintotdeauna intenţia de a-i spune totul lui Patrik; doar că de 
data aceea, bărbatul i-o luase înainte. 

Se așezară la masa din bucătărie. Patrik își împreună mâinile 
și o privi drept în ochi. Erica nu se grăbi, hotărându-se cum să 
înceapă. 

Îi explică apoi cum o frământase neîncetat obiceiul lui 
Christian de a fi atât de secretos cu privire la trecutul său. Așa 
că hotărâse să meargă invers pe fir, ducându-se în Göteborg, la 
adresa la care locuise bărbatul până să se mute în Fjällbacka. li 
povesti lui Patrik despre Jânos și despre scrisorile care sosiseră 
acolo, pe numele lui Christian. Însă acestea nu îi parveniseră, 
deoarece el nu lăsase o adresă la care să îi fie redirecționate. 
Erica trase adânc aer în piept, după care îi dezvălui cum îi citise 
pe furiș întregul material pentru anchetă și cum nu se putuse 
abţine din a-i asculta caseta audio. Și cum auzise ceva care îi 
rămăsese în minte, făcând-o să realizeze că trebuia să îi dea de 
capăt. Acela fusese motivul vizitei matinale pe care i-o făcuse 

Sannei. De asemenea, îi povesti lui Patrik ceea ce aflase de la 
Sanna. Despre rochia albastră și acele lucruri atât de cumplite, 
încât aproape că erau de necrezut. Când termină, Erica rămase 
fără suflare și abia îndrăzni să-l privească în ochi pe Patrik, care 
nu se clintise din loc. 

Rămase tăcut vreme îndelungată, iar Erica înghiţi în sec, 
pregătindu-se să audă cea mai cumplită prelegere din viaţa ei. 

— Am vrut doar să te ajut, adăugă ea. Pari așa de obosit în 
ultima vreme. 

Patrik se ridică în picioare. 

— Vom discuta mai târziu. Trebuie să mă întorc la secție. lau 
desenele cu mine. 

Erica privi în gol multă vreme după plecarea lui. Era prima 
dată, de când se cunoscuseră, când el pleca fără să-i dea o 
sărutare. 

e 

Lui Patrik nu îi stătea în fire să nu o sune înapoi. Cu o zi în 
urmă, Annika îi telefonase de câteva ori, lăsându-i un mesaj în 
care îi spunea că trebuia să discute cu el, fără însă a explica și 
motivul. Dorea să îi comunice prin viu grai ceea ce aflase. 

Când bărbatul ajunse în cele din urmă la secţia de poliţie, iar 
Annika îi văzu extenuarea de pe chip, ea se îngrijoră și mai mult. 
Paula îi spusese că îi dăduse ordin lui Patrik să rămână acasă și 
să se relaxeze, și în sinea ei, Annika îi aprobase decizia. În 
ultima vreme, și ei îi trecuse prin minte să facă exact același 
lucru. 

— M-ai căutat? zise Patrik, intrând în biroul ei, în spatele 
geamului de sticlă care o separa de zona recepţiei. 

Femeia își învâărti scaunul spre el. 

— Da, și n-a fost ușor să dau de tine la telefon, spuse ea, 
privindu-l pe deasupra ochelarilor. 

Vocea sa nu avea urme de reproș, ci doar de îngrijorare. 

— Știu, zise Patrik, așezându-se pe scaunul pentru vizitatori, 
lipit de perete. Am avut multe pe cap. 

— Trebuie să ai mai multă grijă de tine. Am o prietenă care a 
avut un blocaj în urmă cu câţiva ani și încă nu și-a revenit sută 
la sută cu sănătatea. Durează mult până să reintri în normal, 
odată ce te lași. 

— Știu, știu, zise Patrik. Însă lucrurile nu stau atât de rău. Am 
avut doar o grămadă de treabă. 

Își dădu cu mâna prin păr și se aplecă spre Annika, 
sprijinindu-și coatele de genunchi. 

— Așadar, despre ce doreai să îmi vorbești? 

— Am terminat verificările despre trecutul lui Christian. 

Tăcu brusc. Abia în clipele acelea, femeia realiză unde fusese 
Patrik întreaga dimineaţă. 

— Apropo, cum a mers? întrebă ea încet. Cum a suportat 
Sanna veștile? 

— Ca oricine altcineva, răspunse Patrik. 

Îi făcu semn să continue, indicându-i că nu voia să discute 
despre veștile pe care fusese nevoit să le transmită. 

Annika își drese vocea. 

— În regulă, înainte de toate, Christian nu apare în registrele 
noastre. Nu a fost niciodată acuzat de vreo crimă și nici măcar 
nu a fost suspectat de ceva. Înainte de a veni în Fjällbacka, a 
trăit câţiva ani la Göteborg. A studiat la universitatea de acolo, 
apoi online, pentru a-și obţine masterul în biblioteconomie. Vezi 
tu, facultatea de bibliologie se află în Borås... 

— Aha..., zise Patrik, ușor nerăbdător. 

— În plus, el n-a mai fost căsătorit niciodată și nici nu are alţi 
copii, în afară de cei cu Sanna. 

Annika rămase tăcută. 

— Asta-i tot? zise Patrik, fără să-și poată ascunde 
dezamăgirea. 

— Nu. Încă nu ţi-am povestit partea cea mai interesantă. Am 
descoperit destul de ușor că la vârsta de trei ani Christian a 
rămas orfan. Apropo, s-a născut în Trollhăttan, acolo unde locuia 
și în momentul decesului mamei sale. Tatăl nu a apărut 
niciodată în cadru. Așa că am hotărât să fac mai multe săpături 
în trecut. 

Ridică o hârtie și începu să citească. Patrik deja o asculta cu 
atenţie. Annika realiză că prin minte i se învârteau zeci de 
gânduri, în încercarea de a face legătura dintre aceste noi 
informaţii și puţinele pe care le aveau deja. 

— Așadar, când a împlinit optsprezece ani, a luat numele 
mamei, zise Patrik. Thydell. 

— Așa e. În plus, am aflat destule în legătură cu ea. 

Îi înmână o hârtie lui Patrik, care o citi rapid, dornic să afle 
mai multe. 

— S-ar părea că ne apropiem de rezolvarea câtorva piste, zise 
Annika, urmărindu-i reacţia lui Patrik. 

Îi plăcea la nebunie să scormonească după informaţii, să 
examineze atent arhivele publice și să cerceteze micile detalii 
care mai târziu puteau forma o întreagă imagine. În special 
atunci când munca ei scotea la iveală un indiciu care putea face 
ancheta să avanseze. 

— Da, iar acum știu de unde să pornesc, zise Patrik, 
ridicându-se în picioare. Voi începe cu acea rochie albastră. 

Annika îl privi uluită când părăsi biroul. La ce s-o fi referit? 

e 

Cecilia nu fu surprinsă când văzu cine se afla în fața ușii sale. 
De fapt, chiar se așteptase. Fjällbacka era un orășel micut, iar 
secretele nu aveau viaţă lungă. 

— Intră, Louise, spuse ea, dându-se la o parte. 

Trebui să reziste impulsului de a-și atinge abdomenul cu 
mâna, lucru pe care începuse să-l facă des în ultima vreme, de 
când sarcina îi fusese confirmată. 

— Sper că Erik nu e pe-aici, zise Louise. 

Cecilia o auzi vorbind împleticit și, pentru o clipă, simţi o urmă 
de compasiune față de ea. Odată încheiată aventura dintre ei, 
Cecilia realizase cât de cumplit trebuia să fi fost traiul alături de 
Erik. Probabil că și ea s-ar fi apucat de băutură dacă ar fi fost în 
locul Louisei. 

— Nu, Erik nu e aici. Intră, repetă ea, conducând-o spre 
bucătărie. 

Louise o urmă. Era îmbrăcată elegant, ca de obicei, într-un 
costum clasic, croit pe corp, și purta bijuterii discrete, din aur. 
Cecilia se simţi neîngrijită, în ţinuta ei lejeră. Primul client de la 
salon avea programare abia la ora unu, așa că femeia își 
permitea să se relaxeze acasă, dimineaţa. În plus, suferea și de 
greţuri matinale, care îi schimbaseră obiceiurile. 

— Au fost atâtea femei în viața lui, încât m-a sleit, într-un 
final. 

Cecilia se întoarse uimită pentru a o privi pe Louise. Nu era 
genul de deschidere la care s-ar fi așteptat. În schimb, se 
pregătise să audă furie și acuzaţii. Insă Louise părea doar tristă. 
lar atunci când Cecilia se așeză lângă ea, îi observă micile fisuri 
din faţada elegantă. Părul Louisei era mat, iar lacul de pe unghii 

se dusese. Își încheiase greșit nasturii de la bluză, iar o margine 
a acesteia îi ieșea de sub betelia pantalonilor. 

— l-am zis să se ducă naibii, îi explică Cecilia, realizând cât de 
minunat era să spună acele cuvinte cu voce tare. 

— De ce? întrebă Louise, cu indiferenţă. 

— Am căpătat de la el ceea ce am vrut. 

— Cum adică? 

Louise o privi cu o expresie goală și abătută. Cecilia simţi 
brusc o recunoștință uriașă și trase adânc aer în piept. N-avea 
niciodată să fie precum Louise; ea era o persoană mult mai 
puternică. Insă poate că Louise fusese și ea puternică, odată. 
Poate că avusese speranțe multe și voinţa de a face ca lucrurile 
să meargă bine. Acele speranţe se năruiseră în prezent. Nu îi 
rămăseseră decât vinul și anii plini de minciuni. 

Preţ de o clipă, Cecilia se gândi să o mintă pe Louise, sau 
măcar să-i ascundă adevărul pentru o vreme. Oricum avea să se 
afle în curând. Insă apoi ea realiză că trebuia să îi spună. Nu 
putea minţi pe cineva care pierduse toate lucrurile la care ţinuse 
vreodată. 

— Sunt însărcinată. E copilul lui Erik, zise ea. 

La început, amândouă rămaseră tăcute. Apoi Cecilia continuă: 

— l-am spus foarte clar să singurul lucru care mă interesează 
de la el este sprijinul financiar. Și l-am ameninţat că îţi voi spune 
ţie totul. 

Louise pufni. Apoi începu să râdă. Râsetul deveni mai puternic 
și mai strident. Lacrimile începură a-i năpădi chipul și Cecilia o 
privi, fascinată. Nu s-ar fi așteptat nici la acea reacţie. Fără 
îndoială că Louise era plină de surprize. 

— Mulţumesc, îi spuse femeia, după ce se potoli din râs. 

— De ce îmi mulțumești? se miră Cecilia. 

Intotdeauna o plăcuse pe Louise. Dar nu îndeajuns încât să nu 
se mai culce cu soţul ei. 

— Fiindcă mi-ai tras un șut sănătos în fund. Exact lucrul de 
care aveam nevoie. Doamne-Dumnezeule, uită-te la mine. 

Privi în jos, către bluza greșit încheiată, și aproape că își 
smulse nasturii, încercând să remedieze situaţia. Degetele îi 
tremurau. 

— Cu plăcere, îi răspunse Cecilia, neputându-se abțţine din a 
face haz de situaţie. Ce intenţionezi acum? 

— Să-i spun ceea ce a auzit deja de la tine. Îi voi spune să se 
ducă naibii, spuse Louise cu fermitate, pierzându-și acea privire 
absentă. 

Sentimentul că încă mai deţinea controlul asupra vieţii sale 
triumfase în bătălia cu vechea ei dispoziţie resemnată. 

— Asigură-te că rezolvi mai întâi partea financiară, zise 
Cecilia, sec. Trebuie să recunosc că Erik mi-a sucit minţile 
pentru o vreme, dar știu ce fel de bărbat este cu adevărat. N-o 
să-ți lase nicio leţcaie dacă îl părăsești. Bărbaţii de teapa lui Erik 
refuză să fie abandonați. 

— Nu-ţi face griji. Mă voi asigura să profit din plin de pe urma 
lui, zise Louise, îndesându-și în pantaloni bluza încheiată corect. 
Cum arăt? Îmi curge machiajul? 

— Puțin. Stai un pic, ţi-l retușez eu. 

Cecilia se ridică, umezi o bucăţică dintr-un şervet de 
bucătărie, apoi se apropie de faţa Louisei. li șterse cu grijă 
rimelul de sub ochi. Se opri brusc atunci când simţi pe pântec 
mâna Louisei. La început, amândouă rămaseră în tăcere. Apoi 
Louise șopti: 

— Sper să fie băiat. Fetele și-au dorit dintotdeauna un frăţior. 

e 

— Dumnezeule, exclamă Paula. E una dintre cele mai 
îngrozitoare povești pe care le-am auzit vreodată. 

Patrik îi spusese ce aflase Erica de la Sanna. Paula îi aruncă 
pe furiș o privire colegului său, care se așeză lângă ea, pe 
scaunul pasagerului. După ce cu o zi în urmă, pe șosea, cei doi 
văzuseră moartea cu ochii, ea nu intenţiona să îl lase înapoi la 
volan decât atunci când avea să pară mai odihnit. 

— Însă ce legătură are cu ancheta? Totul s-a întâmplat cu 
mulți ani în urmă. 

— Treizeci și șapte de ani, mai precis. Și nu știu dacă are vreo 
legătură cu ancheta, însă totul pare să aibă legătură cu 
Christian. Cred că răspunsul se află undeva în trecut; acolo vom 
găsi conexiunea cu celelalte evenimente. Asta dacă există, într- 
adevăr, o legătură, adăugă el. Poate că ei au fost doar martori 
nevinovaţi, care apoi au fost luaţi în vizor fiindcă erau prieteni 
cu Christian. Însă noi asta va trebui să aflăm și putem la fel de 
bine să începem cu începutul. 

Paula depăși un camion, aproape ratând ieșirea spre 
Trollhättan. 

— Ești sigur că nu vrei să conduc eu? întrebă neliniștit Patrik, 
apucând strâns mânerul ușii. 

— Acum vezi și tu cum e, râse Paula. După întâmplarea de 
ieri, nu mai am încredere în tine. Apropo, ai reușit să te 
odihnești puţin? 

Îi aruncă o privire și acceleră când trecu printr-un sens 
giratoriu. 

— Află că da, zise Patrik. Am dormit câteva ore, după care am 
petrecut o seară frumoasă și relaxantă alături de Erica. A fost 
excelent. 

— Trebuie să ai mai multă grijă de tine. 

— Exact asta mi-a spus și Annika. Voi două ar trebui să 
încetaţi cu atitudinea asta de mamă cloșcă, spuse Patrik. 

Paula își îndreptă privirea asupra hărţii pe care o scoseseră la 
imprimantă, de pe internet. Apoi se uită către indicatoarele de 
pe marginea drumului, fiind cât pe ce să lovească un ciclist care 
îi apăruse brusc în faţă, din partea dreaptă. 

— Lasă-mă pe mine să studiez harta. S-ar părea că nu e 
adevărat mitul cum că fetele se pricep să facă mai multe lucruri 
simultan, zise Patrik, rânjind. 

— Ai grijă ce spui, replică Paula, fără însă a părea insultată. 

— Fă dreapta aici. Ne apropiem, spuse Patrik. O să fie 
interesant. Se pare că documentele există, iar femeia cu care 
am discutat la telefon a știut imediat la ce caz mă refeream. Ce- 
i drept, nu e genul de lucru pe care să îl poţi uita ușor. 

— E fantastic că lucrurile au mers atât de simplu cu 
procurorul. Altminteri ar fi fost dificil să căpătăm acces la 
asemenea documente. 

— Ai dreptate, zise Patrik concentrându-se asupra hărții. 

— lată-ne ajunși, spuse Paula, arătând spre clădirea din 
Trollhättan unde se afla autoritatea pentru protecţie socială. 

Câteva minute mai târziu, ei se prezentară Evei-Lena Skog, 
femeia cu care vorbise Patrik la telefon. 

— Sunt mulţi oameni pe-aici care încă își amintesc povestea, 
le spuse ea, scoțând din birou un dosar cu hârtii îngălbenite de 
vreme. S-a întâmplat cu mult timp în urmă, dar a fost imposibil 
de uitat, zise ea, dându-și la o parte o șuviţă căruntă. 

Părul său lung, prins la spate, într-un coc îngrijit, îi dădea un 
aspect tipic de învăţătoare. 

— A suspectat cineva gravitatea situaţiei? întrebă Paula. 

— Da și nu. Primisem câteva înștiinţări și efectuasem... 
Deschise dosarul și trecu încet cu degetul peste prima pagină. 
— Efectuasem două vizite la domiciliu. 

— Și nimic nu indicase necesitatea vreunei intervenții? întrebă 
Patrik. 

— E greu de explicat, erau alte vremuri, oftă Skog. În ziua de 
azi, am fi intervenit mult mai devreme, dar în trecut... ei bine, 
pur și simplu nu ne ducea mintea. Din câte am înțeles, lucrurile 
se îmbunătăţeau în anumite perioade și e foarte probabil ca 
vizitele noastre să se fi desfășurat chiar atunci, când ea se 
descurca mai bine. 

— Și nu au existat rude sau prieteni care să ia măsuri? întrebă 
Paula. 

Îi era greu să înţeleagă cum se putuse întâmpla așa ceva fără 
ca nimeni să observe. 

— Nu existau alţi membri ai familiei. Și nici prieteni nu cred să 
fi fost. Duceau o viaţă extrem de izolată, motiv pentru care 
lucrurile sau și petrecut în modul acela. Dacă nu ar fi fost 
mirosul... 

Înghiţi în sec și plecă privirea. 

— Am progresat foarte mult de atunci. Așa ceva n-ar mai fi 
posibil în zilele noastre. 

— Să sperăm că nu, spuse Patrik. 

— Din câte am înțeles, aveţi nevoie de aceste informaţii 
pentru anchetarea unei crime, zise Skog, împingând dosarul 
către ei, de-a lungul biroului. Însă veţi avea grijă cu materialele, 
da? Noi oferim acces la genul acesta de dosare doar în 
circumstanţe excepţionale. 

— Vom fi extrem de discreți. Vă promit, zise Patrik. Și sunt 
sigur că aceste documente ne vor ajuta să facem progrese în 
ancheta noastră. 

Skog îl privi cu un interes pe care și-l ascunse cu greu. 

— Ce legătură ar putea avea ancheta dumneavoastră cu 
această situaţie? Totul s-a petrecut în urmă cu atât de mulţi ani. 

— Mă tem că nu pot discuta asta, zise Patrik. 

Adevărul era că nici el nu avea idee. Însă trebuia să 
pornească de undeva. 

20. 


— Mami 

EI încercă din nou să o scuture, dar femeia nu se mișcă. Nu-și 
dădea seama de cât timp stătuse acolo. Nu avea decât trei ani 
și nu știa cum să citească orele pe ceas. Dar afară se întunecase 
de două ori. Nici lui, nici mamei nu le plăcea întunericul. 
Întotdeauna lăsau aprinsă lampa când se băgau în pat, iar el îi 
dăduse drumul de unul singur, atunci când apartamentul 
devenise mult prea întunecat. Apoi se strecurase încetișor 
alături de ea. Așa dormeau de obicei. Aproape unul de celălalt, 
foarte aproape. Își lipi fata de trupul catifelat al femeii. Mama nu 
era deloc costelivă, nu avea nimic proeminent sau dur. Avea 
doar catifelare, căldură și siguranță. 

Însă cu o seară în urmă, ea nu îi mai păruse caldă. 
Apropiindu-se și mai mult, băiatul îi dăduse un mic ghiont, dar 
femeia nu se clintise. Apoi el scosese din dulap o pătură 
suplimentară, cu toate că se temea să pună tălpile pe podea 
atunci când era întuneric. Îi era teamă de monstrul de sub pat. 
Însă nu voise ca mama să înghete. O învelise cu grijă în pătura 
dungată, cu miros foarte ciudat. Femeia tot nu se încălzise. Și 
nici el. Tremurâna, stătuse lipit de ea întreaga noapte, 
așteptând să se trezească, pentru ca straniul coșmar să se 
năruie. 

Când începu să se lumineze de ziuă, el cobori din pat. Apoi 
trase din nou pătura peste ea, fiindcă se mișcase în timpul 
nopții. De ce dormea atât de mult? Ea niciodată nu dormea atât 
de mult. Uneori, își mai petrecea ziua în pat, dar se trezea din 
când în când. Vorbea cu el și il ruga să îi aducă un pahar cu apă 
sau alte măruntișuri. În zilele petrecute în pat, ea spunea lucruri 
stranii. Lucruri care îl speriau. Uneori și tipa la el. Insă ar fi 
preferat până și asta, în loc să o vadă întinsă în pat, nemișcată 
și rece. 

Își simți stomacul chinuit de foame. Poate că mama l-ar fi 
considerat istet dacă, atunci când se trezea, descoperea că el 
pregătise micul dejun. Ideea îl bine dispuse puțin, iar băiatul se 
îndreptă spre bucătărie. Însă la jumătatea drumului, ceva îi 

trecu prin minte, determinându-l să se întoarcă. Voia să vină și 
Teddy. Nu voia să meargă singur. Târându-și ursuletul pe podea, 
el se îndreptă iar spre bucătărie. Sandvișuri. Asta îi pregătea lui 
mama. Sanavișuri cu gem. 

Deschise frigiderul. Găsi borcanul cu gem, cel cu capac roșu și 
eticheta cu căpşune. Găsi și untul. Le scoase cu grijă din frigider 
și le ridică pe masă. Apoi aduse un scaun și îl așeză în față, 
pentru a se putea urca pe el. Incepea să arate a aventură. Se 
întinse după cutia pentru pâine și scoase două felii. Trase de un 
sertar și găsi în el un cuțit din lemn, pentru unt. Mama nu îi 
dădea voie să se folosească de cutite adevărate. Incepu să 
întindă untul pe una din bucăţile de pâine, apoi gem pe cealaltă. 
După care le împreună repede. In regulă. Sanavișul era gata. 

Cobori de pe scaun și deschise din nou frigiderul. Găsi o sticlă 
cu suc pe una dintre etajerele de pe ușă. Cu putin efort, ridică 
sticla și o așeză pe masa din bucătărie. Stia unde se aflau 
paharele: în bufetul de deasupra cutiei pentru pâine. Se urcă din 
nou pe scaun, apoi deschise bufetul și scoase din el un pahar. 
Nu voia să-l scape. Mama s-ar fi supărat dacă spărgea un pahar. 

II puse pe masă, așeză sanavișul lângă el și împinse la loc 
scaunul. Urcă din nou pe el, îngenunchind pentru a putea turna 
sucul. Sticla era grea, iar băiatul se chinui să o țină deasupra 
paharului. Pe masă ajunse cam la fel de mult suc ca în pahar. Fu 
nevoit să se aplece și să soarbă ceea ce se vărsase pe mușama. 

Sanavișul avea un gust minunat. Era primul sanaviș pe care îl 
făcuse de unul singur, și îl mâncă pe tot din câteva înghiţituri 
lacome. Apoi îşi dădu seama că mai avea loc în stomac pentru 
mai mult, iar de data asta, știa ce era de făcut. Mama urma să 
fie atât de mândră de el atunci când avea să se trezească și să 
descopere că îşi putea pregăti singur sandvișurile. 

o... 

— A văzut cineva ceva? întrebă Patrik, discutând la telefon cu 
Martin. Nu? În regulă. Oricum nu prea mă așteptam. Dar 
continuaţi să căutați. Nu se știe niciodată. 

Termină conversaţia și luă o gură din hamburger. Se opriseră 
la McDonald's pentru a lua prânzul și a stabili un plan de 
acțiune. 

— Nimic? întrebă Paula, care îi ascultase conversaţia, în timp 
ce se jucase distrată cu cartofii prăjiţi. 

— Momentan, nimic. Nu prea locuiesc mulţi oameni prin zonă 
acum, pe timp de iarnă. Așa că nu-i de mirare că n-au prea avut 
noroc. 

— Cum merg treburile în Badholmen? 

— Au îndepărtat cadavrul, zise Patrik, mușcând iar din 
hamburger. Ceea ce înseamnă că Torbjörn și echipa lui vor 
termina în curând. A promis că mă sună dacă descoperă ceva. 

— Şi ce să facem acum? 

Inainte de-a comanda mâncarea, ei se uitaseră prin copiile 
documentelor primite de la biroul serviciilor sociale. Totul părea 
să corespundă cu ceea ce Sanna îi dezvăluise Ericăi. 

— Mergem înainte. Știm că la puţin timp după aceea, 
Christian a fost plasat unui cuplu pe nume Lissander. Aici, în 
Trollhättan. 

— Mă întreb dacă încă mai locuiesc aici, zise Paula. 

Patrik se șterse pe mâini cu grijă, după care frunzări dosarul, 
în căutarea paginii corecte. Apoi memoră numele și sună la 
informații. 

— Bună ziua. Aș dori să știu dacă aveţi vreun număr de 
telefon al familiei Ragnar și Iréne Lissander, în Trollhättan. Bine, 
mulțumesc. 

Patrik se lumină la chip și îi făcu semn Paulei că avusese 
noroc. 

— Mi-aţi putea da adresa? 

— Incă mai locuiesc aici? întrebă Paula, îndesându-și în gură 
câţiva cartofi prăjiți. 

— Așa s-ar părea. Ce-ai zice să mergem să stăm puţin de 
vorbă cu ei? 

Patrik se ridică în picioare, privind-o nerăbdător pe Paula. 

— N-ar fi mai bine să le telefonăm înainte? 

— Nu, vreau să văd ce se întâmplă dacă mergem acolo fără 
să anunţăm. Trebuie să existe un motiv pentru care Christian 
să-și fi schimbat numele la loc după cel al mamei biologice, fără 
a pomeni cuiva, nici măcar soţiei sale, de existenţa unor părinți 
temporari. 

— Poate că nu a locuit prea mult cu ei. 

— E posibil, dar nu cred să fie așa. 

Patrik încercă să își justifice sentimentul puternic că pista pe 
care o găsiseră merita urmată. 

— Pentru că nu și-a schimbat numele decât atunci când a 
împlinit optsprezece ani. De ce să fi așteptat? De ce să mai fi 
adoptat numele lor, dacă nu a locuit cu ei prea multă vreme? 

— Presupun că ai dreptate în legătură cu asta, zise Paula, fără 
însă a părea convinsă. 

Dar aveau să afle în curând. La scurt timp, avea să iasă la 
iveală una din piesele lipsă ale misterului legat de Christian 
Thydell. Sau, mai bine zis, Christian Lissander. 

e 

Erica ezită, cu mâna pe telefon. Să o facă, să nu o facă? În 
cele din urmă, hotărî că lucrurile oricum aveau să devină 
publice. Ar fi fost mai bine ca Gaby să afle vestea de la ea. 

— Bună, sunt Erica. 

Închise ochii, în vreme ce Gaby o copleși cu obișnuitele 
salutări exuberante. Dar Erica o întrerupse pe directoarea 
editurii în mijlocul torentului său de cuvinte. 

— Gaby, Christian a murit. 

Se făcu brusc linişte. După care o auzi pe Gaby inspirând 
profund. 

— Poftim? Cum? se bâlbâi aceasta. E aceeași persoană care 
a...? 

— Nu știu. 

Erica închise din nou ochii. Rostite cu voce tare, vorbele îi 
părură și mai cumplite: 

— A fost găsit spânzurat, în dimineaţa asta. Poliţia nu face 
dezvăluiri momentan. Nu știm dacă a fost sinucidere sau... 

Nu își putu încheia fraza. 

— Spânzurat? exclamă Gaby. Nu se poate! 

Erica nu îi răspunse imediat. Ştia că, înainte de a deveni 
realitate, veștile trebuiau mai întâi să se sedimenteze. Trecuse, 
la rându-i, prin aceeași experienţă, atunci când Patrik o 
anunţase. _ 

— Te voi ţine la curent dacă mai aflu ceva, zise Erica. Insă ți- 
aș fi recunoscătoare dacă jurnaliștii ar fi păstraţi cât mai la 
distanţă. Și-așa îi e greu familiei, în clipele astea. 

— Sigur, sigur, spuse Gaby, părând să vorbească serios. Dar 
ține-mă la curent, bine? 

— Așa voi face, zise Erica, închizând telefonul. 

Era conștientă că și dacă Gaby ar fi rezistat impulsului de a 
anunţa presa, nu avea să dureze mult până ca vestea morții lui 

Christian să apară pe prima pagină a tuturor publicaţiilor. 
Devenise star peste noapte, iar ziariștii realizaseră foarte 
repede că reprezenta material bun pentru știri. Fără îndoială că 
moartea lui misterioasă avea să domine titlurile din următoarele 
zile. Biata Sanna și bieţii copilași. 

Erica abia îi putuse privi pe băieţi atunci când fusese nevoită 
să aibă grijă de ei, acasă la Agneta. Stăteau pe podea, jucându- 
se cu un maldăr imens de cuburi Lego. Fericiţi și fără griji, doar 
ciorovăindu-se un pic, din când în când, ca orice fraţi. Terifianta 
întâmplare cu vopseaua roșie, din urmă cu o zi, păruse că le 
ieșise din minte. Însă poate că nu se manifestau. Poate că 
sufereau lăuntric, deși în exterior nu era evident. lar în 
momentele acelea, tatăl lor pierise. Cum aveau să le fie afectate 
viețile? 

Erica stătuse pe canapea fără a scoate o vorbă, până când, în 
cele din urmă, se forţase să-i privească. Cu capetele apropiate, 
cei doi băieței discutau unde anume să pună sirena pe 
ambulanţa de jucărie. Le semănau atât de mult și lui Christian, 
și Sannei. lar în clipele acelea, deveniseră unicele semne lăsate 
în urmă de bărbat. În afară de cartea lui, firește. În afară de 
Sirena. 

Brusc, Erica simţi un puternic impuls de a citi din nou 
povestea. De a o citi ca pe un memorial pentru Christian. Mai 
întâi o verifică pe Maia, care dormea adânc, în pătuţțul ei. Fetița 
avusese voie să rămână acasă și să nu mai meargă la creșă în 
ziua aceea, din moment ce dimineaţa fusese atât de agitată. 
Erica îi mângâie cu blândeţe căpșorul bălai, culcat pe pernă. 
Apoi merse după carte, se așeză confortabil și deschise romanul 
la prima pagină. 

e 

Aveau să-l înmormânteze pe Magnus peste două zile. Peste 
două zile, urma să fie într-o groapă din pământ. 

Cia nu părăsise casa de când aflase vestea că Magnus fusese 
găsit mort. Nu putea suporta ideea că oamenii aveau să se 
holbeze la ea, nu putea suporta să le vadă privirile încărcate de 
compasiune, întrebându-se ce anume făcuse oare Magnus, 
pentru a merita o asemenea moarte. Probabil că toată lumea 
specula cu privire la ce făcuse bărbatul pentru a-și atrage acea 
nenorocire. 

Știa că oamenii vorbeau; de-a lungul anilor, și ea participase 
la bârfele orașului. Era bucuroasă că nu contribuise cu mult, însă 
chiar și așa, ea ascultase, fără a protesta în vreun fel. 

„Nu există fum fără foc”. 

„Mă întreb cum de și-au permis o excursie în Thailanda. 
Pesemne că el e plătit la negru”. 

„N-o să-ţi vină să crezi ce decolteuri a început să poarte, 
dintr-odată. Mă întreb pe cine o vrea să impresioneze”. 

Zvonuri împrăștiate, scoase din context, apoi strânse 
răbdător, pentru a forma un amalgam de adevăr și ficțiune. 
Până când, într-un final, zvonul devenea literă de lege. 

Își imagina ce fel de povești trebuiau să circule prin oraș. Însă 
nu contau, atât timp cât ea putea rămâne în casă. Abia era în 
stare să se gândească la caseta pe care Ludvig o arătase 
polițiștilor, cu o zi în urmă. Nu minţise când le spusese că nu știa 
nimic despre existenţa înregistrării. În același timp, aceasta o 
pusese pe gânduri. Uneori simţise că Magnus îi ascundea ceva. 
Sau să fi fost o născocire de-a ei, din clipa în care viaţa îi fusese 
întoarsă pe dos, într-un mod năucitor? Dar Cia își aminti vag că 
se întrebase uneori ce anume se ascundea în spatele ciudatei 
melancolii care îl cuprindea câteodată pe soțul său - altminteri o 
persoană veselă. Se lăsa asupra lui ca o umbră, ca o eclipsă de 
soare. Cu câteva ocazii, ea chiar îl descususe puțin. Da, își 
amintea. Îi mângâiase obrazul și îl întrebase la ce se gândea. Și 
de fiecare dată fusese ca și cum ar fi aprins din nou lumina, 
îndepărtând umbrele, înainte ca ea să le fi putut distinge mai 
mult. 

— lubito, la tine mă gândesc, firește, îi răspunsese Magnus, 
aplecându-se pentru a-i da o sărutare. 

Uneori, Cia observase acea umbră chiar și când nu existau 
indicii externe. De fiecare dată, respinsese totul, fiindcă se 
întâmpla atât de rar, și nu avea nimic concret pe care să se fi 
putut baza. 

Însă după evenimentele din ziua precedentă, nu-și putea 
scoate acel lucru din minte. Acea umbră. Să fi fost ea motivul 
pentru care Magnus nu mai era în viață? De unde apăruse? El de 
ce nu îi spusese nimic, niciodată? Dacă, de fapt, ea nu-și 
cunoștea cu adevărat soţul? _ 

În mintea Ciei, umbra devenea din ce în ce mai mare. Își 
imagină chipul lui Magnus. Nu al bărbatului afectuos și iubitor, 

alături de care avusese îndeajuns noroc să se trezească în 
fiecare dimineaţă, timp de douăzeci de ani. In schimb, văzu 
chipul din înregistrarea video. Disperat și schimonosit. 

Cia își acoperi fața cu mâinile și plânse. Nu mai era sigură pe 
nimic. Avea senzaţia că Magnus murise a doua oară, și nu 
credea că va putea supravieţui acelei noi pierderi. 

e 

Patrik sună la ușă, care îi fu deschisă la scurt timp. Un bătrân 
scund și costeliv se uită atent afară. 

— Da? 

— Patrik Hedström. De la secţia de poliţie Tanum. lar aceasta 
e colega mea, Paula Morales. 

Bărbatul le studie chipurile. 

— Aţi bătut cale lungă. Cu ce vă pot ajuta? zise el încet, cu 
toate că vocea lui avea o tentă precaută. 

— Sunteţi Ragnar Lissander? 

— Da, aşa e. 

— Am dori să intrăm și să discutăm puţin cu dumneavoastră. 
Preferabil și cu soția dumneavoastră, dacă e acasă, zise Patrik. 

Cu toate că i se adresă pe un ton politicos, era evident că nu 
intenţiona să accepte un răspuns negativ. 

Bărbatul păru a ezita o clipă. Apoi se dădu la o parte și le făcu 
loc să intre. 

— Soţia mea nu se simte foarte bine, așa că se odihnește. Mă 
duc să văd dacă poate să vină jos câteva clipe. 

— Ar fi bine, zise Patrik, nesigur dacă Ragnar Lissander se 
aștepta ca ei să stea pe hol, în vreme ce el urca la etaj. 

— Intraţi și luaţi loc, le spuse el, răspunzând parcă întrebării 
nerostite a lui Patrik. 

Patrik și Paula se uitară în direcția în care indica bărbatul, 
apoi intrară la stânga, într-o cameră de zi. Aruncară o privire în 
timp ce îl ascultară pe domnul Lissander urcând scările. 

— Nu e un loc tocmai plăcut, nu-i așa? șopti Paula. 

Patrik se văzu nevoit să-i dea dreptate. Camera de zi arăta 
mai mult a model dintr-un magazin de mobilă decât a încăpere 
aflată în folosinţă. Totul strălucea a spray de lustruit mobila, iar 
ocupanţii păreau a avea o pasiune pentru elemente decorative. 
Canapeaua era din piele maro și dinaintea ei stătea măsuţa 
obligatorie pentru cafea. Pe sticlă nu se distingea nicio 
amprentă, iar Patrik se înfioră la gândul cum ar fi arătat masa cu 

pricina în propria lui casă, cu degetele lipicioase ale Maiei prin 
preajmă. 

Lucrul cel mai izbitor era că nu existau obiecte personale în 
cameră. Lipseau fotografiile, desenele făcute de nepoți, 
felicitările cu gânduri dragi din partea membrilor familiei sau a 
prietenilor. 

Patrik se așeză cu grijă pe canapea, iar Paula i se alătură. 
Auzeau voci la etaj, o discuţie aprinsă, însă nu putură desluși 
vorbele. După alte câteva minute, pe scări se auziră pașii a două 
persoane. 

Ragnar Lissander apăru în cadrul ușii. „Chiar că arată ca un 
bătrâne sfrijit”, își zise Patrik. Cărunt, adus de spate și invizibil. 
Femeia din urma sa era cu totul diferită. Ea nu merse, ci 
mărșălui către ei, îmbrăcată într-un halat ce părea a fi compus 
dintr-o sumedenie de volane în culoarea piersicii. Femeia scoase 
un oftat adânc atunci când dădu mâna cu Patrik. 

— Chiar sper să fie important, fiindcă îmi întrerupeți siesta. 

Patrik avu senzaţia că fusese transportat într-un film mut, din 
anii douăzeci. 

— Avem doar câteva întrebări, zise el, așezându-se la loc. 

Iréne Lissander se instală pe fotoliul din faţa lui. Nu se mai 
obosise să o salute pe Paula. 

— Așa deci, Ragnar mi-a spus că sunteţi din... 

Se întoarse către soțul ei. 

— Parcă Tanumshede ai zis, nu? 

Bărbatul mormăi afirmativ, așezându-se la celălalt capăt al 
canapelei. Mâinile îi atârnau între genunchi, iar ochii îi erau 
aţintiţi asupra măsuţei strălucitoare din sticlă. 

— Nu înţeleg ce ați putea dori de la noi, zise arogant femeia. 

Patrik nu se putu abţine din a-i arunca o privire Paulei. 
Aceasta își dădu discret ochii peste cap. 

— Anchetăm o crimă, explică bărbatul. Și am gasit informaţii 
din trecut cu privire la un eveniment care a avut loc aici, în 
Trollhăttan, în urmă cu treizeci și șapte de ani. 

Cu coada ochiului, Patrik îl văzu pe Ragnar tresărind. 

— Aţi luat în îngrijire un copil în perioada aceea, nu? 

— Christian, zise Iréne, mișcând nervos dintr-un picior. 

Purta pantofi de casă cu toc și cu vârful deschis. Avea o 
pedichiură impecabilă, de un roșu-aprins, care contrasta 
puternic cu nuanţa halatului. 

— Exact. Christian Thydell, care apoi a primit numele 
dumneavoastră de familie. Lissander. 

— Și l-a schimbat mai târziu, șopti Ragnar, atrăgându-și o 
privire ucigătoare din partea soţiei. 

Rămase din nou tăcut și gârbovit. 

— L-aţi adoptat? întrebă Paula. 

— Nu, în niciun caz, spuse Iréne, dându-și la o parte o șuviţă 
de păr brunet, în mod evident vopsit. Doar a locuit cu noi. | s-a 
permis să folosească același nume de familie de... de dragul 
convenienţei. 

Patrik era uluit. Câţi ani petrecuse oare Christian în acel 
cămin, tratat precum un umil locatar, asta dacă era să judece 
după răceala cu care vorbea despre el mama sa adoptivă? 

— Înţeleg. Și cât timp a locuit Christian cu dumneavoastră? 

Își simţi dezaprobarea din glas, dar Iréne Lissander nu păru s- 
o observe. 

— Hmm, cât a stat, Ragnar? Cât a fost aici băiatul? 

Soțul nu îi răspunse, așa că femeia se întoarse spre Patrik. În 
continuare, ea nu catadicsise să-i arunce măcar o privire Paulei. 
Patrik avu senzaţia că restul femeilor nu existau în lumea lui 
Iréne. 

— Nu ar trebui să fie greu de stabilit. Avea cam trei ani când a 
venit la noi. Și la ce vârstă a plecat, Ragnar? Să fi avut vreo 
optsprezece ani, spuse femeia, scuzându-se printr-un zâmbet. A 
vrut să-și croiască destinul în altă parte. lar de-atunci n-am mai 
auzit nimic de el. Nu-i așa, Ragnar? 

— Da, așa e, șopti Ragnar Lissander. Pur și simplu a... 
dispărut. 

Patrik îl compătimi pe bătrânel. Să fi fost oare mereu așa? 
Terorizat și intimidat? Sau să-l fi stors Iréne de întreaga sa 
virilitate, de-a lungul anilor petrecuţi împreună? 

— Așadar, nu știți unde s-a dus? 

— Deloc. N-avem idee. 

Iréne mișcă din nou nervos din picior. i 

— De ce ne puneţi asemenea întrebări? zise Ragnar. In ce fel 
e implicat Christian în ancheta acestei crime? 

Patrik ezită. 

— Din nefericire, trebuie să vă anunţ că a fost găsit mort în 
dimineaţa aceasta. 

Ragnar nu își putu ascunde șocul. El măcar ţinuse la Christian 
și nu îl considerase un simplu locatar. 

— Cum a murit? întrebă el, cu vocea tremurândă. 

— A fost găsit spânzurat. Doar atât știm, pentru moment. 

— Avea familie? 

— Da, doi fii minunaţi și o soţie pe nume Sanna. Locuia în 
Fjällbacka și lucra pe post de bibliotecar. Săptămâna trecută i-a 
fost publicat primul roman. Se numește Sirena. Și a primit 
recenzii fantastice. 

— Deci el era, zise Ragnar. Am citit în ziar despre cartea cu 
pricina, fiindcă titlul mi-a atras atenţia. Dar poza cu el nu 
semăna deloc cu acel Christian care a stat cu noi. 

— Cine ar fi crezut? Un băiat ca el să ajungă cineva? zise 
Iréne, cu o expresie împietrită pe chip. 

Patrik își mușcă limba pentru a nu-i spune ceva urât. Trebuia 
să fie profesionist și să nu își piardă din vedere obiectivele. Se 
simţi transpirat și se trase de cămașă, pentru a se aerisi puţin. 

— Christian a avut un început dur în viaţă. Se vedea acest 
lucru în comportamentul lui? 

— Era micuţ. Copiii uită foarte repede asemenea lucruri, zise 
Irene, fluturând din mână cu indiferență. 

— Uneori avea coşmaruri, zise Ragnar. 

— Dar toţi copiii au coşmaruri. Nu, noi n-am observat nimic. 
Era un băiat destul de ciudat, dar având în vedere trecutul său, 
ei bine... 

— Ce știți despre mama lui biologică? 

— O stricată. Clasă inferioară. Și nu prea întreagă la minte, 
oftă Iréne, bătându-și cu degetul peste tâmplă. Insă eu chiar nu 
înţeleg ce credeţi că am putea noi să vă spunem. Dacă nu mai 
aveţi alte nelămuriri, eu aș vrea să merg înapoi la etaj și să mă 
întind. Nu mă simt prea bine. 

— Doar câteva întrebări, zise Patrik. Mai e ceva ce aţi dori să 
menţionaţi în legătură cu copilăria lui? Căutăm o persoană, 
foarte posibil de sex feminin, care l-a ameninţat pe Christian - și 
pe alţii. 

— Ei bine, pe atunci fetele nu prea roiau în jurul lui, zise Iréne 
cu indiferenţă. 

— Nu mă refer la aventuri sentimentale. Exista vreo femeie 
care să îi fi fost apropiată? 

— Nu. Cine să fi fost? Doar pe noi ne avea. 

Patrik se pregătea să încheie conversaţia, când Paula 
interveni cu o întrebare: 

— Un ultim lucru. În Fjällbacka a fost găsit mort și un alt 
bărbat. Magnus Kjellner, unul dintre prietenii lui Christian. lar alţi 
doi amici par să fi fost supuși aceluiași gen de ameninţări pe 
care le primise și Christian. Cei doi sunt Erik Lind și Kenneth 
Bengtsson. Recunoaște-ți numele respective? 

— După cum am spus, noi n-am primit vreo veste de la el de 
când s-a mutat, zise Iréne, ridicându-se brusc în picioare. lar 
acum va trebui să mă scuzați. Am o inimă slăbită, iar șocul a 
fost atât de mare, încât trebuie să mă întind puţin. 

Părăsi camera, iar cei trei o auziră urcând la etaj. 

— Aveţi idee cine ar putea fi? întrebă Ragnar, aruncând o 
privire spre ușa pe care tocmai plecase soția lui. 

— Nu, pentru moment, nu, zise Patrik. Însă cred că 
personajul-cheie din întreaga situaţie e Christian. Și nu am de 
gând să renunţ până nu voi afla cum și de ce. Mai devreme, am 
fost nevoit să îi dau soţiei vestea morții lui. 

— Înţeleg, șopti Ragnar. 

Deschise iar gura, ca pentru a mai spune ceva, dar apoi își 
strânse buzele. Se ridică și îi privi pe Paula și pe Patrik. 

— Vă conduc spre ieșire. 

Odată ajunși în cadrul ușii, Patrik avu sentimentul că nu ar fi 
trebuit să plece. Voia să rămână și să îl scuture bine pe acel 
bărbat, până când avea să le spună ceea ce fusese pe cale să le 
dezvăluie. In schimb, Patrik își apăsă doar cartea de vizită în 
mâna lui Ragnar, după care plecă, însoţit de Paula. 

21. 


O săptămână mai târziu, proviziile se terminaseră. El 
mâncase toată pâinea cu câteva zile în urmă, după care se 
multumise cu fulgi de porumb, din pachetul cel mare. Fără 
lapte. Atât laptele, cât și sucul se terminaseră, însă îi rămăsese 
apa, pe care o băuse direct de la robinet, după ce împinsese un 
scaun în dreptul chiuvetei. 

Însă în clipele acelea, nu mai avea nimic de mâncare. Oricum 
nu avusese din start prea multe în frigider, iar în cămară nu 
descoperise decât conserve, pe care nu le putuse deschide. li 
trecuse prin minte să plece singur la cumpărături. Știa unde 
păstra mama banii - în poșeta aflată mereu pe holul de la 
intrare. Însă nu reușise să deschidă ușa. Îi fusese imposibil să 
descuie broasca, indiferent cât de mult se străduise. Altminteri, 
mama ar fi fost cu atât mai mândră de el. l-ar fi putut arăta că 
nu îşi făcuse doar sanavișurile, ci și plecase la cumpărături, de 
unul singur, cât timp ea dormise. 

În ultimele zile, băiatul începuse să se întrebe dacă ea nu 
cumva era bolnavă. Însă știa că atunci când o persoană era 
bolnavă, făcea febră și începea să ardă. Mama era foarte rece. 
Și mirosea ciudat. El trebuia să își țină respirația atunci când se 
strecura în pat, pentru a dormi alături de ea. De asemenea, 
femeia devenise oarecum lipicioasă. Băiatul nu știa despre ce 
era vorba, însă dacă ea izbutise să se murdărească cu clei, 
pesemne că se dăduse jos din pat, atunci când el nu fusese 
atent. Poate că în curând avea să se trezească. 

Își petrecea zilele jucându-se singur. Stătea în camera lui, cu 
jucăriile împrăștiate în jur. Știa, de asemenea, cum să dea 
drumul la televizor, atingând butonul cel mare. Uneori prindea 
câte o emisiune pentru copii, pe care o urmărea cu plăcere, 
după ce întreaga zi se jucase de unul singur. 

Însă probabil că mama avea să fie furioasă, văzând cât de 
murdar devenise apartamentul. El trebuia să îl curețe. Insă era 
flămând. Atât de flămând. 

De câteva ori se uitase către telefon și chiar ridicase 
receptorul, ascultând ca semnalul să spună „bip, bip, bip”. Dar 

cui să-i fi telefonat? Nu cunoștea numărul nimănui. lar pe ei nu îi 
suna nimeni niciodată. 

Mama avea să se trezească în curând. Avea să se ridice din 
pat, să facă o baie și să îndepărteze acel miros care pe el îl 
îngrețoșa. Apoi avea să miroasă din nou a mama. 

Stomacul îi urlă de foame atunci când se strecură în pat, 
apropiindu-se de ea. Nu îi plăcea deloc mirosul, dar întotdeauna 
dormea alături de mama. Altminteri, nu îi venea somnul. 

Trase pătura deasupra lor. Dindărătul ferestrei, căzu 
întunericul. 

o... 

Gösta se ridică de îndată ce îi auzi pe Patrik și pe Paula 
intrând. Secţia de poliţie fusese învăluită de o atmosferă 
apăsătoare. Cu toţii se simțeau frustraţi. Aveau nevoie de un 
indiciu concret pentru a putea avansa cu ancheta. 

— Hai să ne întâlnim în bucătărie peste cinci minute, zise 
Patrik, dispărând apoi în birou. 

Gösta intră în bucătărie și luă loc în scaunul preferat, de lângă 
geam. După alte cinci minute apărură și ceilalţi, unul după 
celălalt. Ultimul care ajunse fu Patrik. Se instală în fața bufetului, 
cu spatele rezemat de acesta și cu brațele încrucișate. 

— După cum știți, Christian Thydell a fost găsit mort în 
dimineaţa aceasta. În clipa de faţă, nu putem stabili cu 
exactitate dacă a fost vorba de omor sau sinucidere. Va trebui 
să așteptăm rezultatele autopsiei. Am discutat cu Torbjörn și, 
din nefericire, nu are multe lucruri de adăugat. Dar conform 
examinării preliminare, la locul faptei nu par să existe deloc 
urme ale vreunei încăierări. 

Martin ridică mâna. 

— Dar urme de pași? Orice care să denote că bărbatul nu a 
fost singur în momentul morţii? Dacă exista zăpadă pe trepte, 
pot fi ridicate urmele, pentru analiză? 

— L-am întrebat pe Torbjörn în legătură cu asta, zise Patrik. 
Dar ar fi imposibil de stabilit dacă au fost făcute urme de pași și, 
în plus, toată zăpada a fost suflată de pe trepte. Insă 
criminaliștii au reușit să descopere niște amprente, cu 
precădere pe balustradă, și bineînţeles că le vor analiza cu 
atenţie. Va dura câteva zile până să primim un raport. 

Se întoarse pentru a-și umple paharul cu apă de la robinet, 
după care luă câteva înghițituri. 

— Aţi mai aflat ceva în urma discuţiilor cu vecinii? 

— Nu, zise Martin. Cred că am bătut la toate ușile din partea 
sudică a orașului. Dar nimeni nu pare să fi văzut nimic. 

— Bine. Trebuie să mergem acasă la Christian și să facem o 
percheziţie corespunzătoare. Să vedem dacă putem găsi vreun 
indiciu că ucigașul venise întâi acolo. 

— Ucigaşul? întrebă Gösta. Așadar, tu crezi că e omor, nu 
sinucidere? 

— Momentan, nici eu nu știu ce să cred, răspunse Patrik, 
ștergându-și fruntea, ostenit. Dar până aflăm mai multe, eu 
sugerez să presupunem că și Christian a fost ucis. 

Se întoarse către Mellberg. 

— Tu ce crezi, șefu'? 

Întotdeauna era îndeajuns de înţelept încât să pretindă măcar 
a-l implica și pe șef. 

— Sunt de acord, răspunse Mellberg. 

— De asemenea, va trebui să ne luptăm puţin cu presa. De 
îndată ce lucrurile vor ieși la suprafaţă, interesul media va 
deveni imens. Recomandarea mea e ca nimeni să nu discute cu 
jurnaliștii; trimiteți-i pe toţi la mine. 

— Mă văd nevoit să obiectez cu privire la asta, zise Mellberg. 
În calitate de șef al secţiei, eu ar trebui să fiu responsabil cu o 
sarcină atât de importantă precum relaţiile cu presa. 

Patrik își cântări opţiunile. Ar fi fost un coșmar să îi ofere lui 
Mellberg libertatea deplină de a sta de vorbă cu jurnaliștii. Pe de 
altă parte, ar fi fost nevoie de mult prea multă energie pentru a 
încerca să-l descurajeze. 

— În regulă, să zicem că tu vei păstra legătura cu media. Dar 
dacă îmi e permis un sfat, având în vedere circumstanţele, ar fi 
bine să le dezvălui cât mai puţin posibil. 

— Nu-ţi face griji. Cu vasta mea experienţă, îi voi putea învărti 
pe degete, zise Mellberg, lăsându-se pe spate în scaun. 

— Paula și cu mine am fost în Trollhättan, după cum probabil 
știți cu toţii. 

— Aţi aflat ceva? întrebă Annika, nerăbdătoare. 

— Încă nu sunt sigur. Însă cred că ne aflăm pe drumul cel 
bun, așa că vom continua săpăturile. 

Patrik luă din nou o gură de apă. Sosise momentul să le 
dezvăluie colegilor să-i descoperirile făcute și lucrurile pe care îi 
venea atât de greu să le asimileze. 

— După cum a aflat Annika, Christian a rămas orfan la o 
vârstă fragedă. Trăia doar cu mama lui, Anita Thydell. Nu se știe 
cine era tatăl. Conform informaţiilor primite de la autoritatea 
pentru protecţie socială, băiatul și mama lui erau extrem de 
izolaţi și uneori Anitei îi venea greu să îi poarte de grijă lui 
Christian, din cauza unei boli mintale de care suferea, în 
combinaţie cu abuzul de medicamente. Autorităţile îi ţineau pe 
cei doi sub observaţie după ce primiseră câteva telefoane din 
partea vecinilor, însă, din câte am înțeles, vizitele la domiciliu au 
fost efectuate în perioadele în care Anita avea cât de cât situația 
sub control. Cel puţin, asta a fost explicaţia pe care am primit-o 
noi pentru faptul că nimeni nu a intervenit. Asta și faptul că 
„erau alte vremuri atunci”, adăugă Patrik, fără a-și ascunde 
sarcasmul din voce. 

— Într-o zi, când Christian avea trei ani, un alt locatar le-a 
raportat celor de la serviciile sociale că din apartamentul Anitei 
se simţea un miros cumplit. Autorităţile au făcut rost de cheia 
principală, iar când au pătruns înăuntru, l-au găsit pe Christian 
alături de mama lui, decedată. Se presupune că fusese moartă 
de o săptămână, iar Christian supraviețuise mâncând ce găsise 
prin bucătărie și bând apă de la robinet. Dar se pare că 
mâncarea s-a terminat după câteva zile, fiindcă la sosirea 
poliţiei și a medicilor, băiatul era lihnit și slab. L-au găsit 
semiconștient, zgribulit lângă corpul mamei sale. 

— Dumnezeule mare, zise Annika, înlăcrimată. 

Gösta clipi, încercând la rându-i să își ţină lacrimile în frâu, iar 
Martin se înverzise la faţă. Părea a se chinui din răsputeri să nu 
vomite. 

— Din păcate, necazurile lui Christian nu s-au încheiat acolo. 
Foarte curând, a fost dat în îngrijirea unei familii temporare, un 
cuplu pe nume Lissander. Paula și cu mine le-am făcut azi o 
vizită. 

— Nu cred să fi avut o copilărie ușoară alături de ei, zise încet 
Paula. Sinceră să fiu, mie doamna Lissander nu mi s-a părut 
chiar normală. 

Gösta avu o străfulgerare. Lissander. Unde mai auzise acel 
nume? Cumva, îl asocia cu Ernst Lundgren, fostul lor coleg care 
fusese dat afară din poliţie. Gösta încercă să își dea seama care 
putea fi legătura. Se gândi să le spună tuturor că numele îi 

părea cunoscut, dar apoi hotărî să aștepte până avea să își 
amintească el singur explicaţia. 

Patrik continuă: 

— Soții Lissander spun că nu au mai păstrat legătura cu 
Christian de când acesta a împlinit optsprezece ani. Pare-se că 
atunci a rupt complet relaţia cu ei și a plecat. 

— Crezi că spun adevărul? întrebă Annika. 

Patrik se uită la Paula, care dădu afirmativ din cap. 

— Da, zise el. Ori se pricep foarte bine să mintă. 

— Și nu știau vreo femeie care să îi fi purtat ranchiună lui 
Christian? întrebă Gösta. 

— Ei au zis că nu. Dar nu sunt sigur dacă erau complet 
sinceri. 

— Christian avea frați sau surori? 

— N-au pomenit nimic, dar poate că reușești tu să afli, 
Annika. N-ar trebui să fie greu de cercetat. Îți voi da toate 
numele și informaţiile de care ai nevoie. Poţi să începi chiar 
acum? 

— Sigur, dacă vrei, spuse Annika. Nu va dura mult. 

— In regulă, excelent. Pe dosarul de pe biroul meu vei găsi un 
bilet cu tot ce trebuie să știi. 

— Mă întorc imediat, zise Annika, ridicându-se în picioare. 

— Ce-ar fi să stăm de vorbă cu Kenneth? Acum că a murit și 
Christian, poate că se hotărăște să facă vreo dezvăluire, zise 
Martin. 

— Bună idee. Înseamnă că avem de bifat următoarele lucruri 
de pe listă: să stăm de vorbă cu Kenneth și să facem o 
percheziţie corespunzătoare acasă la Christian. De asemenea, 
va trebui să aflăm toate detaliile cu privire la viaţa lui Christian, 
de dinainte de a sosi în Fjällbacka. Gösta și Martin, discutați voi 
cu Kenneth, în regulă? 

Bărbaţii dădură afirmativ din cap, iar Patrik se întoarse către 
Paula. 

— Noi doi vom merge până acasă la Christian. Dacă vom găsi 
ceva interesant, vom anunţa echipa de criminaliști. 

— Sună bine, zise femeia. 

— Mellberg, tu stai aici, la secţie, și răspunde întrebărilor 
venite din partea presei, continuă Patrik. lar Annika va face în 
continuare săpături în trecutul lui Christian. Măcar avem în clipa 
de faţă câteva informaţii de la care putem porni. 

— Chiar mai multe decât ţi-ar trece prin minte, zise Annika, 
apărând în cadrul ușii. 

— Ai aflat ceva, zise Patrik. 

— Da, spuse ea, privindu-l nerăbdătoare pe colegul său. Soții 
Lissander au avut o fiică, la doi ani după ce l-au luat la ei pe 
Christian. Așadar, el are o soră. Allis Lissander. 

e 

— Louise? strigă Erik, din holul principal. 

Să fi avut oare atât de mult noroc, încât să nu o găsească pe 
femeie acasă? In cazul acela, nu s-ar mai fi văzut nevoit să 
inventeze o scuză pentru plecarea sa temporară. Fiindcă trebuia 
să își facă bagajele. Se simțea cuprins de febră, ca și cum 
întregul corp i-ar fi spus să părăsească orașul. 

Se ocupase de toate chestiunile practice. Își făcuse o 
rezervare pe numele său, la avionul ce pleca a doua zi. Nu se 
obosise cu construirea unei identități false. Ar fi durat mult prea 
mult timp și, dacă era să fie sincer, nici nu știa cum anume să 
procedeze. Insă nu exista motiv să creadă că vreo persoană ar fi 
intenţionat să îl împiedice. Odată sosit la destinaţie, avea să fie 
prea târziu. 

Ajuns în faţa camerelor de la etaj ale fiicelor sale, Erik șovăi. 
Dorea să fi putut intra ca să arunce o privire, în loc de bun- 
rămas. Dar în același timp, nu se putu convinge să o facă. Era 
mult mai ușor să se concentreze doar asupra lucrurilor pe care 
le avea de rezolvat. A 

Așeză valiza pe pat. Intotdeauna stătea depozitată jos, în 
pivniţă, deci până ca Louise să îi sesizeze dispariţia, el avea să 
fie departe. Intenţiona să plece în seara aceea. Lucrurile aflate 
de la Kenneth îl tulburaseră cumplit, făcându-l să nu mai vrea să 
zăbovească o clipă. Avea să îi scrie un bilet Louisei, explicându-i 
că fusese nevoit să plece urgent într-o călătorie de afaceri. Apoi 
urma să se ducă la aeroportul Landvetter din Göteborg și să ia o 
cameră la un hotel din preajmă. A doua zi după-masă, avea să 
se afle într-un avion, îndreptându-se către emisfera sudică. 
Undeva unde să i se piardă urma. 

Erik zvârli hainele în geamantan, una după alta. Nu putea lua 
multe cu el. Dacă femeia s-ar fi întors acasă, el s-ar fi văzut 
nevoit să ascundă valiza sub pat și să se prefacă a-și pregăti 
bagajul de mână, pe care îl ţinea în dormitor. Pe acela îl lua 
mereu în călătoriile de afaceri. 

Preţ de o clipă, se opri. Amintirea care ieșise la suprafaţă 
refuza să se afunde iar în obscuritate. Erik nu ar fi putut spune 
că îl supărase în mod special. Toată lumea făcea greșeli; era 
ceva omenesc. Dar îl fascina gândul că o persoană putea fi 
mânată de un scop atât de ferm. În definitiv, totul se întâmplase 
cu multă vreme în urmă. 

Se scutură. Nu avea rost să cugete prea mult. Peste o zi, avea 
să fie în siguranţă. 

o... 

Rațele veniră în goană spre el. Deja erau buni prieteni. 
Întotdeauna se oprea acolo, aducând cu el o pungă de pâine 
uscată. Rațele îi plutiră pe lângă picioare, dornice să primească 
ceea ce urma să li se ofere. 

Ragnar se gândi la conversaţia cu polițiștii și la Christian. 
Trebuia să fi făcut mai mult. Trebuia să-și fi dat seama, chiar și 
în trecut. Întreaga sa viaţă, el nu fusese decât un spectator, 
fricos și tăcut, care privise, fără a interveni. Spectatorul ei. Așa 
stătuseră lucrurile între cei doi, de la bun început. Niciunul nu 
reușise să spargă tiparul pe care îl creaseră. 

Iréne fusese întotdeauna preocupată de propria sa frumusețe. 
lubise lucrurile bune din viaţă: petrecerile, băutura și bărbații 
care o admirau. Ragnar știa de aceștia. Doar pentru că se 
ascunsese dindărătul imperfecţiunilor sale, nu însemna că 
ignorase aventurile ei cu alţi bărbaţi. 

lar bietul băiat nu avusese nicio șansă. Christian nu reușise 
niciodată să se ridice la nivelul așteptărilor ei, nu îi putuse da 
ceea ce femeia își dorea. Pesemne băiatul crezuse că Iréne o 
iubea pe Allis, dar se înșelase. Iréne era incapabilă de a iubi pe 
cineva. Ea doar se văzuse reflectată în frumusețea fiicei sale. 
Ragnar își dorea să fi stat de vorbă cu băiatul, înainte ca acesta 
să fi fost alungat, precum un câine. Nu era întocmai sigur de 
adevăr sau de ce anume se întâmplase. El nu îi semăna lui 
Iréne, care îl acuzase și îl condamnase fără a sta pe gânduri. 

Îndoielile îl tot măcinaseră pe Ragnar și continuau să o facă. 
Însă de-a lungul timpului, amintirile se atenuaseră. El și Iréne își 
văzuseră de viață. El stătuse undeva, în fundal, în vreme ce 
femeia continuase să creadă că încă era frumoasă. Nimeni nu 
îndrăznise a-i spune că înfățișarea i se degradase, drept care 
femeia se purta ca și cum în orice moment continua să fie 

sufletul petrecerii. Ca și cum ar fi putut fi acea femeie 
atrăgătoare și dezirabilă din trecut. _ 

Insă lucrurile trebuiau să înceteze. In momentul acela, Ragnar 
înţelese motivul pentru care veniseră polițiștii și realiză că 
făcuse o greșeală. Una imensă, fatidică. Și sosise clipa să 
îndrepte lucrurile. 

Ragnar scoase din buzunar cartea de vizită a lui Patrik. Apoi 
își luă telefonul mobil și formă numărul. 

(J 

— Am senzația că numai pe șoseaua asta mergem în ultima 
vreme, spuse Gösta, trecând în viteză prin Munkedal. 

— Așa și este, zise Martin. 

li aruncă o privire întrebătoare colegului său, care fusese 
neobișnuit de tăcut de când plecaseră din Tanumshede. Gösta 
oricum nu era un individ vorbăreţ, dar în clipele acelea părea 
mai taciturn ca de obicei. 

— S-a întâmplat ceva? întrebă Martin după o vreme, 
nemaiputând suporta tăcerea. 

— Poftim? Nu, nu-i nimic, zise Gösta. 

Martin nu insistă. Ştia că nu avea rost să îl preseze pe Gösta, 
dacă acesta nu voia să îi împărtășească frământările. Avea să o 
facă la momentul potrivit. 

— Ce poveste îngrozitoare. Nu a avut un început bun în viaţă, 
zise Martin. 

Se gândi la fetița lui și la cum ar fi fost ca ea să treacă printr-o 
experiență atât de groaznică. Erau adevărate lucrurile pe care le 
spunea lumea în legătură cu momentul în care o persoană 
ajungea părinte. Devenea de o mie de ori mai sensibilă cu 
privire la orice situaţie dificilă în care erau implicaţi copii. 

— Bietul băiețaș, zise Gösta, părând brusc mai puţin abătut. 

— Nu crezi că ar trebui să amânăm discuţia cu Kenneth până 
aflăm mai multe despre soră, despre Allis? 

— Sunt sigur că Annika o să verifice totul de câte trei ori cât 
timp noi suntem plecaţi de la secţie. Primul lucru pe care trebuie 
să îl aflăm e unde o putem găsi pe Allis. 

— N-am putea să-i întrebăm pe soţii Lissander? zise Martin. 

— Având în vedere că nici măcar nu au pomenit de existența 
ei atunci când Patrik și Paula i-au vizitat, presupun că Patrik 
presimte că e ceva suspect în toată situaţia asta. Și nu strică să 
aflăm cât mai multe informaţii despre familie. 

Martin înţelese că Gösta avea dreptate. Se simţi prost fiindcă 
pusese o asemenea întrebare. 

— Crezi că ea este capul răutăților? 

— N-am idee. E prea devreme să facem asemenea speculații. 

Restul drumului către spital fu parcurs în tăcere. După ce 
parcară mașina, cei doi merseră direct la salonul în care era 
internat Kenneth. 

— Ne-am întors, zise Gösta, intrând în cameră. 

Kenneth nu răspunse, ci doar îi privi ca și cum nu i-ar fi păsat 
cine venise la el. 

— Cum te simţi? Au început să ţi se vindece rănile? întrebă 
Gösta, luând loc pe același scaun ca și în trecut. 

— Va dura mult mai mult de-atât, zise Kenneth, mișcându-și 
braţele pansate. Imi dau calmante. Așa că nu doare prea mult. 

— Ai auzit de Christian? 

Kenneth dădu afirmativ din cap. 

— Da. 

— Nu pari foarte tulburat, zise Gösta rece, fără însă a părea 
neprietenos. 

— Nu totul e vizibil la exterior. 

Gosta îi aruncă o privire nelămurită. 

— Ce face Sanna? întrebă Kenneth și, pentru prima oară, cei 
doi îi observară o licărire în priviri. 

Era compasiune. Kenneth știa ce însemna pierderea unei 
persoane iubite. 

— Nu prea bine, zise Gösta, scuturând din cap. Am fost pe- 
acolo în dimineaţa asta. E extrem de trist și pentru băieți. 

— Da, așa e, încuviinţă Kenneth, întunecându-se la chip. 

Martin începu să se simtă de prisos. El încă rămăsese în 
picioare, dar în cele din urmă își trase un scaun de cealaltă 
parte a patului, vizavi de Gösta. Apoi își privi colegul care dădu 
din cap, încurajându-l să pună întrebări. 

— Credem că toate întâmplările din ultima vreme au legătură 
cu Christian, drept care am făcut cercetări cu privire la trecutul 
lui. Printre lucrurile aflate se numără și faptul că în copilărie a 
avut un alt nume de familie. Christian Lissander. De asemenea, 
el are o soră vitregă, pe nume Allis Lissander. L-ai auzit 
vreodată pomenind aceste lucruri? 

Kenneth nu îi răspunse imediat. 

— Nu. Nu îmi par cunoscute. 

Gösta își aţinti privirea asupra bărbatului, de parcă ar fi vrut 
să pătrundă în mintea lui, pentru a vedea dacă spunea sau nu 
adevărul. 

— Am mai spus-o în trecut și o voi repeta: dacă știi ceva și nu 
ne spui, îţi pui în primejdie atât propria viață, cât și pe cea a lui 
Erik. Acum că prietenul vostru a murit, bănuiesc că realizezi cât 
de gravă e situaţia. 

— Nu știu nimic, zise Kenneth, cu mult calm. 

— Dacă ne ascunzi informaţii, noi tot le vom descoperi, mai 
devreme sau mai târziu. 

— Și sunt sigur că veţi lucra foarte conştiincios, zise Kenneth. 

Întins acolo, cu brațele bandajate puse deasupra cuverturii 
albastre de spital, părea mic și fragil. _ 

Martin și Gösta făcură schimb de priviri. Işi dădură seama că 
nu aveau să afle mai multe din partea lui Kenneth, însă niciunul 
dintre ei nu credea că bărbatul le spusese adevărul. 

e 

Erica închise cartea. Petrecuse ultimele câteva ore citind, 
ghemuită într-un fotoliu și întreruptă doar de Maia, care din 
când în când o mai vizita pentru a-i cere câte ceva. In asemenea 
ocazii, Erica era extrem de recunoscătoare fiindcă fetiţa ei se 
putea juca și singură. 

Romanul era și mai bun citit a doua oară. Cu adevărat 
excepţional. Nu era o carte înălțătoare și optimistă; dimpotrivă, 
îi umpluse mintea cu gânduri negre. Dar, cu toate acestea, trata 
subiecte care dădeau de gândit, lucruri care te obligau să adopți 
o poziţie și să afli astfel ce fel de persoană erai cu adevărat. 

Din punctul de vedere al Ericăi, povestea era despre vinovăţie 
și despre modul în care aceasta putea să macine lăuntric o 
persoană. Pentru prima oară, femeia se întrebă ce anume dorise 
Christian să transmită prin intermediul cărții, ce mesaj ar fi vrut 
să prezinte povestea lui. 

Așeză cartea în poală, încercată de sentimentul că îi scăpase 
ceva aflat chiar sub propriul nas. Un lucru pe care ea fusese 
mult prea năucită sau oarbă pentru a-l vedea. Răsfoi până la 
sfârșitul cărţii, pentru a se uita la supracopertă, pe care apărea 
o fotografie alb-negru cu Christian. O imagine tipică de autor, în 
care bărbatul purta ochelari cu rame din metal. Fusese chipeș, 
într-o manieră oarecum rezervată. În priviri i se citea cu ușurință 
o singurătate care făcea imposibil de stabilit dacă bărbatul era 

vreodată prezent cu adevărat. Întotdeauna părea a fi singur, 
evitând compania celorlalţi. De parcă s-ar fi aflat într-un balon 
protector. În mod paradoxal, tocmai acea distanţare îi atrăsese 
pe ceilalţi la el. Oamenii își doreau întotdeauna să aibă ceea ce 
nu puteau atinge. Exact așa stătuseră lucrurile și cu Christian. 

Erica se ridică greoi din fotoliu. Se simţise oarecum vinovată 
deoarece fusese atât de captivată de roman, încât își ignorase 
fetița. Cu mare efort, izbuti să se așeze pe podea, lângă Maia, 
care era extaziată fiindcă mama i se alăturase la joacă. 

Dar sirena din carte îi stărui în minte Ericăi. Sirena voia să 
spună ceva. Christian voia să spună ceva. Erica nu avea niciun 
dubiu în acea privinţă. Işi dorea nespus să știe despre ce anume 
era vorba. 

e 

Patrik nu se putu abţine și își scoase telefonul mobil din 
buzunar, pentru a se uita din nou la ecran. 

— Potolește-te, zise Paula, râzând. Annika nu te va suna mai 
repede doar pentru că îţi tot verifici tu neîncetat mobilul. Îţi 
promit că îl vei auzi atunci când va suna. 

— Știu, zise Patrik, zâmbind cu stânjeneală. Simt că ne aflăm 
atât de aproape în momentele astea. 

Se întoarse la verificarea sertarelor și la deschisul bufetelor 
din bucătăria casei lui Christian și a Sannei. Nu durase mult 
până să capete un mandat de percheziţie. Problema era că nu 
știau ce anume să caute. 

— Ar trebui să aflăm cu ușurință adresa lui Allis Lissander, îl 
consolă Paula. Probabil că Annika va suna dintr-o clipă în alta, 
pentru a ne da informații. 

— Așa e, zise Patrik, uitându-se în mașina de spălat vase. 

Nu existau semne că bărbatul ar fi primit vreun musafir cu o 
zi în urmă. Şi nici nu găsiseră urme ale vreunei intrări prin 
efracție sau ale plecării din casă a bărbatului, împotriva voinţei 
sale. 

— Dar de ce soţii Lissander nu au pomenit nimic despre 
această fiică? _ 

— Vom afla, mai devreme sau mai târziu. Insă eu cred că ar fi 
înţelept să facem noi propriile cercetări cu privire la Allis, înainte 
de-a vorbi din nou cu părinţii ei. 

— Sunt de acord. Însă vor avea multe răspunsuri de dat. 

Patrik și Paula urcară la etaj. Și acolo, totul părea la fel ca în 
ziua precedentă - cu excepţia camerei copiilor. Textul de pe 
perete, cuvintele de un roșu însângerat fuseseră acoperite cu un 
strat gros de vopsea neagră. 

Se opriră în cadrul ușii. 

— Pesemne că a zugrăvit ieri peste cuvinte, zise Paula. 

— E de înţeles. Probabil că și eu aș fi făcut același lucru. 

— Așadar, ce crezi? întrebă Paula, intrând în dormitorul 
alăturat. 

Își puse mâinile în șolduri și inspectă camera, înainte de a 
porni o cercetare meticuloasă. 

— În legătură cu ce? zise Patrik, alăturându-i-se, mergând 
spre dulap și deschizându-i ușile. 

— Christian a fost omorât? Sau și-a curmat singur viaţa? 

— Știu ce-am declarat la ședința de la secție, însă nu exclud 
nicio posibilitate. Christian era un personaj straniu. De puţinele 
ori în care am stat de vorbă cu el, mi-a dat senzaţia că prin 
minte îi treceau lucruri pur și simplu inimaginabile. Dar, în orice 
caz, s-ar părea că nu există vreun bilet de sinucigaș. 

— Oamenii nu lasă întotdeauna bilete. Ştii asta la fel de bine 
ca și mine. 

Paula trase cu grijă de sertarele biroului, întinzându-și mâna 
înăuntru, pentru a le parcurge conținutul. 

— Ai dreptate, însă dacă am fi găsit unul, nu ar mai fi fost 
nevoie de speculaţii cu privire la cele întâmplate. 

Patrik își îndreptă spinarea, luând o pauză, pentru a-și trage 
sufletul. Inima îi bătea puternic, iar bărbatul își șterse sudoarea 
de pe frunte. 

— Nu cred să existe pe-aici vreun lucru ce merită inspectat 
mai amănunţit, zise Paula, închizând și ultimul sertar. Mergem? 

Patrik ezită. Nu voia să se dea bătut, însă Paula avea 
dreptate. 

— Haide înapoi la secție, să așteptăm informaţii de la Annika. 
Poate că Gosta și Martin au avut mai mult noroc cu Kenneth. 

— Să sperăm, zise Paula, părând sceptică. 

Când dădură să plece, lui Patrik îi sună telefonul. Îl smulse din 
buzunar, însă fu dezamăgit când observă că nu era căutat de cei 
de la secţie. Ba chiar îi era necunoscut numărul. 

— Patrik Hedström, poliția Tanum, zise el, sperând ca discuţia 
să fie scurtă, pentru a nu ţine linia ocupată, în caz că Annika 
încerca să îl sune. 

Brusc, el înlemni. 

— Bună ziua, Ragnar. 

Îi făcu semn Paulei, care se opri la jumătatea drumului spre 
mașină. 

— Da? Înţeleg. Ei bine, și noi am aflat câteva lucruri... 
Desigur. Vorbim despre asta când ne vom întâlni. Ne-am putea 
îndrepta chiar acum într-acolo. Să venim acasă la 
dumneavoastră? A, în regulă. Găsim noi. Ne vedem în curând. 

Incheie conversaţia și o privi pe colega sa. 

— Era Ragnar Lissander. Zice că are ceva să ne spună. Și 
ceva să ne arate, de asemenea. 

e 

Pe tot parcursul drumului dinspre Uddevalla, numele i se tot 
învârtise prin minte. Lissander. De ce îi era atât de greu să-și 
amintească unde îl mai auzise? lar gândurile îl tot duceau spre 
fostul lui coleg, Ernst Lundgren. Într-un fel sau altul, numele 
avea legătură cu el. Apropiindu-se spre ieșirea către Fjällbacka, 
Gösta luă într-un final o decizie. Răsuci de volan spre dreapta și 
părăsi autostrada. 

— Ce faci? întrebă Martin. Credeam că ne întoarcem la secţie. 

— Mai întâi va trebui să facem o oprire acasă la cineva. 

— Acasă la cineva? La cine? 

— La Ernst Lundgren. 

Gösta schimbă viteza și viră la stânga. 

— De ce mergem să-l vedem pe Ernst? 

Gosta îi povesti lui Martin ceea ce îl frământa. 

— Și n-ai idee unde ai mai auzit numele, în trecut? 

— Dacă aș fi avut, ţi-aș fi spus, se răsti Gösta. 

Suspectă că Martin îl considera uituc din cauza vârstei sale 
înaintate. 

— Liniștește-te, zise Martin. Ne vom duce acasă la Ernst și îl 
vom întreba, să vedem dacă îţi trezește vreo amintire. Ar fi 
excelent să aibă și el într-un final o contribuţie pozitivă. 

— Ar fi o noutate, nu-i așa? 

Gösta nu se putu abţine să nu zâmbească. Ca și colegii săi, nu 
avea o părere foarte bună despre competenţa ori personalitatea 
lui Ernst. In același timp, nu îl detesta din tot sufletul, cum știa 

că o făceau alţii, poate cu excepţia lui Mellberg. După ce lucrase 
cu Ernst vreme atât de îndelungată, Gösta se obișnuise cu el. Și 
nici nu putea ignora faptul că, de-a lungul anilor, se distraseră 
de nenumărate ori. Pe de altă parte, Ernst avea neîndoielnic 
tendinţa de a da lucrurile peste cap. Mai ales ultima dată când 
făcuse parte din echipa de anchetatori, chiar înainte de a fi 
concediat. Insă poate că avea să fie de ajutor, într-un final. 

— Pare să fie înăuntru, zise Martin, atunci când ajunseră în 
faţa casei. 

— Așa s-ar părea, spuse Gösta, parcând lângă mașina lui 
Ernst. 

Ernst le deschise ușa înainte ca ei să sune. Pesemne că îi 
văzuse pe geamul din bucătărie. 

— Ca să vezi! Nu mă aşteptam la asemenea musafiri de vază, 
spuse el, dându-le drumul înăuntru. 

Martin privi în jur. Spre deosebire de Gösta, el nu mai fusese 
niciodată acasă la Ernst, însă nu rămase impresionat. Cu toate 
că nici el nu își păstrase ordine în apartament, pe vremea când 
era burlac, totuși nu se apropiase niciodată de haosul la care 
asista în clipele acelea. Vasele murdare stăteau stivuite în 
chiuvetă, pretutindeni erau împrăștiate haine, iar masa din 
bucătărie părea să nu fi fost vreodată ștearsă. 

— Nu am prea multe să vă ofer, zise Ernst. Dar pot oricând să 
vă servesc cu un păhărel. 

Se întinse după o sticlă din bufet. 

— Eu conduc, zise Gösta. 

— Dar tu? Pari să ai nevoie de ceva care să te pună pe 
picioare, spuse Ernst, întinzându-i sticla lui Martin, care însă îl 
refuză. 

— Bine, bine. Văd că sunteţi niște abstinenți. 

iși turnă o dușcă sănătoasă și o bău pe nerăsuflate. 

— In regulă. Ce vă aduce pe-aici? 

Se așeză pe un scaun, la masă, urmat îndeaproape de cei doi 
foști colegi. 

— Mă tot gândesc la ceva care s-ar putea ţie să-ți fie 
cunoscut, zise Gosta. 

— Aha. Deci asta e. _ 

— Are de-a face cu un nume. Imi sună cunoscut și, din cine 
știe ce motiv, îl tot asociez cu tine. 

— Ce-i drept, noi doi am lucrat împreună timp de mulţi ani, 
zise Ernst, gata să izbucnească în plâns. 

Pesemne că nu era prima dușcă de pe ziua respectivă. 

— Așa e, spuse Gösta, dând din cap. lar acum am nevoie de 
ajutorul tău. Poţi sau nu să păstrezi secretul? 

Ernst cugetă preț de o secundă. Apoi oftă și mișcă prin aer 
paharul gol. 

— In regulă. Să auzim. 

— Îmi dai cuvântul tău de onoare că tot ce îţi zic va rămâne 
între noi? 

Gosta îl fixă cu privirea pe Ernst, care scutură din cap, fără 
prea multă tragere de inimă. 

— Bine, bine. Hai, pune-mi odată întrebarea. 

— Anchetăm uciderea lui Magnus Kjellner, despre care sunt 
sigur că ai auzit. În cadrul anchetei, am dat peste numele 
Lissander. Nu știu de ce, dar îmi sună cunoscut. Și mă face 
cumva să mă gândesc la tine. Il recunoști? 

Ernst se legănă puţin cu scaunul. În cameră domni o tăcere 
mormântală cât timp Ernst se gândi la întrebare, iar Gösta și 
Martin îl priviră fix, cu nerăbdare. Brusc, lui Ernst îi apăru un 
zâmbet pe chip. 

— Lissander. Bineînţeles că recunosc numele. Fir-aș al naibii! 

e 

Stabiliseră întâlnirea în singurul loc din Trollhättan pe care 
Patrik și Paula erau siguri că îl puteau găsi: McDonald's de lângă 
pod. Acolo și luaseră prânzul, cu câteva ore mai înainte. 

Ragnar Lissander îi aștepta înăuntru și Paula i se așeză 
alături, în vreme ce Patrik le cumpără cafea. Ragnar părea și 
mai invizibil decât fusese în timpul vizitei de acasă. Un bărbat 
scund, cu început de chelie, îmbrăcat într-o haină bej. Îi tremură 
ușor mâna când acceptă ceașca de cafea și îi fu greu să-i 
privească în ochi. 

— Doreaţi să stăm de vorbă? zise Patrik. 

— Noi... noi nu v-am spus chiar totul. 

Patrik nu răspunse. Era curios să afle ce explicaţie avea să le 
dea bărbatul pentru faptul că nu pomeniseră nimic despre fiica 
lor. 

— Vedeţi dumneavoastră, n-a fost întotdeauna simplu. Am 
avut o fiică. Allis. Christian avea cam cinci ani când ea s-a 
născut, și nu i-a fost ușor. Ar fi trebuit să... 

Îi pieri vocea și luă o gură de cafea, înainte de a continua. 

— Cred că a rămas marcat pe viaţă după experienţa avută. 
Nu știu câte ați aflat, însă Christian a stat singur cu mama sa, 
decedată, mai bine de-o săptămână. Era bolnavă mintal și nu 
putea mereu să aibă grijă de el - și nici de ea însăși. În cele din 
urmă, a murit în apartamentul lor, și Christian nu a putut anunța 
pe nimeni. Crezuse că ea dormea. 

— Da, am aflat. Am stat de vorbă cu cei de la autoritatea 
pentru protecţie socială și am primit c6pii ale documentelor 
legate de cazul respectiv. 

Patrik își dădu seama cât de protocolar sunase. Însă acela era 
singurul mod în care putea păstra distanța necesară faţă de 
cumplitul eveniment. 

— A murit ca urmare a unei supradoze? întrebă Paula. 

Nu avuseseră încă vreme să parcurgă toate detaliile. 

— Nu, nu era o drogată. Trecea prin perioade negre, când bea 
prea mult și, bineînţeles, lua medicamentele ce-i fuseseră 
prescrise. Însă în cele din urmă, i-a cedat inima. 

— Din ce motiv? 

Patrik chiar nu putea înţelege. 

— Nu s-a îngrijit, apoi au apărut alcoolul și medicamentele. 
Era obeză. Cântărea cu mult peste o sută treizeci de kilograme. 

Ceva îi licări în minte lui Patrik. Ceva fără sens. Însă ceva la 
care trebuia să se gândească puţin mai târziu. 

— Apoi Christian a venit să stea la dumneavoastră? zise 
Paula. 

— Da, atunci a venit să locuiască la noi. Iréne a fost cea care 
a hotărât să îl adoptăm. Se părea că nu puteam avea propriii 
noștri copii. 

— Însă până la urmă nu l-aţi adoptat, nu-i așa? întrebă Patrik 

— Probabil că am fi făcut-o dacă Iréne nu ar fi rămas gravidă 
la puţin timp după aceea. 

— E un lucru care se întâmplă destul de des, interveni Paula. 

— Așa a zis și doctorul. lar după nașterea fiicei noastre, Iréne 
a părut să își piardă interesul faţă de Christian. 

Ragnar Lissander privi pe fereastră, ţinând strâns în mână 
ceașca de cafea. 

— Poate că i-ar fi fost mai bine băiatului dacă lui Iréne i s-ar fi 
îndeplinit dorinţa. 

— Care anume? întrebă Patrik. 

— Să îl trimită înapoi. Nu era de părere că trebuia să îl mai 
ținem cu noi, din moment ce aveam propriul copil, spuse el, 
zâmbindu-le stânjenit. Îmi dau seama cum sună, dar Iréne poate 
fi destul de dificilă uneori, iar lucrurile devin ușor exagerate. 
Însă ea nu e întotdeauna atât de rea precum pare. 

Ușor exagerate? Patrik nu mai avea mult și se îneca, 
dezgustat. Vorbeau despre o femeie care, după nașterea 
propriului său bebeluș, dorea să returneze copilul luat în grijă. 
lar bătrânul îi lua chiar apărarea. 

— Însă nu l-aţi dat înapoi, nu? zise el, pe un ton rece. 

— Nu. A fost una dintre puţinele ocazii în care am pus piciorul 
în prag. La început, a refuzat să mă asculte, însă când i-am spus 
că nu avea să dea bine, a fost de acord să îl lase să rămână. 
Însă poate că nu ar fi trebuit să intervin... 

Vocea i se stinse din nou, iar cei doi văzură cât de greu îi era 
să discute pe acel subiect. 

— Cum s-au înţeles Christian și Allis când au crescut? întrebă 
Paula, însă Ragnar nu păru să o audă. 

Bărbatul dădea impresia că era adânc cufundat în propriile 
sale gânduri. Spuse cu o voce stinsă: 

— Ar fi trebuit să am mai multă grijă de ea. Bietul băiat. Nu 
înțelegea nimic. 

— Ce anume nu înţelegea? întrebă Patrik, aplecându-se 
înainte. 

Ragnar tresări și se trezi din visare. Îl privi pe Patrik. 

— Aţi vrea să o cunoașteţi pe Allis? Cred că ar fi bine să o 
întâlniți, pentru a putea înţelege. 

— Da, am dori să o cunoaștem pe Allis, răspunse Patrik, 
neputându-și ascunde agitarea. Când putem face asta? Unde se 
află? 

— Putem merge acum, zise bătrânul, ridicându-se în picioare. 

În drum spre mașină, Patrik și Paula făcură schimb de priviri. 
Să fi fost oare Allis femeia pe care o căutau? Aveau în sfârșit să 
încheie acel caz? 

e 

Când intrară, femeia stătea jos, cu spatele la ei. Părul ei lung 
îi trecea de talie. Era negru și strălucitor. 

— Bună, Allis. Sunt tata. 

Vocea bărbatului răsună în cămăruţă. Cineva făcuse o 
încercare timidă de a adăuga locului câteva nuanțe intime, însă 

fără prea mult succes. Pe pervaz stătea un ghiveci cu o plantă 
veștejită, iar de perete era agăţat un afiș cu filmul Le grand 
bleu, deasupra unui pat îngust, cu o pătură uzată. Exista, de 
asemenea, și un mic birou, cu un scaun dinaintea lui. Acolo 
stătea așezată femeia. Mâinile i se mișcau, însă Patrik nu putu 
să vadă ce anume făcea. Nu reacţionă atunci când tatăl ei îi 
vorbi. 

— Allis, repetă bărbatul, făcând-o să se întoarcă încet. 

Patrik se uită la ea, surprins. Femeia din faţa lui era incredibil 
de frumoasă. Calculă rapid că trebuia să aibă în jur de treizeci și 
cinci de ani, însă arăta cu cel puţin zece ani mai tânără. Niciun 
rid nu brăzda chipul său oval. Ochii îi erau imenși și foarte 
albaștri, cu gene dese și negre. Patrik se surprinse fixând-o cu 
privirea. 

— E o fată frumoasă, Allis a noastră, zise Ragnar, 
îndreptându-se către ea. 

Îi puse mâna pe umăr, iar femeia îşi rezemă capul de el. Ca o 
pisicuţă, lipindu-se de stăpânul ei. Mâinile îi atârnau molatice, în 
poală. 

— Avem musafiri, Allis. Ei sunt Patrik și Paula, zise el, după 
care ezită. Sunt prieteni cu Christian. 

În ochi îi apăru o licărire atunci când auzi pomenit numele 
fratelui său. Ragnar îi mângâie cu blândețe părul. 

— Așadar, acum știți. Acum aţi întâlnit-o pe Allis. 

— De când? întrebă Patrik, fără să-și poată lua ochii de la ea. 

Asemănarea cu mama sa era izbitoare. Insă cu toate acestea, 
exista o diferență semnificativă. Toată răutatea ce se întipărise 
pe chipul mamei îi lipsea acelei... minunate creaturi. Patrik își 
dădu seama că era un mod straniu de a o descrie, însă nu îi 
trecu prin minte unul mai potrivit. 

— De multă vreme. N-a mai locuit acasă din vara în care a 
împlinit treisprezece ani. Acesta e al patrulea loc în care stă. Nu 
prea mi-au plăcut celelalte, însă acesta e destul de drăguţ. 

Se aplecă, sărutându-și fiica pe creștet. Nicio reacţie nu apăru 
pe chipul ei, însă femeia se lipi și mai mult de el. 

— Ce...? 

Paula nu știa cum să-și formuleze întrebarea. 

— Ce e în neregulă cu ea? zise Ragnar. Dacă e să mă întrebaţi 
pe mine, aș zice că nimic. E perfectă. Însă știu la ce vă referiţi. 
Și vă voi spune într-o clipă. 

Se lăsă pe vine, în faţa lui Allis, și îi vorbi cu blândeţe. Acolo, 
alături de fiica sa, el nu mai era invizibil. Stătea mai drept, iar 
ochii îi erau limpezi. Acolo, el era cineva. Era tăticul lui Allis. 

— Scumpo, azi tata nu poate să stea foarte mult. Am vrut 
doar să îi cunoști pe prietenii lui Christian. 

Femeia îl privi. Apoi se întoarse și luă ceva de pe birou. Un 
desen. Îl ridică în aer, pentru a i-l arăta. 

— E pentru mine? 

Ea scutură din cap, iar umerii lui Ragnar se gârboviră puţin. 

— E pentru Christian? șopti el. 

Femeia dădu aprobator din cap și ridică iar desenul. 

— Promit că i-l voi trimite. 

Urma unui zâmbet. Apoi se întoarse spre birou și mâinile 
începură să i se miște iar. Se apucase de un nou desen. 

Patrik aruncă o privire spre hârtia pe care o ţinea Ragnar 
Lissander. Recunoscu imediat stilul desenului. 

— Și întotdeauna v-aţi ţinut de cuvânt, nu-i așa? l-aţi trimis lui 
Christian desenele, spuse el, după ce părăsiră camera lui Allis. 

— Nu toate. Face foarte multe. Însă din când în când îi mai 
trimiteam câte unul, ca să știe că fata se gândea la el. În ciuda 
tuturor celor întâmplate. 

— De unde aţi știut adresa la care să le trimiteţi? Din câte am 
înțeles, Christian a rupt orice fel de legătură cu dumneavoastră 
și cu soţia dumneavoastră, de cum a împlinit optsprezece ani, 
zise Paula. 

— Da, așa e. Dar Allis chiar și-a dorit ca el să primească acele 
desene, așa că am încercat să-i aflu adresa. Presupun că și eu 
am fost puţin curios. La început, l-am căutat după numele 
nostru de familie, însă fără succes. Apoi am încercat numele de 
familie al mamei și am găsit o adresă în Göteborg. Pentru o 
vreme, i-am pierdut urma, fiindcă s-a mutat, iar scrisorile s-au 
întors, dar apoi am dat din nou de el. În Rosenhillsgatan. Însă n- 
am știut că s-a mutat în Fjällbacka. Eu îl credeam tot la 
Göteborg, din moment ce scrisorile nu îmi fuseseră returnate. 

Ragnar se întoarse în camera lui Allis, pentru a-și lua rămas- 
bun, apoi îi conduse pe coridor, în vreme ce Patrik îi povesti 
despre bărbatul care avusese grijă de scrisorile lui Christian. 
După aceea, se așezară într-o cameră luminoasă și mare, ce 
servea atât drept sală de mese, cât și ca bufet. Avea un aer 
impersonal, cu palmieri care duceau lipsă atât de apă, cât și de 

atenţie, la fel precum planta din camera lui Allis. Erau numai ei 
trei în toată încăperea. 

— Plângea mult, zise Ragnar, trecându-și mâna peste faţa de 
masă de culoare pastelată. Probabil din cauza colicilor. In timpul 
sarcinii, Iréne își pierduse deja interesul față de Christian, așa că 
odată cu nașterea lui Allis și cu epuizarea pe care a adus-o, soţia 
mea nu a mai avut timp pentru băiat. lar Christian era deja 
foarte vulnerabil după toate câte i se întâmplaseră. 

— Și dumneavoastră? întrebă Patrik. 

Când îi văzu expresia lui Ragnar, își dădu seama că atinsese 
un punct nevralgic. 

— Eu? 

Ragnar încetă să-și mai miște mâna pe masă. 

— Eu am închis ochii și am refuzat să văd. Iréne a fost 
întotdeauna cea care lua hotărârile. lar eu am lăsat-o. Pur și 
simplu a fost mai ușor în felul acela. 

— Christian nu o plăcea pe sora lui mai mică? întrebă Patrik. 

— Obișnuia să stea lângă pătuţul ei, privind-o fix. l-am 
observat expresia înnegurată de pe chip, însă niciodată nu am 
crezut că... A trebuit doar să plec din cameră, ca să deschid ușa 
cuiva care sunase la sonerie. 

Privind ţintă într-un punct aflat undeva, în spatele lor, Ragnar 
păru cufundat cu totul în amintire. 

— Am fost plecat doar câteva clipe. 

Paula deschise gura ca să pună o întrebare, însă hotărî să nu-l 
întrerupă. Trebuia lăsat să-și spună povestea în ritmul lui. Era 
evident că bărbatului îi era greu să își găsească vorbele. Tot 
corpul îi era încordat, iar umerii, gârboviţi. 

— Iréne urcase la etaj, să tragă un pui de somn și, ca 
niciodată, Allis mi-a fost încredințată mie. Altfel, Iréne nu 
permitea nimănui să aibă grijă de ea. Era un bebeluș atât de 
drăguţ, chiar dacă plângea mereu. Era ca și cum Iréne căpătase 
brusc o păpușă nouă cu care să se joace. O păpușă pe care nu 
accepta să o împartă cu nimeni altcineva. 

Urmă o altă pauză, iar Patrik făcu un real efort pentru a nu-l 
obliga pe bărbat să-și continue povestea. 

— Am fost plecat doar câteva minute..., repetă Ragnar. 

Era ca și cum s-ar fi împotmolit. Ca și cum i-ar fi fost imposibil 
să exprime în cuvinte restul poveștii. 

— Unde se afla Christian? întrebă calm Patrik, vrând să îi dea 
o mână de ajutor. 

— În baie. Cu Allis. Eu o spălam. Aveam o drăcie în care 
puneai bebelușul, ca să ai ambele mâini libere, să-i poţi face 
baie. Am umplut cada cu apă, după care am așezat-o pe Allis în 
scăunelul pentru baie. Și acolo a rămas așezată. 

Paula dădu din cap. Și ele aveau un dispozitiv similar pentru 
fiul lor, Leo. 

— Când m-am întors în baie... Allis era... Nu mișca. Avea 
capul scufundat complet în apă. Ochii îi erau... deschişi, larg 
deschişi. 

Ragnar se legănă puțin în scaun. Era evident că trebuia să se 
forțeze să continue, să se confrunte cu acele amintiri și imagini 
cumplite. 

— Christian stătea pur și simplu acolo, rezemat de cadă, 
uitându-se la ea. 

Ragnar își fixă privirea asupra celor doi polițiști, de parcă s-ar 
fi întors brusc în prezent. 

— Stătea nemișcat și zâmbea. 

— Dar aţi salvat-o, nu? zise Patrik, simțind cum pe braţe i se 
făcuse pielea de găină. 

— Da, am salvat-o. A început să respire din nou. Apoi am 
văzut... 

Își drese vocea. 

— Am văzut dezamăgirea din ochii lui Christian. 

— l-aţi povestit soţiei cele întâmplate? 

— Nu, n-ar fi fost... Nu! 

— Christian a încercat să-și înece surioara, și dumneavoastră 
nu i-ați spus soţiei? întrebă Paula, privindu-l cu neîncredere. 

— Am simţit că îi datoram ceva, după toate lucrurile prin care 
trecuse. Dacă i-aș fi spus lui Iréne, s-ar fi descotorosit imediat 
de el. lar băiatul nu ar fi făcut faţă unui asemenea șoc. In plus, 
răul fusese deja făcut. 

Părea ca și cum bărbatul și-ar fi pledat cauza. 

— În clipele acelea, n-am realizat cât de grave vor fi urmările. 
Însă nu mai conta, oricum, fiindcă situaţia nu se mai putea 
schimba. N-ar fi ajutat cu nimic să scăpăm de Christian. 

— Așadar, v-aţi purtat ca și cum nimic nu s-ar fi întâmplat? 
zise Patrik. 

Ragnar oftă, gârbovindu-se și mai mult. 

— Da, m-am prefăcut că nu s-a întâmplat nimic. Însă 
niciodată nu i-am mai permis să stea singur cu ea. Niciodată. 

— A mai avut vreo tentativă? întrebă femeia, palidă la față. 

— Nu, nu cred. Într-un fel, părea mulţumit. Allis a încetat să 
mai plângă la fel de mult. De regulă stătea nemișcată, fără să 
mai ceară atenţie. 

— Când aţi observat dumneavoastră și soția dumneavoastră 
că situaţia nu era în regulă? întrebă Patrik. 

— Treptat, a început să fie evident. Fetița nu învăţa la fel de 
repede precum alţi copii. Când, într-un final, am reușit să o fac 
pe Iréne să accepte situaţia, și am mers cu fetița la consult... ei 
bine, doctorii au tras concluzia că ea suferea de o leziune 
cerebrală ireversibilă care îi va opri dezvoltarea psihică. 

— Soţia dumneavoastră a suspectat ceva? întrebă Paula. 

— Nu. Până și doctorul a spus că probabil fusese așa încă de 
la naștere. Și că pur și simplu nu s-a văzut decât după o vreme, 
când a început să crească. 

— Și cum au stat lucrurile cu copiii, mai târziu? 

— Cât timp aveţi la dispoziţie? spuse Ragnar, zâmbind, însă 
zâmbetul lui era trist. 

— Lui Iréne nu-i păsa decât de Allis. Era cel mai frumos copil 
pe care îl văzusem vreodată, și nu o spun doar pentru că e fiica 
mea. Doar aţi văzut cum arată. 

Gândul lui Patrik fugi pentru o clipă la acei imenși ochi 
albaștri. 

— Iréne a iubit întotdeauna orice lucru frumos. Ea însăși a fost 
răpitoare în tinerețe și cred că a văzut în Allis o confirmare a 
propriei frumuseți. Și-a dedicat întreaga atenţie fiicei sale. 

— Și Christian? zise Patrik. 

— Christian? Era ca și cum nu ar fi existat. 

— Trebuie să fi fost groaznic, spuse Paula. 

— Da, zise Ragnar. Însă el și-a creat propria formă de revoltă. 
Îi plăcea să mănânce și se îngrășa foarte repede. Probabil a 
moștenit asta de la mama lui. Când a observat că obiceiul de a 
mânca o deranja pe Iréne, a început să o facă și mai des, 
îngrășându-se pentru a-i face ei în ciudă. Și a funcţionat. 
Amândoi s-au angajat într-o luptă permanentă din cauza 
mâncării, iar Christian a reușit s-o învingă. 

— Așadar, Christian a fost mereu supraponderal în copilărie? 
întrebă Patrik. 

Încercă să și-l imagineze pe zveltul Christian, pe care îl știa el, 
ca pe un băiețaș dolofan, însă nu izbuti. 

— Nu a fost doar plinuţ, a fost gras. Foarte gras. 

— Ce sentimente avea Allis faţă de Christian? întrebă Paula. 

Ragnar zâmbi și, de data aceea, zâmbetul i se reflectă și în 
privire. 

— Allis îl iubea pe Christian. Îl adora. Întotdeauna se ţinea 
după el, ca un cățeluș. 

— Și cum reacționa Christian? întrebă Patrik. 

Ragnar se opri și cugetă. 

— Nu cred că îl deranja prea tare. În general, o lăsa în pace. 
Dar din când în când părea surprins de iubirea cu care îl 
copleșea. Ca și cum nu ar fi înţeles de ce. 

— Poate că într-adevăr nu înţelegea, zise Paula. Apoi ce s-a 
întâmplat? Cum a reacţionat Allis când el a plecat? 

O cortină păru a cădea peste chipul lui Ragnar. 

— Multe s-au întâmplat dintr-odată. Christian a dispărut, iar 
noi nu am mai fost în stare să îi purtăm de grijă lui Allis - nu așa 
cum ar fi avut ea nevoie. 

— De ce nu? De ce nu a mai putut locui acasă? 

— Practic era deja mare și avea nevoie de mai mult sprijin și 
ajutor decât i-am fi putut oferi noi. 

Brusc, dispoziţia lui Ragnar Lissander se schimbă, dar Patrik 
nu înţelese motivul. 

— Nu a învăţat niciodată să vorbească? interveni el. 

Allis nu scosese o vorbă cât timp fuseseră în cameră. 

— Poate vorbi, însă nu vrea, zise Ragnar, cu aceeași expresie 
închistată. 

— Ar exista vreun motiv ca ea să-i poarte pică lui Christian? 
Ar fi în stare să-i facă rău? Lui sau altei persoane din preajma 
sa? 

Patrik și-o imagină din nou - acea fată cu părul lung și negru, 
cu mâinile mișcându-se deasupra hârtiei albe, desenând imagini 
ce i-ar fi putut aparţine unui copil de cinci ani. 

— Nu, Allis n-ar face rău niciunei muște, zise Ragnar. De 
aceea am și vrut să vă aduc aici, ca să o puteţi cunoaște. N-ar 
putea face rău nimănui. Și îl iubește... îl iubea pe Christian. 

Scoase afară desenul pe care i-l dăduse fata și îl așeză pe 
masa de dinaintea lor. În susul paginii, un soare imens, în josul 

paginii, iarbă verde și flori. Două siluete: una mare și una mică, 
ținându-se fericite de mână. 

— L-a iubit pe Christian, repetă bărbatul. 

— Și-l mai aduce aminte? Au trecut atâţia ani de când nu s-au 
văzut, sublinie Paula. 

Ragnar nu-i răspunse. Arătă doar spre desen. Spre cele două 
siluete. Allis și Christian. 

— Întrebaţi-i pe cei care lucrează aici, dacă pe mine nu mă 
credeţi. Dar Allis nu e femeia pe care o căutaţi. Nu știu cine ar 
vrea să-i facă rău lui Christian. A dispărut din viețile noastre 
când avea optsprezece ani. S-or fi întâmplat multe de atunci, 
dar Allis l-a iubit. Și încă îl iubește. 

Patrik îl privi pe bătrânel. Realiză că trebuia să facă exact cum 
sugerase Ragnar. Trebuia să interogheze personalul instituţiei. 
Însă era convins că tatăl lui Allis spusese adevărul. Ea nu era 
femeia pe care o căutau. Se întorseseră din nou de unde 
plecaseră. 

e 

— Am ceva important de raportat, îl întrerupse Mellberg pe 
Patrik, atunci când acesta se pregătea să le prezinte noile 
informaţii. Voi lucra cu jumătate de normă pentru o vreme. Mi- 
am dat seama că felul în care am condus operațiunile aici, la 
secție, a avut atâta succes, încât acum vă pot încredința tuturor 
sarcini precise. Cunoștințele și experienţa mea vor putea fi de 
folos în altă parte. 

Cu toții îl priviră uluiţi. 

— A sosit vremea să mă dedic celei mai importante resurse a 
societăţii noastre: generaţia următoare. Cei cărora le aparţine 
viitorul, zise Mellberg, prinzându-și degetele mari pe după 
bretele. 

— O să lucreze la centrul de tineret? îi șopti Martin lui Gösta, 
care dădu din umeri, drept răspuns. 

— În plus, e important să le oferim o șansă femeilor. Și 
imigranţilor, zise el, aruncându-i o privire Paulei. Știu că ţie și 
Johannei vă e greu să vă descurcaţi cu concediul de maternitate 
la care aveţi dreptul amândouă, pentru a avea grijă de Leo. lar 
băiatul are nevoie încă de la bun început de un exemplu 
masculin puternic. Așa că voi lucra aici cu jumătate de normă; 
deja a fost aprobat de superiori. Restul timpului mi-l voi petrece 
cu băiatul. 

Mellberg privi în jur, pesemne așteptându-se la aplauze din 
partea colegilor. Însă camera fusese învăluită de o tăcere 
stupefiată. Cea mai surprinsă era Paula. Nu știuse nimic despre 
asta, dar cu cât se gândea mai mult, cu atât îi și plăcea mai 
tare. Însemna că Johanna putea începe munca în curând, în 
vreme ce Paula ar fi combinat programul de muncă și orele de 
concediu maternal. În plus, nu putea nega faptul că Mellberg îl 
îngrijea bine pe Leo. Se dovedise a fi o excelentă dădacă, poate 
exceptând incidentul scutecului lipit cu bandă adezivă. 

După atenuarea șocului iniţial, Patrik nu putu decât să fie de 
acord cu planul. Din punct de vedere practic, însemna că 
programul de la secţie al lui Mellberg avea să fie redus cu cel 
puţin jumătate. Lucru care s-ar fi putut dovedi benefic. 

— Îți laud iniţiativa, Mellberg. Mi-aș dori ca mai mulţi oameni 
să-ți împărtășească atitudinea, zise Patrik. lar acum cred că ar fi 
bine să ne întoarcem la anchetă. S-au întâmplat multe azi. 

Le povesti despre cel de-al doilea drum pe care el și Paula îl 
făcuseră în Trollhättan, despre discuția cu Ragnar Lissander și 
despre vizita pe care i-o făcuseră lui Allis. 

— Așadar, nu puneţi la îndoială inocenţa ei? întrebă Gösta. 

— Sunt sigur că nu ea e vinovata. Am discutat cu personalul; 
capacitatea mentală a lui Allis e similară cu cea a unui copil. 

— Nu-mi pot imagina cum a fost Christian în stare să trăiască 
mai departe, conștient de ce i-a făcut surorii sale, zise Annika. 

— lar faptul că ea îl adora nu avea cum să fi ușurat situația, 
adăugă Paula. Trebuie să fi fost o povară grea pentru el. Asta în 
cazul în care și-a conștientizat fapta. 

— Și noi avem ceva de raportat, zise Gösta, dregându-și 
vocea și aruncându-i o privire lui Martin. Mi s-a părut că 
recunosc numele de Lissander, însă nu-mi puteam aminti unde îl 
mai auzisem. Și nici nu eram sută la sută sigur. Materia cenușie 
nu mai e ca pe vremuri, zise el, făcând semn către tâmplă. 

— Și? zise Patrik nerăbdător. 

Gösta îi aruncă din nou o privire lui Martin. 

— Ei bine, mai întâi am stat de vorbă cu Kenneth Bengtsson, 
care însă pretinde că nu știe nimic. În plus, susţine că nu a mai 
auzit numele de Lissander. Însă eu mă tot întrebam de ce ori de 
câte ori auzeam acel nume îmi venea în minte fostul nostru 
coleg, Ernst. Așa că ne-am dus la el. 

— Aţi fost acasă la Ernst? zise Patrik. Dar de ce? 

— Ascultă ce are de spus Gösta, replică Martin, iar Patrik 
rămase tăcut. 

— În regulă, ei bine, i-am spus lui Ernst ce mă apăsa. lar el și- 
a dat seama. 

— Ce și-a dat seama? întrebă Patrik, aplecându-se spre el. 

— Mi-a spus unde mai auzisem numele de Lissander, 
răspunse Gösta. Au locuit o vreme aici, în Fjällbacka. 

— Cine? întrebă Patrik, uluit. 

— Domnul și doamna Lissander, Iréne și Ragnar. Alături de 
copiii lor, Christian și Allis. 

— Dar e imposibil, zise Patrik, scuturând din cap. Dacă ar fi 
adevărat, cum de nu l-a recunoscut nimeni pe Christian? Cred 
că Ernst se înșală. 

— Nu, e adevărat, spuse Martin. E clar că semăna cu mama 
sa biologică și a fost supraponderal în copilărie. Elimină vreo 
șaizeci de kilograme, adaugă o pereche de ochelari și lasă să 
treacă douăzeci de ani, și ar fi greu de crezut că e una și aceeași 
persoană. 

— Cum de îi știa Ernst? Cum de îi știai tu? întrebă Patrik. 

— Ernst era înnebunit după Iréne. S-ar părea că s-au cunoscut 
la o petrecere, după care Ernst a vrut mereu să treacă pe lângă 
casa lor cu mașina, ori de câte ori avea ocazia. Așa că am trecut 
deseori pe strada lor. 

— Unde locuiau? întrebă Paula. 

— Intr-una din casele de lângă docul pazei de coastă. 

— Vrei să spui, lângă Badholmen? întrebă Patrik. 

— Da, foarte aproape. Casa îi aparținuse mamei lui Iréne. Era 
o adevărată scorpie, din câte-am auzit. Timp de mulţi ani, ea și 
fiica sa nu au păstrat deloc legătura, însă la moartea bătrânei, 
Iréne a moștenit casa, drept care familia Lissander s-a mutat 
aici, din Trollhättan. 

— Ernst cunoștea motivul pentru care au plecat apoi din 
Fjăllbacka? întrebă Paula. 

— Nu, n-avea idee. Dar se pare că s-a întâmplat destul de 
brusc. 

— Așadar, Ragnar nu ne-a dezvăluit chiar totul, zise Patrik. 

Incepuse să se sature de toţi acei oameni cu secrete pe care 
însă refuzau să le divulge. Dacă toată lumea ar fi binevoit să 
coopereze, probabil că ar fi soluționat acel caz cu mult timp în 
urmă. 

— Aţi făcut treabă bună, zise el, uitându-se spre Gösta și 
Martin. Voi sta din nou de vorbă cu Lissander. Trebuie să existe 
un motiv pentru care să nu fi pomenit de perioada petrecută în 
Fjällbacka. Doar își dădea seama că nu era decât o chestiune de 
timp până ca noi să aflăm, oricum. 

— Dar asta tot nu ne dezvăluie identitatea femeii pe care o 
căutăm. Pare să fie o persoană pe care o cunoscuse cât locuise 
în Göteborg. După ce s-a mutat de acasă și înainte de a se 
întoarce în Fjällbacka, alături de Sanna, zise Martin, gândind cu 
voce tare. 

— Mă întreb de ce-o fi revenit aici, interveni Annika. 

— Trebuie să aflăm mai multe despre anii petrecuţi de 
Christian la Göteborg, zise Patrik. Până în momentul de față, nu 
cunoaștem decât trei femei care să fi făcut parte din viața lui 
Christian: Iréne, Allis și mama lui biologică. 

— Să fie oare Iréne? Ar avea motiv de răzbunare, ţinând cont 
de ce i-a făcut Christian lui Allis, zise Martin. 

Patrik se opri o clipă, dar apoi scutură din cap. i 

— Și eu m-am gândit la ea, și nu o putem exclude. Insă n-aş 
crede. Potrivit spuselor lui Ragnar, femeia nu a aflat niciodată ce 
s-a întâmplat. Și chiar dacă ar fi făcut-o, de ce să-i fi luat în vizor 
pe Magnus și pe ceilalți? 

Și-o imagină pe femeia răutăcioasă pe care o întâlniseră în 
locuinţa din Trollhättan. Îi auzi din nou remarcile sfidătoare cu 
privire la Christian și la mama lui. Brusc, îi veni o idee. Ceva ce 
nu-i dăduse pace, de când se întâlniseră a doua oară cu 
Lissander. Era singurul lucru care nu părea să se potrivească. 
Patrik luă telefonul mobil și formă rapid un număr. Toţi cei de la 
masă îl priviră surprinși, dar bărbatul ridică un deget spre ei, 
semn că nu ar fi trebuit să vorbească. 

— Bună ziua, aici Patrik Hedström. Voiam de fapt să discut cu 
Sanna. În regulă, înţeleg. Dar aţi putea să o întrebaţi ceva, din 
partea mea? Este important. Întrebaţi-o dacă rochia albastră pe 
care a găsit-o e măsura ei. Da, știu că e o întrebare ciudată. Insă 
ne-ar fi de mare ajutor dacă ați putea să i-o transmiteti. 
Mulţumesc. 

Patrik așteptă, iar după o clipă, Agneta, sora Sannei, reveni 
pe fir. 

— A, da? În regulă, bine. Mulţumesc mult. Și salutaţi-o pe 
Sanna. 

Cu o expresie gânditoare pe chip, Patrik încheie conversaţia. 

— Rochia albastră era mărimea Sannei. 

— Și? zise Martin, părând să vorbească în numele tuturor. 

— E oarecum straniu, având în vedere că mama lui Christian 
cântărea peste o sută treizeci de kilograme. Așa că rochia 
trebuie să aparţină altcuiva. Christian a minţit-o pe Sanna când 
i-a spus că era a mamei lui. 

— Să fi fost a lui Allis? 

— Posibil. Dar eu nu cred. Trebuie să fi existat o altă femeie în 
viaţa lui Christian. 

e 

Erica se uită la ceas. Ziua de lucru a lui Patrik se dovedea 
lungă. Încă nu primise vreun semn de la el, de când plecase de 
acasă în dimineața aceea, dar nici nu voise să-l deranjeze, 
telefonându-i. Pesemne că moartea lui Christian crease un haos 
total la secția de poliţie. Patrik avea să se întoarcă atunci când 
era posibil. 

Spera să-i fi trecut supărarea. Nu mai fusese niciodată cu 
adevărat furios pe ea, iar ultimul lucru pe care Erica îl dorea era 
să-l dezamăgească ori să-l supere. 

Își mângâie ușor pântecul. Părea să crească incontrolabil, iar 
uneori se simţea atât de îngrozită de ceea ce avea să urmeze, 
încât abia mai putea respira. În același timp, aștepta totul cu 
emoție. O încercau sentimente atât de ambigue: bucurie și 
neliniște; panică și nerăbdare. Toate amestecate cu o fericire 
imensă. 

Și pe Anna trebuiau să o încerce sentimente similare. Erica se 
simţi vinovată fiindcă nu-și prea ascultase sora vorbind despre 
propria ei sarcină. Fusese atât de prinsă de problemele sale. 
Însă după toate cele întâmplate cu Lucas - fostul soţ al Annei și 
tatăl celor doi copii ai ei - probabil că o sumedenie de 
sentimente îi fuseseră trezite și ei, odată cu noua sarcină. Și cu 
noul bărbat din viaţa sa. Erica se rușină de egoismul pe care îl 
dovedise, vorbind numai despre propriile griji și sentimente. 
Avea să o sune pe Anna a doua zi, de dimineaţă, propunânadu-i 
să bea o cafea împreună sau poate să meargă la plimbare. 
Atunci ar fi putut sta de vorbă, așa cum se cuvenea. 

Maia își făcu apariţia și i se urcă în braţe. Părea obosită, cu 
toate că nu era decât ora șase, cu două ceasuri mai devreme 
faţă de ora ei de culcare. 

— Tati? zise Maia, apăsându-și obrazul de pântecele Ericăi. 

— Vine tati în curând, spuse Erica. Insă nouă ne e foame, deci 
cred că ar trebui să pregătim cina. Ce zici, scumpo? Să ne 
distrăm ca fetele, în seara asta? 

Maia dădu afirmativ din cap. 

— Ce zici de cârnaţi Falun și macaroane? Cu mult ketchup. 

Maia încuviinţă din nou. Mama știa exact ce să servească la o 
cină ca între fete. 

e 

— Cum facem? zise Patrik, trăgându-și un scaun lângă Annika. 

Afară era întuneric beznă și toată lumea ar fi trebuit să plece 
acasă cu mult timp în urmă, dar nimănui nu-i trecuse măcar prin 
minte să părăsească secția de poliţie. Evident, cu excepţia lui 
Mellberg, care ieșise pe ușă, fluierând, cu un sfert de oră mai 
devreme. 

— Să începem cu arhivele publice, deși mă îndoiesc că vom 
găsi ceva. Eu le-am mai parcurs, atunci când i-am făcut o 
verificare, și nu cred să-mi fi scăpat ceva. 

Annika păru să se scuze, iar Patrik o bătu ușor pe umăr. 

— Știu că ești perfecţionistă când vine vorba de cercetări, 
însă oricui i se poate întâmpla să omită ceva. Dacă ne uităm 
prin ele împreună, poate vom găsi ceva care să-ţi fi scăpat 
prima dată. Îmi imaginez că a locuit cu o femeie cât timp a stat 
în Göteborg - sau cel puţin, a avut o relaţie cu cineva. Poate 
aflăm ceva care să ne ajute să dăm de persoana respectivă. 

— Să sperăm, zise Annika, mișcând monitorul computerului, 
pentru ca și Patrik să poată vedea. Însă, după cum am spus, 
Christian n-a mai fost căsătorit. 

— Dar copii? 

Annika tastă ceva, apoi arătă cu degetul spre ecran. 

— Nu, nu apare listat drept tatăl altor copii în afară de Melker 
și Nils. 

— La naiba, zise Patrik, trecându-și mâna prin păr. Poate că e 
o teorie stupidă. Nu știu de ce am senzaţia asta că ne-a scăpat 
ceva. Răspunsul trebuie să fie undeva în dosarele acestea. 

Se ridică și se duse în birou. Stătu acolo vreme îndelungată, 
cu privirea ţintă spre perete. Gândurile negre îi fură brusc 
întrerupte de ţărâitul telefonului. 

— Patrik Hedström. 

Simţi cât de descurajată îi părea vocea. Dar atunci când 
bărbatul de la celălalt capăt al firului se prezentă și îi explică 
motivul pentru care îl suna, Patrik începu să-și îndrepte 
spinarea. Douăzeci de minute mai târziu, el dădu buzna în biroul 
Annikăi. 

— Maria Sjöström! 

— Maria Sjöström? 

— Christian a locuit în Göteborg cu o femeie pe nume Maria 
Sjöström. 

— Cum ai...? zise Annika. Dar Patrik continuă, fără a-i 
răspunde la întrebare. 

— Există și un copil. Emil Sjöström. Sau, mai bine zis, exista 
un copil. 

— Ce vrei să spui? 

— Au murit. Atât Maria, cât și Emil au murit. E un caz 
nerezolvat de omucidere. 

— Ce se petrece aici? 

Martin venise în fugă după ce îl auzise pe Patrik strigând în 
biroul Annikăi. Până și Gösta se mişcase mai rapid decât în mod 
normal, având în vedere că apăruse în cadrul ușii, înghesuindu- 
se înăuntru, alături de ceilalți. 

— Tocmai am vorbit cu un bărbat pe nume Sture Bogh. E un 
inspector de poliţie din Göteborg, ieșit la pensie. 

Patrik făcu o pauză teatrală înainte de a continua. 

— A citit în ziar despre Christian și amenințările primite de 
acesta și i-a recunoscut numele dintr-una din anchetele sale. S-a 
gândit că ar putea deține informaţii care să ne ajute. 

Patrik le povesti colegilor discuţia avută cu fostul ofiţer de 
poliţie. În ciuda tuturor anilor scurși, Sture Bogh nu putuse uita 
acele morți tragice și îi făcu lui Patrik un rezumat al aspectelor 
importante din anchetă. 

Cu toții rămaseră înmărmuriţi auzind povestea. 

— Putem face rost de documentele anchetei? întrebă Martin, 
nerăbdător. 

— E un pic cam târziu acum. Cred că ar fi greu, zise Patrik. 

— Nu strică să încercăm, spuse Annika. Am eu numărul 
poliţiei din Göteborg, chiar aici. 

Patrik oftă. 

— Nevastă-mea o să creadă că am fugit în Rio cu o blondă 
voluptuoasă, dacă mai stau mult pe-aici. 

— Sun-o mai întâi pe Erica, apoi vom încerca să dăm de 
cineva la secţia din Goteborg. 

Patrik cedă. Nimeni nu voia să plece, lucru care, de altfel, era 
valabil și pentru el, așa că hotărî să stea până când aveau să 
facă tot ce le stătea în puteri. 

— În regulă, însă va trebui să vă găsiţi ceva de lucru, cât timp 
dau eu telefoanele astea. Nu vreau să-mi suflaţi în ceafă. 

Merse în biroul său, închise ușa, apoi sună acasă. Erica se 
arătă extrem de înțelegătoare. Ea și Maia deja luaseră cina. 
Brusc, Patrik simţi o dorinţă atât de puternică de a merge acasă, 
la fetele sale, încât aproape izbucni în plâns. Nu-și amintea să fi 
fost vreodată atât de obosit. Însă trase adânc aer în piept și 
formă numărul pe care i-l dăduse Annika. 

La început, Patrik nu-și dădu seama că îi răspunse cineva. 

— Alo? se auzi o voce la celălalt capăt al firului, făcându-l să 
tresară, atunci când înţelese că trebuia să spună ceva. 

Se prezentă și explică ce anume dorea. Spre mirarea lui 
Patrik, colegul din Göteborg fu extrem de prietenos și dornic să-l 
ajute, oferindu-se să încerce să dea de urma documentelor din 
cadrul anchetei. 

Patrik puse receptorul în furcă și își tinu pumnii strânși. După 
o așteptare de circa un sfert de oră, telefonul sună. 

— Serios? Da? 

Lui Patrik aproape că nu-i veni să creadă atunci când colegul 
său îl anunţă că găsise dosarul. Patrik îi mulțumi din suflet, 
rugându-l apoi să pună deoparte documentele. Avea să le ridice 
a doua zi. În cel mai rău caz, ar fi mers el însuși în Göteborg, sau 
poate ar fi convins secţia să plătească un curier. 

După ce închise telefonul, Patrik rămase pe scaunul de la 
birou. Știa că ceilalţi așteptau vești cu privire la dosarul 
anchetei. Însă mai întâi trebuia să-și adune gândurile. Toate 
detaliile, toate piesele acelui puzzle i se învârteau prin minte. 
Știa că ele se potriveau, cumva. Nu trebuia decât să afle cum 
anume. 

e 

Erik se simţi neașteptat de trist atunci când se pregăti să 
plece. Firește că nu era ușor să își ia la revedere de la fiicele 
sale. Le îmbrățișă pe fiecare în parte, spunând că avea să se 
întoarcă peste câteva zile. Dar fu surprins că i se părea, de 

asemenea, dificil să-și ia adio de la casă și de la Louise, care 
stătea în hol, privindu-l cu o expresie de nepătruns. 

Planul său iniţial fusese de a se strecura din casă, lăsând doar 
un bilet în urmă. Insă brusc, simţise nevoia de a-și lua adio cum 
se cuvenea. Pentru a nu trezi bănuieli, el pusese deja 
geamantanul mare în portbagajul mașinii. Voia ca Louise să 
creadă că era vorba de o simplă călătorie de afaceri, care 
necesita un mic bagaj de mână. 

Cu toate că îi era neașteptat de greu să le spună la revedere, 
Erik știa că avea să se obișnuiască rapid cu noua sa viaţă. Nu 
trebuia decât să se gândească la avocatul suedez Joachim 
Posener, care fugise din ţară în 1997, suspectat că delapidase 
fonduri. lIzbutise să stea departe, fără a suferi mustrări de 
conştiinţă fiindcă lăsase un copil în urma sa. În plus, propriile lui 
fete erau deja adolescente. Nu prea mai aveau nevoie de el. 

— Ce fel de călătorie de afaceri e asta? îl întrebă Louise. 

Ceva din vocea femeii îi atrase atenţia. Doar nu știa, nu? 
Respinse acel gând. Chiar dacă avea bănuieli, femeia nu putea 
face nimic. 

— Mă întâlnesc cu un furnizor nou, zise el, jucându-se cu 
cheile de la mașină. 

Când se gândi mai bine, realiză că era chiar amabil. 
Intenţiona să ia mașina mică și să-i lase Louisei Mercedesul. lar 
banii din cont aveau să fie destui pentru a le acoperi cheltuielile 
pe timp de un an, incluzând și ipoteca. Așa că aveau destul timp 
să-și construiască un plan. 

Erik își îndreptă spatele. Nu avea niciun motiv să se simtă 
josnic. Nu era problema lui dacă cineva avea să sufere din cauza 
faptelor sale. Viaţa lui era în pericol și nu putea sta cu mâinile-n 
sân, așteptând ca trecutul să-l ajungă din urmă. 

— Mă întorc poimâine, zise el vioi, făcându-i Louisei un semn 
cu capul. 

Trecuseră ani de zile de când nu-i mai dăduse o îmbrățișare și 
un sărut, înainte de a pleca într-o călătorie. 

— Intoarce-te când vrei, zise ea, ridicând din umeri. 

Din nou, bărbatul avu senzaţia că femeia se purta ciudat, însă 
probabil că nu era decât imaginaţia lui. lar peste două zile, când 
ea avea să-l aștepte acasă, Erik urma să se afle deja într-un loc 
sigur. 

— Pa, zise el, întorcându-i spatele. 

— Pa, spuse Louise. 

Se urcă în mașină și plecă în trombă, privind o ultimă dată în 
oglinda retrovizoare. După care porni radioul și începu să 
fredoneze. Aventura începuse. 

e 

Erica îl privi cu îngrijorare atunci când Patrik intră pe ușă. 
Maia se dusese la culcare de ceva vreme, iar Erica stătea pe 
canapea, cu o ceașcă de ceai. 

— Zi grea? întrebă ea, circumspectă, ridicându-se și luându-l 
în braţe. 

Patrik o mângâie și rămase nemișcat, câteva clipe. 

— Am nevoie de un pahar cu vin, zise el. 

Se duse în bucătărie, în vreme ce Erica se întoarse pe 
canapea. Auzi clinchetul unui pahar și pocnetul unui dop. Işi 
aminti cât de minunat era un pahar cu vin, dar în perioada 
aceea, ea trebuia să se mulțumească doar cu ceai. Acela era 
unul dintre dezavantajele sarcinii și alăptatului - nu se putea 
bucura din când în când de un pahar cu vin roșu. Uneori mai lua 
o gură din paharul lui Patrik și era nevoită să se mulțumească 
doar cu atât. 

— Ce bine e să fii acasă, oftă adânc Patrik, așezându-se lângă 
ea. 

O cuprinse cu braţul pe după umeri și își rezemă picioarele pe 
măsuța de cafea. 

— lar eu mă bucur că ești acasă, zise Erica, cuibărindu-se mai 
aproape. 

Timp de câteva minute, niciunul nu scoase un cuvânt, în timp 
ce Patrik își sorbi vinul. 

— Christian are o soră, zise el, într-un final. 

Erica tresări. 

— O soră? Asta n-am mai auzit-o până acum. Mereu spunea 
că nu are familie. 

— Nu a fost tocmai adevărat. Știu că probabil voi regreta 
faptul că ţi-am spus, dar sunt atât de obosit. Toate lucrurile pe 
care le-am aflat azi mi se tot învârt prin minte și chiar am nevoie 
să stau de vorbă cu cineva. Însă lucrurile astea trebuie să 
rămână între noi doi. In regulă? spuse el, aruncându-i o privire 
neînduplecată. 

— Promit. Haide, spune-mi. 


VP - 345 


Așadar, Patrik îi povesti tot ce aflase. Stătură în sufrageria 
cufundată în întuneric, singura lumină fiind cea de la ecranul 
televizorului. Erica nu rosti o vorbă, ci doar îl ascultă cu atenție. 
Tresări când Patrik îi dezvălui motivul afecțiunii cerebrale a lui 
Allis și modul în care Christian trăise cu secretul respectiv în toţi 
acei ani, protejat, dar și urmărit îndeaproape de Ragnar. Erica 
scutură din cap după ce Patrik își termină povestea cu privire la 
Allis și la copilăria aspră pe care Christian fusese obligat să o 
îndure până când plecase de la familia Lissander. 

— Bietul Christian. 

— Dar povestea nu s-a terminat. 

— Ce vrei să spui? întrebă Erica, după care icni, atunci când 
unul dintre bebeluși o lovi puternic în zona plămânilor. 

Gemenii păreau foarte vioi în seara aceea. 

— Christian a cunoscut o femeie cât timp a locuit în Göteborg. 
Numele său era Maria. Avea un copil mic, aproape nou-născut, 
atunci când drumurile lor s-au intersectat. Ea nu păstra deloc 
legătura cu tatăl copilului. Maria și Christian s-au mutat 
împreună la scurt timp, într-un apartament din Partille. Băiatul, 
Emil, a devenit ca un fiu pentru Christian. Se pare că cei trei au 
fost foarte fericiți împreună. 

— Și ce s-a întâmplat? 

Erica nu era sigură că voia să afle. Ar fi fost mai simplu să-și 
ducă mâinile la urechi și să blocheze ceea ce își imagina a fi o 
poveste cumplită și dificil de ascultat. Insă nu se putu abţine să 
nu-l întrebe pe Patrik ce anume se petrecuse. 

— Într-o zi de miercuri din luna aprilie, Christian s-a întors 
acasă de la universitate. 

Patrik vorbi pe un ton neutru, iar Erica îl luă de mână. 

— Ușa era descuiată, lucru care din start l-a tulburat. Îi strigă 
pe Maria și pe Emil, însă nimeni nu îi răspunse. Merse prin 
apartament, căutându-i. Totul părea la fel ca de obicei. Jachetele 
lor stăteau atârnate în cuier, așa că nu își imagină să fi plecat. 
lar căruciorul lui Emil era încă sub scară. 

— Nu știu dacă vreau să aflu mai multe, șopti Erica, însă 
Patrik, cu privirea aţintită drept înainte, nu păru să o audă. 

— Într-un final, i-a găsit. În baie. Amândoi se înecaseră. 

— Dumnezeule mare! exclamă Erica, acoperindu-și gura cu 
mâna. 

— Băiatul stătea întins pe spate, în cadă. Capul mamei era 
cufundat în apă, însă restul corpului se afla în afara căzii. 
Autopsia a dezvăluit prezenţa unor vânătăi lăsate de vârfurile 
unor degete, pe ceafă. Cineva a ţinut-o cu forţa sub apă. 

— Cine? 

— Nu știu. Poliţia nu a reușit să găsească asasinul. În mod 
straniu, Christian nu a fost considerat suspect niciodată, cu 
toate că el era cel mai apropiat de victime. Din cauza asta nu 
am aflat nimic despre caz, atunci când am căutat în arhivele 
poliţiei. 

— Cum e posibil așa ceva? 

— Nu sunt foarte sigur. Toţi cei care îi cunoșteau au declarat 
că formau un cuplu extrem de fericit. Până și mama femeii l-a 
apărat pe Christian. In plus, un vecin a văzut o femeie intrând în 
apartament cam în perioada în care au avut loc omorurile, 
conform datelor furnizate de medicul legist. 

— O femeie? zise Erica. Aceeași care a...? 

— Chiar nu mai știu ce să cred. Ancheta asta mă scoate din 
minţi. Cumva, toate se leagă - toate lucrurile care i s-au 
întâmplat lui Christian. Cineva l-a urât atât de mult, încât nici 
măcar trecerea timpului nu i-a putut tempera sentimentele. 

— Și n-ai idee cine ar putea fi? 

Erica simţi o idee încolțindu-i în minte, însă nu și-o putu 
explica. Imaginea era vagă. Însă de un lucru era sigură: Patrik 
avea dreptate. Cumva, toate evenimentele se legau între ele. 

— Te-ai supăra dacă m-aș duce la culcare? zise Patrik, 
punându-i mâna pe genunchi. 

— Deloc. Chiar așa să faci, iubitule, îl îndemnă ea, absentă. Eu 
voi mai sta trează o vreme. După care voi veni și eu în pat. 

— În regulă. 

li dădu o sărutare, apoi se îndreptă către dormitorul lor, de la 
etaj. 

Femeia rămase locului, pe canapea, în întuneric. La televizor 
erau știrile, însă Erica opri sonorul, pentru a-și putea asculta 
propriile gânduri. Allis. Maria și Emil. Exista acolo ceva ce ar fi 
trebuit să fie evident, ceva ce să fi putut înţelege. Ridică privirea 
spre cartea de pe măsuţă. O luă încetișor, așezându-și-o în 
poală, pentru a putea privi coperta și titlul. Sirena. Se gândi la 
depresie și la vinovăţie. La mesajul pe care Christian voise să-l 
transmită prin intermediul romanului său. Erica știa că răspunsul 


VP - 347 


se afla acolo, în cuvintele și propoziţiile pe care bărbatul le 
lăsase în urmă. lar ea intenţiona să afle care era acel răspuns. 

22. 


Coșmarurile începuseră să-l bântuie noapte de noapte, de 
parcă ar fi așteptat trezirea conștiinței sale. De fapt, era straniu 
că durase atât de mult. În definitiv, fusese dintotdeauna 
conștient de cele întâmplate. Rememorase felul în care dăduse 
la o parte scăunelul special pentru cadă și o lăsase pe Allis să se 
scufunde în apă. Felul în care trupușorul ei se zbătuse și 
încercase să respire, ca mai apoi să incremenească. Văzuse 
mereu acei ochi albaștri care îl priveau, încețoșați, de sub apă. 
Știuse dintotdeauna, dar nu înțelesese cu adevărat. 

Pricepuse, în cele din urmă, datorită unui lucru mărunt, unui 
mic detaliu. Se petrecuse într-o zi, în acea ultimă vară. 
Înțelesese deja că nu mai putea rămâne. Locul lui nu fusese 
niciodată acolo, însă adevărul nu i se dezvăluise decât treptat. 
În cele din urmă, îşi dăduse seama că trebuia să părăsească 
familia. 

Vocile îi spuseseră același lucru. Apăruseră și ele, într-o zi, 
fără să fi fost neplăcute ori răutăcioase, ci mai degrabă niște 
prieteni și confidenţi care îi șopteau în ureche. 

Singura dată când avea îndoieli cu privire la decizia sa era 
atunci când se gândea la Allis. Insă acea ezitare nu dura 
niciodată mult - fiindcă vocile se amplificau. Așa că hotărî să 
stea până la sfârșitul verii. Apoi urma să plece, fără a mai privi 
în urmă. lar tot ce se lega de mama și tata avea să rămână în 
trecut. 

În ziua cu pricina, Allis dorise înghețată. Ea întotdeauna voia 
înghețată, iar dacă băiatul avea chef, o însoțea uneori până la 
chioșcul de lângă piațetă. Fata cerea mereu același lucru: un 
cornet cu trei cupe de înghețată de căpșune. Uneori, el se 
prefăcea dinadins că nu înțelege și îi cumpăra, în schimb, 
înghețată de ciocolată. Atunci ea scutura cu putere din cap și îl 
trăgea de braț, chinuindu-se să spună cuvântul „căpșune”. 

Allis era mereu în al nouălea cer când primea această mică 
tratație. Se lumina la chip de bucurie și, cu multă satisfacție, 
începea să lingă metodic înghețata. De jur-imprejur, ca să nu 
înceapă să picure. Același lucru se întâmplă și în ziua respectivă. 

Îşi primi cornetul şi începu să se îndepărteze încetişor, în vreme 
ce băiatul așteptă propria înghețată, după care le plăti pe 
amândouă. Întorcându-se ca s-o urmeze pe Allis, el se opri 
brusc. Erik, Kenneth și Magnus. Toți trei stând acolo, privindu-l. 
Erik rânjea. 

Simti înghețata topindu-se în cornetul pe care îl ținea în 
mână, însă fu nevoit să treacă pe lângă ei. Incercă să se uite 
drept înainte, către apă. Încercă să le ignore privirile și felul în 
care inima îi spărgea pieptul, bătând din ce în ce mai tare. Făcu 
un pas înainte, apoi altul. Dintr-odată, simti cum cade cu capul 
înainte. Erik întinsese piciorul chiar în clipa în care trecuse pe 
lângă el. Greutatea corpului său îi făcu încheieturile să tremure. 
Înghețata îi zbură din mână, aterizând pe trotuarul murdar. 

— Hopa, zise Erik. 

Kenneth râse nervos, dar Magnus îi aruncă lui Erik o privire 
încărcată de reproș. 

— Chiar trebuia să faci asta? întrebă el. 

Erik nu păru să-l bage în seamă. Ochii îi scânteiau. 

— Nu-ţi trebuia mai multă înghețată. f 

Cu un efort, băiatul se ridică în picioare. Il dureau bratele, iar 
pietricele ascutite i se lipiseră de palme. Se scutură și plecă 
șchiopătâna, mișcându-se cât putu de repede, în vreme ce 
râsetele lui Erik îi răsunară în urechi. 

La mică distanță il aștepta Allis. O ignoră și merse în 
continuare. Cu coada ochiului, o văzu grăbindu-se spre el, dar 
băiatul nu se opri pentru a-și trage sufletul decât atunci când 
ajunseră aproape de casă. Allis se opri, la rându-i. După care 
întinse cornetul spre el. 

— Uite, Christian. la înghetata mea. E de căpșune. 

Îi privi brațul întins, tinând cornetul de înghețată. Înghețata de 
căpșune, pe care Allis o iubea la nebunie. In clipa aceea, 
conștientiză cu adevărat ceea ce îi făcuse. lar vocile începură să 
strige. Nu mai aveau mult și îi făceau capul să explodeze. Căzu 
în genunchi, cu mâinile peste urechi. Trebuia să le oprească. 
După care se simti cuprins de bratele lui Allis, iar totul se 
cufundă în tăcere. 

o... 

Patrik dormise buștean toată noaptea. Însă tot nu se simţea 
odihnit. 

— lubito? 

Niciun răspuns. Privi spre ceas și blestemă, în sinea lui. Opt și 
jumătate. Era cazul să îi dea zor; aveau multe de făcut în ziua 
aceea. 

— Erica? 

Cobori la parter, însă nu auzi niciun sunet din partea soţiei ori 
a fiicei sale. În bucătărie găsi așteptându-l cafea proaspătă și un 
bileţel scris de mâna Ericăi. 


lubitule, am dus-o pe Maia la creșă. M-am tot gândit 
la ceea ce mi-ai spus ieri și aș vrea să verific ceva. Te 
sun de îndată ce aflu mai multe. Ai putea afla pentru 
mine două lucruri? 1. Avea Christian vreo poreclă 
pentru Allis? 2. De ce boală mintală suferea mama lui 
Christian? Te pup și te îmbrățișez, Erica. P.S. Să nu fii 
supărat pe mine. 


Ce mai punea iar la cale? Ar fi trebuit să-și dea seama că soţia 
lui nu avea cum să se stăpânească. Ridică de pe masă telefonul 
și formă numărul de mobil al Ericăi. După ce sună de câteva ori, 
intră căsuţa vocală. Işi spuse că trebuia să se calmeze, din 
moment ce oricum nu putea face nimic în clipele acelea. Era 
obligatoriu să ajungă la secţie, chiar dacă nu știa unde s-ar fi 
putut afla soția lui. 

În plus, întrebările din bilet îi stârniseră interesul. Să-și fi 
construit vreo teorie? Erica era fără îndoială inteligentă. Și 
deseori vedea lucruri care lui îi scăpau. Patrik nu și-ar fi dorit 
decât ca ea să nu mai plece brusc, de una singură. 

Işi bău ceașca de cafea, stând în picioare, lângă bufet. După 
un moment de ezitare, umplu cana specială de voiaj pe care i-o 
făcuse cadou Erica, de Crăciun. Urma să aibă nevoie de cofeină 
suplimentară în ziua respectivă. 

Primul lucru pe care îl făcu odată ajuns la secție fu să intre în 
bucătărie, pentru a bea o a treia ceașcă. 

— Ce-avem azi în plan? întrebă Martin atunci când aproape se 
ciocniră unul de celălalt, pe hol. 

— Trebuie să parcurgem întregul material cu privire la 
uciderea prietenei lui Christian, Maria, și a copilului acesteia. li 
voi suna pe cei din Göteborg pentru a vedea dacă ne pot trimite 
dosarele. Probabil că vor fi livrate prin curier, ceea ce înseamnă 
că va trebui să ascund într-un fel cheltuiala, ca Mellberg să nu 

observe. Apoi vom vedea dacă Torbjorn are vești de la 
laboratorul criminalistic, în legătură cu cârpa și cutia de vopsea 
din pivniţa lui Christian. Nu cred să fie încă gata raportul, însă 
am putea măcar să-i strângem puţin cu ușa. Ai putea începe tu 
cu asta? 

— Sigur, mă ocup eu. Altceva? 

— Pentru moment, nu, zise Patrik. Trebuie să verific ceva cu 
Lissander. Îţi voi spune de îndată ce aflu mai multe. 

— Bine. Să mă anunţi dacă te mai pot ajuta cu ceva, zise 
Martin. 

Patrik intră în birou. Era ciudat cât de obosit se simţea. Nici 
măcar toată cofeina aceea nu avusese vreun efect în ziua 
respectivă. Trase adânc aer în piept, încercând să își recapete 
forțele, după care îl sună pe tatăl adoptiv al lui Christian. 

— Nu prea pot vorbi acum, zise Ragnar, și Patrik înţelese că 
Iréne trebuia să fie prin preajmă. 

— Nu am decât două întrebări, spuse el, trezindu-se că 
șoptea, cu toate că nu era nevoie. 

Îi trecuse prin minte să-l întrebe pe Ragnar de ce nu 
pomenise nimic despre perioada cât fuseseră în Fjällbacka. Insă 
hotărî să aștepte până când puteau discuta fără atâtea restricţii. 
În plus, avu sentimentul că erau mult mai importante întrebările 
la care dorea răspunsuri Erica. 

— În regulă, zise Ragnar. Însă rapid. 

Patrik îi puse întrebările din biletul soţiei sale și fu surprins de 
lucrurile pe care le află. Ce însemnau ele oare? 

Îi mulțumi lui Ragnar, sfârși conversaţia, apoi o sună din nou 
pe Erica. Însă tot căsuţa vocală îi preluă apelul. Așa că îi lăsă un 
mesaj, după care se lăsă pe spate, în scaun. Cum se potriveau 
în cadru acele noi informaţii? Și unde se afla Erica? 

e 

— Erica! 

Thorvald Hamre se aplecă și o cuprinse în brațe. Cu toate că 
Erica avea aproape un metru șaptezeci înălțime și se îngrășase 
considerabil, în comparaţie cu el, se simțea minusculă. 

— Bună, Thorvald! Mulţumesc că ai fost de acord să ne 
vedem pe nepusă masă, zise ea, îmbrăţișându-l. 

— Ești întotdeauna bine-venită. Știi doar. 

Bărbatul avea o urmă de accent norvegian. Trăia în Suedia de 
aproape treizeci de ani și, cu trecerea timpului, devenise un 

admirator al G6teborgului, mai înfocat decât oamenii născuţi 
acolo. Un steag imens al echipei de fotbal IFK îi atesta 
devotamentul. 

— Cum ţi-aș putea fi de folos de data asta? La ce proiect 
captivant lucrezi momentan? 

Cu ochii licărind, Thorvald se trase de enorma mustață 
căruntă. 

Se împrieteniseră pe vremea când Erica avusese nevoie de 
cineva care să o poată ajuta cu aspectele psihologice ale cărților 
ei polițiste, inspirate din evenimente reale. Thorvald era un 
terapeut de succes, având propriul său cabinet privat, însă își 
dedica tot timpul liber studiului laturii întunecate a naturii 
umane. Făcuse chiar un curs cu FBl-ul. Erica nu voia să 
speculeze motivele care îl determinaseră să fie atât de interesat 
tocmai de subiectul respectiv. Important era că bărbatul se 
dovedise un psihiatru extraordinar de competent, dispus să-i 
împărtășească și ei cunoștințele dobândite. 

— Am nevoie de răspunsuri la câteva întrebări. Sper să mă 
poți ajuta. . 

— Sigur. lţi stau mereu la dispoziţie. 

Erica îl privi, recunoscătoare, apoi se întrebă cu ce anume să 
înceapă. Nu izbutise încă să pună cap la cap toate informaţiile. 
Modelul se tot schimba, precum formele și culorile dintr-un 
caleidoscop. Însă pe undeva trebuia să existe o structură, și 
poate că Thorvald i-ar fi putut da o mână de ajutor în găsirea 
acesteia. Inainte de-a ajunge la Göteborg, ascultase mesajul lui 
Patrik, însă hotărâse să nu-l sune. În momentele acelea, chiar nu 
avea chef să-i dea socoteală. Informaţia pe care i-o lăsase în 
mesaj nu o surprinsese; ea doar îi confirmase bănuielile. 

După ce stătu un moment, pentru a-și aduna gândurile, 
începu să-i spună lui Thorvald povestea. O istorisire lungă, fără 
pauze, în care îi dezvălui tot ceea ce știa. Thorvald o ascultă 
atent, cu coatele așezate pe birou și cu degetele împreunate. 
Din când în când, Erica simţise un nod în stomac, auzind ea 
însăși cât de cumplită era povestea. 

Când femeia încheie, Thorvald nu spuse nimic, pentru 
început. Erica aproape că își simţi răsuflarea tăiată, de parcă ar 
fi alergat într-un maraton. Unul dintre bebeluși o lovi cu putere 
în diafragmă, ca pentru a-i aminti că existau pe lume și lucruri 
bune și pline de iubire. 

— Tu ce părere ai? întrebă Thorvald, în cele din urmă. 

După o clipă de ezitare, Erica își expuse teoria. li trecuse prin 
minte cu o noapte în urmă, stând întinsă în pat, uitându-se ţintă 
în tavan, în vreme ce Patrik dormea adânc, lângă ea. Gândul se 
conturase și mai mult în timpul călătoriei făcute de-a lungul 
autostrăzii E6, către Göteborg. Realizase rapid că trebuia să 
stea de vorbă cu Thorvald. El și-ar fi putut da seama dacă teoria 
sa era într-adevăr pe cât de absurdă părea. l-ar fi zis dacă nu 
cumva își dăduse prea tare frâu liber imaginaţiei. 

Însă cuvintele bărbatului nu fură acelea. În schimb, el o privi 
și îi spuse: 

— E foarte posibil. Ceea ce îmi sugerezi tu e foarte posibil. 

Erica oftă adânc, simțindu-se în același timp neliniștită și 
ușurată. În clipele acelea, nu se mai îndoia de propria idee. Dar 
consecinţele erau aproape inimaginabile. 

Discutară preț de un ceas. Erica îi puse întrebări lui Thorvald 
și încercă să absoarbă toate informaţiile căpătate. Dacă 
intenţiona să meargă mai departe cu acea teorie, avea nevoie 
să își pună laolaltă toate datele. Altminteri totul ar fi putut lua o 
întorsătură greșită și, în plus, Ericăi îi mai lipseau vreo câteva 
segmente din acel puzzle. Avea îndeajuns pentru a vedea 
motivul, dar încă existau goluri. Pe care ea era nevoită să le 
astupe, înainte de a-și prezenta acea teorie. 

Odată întoarsă în mașină, Erica își rezemă fruntea de volan. 
Simţi răcoarea pe piele. Nu era deloc nerăbdătoare cu privire la 
vizita care urma și la întrebările pe care avea să le pună - sau la 
răspunsurile pe care era posibil să le audă. Exista o anume piesă 
din acel puzzle pe care nu era sigură că voia să o afle. Insă nu 
avea de ales. 

Porni mașina și se îndreptă spre Uddevalla. Privind spre 
telefon, își dădu seama că avea două apeluri pierdute de la 
Patrik. Acesta pur și simplu trebuia să mai aștepte. 

e 

Louise telefonă la bancă de îndată ce se deschise. Erik 
întotdeauna o subestimase. Ea se pricepea să amăgească 
oamenii și să afle ceea ce dorea. În plus, deținea toate 
informațiile de care era nevoie pentru a pune întrebările corecte 
- numerele de cont și codul de identificare fiscală. Avea, de 
asemenea, și o voce atât de eficientă și de impunătoare, încât 

bancherul nici măcar nu pusese la îndoială dreptul ei la 
informaţiile respective. 

După ce închise telefonul, Louise rămase pe scaun, la masa 
din bucătărie, pentru a cugeta. Totul dispăruse. Ei bine, nu chiar 
totul. Fusese îndeajuns de generos încât să îi lase puţin, ca să se 
poată descurca pentru o vreme. Însă, în mare, le golise conturile 
bancare, atât pe cel personal, cât și pe cel al companiei. 

Furia o cuprinse ca o forță primitivă. Nu avea de gând să-i 
permită așa ceva. Era atât de prost, încât o considerase și pe ea 
la fel. Işi rezervase un bilet de avion pe numele său, iar Louise 
nu trebui să dea prea multe telefoane pentru a afla cu 
exactitate ce cursă avea să ia și către ce destinație. 

Femeia se ridică și scoase un pahar din bufet. Îl ținu sub 
robinetul cutiei cu vin, pe care îl învârti, privind apoi cum 
minunatul lichid stacojiu ţâșni afară. În ziua aceea, avea nevoie 
mai mult ca oricând de vin. Işi duse paharul la buze, dar se opri 
când aroma băuturii îi umplu nările. Nu era momentul potrivit. 
Gândul acela o surprinse, având în vedere că în ultimii câţiva ani 
fusese întotdeauna momentul pentru un pahar cu vin. Însă nu și 
în ziua aceea. Acum, trebuia să aibă mintea limpede și să fie 
puternică. Acum, trebuia să dea dovadă de fermitate. 

Dispunea de toate informaţiile necesare. Putea da din 
bagheta sa magică, făcând totul să dispară cu un „puf”, 
întocmai precum Magica De Spell. Chicoti, după care începu să 
râdă în hohote. Râse atunci când așeză paharul pe masă și 
continuă să râdă când își privi reflexia în ușa frigiderului. 
Recăpătase controlul propriei vieţi. lar în curând lucrurile aveau 
să facă „puf”. 

(J 

Totul fusese aranjat. Curierul care aducea documentele din 
Göteborg se afla pe drum. Patrik ştia că ar fi trebuit să fie 
mulțumit, însă nu putu simţi vreo bucurie adevărată. Încă nu 
dăduse de Erica și îl neliniștea gândul că aceasta umbla singură, 
cu sarcina atât de avansată, implicându-se în cine știe ce. Știa 
că își putea purta și singură de grijă. Acela era unul dintre 
nenumăratele motive pentru care o iubea. Însă nu putea să nu 
fie îngrijorat. 

— Vor fi aici în jumătate de oră! strigă Annika, fiindcă ea se 
ocupase de comanda făcută curierului. 

— Excelent! îi răspunse el. 

Apoi se ridică și își luă haina. Îi bombăni Annikăi ceva de 
neînțeles când trecu pe lângă ea, în drum spre ieșire, apoi fugi 
prin vântul tăios până la magazinul Hedemyr. Patrik era supărat 
pe el însuși. Ar fi trebuit să o facă mai devreme, însă pur și 
simplu nu era modul în care se ocupa de obicei de o anchetă. Se 
vedea nevoit să recunoască faptul că ideea nici măcar nu-i 
trecuse prin minte. Ea încolţise abia atunci când auzise porecla 
pe care i-o dăduse Christian surorii lui. Sirena. 

Raionul de cărţi se afla la parterul magazinului, iar Patrik îl 
găsi rapid. Erau expuse cu precădere cărţi ale unor scriitori 
locali și bărbatul zâmbi când văzu un teanc mare cu operele 
Ericăi, alături de o siluetă în mărime naturală, din carton, ce o 
înfățișa. 

— Ce groaznic că lucrurile s-au terminat așa, spuse 
vânzătorul, atunci când Patrik plăti cartea. 

Neavând chef de bârfe mărunte, el doar dădu din cap. 
Strecură apoi cartea în jachetă și fugi înapoi la secţia de poliţie. 
Annika îi aruncă o privire atunci când intră, dar nu spuse nimic. 

Patrik merse în birou și închise ușa, după care se așeză, 
încercând să se instaleze cât se putea de comod. Deschise 
romanul lui Christian și începu să citească. De fapt, existau 
multe alte lucruri de care s-ar fi putut ocupa - atât chestiuni 
practice, cât și treburi polițienești. Insă ceva îi spusese că era 
important. Așa că, pentru prima dată în cariera sa, Patrik 
Hedström stătu la birou, citind un roman, în timpul programului. 

e 

Kenneth nu era sigur când urma să fie externat, însă chiar nu 
mai conta. Putea rămâne acolo sau putea merge acasă. Ea avea 
să-i dea de urmă, indiferent unde s-ar fi aflat. 

Poate că ar fi fost mai bine să-l găsească la el acasă, unde 
prezența lui Lisbet era încă palpabilă. In plus, existau câteva 
lucruri de care dorea să se ocupe, mai întâi. Incluzând 
înmormântarea lui Lisbet. Slujba avea să fie doar pentru familie 
și prietenii apropiaţi. Fără doliu, fără muzică funebră. lar femeia 
avea să poarte eșarfa sa galbenă. Ea fusese de neclintit în 
privinţa aceea. F 

O bătaie sfioasă în ușă îl trezi din visare. Intoarse capul. Erica 
Falck. Ce voia, oare? se întrebă el, cu toate că nu îl interesa 
prea mult. 

— Pot intra? întrebă femeia. 

Asemenea tuturor celorlalţi, ea nu se putu abține să-i 
privească braţele bandajate. Kenneth îi făcu semn cu mâna, un 
gest ambiguu, ce ar fi putut însemna ori să intre, ori să dispară 
de-acolo. Nici măcar el nu era sigur ce voia. 

Însă Erica intră în cameră, își trase un scaun și i se așeză la 
căpătâi. Îi aruncă o privire prietenoasă. 

— Știaţi cine era Christian, nu-i așa? Nu Christian Thydell, ci 
Christian Lissander. 

La început, bărbatul se gândi să o mintă, la fel cum procedase 
și în cazul polițiștilor care îl vizitaseră. Însă tonul femeii era 
diferit. Și expresia, la fel. Ea știa. Ea deja avea răspunsul sau cel 
puţin, o parte din acesta. 

— Da, știu, spuse bărbatul. Știu cine era. 

— Povestiţi-mi despre el, zise Erica. 

Și, inexplicabil, Kenneth se simţi obligat să-i vorbească. 

— Nu sunt prea multe de povestit. Era cel pe care îl necăjeau 
toţi, la școală. lar noi... noi am fost cei mai răi. Cu Erik în frunte. 

— L-aţi agresat? 

— Pe vremea aceea, nu i-am fi zis așa. Însă îi făceam viaţa un 
calvar, ori de câte ori aveam ocazia. 

— De ce? zise Erica, iar întrebarea păru a zăbovi în aer, 
pentru o clipă. A 

— De ce? Cine știe? Era diferit și nu era de-al locului. In plus, 
mai era și gras. Oamenii au mereu nevoie de cineva pe care să-l 
bruftuluiască și să-l privească de sus. 

— Înţeleg un asemenea comportament din partea lui Erik. Dar 
dumneavoastră? Și Magnus? 

Cu toate că femeia nu păruse să-i fi făcut un reproș, remarca 
sa tot îl indispuse pe Kenneth. El însuși se întrebase de multe ori 
același lucru. Din caracterul lui Erik lipsea ceva. Era greu de 
stabilit cu precizie, însă posibil să fi fost incapacitatea de a simţi 
empatie. Nu era o scuză, dar explica totuși comportamentul lui. 
Însă Kenneth și Magnus aveau mai multă minte. Drept urmare, 
să fi fost oare păcatele lor mai grave sau mai ușoare? Kenneth 
nu își putea răspunde la acea întrebare. 

— Eram tineri și proști, zise el, realizând însă cât de falsă îi 
păruse afirmaţia. 

Continuase să-i dea ascultare lui Erik, să fie condus de el. Ba 
chiar îl și admirase. Era vorba doar de simpla prostie 
omenească. De teamă și de lașitate. 

— Așadar, nu l-aţi recunoscut pe Christian atunci când s-a 
mutat aici, adult fiind? întrebă Erica. 

— Nu, niciodată. Dacă mă puteţi crede, nu am făcut vreodată 
legătura. Și nici ceilalţi. Christian devenise o persoană complet 
diferită. Nu era vorba doar de înfățișare, ci și... Nu era aceeași 
persoană. Chiar și acum, când am aflat... 

Kenneth scutură din cap. 

— Dar Allis? Povestiţi-mi despre Allis. 

Bărbatul se schimonosi. Nu dorea să vorbească despre Allis. 
Ar fi fost ca și cum și-ar fi vârât mâna în foc. De-a lungul anilor, 
Kenneth își îngropase atât de adânc în subconștient toate 
gândurile legate de ea, încât era ca și cum fata nu ar fi existat 
vreodată. Însă acele vremuri se încheiaseră. Pur și simplu avea 
să fie nevoit să îndure flăcările, dacă s-ar fi ajuns la asta. Fiindcă 
trebuia să povestească despre ea. 

— Era atât de frumoasă, încât ajungea să o privești, și ţi se 
tăia respiraţia. Dar de îndată ce se mișca ori începea să 
vorbească, îţi puteai da seama că nu era tocmai normală. Mereu 
stătea agăţată de Christian. Nu ne dădeam seama dacă lui îi 
plăcea sau nu. Uneori îl irita, alteori aproape că părea fericit să o 
vadă. 

— Aţi stat vreodată de vorbă cu Allis? 

— Nu, exceptând batjocurile pe care i le strigam. 

Se simţi nespus de rușinat. Își amintea limpede totul, tot ceea 
ce făcuse. Ca și cum s-ar fi întâmplat cu o zi în urmă; chiar se 
întâmplase cu o zi în urmă. Ba nu, trecuse multă vreme de 
atunci. Bărbatul începu să se simtă confuz. În clipele acelea, 
amintirile pe care le înăbușise păreau să se reverse cu 
asemenea forță, încât nimiceau totul în calea lor. 

— Când Allis avea treisprezece ani, familia Lissander s-a 
mutat din Fjällbacka, iar Christian s-a desprins de ei. Ceva s-a 
petrecut, și cred că dumneavoastră știți despre ce a fost vorba. 

Vocea Ericăi era calmă, necritică și, din acel motiv, Kenneth 
se hotărî să-i spună. Oricum avea să afle, în cele din urmă. lar în 
curând, el urma să i se alăture lui Lisbet. 

— Se întâmpla în luna iulie, zise el, închizând ochii. 

23. 


Christian simţi zbuciumul punând stăpânire asupra corpului 
său. Devenea din ce în ce mai rău, nelăsându-l să doarmă 
noaptea. Și făcându-l să vadă mereu ochi, pe sub apă. 

Trebuia să plece - era conștient de asta. Dacă avea de gând 
să își afle rostul, era necesar să plece de acolo. Departe de tata, 
de mama si de Allis. În mod straniu, gândul cel din urmă era cel 
mai dureros. Gândul despărțirii de Allis. 

— Alo! Hei, tu! 

Se intoarse, mirat. Ca de obicei, era în drum spre Badholmen. 
Îi plăcea să stea acolo, privind către Fjällbacka, pe deasupra 
apei. 

— Aici! 

Christian nu știu ce să creadă. În apropierea cabinelor de 
schimb, îi văzu pe Erik, Magnus și Kenneth. lar Erik îl striga. 
Christian le aruncă o privire circumspectă. Indiferent ce voiau, 
nu putea fi de bun augur. Însă tentatia era mult prea mare și, cu 
o falsă nonșalanță, el își îndesă mâinile în buzunare și merse 
agale spre cei trei băieți. 

— Vrei un fum? întrebă Erik, întinzându-i o țigară. 

Christian scutură din cap. Încă aștepta fatidicul moment, în 
care toți trei aveau să-l atace. Se aștepta la orice, dar nu la o 
asemenea... dovadă de bunăvoință. 

— Stai jos, îi spuse Erik, lovind ușor cu mâna locul de lângă el. 

Ca prin vis, Christian se așeză. Întreaga situaţie îi părea de 
necrezut. Îşi imaginase de atâtea ori o asemenea scenă, și-o 
dorise și tânjise după ea. lar în clipele acelea, ea chiar avea loc. 
Christian stătea acolo, ca și cum ar fi aparținut grupului. 

— Ce faci diseară? întrebă Erik, făcând schimb de priviri cu 
Kenneth și Magnus. 

— Nimic special. De ce? 

— Vrem să dăm aici o petrecere. O întrunire privată, ca să zic 
așa, spuse Erik, râzând. 

— Serios? întrebă Christian, schimbându-și poziția, ca să stea 
mai comod. 

— Vrei să vii? 

— Eu? zise Christian, nesigur dacă auzise bine. 

— Da, tu. Însă toată lumea trebuie să aducă ceva, ca să poată 
intra, spuse Erik, făcând din nou schimb de priviri cu Magnus și 
Kenneth. 

Așadar, exista o smecherie, după cum îşi imaginase. Oare ce 
sarcină umilitoare îi pregătiseră? 

— Ce trebuie să aduc? întrebă el, deși era conștient că nu ar fi 
trebuit să le dea apă la moară. 

Cei trei băieți șușotiră. În cele din urmă, Erik îl privi şi spuse, 
provocator. 

— O sticlă de whisky. 

Atâta tot? Băiatul simţi o ușurare imensă. Putea foarte simplu 
să scoată pe furiș o sticlă, din casă. 

— În regulă. Nicio problemă. La ce oră să vin? 

Eric pufăi de câteva ori din țigară. Părea atât de 
experimentat, cu acea țigară în mână. Atât de matur. 

— Trebuie să ne asigurăm că nu ne deranjează nimeni. 
Așadar, după miezul nopții. Să zicem pe la și jumătate? 

Christian îşi dădu seama că aproba din cap cu prea multă 
nerăbdare. 

— Bine. La și jumătate. Voi veni. 

— Foarte bine, zise Erik. 

Christian plecă în grabă. Picioarele îi păreau mai ușoare ca 
niciodată. Poate că dăduse norocul peste el și avea să-și 
găsească locul, într-un final. 

Restul zilei trecu foarte încet. Într-un final, sosi vremea de 
culcare, însă el nu îndrăzni să închidă ochii, de teamă să nu 
adoarmă. Așa că rămase acolo, treaz de-a binelea, privind cum 
acele ceasornicului se mutau încetișor spre miezul nopții. La 
douăsprezece și un sfert, el se dădu jos din pat și se îmbrăcă cu 
grijă, pentru a nu face zgomot. Se strecură la parter și merse 
până la dulăpiorul cu băuturi. Înăuntru se aflau câteva sticle cu 
whisky. O luă pe cea care era aproape plină. Sticla scoase un 
clinchet și, pret de o clipă, el încremeni. Însă nimeni nu păru să 
audă sunetul. 

Ajuns lângă Badholmen, îi auzi pe ceilalți băieți. Păreau să fi 
fost acolo de ceva vreme, ca și cum petrecerea ar fi început fără 
el. Pentru o clipă, îi trecu prin minte să se întoarcă din drum. Ar 
fi putut merge înapoi acasă, s-ar fi putut strecura înăuntru, ar fi 
putut așeza sticla în dulăpior și s-ar fi putut băga în pat. Dar 

apoi îl auzi pe Erik râzând și voi să ia și el parte la distracţie; 
voia să fie unul dintre băieții cu care Erik făcea schimb de priviri. 
Așa că merse mai departe, ținând strâns la subsuoară sticla de 
Whisky. 

— Hei, ia uitati, zise Erik, bolborosindu-și cuvintele și arătând 
spre Christian. lată că vine regele petrecerii. 

Incepu să râdă pe infundate, urmat îndeaproape de Kenneth 
și Magnus. Magnus părea să fi băut cel mai mult. Se legăna și îi 
venea greu să se concentreze. 

— Ai adus biletul de intrare? întrebă Erik, făcându-i semn să 
vină mai aproape. 

Temător, Christian îi dădu sticla. Aveau de gând să-și bată joc 
de eh Aveau să-l alunge, din moment ce le adusese deja ce fi 
ceruseră? 

Însă nimic nu se întâmplă. Erik pur și simplu deschise sticla, 
luă o gură sănătoasă de whisky, apoi i-o înmână lui Christian. 
Băiatul se holbă doar. Isi dorea să bea, dar nu știa dacă să 
îndrăznească. Erik îl îndemnă să încerce, iar Christian înțelese 
că trebuia să-i dea ascultare, dacă voia să facă parte din grup. 
Se așeză, cu sticla în mână, și o ridică spre buze. Și aproape se 
înecă atunci când înghiți prea mult whisky. 

— Cum a fost, băiete? 

Râzând, Erik îl bătu pe spinare. 

— Bun, zise Christian, luând o nouă gură, drept dovadă. 

Sticla trecu de la unul la celălalt de câteva ori, iar Christian 
începu să simtă o căldură plăcută răspândindu-i-se prin trup. 
Neliniștea îi dispăru. Whisky-ul îndepărtase toate lucrurile care 
în ultima vreme îl ținuseră treaz pe timp de noapte. Ochii. 
Mirosul cărnii putrezind... Mai luă încă o gură. 

Magnus stătea întins pe spate, privind cerul înstelat. Kenneth 
nu spunea prea multe. El doar era de acord cu tot ce zicea Erik. 
Insă lui Christian îi plăcea compania lor. Era cineva. Făcea parte 
dintr-un grup. 

— Christian? se auzi o voce. 

Băiatul se întoarse să se uite. Ce căuta ea acolo? De ce a 
trebuit să apară, ca să strice totul? Vechea lui furie se stârni din 
nou. 

— Cară-te, mârâi Christian, după care văzu chipul fetei 
schimonosindu-se, plin de dezamăgire. 

— Christian? repetă ea, cu vocea înecată de lacrimi. 

Băiatul se ridică s-o alunge, însă Erik îi puse mâna pe braț. 

— Las-o să stea, zise el, iar Christian îl privi, uimit. 

Îi dădu ascultare, așezându-se la loc. 

— Vino aici! zise Erik, făcându-i semn lui Allis să se apropie. 

Fata îi aruncă o privire întrebătoare lui Christian, dar acesta 
nu făcu decât să dea din umeri. 

— Stai jos, porunci Erik. Dăm o petrecere. 

— Petrecere! spuse Allis, luminându-se la față. 

— Ce noroc că ai trecut pe-aici. Avem nevoie și de niște fete 
frumoase. 

Erik îşi puse un braț în jurul ei și îi atinse o șuviță de păr 
negru. Allis începu să râdă. Îi plăcea să fie numită frumoasă. 

— Poftim. Dacă vrei să vii la petrecerea noastră, trebuie să 
bei. 

Îi luă sticla lui Kenneth, care tocmai se pregătea să ia o dușcă, 
și i-o dădu lui Allis. Din nou, fata îl privi pe Christian, însă 
acestuia nu îi păsa. Dacă avea de gând să se tot țină după el, 
trebuia să joace după cum i se cânta. 

Fata începu să tușească, iar Erik o bătu pe spinare. 

— Așa, așa, ce fată bună. Nu-ţi face griji, te vei obişnui. 
Trebuie doar să încerci din nou. 

Ezitând, ea ridică sticla și mai luă o înghiţitură. De data aceea, 
fu mai bine. 

— Bravo. Asta e genul de fată care-mi place. Una drăguță, 
care știe cum să bea whisky, zise Erik cu un zâmbet care îi 
întoarse lui Christian stomacul pe dos. 

Voia s-o apuce de mână pe Allis și s-o ducă acasă. Dar în clipa 
aceea, Kenneth se așeză lângă el, își puse brațul pe după 
umărul lui și bolborosi: 

— La naiba, Christian, gândește-te - iată-ne aici cu tine și cu 
sora ta. Pun pariu că nu ţi-ai fi imaginat asta vreodată, nu-i așa? 
Însă noi am ştiut că există un tip pe cinste sub toată grăsimea 
ala. 

Kenneth arătă cu degetul spre burta lui, iar Christian nu știu 
dacă să considere acea remarcă drept un compliment sau o 
insultă. 

— E tare drăguță sora ta, zise Erik, venind și mai aproape de 
Allis. 

O ajută să ridice iar sticla, turnându-i pe gât și mai mult 
whisky. Ochii fetei sticleau, iar pe chip ea avea un zâmbet larg. 

Dintr-odată, Christian simţi cum totul începu să se învârtă. 
Întregul Badholmen se învârtea. De jur-împrejur, precum globul 
pământesc. Chicoti și se lăsă pe spate, lângă Magnus, privind 
stelele care păreau că se rotesc pe cer. 

Un scâncet din partea lui Allis îl făcu să se ridice. Vedea ca 
prin ceață, dar îi distingea pe Erik și pe Allis. Și i se păru că 
băiatul îşi strecurase mâna pe sub bluza lui Allis. Insă nu era 
sigur, din moment ce totul se învârtea în jurul său. Se întinse din 
nou. 

— Sst..., se auzi vocea lui Erik, urmată de același scâncet 
dinspre Allis. 

Christian se rostogoli pe o parte, rezemându-și capul de braț. 
Îi privi pe Erik și pe sora sa. Cămașa dispăruse. Fata avea sâni 
mici, perfecţi. Acela fusese primul gând care îi trecu prin minte - 
că fata avea sânii perfecţi. Nu-i mai văzuse niciodată. 

— Nu te teme, vreau doar să pun mâna... 

Erik îi frământă sânii și începu să gâfâie. Kenneth îi privi 
bustul gol. 

— Hai și pune mâna, zise Erik, făcându-i semn lui Kenneth. 

Christian văzu că Allis era speriată și încerca să-și acopere 
sânii cu brațele. Însă băiatul avea capul greu; abia și-l putea 
ridica. 

Kenneth se așeză lângă Allis. După ce așteptă un semn din 
partea lui Erik, el ridică mâna și începu să-i atingă sânul stâng. 
La început îl strânse încetișor, apoi mai brusc, iar Christian îi 
observă umflătura din pantalonii scurți. 

— Mă întreb dacă și restul e la fel de frumos, murmură Erik. 
Ce zici, Allis? Și acolo, jos, e la fel de bine? 

Fata avea ochii mari și speriați. Insă nu părea să știe cum să 
se apere. Fără a-i opune rezistență, ea îl lăsă pe Erik să-i scoată 
lenjeria. Băiatul o lăsă cu fusta pe ea, ridicând-o doar, pentru a-i 
arăta lui Kenneth. 

— Ce zici? Nu cred să mai fi umblat nimeni pe-aici. 

Îi depărtă genunchii, iar Allis, împietrită, îl lăsă, incapabilă să 
protesteze. 

— La naiba, fii atent aici. Magnus, trezeste-te! Să vezi ce 
pierzi. 

Băiatul mormăi doar. Un sunet nedeslușit, ametit de băutură. 

Christian simti un nod puternic în stomac. Nu era bine ce se 
întâmpla acolo. O vedea pe Allis privindu-l țintă, implorânadu-l, 

fără cuvinte, să o ajute. Însă ochii fetei erau la fel ca atunci când 
ÎI privise de sub apă, iar Christian nu se putu clinti din loc, nu 
izbuti să o ajute. Nu putu decât să se întindă pe o parte și să 
lase lumea să se învârtă cu el. 

— Eu sunt primul, zise Erik, descheindu-se la pantaloni. Tine-o 
jos dacă începe să se impotrivească. 

Kenneth dădu din cap. Era palid la față, dar nu-și putea lua 
privirea de la sânii lui Allis, scăldați în lumina lunii. Erik o forță 
să stea pe spate, nemișcată, cu privirea țintă spre cer. La 
început, Christian se simţi ușurat când privirea fetei dispăru. In 
loc să fie îndreptată asupra lui, aceasta se mutase către stele. 
Nodul din stomac deveni din ce în ce mai săâcâitor și, cu un efort, 
el se ridică în capul oaselor. Vocile urlau la el, iar Christian era 
conștient că ar fi trebuit să intervină, însă nu știa cum. Allis nu 
spunea o vorbă. Pur și simplu stătea întinsă acolo, lăsându-l pe 
Erik să-i desfacă picioarele, lăsânau-l să stea aplecat deasupra 
ei, împingând. 

Începu să plângă. De ce trebuise ca fata să strice totul? Să-i 
fure momentul acela, să-l urmărească peste tot, să-l iubească? 
Niciodată nu-i ceruse dragoste. O ura. lar ea stătea pur și simplu 
întinsă acolo. 

Brusc, Erik încetă să se mai miște, apoi scoase un geamăt. Se 
îndepărtă, încheindu-se la slit. Îşi aprinse o țigară, împreunându- 
și palmele în jurul chibritului, după care îl privi pe Kenneth. 

— E rândul tău. 

— Cine, eu? se bâlbâi Kenneth. 

— Da, acum e rândul tău, zise Erik, pe un ton care cerea 
supunere. 

Kenneth ezită. După care privi din nou sânii lui Allis, acei sâni 
fermi, cu sfârcuri roz, care se întăriseră în briza văratică. Începu 
să-și descheie fără grabă pantalonii, apoi se mișcă mai repede, 
aruncându-se asupra fetei și împingându-se în ea. Nu dură mult 
până când scoase și el un geamăt, tremurând din toți rărunchii. 

— Impresionant, zise Eric, pufăind din țigară. Acum e rândul 
lui Magnus. 

Arătă cu degetul spre băiat, care adormise, cu saliva 
curgându-i în colțul gurii. 

— Magnus? N-o să fie niciodată în stare. E prea pilit, râse 
Kenneth, fără să o mai privească pe Allis. 

— Atunci o să-i dăm noi o mână de ajutor, spuse Erik, 
ridicânau-l pe Magnus. Haide, ajută-mă, îi spuse lui Kenneth, 
care se grăbi să-l asculte. 

Împreună, îl traseră pe Magnus până lângă Allis, iar Erik 
începu să-i desfacă pantalonii. 

— Dă-i jos izmenele, îi porunci lui Kenneth, care, cu o expresie 
dezgustată, făcu ceea ce i se spuse. 

Magnus nu era pregătit să facă nimic, iar pentru o clipă, Erik 
păru iritat. Îi trase câteva șuturi băiatului, trezindu-l putin. 

— Hai să-l punem pe ea. Dar de tras, o să i-o tragă și el. 

Vocile se domoliseră, răsunându-i ușor în minte. Avu senzația 
că urmărea un film, nu scene reale, scene la care participa și el. 
Îi văzu aruncându-l pe Magnus deasupra lui Allis, văzu cum 
băiatul se trezi îndeajuns cât să înceapă a scoate niște sunete 
animalice dezgustătoare. El însă nu ajunse la fel de departe 
precum ceilalti cam pe la jumătate, Magnus își pierdu 
cunoștința, rămânând deasupra fetei, cu trupul său greoi. 

Însă Erik era multumit. ÎI dădu la o parte pe Magnus, fiindcă el 
era iar pregătit. Părea să-l excite imaginea fetei întinse acolo, 
atât de frumoasă și de distantă. O bruscă din ce în ce mai 
puternic, ținând-o de părul ei lung și trăgând așa de tare, încât îi 
smulse câteva smocuri mari. 

Apoi fata începu să tipe. Sunetul fu brusc și neașteptat, 
străpungând noaptea și făcându-l pe Erik să se oprească subit. 
Băiatul o privi cuprins de panică. Trebuia să-i oprească tipetele. 

Christian le auzi năvălind cu forța peste tăcerea sa. Isi duse 
mâinile la urechi, dar aceasta nu ajută cu nimic. Erau aceleași 
țipete ca pe vremea când ea fusese bebeluș, când îi răpise totul. 
Îl văzu pe Erik stând lângă ea, ridicând palma și lovind-o, 
încercând, la rându-i, să-i potolească urletele. Cu fiecare 
lovitură, capul fetei se lovi de puntea din lemn, săltând înapoi, 
de fiecare dată. Apoi veni sunetul cumplit pe care îl făcu pumnul 
lui Erik, atunci când o izbi peste față. Îl văzu pe Kenneth, alb ca 
varul, privindu-l țintă pe Erik. Și Magnus fusese trezit de țipete. 
Nesigur pe picioare, el se ridică, uitându-se la Erik și la Allis, 
apoi la pantalonii săi descheiați. 

În clipa aceea, tipetele încetară. Totul se cufundă în tăcere. 
lar Christian fugi. Se ridică și fugi - departe de Allis, departe de 
Badholmen. Fugi acasă, intră pe ușa principală, merse la etaj, în 

camera lui, unde se aruncă în pat, trăgându-și pătura peste cap, 
pentru a acoperi vocile. 

Cu timpul, lumea încetă să se mai învârtă. 

o... 

— Am lăsat-o acolo, zise Kenneth, fără a o putea privi în ochi 
pe Erica. Pur și simplu am lăsat-o acolo. 

— Apoi ce s-a întâmplat? întrebă Erica. 

Tonul ei părea în continuare lipsit de reproș, ceea ce îl făcu pe 
bărbat să se simtă și mai rău. 

— Am fost terifiat. Dimineaţa, când m-am trezit, am crezut 
pentru o clipă că nu fusese decât un coșmar, însă apoi am 
realizat că de fapt avusese loc, că noi chiar o... 

Vocea lui Kenneth se frânse. 

— Toată ziua am așteptat ca poliţia să bată la ușă. 

— Însă nu a făcut-o? 

— Nu. La câteva zile după aceea, am auzit că familia 
Lissander s-a mutat. 

— Dar voi trei? Aţi vorbit despre asta? 

— Nu, niciodată. Nu e ca și cum am fi luat hotărârea de a nu 
mai vorbi despre asta, ci pur și simplu n-am mai făcut-o. Până la 
acea petrecere de Sânziene, când Magnus a băut un pic cam 
mult și a pomenit subiectul. 

— Atunci a fost prima oară? întrebă Erica, neîncrezătoare. 

— Da, atunci a fost prima oară. Însă eu știam că Magnus 
suferea. Pe el l-a chinuit cel mai mult fapta noastră. Eu am 
reușit cumva să înăbuș totul. M-am concentrat asupra lui Lisbet 
și asupra vieţii mele. Am ales să dau totul uitării. lar Erik... ei 
bine, el nici măcar nu a avut nevoie să uite. Nu cred că l-a 
deranjat în vreun fel. 

— Și cu toate acestea, ați rămas prieteni, ani de-a rândul. 

— Da, și nu prea ştiu de ce... Însă noi... merităm asta, zise el, 
arătând spre braţele bandajate. Eu merit și mai rău, dar Lisbet, 
nu. Ea a fost complet inocentă. Lucrul cel mai groaznic e că 
probabil a aflat despre cele întâmplate. Cred că a fost ultimul 
lucru pe care l-a auzit, înainte să moară. Eu nu eram persoana 
pe care și-o imaginase ea. Viaţa noastră împreună fusese o 
minciună, zise Kenneth, străduindu-se să nu plângă. 

— Ceea ce aţi făcut voi trei a fost cumplit, zise Erica. Nu cred 
că poate fi descris în alt mod. Însă viaţa pe care ai avut-o alături 

de Lisbet nu a fost o minciună, și cred că ea a știut asta. 
Indiferent ce i s-a spus. 

— Voi încerca să-i explic, spuse bărbatul. Știu că eu urmez. Va 
veni și după mine, după care voi avea șansa de a-i explica. 
Trebuie să cred că va fi posibil, altminteri..., spuse el, 
întorcându-și fața. 

— La ce vă referiţi? Cine va veni după dumneavoastră? 

— Allis, firește. 

Să nu fi ascultat Erica tot ceea ce îi spusese până atunci? 

— Ea e vinovată pentru toate aceste lucruri. 

— Nu e Allis, îi zise Erica. Nu e Allis. 

e 

Patrik închise cartea. Nu înțelesese chiar totul - se dovedise 
puţin cam complicat pentru gusturile lui, iar limbajul era 
oarecum întortocheat, pe alocuri -, însă reușise să urmărească 
firul naraţiunii. Și își dădu seama că ar fi trebuit să citească mai 
devreme cartea, fiindcă anumite lucruri i se clarificau, în 
momentele acelea. 

O amintire apăru la suprafaţă. O imagine fugară cu dormitorul 
Ciei și al lui Magnus. Un lucru pe care îl observase, dar căruia nu 
îi dăduse importanţă, pe atunci. Nu exista vreun motiv ca acesta 
să îi fi atras atenţia, dar Patrik nu se putu abţine să nu-și facă 
reproșuri. 

Formă numărul de pe mobilul său. 

— Bună, Ludvig. Mama ta e acasă? 

Rămase pe fir, ascultând pașii băiatului și un murmur vag. 
Apoi Cia ridică receptorul. A 

— Bună ziua, aici Patrik Hedström. Imi cer scuze că te 
deranjez, dar m-am tot gândit la ceva. Ce anume a făcut 
Magnus în seara de dinaintea dispariţiei? Nu, nu mă refer la 
întreaga seară, ci doar înainte să vă culcaţi. Da? Toată noaptea? 
Bine, mulțumesc. 

Încheie conversaţia. Se potrivea. Totul se potrivea. Însă își 
dădu seama că nu avea să ajungă prea departe doar pe baza 
teoriei. Avea nevoie de dovezi concrete. Și nici nu le-ar fi putut 
spune colegilor săi, înainte de a strânge dovezile respective, 
altminteri era posibil să nu i se dea crezare. Dar exista o 
persoană cu care ar fi putut sta de vorbă, o persoană care l-ar fi 
putut ajuta. Se întinse iar după telefon. 

— lubito, știu că nu îmi răspunzi fiindcă poate crezi că sunt 
supărat pe tine sau că voi încerca să te conving să încetezi ceea 
ce faci. Însă tocmai am terminat de citit Sirena și cred că 
amândoi urmărim aceeași pistă. Am nevoie de ajutorul tău, așa 
că sună-mă cât poţi de repede. Te sărut și te îmbrăţișez. Te 
iubesc. 

— Au sosit documentele din Göteborg, se auzi o voce, dinspre 
ușă, făcându-l pe Patrik să tresară. 

— Vai, te-am speriat? întrebă Annika. Am bătut la ușă, dar se 
pare că nu m-ai auzit. 

— Nu, mi-era mintea departe, zise el, scuturându-se. 

— Cred că ar fi bine să mergi la doctor, să-ţi faci un control, îi 
spuse Annika. Nu arăţi bine. 

— Sunt doar puţin obosit, murmură el. Însă mi-ai dat vești 
bune în legătură cu documentele. Trebuie să mă duc acasă 
pentru o vreme, așa că le voi lua cu mine. 

— Sunt pe biroul meu, la recepţie, zise ea, părând în 
continuare îngrijorată. 

Zece minute mai târziu, Patrik ieși pe coridor, cu hârtiile de la 
Annika. 

— Patrik! îl strigă din spate Gösta. 

— Da? zise el, pe un ton mult mai iritat decât intenţionase. 

Însă era extrem de grăbit. 

— Tocmai am vorbit cu Louise, soția lui Erik Lind. 

— Și? zise Patrik, în continuare fără vreo urmă de entuziasm. 

— Conform spuselor ei, Erik e pe cale de a părăsi ţara. Le-a 
golit toate conturile bancare, atât cele personale, cât și cele ale 
companiei. Are bilet de avion la ora cinci, de pe aeroportul 
Landvetter. 

— Serios? întrebă Patrik, brusc interesat. 

— Da, am verificat eu. Ce vrei să facem? 

— la-l pe Martin și plecaţi imediat spre Goteborg. Voi da un 
telefon pentru a face aranjamentele necesare și pentru a-i ruga 
pe colegii de acolo să se întâlnească la aeroport cu voi. 

— Plăcerea va fi de partea mea! 

În drum spre mașină, Patrik nu putu să nu zâmbească. Gösta 
avea dreptate. Avea să fie o reală plăcere să-i dea lui Erik 
planurile peste cap. Apoi bărbatul se gândi la cartea pe care 
tocmai o citise, iar zâmbetul îi pieri de pe chip. Speră să o 

găsească acasă pe Erica. Avea nevoie de ea pentru a pune 
punct acelei anchete. 
e 

Patrik ajunsese la aceeași concluzie. Erica își dădu seama de 
acest lucru de îndată ce ascultă mesajul. Insă bărbatul nu știa 
chiar totul. Nu auzise povestea pe care i-o spusese ei Kenneth. 

Fusese nevoită să facă un ocol spre Hamburgsund, pentru a 
se ocupa de ceva. Insă odată ajunsă înapoi pe autostradă, Erica 
apăsă pedala de acceleraţie. Nu avea motiv să se grăbească, 
dar se simțea nerăbdătoare. Sosise momentul ca toate secretele 
să iasă la iveală. 

Intrând pe aleea privată a casei lor, văzu parcată în faţă 
mașina lui Patrik. Îi telefonase pentru a-l anunţa că era pe drum 
și pentru a-l întreba dacă voia să se întâlnească la secţia de 
poliţie. Însă el ajunsese deja acasă și aștepta acolo. Atât pe ea, 
cât și piesa ei din puzzle. 

— Bună, iubitule. 

Erica intră în bucătărie și îi dădu soţului ei o sărutare. 

— Am citit cartea, zise el. 

Femeia dădu din cap. i 

— Trebuia să-mi fi dat seama și mai devreme. Insă eu citisem 
un manuscris neterminat. Și în etape - nu totul dintr-odată. Incă 
nu reușesc să-mi dau seama cum de a putut să-mi scape. 

— Eu ar fi trebuit să citesc mai devreme cartea, zise Patrik. 
Magnus a citit-o cu o noapte înainte de a dispărea. Perioadă 
care probabil a coincis și cu moartea lui. Tocmai am vorbit cu 
Cia, care mi-a spus că Magnus a început să o citească seara, 
surprinzând-o fiindcă a rămas treaz toată noaptea, pentru a o 
termina. De dimineaţă l-a întrebat dacă era bună. Insă el i-a 
răspuns că nu dorea să discute despre carte până nu stătea de 
vorbă cu Christian. Partea cea mai rea e că dacă ne uităm prin 
notițele noastre, sunt sigur că vom descoperi în declaraţia Ciei 
că ea a mai pomenit aceste lucruri, mai demult. Doar că noi nu 
le-am acordat importanţă și nu ne-am mai gândit la asta. 

— Magnus trebuie să fi înțeles totul după citirea 
manuscrisului, șopti Erica. Și a realizat cine era de fapt 
Christian. 

— lar Christian probabil a intenţionat ca el să afle. Altminteri, 
nu i-ar fi dat lui Magnus cartea. 

— Dar de ce Magnus? De ce nu Kenneth sau Erik? 

— Christian trebuie să se fi simţit atras înapoi în Fjällbacka, 
spre toți cei trei bărbaţi, zise Erica, gândindu-se la ceea ce 
discutase cu Thorvald, psihiatrul. Poate părea ciudat, și probabil 
că nici el nu a putut să-și explice situaţia. După care bănuiesc că 
a început să-l simpatizeze pe Magnus. Din ce am auzit în 
legătură cu el, cred că Magnus era o persoană foarte de treabă. 
În plus, el a luat parte împotriva voinţei sale. 

— De unde știi? întrebă Patrik, tresărind. În roman scrie doar 
că au fost implicaţi trei băieţi. Dar nu se dau prea multe detalii. 

— Am stat de vorbă cu Kenneth, răspunse calmă Erica. Mi-a 
spus tot ce s-a petrecut în acea noapte. 

Apoi îi relată povestea lui Kenneth, iar Patrik se îngălbeni la 
față din ce în ce mai mult. 

— La naiba. Și au scăpat nepedepsiţi. De ce soţii Lissander nu 
au raportat niciodată violul? De ce au plecat pur și simplu din 
Fjällbacka și au trimis-o pe fată de acasă? 

— Nu știu. Dar sunt sigură că părinţii adoptivi ai lui Christian 
ar putea răspunde la acele întrebări. 

— Așadar, Erik, Kenneth și Magnus au violat-o pe Allis, în 
vreme ce Christian i-a privit. De ce nu a încercat să-i oprească? 
De ce nu a ajutat-o? Din cauza asta a primit acele scrisori de 
ameninţare, cu toate că nu a luat parte la viol? 

Patrik începu să mai recapete puţină culoare în obraji. Trase 
adânc aer în piept, înainte de a continua: 

— Allis e singura care avea motiv să caute răzbunare, însă nu 
poate fi ea vinovata. În plus, nu știm cine e de vină pentru asta. 

Îi întinse Ericăi un maldăr de hârtii. 

— Uite toate documentele din ancheta uciderii Mariei și a lui 
Emil. Înecaţi în propria lor cadă. Cineva l-a ţinut sub apă pe 
băiatul de un an, până când acesta a încetat să mai respire, 
după care i-a făcut același lucru și mamei. Singurul indiciu 
primit de poliţie a venit din partea unui vecin, care a văzut o 
femeie cu păr lung și negru părăsind apartamentul. Însă, după 
cum am zis, nu putea fi Allis și eu cred că nici Iréne, cu toate că 
ea ar fi avut, de asemenea, motive să facă așa ceva. Așadar, 
cine naiba a fost femeia? 

Frustrat până peste măsură, el bătu cu pumnul în masă. 

Erica îl așteptă să se calmeze. Apoi îi spuse, încet: 

— Cred că știu. Și cred că ţi-o pot dovedi. 

Erik se spălă pe dinţi, își puse costumul și își făcu meticulos 
nod la cravată. Apoi se pieptănă și, la sfârșit, își ciufuli puţin 
părul, cu degetele. Se privi cu satisfacţie în oglindă. Era un 
bărbat chipeș și plin de succes, care își avea viața sub control. 

Ridică valiza cu o mână și bagajul mai mic cu cealaltă. Biletul 
de avion îi fusese lăsat la recepţie, iar în clipele acelea, se afla 
în siguranţă alături de pașaport, în buzunarul hainei sale. Aruncă 
o ultimă privire în oglindă, apoi ieși din camera de hotel. Avea 
să-i rămână timp și pentru o bere, înainte de a se îmbarca. 
Putea sta acolo, în liniște, privindu-i pe toți suedezii alergând de 
colo-colo, conștient fiind că în curând nu mai trebuia să aibă de- 
a face cu ei. Aveau o gândire prea comună, se discuta prea mult 
despre dreptate. Viaţa nu era dreaptă. Unii oameni aveau 
trăsături superioare altora. lar într-o ţară diferită, ar fi căpătat o 
reală șansă de a profita de acele însușiri. 

În curând, urma să plece. Dăduse deoparte frica de „ea”, 
îngropând-o adânc în subconștient. In curând, n-avea să mai 
conteze. Ea nu l-ar mai fi putut găsi vreodată. 

e 

— Cum intrăm înăuntru? zise Patrik, în fața ușii căsuței 
plutitoare. 

Erica nu-i mai dezvăluise nimic în legătură cu lucrurile pe care 
le știa ori le suspecta. Ea doar insistase ca Patrik s-o însoțească. 

— Am luat eu cheile de la Sanna, zise Erica, scoțând din 
poșetă un breloc mare. 

Patrik zâmbi. Soţia lui era descurcăreaţă, fără doar și poate. 

— Ce anume căutăm? întrebă el, urmându-și soţia în micuța 
locuinţă plutitoare. 

Erica nu îi răspunse direct la întrebare, ci doar spuse: 

— Acesta e singurul loc la care m-am putut gândi, care să fi 
fost în întregime al lui Christian. 

— Dar nu îi aparține Sannei? întrebă Patrik, clipind pentru a se 
obișnui cu lumina slabă. 

— În acte, da. Însă Christian se retrăgea mereu aici pentru a fi 
singur și a scrie. Cred că l-a considerat refugiul său privat. 

— Și? zise Patrik, așezându-se pe canapeaua îngustă, de 
lângă perete. 

Era atât de obosit, încât abia se mai putea ţine pe picioare. 

— Nu știu, zise Erica, uitându-se nesigură în jur. Mă gândeam 
că... 

— La ce te gândeai? întrebă Patrik. 

Căsuţa plutitoare nu reprezenta cine știe ce ascunziș, 
indiferent ce anume ar fi căutat ei. Se compunea din două 
încăperi minuscule, iar tavanul era atât de jos, încât Patrik fu 
nevoit să se aplece. Locul era plin de echipament vechi pentru 
pescuit, iar o masă extensibilă deteriorată stătea lângă 
fereastră. Oricine s-ar fi aflat acolo ar fi avut o priveliște 
minunată spre arhipelagul Fjällbacka. Și spre Badholmen. 

— Sper să aflăm cât mai curând, zise Patrik, privind spre 
turnul cu platforma de sărituri, o siluetă întunecată ce se 
contura pe fundalul cerului. 

— Ce să aflăm? întrebă Erica, cercetând spațiul înghesuit. 

— Dacă a fost crimă sau sinucidere. 

— Te referi la Christian? zise Erica, neașteptând însă un 
răspuns din partea lui. De-aș putea măcar găsi... la naiba, am 
crezut că... atunci am fi putut să... 

Începu să se bâlbâie, iar Patrik nu se putu abţine să nu râdă. 

— Pari foarte confuză. N-ai putea măcar să-mi spui ce anume 
căutăm? Poate că atunci ţi-aș fi și eu de folos. 

— Cred că Magnus a fost ucis aici. Și speram să găsesc ceva... 

Verifică amănunţit pereţii aspri din lemn, vopsiți în albastru. 

— Aici? 

Patrik se ridică, începând și el să examineze pereţii. Apoi 
aruncă o privire spre podea și după o clipă, spuse: 

— Covorul. 

— Ce-i cu el? E imaculat. 

— Tocmai. E prea curat. De fapt, ai zice că-i nou. Haide, ajută- 
mă să-l ridic. 

Apucă unul din capetele covorului rustic și greu. Cu un efort, 
Erica îl apucă pe celălalt. 

— Vai, scuze, iubito. S-ar putea să fie prea dificil pentru tine, 
zise Patrik cu îngrijorare atunci când o auzi gâfâind. 

— E-n regulă, spuse ea. Hai s-o facem, în loc să stăm la 
taclale. 

Mutară covorul la o parte și priviră scândurile din lemn, de 
dedesubt. Păreau foarte curate. 

— Poate în cealaltă cameră? zise Erica. 

Dar atunci când aruncară o privire, observară că podeaua era 
la fel de curată și fără vreun covor deasupra. 

— Mă întreb dacă... 

— Ce anume? zise Erica, însă Patrik nu-i răspunse. 

În schimb, bărbatul se lăsă pe vine și începu să examineze 
crăpăturile dintre scânduri. După câteva clipe, el se ridică. 

— Trebuie să-i chemăm aici pe criminaliști, apoi să așteptăm 
rezultatele. Însă cred că ai dreptate. Locul a fost curăţat cu 
meticulozitate, dar se pare că între scândurile astea a curs 
sânge. 

— Dacă e adevărat, nu s-ar fi îmbibat și pardoseala cu puțin 
sânge? întrebă Erica. 

— Da, însă ar fi mai greu de observat cu ochiul liber dacă 
cineva a curăţat podeaua, în prealabil. 

Patrik miji privirea spre scândurile vechi, care erau decolorate 
de vreme în nenumărate locuri. 

— Să fi murit aici? 

Cu toate că Erica fusese sigură de teoria sa, ea își simţi totuși 
inima bătând cu putere. 

— Da, așa cred. lar locul se află în apropierea apei, pentru a 
scăpa ușor de cadavru. Acum vrei să-mi spui ce se petrece? 

— Haide mai întâi să aruncăm încă o privire, zise ea, ignorând 
expresia frustrată de pe chipul lui Patrik. Du-te și verifică sus. 

Arătă cu degetul spre podul de deasupra lor. Singurul mod de 
acces îl reprezenta o scară din funie. 

— Glumești? 

— Ori tu, ori eu, zise Erica, punându-și demonstrativ mâinile 
pe pântecele uriaș. 

— Bine, oftă el. Presupun că n-o fi prea greu să urc până 
acolo. Și bănuiesc că tot nu îmi vei dezvălui ce anume caut, nu-i 
așa? 

— Nu sunt tocmai sigură, zise Erica sincer. Am doar 
sentimentul că... 

— Un sentiment? Te aștepți să mă caţăr pe scara asta pentru 
un sentiment? 

— Fă-o și gata. 

Patrik urcă pe scară și se târî în pod. 

— Vezi ceva? strigă femeia, întinzându-și gâtul. 

— Normal că văd ceva. Dar sunt mai mult pături vechi, cârpe, 
niște reviste cu benzi desenate. Pare mai degrabă colțul copiilor. 

— Nimic altceva? zise Erica, dezamăgită. 

— Nu, nu s-ar părea. 

Patrik începu să coboare pe scara din funie, dar apoi se opri la 
mijloc. 

— Ce-i acolo? 

— Unde? 

— Acolo, spuse el, arătând spre un chepeng aflat chiar lângă 
intrarea în pod. 

— De obicei, e locul în care oamenii își depozitează toate 
vechiturile, în casele astea plutitoare, dar haide să verificăm. 

— Bine, ușurel. O fac eu. 

încercă să se balanseze pe scară, folosind o mână pentru a 
desface încuietoarea. Văzu că era posibil să îndepărteze 
complet ușa, așa că apucă de o latură, o trase și i-o dădu femeii, 
care se afla sub el. Apoi se întoarse pentru a arunca o privire 
înăuntru. 

— Ce naiba? exclamă el, cu stupoare. 

Dintr-odată, cârligele care atașau scara de tavan cedară, 
făcându-l pe Patrik să se prăbușească la podea, cu o bufnitură. 

e 

Louise umplu cu apă minerală un pahar pentru vin, apoi îl 
ridică pentru un toast. În curând, totul avea să se sfârșească 
pentru el. Polițistul cu care stătuse de vorbă înţelesese imediat 
ce anume se întâmpla. Și o asigurase că avea să ia măsuri 
prompte. De asemenea, îi mulţumise pentru telefon. „Pentru 
puţin”, fusese răspunsul ei. „Plăcerea a fost de partea mea”. 

„Mă întreb ce vor face cu el?” se gândi ea. Ideea respectivă 
nu îi trecuse prin cap, până în clipele acelea. Unicul său gând 
fusese de a-l opri, de a-l împiedica să fugă cu coada între 
picioare, precum o brută lașă. Insă ce s-ar fi întâmplat dacă Erik 
era trimis la închisoare? Ar mai fi căpătat ea toţi banii? Incepu 
să se neliniștească, dar apoi se calmă. Firește că avea să 
primească înapoi banii. Și intenţiona să savureze pe deplin 
cheltuirea fiecărui bănuţ în parte. Bărbatul avea să stea acolo, în 
celula sa, știind că Louise prăda toţi banii lui - de fapt, toţi banii 
ei. Și nu ar fi avut ce să facă. 

Brusc, ea luă o hotărâre. Voia să-i vadă expresia. Voia să vadă 
cum arăta Erik atunci când își dădea seama că totul se sfârșise. 
e 

— Am văzut multe la viaţa mea, dar asta... asta chiar le 
întrece pe toate, zise Torbjörn, aflat pe scara pe care o 
împrumutaseră de la casa plutitoare de alături. 

— Chiar că le întrece pe toate, spuse Patrik, masându-se la 
şale, unde se lovise, în urma căzăturii. 

ÎI durea puţin și pieptul. 

— În orice caz, ăsta e sânge, fără doar și poate. Și chiar mult. 

Torbjörn arătă spre podea, care, în clipele respective, avea un 
luciu straniu. Luminolul dezvăluia toate urmele de sânge, 
indiferent cât de mult fusese curățată suprafaţa. 

— Am luat câteva mostre pe care laboratorul le va putea 
compara cu sângele victimei. 

— Bun. Mulţumesc. 

— Așadar, lucrurile astea îi aparțin lui Christian Thydell? zise 
Torbjörn. Bărbatul pe care l-am dat jos din ștreang, în turnul cu 
platforma de sărituri? 

Se strecură în spaţiul restrâns, iar Patrik i se alătură, urcând 
cu grijă pe scară. 

— Așa s-ar părea. 

— Dar de ce...? începu Torbjörn, după care se opri. 

Nu era cazul. Sarcina lui era să asigure probele medico-legale, 
iar cu vremea, avea să capete și toate răspunsurile. Arătă cu 
degetul. 

— Asta e scrisoarea la care te refereai? 

— Da. Măcar dovedește că s-a sinucis. 

— Fără îndoială, zise Torbjörn, deși tot nu îi venea să-și 
creadă ochilor. 

Întregul spaţiu era plin cu lucruri femeiești. Haine, machiaj, 
bijuterii, pantofi. Și o perucă lungă, un păr brunet. 

— Le vom lua pe toate. Va dura ceva până să le strângem. 

Torbjörn se dădu înapoi cu atenţie, până când ajunse la 
marginea chepengului și își putu cobori picioarele, pentru a-l 
urma pe Patrik în jos, pe scară. 

— Am vazut multe la viața mea..., murmură el, din nou. 

— Eu mă întorc la secţie. Există câteva chestiuni pe care 
trebuie să le revizuiesc, înainte de a-mi prezenta raportul, zise 
Patrik. Dă-mi un telefon mai târziu, când terminaţi aici, spuse el, 
întorcându-se spre Paula, care îi privea pe criminaliștii aflaţi la 
muncă. 

— Rămâi aici? 

— Desigur, îi răspunse ea. 

Patrik părăsi ambarcaţiunea și inspiră adânc aerul proaspăt, 
marin. După ce-i aflaseră ascunzătoarea lui Christian, Erica îi 

dezvăluise mai mult din poveste. În combinaţie cu scrisoarea 
depistată de ei, piesele acelui puzzle începeau să-și găsească 
locul, una câte una. Era de neimaginat, însă Patrik știa că 
descoperise adevărul. Acum, el înțelegea totul. lar atunci când 
Gösta și Martin aveau să se întoarcă din Göteborg, Patrik urma 
să le explice colegilor săi întreaga poveste tristă. 

e 

— Mai sunt două ore până la decolare. Chiar nu era cazul să 
ajungem atât de devreme. 

Martin aruncă o privire spre ceas atunci când se apropiară de 
aeroportul Landvetter. 

— Nu cred că e nevoie să tăiem frunză la câini, aşteptându-l, 
zise Gösta, virând în parcarea din afara terminalului pentru 
zboruri internaționale. Haide să intrăm și să aruncăm o privire în 
jur și, dacă îl găsim, și punem mâna pe nemernic. 

— N-ar trebui să așteptăm întăriri din Göteborg? întrebă 
Martin, care întotdeauna se neliniștea dacă lucrurile nu erau 
făcute ca la carte. 

— Noi doi îi putem face faţă ușor acestui individ, zise Gösta. 

— Bine, spuse Martin, neîncrezător. 

Se dădură jos din mașină și intrară în aeroport. 

— Așadar, cum procedăm? zise Martin, uitându-se în jur. 

— Ce-ai zice de-o cafea? Și în același timp, putem 
supraveghea zona. 

— Dar n-ar fi cazul să ne plimbăm pe-aici, căutându-l pe Erik? 

— Păi, eu ce-am zis? In același timp, putem sta și la pândă. 
Dacă ne așezăm acolo, zise Gösta, arătând spre un chioșc cu 
cafea, în mijlocul zonei pentru plecări, vom avea o vizibilitate 
excelentă în ambele direcţii. Va trebui să treacă pe lângă noi, 
odată ajuns. 

— Bine, ai dreptate. 

Martin se înduplecă. Ştia că discuţiile nu-și aveau rostul atunci 
când Gösta își punea în gând să bea o ceașcă de cafea. Fiecare 
își cumpără o cafea și o prăjitură cu migdale. Apoi se așezară la 
o masă. Gösta se lumină la faţă când luă prima înghiţitură. 

— Asta e mâncare pentru sufletul omului. 

Martin nu se mai obosi să-i spună că prăjitura cu migdale nu 
prea se putea numi „mâncare”. Insă nu putu nega faptul că era 
delicioasă. Tocmai terminase de mâncat și ultima fărâmă, când 
zări pe cineva cu coada ochiului. 

— Privește, nu e el? 

Gösta se întoarse brusc. 

— Mda. Ai dreptate. Haide să-l luăm pe sus. 

Se ridică neobișnuit de iute, iar Martin sări în picioare, pentru 
a-l urma. Erik mergea cu pași repezi, cu o geantă într-o mână și 
un geamantan mare în cealaltă. Era îmbrăcat impecabil, în 
costum, cu cravată și cămașă albă. 

Gosta și Martin fură nevoiţi să alerge puţin pentru a-l prinde 
din urmă. Fiind cel dintâi care se ridicase de la masă, Gösta îl 
ajunse primul, punându-i mâna pe umăr. 

— Erik Lind? Vă rugăm să ne însoţiţi. 

Erik se întoarse, cu o expresie uimită pe chip. Preţ de o clipă, 
păru că vrea să fugă, dar se mulțumi să-i dea la o parte mâna 
lui Gösta. 

— Pesemne că e o neînțelegere. Eu plec într-o călătorie de 
afaceri, zise bărbatul. Nu știu despre ce e vorba, însă am un 
avion de prins. Merg la o întâlnire importantă. 

Broboane de sudoare îi năpădiră fruntea. 

— Mă tem că tot veți fi nevoit să ne însoţiţi. Veţi avea mai 
târziu ocazia să vă prezentaţi explicaţiile, zise Gösta, mânându-l 
pe Erik spre ieșire. 

Toată lumea se oprise să-i privească. 

— Înţelegeţi că trebuie să urc în acel avion! 

— Înţeleg, zise calm Gösta, după care se întoarse spre Martin. 
Poţi să-i iei tu bagajele? 

Martin încuviință, dar blestemă, în sinea lui. El niciodată nu 
avea parte de lucrurile captivante. 

e 

— Aşadar, a fost Christian? întrebă Anna, cu gura căscată. 

— Da și nu, zise Erica. Am discutat cu Thorvald în legătură cu 
asta și se pare că nu vom ști niciodată cu siguranță. Insă totul 
indică în aceeași direcție. 

— Christian avea personalitate multiplă? lar cele două 
identități nu erau conștiente una de existenţa celeilalte? 

Anna părea sceptică. Venise imediat când Erica îi dăduse 
telefon, odată întoarsă de la căsuţa plutitoare. Patrik fusese 
nevoit să meargă înapoi la secţie și Erica nu voia să fie singură. 
Sora ei, Anna, era unica persoană căreia dorea să i se destăinuie 
în legătură cu tot ce aflase. 

— Așa s-ar părea. Thorvald l-a bănuit pe Christian de 
schizofrenie. Boala sa mai prezenta și aspecte ale unei așa- 
numite tulburări de identitate disociativă. Asta i-a produs 
scindarea personalităţii. Se poate trage de la o cantitate enormă 
de stres, apărând ca o modalitate de a face față realităţii. lar 
Christian avea, fără îndoială, niște evenimente extrem de 
traumatizante în trecutul său. Mai întâi, moartea mamei și 
săptămâna petrecută lângă cadavrul ei. Apoi ceea ce, din 
punctul meu de vedere, a fost de-a dreptul abuz infantil, ba 
poate chiar comportament psihotic, din partea lui Iréne 
Lissander. Modul în care părinţii lui adoptivi au decis să-l ignore 
după nașterea lui Allis trebuie să fi fost resimţit precum un nou 
abandon. Drept care, el a dat vina pe bebeluș - a dat vina pe 
Allis. 

— Și a încercat să o înece? zise Anna, ducându-și către pântec 
o mână protectoare. 

— Da. A salvat-o tatăl ei, însă fetei îi fusese deja grav afectat 
creierul, din cauza lipsei de oxigen. Domnul Lissander a hotărât 
să-l protejeze pe Christian, păstrând tăcerea cu privire la ceea 
ce se întâmplase. Probabil s-a gândit că-l ajută pe băiat, însă eu 
nu sunt sigură că a luat decizia corectă. Gândește-te cum e să 
trăieşti știind că ai făcut așa ceva. Sentimentul de vinovăție 
trebuie să fi fost cumplit. Cu cât înainta în vârstă, cu atât 
Christian devenea din ce în ce mai conștient de fapta sa. lar 
vina îi era probabil cu atât mai mare, fiindcă Allis îl iubea. 

— În ciuda lucrurilor pe care i le făcuse. 

— Ea nu a știut niciodată. Nimeni nu a știut, cu excepţia lui 
Ragnar Lissander și a lui Christian. 

— lar apoi, violul. 

— Da. Apoi, violul, zise Erica, simțind un nod în gât. 

Făcu o socoteală cu tot ce se întâmplase în viaţa lui Christian, 
de parcă s-ar fi confruntat cu o problemă de matematică, ce își 
găsise într-un final rezolvarea. În realitate însă, era o tragedie. 

Telefonul sună și Erica răspunse. 

— Erica Falck. Da? Nu. N-am comentarii. Nu mă mai sunati! 
strigă ea, trântind furioasă receptorul. 

— Ce-a mai fost și asta? întrebă Anna. 

— Un reporter de la ziar. Voia să comentez în legătură cu 
moartea lui Christian. Vulturii dau din nou târcoale. Și nici măcar 
nu știu încă toată povestea, zise ea, oftând. Biata, biata Sanna. 

— Dar când s-a îmbolnăvit Christian? 

Anna încă părea confuză și Erica înțelegea de ce. Pusese o 
sumedenie de întrebări atunci când stătuse de vorbă cu 
Thorvald, iar acesta încercase să-i răspundă la toate, cu multă 
răbdare. 

— Mama lui suferea de schizofrenie, iar afecțiunea este 
ereditară. Deseori își face apariţia în anii adolescenţei, moment 
în care e posibil să fi observat și Christian niște modificări pe 
care nu și le-a putut explica în întregime. Un sentiment de 
neliniște, vise, voci, viziuni - există multe simptome. Probabil că 
domnul și doamna Lissander n-au observat deloc, fiindcă băiatul 
a plecat de-acasă cam în perioada respectivă. Sau, mai 
degrabă, a fost alungat. 

— Alungat? 

— Da, asta spunea scrisoarea pe care o lăsase în 
ambarcaţiune. Fără măcar a face vreo investigaţie, soții 
Lissander au presupus că băiatul a fost cel care a violat-o pe 
Allis. lar Christian nu s-a apărat în faţa lor. Probabil că se simţea 
atât de vinovat că nu intervenise și nu o protejase, încât a 
considerat că fusese de aceeași teapă cu făptașii. Dar asta e 
doar speculaţia mea, zise Erica. 

— Așa că l-au alungat? 

— Da, iar în momentul de faţă, nu îmi dau seama cum 
evenimentul i-ar fi putut afecta boala. Însă Patrik ar trebui să 
caute niște dosare medicale. Dacă, odată ajuns în Göteborg, 
Christian a beneficiat de vreun tratament sau vreo îngrijire, ar 
trebui să existe o înregistrare, pe undeva. Nu mai rămâne decât 
ca ea să fie găsită. 

Erica făcu o pauză. Îi era atât de greu să înțeleagă toate 
lucrurile prin care trecuse Christian. Și toate faptele acestuia. 

— Patrik crede că poliţia va redeschide ancheta cu privire la 
uciderea femeii cu care locuia Christian și a băieţelului acesteia. 
Având în vedere toate informaţiile care au ieșit acum la iveală. 

— Crezi că i-a omorât și pe ei? Dar de ce? 

— E foarte posibil să nu aflăm niciodată cu siguranţă dacă ela 
făcut-o, zise Erica. Sau motivul, de altfel. Dacă cealaltă 
personalitate - Sirena sau Allis, sau cum vrei să o numești - era 
furioasă pe Christian, poate că nu suporta să-l vadă fericit. In 
orice caz, asta e teoria lui Thorvald și s-ar putea să aibă 

dreptate. Poate că fericirea lui Christian a declanșat ceva. Însă, 
după cum am zis, nu cred că vom afla niciodată răspunsul. 

24. 


De fapt, ea nu avea nimic împotriva copilului sau a femeii. 
Chiar nu dorea să le facă rău. Insă, cu toate acestea, nu le putea 
permite să trăiască. Făceau un lucru pe care nu-l mai reușise 
nimeni altcineva. Îl făceau fericit pe Christian. 

Bărbatul râdea deseori. Un râset lipsit de griji, copios, care 
pornea dinspre stomac și clocotea spre suprafață. Ea ura acel 
râset. Ea nu mai putea râde; era pustiită și rece pe dinăuntru, 
neînsuflețită. Și el fusese mort, însă datorită femeii și copilului, 
revenise din nou la viață. 

Uneori, îi privea pe ascuns. Femeia purta copilașul în brațe. 
Dansau, iar el zâmbea atunci când micutul începea să râdă. Era 
fericit, însă nu o merita. El îi răpise totul, o coborâse în apă, 
până când aceasta îi umpluse plămânii şi îi tăiase tot oxigenul 
spre creier, lăsând-o parcă să se stingă încetișor, în vreme ce 
nivelul apei se ridica, acoperindu-i chipul. 

Dar în ciuda tuturor acestor lucruri, îl iubise. El însemnase 
totul pentru ea. Nu îi păsa de ceilalți, nu îi păsa cum îl priveau. 
Ea îl vedea ca pe cel mai chipeș și mai drăguţ om de pe pământ. 
Eroul ei. 

Însă el o trădase. Le permisese să o ia, să o violeze și să o 
lovească până îi trosniseră oasele feţei. O lăsase să stea întinsă 
acolo, cu picioarele desfăcute, privind țintă spre cerul înstelat. 
lar apoi, el fugise. 

Ea încetase să-l mai iubească, iar odată cu ea, nimeni nu avea 
să-l mai iubească vreodată. După cum nici lui nu avea să-i mai 
fie permis vreun sentiment de dragoste. Precum acela simtit 
față de femeia în rochie albastră și fată de copilul care nici 
măcar nu era al lui. 

EI nu se afla acasă în clipele acelea. Ca de obicei, ușa nu era 
încuiată. Femeia fusese neglijentă. El intotdeauna o certase cu 
privire la acest lucru, spunându-i că ar fi trebuit să încuie ușa, 
fiindcă niciodată nu se știa cine ar fi putut încerca să intre. 

Apăsă cu grijă pe clanță și deschise ușa. O auzi pe femeie 
fredonând în bucătărie. Din baie veni un sunet de apă 
împroșcată. Copilașul stătea în cadă, ceea ce însemna că femeia 

avea să intre în baie dintr-o clipă în alta. Ea avea mereu grijă. 
Niciodată nu-l lăsa pe copil prea mult singur în cadă. 

Intră în baie. Băiețelul se lumină la chip atunci când o văzu. 

— Sst, zise ea, deschizând larg ochii, de parcă ar fi fost un joc. 

Copilul râse. Ascultând după sunete de pași, ea merse până la 
cadă și privi în jos, către bebelușul dezbrăcat. Nu era vina lui, 
însă îl făcea pe Christian fericit. Lucru pe care ea nu îl putea 
permite. 

Luă copilul de brate și îl ridică putin, pentru a-l putea așeza pe 
spate, în cadă. Băiatul încă râdea. Fericit și sigur de faptul că 
nimic rău nu se putea întâmpla în lume. Atunci când apa îi 
acoperi fața, el încetă să mai râdă și începu să fluture din mâini 
și din picioare. Însă nu era greu să-l țină locului. Ea pur şi simplu 
îi puse o mână pe piept și apăsă ușor. Copilașul flutură mâinile 
din ce în ce mai tare, până când mișcările începură să i se 
domolească, pentru ca apoi el să rămână împietrit. 

În clipele acelea, auzi pașii femeii. Privi în jos, spre copil. 
Întins acolo, el părea atât de calm si de liniștit. Se ridică și stătu 
cu spatele lipit de perete, în dreapta ușii care se deschise. 
Femeia intră în baie. Când îl văzu pe băiețel, ea se opri brusc. 
Apoi ţipă și fugi spre el. 7 

Se dovedi aproape la fel de ușor precum și cu bebelușul. In 
tăcere, ea se strecură înainte și o apucă de gât pe femeie, care 
stătea aplecată deasupra marginii căzii. Își folosi propria 
greutate pentru a-i ține capul sub apă. Dură mai putin timp 
decât se așteptase ea. 

Nu privi înapoi atunci când plecă. Simti doar o satisfacţie 
răspândindu-i-se prin corp. Christian nu avea să mai fie fericit. 

o... 

Patrik privea desenele. Și brusc, înţelese. Silueta mare și cea 
mică - Christian și Allis. lar într-unul din desene, siluetele negre, 
mult mai întunecate decât restul. 

Christian luase vina asupra lui. Patrik tocmai stătuse de vorbă 
cu domnul Lissander, care îi confirmase bănuielile. Când Allis s-a 
întors acasă în noaptea aceea, Ragnar și soţia lui au bănuit că 
violatorul fusese Christian. Îi trezise un țipăt, iar atunci când se 
dăduseră jos din pat, pentru a afla ce se petrecuse, o găsiseră 
pe Allis întinsă pe podeaua din hol. Nu purta decât o fustă, iar 
fața îi era însângerată și tumefiată. Când alergară spre ea, fata 
nu spusese decât un cuvânt. 

„Christian”, șoptise ea. _ 

Irene fugise la etaj și îl smulsese din pat. li simţise alcoolul din 
respiraţie și trase imediat propriile concluzii. Dacă era să fie 
sincer, și Ragnar crezuse același lucru, cu toate că avusese 
câteva îndoieli. Poate de aceea îi și trimisese în continuare 
desenele lui Allis. Fiindcă nu fusese niciodată sigur de cele 
întâmplate. 

Gösta și Martin reușiseră să îl înhațe pe Erik înainte ca acesta 
să urce în avion. Patrik tocmai primise raportul acestora, prin 
care îi dădeau de știre că se aflau în drum spre secţie, de la 
aeroportul Landvetter. Bine că reușiseră. Mai târziu, trebuiau să 
vadă ce măsuri se puteau lua, după atâţia ani de la producerea 
incidentului. Măcar Kenneth nu mai avea de gând să păstreze 
tăcerea; Erica era convinsă de acest lucru. Și chiar și în lipsa 
unor mărturii, Erik tot trebuia să dea socoteală pentru 
șmecheriile sale financiare. Probabil că avea să ajungă în 
spatele gratiilor, cel puţin o vreme. Dar având în vedere 
circumstanţele, pedeapsa nu părea îndeajuns de mare. 

— Au început să sune ziariștii! 

Mellberg dădu buzna în birou, radiind precum un soare. 

— Lucrurile se vor anima pe-aici. Reclamă bună pentru secție. 

— Presupun că da, zise Patrik, privind încă desenele. 

— Ne-am descurcat bine cu ancheta asta, Hedström! Trebuie 
să recunosc. Ne-a luat ceva timp, însă odată ce am dat bice, 
drumul a fost liber. 

— Așa e, zise Patrik. 

În ziua aceea, nu avea energia necesară pentru a se simţi 
iritat de Mellberg. Își dădu cu mâna peste piept, încă îl durea. 
Pesemne că atunci când căzuse cu scara, se lovise mai tare 
decât și-ar fi imaginat. 

— Ar fi bine să mă întorc la mine în birou, spuse Mellberg. 
Tocmai a sunat un reporter de la Aftonbladet și e doar o 
chestiune de timp până să primim telefoane și de la Expressen. 

— Hmm, mormăi Patrik, masându-și în continuare pieptul. 

Îl durea tare! Poate că avea să-i mai treacă dacă se mișca 
puţin. Se ridică și merse în bucătărie. Tipic! Ori de câte ori voia o 
ceașcă de cafea, recipientul era gol. 

Paula își făcu apariţia. 

— Am terminat acolo. Sunt năucită. N-aș fi suspectat 
niciodată așa ceva. 


VP - 383 


— Da, greu de crezut, zise Patrik. 

Își dădu seama cât de indiferent sunase, dar era epuizat. Nu 
avea chef să mai discute despre anchetă, nu voia să se mai 
gândească la Allis și la Christian, sau la un băieţel care stătuse 
de veghe lângă trupul neînsuflețit al mamei sale, în vreme ce 
acesta se descompunea în arșița verii. 

Cu ochii ţintă spre cafetieră, puse înăuntru câteva linguriţe de 
cafea. De câte să fi fost nevoie? Două sau trei? Nu își mai putea 
aduce aminte. Încercă să se concentreze, însă următoarea 
linguriţă ateriză pe lângă vas. Vări linguriţa în pachetul de cafea 
măcinată, pentru a scoate mai mult, însă o durere subită în 
piept îi tăie răsuflarea. 

— Patrik, ce s-a întâmplat? Patrik? 

Auzi vocea Paulei, însă aceasta venea de undeva, de departe. 
O ignoră, vrând să termine de pus cafeaua în vas, dar mâna 
refuză să-i dea ascultare. Văzu o străfulgerare prin faţa ochilor, 
iar durerea din piept se făcu, brusc, de o mie de ori mai 
cumplită. Apucă să îi treacă prin minte faptul că lucrurile nu 
erau în regulă, că urma să se întâmple ceva. 

Apoi totul se întunecă. 

e 

— Şi-a trimis singur scrisorile de amenințare? întrebă Anna, 
schimbându-și poziția. 

Bebeluşul o apăsa pe vezică şi ea chiar avea nevoie la 
toaletă, însă nu îi venea să plece. 

— Da, și pe celelalte, la fel, zise Erica. Nu știm încă dacă a 
primit și Magnus. Probabil că nu. 

— De ce au început să sosească atunci când s-a apucat să 
lucreze la carte? 

— Din nou, avem doar teorii. Însă conform spuselor lui 
Thorvald, e posibil ca lui Christian să-i fi fost greu să-și ia 
medicamentele pentru schizofrenie în același timp în care scria 
romanul. Acele pastile au efecte secundare importante, cum ar 
fi oboseala sau letargia, și poate că asta îi îngreuna munca. Eu 
cred că a încetat să mai ia medicamente, iar în momentele 
respective, boala a răbufnit, după ce fusese ţinută în frâu timp 
de mulţi ani. Apoi a început să se manifeste și tulburarea de 
personalitate. Ținta principală a urii lui Christian era el însuși, iar 
eu presupun că nu a mai putut face faţă sentimentului de 
vinovăţie, care devenea din ce în ce mai cumplit. Așa că s-a 

scindat: pe de o parte, Christian, care încerca să uite și să ducă 
o viață normală; pe de altă parte, Sirena sau Allis, care îl ura pe 
Christian și voia ca el să își resimtă vina. 

Erica încercă să-i explice, răbdătoare. Nu era ușor de înţeles; 
de fapt, sarcina era aproape imposibilă. Thorvald avusese grijă 
să sublinieze faptul că boala rareori căpăta o formă atât de 
extremă. R 

Cazul lui Christian nu era nici pe departe obișnuit. Insă 
bărbatul nu avusese un trai obișnuit. Îndurase lucruri care ar fi 
distrus până și cea mai puternică persoană. ) 

— Tocmai de aceea și-a pus capăt zilelor, spuse Erica. In 
scrisoarea pe care a lăsat-o în urmă, a zis că a fost nevoit să-și 
salveze fiii din calea ei. lar unicul mod de a o face era de a-i 
oferi acesteia ceea ce își dorea. Pe el. 

— Însă el a fost cel care a scris cuvintele pe peretele din 
camera copiilor. El era ameninţarea. 

— Da, exact. Atunci când și-a conștientizat dragostea faţă de 
băieţii lui, a înțeles că singurul mod de a-i proteja era să omoare 
persoana care le voia răul. Adică pe sine. In lumea lui, Sirena 
era adevărată, nu o plăsmuire a imaginaţiei sale. Ea chiar exista 
și voia să-i ucidă familia. Așa cum îi omorâse și pe Maria și pe 
fiul ei, Emil. Drept care el și-a salvat fiii, luându-și propria viață. 

Anna își șterse o lacrimă. 

— Întreaga situaţie e înfiorătoare. 

Mobilul Ericăi începu să ţârâie strident. Femeia luă telefonul, 
iritată. 

— Dacă iar e vreun reporter nenorocit, o să... Alo, da, aici 
Erica Falck. 

Se lumină brusc la faţă. 

— Bună, Annika! 

După care expresia i se schimbă din nou, iar răsuflarea i se 
tăie. 

— Ce-ai spus? Unde l-au dus? Serios? În Uddevalla? 

Anna o privi cu îngrijorare pe Erica. Mâna surorii ei mai mari 
începu să tremure pe telefon. 

— Ce s-a întâmplat? o întrebă Anna, la finalul conversaţiei. 

Erica înghiţi în sec. Ochii i se umplură de lacrimi. 

— Patrik s-a prăbușit la birou, șopti ea. Zic că s-ar putea să fie 
un atac de cord. Îl duc cu ambulanta, în Uddevalla. 

Preţ de o secundă, Anna fu atât de șocată, încât înlemni. Apoi 
își veni în fire, se ridică brusc și se îndreptă spre ușă. Cheile de 
la mașină erau pe masa din hol, iar femeia merse până acolo și 
le înșfăcă. 

— Plecăm în Uddevalla. Haide. Conduc eu. 

Erica își urmă sora, fără să spună o vorbă. Avea senzaţia că 
lumea întreagă stătea să se prăbușească deasupra ei. 

e 

Louise ieși într-o asemenea viteză de pe aleea din fața casei, 
încât cauciucurile împrăștiară pietrișul în aer. Trebuia să se 
grăbească. Avionul lui Erik urma să decoleze peste două ore, iar 
femeia voia să fie de faţă în clipa în care poliţia îl prindea pe 
bărbat. _ 

Conduse rapid. Era necesar, dacă voia să ajungă la timp. Insă 
atunci când se apropie de benzinărie, își dădu seama că își 
uitase portofelul acasă. Și nu avea destulă benzină pentru a 
parcurge tot drumul spre Göteborg. Injură zgomotos și viră 
brusc, la intersecţie. Urma să piardă timp, însă nu avea de ales. 

Însă chiar și așa, faptul că recăpătase controlul îi dădea un 
sentiment minunat. La acele lucruri îi fugiră gândurile, în timp 
ce goni prin Fjällbacka. Simțea că renăscuse. Tot corpul i se 
relaxase în mod plăcut; senzaţia de putere o făcuse să se simtă 
frumoasă și invincibilă. Viaţa era minunată și, pentru prima oară 
în mulți ani, lumea îi aparținea. 

Erik avea să fie surprins. Probabil că nu i-ar fi trecut niciodată 
prin minte că ea ar fi putut să-i ghicească planurile, și cu atât 
mai puţin că ar fi fost în stare să sune la poliţie. Râse în vreme 
ce mașina trecu în viteză peste panta de pe Galărbacken. Acum 
era liberă. Avea să evadeze din acel dans umilitor. Avea să 
scape de toate acele minciuni și remarci înjositoare, avea să 
scape de el. Louise apăsă și mai tare pedala de accelerație, 
până la capăt. Mașina zbură ca săgeata, îndreptându-se către 
noua ei viață. Era stăpână pe viteză, era stăpână pe tot. Era 
stăpână pe propria ei viață. 

Nu observă decât prea târziu. Preţ de o clipă, aruncase o 
privire spre mare, minunându-se cât de frumoasă era gheața. 
Durase doar o secundă, însă fusese de ajuns. Brusc, înţelese că 
intrase pe contrasens și apucă să le vadă pe cele două femei din 
mașina care se îndrepta spre ea, două femei cu gurile larg 
deschise, țipând îngrozite. 

După aceea, Louise auzi sunetul metalului izbindu-se de 
metal și răsunând la impactul cu masivul zid de piatră. Apoi se 
lăsă tăcerea. 

